CLARA MAREŞ, CONSTANTIN VASILESCU 
(coordonatori) 


NESUPUNERE ȘI CONTESTARE 
ÎN ROMÂNIA COMUNISTĂ 


Anuarul Institutului de investigare a Crimelor 
Comunismului şi Memoria Exilului Românesc 


Volumul X, 2015 


Institutul de Investigare a Crimelor Comunismului şi Memoria Exilului Românesc 
Bucureşti, Str. Alecu Russo nr. 13-19, sector 2; 

Tel.: 0213167565/0213167557; Fax: 0213167552 

e-mail: office@iiccmer.ro 

www.iiccmer.ro 


© 2015 by Editura POLIROM 


Aceasta carte este protejata prin copyright. Reproducerea integrala sau partiala, multiplicarea prin 
orice mijloace si sub orice forma, cum ar fi xeroxarea, scanarea, transpunerea in format electronic 
sau audio, punerea la dispozitia publica, inclusiv prin internet sau prin retele de calculatoare, stocarea 
permanenta sau temporara pe dispozitive sau sisteme cu posibilitatea recuperarii informatiilor, cu 
scop comercial sau gratuit, precum si alte fapte similare savarsite fara permisiunea scrisa a detina- 
torului copyrightului reprezinta o incalcare a legislatiei cu privire la protectia proprietatii intelectuale si 
se pedepsesc penal si/sau civil in conformitate cu legile in vigoare. 


Pe coperta: ilustratie de Letitia Emanuele Blum 


www.polirom.ro 


Editura POLIROM 

lasi, B-dul Carol | nr. 4; P.O. BOX 266, 700506 
Bucuresti, Splaiul Unirii nr. 6, bl. B3A, sc. 1, et. 1, 
sector 4, 040031, O.P. 53 


Descrierea CIP a Bibliotecii Nationale a Romaniei: 


INSTITUTUL DE INVESTIGARE A CRIMELOR COMUNISMULUI 
ŞI MEMORIA EXILULUI ROMANESC 


Nesupunere şi contestare în România comunistă / Institutul de Investigare a Crimelor Comunismului 
şi Memoria Exilului Românesc. — laşi: Polirom, 2015 


ISSN 2344-6285 
Printed in ROMANIA 


Cuprins 


PHEZCNLATER GUIOTTIOR ec ase ocuparea a data 8 ad aa adi ara dese ara dia astea si eta aia dl 3 


Cuvânt Anail es 3 aaa atata pai dea EEA ar area dia AEE A EEE ERa Aah aT 11 


Partea I 


Revoltele ţărăneşti din judeţul Bihor în vara anului 1949 (Carmen-Elena Potra) ... 19 


Părintele Gherasim Iscu (1912-1951) - ultimul stareţ al Tismanei, 
martirul atipic întru Hristos (Sorin Grigore Vulcănescu) .......... 1c cece een eee eees 43 


Rezistență, contestare, nesupunere. Cazul lui Vlad Drăgoescu, 
un „piteştean” uitat (Vlad Mitric-Ciupe) ee eee anna 67 


La limita răbdării şi dincolo de ea. Grupul Ninei Dombrovschi 
Şi „atentatul” de la magazinul „Textila” (Constantin Vasilescu)... 83 


Spre adevărata libertate. Grupul Mihai Roth şi deturnarea 
vasului „Cernavodă” (Lucian Florin Vasile) ........ce eee eee 121 


Partea a Il-a 


Răzvrătire în parohia Titan: povestea preotului 


Costică Maftei (Mariana-Alina UTS) 1.0... 0. ccc ccc eee eee eee eee 155 
GRUP CANAL '77: între revendicarea drepturilor 
şi „parazitism social” (Flori Bălănescu)... eee 183 


Forme de opoziţie politică în anii '80: scrisori, inscripţii 
şi manifeste anti-ceauşiste (Mihai Floroiu)........ 0.0.0 cc ccc ccc cece eee eee eee 207 


Formele de manifestare a nemulțumirii populaţiei din judeţul 
Alba în anii '80 (Liviu Pleşa) .......e eee cent sean tenant ees 235 


Partea a Il-a 


Reacţii la cenzura comunistă (Liliana Corobcd)....... 0.0000 eee eee 287 


Acţiuni de protest ale ţărilor socialiste împotriva planului 
de sistematizare rurală din România (1988-1989). 
Tensiuni între Ungaria şi România (Nicoleta Şerban)... 309 


Rebeli cu o cauză : elemente ale contraculturii americane 
în literatura generaţiei optzeciste (Adrian Matus) .......e eee ace 337 


Istoria văzută prin Google: memoria gulagului pe internet (Tudor Mihăescu) ....363 


RECENZII 
Igor Caşu, Dusmanul de clasă (Represiuni politice, violenţă şi rezistență 
în R[A]SS Moldovenească, 1924-1956) (Liliana Corobca) ...........cc eee 375 
Ion Ioanid, Închisoarea noastră cea de toate zilele (vol. I-III) 
(Lavinia Teodora SGbOU) se sistate saune ati de dă cea iai Dati aa ae ied acesta dată atu aa di 379 
Marius Turda, Eugenism şi modernitate. Națiune, rasă şi biopolitică 
in Europa (1870-1950) (Ionuţ-Marian Filipescu)... 387 


Simona Preda, Patrie Română, tard de eroi! (Mihaela Toader) .................... 393 


Prezentarea autorilor 


Flori BĂLĂNESCU (n. 1969) este cercetător ştiinţific III la Institutul Naţional pentru 
Studiul Totalitarismului (INST). Domenii de interes: istoria recentă, memorialistica de 
detenţie, Mişcarea pentru drepturile omului, reeducarea, sistemul concentrationar, recu- 
rentele mentalitatii comunizate în postcomunism. Dintre ultimele lucrări publicate, menti- 
onăm : România 1945-1989. Enciclopedia regimului comunist. Represiunea, vol. I-II, A-E, 
F-O (în colab., 2011-2012), Colocviile Ion D. Sîrbu. Craiova, 11-12 octombrie 2013 (in 
colab., 2014), Un caz de încălcare a drepturilor omului în România. GRUP CANAL '77 
(în curs de apariţie), PAUL GOMA 80. Memorie şi istorie a cotidianului (în curs de apa- 
ritie). De asemenea, a îngrijit volumele Paul Goma, Culoarea curcubeului '77 (Cutremurul 
oamenilor) (2015) şi Paul Goma, Cod „Bărbosul” (2015). 


Liliana COROBCA (n. 1975) este expert I la Institutul de Investigare a Crimelor Comunismului 
şi Memoria Exilului Românesc (IICCMER), doctor în Litere la Universitatea din Bucuresti. 
Domenii de interes: memoria exilului, cenzura şi mecanismele ei, literatura în perioada 
comunistă. Dintre ultimele lucrări publicate, menţionăm : Epurarea cărților în România. 
Documente (1944-1964) (2010), Controlul cărții. Cenzura literaturii în regimul comunist 
din România (Polirom, 2014), Instituţia cenzurii comuniste în România, 1949-1977 
(vol. I-II, 2014). 


Ionuţ-Marian FILIPESCU (n. 1991) este absolvent al Facultăţii de Litere, Istorie şi 
Teologie, secţia Istorie, din cadrul Universităţii de Vest din Timişoara, absolvent al pro- 
gramului de master „Istorie şi civilizaţie - Istorie contemporană” al Facultăţii de Istorie, 
Universitatea din Bucureşti, doctorand la aceeaşi facultate. Domenii de interes: istoria 
învăţământului în România comunistă, nomenclatura regimului comunist, eugenismul 
european în secolul XX, viaţa cotidiană în comunism, procesul destalinizării, mecanisme 
ale propagandei comuniste. Dintre ultimele lucrări publicate, menţionăm : „Marea Foamete 
din Ucraina (1932-1933) - genocid împotriva propriului popor”, în Anamaria Macavei, 
Roxana Dorina Pop (coord.), Imaginea în istorie : tipologii în societatea de ieri şi de azi 
(2014), „Atitudinea României faţă de Revoluţia din Ungaria (1956)”, în Anamaria Macavei, 
Roxana Dorina Pop (coord.), Consemnări despre trecut : Societate şi imagine de-a lungul 
timpului (2015), „Petre Borilă - o biografie” (Arhivele totalitarismului, nr. 3-4/2015). 


Mihai FLOROIU (n. 1992) este absolvent al Facultăţii de Istorie din cadrul Universităţii 
din Bucureşti, în prezent masterand al programului „Istoria comunismului în România” la 


6 PREZENTAREA AUTORILOR 


aceeaşi universitate. Domenii de interes: represiune şi control social, presa şi cenzura 
comunistă, starea de spirit in România anilor "80. 


Clara MAREŞ (n. 1977) este absolventă a Facultăţii de Istorie din cadrul Universităţii din 
Bucureşti şi a masteratului de Relaţii Internationale la Centrul de Studii Euro-Atlantice al 
Universităţii din Bucureşti. Domenii de interes: metodele folosite de Securitate pentru 
supunerea şi controlul societăţii româneşti, formele de teroare utilizate de regimul comunist 
în anii '80, intelectualii şi regimul comunist: participare şi rezistenţă. Dintre ultimele 
lucrări publicate, menţionăm: Membrii CC al PCR. Dicţionar (în colab., 2004), Nicu 
Steinhardt în dosarele Securităţii 1959-1989 (2005), Dicţionarul penitenciarelor din România 
comunistă (1945-1967) (în colab., Polirom, 2008), Zidul de sticlă. Ion D. Sirbu în arhivele 
Securităţii (2011, lucrare premiată de revista Observator cultural la categoria „Eseu/ 
Memorialistică/Publicistică”). 


Adrian MATUS (n. 1991) a absolvit masteratul de Istoria Imaginilor, Istoria Ideilor al 
Facultăţii de Litere din cadrul Universităţii „Babeş-Bolyai” din Cluj-Napoca, iar în prezent 
urmează un masterat în istorie contemporană la Université Sorbonne Paris IV. Domenii de 
interes : literatură americană contemporană, mişcările contraculturale din Europa de Est 
şi literatură comparată. Dintre ultimele lucrări publicate, menţionăm : „Tolkien - scriitor 
creştin” (Steaua, nr. 9/2011), „Contextul social şi istoric al contraculturii americane” (Vatra, 
nr. 10-11/2013), „Anna Frank a Transilvaniei” (Steaua, nr. 7-8/2014). 


Tudor MIHĂESCU (n. 1990) este cercetător la Institutul de Investigare a Crimelor Comunismului 
şi Memoria Exilului Românesc (IICCMER), absolvent al Facultăţilor de Comunicare şi 
Relaţii Publice din cadrul Şcolii Nationale de Studii Politice şi Administrative (SNSPA) 
din Bucureşti. În prezent urmează un master în antropologie la Facultatea de Sociologie 
şi Asistenţă Socială, Universitatea din Bucureşti. Domenii de interes: memoria comunis- 
mului pe Internet, proiecte de muzealizare a trecutului recent, cultura cosmonauticii în 
societăţile socialiste, viaţă cotidiană în comunism. Dintre ultimele lucrări publicate, men- 
ționăm : „Materializând rudenia sau înrudirea cu lucrurile : reprezentări ale rudeniei prin 
obiecte şi fotografii la studenţii din provincie”, în Laura Mesina (coord.), Bucharest Student 
Letters Colloquia (vol. I, 2015). 


Vlad MITRIC-CIUPE (n. 1981) este doctor în arhitectură al Universităţii de Arhitectură 
şi Urbanism „Ion Mincu” din Bucureşti, asistent universitar la Facultatea de Arhitectură 
a Universităţii „Spiru Haret” din Bucureşti. Domenii de interes: arhitectura memoriei, 
cercetarea siturilor de suferinţă - închisori şi lagăre din prima parte a regimului comu- 
nist din România, muzeele şi memorialele dedicate Holocaustului, destinul arhitecţilor 
români în timpul comunismului. Dintre ultimele lucrări publicate, menţionăm : Arhitectii 
români şi detentia politică 1944-1964. Între destin concentrationar şi vocaţie profesională 
(2013), „Nicolae Rădulescu, arhitectul «bandit»”, în Florin S. Soare (coord.), Politică si 
societate în epoca Ceauşescu (Polirom, 2013), „Stalinizare şi destalinizare în arhitectura 

la Universitatea din Varşovia (2012), având ca subiect de studiu istoria modernă şi contem- 

(editor, 2013). 


Sorin Grigore VULCĂNESCU (n. 1988) este doctorand la Facultatea de Teologie Ortodoxă 
„Justinian Patriarhul”, Universitatea din Bucureşti, absolvent al masterului „Doctrină şi 


PREZENTAREA AUTORILOR 9 


cultură creştină” din cadrul aceleiaşi facultăţi, colaborator al Centrului de Studii în Istorie 
Contemporană din Bucureşti. Domenii de interes : societatea în România interbelică, BOR 

bioetica. Dintre ultimele lucrări publicate, menţionăm : „Spiritualitate şi nationalism în 
viziunea «tinerei generaţii» a lui Mircea Vulcănescu (1904-1952)” (Angvstia, 2012), „Holocaust 
şi Gulag din punctul de vedere al grupurilor vizate” (Sesiunea Naţională de Comunicări, 
Facultatea Ştiinţe Politice, Universitatea din Bucureşti, 2014), „70 de ani de la deportarea 
etnicilor germani din România în URSS” (Sesiunea Naţională de Comunicări, Facultatea de 
Istorie şi Filosofie, Universitatea „Babeş-Bolyai”, 2015). 


Cuvant-inainte 


Cel de-al zecelea număr al Anuarului Institutului de Investigare a Crimelor Comunismului 
şi Memoria Exilului Românesc îşi propune să evidentieze actele de contestare directă a 
regimului comunist, încercând să reveleze fapte şi situaţii mai puţin cunoscute bibliografiei 
recente. Între prezentările detaliate şi documentate ale cazurilor ilustre de opozanți, precum 
Paul Goma, Vasile Paraschiv, părintele Gheorghe Calciu-Dumitreasa, Doina Cornea, sau 
lucrările generale dedicate unor mişcări mai ample, ca rezistenţa din munţi, greva mineri- 
lor din Valea Jiului, Sindicatul Oamenilor Liberi sau greva muncitorilor de la Braşov, cu 
ajutorul colaboratorilor noştri, am descoperit numeroşi români care au luptat împotriva 
comunismului, uneori până la jertfa supremă. 

Documentele epocii, cel puţin pentru perioada incipientă a regimului totalitar, ilustrează 
un anti-comunism generalizat, explicit şi manifest pentru întreaga societate. În ceea ce 
priveşte perioada finală a regimului, lipsa de compatibilitate a societăţii cu proiectul comu- 
nist a rămas aceeaşi, însă reacţiile contestatare sunt insuficient cunoscute. 

Ca atare, structura volumului nu este întâmplătoare, fiind aleasă în concordanţă cu 
premisele editorilor, cu provocările istoriografice enunțate, dar şi în ideea conturării unei 
perspective comparative între cele două intervale majore ale comunismului românesc. 
Astfel, o primă parte adună acte concrete de contestare a regimului politic din intervalul 
1948-1965 (epoca Dej), iar cea de-a doua manifestări anti-comuniste din perioada 1965-1989 
(epoca Ceausescu). O a treia parte este dedicată analizei unor politici propuse de regim 
şi reacţiilor stârnite de acestea în societate. 

Sfârşitul anilor '40 a coincis cu proclamarea Republicii Populare Române şi cu debutul 
implementării maximale a politicilor comuniste. În aceeaşi măsură, primii ani ai regimului 
au adus şi un val de proteste, multe dintre ele sancţionate deosebit de violent. După măsura 
populistă şi declarativă a reformei agrare din 1945, în 1949 a debutat în forţă colectiviza- 
rea agriculturii, după model sovietic. Fără a se coagula într-un „război țărănesc” autohton, 
reacţia oamenilor a fost - deşi neuniformă - spontană şi disperată. Astfel, se va putea vedea 
cum oameni simpli au devenit rebeli, luptând cu arma în mână şi murind în confruntări 
armate cu trupele regimului, aşa cum a fost cazul ţăranilor din judeţul Bihor, caz prezen- 
tat de Carmen-Elena Potra. Dincolo de excelenta contextualizare, drama ţăranilor care nu 
au conceput să renunţe la recolte are argumentul luptei pentru supravieţuire, evidențiind 
brutalitatea cu care regimul înţelegea să realizeze colectivizarea. 

Concomitent, în cadrul mai larg al comunizării accelerate, rezistenţa armată a repre- 
zentat una dintre cele mai radicale forme de opoziţie, înglobând elemente socio-politice 
dintre cele mai diverse. Studiile lui Sorin Grigore Vulcănescu şi Vlad Mitric-Ciupe sunt o 
bună ilustrare a acestei realităţi, fiind centrate pe implicarea în rezistenţă a unui monah 
(Gherasim Iscu), respectiv a unui student (Vlad Drăgoescu), ambii incluşi în grupul de 

rezistenţă condus de generalul Iancu Carlaont. Părintele Iscu, pătruns de misiunea sa 
creştină, traversează senin cumplitele încercări ale anchetei, procesului şi detenţiei, plătind 
preţul suprem pentru simpla promisiune de a găzdui partizanii din zona Tismanei. 

Vlad Drăgoescu, student pasionat de arhitectură, dar penalizat permanent pentru pozi- 
tia sa anti-comunistă, a fost condamnat la ani lungi de temniţă, în care a trăit cumplitul 
experiment Piteşti, infruntand marginalizarea continuă la care l-a supus regimul: domici- 
liu forţat la Valea Călmățui, viata mizeră a şantierelor periferice, anchetele brutale de după 
adeziunea la Mişcarea Goma şi, în final, exilul. Nepotrivirea de substanţă cu regimul 
comunist duce la conturarea unei personalităţi dezamăgite, cu o existenţă ratată. Multiplicând 
cazul Drăgoescu la nivelul întregii ţări, avem mii de oameni care nu şi-au putut urmări 
vocaţia, care nu şi-au putut atinge potenţialul, fiind permanent marginalizati, umiliti, des- 
consideraţi. Aceste consecinţe ale ingineriei sociale comuniste necesită încă studii apro- 
fundate. 

Distincte de fenomenul rezistenţei armate, în România s-au manifestat şi alte forme 
radicale de contestare a comunismului, desfăşurarea şi consecinţele multora dintre ele fiind 
azi aproape necunoscute. În studiul propus de Constantin Vasilescu este analizat grupul 
Ninei Dombrovschi. Mecanismele explozive pe care Gavrilă Beceanu le-a realizat succesiv 
datorită inventivitatii sale au determinat urmări dramatice, fără a reuşi clintirea noii orân- 
duiri. Acţiunile grupului, desprinse parcă din filmele de acţiune hollywoodiene, sunt o 
lectură palpitantă, cititorul păstrând în final amărăciunea atâtor energii irosite. Cu toate 
acestea, tentativele brutale de a răsturna prin forţa bombelor un regim tiranic nu pot să nu 
trezească admiraţia pentru un anti-comunism iremediabil. Deşi trei dintre membrii grupu- 
lui au sfârşit în faţa plutonului de execuţie, Nina Dombrovschi a rămas aceeaşi opozantă 
făţişă şi explicită. Nu au putut-o încovoia nici anii de temniţă, nici tentatiile normalitatii, 
singura reverență acceptată fiind cea a responsabilităţi fata de victimele acţiunilor sale. În 
subsidiar, studiul aduce în discuţie dureroasa chestiune a victimelor colaterale, dar şi gra- 
nita dintre legitim şi ilegitim în contestarea unui regim totalitar. 

Un alt caz complet necunoscut propune Lucian Florin Vasile, şi anume tentativa de 
deturnare a vasului „Cernavodă” de către cinci tineri de origine germană, în dorinţa lor 
de a fugi din România şi de a trăi liberi alături de familiile lor. Studiul face o analiză 
profundă a traumelor sociale pe care minoritatea germană le-a traversat în anii '40-'50, 
particularizând drama acestei comunităţi. După cum bine observă autorul studiului, cei 
implicaţi erau muncitori zidari, adică făceau parte exact din segmentul social pentru care 
se construia socialismul, însă acţiunile lor disperate de a scăpa de opresiune ilustrează 
grăitor distanţa dintre realitate şi propaganda oficială. Reprezentativi pentru vasta categorie 
a „frontieriştilor”, fraţii Roth vor plăti cu viaţa dorinţa de libertate, iar ceilalţi trei tineri, 
alături de rude şi prieteni, vor cunoaşte infernul concentrationar, sporind dorinţa evadării 
dintr-o ţară străină şi ostilă. 

În partea a doua a volumului, dedicată opoziţiei fata de comunismul ceauşist, distingem 
în primul rând abandonarea formelor violente de anti-comunism, în favoarea unora mai 
subtile, nu mai puţin importante, precum şi înlocuirea măsurilor represive fruste cu unele 
mai ingenioase, cum ar fi avertizarea, atentionarea, destrămarea anturajului etc. Opoziția 
făţişă trece acum într-un registru individualizat, rafinat, protestele fiind influențate de 
amplele valuri de teroare care au însoţit instalarea şi consolidarea comunismului în anii 
°50-’60. În această cheie trebuie să vedem menajamentele cu care cetăţenii României 

comuniste înţeleg să lupte pentru drepturi folosind manifeste, greva foamei, înscrisuri pe 
clădirile oficiale, şi nu marşuri sau bombe. 

Tranziţia cronologică către formele şi cazurile concrete de opoziţie din anii ’70-’80 este 
realizată de studiul Marianei-Alina Urs şi de cel al lui Flori Bălănescu. Abordând cazul 
unui preot ortodox aflat în faţa refuzului superiorilor săi de a construi o biserică, Mariana- 
Alina Urs atinge concomitent şi problema complicatelor relaţii dintre Biserica Ortodoxă 
Română şi regim, sugerând că, în definitiv, raportarea la comunism a ţinut în mare parte 
şi de opţiunea personală. Părintele Costică Maftei, personaj complex, participă activ la 
rememorarea evenimentelor, stând la dispoziţia istoricului cu propria mărturie. Exemplare 
sunt recunoaşterea şi asumarea colaborării cu fosta Securitate, fapte pe care le priveşte în 
integralitatea lor, dar şi stăruința cu care înţelege să lupte pentru biserica pe care o dorea. 
Avem aici un caz atipic din mai multe puncte de vedere. Întâi, avem un preot care recunoaşte 
colaborarea fără autovictimizare, caz destul de singular în panoplia sinceritatii publice. Avem, 
apoi, un membru al Bisericii care rezistă presiunii ierarhilor săi. Acţiunea părintelui Maftei 
nu face decât să oglindească o stare de lucruri discutabilă. Conştient de aceasta, acceptă 
paşaportul oferit. De neînțeles rămâne totuşi persistenta interdictiei de a sluji pentru părin- 
tele Maftei, chiar şi la 25 de ani de la prăbuşirea comunismului. 

Studiul lui Flori Bălănescu este despre puterea exemplului, despre rafinarea mijloace- 
lor de contestare, dar şi despre ineluctabila componentă butaforică şi despre germenii 
autodistrugerii pe care îi conţine, involuntar, orice regim totalitar. Autoarea tratează aceeaşi 
politică consecvent marginalizatoare faţă de opozantii comunismului. Condamnarea la 
muncă forţată a celor cinci tineri care s-au constituit în „Grupul Canal '77” este elocventă 
pentru maniera de reacţie a unui regim opresiv în fata contestării. Minciuna institutiona- 
lizată devine abuz atunci când sunt trimişi la Canal să muncească forţat, în calitatea lor de 
„paraziți sociali”, adevărul, adică faptul că cei pedepsiţi aveau locuri de muncă, rătăcindu-se 
până la dispariţie. Totuşi, reclamarea unor drepturi civile, faptul că aderaseră la mişcarea 
Goma şi corespondenţa cu postul Europa Liberă nu puteau trece nepenalizate. Brutalitatea 
cu care regimul a înţeles să reacționeze vorbeşte, o dată în plus, despre punctul nevralgic pe 
care aceste proteste îl atingeau, măcar prin capacitatea lor de a produce ecouri. Teama faţă 
de solidarizarea internă, dublată de cea a unei condamnări publice internaţionale, a determi- 
nat forurile superioare comuniste să permită exilul „Grupului Canal '77”. 

În ciuda câtorva cazuri de notorietate, anii *80 sunt, de multe ori, pe nedrept socotiți 
un interval de apatie, de sumbră resemnare în faţa unui regim proiectat să dureze veşnic. 
Studiile lui Mihai Floroiu şi Liviu Pleşa destructurează tocmai această percepţie. O sinteză 
documentată propune Mihai Floroiu, trecând în revistă o succesiune de cazuri puţin cunos- 
cute opiniei publice. Fiecare dintre românii protestatari din anii '80 a înfruntat curajos 
brutalitatea anchetelor, dar şi condiţiile de viata ale detinutului politic într-o Românie care 
se angajase public să respecte libertatea opiniei şi să nu o taxeze penitenciar. De la scrisori 
anonime şi „înscrisuri cu conţinut duşmănos” până la manifeste şi platforme-program, anii 
"80 au cunoscut o amplă gamă de reacţii de opoziţie. Reprezentativ pentru starea de spirit 
a populaţiei în 1989 ni s-a părut manifestul redactat de un licean de 17 ani, în octombrie 
1989, la adresa lui Nicolae Ceauşescu: „Criminal periculos. A se prinde mort sau viu. 
Recompensă : recunoştinţa a 23 de milioane de oameni”. Două luni mai târziu, ecranele 
televiziunilor şi paginile ziarelor aveau să redea imaginea unui Ceauşescu ciuruit de gloanţe. 

Tot sintetic vorbeşte şi Liviu Pleşa despre anii '80, însă tratează cazurile de opoziţie 
la nivelul unui singur judeţ. Privind lucrurile din perspectiva organelor represive, orice act 
de revoltă este taxat şi nici o categorie socială nu scapă radarului Securităţii : tinerii care 
ascultau rock sau postul Europa Liberă, greco-catolicii care cereau păstrarea credinţei sau 
admirau anvergura ,,Solidaritatii” poloneze, cei care refuzau să participe la simulacrul 
alegerilor, muncitorii care cereau alimente pentru familiile lor, baptiştii care se rugau pe 
ruinele fostelor case de credinţă, toţi erau ,,suspecti” şi „ostili” pentru regimul ceauşist. 
O concluzie elocventă ni se pare aceea că majoritatea covârşitoare a opozanților din jude- 
tul Alba, după cum conchide autorul, era formată din muncitori şi ţărani, precum şi din 
membri ai PCR, adică exact cei în numele cărora Ceauşescu guverna ţara, subliniind, dacă 
mai era nevoie, ipocrizia unei oligarhii tiranice. 

Cea de-a treia parte are în centru analize ale unor fenomene, semi-radiografii ale unor 
segmente distincte care au constituit societatea românească. Avem, aşadar, analize dedicate 
cenzurii, influenţei contraculturii americane la optzecisti sau tipologiei reacţiilor interna- 
tionale la sistematizarea satelor româneşti. 

„Reacţii la cenzura comunistă” este titlul articolului semnat de Liliana Corobca, o 
specialistă a arhivelor cenzurii. Autoarea ne introduce în labirintul interdictiilor plecând 
de la matricea sovietică a cenzurii, Glavlit. Analizând o lungă perioadă, observă cum 
acţiunile impuse de consilierii sovietici au fost preluate de Direcţia Generală pentru Presă 
şi Tipărituri care, la rândul ei, le-a delegat redactorilor de carte din edituri, pentru ca, în 
anii '70-'80, fenomenul autocenzurii să fie deja larg răspândit. Cu toate acestea, compli- 
citatea dintre autori şi redactori a dus la publicarea unor cărţi valoroase estetic, chiar dacă, 
adesea, ambele categorii au plătit tribut curajului în anchetele Securităţii. 

Textul dedicat literaturii subversive a optzecistilor beneficiază de o analiză comparată 
cu textele fondatoare pe care aceştia şi le asumasera din literatura americană. Adrian Matus 
porneşte de la analiza contextului istoric românesc, semnalând oazele de inspiraţie pe care 
antologiile de poezie americană le-au constituit pentru poeţi atât în anii '70, cât şi în anii 
'80. Bun cunoscător al tematicii şi operelor produse de exponentii contraculturii americane, 
Matus descifrează maniera în care optzeciştii traduc sau maschează sursele de inspiraţie. 
O comparaţie aplicată între textele lui Mircea Cărtărescu şi Florin Iaru şi cele ale lui 
Lawrence Ferlinghetti, Allen Ginsberg sau Jack Kerouac ne indică influenţa covârşitoare 
pe care generația Beat a exercitat-o asupra tinerilor poeţi români douăzeci de ani mai 
târziu, dar şi maniera în care un regim politic putea decala temporal circulaţia ideilor. 

Sistematizarea satelor, planul faraonic propus de Ceauşescu, a stârnit un val uriaş de 
proteste, atât în ţară, cât şi dincolo de graniţele ei, după cum arată Nicoleta Şerban. Noile 
centre agroindustriale aveau drept scop uniformizarea şi controlul vieţii „omului nou” 
comunist, dar produceau distrugeri iremediabile patrimoniului cultural. Primele reacţii de 
protest au venit din partea comunităţilor maghiare, care se vedeau amenințate cu dispariţia 
prin omogenizare cu populaţia românească. Protestele minorităţii maghiare s-au făcut auzite 
la Budapesta, unde, în iunie 1988, mii de oameni au protestat paşnic împotriva politicii 
lui Ceausescu. Susţinută de postul de radio Europa Liberă, Ungaria a raliat destul de rapid 
şi alte state socialiste la o poziţie anti-sistematizare, reacţii care au accentuat, într-o mare 
măsură, izolarea regimului Ceauşescu. 

Ultimul text al celei de-a treia secţiuni se ocupă de o problematică atipică pentru tema- 
tica propusă, însă deosebit de actuală pentru cercetătorii istoriei comuniste : rolul esenţial 

pe care mediul virtual îl are în postcomunism asupra formării percepţiei colective cu privire 
la spaţiul concentrationar (gulag), locul de eternă sau vremelnică poposire a opozanților 
anti-comunişti de pretutindeni. Folosirea motorului de căutare Google face parte din ritu- 
alul zilnic al oricui în zilele noastre, iar analiza site-urilor dedicate memoriei gulagului pe 
internet, realizată de Tudor Mihăescu, duce la câteva observaţii interesante. Filtrul pe care 
motorul de căutare îl impune este elocvent atât pentru temele de interes, cât mai ales 
pentru formarea opiniei celor interesaţi. Plasarea unui subiect sau a altuia pe pagina cu 
rezultate are la bază un număr de criterii impuse, şi nu pertinenta sau gradul de documen- 
tare al site-urilor indicate. Pentru cuvântul „gulag”, Google afişează peste 5 milioane de 
linkuri, având în spate miliarde de site-uri, o uriaşă bază de date, imposibil de consultat 
într-o viaţă de om. 

Ultimul capitol al anuarului este rezervat recenziilor care privesc lucrări recente de 
interes pentru istoria comunismului. 

A fost dorinţa coordonatorilor ca acest volum să prezinte în principal forme şi exemple 
concrete de contestare a regimului comunist din România nu doar pentru ele însele, ci în 
primul rând pentru ca cititorul, parcurgând textele, să găsească o explicaţie pentru existenţa 
şi presupusa specificitate a actelor de opoziţie, dar şi pentru evoluţia comunismului în 
România şi pentru sfârşitul său sângeros. În baza contribuţiilor din volum, o concluzie se 
impune. Şi, în ceea ce ne priveşte, aceasta nu e nicidecum aceea că „România este altfel”, 
ci că România, în relaţia cu regimul comunist, îşi dezvăluie permanent potenţialul contes- 
tatar, adaptându-l, modificându-l. Faptul că multe episoade de împotrivire sunt fie abordate 
aici în premieră, fie analizate în manieră ştiinţifică pentru prima oară ne face să credem 
că lucrurile sunt încă departe de a fi tranşate şi că arhivele mai ascund surprize despre 
rezistenţa fata de comunism în România. După o firească perioadă de entuziasm şi uneori 
de lejeritate în abordarea temei anti-comunismului, este nevoie de analize riguroase, nuan- 
tate. În ultimii ani, istoricii şi-au intrat în drepturi, cercetând, descoperind, tratând şi 
transferând cu profesionalism în sfera ştiinţei o perioadă care a fost apanajul strict al 
emotionalului, al memoriei selective şi chiar vindicative. Ne îngăduim să credem că, ală- 
turi de numeroase alte lucrări, şi acest volum reprezintă dovada că lucrurile s-au aşezat pe 
făgaşul lor firesc. 


Clara Mareş 
Constantin Vasilescu 

Revoltele ţărăneşti din judeţul Bihor în vara anului 1949 


„Toată lumea întrezăreşte ceva în haosul de azi. 
Numai istoricul nu înţelege. 
Se refugiază în trecut! ” 


Constantin Noica 


Abstract. From March 3" to March 5" 1949, the Fifth Plenary of the Central Committee of the 
Romanian Workers’ Party (PMR) took place in Bucharest. On this occasion, Gheorghe Gheorghiu-Dej 
presented the report on the tasks of the Party „in a struggle to strengthen the alliance of the 
working class with the working peasantry, and for the socialist transformation of agriculture 
within the grand work of building socialism in our country”. The Resolution of the Plenum, 
adopted unanimously, pushed for the achievement of a ,,democratic land reform”, which could 
not be achieved otherwise than by the ,,immediate liquidation of property estates”, which allowed, 
according to the report of Political Bureau of the CC of PMR, for an improving of the situation 
of the poor and middle peasantry. In his speech, we notice the grouping of peasants in ,,agri- 
cultural workers”, „middle”, „poor peasants” and „wealthy”, the latter being considered 
exploiters of the first three categories. Therefore, the fight against the ,,wealthy” - „the most 
important exploiting class of our villages” - had to be done with the help of the peasantry, in 
order for any form of ,,exploitation of man by man” to be removed and the flawed agricultural 
system to be put to a halt. In order to accomplish this goal, the peasantry ought to undoubtedly 
unite with the working class. Thus, the building of socialism would reunite, under the Soviet 
model, the rural world with the urban world. If in the city, factories and plants were proliferating, 
in rural areas the Soviet approach was focused on the collectivization of agriculture. Individual 
properties were seen as unsustainable and the large creator of ,, wealth” was replaced by collective 
farms. Consequently, in order to meet this „grand plan”, the state introduced „mandatory quotas”, 
which forced the peasants to give an important part of their harvest to the state. The effects of this 
system were immediate ; a large part of the peasantry became bankrupt, and peasants were divided 
into two categories : those who refused to surrender quotas — considered ,,saboteurs” —, who were 
arrested and convicted, and those who enrolled within the collective farms. 


Keywords: collectivization, wealthy, landlords, peasantry, collective farms 


În perioada 3-5 martie 1949, la Bucureşti a avut loc cea de-a V-a Plenară a 
Comitetului Central al Partidului Muncitoresc Român (PMR)!, ocazie cu care s-a 
trecut la colectivizarea agriculturii după modelul sovietic. Motivatiile expuse in 
raportul Biroului Politic al Comitetului Central al PMR (CC al PMR), prezentate 


de Gheorghe Gheorghiu-Dej, au vizat aşa-numita „problemă ţărănească”. Construirea 
socialismului nu putea fi înfăptuită fără rezolvarea acestei probleme deoarece 


acesta nu se poate construi numai la oraş. Sarcina construirii socialismului şi a înlătu- 
rării exploatării se pune la ţară ca şi la oraş. Noi trebue să mergem pe calea înlăturării 
contradictiei ce apare datorită faptului că la oraşe se desvoltă socialismul, în timp ce 
la ţară rămâne predominantă mica gospodărie individuală, care - după cunoscuta teză 
a lui Lenin - „naşte capitalism şi burghezie permanent, zi de zi, în fiecare ceas, spon- 
tan şi în proporţii de masă”. Starea înapoiată a agriculturii din ţara noastră face ca 
pământul să producă puţin şi prost, deşi avem un sol din cele mai roditoare, deoarece 
pe un pământ fărâmiţat în milioane de loturi nu se poate face o agricultură rationala’. 


Reiese din acest discurs că o proprietate individuală nu poate fi rentabilă şi că 
de această situaţie profită „chiaburimea”, clasă exploatatoare ce devenise din ce 
în ce mai „vizibilă”, situaţie ce irita foarte mult organele statului. În opinia lide- 
rului comunist, ţăranul român nu putea beneficia de o stare materială bună atâta 
vreme cât această situaţie continua să existe. 

Se impunea aşadar trecerea de la proprietatea individuală la gospodăria agricolă 
colectivă deoarece 


sistemul micii gospodării - spune Lenin - „în regimul producţiei de mărfuri nu este în 
stare să izbăvească omenirea de mizeria maselor şi de subjugarea lor”. Pentru a scăpa 


1. În perioada 21-23 februarie 1948, la Bucureşti are loc Congresul de la Ateneul Român, în 
cadrul căruia Partidul Comunist din România (PCdR) va fuziona cu Partidul Social-Democrat. 
Rezultatul acestei fuziuni a dus la apariţia Partidului Muncitoresc Român (PMR), un 
partid care şi-a impus rapid propriul model de organizare a societăţii româneşti. Această 
fuziune a avut un singur scop: înlăturarea ultimelor rămăşiţe ale social-democratiei 
din România. 

2. Rezoluţia şedinţei Plenare a Comitetului Central al PMR din 3-5 Martie 1949, dispo- 
nibilă on-line la adresa http : //www.cnsas.ro/documente/istoria_comunism/documente_ 
programatice/1949 % 20Rezolutia % 20CC %20PMR % 203-5 % 20martie %201949.pdf (accesat 
la 23.03.2015), pp. 17-18. 

oamenii de întuneric şi mizerie trebue să se construiască socialismul la sate, adică să 
se treacă la gospodăria agricolă colectivă, asigurându-se ridicarea agriculturii în folosul 
celor ce muncesc!. 


Această trecere urma să fie realizată după următorii paşi esentiali: trecerea 
marilor proprietăţi funciare în proprietatea statului ; formarea şi instruirea colectivului 
de muncă; înfiinţarea aşa-numitelor „staţiuni de masini” - SMT-uri -, în com- 
ponenta cărora intrau utilajele şi maşinile agricole aflate până atunci in proprie- 
tatea ţăranilor ; înfiinţarea, în cadrul Ministerului Agriculturii, a Direcţiei Politice 
care avea ca sarcină principală îmbunătăţirea muncii politice de masă din cadrul 
Gospodăriilor Agricole de Stat (GAS) şi a SMT-urilor „pentru ca acestea să poată 
îndeplini cu succes uriaşul rol pe care îl au de jucat în transformarea socialistă a 
agriculturii”? ; predarea loturilor de pământ ale ţăranilor către gospodăriile agricole 
colective în urma „muncii de instruire” realizate de membrii partidului ; înființa- 
rea stânelor colective ; introducerea asolamentelor şi folosirea metodelor de cul- 
tivare după modelul sovietic. 

Urmând indicatia „Ne sprijinim pe țărănimea săracă, strangem alianţa cu tara- 
nimea mijlocaşă şi ducem o luptă neîntreruptă împotriva chiaburimii”? (cu ajuto- 
rul ţărănimii sărace uşor de convins şi al ţărănimii mijlocaşe încă şovăielnice), s-a 
trecut la „lupta” împotriva chiaburilor exploatatori prin înfiinţarea Gospodăriei 
Agricole Colective (GAC), considerată „o mare întreprindere socialistă” care „se 
organizează şi se conduce după indicatiunile ştiinţei socialiste şi foloseşte tehnica 
agricolă înaintată”. Sprijinul bazat pe țărănimea săracă nu era deloc întâmplător. 
În 1948, se înfiinţaseră aşa-numitele şcoli pentru ţărani, cu studiu pentru o perioadă 
scurtă de timp. Aproximativ 5.000 de ţărani au „absolvit” astfel de şcoli, „dintre 
care aproape 2.000 au funcţii de răspundere în Organizațiile de Baza - 43 în colec- 
tivele Judeţene, şi 200 în Comitete de Plăşi”. Interesantă este următoarea explicaţie : 


Nu s-au putut asigura pentru aceste şcoli lecţii pe limbajul ţărănimii. Din 15 lecţii au 
fost tipărite 3, care nu au fost corespunzătoare nici din punct de vedere al liniei politice, 
nici al limbajului țărănesc. S-au luat măsuri de pe acum pentru a se putea da şcolilor 
ţărăneşti lecţii tipărite şi bine controlate pentru cursurile ţărăneşti ce vor începe toamna 
şi iarna viitoare. 


1. Ibidem, p. 18. 

2. Arhivele Naţionale Istorice Centrale (în continuare ANIC), fond Documentar: CC al 
PCR, Secţia Agrară, dosar 14/1949, f. 1. 

3. Rezoluția şedinţei Plenare a Comitetului Central al PMR din 3-5 Martie 1949, p. 22. 

ANIC, fond Documentar: CC al PCR, Secţia Agrară, dosar 52/1949, f. 2. 

5. ANIC, fond Documentar : CC al PCR, Secția de Propagandă si Agitatie, dosar 16/1948, 
f...2. 

Iată cum „ţăranii scoliti” vor ajunge să decidă în şi pentru sectorul agricol in 
viitorul proces de colectivizare. Aşa cum am afirmat, o decizie deloc întâmplătoare, 
întrucât țărănimea reprezenta, în viziunea membrilor de partid, o masă de mane- 
vră extrem de utilă şi accesibilă, un pion central fără de care colectivizarea nu-şi 
putea produce efectele prevăzute prin Rezoluţia Plenarei CC al PCR din martie 
1949. 

În Statutul GAC se precizează că aceasta trebuie creată printr-o „muncă orga- 
nizată în comun, cu mijloace comune de producţie”!, membrii asociaţiei fiind 
obligaţi să depună toate eforturile pentru îndeplinirea sarcinilor. Statutul GAC-urilor 
trebuia să fie un „statut-model”, în care se prevedea că: 


În gospodăriile colective nu pot fi primiţi chiaburi, ci numai ţărani săraci şi mijlocasi ; 
membrii gospodăriilor colective vin în această gospodărie cu pământul pe care îl 
posedă şi cu inventarul de muncă, având dreptul de a păstra pe lângă casă o mică 
bucată de pământ pentru zarzavaturi şi pomi fructiferi, un număr de vite, animale şi 
păsări de curte, precum şi uneltele de muncă necesare cultivării şi întreţinerii grădi- 
nii şi animalelor de lângă casă; gospodăriile colective agricole se organizează pe 
principiul distribuirii produselor după munca depusă. Partidul şi guvernul vor sprijini 
prin toate mijloacele iniţiativa ţărănimii sărace şi mijlocaşe pentru organizarea gos- 
podăriilor colective şi le va acorda un ajutor multilateral în această nouă şi măreaţă 
operă?. 


Astfel, pentru realizarea planului de stat agricol care cuprindea: „un plan de 
lungă durată (în perspectivă), un plan anual şi un plan de lucru pe campanii de 
munci agricole (campania de însămânţări de primăvară, campania culegerii recol- 
telor, campania desmiristirilor, arăturilor şi însămânţărilor de toamnă etc.)”5, a 
fost mobilizat activul de partid din cadrul sfaturilor populare de plasă şi de judeţ. 
Aceste planuri erau, obligatoriu, întocmite în baza directivelor primite din partea 
Ministerului Agriculturii, de către membri ai gospodăriei împreună cu organele 
de partid şi prevedeau că: planul de lungă durată (în perspectivă) trebuia întocmit 
în cel mult doi ani de la înfiinţarea gospodăriei agricole colective, pentru o peri- 
oadă de câţiva ani şi cuprindea „studiul solului şi al climei; situaţia gospodăriei 
la data întocmirii planului ; situaţia la care trebue să ajungă gospodăria la sfârşi- 
tul planului ; desvoltarea fiecărei ramuri de producţie in parte; lucrări pentru 
îmbunătăţirea traiului şi ridicarea culturală a membrilor gospodăriei ; investiţii ; 
plan de muncă ; plan financiar”*. Acest plan urma a fi aprobat de adunarea generală 


ANIC, fond Documentar: CC al PCR, Secţia Agrară, dosar 52/1949, f. 24. 
Rezoluţia şedinţei Plenare a Comitetului Central al PMR din 3-5 Martie 1949, p. 35. 
ANIC, fond Documentar: CC al PCR, Secţia Agrară, dosar 52/1949, ff. 2, 24. 
Ibidem. 

a gospodăriei colective şi căpăta titlul executoriu în urma aprobării sale de către 
conducerea Sfatului Popular de Judeţ. 
Planul anual era întocmit 


la sfârşitul fiecărui an calendaristic, pentru anul următor (1 ianuarie - 31 decembrie), 
ţinând seama de prevederile planului de lungă durată şi cuprindea următoarele : plan 
de cultură (suprafeţe, randamente la ha şi producţie totală) ; plan de cultură pentru 
înmulţirea seminţelor selecţionate şi îmbunătăţite, necesare gospodăriei, de curăţire şi 
de tratarea seminţelor ; plan de cultura legumelor şi zarzavaturilor ; plan de repartiza- 
rea culturilor în tarlalele asolamentelor şi pe brigăzi; plan de cultură al viei şi al 
livezii (...) ; plan de adunare, preparare, cumpărare şi folosirea îngrăşămintelor naturale 
şi chimice ; plan de procurarea insecticidelor şi fungicidelor ; plan agrotehnic (...); 
plan de lucrări care se vor executa cu tractoarele şi maşinile SMT; plan de desvoltarea 
creşterii animalelor (...); balanţa furajelor (...); plan de construcţii noi şi de repara- 
tii capitale la construcţiile existente ; plan de procurare, confectionare şi de reparația 
maşinilor agricole, vehiculelor şi a celuilalt inventar agricol; plan de producţie a 
ramurilor (...); plan de organizare a muncii (repartizarea braţelor de muncă de care 
dispune gospodăria, pe brigăzi şi pentru celelalte nevoi ale gospodăriei) ; plan de folo- 
sire a zilelor-muncă pe ramuri de producţie şi pentru administraţie ; plan de repartiza- 
rea producţiei vegetale ; plan de repartizarea producţiei animale ; plan de lucrări 
pentru îmbunătăţirea traiului membrilor gospodăriei, pentru ridicarea nivelului lor 
cultural, formarea cadrelor etc.!. 


În elaborarea planului anual trebuia obligatoriu să se ţină cont şi de bugetul de 
venituri şi cheltuieli al gospodăriei. Ca şi în cazul planului de lungă durată, adu- 
narea generală a gospodăriei colective era cea care aproba planul anual, însă 
efectele sale urmau să se producă abia după avizul dat de conducerea Sfatului 
Popular de Plasă. După elaborarea şi aprobarea planului anual, se trecea la reali- 
zarea planurilor de lucru pe campanii de munci agricole care cuprindeau preve- 
derile planului anual într-o formă detaliată, şi anume : „...se face repartizarea mai 
amănunţită a braţelor de muncă, a forţei de tracţiune şi a inventarului din cadrul 
fiecărei brigăzi, se eşalonează termenele de executarea lucrărilor pe culturi şi pe 
tarlale, urmând scurtarea termenelor, se descoperă locurile slabe şi se mobilizează 
toate rezervele gospodăriei pentru executarea lucrărilor la timp şi în bune condițiuni ”?. 
Aceste planuri erau aprobate de consiliul de conducere al gospodăriei (alcătuit, 
conform Plenarei CC al PMR din martie 1949, din muncitori agricoli, ţărani săraci 
şi mijlocaşi), însă „instrucţiunile amănunțite şi formularele necesare planificării 
interioare a gospodăriei agricole colective se elaborează şi se dau de către Ministerul 
Agriculturii”, deoarece ele constituiau baza activităţii ce urma a fi desfăşurată în 
gospodărie. Cea mai importantă parte a acestor planuri o constituia „activitatea 


1. Ibidem, ff. 2-4. 
2. Ibidem, f. 4. 
3. Ibidem. 

practică a tuturor membrilor gospodăriei colective pentru executarea şi depăşirea 
planului întocmit”!. 

O primă prezentare a acestor idei socialiste a convins o parte a ţărănimii, insufi- 
cient educată pentru a înţelege perfidia şi lăcomia din spatele „măreţelor idei socia- 
liste”, de faptul că nimic nu este greşit sau dăunător : ţăranii săraci aveau „oportunitatea” 
de a scăpa de sărăcie, mijlocaşii deveneau o pătură indispensabilă în construirea 
agriculturii socialiste, iar chiaburii - marii exploatatori - începeau să dispară. Toate 
păreau a fi gândite pentru ridicarea nivelului de trai al ţărănimii şi pentru dezvoltarea 
unei agriculturi profitabile. Însă lucrurile nu au stat deloc aşa. GAC-urile aveau faţă 
de stat o serie de obligaţii, printre care se numărau: „Predarea în termen şi înainte 
de termen a cotelor obligatorii de produse agricole ; restituirea împrumuturilor în 
natură acordate de Stat sub formă de seminţe, furaje şi produse alimentare ; achitarea 
în natură a costului lucrărilor executate la gospodărie de Staţiunea de maşini şi trac- 
toare, conform contractului încheiat ; predarea în termen şi înainte de termen a can- 
titatilor de produse agricole, pentru care s-au încheiat contracte cu Statul (sfeclă de 
zahăr, tutun, floarea soarelui, ricin, bumbac etc.) ; achitarea la timp a impozitelor ; 
restituirea în termeni a împrumuturilor în bani acordate de Stat; achitarea taxelor de 
asigurarea riscurilor, organizată de Stat (incendiu, grindină, mortalitatea vitelor etc.). 
Respectarea acestor obligaţiuni de către organele de conducere ale gospodăriei şi de 
către fiecare membru în parte este o datorie patriotică”?. 

Pentru îndeplinirea acestor obligaţii ce decurgeau din statutul GAC, procesul de 
colectivizare nu a fost nici pe departe unul lent, ci unul extrem de violent. Cu o zi 
înainte de Plenara CC al PMR din 3-5 martie 1949, a fost adoptat Decretul nr. 84, 
în urma căruia marile proprietăţi funciare au fost confiscate în întregime (terenuri, 
animale, clădiri, utilaje) şi trecute în patrimoniul GAS, iar marii proprietari şi fami- 
liile acestora au fost trimişi cu domiciliu obligatoriu în diferite localităţi din ţară. 

Următorul pas l-a constituit impunerea cotelor obligatorii de produse agricole, 
fapt ce a dus la nemulțumiri în rândul ţărănimii, deoarece aceste cote aduceau 
ţăranilor venituri financiare modice şi nicidecum produsele agricole atât de nece- 
sare funcţionării unei gospodării individuale. Cel mai probabil că, pentru procu- 
rarea alimentelor necesare, țăranul obişnuit trebuia să meargă la oraş, ori această 
situaţie nu era posibilă dacă ţinem cont de următoarele aspecte : ţăranul „se sustră- 
gea” de la muncile agricole şi atunci trebuia sancţionat exemplar ; drumul dus-întors 
până la oraş presupunea un consum de mijloace materiale în plus ; durată de timp 
prelungită (de exemplu, un ţăran din comuna Tauteu trebuia să parcurgă 10 km până 
la primul oraş - Marghita -, trecând printr-o zonă în care se găseşte părâul Bistra — 
care în perioada ploilor torențiale de vară putea genera inundaţii, aşa cum s-a 
întâmplat în anii '70 -, sunt dealuri - Dernei şi Bistrei - şi munţi”). 


1. Ibidem, f. 5. 

2. Ibidem. 

3. Poziționarea comunei Tăuteu din judeţul Bihor, disponibilă on-line la adresa http: // 
comunatauteu.ro/comuna-tauteu/date-demografice/ (accesat la 6.6.2015). 

Nemultumirile ţăranilor cu privire la această problemă au fost exprimate vizi- 
bil şi, nu de puţine ori, reprezentanţii partidului, trimişi în sate pentru a strânge 
cotele obligatorii, au fost injurati, bruscati, loviți, puşi pe fugă de ţăranii revoltați. 
Întâlnim însă şi cazuri în care reprezentanţi ai Comitetului Provizoriu au fost 
asasinați ; un astfel de caz s-a petrecut în comuna Stroieşti, judeţul Suceava, unde, 
în vara anului 1949, preşedintele Comitetului Provizoriu, Danciu Nicolae, „a fost 
asasinat de către fugarul MUNTEANU GHEORGHE”... 

Reacţia organelor de Securitate nu a întârziat să apară ; ţăranii care s-au împo- 
trivit colectivizării, refuzând predarea cotelor sau a pământurilor, au fost denumiti 
„sabotori”, au fost arestaţi şi condamnaţi pentru că, prin acţiunile lor, duceau la 
„subminarea economiei naţionale” împiedicând astfel procesul de dezvoltare soci- 
alistă a agriculturii. 

Starea de agitaţie a ţărănimii a atins cote alarmante în iulie 1949, când, în 
numeroase comune din judeţele României, sătenii s-au ridicat împotriva măsurilor 
impuse de regimul comunist în sectorul agricol. Cele mai răsunătoare revolte au 
izbucnit în judeţele Bihor, Arad, Suceava şi Botoşani. 

Lucrarea de faţă îşi propune să trateze, ca studiu de caz, revoltele izbucnite in 
comunele din judeţul Bihor, cu precădere : Batâr, Tăut, Arpăşel, Biharia, Chiraleu, 
Tăuteu, Craiova şi Bicaci. 

Conform „Studiului informativ” al Direcţiei Generale a Securităţii Poporului — 
DGSP - din 12 august 1949, „asupra acţiunilor contrarevolutionare chiaburesti 
din judeţele Bihor-Arad”, pregătirea pentru marea revoltă ar fi început încă din 
primăvara anului 1948, când „a fost semnalată existenţa unei organizaţii subversive, 
denumită ORI (Organizaţia România Independentă), cu centrul în Oradea şi cu 
ramificații în partea de Nord a jud. Bihor şi Sudul jud. Sălaj. Această organizaţie 
condusă de numitul BĂDICEANU NISTOR a fost depistată şi arestată în cursul 
verii 1948”2. Arestarea membrilor ORI nu a însemnat distrugerea efectivă a aces- 
teia, întrucât o parte dintre membri a reuşit să scape, reunindu-se sub conducerea 
lui Vasile Furtoş. Abia în luna decembrie a anului 1948, Securitatea a aflat de 
existenţa şi funcţionalitatea organizaţiei. La 11 mai 1949, Securitatea era informată 
din nou despre ORI şi astfel află că membrii organizaţiei pregătesc o acţiune „în 
stil mare”. O primă etapă în organizarea acţiunii a constituit-o procurarea arma- 
mentului şi formarea bandelor; abia după ce aceste probleme erau rezolvate, se 
trecea la „răscularea comunelor una după alta prin oamenii lor”?. Trebuie menti- 
onat că această Organizaţie, conform informaţiilor DGSP, avea în componenţa sa 
atât ţărani din comunele judeţului Bihor, cât şi funcţionari din aparatul de stat din 


1. Arhiva Consiliului Naţional pentru Studierea Arhivelor Securităţii (în continuare ACNSAS), 
fond Documentar: DGSS, dosar 56/1950, f. 72. 

2. ANIC, fond Documentar: CC al PCR, Secţia Administrativ-Politică, dosar 17/1949, 
ff. 25-26. 

3. Ibidem, f. 26. 

aceste comune. O altă informare despre activitatea ORI este primită de Securitate 
în ziua de 20 iunie 1949. Conform acestei informări, ORI încerca să procure 
armament de la unităţile militare deoarece acţiunea de revoltă urma să se declan- 
şeze în data de 5 iulie. Ulterior, 


la data de 21 iunie a.c., s-a semnalat că numitul FURTOŞ VASILE, cu ocazia unei 
şedinţe în casa lui MOLNAR TEODOR din com. Chiraleu-Bihor, membru al organiza- 
tiei, hotărâse în noaptea de 16 iunie a.c. înfiinţarea de echipe de sacrificiu care vor 
circula în toate satele şi acela care nu va vrea să lupte, să fie împuşcat. Participanţii la 
şedinţă şi-au luat angajamentul că vor merge acolo unde li se va ordona, deoarece ei 
de abia aşteaptă!. 


În urma acestui şir de informaţii, Securitatea hotărăşte arestarea lui Vasile 
Furtos, probabil în speranţa că acţiunile viitoare ale ORI vor fi astfel descurajate. 
Însă, chiar şi în lipsa lui Furtoş, membrii organizaţiei continuă să se întâlnească, 
de data aceasta în casa numitului Pop Nistor din comuna Sarsig, judeţul Bihor, 
pentru a pune la cale ultimele detalii în legătură cu izbucnirea răscoalei. Membrii 
ORI erau organizaţi în „5 cuiburi a câte 10 oameni şi un şef, care au misiune 
specială şi care dau alarma în toate satele, având posturi de pază din care fac parte 
câţiva studenţi din Sarsig, care au misiunea de a păzi marginele comunei şi de a 
face serviciul de curieri pentru celelalte sate, iar dacă văd maşini ale Securităţii 
vor da alarma şi le vor ataca”?. O astfel de organizare o avem descrisă, pe larg, 
aşa cum vom vedea în cele ce urmează, în satul Tăuteu. 

O primă explicaţie cu privire la reacţia ţărănimii o găsim într-un „Referat 
privind acţiunile contrarevolutionare chiabureşti din judeţele Bihor şi Arad”, 
întocmit de DGSP, din 27 august 1949, unde se specifică următoarele : 


Măsurile luate de Guvern pentru realizarea Planului de Stat în sectorul agricol au 
determinat o puternică reacțiune a elementelor chiaburesti, care s-a manifestat vizibil 
în judeţele Bihor şi Arad. Colectările, înfiinţarea Gospodăriilor Agricole Colective, 
impozitul agricol, treerişul la arie şi plata muncilor în bani pentru muncitorii agricoli 
au fost măsurile contra cărora chiaburimea din Jud. Bihor şi Arad a reuşit să antreneze 
mase de ţărani, insuficient lămuriţi”. 


În implicarea revoltelor ţărăneşti din Bihor, Securitatea a identificat o a doua 
„Organizaţie subversivă”, intitulată „Vlad Ţepeş II”. Această organizaţie avea 
centrul de acţiune la Oradea, legături puternice la Bucuresti şi „ramificații în 


comunele Vascău, Baital, Beliu, Ucuriş, Lunca, Câmpanii de Sus, Leheceni, Beiuş, 


1. Ibidem, ff. 26-27. 
2. Ibidem, f. 27. 
3. Ibidem, f. 2. 

Marghita şi Salard din judeţul Bihor”!. Era condusă de avocatul Constantin Militaru 
din Oradea, iar din componenţa sa făceau parte membri ai aparatului de stat, 
militari, elevi, muncitori, figuri centrale şi reprezentative din lumea satului. În 
momentul izbucnirii revoltei, fiecare categorie din această organizaţie avea un rol 
bine stabilit ; colaborau unii cu alţii, însă existau şi sarcini suplimentare : membrii 
aparatului de stat se ocupau cu sabotajul, militarilor le revenea sarcina de a nu 
reacţiona în nici un fel în faţa mulţimii, iar elevii şi muncitorii făceau scut în faţa 
organelor Securităţii, scandând lozinca „Să nu se tragă in popor”?. Toate datele 
primite de Securitate indicau faptul că această organizaţie întreținea legături cu 
partizanii din munţi şi întreaga sa acţiune se baza pe suportul chiaburilor. Cu toate 
că activitatea organizaţiei a fost urmărită intens de organele Securităţii, iar mem- 
brii ei erau cunoscuţi, pentru moment Securitatea nu a intervenit. 

Momentul izbucnirii revoltelor ţărăneşti din judeţul Bihor nu a fost întâmplător : 
s-a ales perioada treierişului, atunci când ţăranii, în urma strângerii recoltelor, 
trebuiau să predea cotele obligatorii. Primele agitatii au fost semnalate în judeţul 
Bihor, la sfârşitul lunii iunie a anului 1949. 

În comuna Batâr, Dumitru Crăciun îi „ameninţa pe membrii de Partid din acea 
comună, spunând unuia dintre ei: vezi tu toporul acesta, am să-l bag eu în voi, în 
toţi comuniştii, căci voi nu aveţi mai mult timp decât vreo 3-4 zile, după care vor 
veni englezii si americanii”?, iar, în comuna Tăut, numita Floarea Milean îndemna 
oamenii la răscoală împotriva îndrumătorilor veniţi acolo din partea partidului cu 
sarcina de a mobiliza populaţia la muncă voluntară, numindu-i „hoţi şi tâlhari”. 

Pentru ziua de 23 iunie, Sindicatele de Salariati Agricoli din judeţul Bihor au 
convocat adunări generale, chemându-i pe ţăranii săraci să ridice banii pentru 
muncile agricole prestate. Această convocare a oferit prilejul afirmării nemultu- 
mirilor: în comuna Tinca, ţăranii nu s-au prezentat la convocare ; în comuna 
Arpăşel, au cerut plata în natură ; în comuna Bicaciu s-a petrecut aceeaşi situaţie. 
Era semnalul clar că țărănimea muncitoare devenea din ce in ce mai agitată, iar 
nemulţumirea verbală risca, în orice moment, să se transforme într-una violentă. 

În data de 28 iunie 1949, în comuna Biharia, la adunarea convocată de repre- 
zentantii partidului în zonă, care a avut loc la primăria comunei, conform refera- 
tului menţionat anterior, s-ar fi strâns în jur de 400-500 de persoane (ulterior, în 
cadrul aceluiaşi raport, fila 30, se menţionează un număr de 2.000 de persoane). 
În urma discuţiilor, ţăranii au cerut ca plata secerişului să fie făcută în natură, „să 
nu se scoată nici un bob de grâu din sat şi să se încheie contracte cu chiaburii 
pentru plata secerişului, în natură”. Neînţelegerile dintre cele două parti s-au 


Ibidem, f. 28. 
Ibidem, f. 29. 
Ibidem. 

Ibidem, f. 30. 

soldat cu altercatii în urma cărora secretarul Comitetului Judetean al PMR, Francisc 
Szilagyi, şi responsabilul cu Propaganda şi Agitatia, Stefan Körösy, au fost bătuţi. 
Ordinea a fost restabilită după intervenţia organelor de Securitate. 

Se pare că cele întâmplate în comuna Biharia a încurajat membri ai ORI să 
creeze situaţii asemănătoare în comunele Mişca, Chiriacul şi Tarsi. Patru zile mai 
târziu, în noaptea de 1 iulie, în comuna Uileacul de Munte, secretarul Organizaţiei 
de Bază din comună a fost atacat şi bătut. 

Pe parcursul lunii iulie, în judeţul Bihor, agitatiile au continuat după cum 
urmează : în ziua de 3 iulie, în comuna Chiraleu sunt trimişi doi îndrumători din 
partea organizaţiei de partid, cu scopul de a reorganiza GAC şi de a convinge 
ţăranii că planul privind colectivizarea este ceea ce trebuie înfăptuit pentru dez- 
voltarea agriculturii. Cei doi îndrumători au fost întâmpinați de un grup de femei 
care le-a strigat că nu au nevoie de vorbă multă, ci de alimente (făină şi ulei). 
Îndrumătorii au fost izgoniți din comună şi, aparent, situaţie se calmase. Câţiva 
membri de partid au mers la locuinţa lui Gheorghe Miri, unde au avut loc discu- 
tii cu câteva „elemente reacționare”. Pe fondul consumului de alcool, discuţiile au 
degenerat într-o bătaie. Câteva ore mai târziu, „un grup de locuitori agitati de 
chiaburi îl forțează pe primar să înapoieze adeziunile date la cooperativă”. În 
urma investigaţiilor efectuate, s-a concluzionat că răspunzători de cele întâmplate 
au fost numiții: „BADIU PAVEL, ţăran sărac, fost primar; BOCA IOSIF, ţăran 
mijlocaş, fost in PNT-Maniu şi MOLNAR TEODOR, chiabur, fost şef de cuib, 
semnalat că face parte din organizaţia ORI”?. 

În aceeaşi zi, o situaţie asemănătoare se petrece în comuna Salonta. Un număr 
de 15 muncitori cer Sindicatului de Salariati Agricoli organizarea unei şedinţe în 
cadrul căreia să fie discutată şi rezolvată problema salarizării secerişului. Şi în 
acest caz a fost necesară intervenţia Securităţii, deoarece ţăranii trecuseră la ame- 
nintari cu moartea. 

Două zile mai tărziu, sindicatul comunei Arpăşel convoacă o adunare la care 
participă, pe lângă ţăranii din comună, în număr de 500, şi reprezentanţi ai PMR 
(uliu Laisach şi Araşul Bardiuc din partea Judetenei de Partid, secretarul Organizaţiei 
de Bază, precum şi delegaţi ai Uniunii Populare Maghiare (UPM) şi ai Uniunii 
Femeilor Democrate din România (UFDR). Ţăranii, în marea majoritate săraci, 
şi-au exprimat nemulţumirea pentru plata muncii agricole în bani, devenind din 
ce în ce mai vehementi şi scandand: „Nu vom lucra pentru bani, ci numai pentru 
grâu. Nu vrem colhoz. Nu ne trebue comunism. Omorâţi-l pe conducator”?. 
Reprezentanţii partidului au încercat să se retragă, însă fiind împiedicaţi de săteni, 
au cerut ajutorul Miliției şi Securităţii. Apariţia organelor de ordine a agitat şi 

mai mult spiritele, iar în momentul în care s-a încercat arestarea „agitatorilor”, 
mulţimea dezlănţuită a atacat camionul Securităţii, încercând să-l răstoarne si 
ulterior să-l incendieze. S-au tras primele focuri de armă, în scopul de a intimida 
şi de a dispersa mulţimea. Țăranii au continuat să strige lozinci şi să amenințe cu 
moartea pe notarul public şi pe toate autorităţile politice din comună. Se mentio- 
nează că din rândul participanţilor făceau parte şi muncitori de la GAS-ul din 
comună, nemulţumiţi de condiţiile de cazare şi de mâncarea primită. Agitatiile au 
continuat şi pe parcursul nopţii, ţăranii organizând apărarea comunei şi a sătenilor 
pasibili de arestare. 

Tot în aceeaşi zi, în comuna Chiribiş, „chiaburii au îndemnat populaţia să nu 
semneze adeziunile pentru cooperativă”!. 

După incidentele din comuna Arpăşel, stările de agitaţie au continuat pentru o 
perioadă de două săptămâni, însă nu au mai fost semnalate incidente remarcabile : 
„Perioadei de agitaţie i-a urmat o aparentă perioadă de linişte, în care chiaburimea 
şi-a pus la punct planurile pentru adevărata acţiune contrarevoluţionară”?. 

Spiritele s-au încins din nou în ziua de 20 iulie, când au avut loc proteste simul- 
tane în comunele Tăuteu şi Spinuş, motivele fiind plata în bani a muncilor agricole 
şi cotele obligatorii. În Tăuteu a fost necesară intervenţia organelor de Securitate 
pentru a împrăştia sătenii nemulţumiţi adunaţi la şedinţa sindicală organizată la 
primărie şi care scandau : „Nu dăm nici un bob de grâu, fiindcă va fi luat şi comer- 
cializat de evrei”. Pentru a nu fi luaţi prin surprindere de organele Securităţii, 
sătenii din comuna Tăuteu au decis să se organizeze : pe timpul nopţii, un sătean a 
fost pus pe post de santinelă în turnul bisericii pentru a păzi intrarea în sat. În cazul 
în care organele de Securitate îşi făceau simțită prezenţa, santinela urma să anunţe 
sătenii prin tragerea clopotelor. O altă decizie a fost aceea de a cere ajutor oameni- 
lor din comunele Chiraleu, Bogei şi Ciutelec. În acest scop, în respectivele comune 
au fost trimişi doi curieri ce au transmis următorul mesaj : ,,Trageti clopotul să se 
strângă oamenii să ajute comunei Tăuteu, fiindcă arde comuna”?. Insotiti de un 
număr semnificativ de oameni (numai din comuna Chiraleu se strânseseră în jur de 
2.500 de ţărani care aveau asupra lor furci şi găleți), cei doi curieri au pornit spre 
Tăuteu, însă au fost opriţi in drum de organele de Miliție şi membri de partid şi 
împrăştiaţi. În urma acestui incident, au fost arestate 38 de persoane din comuna 
Tăuteu. O analiză ulterioară a celor întâmplate a dus la concluzia că: 


Organizațiile de Partid au dus o slabă muncă politică la sate, astfel că țărănimea săracă 
şi mijlocaşă a putut fi influenţată de duşmanul de clasă (...) Cu unele excepţii, membrii 

de Partid au luat parte la aceste acţiuni, iar în comuna Tăuteu, jud. Bihor, a fost nevoie 
să fie arestaţi membrii Comitetului Provizoriu, secretarul Organizaţiei de Bază, Preşedintele 
UTM, Preşedintele Sindicatului de Salariati Agricoli şi Preşedinta UFDR, deoarece 
fuseseră în fruntea rebelilor!. 


Situaţia a fost asemănătoare şi în comuna Spinuş unde, în urma stării de neli- 
nişte, firele telefonice au fost tăiate şi o persoană a fost arestată. 

În plan politic, guvernul a căutat să-şi întărească legitimitatea, iar în ziua de 
21 iulie au fost emise două acte normative de o importanţă covârșitoare în acţiunile 
ce vor urma, Hotărârea Consiliului de Miniştri (HCM) nr. 774 şi Decretul nr. 306 
pentru colectarea cerealelor. Conform acestor acte normative, cantităţile de cere- 
ale care trebuiau predate sub forma cotelor obligatorii erau trecute într-un pro- 
ces-verbal, în baza unor calcule ce s-au dovedit a fi nerealiste, cu scopul de a 
împovăra țărănimea. O altă problemă a constituit-o preţul cerealelor care alcătuiau 
cotele obligatorii. Şi aici sesizăm un calcul nerealist, întrucât preţurile stabilite nu 
reflectau valoarea reală a producţiei de cereale. Cu alte cuvinte, se cerea mult la 
un preţ derizoriu. Nerespectarea prevederilor Decretului nr. 306 şi a HCM nr. 774 
era pedepsită cu ani grei de închisoare. 

Iritarea ţăranilor s-a manifestat şi în noaptea de 22 spre 23 iulie, când au fost 
semnalate incidente în alte şase comune din judeţul Bihor : Tria, Spinuş, Dernişoara, 
Păcluşa de Barcău, Mişca şi Sarsig. Aici s-au strigat lozici, au fost tăiate firele 
telefonice, situaţie care a determinat chemarea organelor de Securitate pentru a 
restabili ordinea. 

În dimineaţa zilei de 23 iulie, Securitatea a fost informată că Alexandru Curta, 
membru ORI, a organizat, în satul Siad din comuna Craiova, o adunare la care au 
participat 18 locuitori ai comunei. Mesajul lui Curta era unul foarte clar : organizaţia 
era pregătită pentru revoltă, iar tot ce aveau ţăranii de făcut era să refuze predarea 
cotelor obligatorii, să nu se teamă şi să lupte împotriva comuniştilor. De asemenea, 
Curta le-a spus că partizanii din munţi „au ordine speciale ca să se apropie fiecare de 
satul lui, iar intelectualii, în satele unde au avut funcțiuni, să ia contact cu cât mai 
multi locuitori şi să-i agite împotriva guvernului, susţinând «revoluţia ce va urma»”?. 

În ziua următoare, în comuna Ucuriş, peste 40 de persoane care făceau parte 
din ORI s-au întâlnit în casa lui loan Matec. Acolo au venit şi doi săteni din comuna 
Tăut care-i vor îndemna pe participanţii la această adunare să nu predea cotele de 
grâu. Cei doi săteni nu erau singurii care au plecat din Tăut cu misiunea de a 
instiga ţăranii la revoltă, întrucât, spuneau ei, „acum este momentul prielnic să se 
ridice şi să dea lovitura de graţie Guvernului din RPR”? ; alti 20 se duseseră, cu 

aceeaşi misiune, spre alte 10 sate din judeţul Bihor. După plecarea „misionarilor”, 
ţăranii din satele Batâr, Tăut, Talpos şi Ucuriş au început să se revolte. Tot în ziua 
de 24 iulie, în comuna Tautelec din judeţul Bihor, sătenii s-au adunat în fata pri- 
măriei. Se aflase că Judeteana de Partid a trimis în comuna lor îndrumători care 
aveau sarcina de a aduce lămuriri în legătură cu muncile agricole. La intrarea în 
comună, cei opt reprezentanţi au fost avertizaţi de preşedintele Comitetului Provizoriu 
şi de secretarul Organizaţiei de Bază că situaţia este alarmantă şi că ar fi mai bine 
să nu intre în comună, „fiindcă ei nu garantează de libertatea lor”!. Reprezentanţii 
Judetenei de Partid au făcut imprudenta de a intra în sat. Multimea dezlantuita i-a 
alungat din localitate lovindu-i cu pietre. Securitatea a intervenit în forţă, ulterior 
fiind arestaţi membri ai Comitetului Provizoriu, secretarul Organizaţiei de Bază, 
preşedintele UTM, preşedintele Sindicatului de Salariati Agricoli şi preşedinta 
UFDR, motivul fiind colaborarea cu razvratitii. Aceeaşi situaţie s-a petrecut şi în 
comuna Şişterea, unde aceeaşi îndrumători au fost înconjurați de 400 de săteni, 
fapt ce a produs îngrijorarea membrilor de partid care au cerut ajutorul pădurari- 
lor până la venirea organelor de ordine. Iniţiativa membrilor de partid nu a fost 
pe placul sătenilor, iar, ca „răsplată”, sătenii le-au devastat locuinţele. Îndrumătorii 
au fost goniti cu pietre din comună. 

O zi mai târziu, în comuna Tăut s-a găsit un manifest cu următorul conţinut: 
„Atenţiune ţărani, fără nici un pic de teamă la luptă cu dânşii pentru cereale. Un 
bob de grâu să nu dati acum la nimeni. Veniti din toată tara să luptati”?. În comuna 
Osand, ţăranii revoltați au ameninţat reprezentanţii Comisiei Comitetului Provizoriu 
de Plasă cu toporul şi cu incendierea grâului. Instigatorii au fost identificaţi şi s-a 
dispus arestarea lor. Tot în aceeaşi zi, în comuna Sarsig, persoane identificate 
ulterior ca făcând parte din ORI s-au întâlnit în casa localnicului Pop Nistor, unde 
au fost instiintati că a fost stabilită data pentru izbucnirea revoltei - 1 august. 

Agitaţiile au cuprins şi comuna Şişterea, unde în ziua de 26 iulie, cu ocazia 
târgului organizat în comună, aproximativ 300 de ţărani s-au strâns în faţa sediu- 
lui Comitetului Provizoriu, scandând zgomotos : „Daţi-ne pâine sau posibilitatea 
să câştigăm pâinea”?. Militia a intervenit în forţă şi a făcut primele arestări „fiind 
reţinute două femei dintre instigatoare, grupul s-a mărit şi a încercat să atace 
Miliția”. S-au tras primele focuri de armă, iar un om a fost omorât. Această 
situaţie nu a creat panică în rândul ţăranilor din Bihor. Dimpotrivă, în dimineaţa 
zilei de 28 iulie, la ora 9, un grup alcătuit din 50 de femei a pornit spre GAC, 
atacându-l pe preşedintele cooperativei. Şi în acest caz, intervenţia Miliției a dus 
la restabilirea ordinii. Starea de aparentă linişte a continuat până spre seară, când 

sătenii s-au adunat din nou. Intervenţia Miliției şi a Securităţii a dus la arestarea 
instigatorilor. Cu toate acestea, mulţimea a continuat protestele. S-a aruncat cu 
pietre şi s-a scandat, situaţie ce a determinat forţele de Securitate să apeleze la 
folosirea armamentului din dotare pentru intimidare. În jurul orei 5 dimineaţa, în 
locul unde avusese loc manifestatia, a fost găsit cadavrul localnicului Ioan Peter, 
„care fusese împuşcat din imprudenta”’. 

În după-amiaza zilei următoare, în comuna Girişul Negru din judeţul Bihor, 
300 de ţărani s-au adunat în faţa Comitetului Provizoriu de Plasă, cerând pâine şi 
forțându-l pe preşedintele comitetului „să semneze că nu va scoate nici un bob de 
grâu din comună”?. 

Ţăranii nemulţumiţi se vor aduna ulterior, în seara aceleiaşi zile, şi în comunele 
Tăut, Batâr şi Talpoş, unde, în jurul orelor 20-21, s-a dat alarma: clopotele din 
turlele bisericilor au fost trase, goarna a răsunat, iar tobele au bătut în semn de 
pericol. Ulterior, ţăranii din comunele Batâr şi Talpoş, în număr de aproximativ 
1.000, s-au îndreptat spre comuna Tăut, scandând: „Trăiască RPR! Trăiască 
Uniunea Sovietică! Jos Guvernul! Afară cu comuniştii! Jos comuniştii ! Trăiască 
legiunea şi căpitanul! Trăiască Tito! Nu aveţi frică că vine Militia, că nu trage 
cu arma, că au ordin”3. De la lozinci la violenţă nu a fost decât un pas. Manati 
de ură împotriva comuniştilor, manifestantii au ajuns la poarta ornamentală de la 
intrarea în clădirea Comitetului Provizoriu. Aici au dat foc porţii şi au pătruns în 
clădire, devastând-o. Au incendiat arhiva Comitetului Provizoriu, procesele-verbale 
în care erau trecute cotele care trebuiau predate, au ars tablourile conducătorilor 
PMR şi au distrus centrala telefonică, în acest fel comunicarea cu exteriorul devenind 
inexistentă. Cu toate acestea, camioanele Securităţii şi ale Miliției au reuşit pătrun- 
derea în comună, însă ţăranii au tras asupra lor folosind mitralierele procurate, 
cel mai probabil, de membri ORI de la unităţile militare. 

În jurul orei 22, o parte a manifestantilor au pornit spre comuna Batâr. Acolo 
erau adunaţi aproximativ 200 de săteni care scandau „Să nu ducă nimeni grâul la 
arii, căci peste câteva zile vor veni americanii”*. Situaţia din comuna Tăut s-a 
repetat şi în comuna Batâr: poarta ornamentală a fost distrusă, sediul Comitetului 
Provizoriu a fost devastat. În agitația produsă, paznicul sediului a fost asasinat de 
Gheorghe Milean, care, după comiterea faptei, a dispărut. Alături de acesta au 
dispărut şi Matei Tirban şi loan Rusu. Intervenţia forţelor de ordine a dus la ares- 
tarea lui Mihail Dodişan şi Gheorghe Teuda şi la executarea următorilor: loan 
Todinca, loan Crăciun şi Vasile Suşigan. 

Protestele din comunele Tăut şi Batâr s-au extins şi în comuna Girişul Negru. 
Situaţia a fost la fel de gravă. Membrii Comitetului Provizoriu au fost atacați. 

Protestatarii au baricadat drumul de la ieşirea din comună, au atacat cu pietre şi 
au tras focuri de armă în maşina Securităţii. În schimbul de focuri, instigatorul 
Silviu Sârbu a fost ucis. Multimea s-a refugiat în pădure. Acţiuni asemănătoare 
s-au desfăşurat şi în comunele Belfir, Cociuba Mare, Ucuriş, Suşag, Ianejda si 
Craiova. Şi aici Securitatea a intervenit şi s-au făcut arestări. 

În ziua de 30 iulie, în comuna Tăut au fost reluate luptele dintre securişti şi 
săteni, aceştia din urmă folosind furci, topoare, sape, pietre şi arme. Au fost 
arestate 14 persoane. În ziua următoare, în comuna Ucuriş, doi fii de chiaburi, 
refugiaţi aici din comuna Tăut, au instigat populaţia la revoltă. Cele petrecute în 
comuna Tăut s-au repetat la indigo şi aici. Pe lângă sediul Comitetului Provizoriu, 
mulţimea dezlănţuită şi-a revărsat furia şi asupra căminului cultural, a şcolii şi a 
cooperativei. Drumul a fost baricadat, s-au cântat cântece legionare, „Deşteaptă-te, 
române ! ” şi s-au scandat lozinci pro monarhie. În schimbul de focuri cu organele 
Securităţii au fost ucişi ţăranii loan Mateoc şi Ioan Bodea, iar Alexandru Popa a 
fost dat dispărut. Situaţii asemănătoare întâlnim, în noaptea de 31 iulie, în comuna 
Suşag (Ioan Hurth şi Teodor Hurth au fost executaţi, iar loan Morma a fost dat 
dispărut) ; comuna Coroiu (Matei Leocutia a fost executat, iar Gheorghe Leocutia 
dat dispărut); Craiova, lanoşda, Marginea, Satul Barbă, Săldăbagiu de Barcău, 
Ghida (comuna Balc), Cohani şi Abram. Manifestările au durat pe tot parcursul 
nopţii. 

Confruntările au continuat şi cele mai edificatoare imagini survin din comuna 
Gepiu, satul Bicaci, acolo unde, în ziua de 2 august, sătenii ,,instigati” de preotul 
romano-catolic, ajutat în acţiunea sa de Petru Bejan şi Petru Turcut, au pornit 
revolta. În tot acest timp, în localitate se afla şi secretarul Comitetului Provizoriu 
de Plasă din Salonta, tovarăşul Filipaş, trimis aici pentru a supraveghea munca 
secerişului. Sătenii, alarmati prin obişnuita bătaie a clopotelor şi de chemările lui 
Bejan şi Turcut, s-au strâns în fata primăriei. Aroganta tovarăşului Filipaş a întă- 
râtat şi mai mult mulţimea. În îmbrânceala creată, comuniştii au cerut ajutorul 
Securităţii. Trupele de represiune au intrat în comună în forţă. Sătenii au fost 
adunaţi în mijlocul satului, unde au asistat la execuţia publică a lui Petru Turcut. 
Aceeaşi soartă a avut-o şi Petru Bejan, însă înainte de execuţie a fost dus la Salonta, 
unde s-a desfăşurat anchetarea sa. Alţi doi localnici, de etnie maghiară, au fost 
executaţi imediat : preotul romano-catolic Iványi György (initial a fost dus într-o 
pivniţă, unde a fost anchetat; la finalul anchetei, a fost scos şi executat lângă 
fântâna de pe păşunea satului) şi Bucsk6 Istvan (împuşcat fără ezitare: el nu a 
participat la revolta din sat, ci se întorcea de la câmp împreună cu vecinul său). 
Pentru puterea exemplului, trupul preotului romano-catolic a fost lăsat să zacă în 
mijlocul satului timp de trei zile, în vreme ce trupul lui Petru Bejan a fost aruncat 
în gropa în care sătenii aruncau animalele moarte. Represiunea nu s-a oprit aici; 
la finalul anchetelor, autorităţile au luat decizia ca familiile celor „mai activi” 
instigatori să fie deportate. Printre aceştia s-au aflat familia lui Petru Bejan şi sora 

preotului romano-catolic. Zeci de oameni au fost ridicaţi de acasă, cu forţa, şi duşi 
la gara din Cefa. Aici au fost imbarcati într-un tren de marfă cu destinaţia colo- 
niilor de muncă din Regiunea Constanţa. Iniţial au fost transportaţi în comuna 
Peceneaga. După un timp, unii dintre ei au ajuns în localitatea Basarabi, în vreme 
ce alţii au fost trimişi în localitatea Ovidiu. 

În perioada 31 iulie — 4 august, actele de revoltă din judeţul Bihor au continuat 
şi în comunele Armaşul Mic, Petreni, Criştur, Chetz, Salonta, Tulca, Ineul de 
Criş, Cetariu, Uileac, Ciocaia, Cadea, Petid, Martihaz, Chiraleu şi Patal. Intervenţiile 
trupelor de represiune s-au soldat cu zeci de morti, sute de arestati, condamnati 
şi deportaţi. 

Evenimentele petrecute în vara anului 1949 în judeţul Bihor impresionează prin 
amploarea, forţa şi dramatismul lor. Colectivizarea, un deziderat al partidului, a 
făcut numeroase victime în toate judeţele ţării. Modalitatea violentă prin care au 
înţeles comuniştii impunerea acestui „măreț proiect” a avut scopul de a subjuga 
forţa ţărănimii şi de a suprima orice urmă de împotrivire. Colectivizarea, in 
ansamblul ei, a generat una dintre cele mai mari drame ale acestui popor, care a 
lovit din plin în inima satului românesc. Efectele produse de acest program aberant 
şi haotic sunt resimtite şi astăzi, cu precădere de sutele de familii care au rămas 
fără hrană, fără susţinere, fără conducători, fără rude, fără statornicia şi siguranţa 
oferite de locul natal. Pentru restabilirea ordinii şi asigurarea muncilor agricole 
în judeţul Bihor, în vara anului 1949, Ministerul de Interne a pus la dispoziţia 
Comandamentului Unic Oradea trei batalioane de Securitate în localităţile Oradea, 
Tinca şi Marghita. Ulterior, pe lângă aceste trei batalioane a fost dislocat şi unul 
de grăniceri. Scopul l-a reprezentat lichidarea acţiunilor chiaburesti. 

Deşi motivul acestei reprimări sângeroase a fost acela de a-i intimida şi teroriza 
pe toţi cei care se împotriveau măsurilor luate de guvernul comunist, el nu şi-a 
produs efectul scontat, un argument în plus fiind acela că implementarea acestui 
program nu s-a încheiat in 1949. Drept urmare, asemenea siuatii vom întâlni şi 
pe parcursul anilor următori. Conform statisticilor oferite de PMR, în perioada 
1949-1952, peste 80.000 de ţărani s-au opus colectivizării, fiind arestaţi, iar din- 
tre aceştia, 30.000 au fost condamnaţi. Însă procesul de colectivizare nu s-a 
încheiat în anul 1952. El a continuat până in 1962, când, după treisprezece ani de 
sărăcire şi teroare a ţărănimii, Gheorghe Gheorghiu-Dej anunţa măreaţa victorie 
a socialismului în agricultură şi sfârşitul colectivizării. 

Fotografie din comuna Arpăşel, județul Bihor, reprezentând Căminul Cultural 
incendiat după şedinţa care a avut loc în ziua de 5 iulie 1949 
(ANIC, fond Documentar: CC al PCR, Secţia Administrativ-Politică, dosar 17/1949, f. 58) 


Fotografie din comuna Tăut, județul Bihor, reprezentând Arcul de Triumf din fata 
Primăriei incendiat de ţăranii revoltați în seara zilei de 29 iulie 1949 
(ANIC, fond Documentar: CC al PCR, Secţia Administrativ-Politică, dosar 17/1949, f. 56) 

Fotografie din comuna Tăut, județul Bihor, reprezentând interiorul Primăriei distrus de 
țăranii revoltați în seara zilei de 29 iulie 1949 (ANIC, fond Documentar: CC al PCR, 
Secţia Administrativ-Politică, dosar 17/1949, f. 57) 


Fotografie din comuna Tăut, județul Bihor, reprezentând interiorul Primăriei distrus de 
țăranii revoltați în seara zilei de 29 iulie 1949 (ANIC, fond Documentar: CC al PCR, 
Secţia Administrativ-Politică, dosar 17/1949, f. 59) 

Fotografie din comuna Batâr, județul Bihor, reprezentând Arcul de Triumf din fata 
Primăriei distrus de țăranii revoltați în seara zilei de 29 iulie 1949 
(ANIC, fond Documentar: CC al PCR, Secţia Administrativ-Politică, dosar 17/1949, f. 56) 


Fotografie din comuna Batâr, judetul Bihor, reprezentând exteriorul clădirii Primăriei — 
Intrarea Primăriei — distrus de ţăranii revoltați în seara zilei de 29 iulie 1949 
(ANIC, fond Documentar : CC al PCR, Secţia Administrativ-Politică, dosar 17/1949, f. 59) 

Fotografie din comuna Batâr, județul Bihor, reprezentând interiorul clădirii Primăriei 
distrus de ţăranii revoltați în seara zilei de 29 iulie 1949 (ANIC, fond Documentar : 
CC al PCR, Secţia Administrativ-Politică, dosar 17/1949, f. 56) 


Fotografie din comuna Batâr, județul Bihor, reprezentând podul aflat la intrarea în 
comună, barat de ţărani pentru a împiedica intrarea maşinii Securităţii 
(ANIC, fond Documentar: CC al PCR, Secţia Administrativ-Politică, dosar 17/1949, f. 57) 

Fotografie din comuna Craiova, judetul Bihor, reprezentând exteriorul clădirii Primăriei 
distrus de ţăranii revoltați în iulie 1949 (ANIC, fond Documentar: CC al PCR, Secţia 
Administrativ-Politică, dosar 7/1949, f. 55) 


Fotografie din comuna Craiova, județul Bihor, reprezentând Primăria şi Arcul de Triumf 
din fata Primăriei, distruse de țăranii revoltați în iulie 1949 (ANIC, fond Documentar : 
CC al PCR, Secţia Administrativ-Politică, dosar 17/1949, f. 55) 


40 CARMEN-ELENA POTRA 


Fotografie din comuna Craiova, județul Bihor, reprezentând Arhiva Primăriei incendiată 
de țăranii revoltați în iulie 1949 (ANIC, fond Documentar: CC al PCR, Secţia 
Administrativ-Politică, dosar 17/1949, f. 57) 


În textul care însoţeşte fotografia apare eronat, fie din necunoştinţă, fie din neatentie, 
„Chiaburul Petrut D-tru” din comuna Bicaciu, județul Arad. În realitate, este vorba de 
satul Bicaci, comuna Gepiu, județul Bihor. Probabil că persoana împuşcată este Petru 
Turcut, care a fost executat public, în mijlocul satului, de trupele de represiune pentru 
că a instigat la revoltă în ziua de 2 august 1949 (ANIC, fond Documentar: CC al PCR, 
Secţia Administrativ-Politică, dosar 17/1949, f. 58) 

Fotografia reprezintă un „necunoscut instigator executat” de trupele de represiune in urma 
revoltei din 2 august 1949, in satul Bicaci, comuna Gepiu, județul Bihor. Probabil că 
persoana împuşcată este Istvan Bucskd, un ţăran care nu a participat la revolta din sat ; 
se întorcea de la câmp împreună cu vecinul său şi a fost executat pentru că a refuzat să 
răspundă ordinelor. Şi în această fotografie, textul menţionează eronat județul Arad 
(ANIC, fond Documentar: CC al PCR, Secţia Administrativ-Politică, dosar 17/1949, f. 58) 


Fotografia îl reprezintă pe „Tov. Filipaş”, rănit în urma confruntărilor izbucnite între 
țărani şi membrii Comitetului Provizoriu. Filipaş era secretarul Comitetului Provizoriu 
de Plasă din Salonta şi a fost trimis în satul Bicaci pentru a supraveghea munca 
secerişului. Şi în această fotografie, textul menționează eronat județul Arad 
(ANIC, fond Documentar: CC al PCR, Secţia Administrativ-Politică, dosar 17/1949, f. 58) 


Sorin Grigore Vulcănescu 


Părintele Gherasim Iscu (1912-1951) - ultimul 
stareţ al Tismanei, martirul atipic întru Hristos 


Abstract: The communist regime in Romania was „pounced ” over the society and thus triggered 
a heterogeneous anti-communist resistance movement. The Romanian Orthodox Church gave 
various members to this anti-communist movement. Father Gherasim Iscu, the last abbot of 
Tismana, was one of the notable members of the National Resistance Movement from Oltenia. 
His incorruptible and visibly anti-communist status, but also the settlement of the monastery 
allowed his recruitment to an anti-communist military movement. His role was to provide accom- 
modation and food to the members of the anti-communist organization. This study discusses the 
involvement in the resistance movement and the consequences suffered by an atypical ,, witness 
of Jesus Christ”, who died in the communist prisons. 


Keywords: resistance, Tismana Abbey, political emprisonment 


Dicţionarul statistic Biserica întemnițată. România 1944-1989, întocmit sub 
egida Institutului Naţional pentru Studierea Totalitarismului, conţine schiţele bio- 
grafice a 2.544 de persoane. Proportia preoţilor Bisericii Ortodoxe Române (BOR) 
este covârşitoare. Astfel, din 2.544 de persoane, 2.242 reprezintă numărul preo- 
tilor, între care 1.725 ortodocşi, 226 greco-catolici, 165 romano-catolici, 90 
protestanți şi neoprotestanti, iar 36 de alte religii. 

Un astfel de personaj, slujitor al BOR, care devine imaginea antipodală a unui 
umil supus spiritului vremii, este părintele Gherasim Iscu, călugăr devotat credin- 
tei ortodoxe, misionarismului creştin din Transnistria şi susţinător al disidentilor 
anti-comunisti. Este imperios să menţionăm că, după statistica prezentată anterior, 
cel puţin 60 de monahi au fost implicaţi în mişcarea de rezistenţă anti-comunistă 
la nivel naţional. Prin cercetarea noastră, ne propunem să prezentăm activitatea 
deosebită a unui ieromonah din perioada de început a guvernării comuniste din 
România. Elementele caracteristice care-l definesc sunt: persoană instruită, ridicată 
în scaunul de stareţ la o vârstă fragedă şi figură bine conturată, înzestrată cu spirit 
critic. Aceasta o considerăm utilă, deoarece activitatea de susținere a membrilor mis- 
cării de rezistenţă din zona Gorjului nu este un caz izolat şi demontează mitul cola- 
borationismului dintre membrii Bisericii şi membrii guvernului comunist din România. 

Ieromonahul Gherasim Iscu, stareţul mănăstirii Tismana, s-a născut la data de 
21 ianuarie 1912, în localitatea Poduri, judeţul Bacău, fiul lui Grigore si Elena 
Iscu, cu numele de botez Grigorie!. Era al doilea copil al familiei. Apropierea de 
viaţa monastică s-a produs de tânăr. La vârsta de 12 ani şi-a început noviciatul în 
Mănăstirea Bogdana, judeţul Bacău, reşedinţa episcopală şi necropola domnească 
de odinioară. S-a înscris la seminarul monahal din cadrul Mănăstirii Neamţ în 
anul 1925, unde a urmat cursurile primelor trei clase. Şi-a continuat studiile la 
Liceul „Ferdinand I”? din oraşul Bacău şi la Seminarul monahal de la Mănăstirea 


1. Datele personale ale fratelui de mănăstire Grigorie Iscu apar diferit în Statul de Serviciu, 
înregistrat în cadrul Ministerului Cultelor şi Artelor, faţă de alte documente oficiale. 
Aici, el figurează ca fiind născut în anul 1910. Exista practica modificării datei de 
naştere a novicilor de către staretii de mănăstire pentru eligibilitatea tunderii in mona- 
hism (Arhiva Mitropoliei Olteniei [în continuare AMO], inv. nr. 19, pachet 1, dosar 
78 m, Iscu Gherasim, f. nenumerotată). 

2. În drumul parcurs de la gimnaziul clasic, din 1867, la colegiul naţional de astăzi, această 
unitate şcolară şi-a schimbat denumirea de-a lungul celor 148 ani de existenţă. În 
documente din AMO este utilizată denumirea liceului de până în 1914, şi anume „Principele 
Ferdinand”. Ulterior, îi va fi schimbată titulatura în „Ferdinand I” (anii când studiază şi 


PĂRINTELE GHERASIM ISCU (1912-1951) - ULTIMUL STAREȚ AL TISMANEI... 45 


Cernica. Dedicat studiului, a absolvit seminarul, al cărui iconom fusese, în anul 
1935, ca premiant al promoţiei sale. 

În primăvara anului 1931, tânărul Grigorie bătea la poarta Mănăstirii Tismana, 
spaţiul de care va fi legat toată viata sa, cum însuşi recunostea: „Locul în care 
sufletul mi se simte atras mai mult şi care-mi insuflă mai mult respect şi devota- 
ment pentru drumul ce-l voi călca”!. În ziua de 24 aprilie 1932, în Duminica 
Floriilor, când avea vârsta de 20 de ani, fratele de mănăstire Grigorie a fost tuns 
în monahism la Mănăstirea Tismana de către stareţul acesteia, protosinghel Glicherie 
Lovin, primind numele de călugărie Gherasim?. 

Rând pe rând, cu acribie şi dăruire, slujind celor două mănăstiri, Tismana (locul 
închinovierii) şi Cernica (locul studiilor), a urcat treptele administrative şi ierarhice, 
fapt ce l-a stimulat în primii ani de activitate, fără a-şi face din acesta un ideal. 

După finalizarea studiilor preuniversitare, în anul 1935, monahul Gherasim 
intră în rândul slujitorilor bisericeşti, fiind hirotonit ierodiacon, iar mai apoi 
ieromonah. Periplul ecleziastic al tânărului călugăr începe cu adevărat în primăvara 
anului 1937, la 15 aprilie, când a fost aşezat de episcopul de Râmnic, Vartolomeu 
Stănescu, în scaunul de stareţ al Mănăstirii Arnota, judeţul Vâlcea, vestita ctitorie 
a lui Matei Basarab (1580-1654). La o vârstă atât de fragedă, de numai 25 de 
ani, contrar aşteptărilor, dar în conformitate cu legile bisericeşti, vreme de aproape 
doi ani, a restaurat biserica şi dependintele acesteia, ce fuseseră distruse de incen- 
diu. Cu toate acestea, la 1 februarie 1939, stareţul demisiona din fruntea Mănăstirii 
Arnota. Şase luni mai târziu trecea bibliotecar-contabil la Seminarul Cernica, până 
în august 19414, când şcoala avea să fie desfiinţată, ceea ce l-a determinat pe 
ieromonahul Iscu să-şi continue studiile la Facultatea de Teologie din Bucuresti, 
pe care le sistase anterior. Fără simpatii legionare, considerat un om de încredere 
de către oficialități, i s-a încredinţat lichidarea inventarului şcolii de la Cernica’. 

Implicată profund în sprijinirea vieţii şi activităţii Bisericii din Basarabia şi 
Transnistria, BOR a trimis constant misionari în aceste regiuni anexate spre finalul 


tânărul Grigorie Iscu), iar în perioada comunistă în „George Bacovia”. Astăzi, denumirea 
oficială a colegiului este aceeaşi ca în perioada interbelică: „Ferdinand I”. 

1. La 1 august 1931, Ministerul Cultelor recunoaştea trecerea în statele de întreţinere ale 
Mănăstirii Tismana, judeţul Gorj, pe fratele Grigorie Iscu. AMO, inv. nr. 19, pachet 1, 
dosar 78 m, Iscu Gherasim, f. nenumerotată. 

2. Cercetătorii lingvişti sunt de părere că este vorba de un nume augural de origine greacă - 
Gerăsimos -, apropiat de verbul gerairo, „a onora, a respecta, a pretui”. Tocmai de 
aceea se poate spune că semnificaţia numelui Gherasim este „respectabil, onorabil”. 

3. Diac. Ioniţă Apostolache, „Un duhovnic care a suferit iertând”, Lumina, ediţia de 
Oltenia, nr. 3 (1691), anul VI, 17 august 2010, p. 14. 

4. Arhiva Mănăstirii Tismana (în continuare AMT), inv. 1945, dosar 2, Corespondenţă 
oficială, f. 167. 

5. Arhiva Consiliului Naţional pentru Studierea Arhivelor Securităţii (în continuare ACNSAS), 
fond Penal, dosar 4, vol. 4, f. 87. 

anului 1941'. Ca urmare a faptului că Biserica Ortodoxă Rusă era aproape inactivă 
în teritoriul dintre Nistru şi Bug, Patriarhia Română a înfiinţat, la data de 15 august 
1941, pentru o perioadă tranzitorie, Misiunea Ortodoxă Română în Transnistria?, 
ca eparhie misionară, cu nădejdea în stabilirea unui echilibru între autorităţi şi 
societate după 20 de ani de ateism propagat de sistemul bolşevic?. 
Înaltpreasfinţitul Nifon Criveanu‘, mitropolitul Olteniei, a considerat oportun 
ca, de la 1 aprilie 1942, călugărul Gherasim să reprezinte misiunea Mitropoliei 
în Transnistria, alături de un număr impresionant de preoți’. Înştiinţarea că urma 
să fie trimis ca preot misionar venea la puţină vreme după ce fusese numit în 
postul de preot rămas vacant la Mănăstirea Cozia, fapt ce nu s-a mai concretizat“. 


1. Angajarea României în război, la 22 iunie 1941, a vizat refacerea teritorială parţială profund 
afectată în vara şi toamna anului 1940, când Basarabia, partea de nord a Bucovinei, ţinutul 
Herţa, partea de nord-vest a Transilvaniei şi Cadrilaterul au fost ocupate succesiv de către 
URSS, Ungaria şi Bulgaria (Alesandru Duţu, „Campania din Est”, în Dinu C. Giurescu 
[coord.], Istoria Românilor, vol. IX, Editura Enciclopedică, Bucuresti, 2008, p. 219). 

2. Mai târziu a primit denumirea de Misiunea bisericească pentru Transnistria. Sediul 
iniţial al Misiunii a fost la Tiraspol, iar de la 26 octombrie 1942, la Odessa. Conducerea 
acesteia a fost încredinţată, la început, arhimandritului Iuliu Scriban, profesor la 
Facultatea de Teologie din Bucureşti. La 6 noiembrie 1942 a fost numit conducător al 
Misiunii inaltpreasfintitului Visarion Puiu (Transnistria Creştină, anul II, nr. 1-2, 
ianuarie-iunie, 1943, p. 72). În decembrie 1943, mitropolitul Visarion a demisionat, 
fiind urmat de arhimandritul Antim Nica. La sfârşitul lunii februarie 1944, Misiunea 
a fost nevoită să-şi mute sediul la Tiraspol, apoi la Ismail. Se spera că situaţia militară 
se va schimba în favoarea armatelor germano-române, iar Misiunea îşi va putea relua 
activitatea, lucru care însă nu s-a întâmplat (Veaceslav Ciorbă, Biserica Ortodoxă din 
Basarabia şi Transnistria 1940-2010, Editura Pontos, Chişinău, 2011, p. 132). 

3. Arhimandritul Iuliu Scriban menţiona scopul acesteia: „De a încreştina din nou şi 
organiza viata bisericească a ținuturilor dintre Nistru şi Bug, desrobite de jugul bolşevic 
în lunile Iulie şi August 1941” (vezi organizarea acestei Misiuni în Transnistria Creştină, 
anul I, nr. 1, ianuarie-martie 1942, pp. 22-29). 

4. Nifon Criveanu (nume de botez Grigorie), nascut la 20 februarie 1889, in Slatioara, 
fostul judet Romanati (azi in judetul Olt), a fost primul mitropolit al Olteniei (1939-1945) 
(Enciclopedia Ortodoxiei Româneşti, Editura Institutului Biblic şi de Misiune Ortodoxă, 
Bucureşti, 2010, p. 231). Socotit indezirabil de către regimul comunist, a fost silit să 
se retragă la pensie, petrecându-şi restul vieţii în Bucureşti. A murit la 14 iunie 1970 
în Biserica „Schitul Maicilor” din Bucuresti, în timp ce rostea predica la ultima litur- 
ghie, pe care a oficiat-o înconjurat de soborul preoţilor slujitori (Ierom. Marcu Petcu, 
Nicolae Lihănceanu, Pr. Adrian Pintilie, Ramona-Anca Creţu, Pagini din istoria mona- 
hismului ortodox in revistele teologice din România. Personalităţi, vol. I, Editura 
Biblioteca Naţională a României, Bucureşti, 2011, p. 198). 

5. Vezi întreaga activitate a Mitropoliei în Mitropolia Olteniei în Opera Misionară din 
Transnistria, Editura Tipografia Sfintei Mitropolii, Craiova, 1943. 

6. AMO, inv. nr. 19, pachet 1, dosar 78 m, /scu Gherasim, f. nenumerotată. 

Ajuns dincolo de Nistru, tânărul călugăr român a simţit că menirea sa era aceea 
de restaurator de destine şi edificii bisericeşti, în contextul în care bisericile din 
Transnistria „fie au fost închise, fie dărâmate sau prefăcute în magazii şi cluburi”, 
după cum constata superiorul Misiunii, arhimandritul Iuliu Scriban!. 

Ieromonahul Gherasim a fost repartizat la Mănăstirea Berşad, judeţul Balta?. 
Însă el s-a ocupat şi de alte centre monahale cu nevoi urgente, in special de bise- 
rica şi mănăstirea din comuna Păsăţele. 

Mai întâi a redeschis Mănăstirea Păsăţele, ce fusese transformată de bolşevici 
în magazie de cereale? şi, drept urmare, a fost numit stareţ al acesteia. După 
redeschiderea sfântului lăcaş, noul stareţ a început lucrările de reabilitare. De 
aceea îi scria mitropolitului Olteniei, în august 1942, motivele pentru care doreşte 
să mai zăbovească în partea transnistreană pentru câteva luni. Temeiul primordial 
îl constituia finalizarea Bisericii Păsăţele II, pe care spera să o poată sfinţi in luna 
octombrie, dar şi relaţia cu credincioşii săi, care nu ezitau nici un moment să-l 
roage să rămână în acele locuri, acordându-i tot sprijinul moral. Plecarea sa, scria 
părintele Gherasim, „distruge tot ce am închegat şi nici eu nu voi putea să am 
mulţumire, văzându-mă smuls tocmai când încep să lucrez, nici credincioşii”. 
Pentru a se dedica în totalitate finalizării lăcaşului de cult, renuntase si la funcţia 
de stareţ al Mănăstirii Berşad?. 

La data de 13 decembrie 1942 a sfinţit biserica din comuna Păsăţele II, pe care 
a împodobit-o cu un „iconostas nou, cu sf. Masă îmbrăcată în toate acoperămin- 
tele necesare, cu odăjdii, cu sfinte vase, policandru şi toate celelalte obiecte 
bisericesti”®. Cu această ocazie, a primit de la localnici mitra de mitrofor şi o 
cruce de argint drept mulţumire”. Apoi, a dat ajutor şi la restaurarea monumen- 
talei catedrale din oraşul Balta. Datorită activităţii şi dăruirii sale, a primit func- 
tia administrativă de „sub-protoereu şi locţiitor de protoereu al judeţului Balta, 
distingându-se prin măsuri energice şi precaute”. 

Perioada petrecută în Transnistria i-a rămas ca o amintire frumoasă, atât pen- 
tru activitatea misionară şi administrativă intensă, cât şi pentru afecțiunea oame- 
nilor pe care i-a avut alături. leromonahul Gherasim le-a declarat anchetatorilor 
în anul 1949 că scopul său a fost să lase acolo imaginea unui bun slujitor al Bisericii 
şi că a reuşit să fie un „slujitor fără tobe şi surle”. Însă, după instaurarea 


Transnistria Creştină, anul I, nr. 1, ianuarie-martie 1942, p. 22. 
Mitropolia Olteniei..., p. 15. 

AMO, inv. nr. 19, pachet 1, dosar 78 m, Iscu Gherasim, f. nenumerotată. 
Ibidem. 

AMT, inv. 1943, dosar 1, Corespondenţă oficială, f. 117. 

Transnistria Creştină, anul I, nr. 3-4, iulie-decembrie 1942, pp. 48-49. 
ACNSAS, fond Penal, dosar 4, vol. 7, f. 106. 

AMO, inv. nr. 19, pachet 1, dosar 78 m, Iscu Gherasim, f. nenumerotată. 
ACNSAS, fond Penal, dosar 4, vol. 4, f. 87v. 

regimului comunist, misiunile din Transnistria reintrată în componenţa URSS au 
constituit „pete la dosar”. 

Amenintat de Mitropolia Olteniei cu retragerea hainei monahale pentru a reveni 
în ţară, călugărul român a decis ca, la data de 20 mai 1943, să se întoarcă la 
Tismana, unde îi fusese amânată temporar numirea în postul de stareț’. 

În aprilie 1943, Gherasim Iscu a fost numit de Înaltpreasfinţitul Nifon Criveanu 
stareţ al Mănăstirii Tismana, funcţie pe care a preluat-o la 1 septembrie şi pe care 
urma să o deţină până în momentul arestării sale, în ziua de 26 septembrie 19487. 
Această numire avea la bază două considerente. În primul rând, dedicarea sa 
monahală deosebită, dovedită ca stareţ al Mănăstirii Arnota şi ca misionar în 
Transnistria. În al doilea rând, nemulţumirea conducerii Mitropoliei Olteniei faţă 
de ultimii doi stareti ai Mănăstirii Tismana”. Exarhul referent al Mitropoliei, 
Theofil, nota în cererea de recomandare a călugărului Iscu adresată ierarhului : 


Tinandu-se seama de reaua voinţă şi reaua credinţă a ultimilor doi stareti, care au lăsat 
Sf. Monastire Tismana să ardă şi i-au vândut vitele, Prea Cuv. Sa a fost numit Staret 
la acea Sf. Monastire pentru a o gospodări, aşa cum a gospodărit la Sf. Monastire 
Arnota - jud. Vâlcea, pe care din ruină părăsită a ridicat-o la starea în care se vede 
azi şi unde nu şi-a putut duce până la sfârşit planul de înfăptuiri, demisionând“. 


După două luni de la numirea sa în funcţia de egumen, Înalt Preasfinţitul Nifon 
a hotărât să-i incredinteze şi mănăstirile din judeţele Gorj şi Mehedinţi din noua 
postură de exarh, funcţie pe care a deținut-o din iunie 1943 până în aprilie 1945, 
când a demisionat’. 

Odată instalat ca stareţ, a început munca de reconstrucţie a mănăstirii, pe care 
incendiul din 25 martie 1943 o distrusese în proporţie de mai bine de 50%°. 
Incendiul a provocat pagube majore pentru obştea de la Tismana”. Atât clădirea 


1. AMT, inv. 1943, dosar 1, Corespondenţă oficială, f. 148. 

2. Numirea sa ca stareţ de către mitropolitul Nifon avusese loc încă din august 1942, când 
trimitea telegrame la Misiunile Ortodoxe Române din Odessa, Tiraspol şi Balta, prin 
care solicita acestora să-l anunţe în cel mai scurt timp că fusese numit stareţ şi este 
nevoie urgentă de ocuparea acestui scaun. Ca urmare a prelungirii perioadei sale în 
misiunea de peste Nistru, ierarhul a considerat că este necesară amânarea numirii până 
la întoarcerea sa în ţară. 

3. Era vorba de protosinghelul Gherasim Caravan, care a condus mănăstirea în perioada 

1942 - iunie 1943, şi de ieromonahul Varlaam Chiriţă, stareţ în perioada iunie 1943 - 

15 septembrie 1943. 

AMO, inv. nr. 19, pachet 1, dosar 78 m, Iscu Gherasim, f. nenumerotata. 

AMT, inv. 1943, dosar 1, Corespondenţă oficială, f. 108. 

ACNSAS, Fond Penal, dosar 4, vol. 4, f. 88. 

Paguba provocată de incendiul izbucnit în zona deţinuţilor a însumat aproximativ 4 milioane 

de lei, conform constatării efectuate de conducerea Jandarmeriei din localitatea Tismana. 

ocupată de Lagărul de internaţi politici Tismana!, cât şi alte clădiri anexe au fost 
distruse aproape în totalitate. Astfel, atât conducerea lagărului, cât şi preoţii inter- 
nati au primit, prin bunăvoința diriguirii ecleziastice, găzduire în incinta mănăs- 
tirii?. La Tismana s-a păstrat şi tezaurul Băncii Naţionale a României (BNR), în 
perioada iulie 1944 - februarie 19473. În adresa din 8 iulie 1944, stareţul Gherasim 
Iscu confirma că BNR a adus şi depozitat tezaurul in pivnita mare“, iar mai apoi 
că cele 212 tone de aur au fost mutate în stânca Stârmineis. 

Beneficiind de suportul financiar al Ministerului Cultelor şi al BNR, precum 
şi de sprijinul fizic al echipelor de jandarmi veniţi să păzească tezaurul, stareţul 
a început lucrările de reabilitare a clădirilor afectate în urma incendiului. 

Egumenul Gherasim Iscu, fiind apropiat de clericii de peste Prut, refugiaţi sau forţaţi 
să se retragă din diferite cauze, a primit în mănăstirea pe care o păstorea nenumărate 
personalităţi. Printre acestea s-au numărat fostul mitropolit al Basarabiei, Gurie Grosu, 
ieromonahul Glicherie Loveanu, de la Mănăstirea Buciumeni-Tecuci”, şi protosinghelul 


În ciuda vremurilor de război pe care le traversa ţara, în luna august a aceluiaşi an, Ministerul 
Cultelor a acordat mănăstirii 500.000 de lei, sumă necesară pentru reabilitarea unei părţi 
a clădirii afectate de incendiu (AMT, inv. 1943, dosar 1, Corespondenţă oficială, f. 127). 

1. După rebeliunea legionară din ianuarie 1941, conducerea antonesciană a început procesul 
de arestare a legionarilor. Astfel, s-au deschis lagăre în diferite zone ale ţării, unul dintre 
ele fiind şi la Tismana, aflat sub conducerea jandarmului-plutonier Bucur Nicolae. Aceste 
lagăre sau sanatorii erau de fapt centre de detenţie forțată pentru legionari, foştii colegi de 
guvernare în regimul Antonescu. În apropiere se afla un alt lagăr, cu deţinuţi ruşi. Aripa 
dreaptă a Mănăstirii Tismana a fost pusă la dispoziţia Ministerului de Interne exclusiv 
pentru amenajarea lagărului încă din data de 5 noiembrie 1942, iar sanatoriul a fost ame- 
najat cu ajutorul organelor de Siguranţă, o lună mai târziu. Scopul acestui lagăr îl constituia 
internarea a 110 preoţi din diferite parti ale ţării plus personalul de pază. Au fost aduşi 114 
clerici, care săvârşeau zilnic serviciile liturgice. Din acest considerent, mănăstirea a rămas 
închisă pentru credincioşi în perioada funcţionării lagărului, dar şi datorită găzduirii teza- 
urului BNR. Pe 2 iulie 1943, Ministerul de Interne hotăra ca lagărul să fie închis, iar o 
lună mai târziu clădirea a fost evacuată (Ibidem, f. 141). 

2. Ibidem, f. 3. 

3. Cu această ocazie, BNR a refăcut complet clădirile distruse de incendiu, în timp ce 
instalaţii (ACNSAS, Fond Penal, dosar 4, vol. 4, f. 88). 

4. AMT, inv. 1944, dosar 1 Corespondenţă oficială, f. 173. 

5. Pe lângă patrimoniul românilor, mai fusese ascunsă la Tismana şi o parte din tezaurul 
polonez, încredinţat în 1939, în momentul invadării Poloniei de către Germania nazistă. 

6. Gurie Grosu (nume de botez Gheorghe) (n. 1 ianuarie 1877, Nimoreni, judeţul Lăpuşna - 
m. 14 noiembrie 1943, Bucureşti) a fost mitropolit al Basarabiei (1928-1936) (vezi dr. George 
Enache, „Trista poveste a mitropolitului Gurie Grosu”, Lumina, seria naţională, nr. 263 
[1465], anul V, 14 noiembrie 2009, p. 4). 

7. Toma Rădulescu, „Iscu, Gherasim”, în Martiri pentru Hristos, din România, în perioada 
regimului comunist, Editura Institutului Biblic şi de Misiune al Bisericii Ortodoxe 
Române, Bucureşti 2007, p. 387. 

Gherontie Bălan!. Starețul de la Tismana a mijlocit şi aducerea ieromonahului Dosoftei 
Murariu?. 

Starețul de la Mănăstirea Tismana avea să-l întâlnească, la începutul anului 
1947, pe novicele Anghel Papacioc, administratorul de la acea vreme al domeniu- 
lui Mănăstirii Comanca. Starețul Gherasim i-a propus novicelui Anghel să intre 
în aşezământul pe care îl conducea. Era perioada când comuniştii se pregăteau să 
preia controlul total al puterii, iar Siguranţa veghea activitatea proaspătului elibe- 
rat de la Aiud, Anghel Papacioc. Plecarea lui la Tismana a declanşat alerta la 
Ministerul de Interne, care a început să-l caute prin toată ţara. Cu toate acestea, 
novicele Anghel Papacioc a reuşit să ajungă, la 1 septembrie 1948, alături de 
stareţul Iscu la Tismana, pentru ca un an mai târziu să se retragă la schitul 
Cioclovina, aflat la acea vreme sub coordonarea instituţională a starețului’. 

Teroarea instalată sub pretextul superfluu al luptei de clasă împotriva tuturor ele- 
mentelor care nu acceptau şi se opuneau făţiş sau nu bolşevizării ţării diviza societatea 
aspru încercată de evenimentele anterioare. Apariţia unei mişcări de rezistenţă fata de 
schimbările radicale era ineluctabilă în acel context. Mişcarea de rezistenţă din Oltenia 
a apărut tocmai ca urmare a sentimentelor generale de revoltă ale românilor, iar numă- 
rul mare de aderenti reunea mai toate păturile sociale din ţară, din aproape toate 
domeniile : armată, medicină, teologie“. Eterogenitatea acestei mişcări îşi va demon- 
stra limitele la numai un an de la înfiinţare. Cu toate acestea, preponderența corpului 
de ofiţeri, aparţinând fostei armate regale române, a decis cristalizarea grupului de 
conducere : generalul de corp de armată Iancu Carlaont, fost comandant al Corpului I 


1. AMT, inv. 1944, dosar 1, Corespondenţă oficială, f. 142. 

2. Dosoftei Murariu, (nume de botez Dumitru) (n. 1913, Stăuceni, judeţul Botoşani - 
m. 1990, mănăstirea Slatina, Suceava). Monah al schitului Sihăstria, din 1932 urmează 
cursurile seminarului din Cernăuţi, iar din 1935 pe cele ale Facultăţii de Teologie din 
Bucureşti. După 1941 pleacă în calitate de diacon misionar peste Nistru unde creştinează 
mii de oameni. Hirotonit preot în 1945, absolvă Academia Teologică Andreiană din 
Sibiu în 1947. Între 1948 şi1952 slujeşte la Catedrala Patriarhală din Bucureşti, iar în 
1956 este numit stareţ la mănăstirea Putna. Arhimandritul Dosoftei a susţinut îndea- 
proape studentimea în vederea organizării serbării a 500 de ani de la urcarea pe tron a 
lui Ştefan cel Mare, moment în care intră în atenţia Securităţii. În 1957 este mutat ca 
stareţ la mănăstirea Vorona. Arestat la 8 august 1959, va fi condamnat la 6 ani temniţă 
grea pentru „activitate ostilă” şi închis la Jilava, Gherla, Aiud şi Ostrov. Eliberat în iunie 
1964, revine ca preot slujitor la Catedrala Patriarhală din Bucureşti, apoi ca simplu preot 
la diverse parohii din judeţele Alba şi Mureş. Apud http : //putna.ro/revista2013/articol4 
(24.11.2015) şi http : //5.2.132.65/Fise %2Omatricole % 20penale % 20- % 20detinuti %20 
politici/M/M % 2009. %20Moucha %20- % 20Myuler/Murariu% 20Dumitru/ (24.11.2015). 

3. Adrian Nicolae Petcu, „Arsenie Papacioc la începutul vietuirii monahale”, Lumina, nr. 90 
(2493), anul IX, 17 aprilie 2013, p. 6. 

4. Vezi fotografia cu membrii MNRO la p. 65. 

Armată, colonelul Stefan Hălălău, colonelul Petre Grigorescu. Direcţia operativă 
a revenit unui stat-major coordonat de dr. Cărăuşu şi Radu Ciuceanu!. 

Organizaţia a primit numele de Rezistenţa, după ce a devenit rezultatul unirii 
imperfecte a altor grupuri mai mici?. Scopul era clar : înlăturarea regimului comu- 
nist din fruntea României, cu orice sacrificiu şi prin orice mijloace. Raționamentul 
avea şi un fundament ideologic: „Într-o organizaţie, fie ea şi de binefacere, statul 
trebuie să respecte convingerile şi conştiinţa individuală”, afirma Radu Ciuceanu?. 
De altfel, unul dintre nucleele organizaţiei a luat fiinţă din iniţiativa studentului 
Ciuceanu, în toamna anului 1947. Împreună cu prietenul său Vlad Drăgoescu, 
Ciuceanu a urmărit să formeze un grup care, cu ajutorul trupelor anglo-americane, 
să intervină în contextul unui eventual conflict al Aliaților cu URSS. Pentru legă- 
tura cu trupele externe, pentru stabilirea punctelor de aterizare a paraşutiştilor şi 
a armamentului, era necesar un mijloc de comunicare, un post de emisie-receptie. 

În prima fază, cei doi au recrutat oameni în vederea constituirii acestui grup. 
Vizau persoane tinere, studenţi, elevi, ofiţeri deblocati şi alte grupuri nemultumite 
de instalarea regimului comunist. Ulterior, grupul avea să numere peste 80 de 
persoane, aşa cum reiese din cercetările realizate de Direcţia Generală a Securităţii 
Poporului şi din consemnările ulterioare ale membrilor. În a doua fază, s-a urmărit 
înarmarea membrilor, retragerea lor în munţi, de unde trebuia să se ducă lupta 
contra regimului în cazul unor evenimente conflictuale, interne sau internaţionale. 

Conducătorii mişcării de rezistenţă stabiliseră ca, în caz de război, să se retragă 
tiune de partizani. În acest caz, comandamentul militar al trupelor urma să fie 
preluat de generalul Carlaont. Se bazau însă şi pe anumite locuri strategice şi 
persoane-cheie pentru buna desfăşurare a planului stabilit. Astfel, stareţul de la 
Tismana întregea tabloul misiunii grupului de rezistenţă. 

În noiembrie 1947, Radu Ciuceanu l-a cunoscut pe tânărul stareţ, prin priete- 
nul său Vlad Drăgoescu. I-au mărturisit părintelui Gherasim că au auzit de el că 
„ar fi un bun roman”*. Starețul, de teamă ca cei doi să nu fie agenţi ai Sigurantei 
şi să se prezinte doar ca fiind anti-comunisti, a refuzat propunerea de a-i găzdui. 


1. Radu Ciuceanu (n. 1928), istoric şi memorialist, a fost deţinut politic între 1948 şi 
1963, condamnat în acelaşi lot cu Vlad Drăgoescu, din 1995 până în prezent fiind 
directorul Institutului Naţional pentru Studiul Totalitarismului al Academiei Române. 
Vezi întreaga schemă de organizare şi atribuţiile în cadrul mişcării într-o viziune mai 
clară şi mai sinceră decât cea din dosarele din ACNSAS în Radu Ciuceanu, Mişcarea 
Naţională de Rezistență din Oltenia 1953-1980, vol. III, Editura Institutului National 
pentru Studiul Totalitarismului, Bucureşti, 2004, pp. 21-25. 

2. Organizațiile conduse de Radu Ciuceanu, colonelul Hălălău, Sergiu Mandinescu, gene- 

ralul Carlaont şi doctorul Cărăuşu (ACNSAS, Fond Penal, dosar 4, vol. 14, f. 13v). 

Radu Ciuceanu, Potcoava fără noroc, Editura Meridiane, Bucuresti, 1994, p. 26. 

ACNSAS, Fond Penal, dosar 4, vol. 4, f. 20. 

5. Ibidem, f. 88v. 

Radu Ciucenu era considerat şi de membrii din grupare, şi de Securitate „elementul 
cel mai dinamic”! şi „un mare fanatic”?, iar prietenul său, Dragoescu*, drept 
persoana cea mai activă şi cea mai avută dintre colegii săi. Cu toate că s-a arătat 
initial reticent fata de propunerea celor doi, stareţul Gherasim Iscu a lăsat o por- 
tiţă pentru viitoarele discuţii cu privire la o posibilă implicare. Totodată, cu această 
acţiune de recunoaştere, grupul de comandă a fixat ca punct de refugiu şi adăpost 
Mănăstirea Tismana şi instalarea unei staţii de emisie-receptie în cadrul acesteia, 
însă fără un consimtamant limpede din partea stareţului”. 

Documentele Securităţii arată că stareţul nu a avut apartenenţă politică nici 
înainte şi nici după 23 august 1944°. Informatorii Securităţii cercetaseră trecutul 
său şi constataseră că „se afişa ca un «om deştept» şi critica pe legionari şi pe alte 
partide”’. Nu de puţine ori, stareţul vorbea despre neimplicarea sa politica: „Am 
fost străin şi sunt şi până acum de orice organizaţie politica”*. Nemulțumirea sa 
fata de atitudinea învrăjbitoare a partidelor l-a făcut să rămână apolitic, dar şi 
faptul că nu a cunoscut nici un partid politic „care să îmbine în programul său şi 
în aplicarea sa dreptatea, binele şi adevărul într-un ton armonic, încât să nu mai 
apară ură şi vrajbă între oameni”?. Atunci care să fi fost motivul pentru care a 
fost recrutat în organizaţia anti-comunistă ? 

În primul rând, Radu Ciuceanu a recunoscut că zona Tismana era cea mai 
potrivită pentru retragerea organizaţiei la momentul oportun nu numai pentru că 
de acolo se putea acţiona în mod camuflat, dar şi pentru că pădurile şi munţii 
permiteau ascunderea membrilor organizaţiei şi depozitarea în condiţii optime a 
alimentelor şi, în special, a armamentului”. Acelaşi Radu Ciuceanu a văzut că 
Mănăstirea Tismana urma să aibă un rol important în cadrul organizaţiei, atât ca 
loc de refugiu al oricărui element urmărit, cât şi ca viitoare staţie radio", dovedindu-si 


Ibidem, vol. 9, f. 2. 
Radu Ciuceanu, Mişcarea Naţională de Rezistență din Oltenia 1949 - 1952, vol. II, 
Editura Institutului Naţional pentru Studiul Totalitarismului, Bucuresti, 2003, p. 21. 
ACNSAS, fond Penal, dosar 4, vol. 3, f. 54. 
Ibidem, vol. 1, f. 3; Ibidem, vol. 4, f. 40. 
Ibidem, vol. 1, f. 3; Ibidem, vol. 4, ff. 32, 40. 
Ibidem, f. 19v. 
Nota aparţinând informatorului „Vlaicu” este datată 14 februarie 1950 şi apare în 
Cristina Păiuşan, Radu Ciuceanu, Biserica Ortodoxă Română sub regimul comunist 
1945-1958, vol. I, Editura Institutului National pentru Studiul Totalitarismului, Bucuresti, 

2001, p. 178. 
8. ACNSAS, fond Penal, dosar 4, vol. 4, f. 88v. 
9. Ibidem. 


10. Ibidem, vol. 2, f. 3. 

11. Costurile pentru realizarea aparatului erau de 30.000 de lei, motiv pentru care Radu 
Ciuceanu realiza, în luna septembrie 1948, că acesta nu putea fi construit din pricina 
lipsei fondurilor (Ibidem, vol. 3. f. 150). 

utilitatea in ultimă instanţă ca „bază de aprovizionare”! În al doilea rând, însuşi 
conducătorul grupării doljene a recunoscut că stareţul de la Tismana ar fi fost un 
om pe care se putea baza. 

Într-o notă autocaracterizantă, părintele declara: „Eu deja eram cunoscut în 
localitate ca om care nu m-am încadrat în nici un partid politic actual. A doua: 
Mulţi vedeau în faptul că fusesem în Rusia misionar un indiciu că aş avea păreri 
opuse actualei forme de guvernare. A treia: La alegerile din 1946, preşedintele 
comisiei de votare care se uitase la voturi, văzuse că eu am votat cu ochiul”?. 
Toate acestea descriau imaginea părintelui ca un „opus al vremii”?. 

Totodată, un alt motiv era că regimul abia instalat la conducerea ţării urma să 
aplice ad litteram ordinele stăpânirii din Răsărit în ceea ce privea Biserica. Noul 
regim, urmând exemplul mai experimentatului bolşevism, a impus o serie de 
restricţii şi clericilor. Astfel, dacă în 1940 stareţul unei mănăstiri depunea jurământ 
de credinţă lui „Dumnezeu, Națiunii şi Regelui”*, în anul 1948, stareţul şi ceilalţi 
membri ai obştei călugăreşti jurau credinţă poporului român şi consimteau să apere 
„republica poporului român contra duşmanilor de afară şi din-năuntru”?. 

Ieromonahul de la Tismana a consimţit propriu-zis implicarea sa totală în 
organizaţie abia în vara anului 1948, când la mănăstire a sosit Nelu Pârvulescu, 
iar acesta i-a făcut cunoscute atât indicativul, „R. 325”, cât şi scopul organizaţiei 
în linii clar definite“. Tot ca semn de recunoaştere de către membrii grupării, în 
afară de indicativ, părintele Iscu era recunoscut printr-o strângere de mână straş- 
nică: „Cine te va strânge puternic de mână, scuturându-te, acela e stareţul, are 
idei romanesti”’. Acesta s-a învoit să ofere adăpost şi hrană membrilor organiza- 
tiei care s-ar fi prezentat cu indicativul „R. 325”. Tot despre părintele Iscu, 
Drăgoescu spunea într-o declaraţie că s-ar fi angajat să adăpostească până la 300 


Radu Ciuceanu, Potcoava..., p. 91. 

ACNSAS, fond Penal, dosar 4, vol. 4, f. 22. 

Ibidem. 

„Jur credinţă lui Dumnezeu, Națiunii şi Regelui Mihai. Jur credinţă şi supunere con- 

ducătorului Statului. Jur să păstrez ordinea şi secretul ce mi s-a încredinţat. Jur să 

execut fără şovăire ordinele. Jur să fiu cinstit. Aşa să-mi ajute Dumnezeu” (AMT, inv. 

1945, dosar 1, Corespondenţă oficială, f. 26). „Jur de a fi credincios Regelui şi inte- 

reselor Ţării mele, de a observa în totul Constituţia şi Legile Ţării, de a executa cu 

onoare şi conştiinţă, funcțiunile ce-mi sunt încredințate şi de a nu face nimic de natura 

a pericilita ordinea in Stat. Aşa să-mi ajute Dumnezeu” (Ibidem, inv. 1944, dosar 3, 

Corespondenţă oficială, f. 2). 

5. „Jur de fi credincios poporului român şi a apăra republica poporului român contra 
duşmanilor de afară şi din-năuntru. Jur de a fi cuviincios legilor republicei poporului 
român şi de a păstra secretul serviciului” (Ibidem, inv. pe anul 1948, dosar 1, Corespondenţă 
oficială, f. 16). 

6. ACNSAS, fond Penal, dosar 4, vol. 4, f. 36. 

7. Ibidem, f. 22. 

de oameni în mănăstire!. Astfel, în iulie 1948, membrii organizaţiei primeau 
instiintarea conform căreia stareţul Gherasim Iscu îşi dăduse acordul şi promisese 
o implicare totală în organizaţie. Abia după ce s-au înţeles, stareţul avea să afle 
mai multe despre acel indicativ şi faptul că rolul lui nu era numai să găzduiască 
anumiţi membri, ci şi să recomande noi membri pentru organizaţie şi să ajute la 
instalarea unui post de emisie-receptie în zona Tismanei?. Întrebat dacă ar fi avut 
cunoştinţă despre persoane care ar putea fi implicate, a răspuns că are cunoştinţă de 
câţiva ofiţeri deblocati şi foşti funcţionari publici eliberaţi din serviciu de noul regim?. 
Cât despre aparat, acesta urma să fie trimis la Tismana, odată cu un grup de 
ofiţeri aduşi de un alt membru al organizaţiei, Sergiu Mandinescu‘. Dar nici apa- 
ratul, nici ofiţerii n-au mai ajuns la Tismana, zona fiind supravegheată de agenţii 
Sigurantei, existând bănuiala că s-ar fi lansat paraşutişti. Cu toate acestea, ceilalţi 
membri ai organizaţiei au fost informaţi ca, în cazul în care erau descoperiţi, să 
plece în munţii Tismanei, unde s-ar mai afla şi alti membri. Aici intervenea sta- 
retul de la Tismana, ca principal cunoscător al unui loc sigur în munţi”. Însă, asa 
cum scria în prima declaraţie dată în faţa anchetatorilor, în data de 28 septembrie 
1948, stareţul nu a fost de acord cu instalarea aparatului în apropierea mănăstirii 
sau a schitului Cioclovina, pentru a nu atrage „asupra acestor două instituţii nimic 
care să le dauneze”®. Totuşi, acordul stareţului faţă de instalarea acestui dispozitiv 
a fost dat formal, convins fiind de inutilitatea acţiunii din zona Tismanei’. 
Nădejdea membrilor organizaţiei stătea într-un iminent conflict mondial, care 
le-ar fi prilejuit acţiunea contra noului regim de la Bucureşti, aceasta cu ajutorul 
anglo-americanilor care urmau să trimită armament şi paraşutişti pentru a pregăti 
populaţia. Conducătorii organizaţiei au vehiculat ca dată de declanşare a războ- 
iului 15 iulie 1948, iar montarea aparatului trebuia să preceadă acest conflict. Prin 
intermediul lui putea fi luată legătura cu luptătorii din comuna Rast-Dolj, oraşul 


= 


. Ibidem, vol. 14, f. 6v. 

2. „Instalarea unui post de radio emisiune in muntele Oslea cu scopul de a informa puterile 
anglo-americane, care să pună la dispoziţie in cadrul unui război armament şi oameni” 
(Ibidem, vol. 4, f. 21v). 

3. „Am spus că după instalarea aparatului se pot găsi elemente care să ne vină în ajutor 

dintre foştii legionari, foştii ofiteri şi alte elemente nemultumite, care urmau să fie 

recrutate de mine şi de alţii” (Ibidem, ff. 21v, 32). 

Ibidem, vol. 14, f. 7. 

Ibidem, vol. 6, f. 38. 

Ibidem, vol. 4, f. 89. 

Ibidem, f. 90v. 

Din informatiile staretului Gherasim Iscu primite de la Nelu Parvulescu, parasutistii 

urmau sa fie lansati in muntii Boul si Oslea, zone marcate noaptea cu focuri. Acestia 

urmau să se strângă în zona Butea, în munţii Retezat, lângă comuna transilvăneană 

Câmpul lui Neag. De aici se făcea legătura cu armata din regiunea Sebeşului Alb şi cu 

cea care s-ar fi ridicat dinspre Baia de Aramă din Mehedinţi (Ibidem, f. 22v). 

Corabia, câmpul dintre comuna Brădiceni şi Balesti-Gorj. Declanşarea războiului 
trebuia să fie urmată imediat de un atac al avioanelor anglo-americane asupra 
centrelor vitale din ţară şi de debarcări ample de parasutisti şi material de razboi'. 

Perchezitia domiciliară din data de 2 iulie 1948 a fost primul moment care i-a 
creat neliniște ieromonahului de la Tismana. La ora 7, şeful Ocolului Silvic, ing. 
Stănescu, şeful postului de jandarmi din Tismana, şi agentul primăriei, Mihail 
Duica, l-au însoţit pe inspectorul de Siguranţă Grădinaru la Mănăstirea Tismana, 
unde au perchezitionat camerele călugărilor, cancelaria şi biblioteca?. Vizita nea- 
nuntata din partea autorităţilor venea în contextul informaţiilor despre existenţa in 
munţi a unor grupuri de paraşutişti americani şi indivizi fugiţi din oraş’. 

Vizitele numeroase din partea membrilor organizaţiei doljene şi cele ale Sigurantei, 
neconcretizarea acţiunilor stabilite la începutul discuţiilor, nedeclanşarea unui război 
total“ au sporit presiunea ce apăsa pe umerii stareţului: „Începuse să nu mă mai 
entuziasmeze vizitele acestea, mai ales că îmi dădeam seama de caracterul lor sus- 
pect, căci mi se cerea să nu spun absolut nimănui de prezenţa acelor ce veneau”?. 

Întorcându-se de la seceratul grâului din localitatea Comanca-Romanati, stare- 
tul de la Tismana a rămas în Craiova pe 28 iulie 1948, unde a avut ocazia să-l 
cunoască pe colonelul Grigorescu, „şeful organizatiei”®, prin intermediul It.-col. 
Constantin Stavril. Cel din urmă fusese trimis de Arhiepiscopia Craiova, în cursul 
anului 1948, ca administrator la Mănăstirea Tismana. Procurorul Constantin Oancă 
a consemnat în actele anchetei că, odată instalat ca administrator, stareţul Gherasim 
Iscu i-a vorbit despre existenţa unor organizaţii subversive în munţi, fără a le 
nominaliza. La rândul său, It.-col. Stavril i-a mărturisit că a auzit despre organi- 
zatia de la Craiova şi de cea a col. Petre Grigorescu”. 

La Craiova a participat la „două şedinţe conspirative”®, în aceeaşi zi”, prima 
în casa colonelului, iar cea de-a doua în casa administratorului Stavril. La cele 
două întrevederi, ieromonahul Gherasim l-a reîntâlnit şi pe Radu Ciuceanu, aghio- 
tantul colonelului, aşa cum era cunoscut”. Era prima întâlnire cu o parte dintre 


Ibidem, ff. 32, 40. 

Ibidem, ff. 26, 32v. 

Ibidem, ff. 26, 90. 

La întâlnirea din 28 iulie a stareţului cu colonelul Grigorescu, acesta din urmă i-a 
mărturisit că, din ce a citit în ziare, nu va exista un conflict mondial, dar şi că situaţia 
din Franţa era tulbure. Singura şansă care ar fi putut declanşa ostilitățile era, în con- 
ceptia colonelului, venirea la preşedinţie a generalului de Gaulle (Ibidem, f. 21v). 

5. Ibidem, ff. 21, 36v. 

6. Col. Grigorescu era cunoscut drept „şeful de la care emanau ordinele” (Ibidem, ff. 38, 21v). 
7. Ibidem, f. 12. 
8 
9 

. Vezi Anexa 1. 
. ACNSAS, fond Penal, dosar 4, vol 1, f. 11. 
10. Despre Radu Ciuceanu, ca şi despre Vlad Drăgoescu, preotul Iscu declara in fata 
anchetatorilor : „El punea în faptă hotărârile luate cu şeful său (col. Grigorescu - n.n.)” 
(Ibidem, f. 38). 

conducătorii grupării anti-comuniste. Col. Grigorescu, recomandându-se ieromo- 
nahului Gherasim, i-a spus: „Aşa mă cheamă, dar nu m-ai văzut, nu m-ai 
cunoscut”!. Întrebat de Radu Ciuceanu dacă are alimentele necesare pentru hrana 
membrilor organizaţiei care urmau să se adăpostească la mănăstire, stareţul i-a 
declarat că, după strângerea recoltei mănăstirii din regiunea Romanați, va avea 
provizii suficiente pentru un număr mare de membri care vor să se adăpostească?. 
Starețul le-a mărturisit colegilor săi că le poate oferi adăpost şi hrană (brânză, 
grâu şi mălai). La rugămintea lui Radu Ciuceanu de a monta aparatul, stareţul 
i-a răspuns „că se va gândi in această privinţă şi până la urmă m-a refuzat”, măr- 
turisea liderul grupării“. 

Neliniştea stareţului devenea întemeiată aflând de la col. Grigorescu de avan- 
garda de 30-40 de oameni, condusă de avocatul Licea, care activa în munţii 
Tismanei. Aceste lucruri îi fuseseră expuse şi de inspectorul Grădinaru. O posibilă 
acuzaţie că ar sprijini această acţiune îi întărea suspiciunile. Temerile s-au adeve- 
rit în timpul anchetei, când colonelul Grigorescu le-a spus procurorilor că iero- 
monahul Gherasim Iscu a avut cunoştinţă de organizaţia avocatului Licea, pe ai 
cărei membri i-ar fi susţinut cu hrană. Mai mult, ar fi ştiut şi de depozitul lor de 
muniţie din munţii Tismanei, lucruri pe care stareţul le-a infirmat în declaraţia din 
11 octombrie 1948. În luna septembrie, când la mănăstire au venit ing. Niculescu 
şi un anume doctor Kardas din Bucureşti, ambii prezentându-se cu parola „R. 325”, 
stareţul a luat hotărârea să nu mai primească pe nimeni fără aprobare din partea 
Arhiepiscopiei. Mai mult, le-a spus celor doi musafiri că „ar fi bine să renunţe 
definitiv la planul proiectat, întrucât este periculos din cauza Sigurantei Publice”?. 
Cei doi însă s-au cazat în comuna Tismana, făcând excursii dese pe munte în 
timpul zilei, iar seara discutau în sat planurile organizaţiei. Teama stareţului 
Gherasim Iscu în privinţa vizitelor suspecte s-a dovedit fondată, deoarece aflase 
că era supravegheat permanent şi observase un domn „special venit să se informeze 
de situaţie — şi observă atent orice miscare”’. 

Având cunoştinţă că erau în vizorul agenţilor de Securitate, Vlad Drăgoescu şi 
Radu Ciuceanu fixaseră, pe data de 19 septembrie, mutarea punctelor strategice, 
care să le permită instalarea centrului de organizare la Mănăstirile Frăsinet şi 
Tismanat. De aici urma să fie iniţiată o acţiune militară. Astfel, după Mănăstirea 


Ibidem, f. 32. 

Ibidem, vol. 3, f. 124. 
Ibidem, f. 138. 
Ibidem, f. 150. 
Ibidem, f. 21. 

Ibidem, f. 89v. 
Ibidem, f. 21v. 
Ibidem, f. 60v. 

Tismana, prima vizată a fost Mănăstirea Frăsinet!. Pe 19 septembrie 1948, Radu 
Ciuceanu s-a îndreptat către Frăsinet, pentru a întreba dacă cei fugiţi pot fi găz- 
duiti. 

Cu toate mijloacele de precauţie luate de Radu Ciuceanu, lipsa lui de intuiţie 
cu privire la noii membri, asociată cu trădarea colegului său Sergiu Mandinescu, 
avea să deschidă şirul arestărilor. Peste numai câteva zile organizaţia urma să fie 
destructurată. 

Pe 26 septembrie 1948, stareţul de la Tismana primea vizita agenţilor Securităţii. 
Cpt. Gheorghe Nădăban, de la Poliţia Târgu Jiu, îi delegase pe It. Iulian Nimară?, 
pe sblt. Ioan Jianu ° şi pe plt.-maj. Gheorghe Moreanu ‘, din Serviciul Judetean 
de Securitate a Poporului (SJSP), să perchezitioneze Mănăstirea Tismana, apoi 
să-l invite pe stareţ la secţie pentru câteva declaraţii, deţinând totodată ordinul de 
arestare nr. 16705 al Direcţiei Regionale de Securitate a Poporului (DRSP) Craiova’. 
Dispoziţia venea din partea maiorului de Securitate Eugen Vistig, care recomnda 
o „minuțioasă perchezitie şi arestarea acestuia”€. Cu toate că era acuzat de deţinere 
de materiale compromiţătoare, organele SJSP precizau în procesul-verbal că, dupa 
perchezitia ce a durat de la ora 3 a.m. până la ora 4:40 a.m., nu s-a găsit „nimic 
compromitator, ridicându-se totuşi de la domiciliul acestuia diverse scrisori spre 
consultare”?. 

În dosarul întocmit de SJSP Târgu Jiu, stareţului de la Tismana îi este notificat 
felul infracţiunii - „deţinere de materiale compromiţătoare”. Două luni mai târ- 
ziu urma să aibă o altă încadrare, „activitate subversivă teroristă”?. 

Starețul de la Mănăstirea Tismana şi-a recunoscut vina în fata procurorilor şi 
totodată a dezvăluit implicarea şi rolul său în cadrul organizaţiei : 


Am fost pus la curent cu planul organizaţiei R. 325 de a monta acel post; am promis 
că voi întreţine cu hrană şi persoanele ce vor veni de la Craiova în scopul amintit şi am 
primit pe Nelu Pârvulescu şi Virgil Constantinescu dându-le întreţinere şi tinandu-i 
ascunşi în mănăstire; recunosc că cunoscând aceste lucruri le-am păstrat fără a le 
denunța Sigurantei sau Jandarmeriei ; recunosc că am primit parola R. 325, stabilind 
cu Nelu Pârvulescu că orice persoană s-ar primi cu ea să fie primită ; recunosc că am 
informat despre aceste lucruri pe : Croitoru Teodor Palamaru, protos. Gherasim Caravan, 


Ibidem, vol. 14, f. 10. 
Ibidem, vol. 8, f. 26. 
Ibidem, f. 27. 
Ibidem, f. 28. 
Ibidem, f. 25. 
Ibidem, f. 28. 
Ibidem, vol. 7, f. 108; Ibidem, vol. 8, f. 27. 
Ibidem, vol. 8, f. 23. 
Ibidem, vol. 9, f. 257. 

Gheorghe Avramescu şi cpt. Pătraşcu ; recunosc că mi s-a spus de Pârvulescu că ame- 
ricanii vor debarca paraşutişti şi material de război în regiunile Rast, Corabia, Tg. Jiu 
şi eventual în munţi şi că acolo va porni acţiunea împreună cu oamenii ce se vor putea 
recruta ; recunosc că sunt vinovat de aceste fapte’. 


În încheierea declaraţiei din 28 septembrie 1948, stareţul de la Tismana spunea : 
„Ca epilog la cele înşirate până acum, declar că recunosc a fi luat parte, deşi prin 
tangenţă, la o acţiune care e tratată de organele Statului ca ilegală”?. 

Însă, în tot acest timp, a avut grijă ca atât cele două instituţii pe care le con- 
ducea, Mănăstirea Tismana şi Schitul Cioclovina, cât mai ales călugării din obştea 
pe care o păstorea să nu fie expuşi: „Despre monahii din Sf. Monastire Tismana 
declar că absolut nici unul nu e primejdios Sigurantei Statului şi nu unelteşte pe 
sub ascuns în vreun fel oarecare”?, dar „«spinul» garantează cu capul său şi capul 
este la dispoziţia stăpânirii, că nici unul dintre cei rămaşi în mănăstire şi la schit 
nu-i în stare, nu să facă rău cuiva, dar nici să-l conceapă”. 

Acelaşi căpitan Nădăban, care pusese în aplicare ordinul de arestare al stare- 
tului de la Tismana, informa DRSP Craiova că au fost confiscate ulterior din 
biblioteca mănăstirii toate cărţile de istorie ale românilor editate în timpul regi- 
mului antonescian. 

De departe, una dintre cele mai interesante declaraţii date în faţa anchetatorilor 
este cea din data de 14 aprilie 1949. Desi la perchezitia din momentul arestării 
ofiţerii de Securitate nu au găsit nici un fel de probe compromiţătoare la adresa 
stareţului, au hotărât să pună sub sechestru toate bunurile personale ale lui la 
următoare perchezitie. Astfel, stareţul şi-a asumat întreaga posesie de volume ce 
puteau fi considerate periculoase regimului comunist. Erau nici mai mult, nici mai 
puţin de 480 de cărţi şi broşuri catalogate de comunişti „cu carater monarho-fas- 
cist şi legionar”, in limba română, dar şi în germană, spaniolă şi engleză’. 

În darea de seamă întocmită de reprezentanţii DRSP Craiova, maiorul de Securitate 
Eugen Vistig şi locotenentul de Securitate Constantin Oancă, referitoare la activita- 
tea organizaţiei considerate ca mişcare subversivă teroristă, condusă de gral. Iancu 
Carlaont şi studentul Radu Ciuceanu, sunt prezentate faptele incriminatoare a 58 de 


Ibidem, f. 21v. 

Ibidem, f. 90v. 

Ibidem, f. 90. 

Ibidem, f. 90v. 

Starețul a menționat şi proveniența câtorva volume despre care a fost chestionat. Era 
vorba de Spaţiul istoric şi etnic românesc, de Cranii de lemn şi Transnistria creştină. 
Acestea, ca multe alte cărţi, au fost ascunse de stareţ, ca mai apoi să fie mutate de 
protosinghelul Gherasim Caravan în peştera din apropierea mănăstirii şi în cele din 
urmă, conform declaraţiilor maicilor din mănăstire, să fie confiscate şi arse în curtea 
mănăstirii (Ibidem, f. 107). 

persoane, 41 fiind propuse pentru reţinere. Printre acestea şi stareţul Gherasim Iscu, 
acuzat pentru legăturile sale cu Radu Ciuceanu, Nelu Pârvulescu, col. Petre 
Grigorescu, membrii marcanţi ai organizaţiei. Pe lângă aceste legături, acuzaţia cea 
mai gravă se referea la angajamentul luat faţă de mişcarea de rezistenţă, că va ajuta 
membrii organizaţiei, „spre a fi adăpostiţi şi alimentati în mănăstire”!. 

În timpul anchetei, mr. Vasilescu a ignorat orice normă creştină, morală şi, în 
ultimă instanţă, umană. Discutia maiorului sau mai degrabă monologul cu stareţul 
Gherasim a denaturat. Încercând să-l iscodească, îi pune întrebări tipice ancheta- 
torilor comunişti pentru a-l determina să spună ceea ce în definitiv îşi dorea doar 
el să audă. Redăm în continuare varianta integrală: 


Bă popă, ţi-a sunat ceasul. Bă, tu ştii cine te judecă pe tine? Eu, Vasilescu! Eu sunt 
Hristosul tău acum. Mie trebuie să-mi spui tot ce-ai făcut, ca să ştiu cât eşti de vinovat 
şi ce munci să-ţi dau. Ascultă, ba, Gherasime, şi tu ai fost prost, dar mai prost ca tine 
nu a fost nimeni. Păi ce-ţi lipsea tie acolo? Aveai de toate la mânăstire. $i lapte, şi miere, 
şi muieri. Da, vezi, ai avut de toate, şi acum nu mai ai nimic. Te-au ajuns blestemele 
muncitorilor şi ale ţăranilor pe care îi jupuiati voi de vii, pe vremea burgheziei...?. 


În continuare, Radu Ciuceanu descrie şi atitudinea călugărului, după ropotul 
şi valurile de injurii pe care le primise: „Părintele Gherasim rămânea nemişcat, 
cu ochii săi albaştri, blânzi, ca apa râurilor de munte...”?. 

După luni de anchete, încheind cercetările, locotenentul de Securitate Constantin 
Oancă, din DRSP Craiova, consemna în procesul-verbal din 4 aprilie 1949* faptele 
de care se făceau vinovaţi membrii organizaţiei oltene. Rechizitoriul era finalizat, 
iar rezistentii ajungeau în fata instanţei. Urmau pledoariile în fata judecătorilor şi 
apărătorilor agreati de regim. Finalul procesului era previzibil, unii membri deve- 
niseră din inculpati martori şi viceversa. 

Procesul organizaţiei este cuprins în cele 14 volume ale dosarului Fond Penal 4. 
Acuzaţiile aduse erau destul de grave, dupa cum reiese din ancheta procurorilor, con- 
dusă de It. Constantin Oancă5, înaintată Tribunalului Militar Craiova (TMC). Membrii 
organizaţiei erau acuzaţi că „au iniţiat, colaborat şi participat la constituirea unei 
organizaţii subversive de tip fascist, cu caracter terorist şi paramilitar, complotând 
contra Sigurantei interioare a Statului, cu intenţia de a fi ajutaţi de ţările imperialiste 
duşmane regimului democrat din ţară şi a instaura un regim militar de dictatura”®. 


Ibidem, vol. 9, f. 8. 

Radu Ciuceanu, Potcoava..., pp. 226-227. 

Ibidem, p. 227. 

Vezi intregul rechizitoriu in ACNSAS, fond Penal, dosar 4, vol. 3, ff. 2-15. 
Ibidem, f. 20. 

Ibidem, f. 6. 

La primul termen de judecată, fixat pe 14 iunie 1949, stareţul şi-a recunoscut 
implicarea şi întreaga activitate în cadrul organizaţiei!. Răspunzând la numai două 
întrebări ale preşedintelui TMC, călugărul de la Tismana a trasat întreaga sa acti- 
vitate în cadrul organizaţiei, fără a implica sau acuza o altă persoană?. 

În data de 21 iunie 1949, completul TMC hotăra cu unanimitate de voturi cul- 
pabili pe : Ioan Carlaont, Radu Ciuceanu, Gherasim Iscu, Vlad Drăgoescu şi Sergiu 
Mandinescu. Alături de aceştia au fost condamnaţi în aceeaşi zi alţi 26 de membri. 

Primul grup era şi cel care urma să primească pedepse consistente, membrii 
săi fiind încadraţi la „crimă împotriva ordinii sociale”, spre deosebire de cei din 
al doilea grup, cărora le era schimbată încadrarea din „crimă” în „uneltire”. 
Starețul Iscu era al treilea pe lista de membri condamnaţi. Cu unanimitate de 
voturi, completul a decis că sunt circumstanţe atenuante în favoarea sa, fapt pen- 
tru care a primit doar „zece ani de temniţă grea, trei ani de degradare civică şi îl 
obligă să achite şase mii lei cheltuieli de judecată”?. În total, cei 41 de membri ai 
grupului de rezistenţă au primit cumulat peste o sută de ani de temniţă grea”. 

Pe 23 iunie 1949, 18 dintre cei condamnaţi, printre care şi egumenul Gherasim, 
au făcut cereri de recurs împotriva sentinţei nr. 928 din 21 iunie 19495. Motivarea 
condamnării recunoştea că stareţul nu a avut altă participare decât aceea de a le 
promite că se pot refugia acolo şi că îi poate găzdui la mănăstire. Avocatii stare- 
tului, N. Berea şi Gh. Iovitu, au cerut spre final o reducere a pedepsei. 

Termenul recursului fixat de preşedintele Curţii Militare de Casaţie şi Justiţie 
era 27 septembrie 1949, când s-a şi judecat, dar pronunţarea s-a tot amânat. Abia 
la 11 februarie 1950, curtea, „având în vedere originea socială, apartenenţa poli- 
tică şi profesiunea susnumiţilor”, aceştia „prezentând pericol pentru ordinea şi 
siguranţa Statului”, a considerat prin decizia nr. 346 că recursurile membrilor 
organizaţiei erau neîntemeiate. 

Starețul a fost transferat de la Penitenciarul Craiova la cel din Aiud. Arestat in 
ținuta monahală, la Aiud temnicerii l-au dezbrăcat de aceasta şi a rămas numai în 
cămaşă, cu toate că timp de un an, cat a stat în Penitenciarul Craiova, a fost lăsat 
în veşmintele monahale. Părintele Constantin Hodoroagă îşi amintea prima întâlnire 
cu stareţul de la Tismana, „care a uimit pe toţi. A suportat toate chinurile fără să recu- 
noască pe cei implicaţi, în frunte cu generalul Carlaont. În urma îndelungatei anchete 
făcute de organele de securitate, căpitanul Oancă - ce a obosit bătându-l - i-a spus: 
«Eşti nebun, toţi au recunoscut şi tot 15 ani vei fi condamnat»”’. Îşi amintea, de 

asemenea, şi momentul când l-au îmbrăcat: „Noi, cei din grupul «Argeşului» am 
dat sfertul de pâine şi i-am luat o geacă de la un detinut”!. 

Următoarea destinaţie carcerală pentru o perioadă scurtă de timp a fost închi- 
soarea de la Piteşti. Apoi, a fost mutat la Canal, mai exact la Poarta Albă, unde 
a făcut parte din „brigada Hotilor”, in care au fost adunaţi cei închişi pentru 
credinţă?. Starețul a trăit momentele cele mai grele în acele „lagăre de sclavi de 
la Canalul Dunăre-Marea Neagră, unde mii de oameni mureau din cauza foamei 
şi a maltratărilor”5. Din pricina tratamentului inuman de care a avut parte în 
perioada cât a stat la Canal, problemele de sănătate s-au înmulţit, fiind diagnos- 
ticat cu TBC pulmonar şi intestinal şi ulcer cavernos. Unele dintre afecţiuni erau 
mai vechi, amintite de stareţ în faţa anchetatorilor: „Sănătatea mi-i şubredă, fiind 
suferind de pleurită şi o bronşită cronică şi reumatism”*. 

În noiembrie 19515 a fost mutat la Târgu Ocna, fiindcă starea de sănătate i se 
înrăutăţea zilnic, având accese de tuse din ce in ce mai lungi. Acolo l-a întâlnit 
pe pastorul luteran Richard Wurmbrand, care empatiza cu colegul său de suferinţă : 
„Zăceam neputincioşi şi priveam cum moare. Câteodată nu-i recunostea pe prie- 
tenii care veneau să-l ajute. Când era conştient, şoptea ore în şir rugăciuni şi găsea 
întotdeauna cuvinte de consolare pentru alţii”€. Părintele Constantin Voicescu dă 
mărturie în acest sens, referindu-se la perioada în care a fost închis alături de 
egumenul Gherasim, cu care se ruga timp îndelungat, acesta reprezentând una 
dintre „figurile mari”. 

Cu trupul vlăguit de luni întregi de foame şi de muncă la Canal, stareţul le-a 
cerut într-o dimineaţă colegilor săi să-l ridice în picioare. Pastorul Wurmbrand îşi 
aminteşte mirarea tuturor când au văzut motivul pentru care stareţul, răpus de 
boală, le cerea să meargă la colegul său Vasilescu, fostul lui tortionar de la Poarta 
Albă. După ce l-a iertat pentru tratamentul pe care i-l aplicase, dezvinovăţindu-l 
de teribilismul tinereţii, stareţul i-a şters sudoarea de pe frunte, l-a spovedit şi l-a 
împărtăşit. 

Colegii de celulă l-au întrebat ce ar putea să facă pentru el, acesta şoptindu-le 
că ar vrea să-i spună rugăciunile şi psalmii pe care le ştiau. Ultimele cuvinte ale 
stareţului, rostite colegului său de celulă, Victor Stoica, au fost: „În noaptea asta 
trec dincolo. Te rog, spală-mă un pic pe faţă şi, dacă ai cu ce, taie-mi şi unghiile. 
Nu vreau să las aici un corp neingrijit. (...) Auzi? Cântă îngerii...”!. Tot el con- 
tinuă : „Pe părintele Iscu l-au însoţit îngerii o bucată de drum...”?. Spre sfârşitul 
Psalmului 142, stareţul „a căutat să-şi facă semnul Sfintei Cruci. A deschis ochii 
mari, pe care i-a îndreptat spre cer, printre gratiile de la fereastră... A lăsat pleoa- 
pele şi a adormit în Domnul”?. Următoarea evocare a pastorului încheie şi ultimele 
clipe de suferinţă: „În timpul nopţii, atât stareţul, cât şi Vasilescu au murit. Cred 
că s-au dus in Rai ţinându-se de mână”?. 

Părintele a murit pe data de 26 decembrie 1951, la doar 39 de ani. Odată cu 
moartea lui se încheia şi şirul staretilor de la Mănăstirea Tismana. Legătura dintre 
primul şi ultimul stareţ se rezuma la ziua trecerii la cele sfinte: 26 decembrie, 
ziua de prăznuire de către BOR a Cuviosului Nicodim cel Sfinţit de la Tismana. 


Concluzii 


Cazul călugărului ortodox Gherasim Iscu este unul cu totul special. Născut într-o 
familie de agricultori cu frică de Dumnezeu, el a ales să urmeze calea Bisericii. 
A iubit viaţa de mănăstire încă din fragedă copilărie. Şi-a închinat întreaga existenţă 
lui Dumnezeu prin activitatea pe care a dus-o pentru semenii săi. A ridicat mănăs- 
tirile pe care le-a păstorit la înălţimea cuvenită şi a reprezentat BOR dincolo de 
Nistru cu devotament şi sarguinta în fiecare aşezământ monahal prin care a trecut. 
Responsabilitatile asumate de-a lungul misiunii sale l-au ajutat să conştientizeze 
că rolul său se ridică deasupra unei simple funcţii, iar răsplata sa nu constă în 
daruri şi ranguri, ci în promisiunea fericirii veşnice. 

Gherasim Iscu a fost o fire atipică pentru că, pe lângă misiunea sa monahală, 
a sprijinit o mişcare de rezistenţă armată, cu toate riscurile, pe care şi le-a asumat 
nu din postura omului Grigorie, ci a stareţului Gherasim. A urmat acest drum din 
convingerile sale anti-comuniste, mânat de realităţile societăţii bolşevizate din 
Basarabia şi Trasnistria. Neimplicarea sa politică venea din constatarea unei lipse 
a valorilor moralei creştine în ideologiile politice ale vremii. A fost o fire tolerantă 
şi deschisă, în acceptie etico-religioasă, nu utilitarist-hedonistă a termenilor. Şi-a 
respectat crezul său de conduită creştin-ortodox de-a lungul vieţii cu conştiinciozitate, 

dar şi-a exprimat şi condescendenta fata de înțelesurile diferite în interpretările pro- 
testante sau romano-catolice ale învăţăturii creştine. Dovada constă în relaţiile 
bune pe care le-a avut în temniţă cu reprezentanţii altor culte religioase. În schimb, 
a criticat constant orice învăţătură sau ideologie de extremă, deoarece radicalismul 
permite transformarea semenului în adversar şi opţiunea în direcţie unică. 

O altă notă definitorie a caracterului său atipic se observă din insignifiantul preţ 
pus pe funcţiile ce i s-au oferit de-a lungul timpului. Acestea nu au întârziat să apară, 
iar în fiecare loc în care a fost prezent a fost răsplătit pe măsura activităţii sale. 
Lucra tot timpul cu demisia pe masă şi nu de puţine ori dezaproba anumite ordine 
din partea superiorilor săi. Nu denota o lipsă de supunere, cât mai ales o tărie de 
caracter şi o siguranţă de sine pe care le va dovedi şi în faţa puterii comuniste. Avea 
un sistem de selecţie puternic ancorat în învăţătura moral-creştină, un retetar de care 
s-a folosit întreaga viaţă, ceea ce i-a oferit o verticalitate până la sfârşitul martiric. 

A refuzat să şteargă numele regelui Mihai I din cărţile unde se regăsea, a 
refuzat să folosească salutul encomiastic la adresa republicii şi partidului comunist 
şi întocmirea tabelelor cu persoanele care vizitau mănăstirea. Era unul dintre 
mijloacele de împotrivire faţă de regimul dictatorial impus cu forţa în ţara noastră. 

Participarea sa la o mişcare de rezistenţă armată anti-comunistă ar putea să 
surprindă la prima vedere. Aceasta a constat în oferirea de hrană şi adăpost pentru 
membrii organizaţiei oltene. Era forma sa de coparticipare la un refuz faţă de un 
regim criminal. Biserica şi-a încurajat slujitorii să susţină, prin activităţi pasto- 
ral-misionare, apărarea identităţii naţionale şi a valorilor neamului creştin autohton. 

Atitudinea sa demnă din timpul anchetei a dovedit încă o dată asumarea condiţiei 
umane şi înțelesul sincer al idealului creştin în faţa suferinţei. Ropotele de persiflări 
ale anchetatorului şi privirea blajină a lui Gherasim Iscu ne oferă un fragment impor- 
tant, pentru că redă comportamentul autorităţilor comuniste : spirit ateu şi denigrator 
la adresa spiritualităţii creştine, apologia clasei muncitoare şi discreditarea celei bur- 
gheze, dar şi imaginea antipodală, a acceptării suferinţei, întocmai pildei lui Iov. 

În urma arestării, stareţul şi-a recunoscut implicarea în mişcarea de rezistenţă 
din Oltenia. Totodată, a reuşit să atragă asupra sa întreaga vină, iar obştea 
Mănăstirii Tismana a fost ferită de acuzaţii sau arestări, Gherasim Iscu purtând 
pe umerii săi întreaga responsabilitate. 

Compromisul cu puterea comunistă a lipsit cu desăvârşire. Urmarea a fost 
condamnarea şi detenţia prin temnitele comuniste. Tratamentul inuman fata de un 
om cu probleme de sănătate grave, hrana insuficientă, muncile dure şi istovitoare 
i-au trasat drumul către moarte ultimului stareţ al Mănăstirii Tismana. În urma sa 
nu au rămas nici cărţile sale, pe care comuniştii le-au ars în curtea mănăstirii, nu 
au rămas nici cadourile transnistrenilor, ci au rămas doar faptele şi mărturiile 
apropiaților care l-au prețuit pentru aceleaşi valori în care a crezut întreaga viata. 

Radu Ciuceanu, Starețul Gherasim Iscu, col. (r) Petre Grigorescu (de la dreapta la 
stânga in imagine), într-o reconstituire a „şedinţei conspirative” ce s-a ţinut în casa 
It.-col. Constantin Stavril din Craiova pe la începutul lunii iulie 1948 
(ACNSAS, fond Penal, dosar nr. 4, vol. 6, ff. 215, 220) 


Armament, muniţie, material explozibil şi aparate tehnice descoperite la perchezitiile 
domiciliare efectuate cu ocazia arestărilor membrilor „organizației subversive teroriste” 
de la Craiova în cursul anului 1948, aflată sub conducerea generalului de divizie 
pensionar lancu Carlaont si a studentului Radu Ciuceanu 
(ACNSAS, fond Penal, dosar nr. 4, vol. 6, f. 217) 

Materiale interzise găsite la perchezitiile domiciliare efectuate cu ocazia arestării membrilor 
„organizaţiei subversive” descoperite în Craiova în cursul anului 1948, aflată sub conduce- 
rea generalului de divizie pensionar Iancu Carlaont si a studentului Radu Ciuceanu 
(ACNSAS, fond Penal, dosar nr. 4, vol. 6, f. 218) 


Membrii „organizaţiei subversive teroriste” descoperite la Craiova în cursul anului 1948, aflată 
sub conducerea generalului de divizie pensionar Iancu Carlaont si a studentului Radu Ciuceanu 
(ACNSAS, fond Penal, dosar nr. 4, vol. 6, f. 219) 


Vlad Mitric-Ciupe 


Rezistență, contestare, nesupunere. 
Cazul lui Vlad Drăgoescu, un „piteştean” uitat 


Abstract. Born on May 28, 1926 in Craiova, Vlad Drăgoescu was sentenced to 12 years of 
custodial sentence for his activity carried out in a „subversive ” organization. This organization 
equated with the attempts of the group led by General Carlaonţ to set up their armed resistance 
against communism. Drăgoescu was moved from one prison to another, from Craiova, Jilava, 
Piteşti (where he was both a victim and a ,,tormentor” during the denunciation times) to Gherla, 
Codlea, Aiud and Galati, and released in 1960. The completion of his sentence did not mean 
his return home, but rather a 4-year home arrest in Bărăgan. 

Coming to Bucharest after 1964, he found himself in the impossibility to follow his passion for 
architecture, since his admission to „lon Mincu” Architecture Institute was denied. He will settle 
with attending the courses at the Technical Post-Secondary School of Architecture, from where 
he graduated as the valedictorian of the 1969 class and was granted the title of conductor 
architect. Despite the fact that his final average would have allowed him to be assigned to a 
designing institute in Bucharest, he was fired after presenting his resume and sent to his latest 
known residence listed on his identity card, Valea Călmățui, upon the interference of the 
Securitate. He managed to find a job on a construction site, but the non-resident permit would 
not be issued for him. For the next 7 years, he worked on different building sites as a day 
laborer, as he only had his 1964 identification card in his possession. Constantly harassed and 
kept under surveillance, he filed numerous petitions and memoirs for renouncing his Romanian 
citizenship, request granted on September 8, 1975. 

In March 1977, he signed Paul Goma’s Letter. Following that, he was investigated, beaten, 
threatened, which made him ,,adopt an undocile attitude, maintaining his hostile opinions”. Even 
though his passport had been (finally) issued, it was then withdrawn for the reason that he „had 
joined an anti-state action”. Three months later, he will be released on June 29, 1977, in com- 
pliance with ,, superior orders”. He is given the passport and leaves the country forever on May 
27, 1978. After he had spent 18 months in a refugee camp in Vienna, he was allowed to enter 
Switzerland. Reserved person, withdrawn, revolted by the events that unfolded in the aftermath 
of 1990, he passed away in a Swiss nursing home, in 2010. 

Our study aims to examine and make known the fate of a victim, of a resistance member, of a 
permanent militant against the communist regime. 


Keywords: communism, political detention, resistance, dismissal, architecture 


Nesupunere, contestare, disidenţă în România comunistă - iată o temă pe cât 
de generală, pe atât de cuprinzătoare, tratată consistent, dar încă insuficient în 
anii scurşi de la evenimentele din 1989 încoace. În linii mari, ceea ce regimul 
comunist a dorit să ascundă sau să minimalizeze s-a recuperat în ultimii 25 de ani, 
istoriografia prezentându-ne astăzi rezistenţa armată din munţi, nenumăratele 
cazuri individuale sau de grup ale celor care, într-un fel sau altul, s-au opus regi- 
mului şi au luat calea detenţiei politice în intervalul 1944-1964, forme de rezistenţă 
şi disidenţă în etapa 1964-1989, evenimentele din timpul revoluţiei care au dus la 
prăbuşirea regimului totalitar. Cu toate acestea, rămân încă multe fenomene, eve- 
nimente şi acţiuni prea puţin cunoscute, interpretate şi explicate, şi mă refer aici 
la „experimentul Piteşti”, cazurile reale de spionaj în favoarea Occidentului, 
gradul real de vinovăţie al celor condamnaţi pentru „crime de război şi dezastrul 
ţării”, numărul victimelor din închisorile comuniste, „reeducarea de la Aiud”, 
responsabilitatea (şi tragerea la răspundere) a vinovaţilor din rândurile justiţiei 
comuniste, Securităţii, Miliției, partidului unic şi multe altele. 

Ca opinie personală şi demers asumat, consider oportună investigarea indivi- 
duală a cazurilor victimelor regimului comunist, grupate pe anumite criterii, unul 
dintre acestea putând fi cel al breslelor. Începând cu anul 2011, am demarat o 
cercetare care viza destinul individual al arhitecţilor români întemnițați politic in 
timpul regimului comunist. Dincolo de recuperarea memoriei acestor profesionişti, 
o astfel de cercetare contribuie semnificativ la cunoaşterea trecutului breslei, dacă 
ne gândim numai la impactul avut de marginalizarea şi/sau eliminarea unui număr 
semnificativ de oameni din practică. În acelaşi timp însă, completăm analiza 
regimului comunist, ţinând cont de transformările petrecute la nivelul întregii 
societăţi datorate noului mod de a înţelege şi practica această artă, având în vedere 
impactul social major pe care-l presupune arhitectura. Nu în ultimul rând, atunci 
când se lucrează cu un eşantion reprezentativ (în cazul nostru, peste 150 de 
oameni), rezultatele cercetării pot prezenta o imagine de ansamblu asupra detenţiei 
politice şi destinului postconcentrationar, dincolo de elementul comun - aparte- 
nenta la o breaslă. 

În rândul arhitecţilor, formele de rezistenţă sau încercările de păstrare a unei 
independente au fost diverse, putând fi analizate pe două planuri, general şi spe- 
cific. La modul general, au existat arhitecţi care s-au opus regimului comunist cu 
arma în mână, alăturându-se partizanilor din munţi, oameni care au reacţionat 
ajutându-şi semenii în diferite feluri, care au protestat în forme diverse. Din punct 

de vedere profesional, s-au exprimat (atunci când o mai puteau face, cât de cât - în 
primii ani ai regimului) împotriva intervenţiei politicului în şcoala de arhitectură 
sau în modul cum se practica profesia, împotriva înfiinţării institutelor de proiec- 
tare şi desființării practicii private, împotriva realismului-socialist, multi abando- 
nând această meserie, refugiindu-se în domenii conexe sau plecând din ţară. Pentru 
toate acestea au plătit un pret greu - ani de libertate, sănătate sau cariere distruse. 
Pentru studiul nostru, cazul lui Vlad Drăgoescu este mai puţin important din 
perspectiva apartenenţei la breasla arhitecţilor, dar este necesară recuperarea 
informaţiilor despre parcursul lui în direcţia formelor de rezistenţă şi contestare 
permanentă a regimului. 

Născut la Craiova pe 28 mai 1926, într-o familie de olteni cu rădăcini boiereşti! 
care coboară până la Mihai Viteazul?, Vlad Drăgoescu a urmat cursul primar în par- 
ticular, frecventând mai apoi Liceul „Fraţii Buzesti” şi Colegiul „Carol I”, unde a 
susţinut şi bacalaureatul. Respins la examenul de admitere la Facultatea de Arhitectură, 
a reuşit la Facultatea de Litere şi Filosofie a Universităţii din Bucureşti, dar, după un 
an şi jumătate, nemaiavând mijloace de a se întreţine, se întoarce la Craiova. 

În noiembrie 1947, conform propriilor declarații’, a aflat de la prietenul Radu 
Ciuceanu de existenţa unei organizaţii anti-comuniste, căreia i s-a alăturat. Primele 
intenţii ar fi fost de a recruta noi aderenti, mai apoi urmând să se încerce stabili- 
rea de contacte cu americanii şi englezii pentru a le expune situaţia lor şi de a fi 
ajutaţi. Scopul organizaţiei era acela de „retragere în munţi în caz de războiu şi 
ducerea unor lupte de partizani, în măsura posibilităţilor pe care le avem”*. Într-o 
primă declaraţie din timpul anchetei care a avut loc după arestarea sa din 22 sep- 
tembrie 19485, Vlad Drăgoescu completează informaţiile, cu siguranţă la dictarea 
sau, cel puţin, în tonul celor ce dorea să audă anchetatorul : 


Această organizaţie subversivă cu caracter terorist avea ca scop: a organiza cât mai 
multi membri din diferite straturi sociale, în primul rând ofiţerii deblocati, membri ai 


1. Tatăl, Vespasian Drăgoescu, licenţiat al Facultăţii de Medicină din Paris, avea în pose- 
sie, la momentul instautării comunismului, împreună cu soţia sa, Ioana, peste 500 de 
hectare de teren arabil, pădure şi vie. După primele exproprieri au rămas cu aproxi- 
mativ 200 de pogoane. 

2. Interviu cu Radu Ciuceanu, realizat de autor, Bucureşti, 24.07.2015. 

3. Arhiva Consiliului Naţional pentru Studierea Arhivelor Securităţii (în continuare ACNSAS), 
fond Penal, Dosar 4, vol. 14, ff. 6-13v. Declaraţie autobiografică nedatată (probabil 
din timpul anchetei), copie dactilografiată a unei declaraţii olografe. 

4. Ibidem. 

5. A doua zi după arestare, la 23 septembrie 1948, se realiza şi perchezitia domiciliară, 
unde s-au găsit un pistol, 70 de cartuşe, 500 de grame de trotil şi peste 100 de manifeste 
anti-comuniste intitulate „Jos dictatura roşie ! ”, „Români, luptati pentru libertate şi veţi fi 
liberi!” şi „Jos dictatura rosie! Ziua eliberării se apropie ! ” (Ibidem, vol. 1, f. 53). 


70 VLAD MITRIC-CIUPE 


PNT-ului, legionari şi diferiţi nemulţumiţi, a-i încadra, echipa şi înarma, şi trimiterea 
lor in puncte fixate de noi în munţi ca Tismana, în Frasinet, în Vâlcea, Mehedinţi, ca 
Creasta Carpaţilor să fie ocupată de noi şi, de acolo, la timpul oportun, începând o 
acţiune de luptă împotriva regimului, armatei şi soldaţi care dezertau să-i folosim noi 
în acţiunea împotriva regimului. Mai avea ca scop organizaţia punerea de explosibile 
la calea ferată, aruncarea trenurilor în aer, podurile, tunelurile, diferite obiective militare 
ca: depozite de armament şi diferite alte acte de sabotaj contra Republicii Populare 
Române şi acapararea de aeroporturi cu aeroplanul!. 


Maltratat grav în timpul anchetei, Vlad Drăgoescu a fost supus unui şir aproape 
interminabil de interogatorii, oferind încet-încet Securităţii informaţii consistente 
despre organizaţia zisă subversivă?. Aflăm astfel despre înfiinţarea acesteia la 
sfârşitul lunii iulie 1948, conducerea fiind asigurată de gral. Ioan Carlaont, col. 
Ştefan Hălălău, Radu Ciuceanu şi dr. Cărăuşu, acţiunile desfăşurându-se prin 
intermediul a cinci grupe distincte. Finalul uneia dintre declaraţii este sugestiv 
pentru tratamentul la care a fost supus anchetatul, obligat să semneze un text 
redactat pe placul Securităţii: „Mentionez că tot ceea ce organizase şi trebuia să 
înfăptuiască organizaţia noastră era împotriva intereselor Statului şi implicit al ţării 
româneşti "5. 

După finalizarea cercetărilor, introdus într-un lot de 41 de persoane, Vlad 
Drăgoescu ajunge în faţa Tribunalului Militar din Craiova, fiind interogat la 14 iunie 
1949. Procesul-verbal redactat cu această ocazie consemnează recunoaşterea de 
către inculpat a participării active în cadrul organizaţiei, fără inadvertente sau 
schimbări de atitudine faţă de cele declarate în timpul anchetei. Învinuit de „crimă 
de uneltire contra ordinei sociale şi răspândire de publicatiuni interzise”, a fost 
condamnat la 12 ani de temniţă grea şi 5 ani degradare civică pentru prima învi- 
nuire, respectiv la 4 ani de închisoare corecțională pentru cea de-a doua. În final, 
s-a dispus executarea pedepsei mai mari, alături de obligaţia de a achita 10.000 
de lei cheltuieli de judecată’. 


1. Ibidem, ff. 41-44. Declaraţie din 11 noiembrie 1948. 

2. Radu Ciuceanu remarcă totuşi că vârfurile organizaţiei nu au fost deconspirate în ancheta 
de la Craiova. Vezi şi Radu Ciuceanu, La taină cu diavolul, INST, Bucureşti, 2015, 
p. 157. 

3. ACNSAS, fond Penal, Dosar 4, vol. 1, ff. 69-69v. Copie dactilografiată a unei decla- 
ratii nedatate din anchetă. 

4. Ibidem, vol. 2, ff. 419-421. Proces-verbal, interogatoriu de inculpat din 14 iunie 1949. 

5. Ibidem, ff. 255-265. Sentința nr. 928 din 14 iunie 1948. Au mai fost condamnaţi: loan 
Robu - 20 de ani de temniţă grea, Ioan Carlaont şi Radu Ciuceanu - câte 15 ani de 
temniţă grea, Sergiu Mandinescu - 12 ani de temniţă grea, Gherasim Iscu - 10 ani de 
temniţă grea, Lucian Dumitriu - 7 ani de închisoare corecțională, Ştefan Hălălău, Marin 
Popescu, Eugenia Georgescu şi Petre Grigorescu - câte 6 ani de închisoare corecțională, 
Mihai Paulian - 5 ani de închisoare corecțională, Tiberiu Tolescu - 4 ani de închisoare 

Parcursul concentrationar al lui Drăgoescu nu este uşor de refăcut. Datorită 
fişei matricole penale! din arhiva Administraţiei Naţionale a Penitenciarelor ştim 
astăzi că, după reținerea la închisoarea din Craiova, a mai trecut prin Penitenciarele 
Jilava, Piteşti, Gherla, Oradea, Aiud şi Galaţi. Ce s-a întâmplat cu tânărul student 
în cele mai multe dintre aceste închisori nu putem şti, dar cunoaştem în schimb, 
chiar dacă fragmentar, trecerea învolburată a lui Drăgoescu prin ceea ce memori- 
aliştii şi cercetătorii au numit „Fenomenul Piteşti”?. Dacă initial a fost o victimă’, 
regăsindu-se în grupul celor agresati la data de 6 decembrie 1949 in camera 
4-Spital, dar şi mai târziu, la camera 35, ulterior a fost obligat să treacă de partea 
tortionarilor, facând parte din comitete de reeducare“. Chiar şi aşa, este de remar- 
cat că nu şi-a vândut prietenul, pe Radu Ciuceanu, după cum chiar acesta afirmă : 
„La Piteşti nimeni dintre foştii mei colegi de organizaţie nu mă vânduse, începând 
chiar cu Vlad Drăgoescu, pe care îl credeam cea mai sigură victimă a întoarcerii ”?. 


corecțională, Constantin Grădinaru şi Marin Dondoe - câte 2 ani de închisoare corec- 
tionala, Marcel Ionescu, Alexandru Popa, Ştefan Lăpuşneanu, Dumitru Lăzărescu, 
Adrian Gutuescu, Marin Gulie, Marin Cătuneanu, Cristinel Vasilescu, Ion Săceanu şi 
Vasile Becteraş - câte un an închisoare corecțională, Valeriu Ionescu - 10 luni de 
închisoare corecțională, Victor Plosnita - 9 luni de închisoare corecțională, Constantin 
Stavril şi Mihalache Nica - câte 8 luni de închisoare corecțională, Mircea Percea, 
Cristian Spulber, Constantin Toma, Traian Tolescu - câte 6 luni de închisoare corecti- 
onală. 

1. Arhiva Administraţiei Naţionale a Penitenciarelor (în continuare AANP), fişe matricole penale, 
disponibile on-line la adresa http : //5.2.132.65/Fise % 20matricole % 20penale % 20- % 20deti- 
nuti % 20politici/D/D % 2004. %20Doma %20- % 20Dragomiroiu/Dragoescu % 20Vlad/ (accesat 
la 10.07.2015). 

2. Drăgoescu a fost încarcerat la Penitenciarul Piteşti între 15 decembrie 1949 şi 16 august 
1951 (apud Alin Mureşan, Piteşti. Cronica unei sinucideri asistate, ed. a Il-a revăzută 
şi adăugită, Editura Polirom, Iaşi, 2011, p. 319). 

3. O scurtă prezentare a lui Drăgoescu ne oferă unul dintre foştii deţinuţi : „Băiat deose- 
bit de cumsecade, mic, slabut, palid, timid ori speriat, nu-mi dedeam seama” (Vezi 
Ioan Muntean, La pas prin „reeducările” de la Piteşti, Gherla şi Aiud sau ridică-te 
Gheorghe, ridică-te Ioane, Editura Majadahonda, Bucureşti, 1997, p. 74). 

4. Ibidem, p. 74. 

5. Costin Merişca, Tragedia Piteşti. O cronică a „reeducării” în închisorile comuniste, 
manuscris electronic în arhiva autorului. 

6. Ibidem. Vezi şi Alin Mureşan, Piteşti. Cronica..., p. 77. Vlad Drăgoescu acţiona în 
1950 într-un comitet la camera 3, alături de Constantin Gemeniuc, un anume Sipoş, 
Alexandru Ludu şi Alexandru Sever, iar pe finalul anului şi la începutul lui 1951, într-un 
comitet care-i mai includea pe Constantin Juberian, Dan Dumitrescu şi Mihai Iliescu, 
la camera 1-corectie (vezi şi „Proces-verbal de interogatoriu al arestatului Juberian 
Constantin”, în Memorialul ororii. Documente ale procesului reeducării din închisorile 
Piteşti Gherla, Editura Vremea, Bucureşti, 1995, p. 531). 

7. Radu Ciuceanu, La faină cu diavolul, p. 104. 

O analiza a celor petrecute la inchisoarea din Pitesti in perioada 1949-1951 nu 
face obiectul prezentului studiu, vom sublinia doar delicatetea cu care trebuie 
tratate cazurile celor care s-au prăbuşit în timpul demascărilor, în momentul în 
care liberul arbitru a fost suprimat sub forţa bâtei. Unii şi-au revenit din bolgie, 
mai devreme sau mai târziu, alţii niciodată, pentru unii revenirea a însemnat 
inclusiv conştientizarea datoriei de a-şi ajuta confrații, de a se dedica lor, în inchi- 
soare sau în libertate (vezi cazul părintelui Calciu-Dumitreasa)!, revenirea presu- 
punând pentru alţii (doar) apărarea condiţiei şi demnităţii umane. 

În cazul lui Vlad Drăgoescu, aşa cum vom vedea mai departe, revenirea ce a 
urmat căderii cumplite? a presupus o luptă dârză cu sistemul, atât în cea de-a doua 
parte a detenţiei (după abandonarea reeducării), cât şi în libertate. Atitudinea lui 
din detentia de după Pitesti şi Gherla este perfect descrisă de un referat privind 
pedepsele care i s-au aplicat între 1955 şi 1959: 


La 1 Noiembrie 1955 a fost pedepsit cu tăierea vorbitorului şi a pachetelor pe timp de 
6 luni, pentru faptul că a fost prins de şeful secţiei când, cu un cuţit, în mod duşmănos 


1. Gheorghe Calciu-Dumitreasa (1925-2006), preot ortodox, a fost arestat pentru activitate 
legionară în mai 1948, în timp ce era student la Facultatea de Medicină, primind ulte- 
rior o condamnare la 8 ani de închisoare. A fost închis la Piteşti, Gherla, Jilava, Aiud, 
Bucureşti, Galaţi ; la Piteşti trece prin „reeducare”. Este eliberat în 1963, cu domiciliu 
obligatoriu în Viişoara, Ialomiţa. Îşi reîncepe studiile şi îşi ia licenţa în filologie în anul 
1967. Urmează apoi cursurile Facultăţii de Teologie Ortodoxă şi este hirotonisit preot. 
În Postul Pastelui din anul 1978 tine celebrele predici din seria „7 cuvinte către tineri”, 
care îi atrag excluderea din postul de profesor la Seminarul Ortodox din Bucureşti. Este 
arestat din nou, la 10 martie 1979, şi condamnat la 10 ani de închisoare sub pretextul 
implicării în Sindicatul Liber al Oamenilor Muncii din România. Este transferat la 
Penitenciarul Aiud, într-o celulă cu deţinuţi de drept comun, care sunt îndemnați de 
conducerea închisorii să-l omoare. În urma discuţiilor cu părintele Calciu-Dumitreasa, 
aceştia sfârşesc prin a refuza să îndeplinească planul de asasinare. Ca rezultat al pre- 
siunilor internaţionale din partea lui Ronald Reagan, Margaret Thatcher sau Papa loan 
Paul al II-lea, Gheorghe Calciu-Dumitreasa a fost eliberat în 1984 şi forţat să părăsească 
tara împreună cu familia, în 1985. Caterisirea sa, pronunţată de Biserica Ortodoxă 
Română în 1984, avea să fie ridicată de Patriarhul Teoctist abia după 10 ani. În Statele 
Unite a lucrat la început ca muncitor necalificat, iar apoi a preluat parohia românească 
din Washington, DC. A fost primit la Casa Albă de Ronald Reagan şi George Bush Sr. 
După 1989 a venit anual în România, fiind înmormântat, conform dorinţei sale, la 
Mănăstirea Petru Vodă, din judeţul Neamt (vezi Alin Mureşan, Pitesti. Cronica unei..., 
2010, pp. 170-174). 

2. La Gherla ajunsese să-şi renege părinţii, nu numai în public, aşa cum se cerea în tim- 
pul demascărilor, ci şi mai târziu, în discuţii apropiate cu alţi colegi de celulă (vezi 
ACNSAS, fond Informativ, dosar 2671, ff. 50-52. Notă informativă oferită de sursa 
„Ionescu Nelu”, la data de 21.05.1971). 

curăţea vopseaua după un geam!. La penitenciarul Galati a participat la cele două 
revolte. [...] La data de 19 Martie 1957 a fost pedepsit cu 7 zile regim sever pentru că 
a participat la refuzul hranei, organizat în masă, în timp ce se afla la Penitenciarul 
Aiud. [...] La 8.04.1957 dă o declaraţie de grevă a foamei, prin care caută să impună 
conducerii Penitenciarului Aiud să-i rezolve o serie de probleme ca: 1. Înlăturarea 
obloanelor de la camera de detenție’. 2. Deţinerea în număr prea mare, în raport cu 
capacitatea camerei. 3. Faptul că nu sunt ţinuţi conform regulilor de 30 de minute la 
aer. 4. Ştirbirea dreptului de a avea legătură cu familia, de a primi pachete si CP?. 5. Nu 
i se dă nimic de citit ca: cărţi, de băutură şi alte asemenea revindecări. [...] La 
17 Martie 1958 a fost pedepsit cu 7 zile regim sever pentru că, la perchezitia efectuată, 
s-au găsit asupra sa mai multe cârpe scrise în limbi străine ca: franceză, engleză şi 
germană, aceste cârpe sunt folosite ca dicţionare. [...] La 21.04.1958 a fost pedepsit 
cu 5 zile izolator, pentru că la perchezitia corporală i s-a găsit asupra sa, scris pe o 
bucată de săpun, mai multe cuvinte în limba franceză. [...] La 5.08.1958 a fost pedep- 
sit cu 2 zile regim celular pentru nerespectarea regulamentului de ordine interioară. 
[...] La 13.01.1959 a fost pedepsit cu 3 zile regim sever, pentru deteriorare de cazar- 
mament“. 


Despre atitudinea lui Drăgoescu la Penitenciarul Aiud ne mai vorbeşte şi un 


fost deţinut, de data aceasta din calitate de sursă a Securităţii, prin intermediul 
unei note informative din anii '70: 


Era foarte tăcut şi interiorizat. Ţărăniştii îl suspectau pentru că se pare că trecuse pe 
la penitenciarul Piteşti sau, în orice caz, nu aveau încredere în el. [...] În nici un caz 
n-a fost legionar. Ba, din contra, îi critica. Critica pe oricine şi orice care nu cores- 
pundea vederilor lui şi mai cu seamă nu se încadra principiilor democratice de libertate. 
[...] Nimeni n-ar fi crezut că va intra şi el în grevă, pentru că toţi credeau că e nesin- 
cer şi duşman şi că e mai degrabă omul regimului. Dar a intrat în grevă şi a dus-o mai 
al naibii decât toţi cei care-l suspectau, care-l criticau şi îl urau. [...] Medita mult. Era 
foarte cult şi educat, încât îi depăşea cu multe pe ceilalţi din celulă. [...] Vorbea foarte 
puţin şi nu era deloc prietenos sau comunicativ. Se citea pe el însă o suferinţă aparte 
şi tocmai de aceea sursa şi l-a apropiat sau cel putin aşa credeas. 


w 


Înţelegem că era vorba de fereastra celulei, deseori vopsită sau acoperită cu obloane 
grele, pentru a împiedica deţinuţii să privească afară. Încercarea lui Drăgoescu îl pozi- 
tioneaza drept rezistent care lua atitudini de frondă împotriva unor măsuri aberante, ce 
vizau dezumanizarea celor închişi, perfect conştient de riscurile pe care şi le asuma. 
Regăsim chestiunea anterioară, dovada atitudinii ferme a lui Vlad Drăgoescu. 

Carte poştală. 

ACNSAS, fond Penal, dosar 4, vol. 9, f. 160. Referat nedatat, semnat de căpitanul de 
Securitate Marin Florea de la Direcţia regională MAI Galaţi, Biroul „K”, probabil 
înainte de eliberarea lui Drăgoescu din închisoare. 

ACNSAS, fond Informativ, dosar 2671, ff. 2-4. Notă informativă oferită de sursa 
„ Valeriu” la 13.07.1977. 

Momentele grevei sunt, de altfel, descrise chiar de Drăgoescu. Prin urmare, 


reproducem aici, pe larg, o declaraţie a acestuia din aprilie 1957: 


Subsemnatul Drăgoescu V. Vlad, deţinut în Penit. Aiud, am declarat greva foamei pe 
data de 18 Martie 1957, pentru următoarele motive : 1. Obloanele pe care le avem la 
fereastră împiedică atât pătrunderea soarelui, cât şi a aerului. Am cerut înlăturarea lor 
sau reaşezarea lor într-o poziţie care să permită intrarea suficientă a soarelui şi a aeru- 
lui în celulă; 2. Deţinerea noastră în număr prea mare pentru spaţiul de aerisire şi de 
mişcare al celulei; 3. Mentinerea de către administraţie a unor alienati mintal pe 
celular care, prin tipetele lor, ne fac viata de nesuportat ; 4. Plimbarea pe care o facem 
este de numai 20 min. şi numai în 5 zile ale săptămânii, deşi atunci când am venit a 
fost zilnică şi de 30 min. ; 5. Lipsa totală de legătură cu familia, lipsa deci a cores- 
pondentei, a pachetului cât şi a vorbitorului, care au fost suprimate fără să mă fi făcut 
vinovat cu ceva. Pe lângă aceasta, şi lipsa dreptului de a face cumpărături ; 6. Totala 
lipsă de preocupare, de ani şi ani de zile, fără posibilitatea cel putin a unei lecturi ; 7. Lipsa 
d-lui procuror sau d-lui comandant, care timp de 4 luni de zile nu ne-a vizitat. 

Dacă aş fi avut posibilitatea de a-mi comunica într-un fel doleantele, nu aş fi recurs la 
ultimul mijloc, greva, pentru a aduce la cunoştinţa autorităţilor superioare cele de mai 
sus. Faptul că am încetat greva nu este pentru că am renunţat la cele cerute mai sus, 
ci pentru că cei pe care am cerut să vină nu au venit. O parte din cele arătate aici nu 
au fost menţionate şi în declaraţia de începere a grevei, deoarece am fost luat la rost 
să termin mai iute declaraţia de către un domn căpitan, făcând parte din administraţie. 
Mai mentionez încă că, în a 12-a zi de grevă, s-a redus alimentaţia forţată cu mai mult 
de jumătate, de către administraţia acestui penitenciar, lucru care constituie un abuz 
faţă de lege. Când am încercat să arăt abuzul care se face, acelaşi domn căpitan mi-a 
ripostat: „Vă dăm atât cât vrem noi”’. 

Condiţiile de viaţă pe care le avem în momentul de faţă nu se prezintă pentru deţinuţi, 
în nici una din ţările socialiste. Bunăoară, în URSS, cei care lucrează (şi majoritatea sunt 
în lagăre de lucru şi nu în celule) au dreptul, pe lângă cartelă, la: ziar, bibliotecă cu cele 
mai variate cărţi, pachet (nu de 5 chile la 3 luni), orchestră, echipă teatrală, cinematograf 
şi chiar de a face anumită şcoală de specialitate. Cât despre cei care, pentru anumite 
motive, sunt deţinuţi în închisori, au totuşi dreptul la lectură şi la jocuri (şah şi domino). 
Pentru mine este clar, astfel stând lucrurile în US?, că felul de viaţă la care sunt supus 
nu corespunde, în primul rând, însăşi concepţiei socialiste, şi este regretabil că cei de 
care depinde viaţa deţinuţilor încă n-au ajuns să resolve just această problemă. Închisoarea, 


2. 


Regulamentul penitenciar prevedea alimentarea forţată a deţinuţilor aflaţi în greva foa- 
mei, după a treia zi a acesteia. De cele mai multe ori, operaţiunea presupunea imobi- 
lizarea victimei şi turnarea pe gât, prin intermediul unui furtun introdus până în stomac, 
a unui amestec de o anumită cantitate şi consistenţă, prilej de noi chinuri, de cele mai 
multe ori. Conform mărturiei lui Drăgoescu, se pare că era vorba de o cantitate fixă 
normată, precizată clar în regulament. Faptul că după a douăsprezecea zi s-a redus acea 
cantitate indică noi presiuni la care a fost supus pentru a fi determinat să înceteze greva. 
Uniunea Sovietică. 

aşa cum se prezintă aici, nu a reuşit, din păcate, decât să îngrozească, să înrăiască şi 
să îndobitocească pe om’. 


Orice comentariu este de prisos. 

Din cauza atitudinii recalcitrante din timpul detenţiei, a manifestărilor duşmă- 
noase la adresa regimului, provocărilor la adresa cadrelor, participarea la cele două 
revolte ale deţinuţilor din Penitenciarul Galati’, după expirarea pedepsei (1960), 
lui Vlad Drăgoescu i s-a fixat domiciliu obligatoriu în comuna Rubla, satul Valea 
Călmățui, pentru 60 de luni’. Nu detinem informaţii despre comportamentul fos- 
tului student in timpul petrecut in D.O., dar putem bănui că s-a menţinut pe 
aceeaşi linie, dacă ţinem cont că s-a propus ridicarea restricţiilor domiciliare abia 
la finalul anului 1963*, fără să i se permită, printre altele, să participe la inmor- 
mântările părinţilor, decedați în acelaşi an. În aceeaşi perioadă a fost „încondeiat” 
şi de cel puţin un informator al Securităţii, conform propriei declaraţii de mai 
târziu, oferită atunci când îi povestea lui Paul Goma cum a fost „în continuu per- 
secutat şi pus în afara legii” şi după 1964, din cauza informaţiilor furnizate de o 
altă persoană cu domiciliu obligatoriu, pe nume Radu Glugojeanu?. 

Dorinţa lui Drăgoescu de a urma cursurile Facultăţii de Arhitectură din Bucureşti 
era mai veche“. Astăzi, din păcate, nu putem proba cu certitudine motivele pentru 
care nu s-a înscris la acest institut’. Cert este că a fost admis la Scoala Medie 
Tehnică de Arhitectură, pe care a absolvit-o ca şef de promoţie în 1969. Acest 
moment reprezintă un alt vârf al conflictului cu regimul, în condiţiile în care i s-a 


1. ACNSAS, fond Penal, Dosar 732, vol. 5, ff. 221-221v. Declaraţie din 8 aprilie 1957. 

2. Ibidem, vol. 7, ff. 5-5v. Referat despre Vlad Drăgoescu datat 12 august 1960. Acelaşi 
document mai menţionează şi că: „Pe linie disciplinară a fost pedepsit cu 24 zile de 
izolare, 7 zile de carceră şi ridicarea dreptului de a ieşi la vorbitor pe timp de 6 luni, 
pentru participarea la refuzul de hrană organizat în masă, insulte la adresa cadrelor, 
deținerea de obiecte nepermise şi degradare de echipament şi cazarmament”. Ridicarea 
propriu-zisă a restricţiilor s-a realizat prin Decizia nr. 6285 din 12 martie 1964. 

3. Ibidem. 

4. Ibidem, ff. 1l-llv. Referat cu propuneri de ridicare a restricţiilor domicilare, datat 
19 noiembrie 1963. Acelaşi document mai menţionează şi că: „Drăgoescu Vlad, de 
la venirea sa în DO, s-a încadrat în câmpul muncii la GAS J. Georgescu, ca muncitor 
zilier, iar în prezent lucrează la cooperativa de artă grafică din Însurăţei”. 

5. ACNSAS, fond Informativ, dosar 2671, ff. 16-17. Declaraţia lui Vlad Drăgoescu din 
31.03.1977. Includem aici şi avizarea negativă a stabilirii cu domiciliul în Bucureşti, 
conform unei note M.A.I. către Direcţia Evidentei Populaţiei din Direcţia Generală a 
Miliției. Vezi ACNSAS, fond Penal, dosar 732, vol. 7, f. 22. 

6. Interviu cu Radu Ciuceanu, realizat de autor, Bucureşti, 24.07.2015. 

7. Emitem doar ipoteza lipsei de disponibilitate personală în a se angaja la un efort ce 
urma să se întindă pe parcursul a şase ani, dar, în acelaşi timp, nu excludem nici posi- 
bilitatea de a-i fi fost interzis accesul „banditului” la un domeniu considerat de elită. 

refuzat repartizarea la un institut de proiectari din capitala, fiind trimis in judetul 
Brăila, acolo unde încă avea domiciliul oficial’. Încercând să se angajeze în proiectare 
la Bucureşti, după predarea autobiografiei, este refuzat?. Din punct de vedere 
profesional, au urmat ani terni, în condiţiile în care Drăgoescu nu acceptă repar- 
titia în provincie şi se mulţumeşte - într-un spirit de frondă extrem - să apeleze 
la mici colaborări temporare? sau să lucreze ca muncitor, mai mult sau mai putin 
calificat, pe diferite şantiere. În 1971, atunci când era angajat al trustului de con- 
strucţii şi montaj ICM2, a fost folosit ca translator cu ocazia unei vizite a unor 
specialişti germani. Informându-i asupra realitatilor din România, este anchetat de 
către Securitate, încercându-se influențarea lui şi atragerea spre colaborare. Un 
document de arhivă descrie situaţia : 


Din discuţiile purtate cu specialiştii germani din cadrul ICM 2 a reieşit - afirma Vlad 
Drăgoescu - că în străinătate, pentru perfecţionare, sunt trimise persoane incompetente 
şi care nu se preocupă a se perfecționa, ci caută să obţină profituri personale de pe 
urma acestor deplasări. În cadrul discuţiilor, Drăgoescu Vlad s-a exprimat că vinovaţi 
pentru o asemenea situaţie se fac şi ofiţerii de Securitate, care persecută şi iau măsuri 
împotriva celor care au curajul să spună lucrurilor pe nume. Când i s-a cerut să scrie 
aceste lucruri, a refuzat categoric, spunând că o asemenea declaraţie ar putea fi folosită 
împotriva lui. [...] La sfârşitul discuţiilor, Drăgoescu Vlad a fost chemat din nou la 
sediul organelor noastre pentru data de 21.12.1972. 


Urmărit permanent de Securitate, aflat în imposibilitatea de a-şi realiza visul, 
găsindu-se la marginea societăţii în postura unui paria“ (cel putin din perspectiva 
regimului), nutreşte gândul plecării din ţară. Tentativele au fost relativ rapid înă- 
buşite, şi atunci când coresponda cu un unchi din Argentina de la care spera să 


1. Niciodată, după eliberare, Vlad Drăgoescu nu a reuşit să se mute definitiv în Bucureşti, 
folosindu-se de un buletin de identitate emis în Valea Călmățui şi vize temporare de 
flotant. 

2. ACNSAS, fond Informativ, dosar 2671, ff. 142-145. Raport privind pe Vlad Drăgoescu 
din 21.12.1972. 

3. Este cazul cooperativelor „Decorativa”, „Muntenia” şi „Igiena”, serviciul turnătorie 
al Uzinelor „23 August”, Întreprinderea pentru Utilaje şi Piese de Schimb din Chitila 
şi altele. 

4. ACNSAS, fond Informativ, dosar 2671, ff. 146-148. Raport privind pe Vlad Drăgoescu 
din 16.12.1972. 

5. Situaţia de fapt este descrisă de un alt informator: „Nu ştiu ce a făcut în continuare, 
aşa încât, întâlnindu-l în iarna 1969-1970 pe lângă Ateneu, am rămas surprins văzându-l 
îmbrăcat într-un pardesiu subţire, nebărbierit şi chiar murdar. Începea să arate ca un 
vagabond. L-am întrebat ce face şi mi-a spus că nu are nici un post, dar că trăieşte din 
meditații de limba franceză şi germană, iar de dormit, doarme într-o cameră neîncălzită” 
(Ibidem, ff. 53-54v. Notă informativă oferită de sursa „Popescu” la 12.10.1971). 

obţină ajutor, dar şi atunci când, alături de Radu Ciuceanu, plănuia trecerea fron- 
tierei spre Iugoslavia. Invitaţi la Securitate, anchetați şi influenţaţi, fără să recu- 
noască explicit intenţia, cei doi renunţă pe moment la ideea de a fugi, rămânând 
valabilă (cel puţin pentru Drăgoescu) dorinţa de a pleca, indiferent cum, legal! 
sau ilegal. În acest sens, chiar o notă a Securităţii îl prezenta, în 1973, drept un 
individ care „intenţionează să plece legal sau ilegal în străinătate, în funcţie de 
împrejurări, şi să nu se mai întoarcă în ţară, afirmând că nu se împacă cu modul 
de viaţă din orânduirea noastră socialistă”?. Prelungindu-se situaţia imposibilă 
căreia reuşea cu greu să-i facă fata, Vlad Drăgoescu recurge, in 1975, la un gest 
radical. Păstrându-se documentul în arhiva CNSAS, îl cităm aici, pe larg: 


Tovarăşe Preşedinte, Subsemnatul, Drăgoescu Vlad, cu domiciliul flotant în Bucureşti, 
str. Naum Romniceanu nr. 34, sectorul 1, supun atenţiei Dvs. următoarele : 

În anul 1948, în Craiova, de unde sunt originar, am fost arestat, judecat şi condamnat 
la 12 ani închisoare pentru delict de uneltire împotriva ordinei sociale. La expirarea 
pedepsei, în 1960, am primit o a doua pedeapsă, de 5 ani domiciliu obligatoriu în satul 
Valea Călmățui, judeţul Brăila. În anul 1964, la desfiinţarea domiciliului obligatoriu, 
am venit în Bucureşti la sora mea, în vederea stabilirii mele aici, deoarece în momen- 
tul arestării mele posedam buletin de capitală, buletin obţinut în anul 1946, în timp ce 
urmam cursurile Facultăţii de Filosofie din Bucureşti, 

Putin de la venirea mea în capitală, în 1964, deşi obtinusem viza de flotant pentru 45 
de zile, am fost invitat la circumscripţia de miliţie de care apartineam cu locuinţa, unde 
mi s-a luat buletinul de identitate, aducându-mi-se apoi la cunoştinţă că nu am voie să 
locuiesc şi să lucrez în capitală. Mi s-a cerut să dau o declaraţie că voi părăsi Bucureştiul 
în 48 de ore, în caz contrar nu mi se va mai înapoia buletinul. Mai târziu, angajându-mă 
pe un şantier de construcţii al capitalei, asemenea a mii de oameni veniţi din diferite 
colţuri ale ţării, militia a refuzat să-mi acorde viza de flotant, viză care o obțineau fără 
excepţie toţi cei care lucrau pe şantierele de construcţii bucureştene. 

În anul 1966 intru la Şcoala Tehnică de Arhitectură şi Construcţia Oraşelor, o urmez 
timp de 3 ani, fiind bursier de Stat, şi o termin în 1969 ca şef al promoţiei mele. După 
luarea examenului de diplomă, urmând să mă angajez la Institutul de Proiectări 
Comerciale Bucureşti, după ce îmi fac autobiografia scrisă cerută, mi se comunică că 
nu mai pot fi angajat deoarece suferisem o condamnare politică, existând instrucţiuni 
în acest sens. 

La sfârşitul anului 1972, sunt invitat la Ministerul de Interne, unde mi se cere să plec 
din Bucureşti, fiind ameninţat cu anularea vizei de flotant. 

Pe scurt, de la absolvirea Şcolii de Arhitectură în 1969 şi până astăzi, am lucrat în 
capitală aproape exclusiv ca muncitor necalificat pe şantiere sau în fabrici, în momen- 
tul de fata fiind angajat ca muncitor necalificat la Întreprinderea de Utilaje şi Piese de 
Schimb Chitila. În ceea ce priveşte buletinul de identitate, am rămas cu cel eliberat în 
1964 la Brăila, în care domiciliul meu stabil este satul Valea Călmățui, sat care nici nu 


1. Ibidem, ff. 131-133. Notă-raport privindu-l pe Vlad Drăgoescu din 12.12.1972. 
2. Ibidem, f. 49. Notă din 5.09.1973. 

mai există, deoarece era populat aproape numai cu cei care primeau pedepse adminis- 
trative, pedeapsa administrativă fiind desfiinţată în urmă cu 11 ani. 

Trebuie să mentionez, tot ca o acţiune discriminatorie şi barbară efectuată de tovarăşii 
de la Ministerul de Interne şi de care cele de mai sus se leagă cu un fir continuu, 
faptul că în 1963, în timp ce mă aflam cu domiciliul obligatoriu în satul Valea Călmățui, 
nu mi s-a permis să-mi vizitez părinţii aflaţi pe patul de moarte, care au decedat fără 
să-i mai pot vedea. 

Mi-am permis să enumăr mai sus câteva dintre discriminările efectuate de tovarăşii de 
la Ministerul de Interne care, fără nici o acoperire legală, calcă cele mai elementare 
drepturi ale unui cetăţean pentru nişte fapte săvârşite acum 28 de ani, şi care a execu- 
tat deja două pedepse. Perioada 1964-1975 reprezintă oare cea de-a treia pedeapsă ? 
În perioada 1964-1975, am intervenit în multe rânduri, prin audienţe şi memorii, la 
Ministerul de Interne şi Comitetul Central, ultima intervenţie pentru rezolvarea situaţiei 
de discriminare în care mă aflu fiind memoriul depus la Comitetul Central şi adresat 
personal dumneavoastră, pe data de 8 septembrie 1974. Cu toate acestea, cu toate că 
lucrurile sunt cât se poate de clare şi evidente, situaţia mea a continuat să rămână 
neschimbată, adică sunt în continuare pus în afara legii. Întrucât şi tatăl meu, fost medic 
cu o deosebită activitate pe tărâm medical, fiind pentru meritele sale de două ori deco- 
rat în timpul actualului regim, a fost pus în afara legii atunci când, încheindu-şi acti- 
vitatea la vârsta de 77 de ani, nu i s-a acordat pensia care pe drept i se cuvenea, mă 
indreptateste să consider că nu numai în prezent, dar şi când va veni vârsta pensionării 
mele, voi fi discriminat. 

În consecinţă, pentru motivele expuse mai sus, vă rog să binevoiti a-mi aproba renun- 
tarea la cetăţenia română!. 


Ca efect direct al demersului fostului „bandit”, Securitatea dispune verificarea 


afirmațiilor (care se şi confirmă), avizarea negativă a cererii de renunțare la cetă- 
tenie, dispunând, în schimb, reglementarea situaţiei domiciliare „care va avea drept 
urmare şi rezolvarea situaţiei sale din punct de vedere profesional”?. În aceeaşi 
perioadă se avizează negativ şi cererea de căsătorie cu o norvegianca? — încercare 
nereuşită a lui Drăgoescu de a-şi rezolva astfel plecarea legală din ţară“, precum 


1. 


2. 
3. 
4. 


Ibidem, ff. 41-41v. Memoriul lui Vlad Drăgoescu către preşedintele Consiliului de Stat 
al Republicii Socialiste România din 8.09.1975. 

Ibidem, ff. 35-35v. Notă din 10.11.1975. 

Ibidem, ff. 38-38v. Notă din 8.10.1975. 

Interviu cu Alexandru Botez, realizat de autor, Bucureşti, 13.02.2012. Arhitectul 
Alexandru Botez (n. 1937), a fost condamnat în 1959 la 2 ani de închisoare corecțională 
pentru tentativă de trecere frauduloasă a frontierei. L-a cunoscut pe Vlad Drăgoescu 
în timpul domiciliului obligatoriu din Valea Călmățui. Pentru mai multe detalii vezi şi 
Vlad Mitric-Ciupe, Arhitectii români şi detentia politică 1944-1964. Între destin con- 
centrationar şi vocaţie profesională, INST, Bucuresti, 2013, pp. 475-482. Botez a 
plecat legal în Norvegia în 1973, prin căsătorie, încercând să-i intermedieze aceeaşi 
variantă şi lui Drăgoescu. 

şi cererea de eliberare a unui paşaport, „deoarece este pretabil să desfăşoare acti- 
vitate ostilă R.S. Română în exterior”!. 

Având obiceiul să asculte emisiunile postului de radio Europa Liberă, Drăgoescu 
audiază, în primăvara lui 1976, şi serialul dedicat cărţii Gherla, de Paul Goma. 
Retrăind momentele din puşcărie şi dorind să-l felicite pe autor, Drăgoescu îl 
contactează şi-l vizitează în ianuarie 1977. Descoperindu-şi prieteni comuni, 
conversaţia avansează, Drăgoescu povestindu-i lui Goma greutăţile sale de după 
eliberare, refuzând (încă) să-i dea amănunte despre reeducarea de la Pitesti şi Gherla?. 
În a doua jumătate a lui februarie 1977, aflând de la acelaşi post de radio despre 
scrisoarea deschisă a lui Paul Goma, Vlad Drăgoescu îl vizitează din nou, decla- 
rându-i că este de acord cu conţinutul materialului, semnând şi în nume propriu’. 
Apelul lui Goma a fost, în fapt, o scrisoare deschisă adresată lui Pavel Kohout*, 
o mişcare de solidarizare publică cu acţiunea Charta '775. Se pare că, până la 
urmă, lui Drăgoescu i se eliberase un paşaport pentru a putea pleca din ţară, dar 
acesta i-a fost retras la 1 aprilie 1977, ziua arestării lui Paul Goma. Trei zile mai 
târziu este ridicat şi Drăgoescu, care apucă să arunce la W.C.-ul arestului Direcţiei 
Cercetări Penale o scrisoare adresată unei funcţionare de la Ambasada Danemarcei, 
căreia îi solicita sprijinul în rezolvarea chestiunii paşaportului. 

Scrisoarea a fost găsită de un ofiţer, iar Drăgoescu este confruntat în timpul 
anchetei cu textul recuperat : 


Pe 31 Martie s-a întâmplat un fapt neaşteptat şi teribil. Fiind invitat să mă prezint într-un 
local al Securităţii, acolo mi s-a luat paşaportul care-l aveam asupra mea, sub pretextul 
că am semnat şi eu, împreună cu mulţi alţi semnatari, scrisoarea deschisă a scriitorului 
Paul Goma către conferinţa de la Belgrad, prin care protesta împotriva anumitor încăl- 
cări ale drepturilor omului. Mi s-a cerut o declaraţie în care să mă desolidarizez de 
scrisoarea scriitorului Goma. Am refuzat cu vehemenţă şi cu indignare acest lucru. 
Deoarece s-au făcut presiuni asupra mea, în sensul că am fost pus să stau o seară şi o 
noapte pe un scaun, în dimineaţa zilei de 1 Aprilie am refuzat să mănânc şi să beau, 
intrând în greva foamei şi a setei. Faţă de această situaţie, securitatea mi-a dat în locul 
paşaportului o foaie care tinea loc de buletin de identitate, anunţându-mă că, de acum 


ACNSAS, fond Informativ, dosar 2671, ff. 28-28v. Notă din 19.12.1976. 

O va face însă mai târziu, aşa cum afirmă chiar Goma, care-i mulţumeşte pentru aju- 

torul oferit încercării de „atmosferizare” a reeducării de tip Piteşti. Pentru detalii vezi 

Paul Goma, Culoarea Curcubeului '77 (Cutremurul Oamenilor), Editura Ratio et 

Revelatio, Oradea, 2015, p. 398. 

3. ACNSAS, fond Penal, dosar 313, vol. 2, ff. 20-25. Declaraţia lui Vlad Drăgoescu din 
timpul anchetei, 2.04.1977. 

4. Pavel Kohout (n. 1928), jurnalist, scriitor şi politician ceh, exponent al „Primăverii de 
la Praga” din 1968, expulzat în Austria în anii '70. 

5. Document programatic al disidentei din Cehoslovacia, care milita pentru respectarea 

drepturilor omului. 

încolo, voi fi obligat să locuiesc în satul Valea Călmățui - Însurăţei, şi nu mă voi putea 
deplasa în altă parte decât cu avizul miliției din Însurăţei. Cu alte cuvinte, am primit 
un domiciliu obligatoriu exact în acelaşi loc unde am primit şi acum 17 ani, cu deose- 
bire că acum ne aflăm în anul 1977 - anul drepturilor omului. Vă rog din suflet să mă 
ajutaţi într-un fel, pentru că s-a terminat definitiv cu plecarea mea în Norvegia şi 
căsătoria mea cu Band! [...]. Vă autorizez să comunicaţi oriunde veţi găsi necesar cazul 
meu disperat, rugându-i să intervină pentru mine?. 


Arestat, prin urmare, alături de Paul Goma şi introdus într-un nou „lot com- 
plotist”, Drăgoescu este anchetat în primele zile din aprilie, pe mai multe planuri. 
Pe de o parte, este chestionat vizavi de relaţiile pe care le are cu alţi foşti deţinuţi 
şi rudele sale din străinătate, iar pe de altă parte despre relaţia cu Paul Goma şi ape- 
lul de solidarizare cu acţiunile din străinătate pentru drepturile omului. Procesul-verbal 
de începere a urmăririi penale stipulează clar că Drăgoescu 


a continuat să întreţină relaţii cu foşti condamnaţi politici, parte din ei executase pedepse 
cu închisoare pentru activitate fascisto-legionară, fata de care a făcut afirmaţii dușmănoase 
regimului din R.S. România. Fiind element ostil orânduirii noastre, Drăgoescu Vlad, în 
lunile ianuarie şi februarie 1977, cunoscând acţiunile ostile întreprinse de Paul Goma, a 
mers la domiciliul acestuia şi, după ce au purtat discuţii cu caracter duşmănos statului 
nostru, a aderat sub semnătură la gruparea subversivă-fascistă iniţiată de Paul Goma’. 


După ce arestarea s-a prelungit de mai multe ori, până la 1 iulie 1977, Vlad 
Drăgoescu a fost pus în final în libertate, interesantă fiind concluzia Securităţii asupra 
cazului. Probabil într-o încercare de neutralizare a efectelor acţiunii Goma, se decide 
punerea în libertate a lui Drăgoescu la 29 iunie 1977, emiterea unui buletin de iden- 
titate pentru Bucureşti, repartizarea unei locuinţe şi încadrarea într-un loc de muncă 
corespunzător pregătirii sale, mentionandu-se şi că „Drăgoescu Vlad nu regretă faptele 
comise şi insistă să i se înapoieze paşaportul pentru a pleca din ţară. [...] În raport de 
comportarea ulterioară a sus-numitilor, se va hotărî asupra măsurii de scoatere a lor 
de sub urmărirea penală pentru infracțiunile ce li s-au reţinut în sarcină”. 

Ca şi în cazul lui Goma - o problemă de care Securitatea a încercat să scape 
făcându-i practic vânt peste graniţă”, şi lui Vlad Drăgoescu i s-a eliberat, în final, 


1. Este vorba despre cetăţeana norvegiană Ellen Band, persoana cu care Alexandru Botez 
îi aranjase o căsătorie formală lui Drăgoescu, pentru a putea pleca din ţară. 

2. ACNSAS, fond Penal, dosar 313, vol. 2, ff. 31-32. Scrisoarea lui Vlad Drăgoescu către 
o anume doamnă Petersen, din 1 aprilie 1977. La final este completată olograf şi semnată 
de autor: „Prezenta scrisoare este scrisă de subsemnatul şi, de frică, în ziua de 2 Aprilie 
am aruncat-o în W.C., aşa cum am menţionat în declaraţia dată azi, 2 Aprilie 1977”. 

3. Ibidem, f. 1. 

Ibidem, vol. 13, ff. 42-43. Referat privind pe Drăgoescu Vlad din 26.05.1977. 

5. Chestiunea grupului Goma, a suportului primit din Occident, a culiselor anchetei şi a 
modului în care s-a finalizat „problema” nu fac obiectul prezentului text. Pentru 


= 

un paşaport, acesta părăsind definitiv România, la 27 mai 1978'. După o trecere 
dramatică, de aproape un an şi jumătate, printr-un lagăr de refugiaţi de lângă 
Viena, în 1980 ajunge şi se stabileşte în Elveţia, la Bienne?. 

Fără să detinem mai multe date concrete, ştim astăzi că Vlad Drăgoescu a fost 
unul dintre preapufinii români activi în exil, un om care reuşea să-şi ajute membrii 
familiei din România, precum şi alţi refugiaţi români din Elveţia. După evenimentele 
din 1989 a revenit de câteva ori în ţară, fără să se mai implice activ decât prin spriji- 
nirea (inclusiv prin donaţii) a înfiinţării Memorialului de la Sighet* şi ghidarea unor 
tineri cercetători în munca de documentare a ororilor din închisorile comuniste. Retras 
într-un cămin de persoane în vârstă, este prezentat drept „un domn foarte singuratic, 
ce ducea o viaţă extrem de izolată, obsedat în permanenţă de anii de închisoare. Citea 
enorm, cumpărându-şi în exclusivitate cărţile de la talcioc, fiindcă avea o pensie foarte 
mică ; scria mult, închizându-se cu cheia în modesta sa cameră, spre a nu fi deranjat 
de nimeni”, Vlad Drăgoescu şi-a sfârşit viata in septembrie 2010. 

Aşa cum precizam la începutul studiului, pentru cercetarea noastră, care vizează 
destinul arhitecţilor în timpul regimului comunist, cazul Drăgoescu nu este impor- 
tant din perspectiva breslei, dar, aplecându-ne asupra acestuia, descoperim şi 
completăm istoriografic trecutul recent, cu accent pe forme de rezistenţă şi con- 
testare. Victimă supremă, Vlad Drăgoescu a avut parte de propria bolgie, cădere 
profundă în smârcurile reeducării de tip Piteşti, lovituri din toate părţile, atât in 
temniţă, cât şi în domiciliul obligatoriu sau iluzoria libertate, dar şi reveniri pe 
măsură. Până la un punct, am putea identifica chiar un paralelism între destinul 
lui şi cel (mult mai cunoscut) al părintelui Calciu-Dumitreasa. În orice caz însă, 
reacţiile ferme împotriva regimului (ideologice sau prin prisma neîmplinirii şi 
lipsurilor personale), pe toată durata acestuia, au existat şi trebuie cunoscute. 
Faptul că majoritatea personajelor care şi-au riscat viaţa, libertatea sau sănătatea 
au sfârşit dezamăgite în anonimat este un fapt asupra căruia ar trebui să reflectăm. 


detalii suplimentare, recomandăm lucrarea lui Paul Goma citată anterior, Culoarea 
Curcubeului '77. 

1. ACNSAS, fond Informativ, dosar 2671, ff. 192-194. Referat cu propuneri de închidere 
a dosarului de urmărire individuală privindu-l pe Vlad Drăgoescu, din 5.08.1978. 

2. Interviu cu Alexandru Botez, realizat de autor, Bucureşti, 13.02.2012. 

Paul Goma, Culoarea Curcubeului '77, p. 398. 

4. Ana Blandiana, „Memoria ne poate uni şi nu e un drum spre trecut, ci unul spre viitor”, 
apud Sorin Lavric, „Interviurile României Literare”, România Literară, nr. 19/2013, 
disponibil on-line la adresa http : //www.romlit.ro/ana_blandiana_memoria_ne_poate_ 
uni i nu e un drum spre trecut ci unul spre viitor (accesat pe 20.06.2015). 

5. Dan Ottiger Dumitrescu, „Despre necrologul unei victime a «reeducării prin tortura» : 
Vlad Drăgoescu”, în Ilie Popa (coord.), Experimentul Piteşti, Proceedings PERT’13, 
Fundaţia Culturală Memoria, Piteşti, 2014, pp. 130-133. 

La limita răbdării şi dincolo de ea. 
Grupul Ninei Dombrovschi şi „atentatul” de la 
magazinul ,, Textila” 


„Motivele care m-au determinat să întreprind toate 
acţiunile duşmănoase pe care le-am arătat au fost ace- 
lea că nu puteam suporta să văd închisorile din ţara 
noastră pline de oameni nevinovaţi.” 


Nina Dombrovschi 


Abstract. On 31 December 1952 a hellish machine exploded inside a textile store in Bucharest, 
mutilating or causing injuries to 12 people. Although unexpected, the explosion represents the 
climax activity of an anti-communist group whose leader was a woman. For two years, Nina 
Dombrovschi and those gathered around her designed and implemented actions against the 
regime, but they failed successively. The explosion of 1952 is no exception, since causing victims 
wasn’t a single moment considered. Acting out of an irreducible anti-communism and of frus- 
tration, the group led by Nina Dombrovschi is a suggestive example of the rebellion of a clois- 
tered individual pushed to the edge by a totalitarian and criminal regime, such as the communist 
one. Also the case is suggestive for the historical debate, both in terms of motivations and 
consequences of the hard forms of impugning the totalitarianism. 


Keywords: armed rebellion, bombs, explosive device, executions 


„În seara zilei de 31 Decembrie 1952, mă aflam în magazinul de textile de pe 
Şos. Mihai Bravu, pentru a cumpăra pe puncte! un palton. În acel timp am auzit 
mai multe detunături asemănătoare mitralierei, după care s-au stins luminile 
urmând o bubuitură puternică, în urma căreia am căzut pe jos, fără a mai putea 
merge pe picioare, fiind rănită. Am fost transportată la Spitalul Colentina, unde 
mi-au fost tăiate ambele picioare de la glezne.”? 

În ultima zi a anului 1952, câţiva intarziati se aflau în incinta unui magazin 
bucureştean de materiale textile ; oportunitatea de a cumpăra „metraj pe puncte” 
nu putea fi neglijată tocmai în ajunul Anului Nou. Un eveniment neaşteptat avea 
să schimbe însă pentru totdeauna vieţile clienţilor ocazionali. Pe neaşteptate, 
liniştea a fost tulburată de un zgomot asurzitor: schije metalice, bucăţi de lemn 
şi cioburi de geam au zburat în toate direcţiile, sfârtecând carnea celor aflaţi înă- 
untru. O maşinărie infernală fusese amorsată în incintă, mutilând oameni şi pro- 
ducând pagube materiale. Ultima zi a încă unui an nefast pentru România se 
dovedea şi mai nefastă pentru câteva persoane. La doi paşi de Obor, o succesiune 
de evenimente şi un concurs de împrejurări nefericite conduseseră la o tragedie. 

Studiul îşi propune să prezinte şi să analizeze un caz cvasi-cunoscut, mai degrabă 
legendă urbană, dar care reprezintă în fapt o formă de contestare a comunismului, 
având nuanţe radicale?. Exceptând organizaţiile de partizani, în România primelor 
două decenii comuniste au existat puţine grupuri care să fi gândit sau încercat acti- 
uni extreme împotriva regimului. Grupul iniţiat şi condus de Nina Dombrovschi a 
fost unul dintre acestea, iar existenţa şi acţiunile lui devin şi mai interesante dacă ţinem 
cont de faptul că s-a manifestat în mediul urban, în cenusiul bucureştean al anilor '50. 
Istoria lui este un indiciu despre furtunile pe care le poate stârni în indivizi un regim 


1. În anii ’50, cartelele aveau inscripţionate puncte care permiteau posesorului cumpăra- 
rea de haine sau alte produse. Aceste puncte expirau la finele fiecărui an. Un surplus 
de puncte primeau şi cei „fruntaşi în producţie”. 

2. Arhiva Consiliului Naţional pentru Studierea Arhivelor Securităţii (în continuare ACNSAS), 
fond Penal, dosar 50896, vol. 3, f. 83. 

3. Cazul de faţă este relatat sumar într-una dintre lucrările lui Cicerone Ionitoiu, fiind 
prezentat drept un „atentat nereuşit împotriva guvernului” (Morminte fără cruce. 
Contribuţii la cronica rezistenţei româneşti împotriva dictaturii comuniste, vol. II, 
Tipografia Coresi, Freiburg, 1983, pp. 288-289). De asemenea, referinţe lapidare se 
găsesc şi in Cosmin Budeancă (coord.), Experiente carcerale în România comunistă, 
vol. I, Editura Polirom, Iaşi, 2007, pp. 42-43. 

totalitar şi un îndemn la profundă reflecţie : până unde poate merge actul de contestare 
şi cum se impart responsabilitatile în cazul consecinţelor nedorite ? 

Deşi acest studiu se bazează în mare parte pe documente din arhiva fostei 
Securităţi, consistenţa dosarului penal (peste 2.000 de file), concordanța, în esenţă, 
a versiunilor celor implicaţi, precum şi confruntarea lor cu cele câteva referinţe 
istoriografice identificate sugerează că rezultatul este valid. În plus, în afara pro- 
ceselor-verbale de interogatoriu ale membrilor grupului, există numeroase docu- 
mente, de diferite categorii şi provenind din varii direcții: declaraţiile victimelor 
colaterale, declaraţiile martorilor sau documentele produse, în primă fază, de 
Miliție. Fotografiile corpurilor delicte sau cele de la fata locului sunt de asemenea 
sugestive, contribuind la întregirea perspectivei. 


Nina Dombrovschi - biografia unui rebel 


„Am luptat împotriva regimului actual din RPR datorită urei pe care o purtam 
acestui regim, atât ca vlăstar al unei societăţi care dispare, cât şi ca om, nefiind 
de acord cu măsurile Guvernului şi Partidului”! - aşa se caracteriza Nina 
Dombrovschi la finalul unui interogatoriu istovitor, de peste 15 ore, petrecut în 
arestul Securităţii. Cât va fi fost iniţiativă proprie în redactarea acestei fraze şi cât 
va fi fost „îndemnul” anchetatorului nu putem şti. Însă remarcabil este că, dintre 
rândurile meschine ale procesului-verbal de interogatoriu, răzbate chiar adevărul. 
Nina Dombrovschi era, în 1953, în momentul anchetei, vlăstarul unei societăţi 
condamnate la moarte deja de o bună bucată de vreme. Precum un osândit care 
îşi aşteaptă sorocul, lumea veche agoniza în România sub loviturile „democraţiei 
populare”. Maturizată între timpuri, Nina Dombrovschi a refuzat să-şi ucidă universul, 
trăindu-şi intens drama. Născută la 24 noiembrie 1924, în Moldova de peste Prut, era 
fiica generalului Victor Dombrovschi, fost primar al capitalei şi descendent al unei 
familii poloneze care s-a stabilit in România în a doua jumătate a secolului al XIX-lea?. 


1. Nina Dombrovschi, „Proces-verbal de interogator” (12 ianuarie 1953), ACNSAS, fond 
Penal, dosar 50896, vol. 1, f. 30. 

2. Gral.-col. Victor Dombrovschi s-a născut la 1 iunie 1887, la Botoşani. Absolvent al Academiei 
Militare şi al unui stagiu de specializare în Imperiul Austro-Ungar, şi-a îndeplinit serviciul în 
mai multe regimente de cavalerie din ţară. A primit Ordinul „Coroana României”, Ordinul 
Naţional „Steaua României”, dar şi diferite distincţii sovietice. A fost primar al capitalei în 
două perioade: septembrie 1938 - septembrie 1940 şi între anii 1944 şi 1948. A demarat 
lucrările de sistematizare în zona Palatului regal şi a inaugurat locuinţe pentru muncitori în 
Vatra Luminoasă (Dombrovschi Victor, „Proces-verbal de interogator”, 17 ianuarie 1953, 
ACNSAS, fond Penal, dosar 50896, vol. 7, f. 444; ACNSAS, fond Penal, dosar 50896, vol. 
1, f£. 45; „Marii primari ai micului Paris - Victor Dombrovschi”, disponibil on-line la adresa 

Mama sa, Elena, care aparţinea unei familii de mari proprietari funciari basarabeni!, 
a murit în 1930, pe când Nina era doar o copilă. Cu toate acestea, tânăra a căpătat 
educaţia specifică unei familii înstărite, educaţie care s-a împletit cu personalitatea sa 
specială, marcată vizibil de intransigenţă. Venirea comunismului trebuie să fi fost o 
dezamăgire cumplită pentru o tânără aflată la început de drum. Era de-acum într-o 
lume muribundă, cu perspective sumbre şi o acută neputinţă. Lucrurile nu mai puteau 
continua aşa, cel puţin din punctul său de vedere. 

În 1949, prin mijlocirea lui Aurel Golimas?, s-a implicat în activitatea orga- 
nizatiei anti-comuniste „România Mare”3, din care făcea parte şi Dorin 


http : //www.romaniatv.net/media_39616_primarii-bucurestiului-cand-micul-paris-e-inva- 
dat-de-rusi-video_31291.html#media, accesat la 20.07.2015). 

1. Conform Ninei Dombrovschi, mama sa mostenise 100 de hectare de teren arabil, care 
până in 1940 au fost administrate de tatăl său (Nina Dombrovschi, ,,Proces-verbal de 
interogator”, 5 ianuarie 1953, ACNSAS, fond Penal, dosar 50896, vol. 1, f. 45). 

2. Aurel Golimas (n. 20 iunie 1908, Iasi) a fost arestat la 19 iulie 1949 si condamnat la 8 ani 
de închisoare corecțională pentru „răspândire de manifeste interzise”, pedeapsă redusă la 
6 ani. A fost închis la Poarta Albă, Valea Neagră-Peninsula, Aiud, Baia Sprie. A fost eli- 
berat la 17 iulie 1955 (informaţii din fişa matricolă penală din Arhiva Administraţiei 
Naţionale a Penitenciarelor [în continuare AANP], disponibilă on-line la adresa 
http : //5.2.132.65/Fise %2Omatricole % 20penale % 20- % 20detinuti % 20politici/G/G %20 
05. %20Gnandt % 20- % 20Grezer/Golimas % 20Aurel/). Fostul deţinut politic Cicerone 
Tonitoiu, care l-a întâlnit la Canal, îi face o caracterizare dura: „Golimas Aurel, fost pro- 
fesor de istorie, aviator politic fără scrupule, căuta să-şi rezolve situaţia personală trecând 
peste cadavrele celorlalţi. După ce în colonie se instalase un climat de destindere, el, 
profesorul universitar, titulatură căpătată datorită politicii tătăresciene pe care a făcut-o 
în acest scop, a cerut administraţiei introducerea bătăii «pentru a-i face pe bandiți să 
lucreze». Înjura şi bătea. Macedonean de origină, era desconsiderat pentru nota lui 
discordantă chiar de către ceilalţi macedoneni. În colonie umbla după informaţii demas- 
catoare, pe care le servea administraţiei şi plutonierului prim-brigadier Gujbă, în ale 
cărui gratii intrase prin intermediul lui Iosif Florescu. În detenţie a fost o ruşine pentru 
intelectuali şi în libertate a continuat să servească securitatea, atât la Craiova, unde a 
funcţionat ca profesor universitar, precum şi la Bucuresti. Un om lipsit de bun-simt şi 
de un tupeu insuportabil. A rămas un afacerist murdar, cum a fost toată viaţa, ca atunci 
când primea coşurile cu plocoane ca să promoveze vreun elev mai sărac la minte, la 
locuinţa lui de lângă gara Filaret, din perioada 1944-45” (Cicerone Ionitoiu, Morminte 
fără cruce..., p. 53). 

3. Nina Dombrovschi, „Proces-verbal de interogator” (5 ianuarie 1953), ACNSAS, fond 
Penal, dosar 50896, vol. 1, f. 45. În 1949, membrii organizaţiei au tipărit la Timişoara 
publicaţia România Mare în 1.500 de exemplare, pe care le-au expediat prin poştă (Oana 
Armeanu, „Cum a furat C.V. Tudor titlul «Romania Mare»”, 22, nr. 24[330], 12-18 iunie 
1996, disponibil on-line la adresa http : //www.revista22.ro/nou/arhivapdf/24_1996.pdf, 
accesat la 28.07.2015). 

Sidorciuc!, pentru care a tradus în franceză şi engleză publicatia-manifest cu 
acelaşi nume. Tot ea a încercat, fără succes, să realizeze legătura cu Legația fran- 
ceză. Descoperită, a fost condamnată la doi ani de închisoare cu suspendare. Şi-a 
datorat libertatea intervenţiei tatălui său cu care, conform declaraţiilor din dosar, 
nu s-a înţeles niciodată foarte bine. Generalul Dombrovschi şi-a iubit fiica, inter- 
venind pentru libertatea ei la ministrul de Interne şi chiar la prim-ministru?. A 
contat, desigur, calitatea de edil pe care a deținut-o între 1944 şi 1948, dar si 
faptul că fiica sa avea o sănătate şubredă. Nina Dombrovschi a ieşit din detenţie 
în ianuarie 1950, mai ostilă comunismului decât oricând. Eliberarea a fost înce- 
putul unui lung şir de planuri de acţiune împotriva regimului. 


O bombă lângă tribuna oficială 


Întâmplarea a făcut ca, în acei ani, Nina Dombrovschi să cunoască oameni care 
îi împărtăşeau părerile anti-comuniste. Pentru ei, această femeie a fost un model. 
În 1949, în timp ce se afla internată în spitalul Penitenciarului Văcăreşti, l-a 
cunoscut pe Gavrilă Beceanu?. A fost debutul unui nucleu anti-comunist, dar şi al 
unei idile. Cei doi şi-au descoperit rapid afinitatile. Ataşamentul monarhic şi 


1. Dorin Sidorciuc (n. 26 noiembrie 1921, Iaşi) a fost arestat la 18 iulie 1949 şi condam- 
nat la 10 ani de închisoare corecțională pentru „răspândire de manifeste interzise”. A 
fost închis la Jilava, Valea Neagră-Peninsula, Aiud, Baia Sprie, Gherla, Caransebeş şi 
eliberat la 15 iulie 1959, cu domiciliu obligatoriu în Viişoara (informaţii din fişa matri- 
colă penală din AANP, disponibilă on-line la adresa http : //5.2.132.65/Fise %2Omatri- 
cole %20penale %20- % 20detinuti % 20politici/S/S% 2007. %20Sercaianu % 20- % 20Silviu/ 
Sidorciuc %20Dorin%20D-tru/). 

2. Victor Dombrovschi, ,,Proces-verbal de interogator” (17 ianuarie 1953), ACNSAS, 
fond Penal, dosar 50896, vol. 7, f. 445. 

3. Gavrilă Beceanu (n. 17 iunie 1914, Bucuresti) s-a mutat cu părinţii la Târnăveni in 
1919, unde mai târziu a întrerupt liceul din cauza dificultăţilor materiale. A fost ucenic 
zugrav, iar în 1929 s-a întors la Bucureşti, alături de familie. A suportat greu stagiul 
militar, ulterior necesitând îngrijiri medicale. A deprins tâmplăria, dar, în 1943, a fost 
trimis pe frontul de est, unde a fost de două ori rănit la membrele inferioare. La întoar- 
cere şi-a deschis un atelier de cărucioare şi jucării care i-a fost ulterior confiscat din 
cauza unei condamnări pentru falsificare de bani (despre această situaţie nu am desco- 
perit informaţii suplimentare) (Gavrilă Beceanu, „Proces-verbal de interogatoriu”, 
15 ianuarie 1953, ACNSAS, fond Penal, dosar 50896, vol. 1, f. 92 ; Nina Dombrovschi, 
„Proces-verbal de interogator”, 14 ianuarie 1953, ACNSAS, fond Penal, dosar 50896, 
vol. 1, f. 125; „Fişă personală”, ACNSAS, fond Penal, dosar 50896, vol. 4, ff. 102-103 ; 
fişa matricolă penală din AANP, disponibilă on-line la adresa http: //5.2.132.65/ 
Fise % 20matricole % 20penale % 20- % 20detinuti % 20politici/B/B % 2003. % 20Barbu %20- %20 
Bentan/Beceanu %20Gavrila %20S/). 

ascendenta ilustră a tinerei s-au împletit cu revolta lui Beceanu împotriva unui 
sistem pe care îl socotea răspunzător pentru cotidianul mizer al anilor '50. Însă, 
până la conceperea unor acţiuni împotriva regimului, a fost nevoie să mai treacă 
o vreme. Un interval firesc, de maturare, marcat de discuţii naturale oricărei 
apropieri. Iniţiativa faptelor care au urmat nu este foarte certă. Deşi Nina Dombrovschi 
a fost liderul grupului care s-a format în timp, fiind indicată de către toţi ca atare, 
ea a regăsit în fiecare dintre cei implicaţi câte ceva din propriile nevoi şi idealuri. 
Gavrilă Beceanu declara în anchetă faptul că Nina i-a mărturisit neliniştile sale în 
legătură cu starea de fapt din România, iar ca acţiune concretă i-a propus redac- 
tarea şi răspândirea unor manifeste anti-comuniste, cu prilejul festivităților ce 
urmau a se derula la 7 noiembrie 1951. Ideea, venită spontan, a fost abandonată 
în favoarea uneia mult mai radicale în intenţie : amplasarea unei bombe in apro- 
pierea tribunei oficialităților. Lecturile au fost o sursă de inspiraţie în acest sens’, 
iar abilităţile tehnice deosebite pe care le poseda Beceanu i-au încurajat. 

Cu privire la scopul exact al plasării maşinăriei infernale, Gavrilă Beceanu a 
susţinut că acesta era doar producerea de panică în rândul celor prezenţi, de tul- 
burare a evenimentului. Nina Dombrovschi a confirmat, adăugând că o altă con- 
secinţă ar fi fost atragerea atenţiei ţării şi străinătăţii asupra existenţei unei 
organizaţii dispuse să lupte împotriva comunismului. Parcurgând procesul-verbal 
de încheiere a cercetărilor şi rechizitoriul, aflăm că scopul acţiunii ar fi fost asa- 
sinarea liderilor comunişti de la tribună, însă o asemenea ipoteză trebuie privită 
cu circumspectie, maximizarea mobilurilor înscriindu-se în maniera obişnuită de 
lucru a instituţiilor comuniste implicate în asemenea spete (Securitate, Procuratură). 
Explozia pare să fi fost destinată mai degrabă intimidării, dar trebuie luată în 
calcul şi doza de improvizație care a însoţit planul. Probabil că orice individ rătă- 
cit în imediata apropiere a dispozitivului ar fi putut avea de suferit. Evenimentele 
de mai târziu probează acest lucru. 

Această primă acţiune a fost, la nivel de intenţie, cea mai îndrăzneață şi mai 
radicală. Ea a şi fost pusă în practică, numai că neprevăzutul a schimbat dezno- 
dământul. Iscusit la mecanică, Beceanu a mărturisit entuziast că realizarea unei 
maşinării infernale este o posibilitate practică în ceea ce-l priveşte şi a trecut 
imediat la confecţionarea ei. Mecanismul conceput era unul simplu : 


Am luat un tub de oxigen pe care l-am tăiat în două; apoi, o jumătate din tub - partea 
inferioară - am încărcat-o cu capete de chibrituri (fosforul); sub stratul de capete de 
chibrit era un strat mai subţire de praf de puşcă, iar sub acest din urmă strat era montat 


1. „În toamna anului 1951 [...] i-am povestit cum Nihiliştii au săvârşit un atentat împotriva 
ţarului Rusiei Alexandru II, săpând o galerie în pământ sub palatul imperial unde a[u] 
introdus o maşină infernală în scopul de a-l omori pe ţar” (Nina Dombrovschi, 
„Proces-verbal de interogator”, 10 ianuarie 1953, ACNSAS, fond Penal, dosar 50896, 
vol. 1, f. 39). 

mecanismul de dare a focului, compus dintr-o capsă de cartuş şi un ceasornic de masă; 
aprinderea capsei făcându-se de către ciocănelul mecanismului de la soneria ceasului. 
Principiul de funcţionare al bombei era acela că după cca 12 ore de la punerea în func- 
tiune a ceasului să se producă aprinderea materialului explozibil. Înainte de instalarea 
bombei în locul unde să explodeze, arcul ceasului era întors şi cu o sârmă era oprită 
roata-balansor, sârmă care se scotea atunci când urma să se pună în funcţiune bomba!. 


Trebuie precizat că declanşatorul se baza pe aproximarea orei oficiale de înce- 
pere a manifestaţiei. Orice întârziere sau modificare de program ar fi făcut ca 
explozia să nu-şi atingă scopul, ba chiar să aibă consecinţe nefericite, în funcţie 
de gradul real de periculozitate al mecanismului. 

La 7 noiembrie 1951, când România se afla în plină teroare comunistă, Bucureştiul 
se pregătea de „sărbătoare”. O sărbătoare mincinoasă şi fadă care, cu timpul, avea 
să se transforme într-o rutină apăsătoare. Pentru moment, „demonstraţii muncito- 
reşti” urmau să marcheze un punct de referinţă în istoria comunismului. În Piaţa 
„I.V. Stalin” (în prezent Piaţa „Charles de Gaulle”), în spatele statuii dictatorului 
sovietic, aflată la intrarea în parcul cu acelaşi nume (astăzi Parcul Herăstrău), 
urma să fie instalată tribuna de la care liderii comunişti trebuiau să se adreseze 
mulţimii. Undeva, nu foarte departe, urma să fie amplasată şi bomba. După cer- 
cetarea terenului, cu câteva zile înaintea manifestatiei, Nina Dombrovschi şi Gavrilă 
Beceanu au transportat maşinăria infernală la adăpostul întunericului : 


Ne-am îndreptat spre locul unde trebuia să îngropăm bomba, prin intrarea de la Arcul 
de Triumf ce duce în parc. Ajungând la locul destinaţiei, la cca 30 metri depărtare de 
statue[,] eu m-am aşezat pe banca din imediata apropiere a locului stabilit, iar numitul 
Beceanu a săpat în pamant[,] la rădăcina unui pom[,] in parc[,] un culcuş, unde a 
îngropat bomba. Mentionez că bomba era prevăzută cu un fitil care punea în funcţiune 
ceasul care trebuia să declanseze la o oră fixată mecanismul bombei?. 


În ajunul manifestatiei, parcul Herăstrău era supravegheat de Miliție. Cu toate 
acestea, discret, târându-se pe burtă la propriu, cei doi au reuşit să se apropie de 
locul amplasării bombei, însă declanşatorul nu a putut fi acţionat din cauza rupe- 
rii fitilului. Riscând, Beceanu a revenit în aceeaşi noapte şi a reuşit să remedieze 
defectiunea cu ajutorul unui cleşte. Mecanismul era amorsat. Sau cel putin aşa 
credeau cei doi. Pentru că se făcuse târziu, temându-se de patrulele de Militie, 
Gavrilă Beceanu a rămas în Parcul Herăstrău până dimineaţa”, când, prevenitor, 


1. Gavrilă Beceanu, „Proces-verbal de interogatoriu” (15 ianuarie 1953), ACNSAS, fond 
Penal, dosar 50896, vol. 1, f. 94. 

2. Nina Dombrovschi, „Proces-verbal de interogator” (10 ianuarie 1953), Ibidem, f. 40. 

3. Gavrilă Beceanu, „Proces-verbal de interogatoriu” (15 ianuarie 1953), Ibidem, f. 95. 

fără a-şi înştiinţa partenera, i-a comunicat lui Victor Dombrovschi că nu trebuie 
să participe la demonstraţie. Venind de la un necunoscut, avertismentul nu a fost 
luat nicidecum în serios de fostul primar!. 

În dimineaţa de 7 noiembrie, în jurul orelor 10.30, doi oameni ascultau cu 
încordare transmisiunea radiofonică prilejuită de manifestările oficiale. Dar explo- 
zia aşteptată nu s-a mai produs. Motivele eşecului nu se cunosc. Gavrilă Beceanu 
şi Nina Dombrovschi au presupus că mecanismul a fost descoperit, Beceanu 
bănuindu-l chiar pe Victor Dombrovschi că ar fi anunţat organele statului?. Documentele 
studiate nu oferă nici o explicaţie în sensul unei eventuale descoperiri a dispozi- 
tivului. Zece zile mai târziu, întorşi la locul faptei, conspiratorii au constatat că 
bomba dispăruse. 

Organizarea acestei prime acţiuni denotă hotărâre, dar şi o doză de improviza- 
tie şi superficialitate. Simplul fapt că Victor Dombrovschi a fost avertizat, precum 
şi modalitatea aleasă arată că cei doi nu stăpâneau arta conspirativă, comitand 
destule erori care ar fi putut să-i coste libertatea. Actionau entuziast, din impuls. 
Cu toate acestea, nici Militia, nici Securitatea nu i-au descoperit decât mult mai 
târziu, după o altă seară dramatică. 


O primă explozie, un nou eşec 


Nina Dombrovschi şi Gavrilă Beceanu nu s-au oprit aici. Eşecul nu i-a descurajat. 
Însă mobilul următoarei acţiuni - încercarea de jefuire a magazinului de textile 
din Şoseaua Mihai Bravu nr. 1 - nu este foarte limpede. Unele procese-verbale de 
interogatoriu sugerează lipsa de posibilităţi financiare a celor doi, în condiţiile în 
care Gavrilă Beceanu nu reuşea să obţină o slujbă. Altele amintesc de procurarea 
„fondurilor necesare acţiunilor noastre”, poate şi sub înrâurirea Securităţii, dornică 


1. „În ziua de 7 Noembrie 1951 pe la orele 5 dimineaţa un individ al cărui nume nu-l 
cunosc a bătut în geam şi m-a chemat afară spunându-mi ca să nu iau parte la defilare, 
că se va întâmpla o nenorocire. Atunci eu l-am repezit spunându-i că eu totuşi merg la 
defilare” (Victor Dombrovschi, „Proces-verbal de interogator”, 17 ianuarie 1953, 
Ibidem, vol. 7, f. 445). 

2. „La concluzia mea, Nina Dombrovschi mi-a spus că într-o discuţie avută cu Dr. Hatieganu, 
acesta i-a spus că s-a descoperit bomba de către organele de Securitate, cari au aruncat-o 
într-un lac şi a explodat” (Gavrilă Beceanu, „Proces-verbal de interogatoriu”, 15 ianua- 
rie 1953, Ibidem, vol. 1, f. 95). Temându-se că bănuiala lui Beceanu asupra tatălui ei ar 
fi putut avea urmări neplăcute, Nina Dombrovschi a inventat versiunea detonării contro- 
late în lacul Herăstrău, pentru a-l linişti: „I-am spus că acest lucru mi l-a spus doctorul 
Hateganu care este medicul personalului casei grădinilor. Acest lucru este ireal” (Nina 
Dombrovschi, „Proces-verbal de interogator”, 14 ianuarie 1953, Ibidem, f. 127). 

să ataşeze fiecărei acţiuni a grupului un mobil exclusiv politic!. Cel mai probabil 
a fost vorba de un cumul de motivații: frustrarea lui Beceanu în lipsa unei slujbe 
nevoia de bani pentru procurarea mijloacelor necesare unor acţiuni viitoare?. 

In decembrie 1951, Gavrilă Beceanu a conceput o nouă maşinărie infernală, 
un 


mecanism compus dintr-un tub de oxigen [...] umplut cu cenuşe 34 din capacitatea 
tubului, iar restul cu capete de bețe de chibrit (fosfor) amestecat cu pulbere. Aprinderea 
amestecului explosibil se făcea printr-un fitil îmbibat în spirt. Acest mecanism avea ca 
scop de a produce o perdea de cenuşe în momentul când exploda, perdea la adăpostul 
căreia eu să iau banii din casa magazinului’. 


Cu două zile înainte de Crăciun, mecanismul, numit conspirativ „conopidă”, 
a fost purtat de Beceanu şi aşezat, ca din întâmplare, lângă un stâlp din interiorul 
magazinului“. Alături de Nina Dombrovschi, s-a amestecat apoi printre cumpără- 
tori, dar fitilul aprins a fost observat din întâmplare de o clientă. Maria Guist se 
afla în faţa casei de bani când a sesizat pachetul din care ieşea fum. Văzând flacăra, 
responsabilul magazinului a apucat dispozitivul şi l-a aruncat în stradăs. În panica 
creată de explozia care a urmat, Nina Dombrovschi şi Gavrilă Beceanu s-au stre- 
curat afară neobservati. În urmă au rămas câţiva oameni înspăimântați, nişte 
autorităţi intrigate şi încă o acţiune eşuată. 


1. Gavrilă Beceanu, „Proces-verbal de interogatoriu” (17 ianuarie 1953), Ibidem, f. 58. 
De remarcat faptul că la Beceanu formula „fondurilor necesare acţiunilor noastre” apare 
la două zile după ce precedentul interogatoriu consemnase drept mobil al acţiunii sim- 
pla nevoie de bani. Prima formulă, diferită doar ca formă, se menţine şi în declaraţia 
oferită procurorilor: „Fonduri pentru susţinerea organizaţiei” (Gavrilă Beceanu, 
„Interogator”, 8 aprilie 1953, Ibidem, vol. 3, f. 19). 

2. Într-o scrisoare adresată după condamnare preşedintelui tribunalului, Nina Dombrovschi 
afirma că banii urmau să-i asigure existenţa lui Beceanu, dar şi că „proectul de jaf a 
avut o nuanţă politică” în faza iniţială (Ibidem, vol. 2, f. 119). 

3. Gavrilă Beceanu, „Proces-verbal de interogatoriu” (15 ianuarie 1953), Ibidem, vol. 1, 
ff. 95-96. 

4. Iată cum descriu organele de cercetare „conopida” plasată de Beceanu: „Pachetul era 
confecţionat din carton, având forma unei valize de cca 70 cm lungime, 40 lăţime şi 
80 înălţime. Interiorul era prevăzut cu un stelaj de lemn, pentru susţinerea colturilor, 
aflându-se in el 5 tuburi confecţionate din cutii de vopsea, puse cap la cap cu pereţii 
găuriţi. Aceste tuburi erau introduse în nişte burlane care erau înfăşurate pe partea 
exterioară cu sârmă de bobinaj. S-a mai găsit şi un tub de acid carbonic, tăiat în jumă- 
tate” („Notă”, 26 iunie 1952, Ibidem, vol. 5, f. 24). 

5. Gavrilă Beceanu, „Proces-verbal de interogatoriu” (15 ianuarie 1953), Ibidem, vol. 1, 
ff. 96; „Notă” (26 iunie 1952), Ibidem, vol. 5, f. 24. 

Comisarul Ceacanica investighează cazul 

Explozia unei maşinării infernale nu departe de centrul capitalei a fost, fără îndo- 
ială, un eveniment extraordinar, care a pus pe jar autorităţile. Cazul a fost preluat 
de Miliție, care a colaborat permanent cu Securitatea. Celebrul comisar Ceacanica', 
pe atunci căpitan, a coordonat o investigaţie care a durat câteva luni. Au fost emise 
patru ipoteze cu privire la plasarea „conopidei” : acţiune cu scop de jaf, indivi- 
duală sau în grup, cu informaţii directe sau din interior despre banii ce se aflau 
în incintă; acţiune cu substrat politic, individuală sau în grup; acţiune pentru 
acoperirea unor lipsuri în gestiune; acţiune provocată chiar de responsabilul 
magazinului pentru a-şi demonstra ulterior „spiritul de sacrificiu pentru salvarea 
bunurilor poporului”?. S-a trecut rapid la cercetarea împrejurimilor, la activarea 
reţelelor de informatori ai Miliției, pentru a se afla ce se discută pe marginea 
cazului în grupurile infractorilor de drept comun, la verificarea personalului 
magazinului (inclusiv în privinţa aspectelor politice) şi a gestiunii. 

În momentul exploziei, în magazin se aflau 137 de oameni, unii dintre ei la 
obişnuita coadă pentru articole rationalizate. Doar cinci au fost audiaţi de Militie, 
concomitent cu activarea unui informator din rândul studenţilor şi liceenilor din 
cartier, restul neputând fi identificaţi din cauza datelor fictive pe care le oferiseră 
pentru a-şi putea procura lucrurile prohibite. După câteva zile, prima ipoteză 
eliminată a fost cea referitoare la responsabilul magazinului. Interesant este că, 
mai târziu, şi ipotezele 1 şi 3 au fost considerate secundare, atenţia concentrându-se 
pe ideea mobilului politic. 

Maria Guist, prima care a observat pachetul suspect, a pretins ulterior că a 
observat „un individ necunoscut, de statură înaltă (1,70 m), îmbrăcat în salopetă, 
cu căciulă neagră în cap, care[,] după ce a depus pachetul lângă casa de bani, a 
plecat”. Descrierea martorei nu a ajutat investigația. Totuşi, în baza observaţiilor 


1. Dumitru Ceacanica (n. 27 octombrie 1918, Cernavodă) provine dintr-o familie înstărită, 
de origine greacă. După al Doilea Război Mondial a fost angajat ca „informator diur- 
nist în Prefectura Poliţiei Capitalei”, devenind comisar în 1948. De-a lungul activităţii 
sale, în calitate de criminalist, a fost implicat în investigarea unor cazuri celebre, 
precum cel al lui Rimaru, cunoscut drept „Jack Spintecătorul Bucureştiului din anii 
°70”. Documentele Securităţii îl prezintă drept un „element priceput”, însă folosind 
uneori metode dintre cele mai dure, precum „bătaia şi tortura” (Liliana Nicolae, 
„Dumitru Ceacanica, criminalist de geniu”, documentar realizat de Radio România în 
colaborare cu Consiliul National pentru Studierea Arhivelor Securităţii, 11 iunie 2010, 
disponibil on-line la adresa http : //www.romania-actualitati.ro/dumitru_ceacanica_cri- 
minalist_de_geniu-15080, accesat la 12.10.2015). 

2. „Plan de acţiune” (23 decembrie 1951), ACNSAS, Fond Penal, dosar 50896, vol. 5, 
f. 41. 

3. „Notă” (26 iunie 1952), Ibidem, ff. 24-25. 

de la fata locului, s-a tras concluzia că făptaşul are cunoştinţe tehnice, domiciliază 
în cartierul Obor, în proximitatea țintei, şi că lucrează într-o fabrică de unde şi-a 
procurat materialele întrebuințate. În urma recuperării componentelor maşinăriei 
infernale (un tub de oxigen şi câteva cutii de vopsea), organele de cercetare au 
pornit pe urmele unităţilor care le-ar fi putut folosi în producţie : fabrica Voinea, 
din apropierea magazinului, şi fabrica de Măşti de Gaze Oxigenul din strada Delea 
Veche!. O notă întocmită de către Securitate reconstituie continuarea investigaţiei? : 
ulterior s-a bănuit că tubul din care a fost alcătuită bomba ar fi provenit de la 
întreprinderea IZIM, unitate care avea ca obiect de activitate producerea stingă- 
toarelor de incendiu. Pe cale de consecinţă, suspiciunile s-au îndreptat către 
angajaţii unităţii, care au fost verificaţi de către Securitate. În februarie 1952 a 
fost reţinut pentru cercetări Mihai Mihai, iar apoi a fost verificat şi încadrat infor- 
mativ strungarul Radu Nicolae, însă fără rezultat. În privinţa cutiilor de vopsea 
folosite la realizarea dispozitivului, s-a stabilit că au fost fabricate cu ani în urmă 
la Uzinele Române, unitate comasată, la data evenimentului, cu întreprinderea 
Electro-cablul. În final s-a constatat că multe dintre materialele întrebuințate puteau 
fi uşor procurate de la Electro-cablul, mai ales că muncitorii puteau ridica rebu- 
turile pentru uz personal, mulţi dintre ei locuind în Colentina, în apropierea 
magazinului. Au fost activati informatorii în rândul angajaţilor, fără nici un rezul- 
tat. 

Cel mai fierbinte punct al investigaţiei a fost presupunerea că autorul ar avea 
legături cu un croitor particular. Aceasta a apărut în urma observării unor resturi 
de stofă în vata întrebuințată la injghebarea „conopidei”?. Însă legătura cu Gavrilă 
Beceanu, care avea astfel de îndeletniciri, n-a putut fi stabilită. Militia şi Securitatea 
au cercetat timp de nouă luni fără să reuşească să rezolve cazul. În septembrie 
1952, cei de la Securitate au decis închiderea dosarului de verificare, cazul urmând 
să fie păstrat în evidențe. Principalul motiv al eşecului investigaţiei a fost faptul 
că materialele utilizate în realizarea maşinăriei infernale puteau fi procurate din 
numeroase locaţii, fapt care a lărgit mult aria de cercetare şi a minimalizat posi- 
bilitatea identificării făptaşilor*. 


„Plan de acţiune” (26 decembrie 1951), Ibidem, f. 45. 

„Notă” (11 martie 1952), Ibidem, ff. 21-23. 

„Notă” (26 iunie 1952), Ibidem, f. 26. 

Verificările s-au îndreptat şi către atelierele mecanice particulare, către „magazinele 
Fero-Metal, întreprinderile mari ca Vasile Roaită, 21 Decembrie, fabrica de măşti, 
mobila populară, restaurantele unde se serveşte bere la butoi, laboratoare, fabrici de 
sifoane” etc. („Notă”, 26 iunie 1952, Ibidem, f. 26). 


Pa că i 

Noi cunoştinţe, alte planuri 


Poate şi din cauza nereuşitelor, începutul lui 1952 a coincis cu o perioadă de 
acalmie în activitatea minusculului grup. Nimeni nu intuia că anul avea să se 
încheie tragic. Nina Dombrovschi s-a internat pentru câteva luni, timp în care 
Spitalul Colentina l-a cunoscut pe Gheorghe Christof!, un tânăr exmatriculat din 
facultate, care îi împărtășea preocupările şi părerile. În el a găsit un partener de 
discuţie mai aplecat către aspectele teoretice ale contextului politic. Dialogurile 
pe teme istorice şi literare au animat legăturile şi au sporit încrederea. 

După externare, Nina Dombrovschi i-a vorbit direct despre aversiunea fata de 
comunism şi despre sentimentele promonarhice, alimentate în bună măsură de 
amintirea unui trecut în care cariera şi funcţia tatălui său îi îngăduiau uneori să se 
afle chiar şi în compania regelui Mihai I. Treptat, subiectele de discuţie au deve- 
nit tot mai sensibile, incluzând arestările opozanților regimului? şi activitatea 
anti-comunistă a Ninei Dombrovschi. Nu au fost omise arestarea din 1949 sau 
tentativa îndrăzneață din 7 noiembrie 1951. O plimbare în Herăstrău a prilejuit 
indicarea explicită a locului unde fusese amplasat mecanismul exploziv. Relaţiile 
s-au consolidat, tânărul Christof fiind impresionat. S-a simţit aşadar nevoit să-şi 
construiască un trecut anti-comunist, să-şi inventeze o identitate comparabilă cu 
cea a noii sale cunoştinţe, căreia i-a dat de înţeles că nu ar fi străin de activităţi 
împotriva regimului. 

Despre existenţa lui Beceanu, Christof a ştiut încă de la început, însă cunoş- 
tintele sale se rezumau la faptul că Nina Dombrovschi colaborează cu „o persoană 
foarte capabilă”, care îi fusese alături în acţiunile din 1951. Personal, cei doi au 
fost prezentaţi abia în jurul datei de 20 august 1952‘. Între timp, Nina Dombrovschi 
şi Gheorghe Christof au hotărât să fondeze o organizaţie al cărei obiect de activitate 


1. Gheorghe Christof (n. 22 februarie 1932, Bucureşti) provenea dintr-o familie de mici între- 
prinzători. Absolvent al unui liceu teoretic, a devenit student al Facultăţii de Litere, de unde 
a fost exmatriculat „pentru absente nemotivate” (Gheorghe Christof, „Proces-verbal de 
interogator”, 9 ianuarie 1953, Ibidem, vol. 1, f. 167; fişa matricolă penală din AANP, 
disponibilă on-line la adresa http : //5.2.132.65/Fise % 2Omatricole % 20penale % 20- % 20deti- 
nuti % 20politici/C/C % 2009. %20Crist %20- %20Crutu/Cristof % 20Gheorghe % 20C/). 

2. Gheorghe Christof, „Proces-verbal de interogatoriu” (12 ianuarie 1953), ACNSAS, 
Fond Penal, dosar 50896, vol. 1, f. 64. 

3. „Mentionez însă că faţă de Nina Dombrovschi şi Beceanu Gavrilă m-am lăudat că am 
făcut parte dintr-o organizaţie subversivă din Sibiu. Acest lucru nu corespunde realită- 
tii şi am făcut aceste afirmaţii faţă de ei, atunci când aceştia mi-au spus că au la bază 
activitate contrarevolutionara îndelungată” (Gheorghe Christof, „Proces-verbal de inte- 
rogator”, 9 ianuarie 1953, Ibidem, f. 173). 

4. Gheorghe Christof, „Proces-verbal de interogator” (13 ianuarie 1953), Ibidem, f. 140. 

să fie „redactarea, multiplicarea şi difuzarea de manifeste contrarevolutionare si 
tipărirea unor publicatiuni periodice care să fie redactate[,] două cu caracter ostil 
actualului regim[,] iar celelalte două să lămurească opinia publică în mod foarte 
subtil despre rolul francmasoneriei in arena politică internationala”'. Un deţinut 
politic închis la Aiud, Iancu Pajură?, s-a aflat pentru o vreme în atenţia Ninei 
Dombrovschi. Considerându-l priceput la elaborarea textelor anti-comuniste, tânăra 
a gândit împreună cu Beceanu un plan mai degrabă fantezist de eliberare : „Beceanu 
s-a oferit să se îmbrace în haine de miliţian, să se deplaseze la Aiud şi sub pre- 
textul că este trimis să-l escorteze pe Pajură la un alt penitenciar, să-l pună în 
libertate”5. Intenţia nu s-a mai concretizat. 

În noile planuri ale grupului, Gavrilă Beceanu devenea elementul principal, de 
vreme ce urma să conceapă şi să realizeze toate dispozitivele necesare activităţii. 
Nina Dombrovschi i-a cerut confecţionarea unor litere tipografice care să servească 
la imprimarea unor publicaţii împotriva regimului : „În acest scop, am confecti- 
onat un cleşte, care prin mânuirea sa producea litera A, cleşte pe care i l-am dat 
Ninei Dombrovschi. Pentru confecţionarea literelor A i-am dat şi sârmă subţire 
laminată. Literele confectionare urmau să fie lipite pe un postament care urma să 
se introducă în casete. Sistemul acestor litere era bazat pe sistemul tipografiei 
normale. ”+ Din cauza lentorii procesului, planul a fost abandonat în favoarea unei 
întreprinderi mai realiste : producerea şi multiplicarea de manifeste anti-comuniste 
(,,frunzulite”) care urmau să fie răspândite în momente prielnice. Primul asemenea 
moment a fost considerat data de 23 august 1952. Pentru împrăştierea manifeste- 
lor, Beceanu a conceput un nou mecanism: „garoafa”, 


un tub de alamă (dintr-o ţeavă de alamă de la galerii de perdele) prevăzut cu o contra- 
greutate de plumb, un percutor, o capsă la partea inferioară a tubului, iar în interior 
încărcătură de praf de puşcă, sau capete de bețe de chibrit, bură de carton şi peste bură se 
aşezau manifestele cari erau tăiate rotund. [...] Mecanismul era pus într-o praştie cu ajutorul 


1. Nina Dombrovschi, „Proces-verbal de interogator” (14 ianuarie 1953), Ibidem, ff. 127-128. 
Făcând abstracţie de „limba de lemn” a interogatoriului, observăm că motivațiile 
generoase se împletesc cu supozitii/obsesii mai vechi şi mai noi referitoare la omnipre- 
zenta şi omnipotenta unei oculte transnationale. 

2. Posibil Ioan Pajură (n. 8 martie 1911, Bucureşti). A fost arestat la 31 octombrie 1949 şi con- 
damnat la 15 ani de muncă silnică pentru „uneltire”. A fost închis la Jilava, Aiud, Valea Nistrului, 
Alba Iulia, Gherla şi eliberat la 1 august 1964 (informaţii din fişa matricolă penală din AANP, 
disponibilă on-line la adresa http : //5.2.132.65/Fise %20matricole % 20penale %20-%20 
detinuti % 20politici/P/P % 2001 . % 20Paca % 20- % 20Panczel/Pajura % 20Ioan/). 

3. Nina Dombrovschi, „Interogator” (9 aprilie 1953), ACNSAS, fond Penal, dosar 50896, 
vol. 3, f. 6. 

4. Gavrilă Beceanu, „Proces-verbal de interogatoriu” (15 ianuarie 1953), Ibidem, vol. 1, 
f. 96. 

căreia era aruncat mecanismul la o distanţă de cca 20 m. Datorită contragreutatii, meca- 
nismul se menținea in aer[,] în poziţie verticala[,] şi când atingea pământul, percutorul se 
declanşa şi prin lovirea capsei producea explodarea materialului explozibil care proecta la 


vy ax 


înălţime de cca 10-15 m manifeste care de la această înălţime cădeau răspândite!. 


Câteva sute de manifeste puteau fi răspândite cu o singură „garoafă”. Insă 
pentru imprimarea lor era necesară o tipografie. Inepuizabilul Beceanu şi-a probat 


jus 


Această tipografie era concepută pe principiul zincografului şi era compusă din 4 rulo- 
uri care avea funcțiunile : unul era pentru cerneală, unul pentru nivelarea hârtiei, unul 
era cu clişeul pozitiv al manifestului şi ultimul pentru egalarea cernelii. Clişeul nega- 
tiv al manifestului a fost făcut pe o placă de zinc procurată de Nina Dombrovschi, iar 
textul a fost gravat pe placă cu o daltă mică de oțel’. 


Însă Gavrilă Beceanu avea nevoie de o sursă de venit. În acest context a fost impli- 
cată în activităţile grupului Tudora Neamţu, o persoană care lucra împreună cu el la 
„confecţionarea de copci pentru haine”5. Logistica acţiunilor rămânea totuşi proble- 
matică. De la hârtia pentru manifeste până la materialele necesare mecanismelor 
concepute de Beceanu, toate au solicitat efortul celor implicaţi. Drept urmare, Nina 
Dombrovschi a inclus noi oameni în planurile sale. Tânărul Vladimir Boutmy de 
Katzman‘ era student în anul I la Filologie şi o cunoştea pe verişoara sa, Nina, din 
copilărie. În vara lui 1952 a fost abordat de aceasta, pentru a-i vorbi despre grupul 
său. Vizita la domiciliul lui Beceanu, care se afla în toiul pregătirilor pentru acţiunea 
preconizată pe 23 august, l-a convins de seriozitatea situaţiei. Poate tocmai de aceea, 
temându-se de consecinţe, implicarea lui a fost efemeră. După ajutorul oferit la tăiatul 
hârtiei pentru manifeste şi la testarea „garoafei”, Boutmy s-a retras din organizație’. 

Putin înainte de 23 august 1952, Christof şi Beceanu s-au cunoscut la domici- 
liul celui din urmă, unde Christof a luat contact direct cu munca acestuia, dar şi 
cu Boutmy şi Tudora Neamţu. Ca o măsură de precauţie, Christof a fost introdus 
cu numele de Mihai Moraru, adevărata sa identitate fiind dezvăluită ulterior’. Au 
urmat discuţii legate de strategia acţiunii, Christof pledând pentru răspândirea de 
manifeste în principalele centre urbane, ziua de 23 august 1952 urmând să fie 


1. Ibidem, f. 97. 

2. Ibidem. 

3. Ibidem, f. 98. 

4. Vladimir Boutmy de Katzman (n. 22 februarie 1935, Chişinău) s-a mutat în Bucureşti 
în anul 1944, tatăl său, inginer agronom, fiind numit administrator al unor domenii 
aparţinând primăriei municipiului („Autobiografie”, 5 decembrie 1966, ACNSAS, fond 
Informativ, dosar 4431, f. 14). 

5. Vladimir Boutmy Katzman, „Proces-verbal de interogatoriu” (15 ianuarie 1953), 
ACNSAS, fond Penal, dosar 50896, vol. 1, ff. 77-78. 

6. Gavrilă Beceanu, „Proces-verbal de interogatoriu” (15 ianuarie 1953), Ibidem, f. 98. 

abandonată în favoarea unei date care să ofere suficient timp pentru pregătiri. Nina 
Dombrovschi şi Gavrilă Beceanu s-au opus!. Chiar şi aşa, dispozitivul conceput 
de Beceanu trebuia probat. Pentru testarea „garoafei”, Beceanu, Nina Dombrovschi 
şi Boutmy s-au deplasat pe câmpul din apropierea pădurii Pantelimon, situat la 
capătul tramvaiului 7. După spusele lui Beceanu, testul a fost pozitiv, acoperindu-se 
cu manifeste o suprafaţă cu raza de 15 m?. Mai târziu, după 23 august, experienţa 
a fost repetată de nu mai puţin de patru ori, Christof înlocuindu-l pe Boutmy. 

Deşi întregul grup s-a reunit în zilele de 22 şi 23 august la domiciliul lui 
Beceanu, acţiunea a fost abandonată din cauza deteriorării clişeului pozitiv, care 
a făcut imposibilă tipărirea manifestelor?. Noul eşec reclama o schimbare. La nivel 
de intenţie, procesele-verbale de interogatoriu sunt foarte generoase în ceea ce 
priveşte acţiunile grupului, însă ele trebuie privite cu circumspectie. Nu contestăm 
existenţa discuţiilor referitoare la posibile acţiuni, dar o strategie a organizaţiei, 
cu o aplicabilitate tactică structurată rigid, pe trei paliere, poate fi doar sugestia 
anchetatorilor. Conform unei asemenea viziuni oficiale, Gheorghe Christof ar fi 
elaborat un plan de acţiune care urmărea jefuirea unor magazine pentru procura- 
rea fondurilor necesare organizaţiei, multiplicarea şi răspândirea de manifeste şi 
provocarea de atentate împotriva sediilor partidului şi ale instituţiilor statului“. 

Strategic sau nu, Gavrilă Beceanu descrie amănunţit o nouă „conopidă”, con- 
cepută special pentru posibile atentate : 


Un tub de alamă în lungime de 9 cm cu diametrul de 40 mm, prevăzut la un capăt cu 
o contragreutate de plumb şi percutorul. Tubul era umplut în partea inferioară, unde 
se afla contragreutatea, cu praf de puşcă cca 1/5 din conţinutul tubului, deasupra pra- 
fului de puşcă era montată o bură de carton izolată cu nitroglicerină, iar restul de 4/5 
din conţinutul tubului era benzină. Tubul la capătul superior avea un capac de plumb 
şi funcţiona pe acelaşi principiu de aruncare ca şi la tuburile lansatoarelor de manifeste“. 


Experimentarea dispozitivului s-a produs tot în apropierea pădurii Pantelimon, 
însă rezultatul nefiind cel scontat, mecanismul a fost temporar abandonat. 

Dacă Beceanu era cel care se ocupa de aspectele tehnice ale posibilelor acţiuni, 
Nina Dombrovschi era cea care le orienta şi le fundamenta teoretic, cea care sta- 
bilea momentele nevralgice şi care concepea conţinutul mesajelor ce trebuiau 


1. Ibidem, ff. 98-99. 

2. Ibidem, f. 98. În vederea răspândirii manifestelor, Beceanu a confecţionat circa 16 
asemenea dispozitive (,,garoafe”). 

3. „În ziua de 23 August 1952, dimineaţa, întrucât clişeul pozitiv al manifestului era încă 
umed, am pus-o pe Neamţu Teodora să-l usuce la reşoul electric, însă ţinându-l prea 
mult la căldură s-a deformat celuloidul, astfel că a devenit nefolositor pentru tipărirea 
manifestelor” (Ibidem, f. 99). 

4. Ibidem, f. 100. 

5. Ibidem, f. 101. 

propagate. Pentru o nouă acţiune de răspândire de manifeste, programată pentru 
data de 30 noiembrie 1952, cu prilejul alegerii deputaţilor Marii Adunări Naţionale, 
a redactat următorul text: 


Români, Noi ce am pornit la luptă dârză şi necruțătoare împotriva a tot ce este strein 
acestui neam, împotriva comunismului, ştim că votul vostru sufletesc este al nostru. Ştim 
de asemenea că în această luptă pe care o ducem pentru independenţa noastră naţională, 
pentru eliberarea şi răzbunarea celor ce zac în închisori, pentru libertate, pentru dreptate, 
pentru aceasta vom fi ajutaţi şi sprijiniți de voi!. Însă manifestul nu a fost difuzat niciodată. 


Cu privire la reluarea ideii de atacare a unor magazine de stat, versiunile celor 
implicaţi sunt, din nou, uşor diferite în privinţa iniţiatorului şi a mobilului lor : 
Nina Dombrovschi şi Gheorghe Christof vorbesc de aceeaşi lipsă de mijloace 
materiale a lui Beceanu, care ar fi propus o astfel de acţiune. Pe de altă parte, 
Beceanu indică acţiunea ca făcând parte din strategia elaborată de Christof, pentru 
aplicarea căreia organizaţia avea nevoie de fonduri. În virtutea tentativei similare din 
1951, este de presupus ca ideea să fi fost reluată de către Beceanu şi să fi fost rezul- 
tatul aceluiaşi cumul de factori, personal şi politic. În acest sens, Christof afirmă că 
el şi Nina Dombrovschi s-ar fi opus iniţial acţiunii, dar au sfârşit prin a o accepta?. 

Cert este că Gavrilă Beceanu a trecut la confecţionarea unei alte „conopide”, 
a cărei concepţie diferea puţin de cea folosită în 1951, la adăpostul declanşării ei 
urmând să se acţioneze : 


O jumătate de tub de oxigen, care în partea superioară era încărcat cu cenuse, iar in 
partea inferioară era încărcat cu capetele de la bețe de chibrit amestecate cu praf de 
puşcă. Darea focului la capetele de la bete de chibrit şi a prafului de puşcă se făcea cu 
o capsă de cartuş de vânătoare care era lovită de un percutor care era eşit în afara 
tubului, fiind prevăzut cu o piedică?. 


Într-un mecanism similar au fost introduse două baloane cu amoniac care ar fi 
trebuit să producă un efect similar gazelor lacrimogene. Procurarea materialelor 
s-a dovedit din nou o provocare, tuburile fiind sustrase din diverse locaţii (localul 
unei sifonării sau curtea Spitalului Brâncovenesc). Şi Victor Dombrovschi a contribuit, 
involuntar, la realizarea mecanismului, fiica sa sustrăgându-i 75 de cartuşe de 
vânătoare, utile pentru pulbere şi capse. 


1. Ibidem, f. 323. 

2. Christof Gheorghe, „Proces-verbal de interogatoriu” (12 ianuarie 1953), Ibidem, f. 68. 
În fata procurorului, Nina Dombrovschi a declarat că „banii din jefuirea magazinului 
erau destinati nu pentru a ne forma fonduri necesare ducerii activităţii noastre contra- 
revoluţionare, ci pentru nevoile noastre personale” (Nina Dombrovschi, „Interogator”, 
9 aprilie 1953, Ibidem, vol. 3, f. 15). 

3. Gavrilă Beceanu, „Proces-verbal de interogatoriu” (15 ianuarie 1953), Ibidem, vol. 1, f. 102. 

Maşinăriile infernale au fost finalizate în septembrie, moment din care a înce- 
put tatonarea terenului pentru alegerea tintei. Au fost analizate numeroase locaţii : 
Alimentara din Piaţa Rosetti, Alimentara din Piaţa Ilie Pintilie, magazine de pe 
Calea Dudesti şi Văcăreşti, Alimentara de pe Şoseaua Pantelimon şi două magazine 
textile aflate pe Stefan cel Mare’. Datorită vânzărilor mari, s-a hotărât atacarea 
Alimentarei din Piaţa Rosetti şi, într-o seară din septembrie, Nina Dombrovschi, 
Gavrilă Beceanu şi Gheorghe Christof s-au deplasat la faţa locului. Beceanu purta 
într-o ladité mecanismul descris mai sus. Planul era simplu: el l-ar fi declanşat 
în interior, iar Christof ar fi stins lumina pentru a se putea acţiona. La faţa locu- 
lui neprevăzutul a acţionat din nou: unul dintre vânzători îşi desfăşura activitatea 
chiar în uşa localului. Descurajati, au fost nevoiţi să renunţe. A fost ultima acţiune 
a grupului la care avea să participe Gheorghe Christof. O dispută cu Gavrilă 
Beceanu, fără legătură cu preconizatele acţiuni, a dus la întreruperea legăturilor?. 
Se va revedea cu ceilalţi doar în beciurile Securităţii. 


Un atentat din întâmplare : 
explozia din Şoseaua Mihai Bravu nr. 12 


Plecarea lui Gheorghe Christof a prilejuit cooptarea lui Gheorghe Paşalău?, in 
decembrie 1952, Beceanu vorbindu-i despre includerea într-o organizaţie anti- 
comunistă condusă de Nina Dombrovschi. Introducerea lui Paşalău în grup a fost 
precedată de noi pregătiri. „Locomotiva”, un alt mecanism explozibil, a fost 
concepută pentru distrugerea sigurantelor electrice la locul acţiunii. Un nou dis- 
pozitiv a fost proiectat pentru a produce panică: „pianul”, 


un ax cu douăzeci de came care acționau douăzeci de percutoare. Percutoarele loveau 
în douăzeci de capse de cartuş. Axul cu came era acţionat de un angrenaj ataşat la un 
cilindru cu piston. In interiorul cilindrului era ulei, care fiind presat de piston, eşea 


1. Alegerea țintei era dificilă din varii motive: „Am fost la atâtea magazine pentru că 
fiecare prezenta un inconvenient, fie că era clădirea prea înaltă, fie că era prea joasă 
etc.” (Gheorghe Christof, „Proces-verbal de interogatoriu”, 12 ianuarie 1953, Ibidem, 
f. 68). 

2. Ibidem, f. 69. 

3. Gheorghe Paşalău (n. 26 mai 1926, Mera, judeţul Vrancea) era un om mai puţin animat 
de idealuri politice, cu studii gimnaziale. Avea probleme financiare, fiind lipsit de o slujbă 
stabilă şi locuind în casa surorii sale (Gheorghe Paşalău, „Proces-verbal de interogator”, 
24 ianuarie 1953, Ibidem, ff. 257-261 ; fişa matricolă penală din AANP, disponibilă on-line 
la adresa http : //5.2.132.65/Fise % 20matricole % 20penale % 20- % 20detinuti % 20politici/ 
P/P %2003. %20Parva % 20- % 20Pasztor/Pasalau %20Gheorghe/). 

afară din cilindru printr-un orificiu foarte mic, iar împingerea pistonului se făcea de 
către două arcuri). 


Efectul ar fi fost asemănător cu cel produs de o armă automată, ca urmare a 
percutării succesive a capselor. 

La 24 decembrie 1952, la o zi după ce Gheorghe Paşalău fusese oficial intro- 
dus în grup, s-a hotărât noua ţintă: un alt magazin de textile, situat pe Şoseaua 
Mihai Bravu nr. 12, nu departe de locul tentativei din decembrie 1951. Pentru că 
„pianul” şi „locomotiva” nu erau finalizate, urma să se acţioneze doar cu ajutorul 
„conopidei”. În aceeaşi seară, cei trei s-au deplasat la faţa locului, dar prezenţa a 
numeroşi clienţi i-a împiedicat să acţioneze. Se intra deja într-o spirală a nereuşi- 
tei, care nu anunţa nimic bun. Fiecare întârziere şi fiecare eşec alimentau anxie- 
tatea, dar în acelaşi timp îndemnau la acţiune. Câteva zile mai târziu, „locomotiva” 
a fost gata. Plasarea ei în incinta magazinului ,,Textila” pare desprinsă din filmele 
de acţiune. În ziua de 30 decembrie, Gheorghe Paşalău, echipat cu o salopetă care 
îl „legitima” drept angajat al Societăţii de Electricitate, s-a prezentat, însoţit de 
Gavrilă Beceanu, la magazinul din Şoseaua Mihai Bravu. O cheie contrafăcută de 
Beceanu a înlesnit accesul la panoul electric, unde a fost introdus dispozitivul. 
Acţiunea a decurs fără dificultăţi, iar seara temerarii erau gata de acţiune. Au 
renunţat din nou, observând că, în casa de bani, nu se află lichidităţi. Era a doua 
tentativă eşuată, iar pentru cei mai superstitiosi ghinioanele sugerau abandonarea 
planului. În locuinţa lui Beceanu s-au luat în calcul alternativele. Colegiul Avocaţilor, 
situat în Piaţa Rosetti, a fost cea mai discutată dintre ele, însă locaţia a fost con- 
siderată nepotrivită. Împinşi de surescitarea momentului, au mers mai departe. 
Fatidic, membrii grupului au revenit a doua zi în şoseaua Mihai Bravu. 

31 decembrie 1952 era o altfel de zi. În ajun de An Nou, multe dintre grijile 
cotidiene se topesc, iar vacarmul obişnuit al unui mare oraş se transformă într-o 
letargie plăcută. Undeva, în Bucureşti, patru oameni refuză să se predea amorte- 
lii generale şi stau într-o tensiune de rău augur: Nina Dombrovschi, Gavrilă 
Beceanu, Gheorghe Paşalău şi Tudora Neamţu pun la punct detaliile acţiunii. 
Fiecare are atribuţii simple, precise, iar până la un punct totul pare să se desfăşoare 
bine. Însă pentru ei şi pentru alti câţiva viata nu avea să mai fie aceeaşi. 

În jurul orei 17, la sfârşit de decembrie, noaptea stăpâneşte asupra zilei. Ferită 
de priviri iscoditoare, trimisă în recunoaştere, Tudora Neamţu constată că „loco- 
motiva” este la locul ei, dar în magazin e încă neobişnuit de multă lume pentru 
ajunul Anului Nou. Două ore mai târziu sosesc Gavrilă Beceanu, Gheorghe Paşalău 
şi Nina Dombrovschi. Primii doi cară „pianul”, respectiv „conopida”. Într-un 
parculet din apropiere, Tudora îi temperează : este încă aglomeratie. În jurul orei 
20.30, clienţii se răresc, dar nu dispar. Cei patru se hotărăsc să acţioneze. În timp 
ce Tudora Neamţu aşteaptă afară, Nina Dombrovschi intră în magazin cu „pianul”, 


1. Gavrilă Beceanu, „Proces-verbal de interogatoriu” (15 ianuarie 1953), Ibidem, f. 105. 

Beceanu armează „locomotiva”, preia „conopida” şi intră, la rândul lui, însoţit 
de Paşalău. În clipa în care Paşalău se opreşte în apropierea panoului electric, 
Nina Dombrovschi iese din magazin, lăsând în urmă „pianul” armat, iar Beceanu 
se apropie de casa de bani, purtând „conopida”. Evenimentele se derulează cu rapi- 
ditate : capsele produc zgomot, Paşalău întrerupe lumina!, iar Beceanu declanşează 
„dispozitivul”. Haosul şi groaza se instalează în incintă, ca urmare a unui fapt neaş- 
teptat : mecanismul cu cenuşă, prevăzut doar pentru a îngreuna atmosfera şi a înlesni 
acţiunea, explodează. Spaţiul închis al magazinului amplifică detunătura. Efectele sunt 
cumplite, nu mai puţin de 12 persoane fiind izbite de schijele desprinse din dispozi- 
tivul purtat de Beceanu. El însuşi este mutilat, ambele gambe fiindu-i zdrobite. 

În haosul produs, Nina Dombrovschi intră în magazin şi îl găseşte pe Beceanu 
în imposibilitatea de a se deplasa. Speriati, schimbă rapid câteva cuvinte : Beceanu 
îi cere să meargă la el acasă şi să distrugă toate mecanismele concepute şi mate- 
rialele auxiliare. Descumpănit de explozie, Gheorghe Paşalău pleacă spre locuinţa 
surorii sale?. Ajunsă acasă la Beceanu, Tudora Neamţu ascundea deja corpurile delicte. 
Un geamantan conţinând clişeele manifestelor, „garoafe”, „locomotive” şi alte mate- 
riale compromiţătoare este ascuns în magazia lui Beceanu. Trei „locomotive” uitate 
sunt luate acum şi aruncate de Nina Dombrovschi într-un coş de gunoi, pe Calea 
Victoriei. În jurul orelor 22, cele două femei îl vizitează pe Gavrilă Beceanu la Spitalul 
Colentina, căruia îi iau actele pentru a-i ascunde identitatea. Mai târziu, Tudora Neamţu 
aruncă geamantanul în pivnita unui centru de panificaţie şi alte câteva lucruri într-un 
canal. O a doua „conopidă”, prea grea, este dezasamblată în grabă, udată şi ascunsă 
la domiciliul lui Beceanu?. Cu Gavrilă Beceanu mutilat şi internat în spital, cu negli- 
jentele comise sub presiunea momentului, dar şi cu o doză de hazard, descoperirea şi 
arestarea celor implicaţi devine o simplă chestiune de timp. 


Victime colaterale 


Explozia a provocat de la răni superficiale până la mutilări definitive unor oameni 
cu vârste cuprinse între 23 şi 56 de ani, femei sau bărbaţi aflaţi în magazin în 
clipa fatidică*. Cele mai multe răni s-au produs in zona membrelor inferioare, din 


1. Pentru că „locomotiva” nu a declanşat, Paşalău a fost nevoit să întrerupă curentul 
manual, smulgând două sigurante (Gheorghe Paşalău, „Proces-verbal de interogator”, 
7 ianuarie 1953, Ibidem, f. 88). 

2. Paşalău pretinde că, în timp ce pleca, a fost ajuns din urmă de Nina Dombrovschi, care 

l-a ameninţat să păstreze secretul (Gheorghe Paşalău, „Interogator”, 10 aprilie 1953, 

Ibidem, vol. 3, f. 65). 

Am reconstituit succesiunea evenimentelor în baza declaraţiilor celor implicaţi. 

4. Iată lista persoanelor afectate de explozie şi gravitatea rănilor suferite : „Popescu Maria, 
pensionară, 56 ani: plagă zdrobită cu fractura deschisă a gambei de 1/3 inferioară ; 


w 

cauza amplasării „conopidei” la nivelul pardoselii : „Plăgile au fost în majoritatea 
cazurilor anfractuoase cu zdrobiri mari de oase, mai ales în regiunea joasă a 
gambelor.”! În panica creată, cei valizi au trecut la propriu peste victime, gonind 
spre ieşire?. Ulterior, răniții au fost transportaţi de urgenţă la Spitalul Colentina. 
Având preocupări dintre cele mai banale (cumpărarea unor produse textile — 
paltoane, ciorapi, stambă etc.) sau aflându-se la serviciu în ultima zi a anului, 
victimele au resimţit din plin groaza exploziei. Relatările lor sunt edificatoare, 
chiar dacă avem la dispoziţie doar declaraţii oferite organelor de cercetare. Din 
punctul de vedere al succesiunii evenimentelor, mărturiile sunt aproape identice 
(zgomotele „pianului”, întreruperea curentului electric, explozia „conopidei”), 
diferenţa fiind făcută doar de şocul şi drama fiecăruia. „Pianul” a provocat panică 
printre cumpărători. Auzindu-i pocniturile, Andrei Gheorghe a reacţionat spontan : 
„...m-am culcat sub tejghea, unde se mai afla un cetăţean şi în acelaşi moment 
s-a produs o bubuitură puternică care a spart geamurile şi a rănit mai multe per- 
soane ce nu reuşiseră să fugă din magazin”*. Ana Tănase, una dintre cele mai 
năpăstuite victime, dorea să-şi cumpere în ultima zi a anului un palton: 


...cand să plec, au început să se audă nişte bubuituri şi atunci s-a stins lumina şi in 
acel timp am auzit bubuituri mari şi eu am căzut jos şi apoi am văzut că nu mai pot 
merge pe picioare fiind rănită. În prezent sunt în Spitalul Colentina[,] cu ambele picioare 
rupte şi acum sunt tăiate amândouă picioarele de la glesne’. 


Unii au crezut că recunosc în primele detunături zgomotul pocnitorilor folosite 
în preajma sărbătorilor de către copii: 


Sandi Ion, salariat, 27 ani : fractură deschisă 1/3 coapsa stângă ; Bortes Lenuţa, casnică, 
26 ani: plagă profundă antebrat drept ; Robu Ioana, salariată, 38 ani: plagă cu fractura 
peronierului 1/3 săp.; Leca Nicolae, salariat ICB, 45 ani: fractură deschisă gamba 
stângă (şoc); Beceanu Gavrilă, fără ocupaţie, 39 ani: amputatia accidentală a gambei 
drepte, plagă zdrobită a gambei stângi (şoc); But Suzana, casnică, 23 ani: plagă 
inghinală cu fractură de bazin; Opriş Anca, salariată, 24 ani: plagă părţile moi, 
moletul stâng; Gheorghiţă Elena, salariată, CFR, 24 ani: stare de comotie (nu s-a 
internat în spital) ; Enescu Leon, 31 ani: plagă coapsa stângă; Tănase Aneta, casnică, 
37 ani: amputatie a ambelor gambe 1/3 inferioară ; But Nicolae, 43 ani: plăgi super- 
ficiale” (,,Referat”, 7 ianuarie 1953, Ibidem, vol. 1, f. 299). 

1. Ibidem, f. 300. 

2. Anica Opriş a relatat anchetatorului că, fiind rănită la piciorul stâng, „a trecut toată lumea 
peste mine, nemaiputând să mă scol” (Anica Opriş, „Proces-verbal de interogator”, 6 ianu- 
arie 1953, Ibidem, f. 312). Elena Borteş s-a aflat într-o situaţie similară. 

3. Andrei Gheorghe, „Proces-verbal de interogator” (1 ianuarie 1953), Ibidem, vol. 7, 
f. 414. 

4. Ana Tănase, „Proces-verbal de interogator” (6 ianuarie 1953), Ibidem, vol. 1, f. 304. 

...in timp ce eram în exerciţiul muncii[,] pe la orele 20-20.30[,] am auzit nişte pocni- 
turi şi atunci eu am crezut că sunt copii cu pocnitori şi am strigat să dea copiii afară [...], 
însă până să termin eu s-a stins lumina şi au început pocnituri mari şi lume tipand şi 
atunci am simţit că îmi curge sângele în pantof [...]. Sunt rănită la piciorul stâng, unde 
am două fracturi de la genunchi în jos şi am lipsă din picior, unde trebue să-mi taie 
carne din pulpă să-mi pună acolo’. 


Alţii, precum Ion Şerban, şi-au pierdut cunoştinţa după ce au fost răniţi, 
venindu-si in simtiri abia afară. 

Excluzându-l pe Gavrilă Beceanu, explozia neaşteptată a produs nu mai putin 
de 11 victime colaterale, unele fiind mutilate pe viaţă. Aceste consecinţe dramatice 
şi neprevăzute aveau să cântărească greu în stabilirea verdictelor celor din grupul 
Ninei Dombrovschi. 


Un sac pentru bani 


Detunătura a provocat intervenţia rapidă a organelor abilitate. Personalul Securităţii 
şi Miliției, urmat de tehnicieni din cadrul MFA, au apărut la fata locului pentru 
demararea investigaţiilor. S-a realizat o analiză amănunţită a fiecărui dispozitiv. 
Iată explicaţia tragediei, în termeni tehnici : 


În prezenţa organelor MSS s-a intrat în magazinul „TEXTILA” din Sos. Mihai Bravu 
nr. 10, unde s-a găsit un recipient de oţel de cca. 45-50 cm lungime cu diametru de 
cca. 150 mm, grosimea pereţilor de 5-6 mm, înflorit, o parte din recipient spart în 
schije de lungimi variind între 8-15 cm care au provocat răniri. [...] Explozia a spart 
pereţii recipientului şi 50% din recipient s-a transformat în schije provocând răniri?. 


„Pianul” şi „locomotiva” au fost de asemenea analizate de experţi. 

După constatările de ordin tehnic, s-a trecut la investigaţiile pentru identifica- 
rea autorilor. Personalul magazinului şi alti cetăţeni au fost reţinuţi pe loc pentru 
cercetări, iar victimele au fost interogate de Securitate în zilele următoare, chiar 
pe patul de spital. Însă arestarea membrilor grupului s-a produs dintr-o neglijenţă 
flagrantă : la faţa locului a fost găsit un sac din pânză care în interior avea scris 
un nume şi o adresă: Elena Adamescu, Bucureşti, Şoseaua Pantelimon nr. 32. Cu 
o seară înaintea exploziei de la magazinul ,,Textila”, Gheorghe Paşalău îi ceruse 
surorii sale, Elena Adamescu, sacul cu pricina. Motivul nemărturisit era că acesta 
urma să fie folosit la transportarea banilor obţinuţi în urma acţiunii. Intuind o 


1. Ioana Robu, „Proces-verbal de interogator” (6 ianuarie 1953), Ibidem, f. 310. 

2. „Proces-verbal” (1 ianuarie 1953), Ibidem, ff. 290, 292. Probabil că, în acest document, 
magazinul Textila este situat din greşeală la numărul 10, de vreme ce restul documen- 
telor îl indică la numărul 12. 

nenorocire, Elena Adamescu i l-a înmânat cu ochii în lacrimi, avertizându-l să nu 
comită ceva rău. În zadar, Gavrilă Beceanu îl purta la brâu în momentul exploziei. 
În dimineaţa care a urmat, în jurul orei 9, Elena Adamescu a fost reţinută de 
Securitate, iar filajul efectuat în faţa locuinţei ei a condus şi la arestarea lui 
Gheorghe Paşalău. Tinca Burca, o terță persoană, a fost de asemenea ridicată 
pentru cercetări. Constrâns, Paşalău a recunoscut, iar cei implicaţi au fost reţinuţi 
rapid: Gavrilă Beceanu, Nina Dombrovschi şi Tudora Neamţu pe 2 ianuarie, 
Gheorghe Christof pe 5 ianuarie şi Vladimir Boutmy pe 10 ianuarie 1953. 


„În furia lor turbată” 


Procesul-verbal de încheiere a cercetărilor abundă în expresii grele sau insultătoare : 
„În furia lor turbată [...] Hienele [...] acest grup diversionist care ura de moarte regi- 
mul nostru” etc. Numeroase paragrafe din procesele-verbale de interogatoriu încep cu 
enunturi de autoblamare, de desconsiderare : „Datorită concepţiilor şi educaţiei mele 
burgheze am nutrit sentimente duşmănoase regimului de democraţie populară, chiar 
de la instaurarea lui. Stăpânită de aceste sentimente de ură împotriva regimului am 
făcut parte prin anul 1949 dintr-o organizaţie subversivă [...]”2. Însă dincolo de limba 
de lemn se află realitatea complexă, care nu se înscrie nicicum în acest registru trivial. 
Putem doar bănui maniera în care s-a desfăşurat ancheta la Securitate, ţinând cont că 
cei implicaţi şi-au recunoscut destul de rapid intenţiile şi faptele. Deşi uneori au încer- 
cat să-şi mai atenueze situaţia, prin omisiune, presiunile au făcut ca, în final, totul să 
se consemneze cu lux de amănunte, uneori chiar cu exagerări. Pe cât posibil, am 
încercat să le excludem pe cele din urmă, prin confruntare şi analiză logică. Important 
în raportarea la dosarul cauzei este şi că, spre deosebire de alte spete studiate, decla- 
rațiile oferite procurorilor şi instanţei nu contrazic ancheta. 

Procesul s-a desfăşurat în maniera consacrată a anilor '50. Lotul a fost judecat 
de Tribunalul Militar pentru Unităţile MSS, instanţa fiind condusă de gral.-mr. 
Alexandru Petrescu’. Datorită consistentei cazului, şedinţa, care a debutat pe 15 iunie, 
a continuat şi a doua zi. Pentru că regimul era hotărât să dea un exemplu, s-a 


1. De asemenea, pe 7 ianuarie se mai aflau reţinuţi Dumitru Adamescu, Mircea Teodorescu, 
Gheorghe Veghin şi Vasile Mereuta (Ibidem, vol. 4, f. 442). În afara victimelor cola- 
terale, acţiunea de la magazinul Textila a provocat şi arestarea mai multor persoane 
nevinovate, dar considerate suspecte. Nu cunoaştem tratamentul de care au avut parte 
în timpul cercetărilor de la Securitate, însă unele au fost reţinute până la începutul lui 
aprilie 1953 (Ibidem, f. 473). 

2. Nina Dombrovschi, „Proces-verbal de interogator” (12 ianuarie 1953), Ibidem, vol. 1, 
f. 23. 

3. Celebrul Petrescu era asistat în sala de judecată de doi asesori populari : It.-col. Nicolae 
Chiritescu şi It.-col. Gheorghe Popentiu. Procuror militar era maiorul de Justiţie Ioan 

hotărât ca procesul să fie public, iar pentru mărirea impactului în sala de judecată 
s-a instalat o staţie de amplificare compusă din trei microfoane şi patru difuzoare!. 

Şapte dintre victimele exploziei au fost audiate la tribunal, la propunerea acu- 
zării, însă declaraţiile lor s-au rezumat la relatarea celor petrecute, fără alte 
comentarii la adresa făptaşilor. Terenul pierdut a fost recuperat de procurorul 
militar, care i-a etichetat nemilos în rechizitoriu pe membrii grupului: Beceanu 
ca aparţinând clasei exploatatorilor, fost proprietar de fabrică şi falsificator de 
bani, fost condamnat; Christof pentru că era „crescut în educaţie fascistă, Nina 
Dombrovschi[,] fiică de fost mare mosier, ceilalţi toţi legaţi de clasele exploatatoare”?. 
Intenţia procurorului a fost inducerea premeditării ultimului act, cu toate conse- 
cintele lui: „Discernământ şi cu intentiune criminală”. În aceeaşi logică, a cerut 
pedepse maxime, prevalându-se de existenţa victimelor colaterale. 

Apărarea a fost una formală, aproape o anexă a acuzării. lată doar două exemple : 


Avocat Dodel Tanentzav, apărător numit din oficiu pentru acuzatul Beceanu Gavrilă, arată 
că apărarea este animată de sentimente de dezavuare pentru faptele acuzaților, însă drep- 
tul de apărare trebue să fie îndeplinit. Că faptele sunt acelea prevăzute în rechizitoriul 
scris şi oral şi că este o continuitate de activitate infractionala, că acuzatul Beceanu este 
produsul burgheziei şi datorită concepţiei sale împletite cu aceea a acuzatei Dombrovschi 
Nina a trecut la asemenea infracţiuni. [...] Avocat George Dumitrescu, apărător din oficiu 
pentru acuzata Dombrovschi Nina, arată faptele şi încadrarea lor în drept, că faptele sunt 
stabilite prin probe directe şi evidente. Că acuzata [...] nu a învăţat nimic din procesul 
în care a fost judecată în 1950 şi a înşelat clasa muncitoare, continuându-şi uneltirile 
contra securităţii interne a Republicii. Crescută şi educată în concepţia veche, ea a căutat 
să pună în valoare concepţia ei destructivă, găsind pentru aceasta pe Beceanu în Penitenciar 
şi pe Christof în spital, cu cari a constituit grupul terorist?. 


O mare oportunitate în această cercetare a fost identificarea ultimului cuvânt 
al acuzaților, care confirmă însăşi logica existenţei grupului. De la asumare totală, 
trecând prin spaimă înspre dezicere, toată gama de trăiri şi atitudini este prezentă : 


Regret faptele, nu ca faptă săvârşită asupra cărora nu mai pot face nimic, ci nenoroci- 
rea pe care am adus-o altora (Gavrilă Beceanu). 

Aş vrea să-mi asum întreaga răspundere a faptelor şi cer circumstanţe atenuante pentru 
ceilalţi cari sunt în cauză cu mine. Vă rog să vă gândiţi la Beceanu care are picioarele 
amputate şi la Christof care este şi el suferind, iar Boutmy este un copil şi el a fost 
atras de mine în acest grup. Să mi se dea mie facultatea de a ispăşi pedeapsa cea mai 
mare (Nina Dombrovschi). 


Spulber, iar grefierii de şedinţă erau T. Petrescu Joiteanu şi Tateos Zorapapel („Sentința 
nr. 8”, 15, 16 iunie 1953, Ibidem, vol. 3, f. 133). 

1. Ibidem, vol. 4, f. 444. 

2. „Sentința nr. 8” (15, 16 iunie 1953), Ibidem, vol. 3, f. 134. 

3. Ibidem, f. 135. 


106 CONSTANTIN VASILESCU 


Regret profund şi sincer vina de a mă fi lăsat atras în această mârşăvenie. Regret că 
nu am denunţat la timp ca să evit catastrofa. Nu încerc să mă scuz, ci rog o judecată 
dreaptă să mi se dea posibilitatea să mă reabilitez ca să devin un element capabil în 
societatea socialistă (Gheorghe Christof). 

Vă rog să ţineţi seama că am intrat în asemenea prăpastie din cauza slăbiciunii mele şi 
a lipsei de nivel politic. Am fost atras ca un orb, neavând cunoştinţă de intentiunile şi 
faptele celorlalţi acuzaţi. [...] N-am cunoscut Bucureştiul şi tâlhăriile acuzaților cari 
m-au atras în această prăpastie. Rog să mi se dea o pedeapsă prin care să mă pot ree- 
duca şi reabilita (Gheorghe Paşalău). 

Am greşit şi mi-am recunoscut greşeala la cercetări şi in fata judecății. [...] N-am 
aprofundat mârşăvia acuzaților Beceanu şi Dombrovschi Nina, am fost prea tânăr şi nu 
mi-am dat seama şi nu i-am denunţat atunci când m-au atras (Boutmy). 

Cer iertare pentru faptele mele, sunt femee săracă şi am trei copii (Tudora Neamţu). 
Nu mi-am dat seama şi nu am avut nici timpul să denunt în 8 ore de când am luat 
cunoştinţă de faptele fratelui meu (Elena Adamescu). 


Ultimul cuvânt al acuzaților arată, dacă mai era nevoie, că lupta împotriva unui 
regim politic totalitar nu este nici uşoară, nici la îndemâna oricui. Simtind adierea 
rece a morţii, unii au cedat, căutându-şi cu disperare salvarea. Alţii au rezistat, 
înfruntându-şi spaimele şi testându-şi limitele. Cu atât mai remarcabilă este atitu- 
dinea Ninei Dombrovschi, care şi-a asumat şi în faţa instanţei rolul de lider, dar 
şi întreaga responsabilitate pentru cele petrecute. Cum era de aşteptat, verdictul a 
fost nemilos. Conducători ai grupului au fost socotiți Gavrilă Beceanu şi Nina 
Dombrovschi, iar în sarcina lor s-a plasat intenţia răsturnării regimului comunist 
„prin mijloace teroriste”, fapt care, ţinând cont de toate elementele, este o clară 
exagerare. Instanţa nu a luat în considerare că explozia dispozitivului fusese nepre- 
văzută, de vreme ce fusese conceput doar pentru a produce confuzie, apreciind 
Că „acuzaţii, în ura lor faţă de regim, nu ţineau seama că acţiunile lor pot face 
victime omeneşti”! şi că au acţionat cu vădită intenţie criminală. Curios este că 
s-au acordat totuşi circumstanţe atenuante pentru Nina Dombrovschi, socotită 
»femee bolnăvicioasă”, pentru Boutmy şi Tudora Neamţu. Gavrilă Beceanu şi 
Gheorghe Paşalău au fost condamnaţi la moarte pentru crima de uneltire contra 
securităţii interne a RPR, crima de constituire în bandă în scop terorist şi pentru 
crima de săvârşire de acte teroriste. De acelaşi verdict a avut parte şi Gheorghe 
Christof, cu singura deosebire că a fost socotit vinovat de crimă de acte pregătitoare 
la săvârşirea de acte teroriste. Vladimir Boutmy, în ciuda rolului minor pe care 
l-a îndeplinit, a fost condamnat la muncă silnică pe viaţă pentru crimă de uneltire. 
Nina Dombrovschi a fost condamnată la 25 de ani muncă silnică pentru crima de 
uneltire contra securităţii interne a RPR, crima de constituire în bandă în scop 
terorist şi crima de săvârşire de acte teroriste. Pentru aceleaşi motive Tudora 
Neamţu a fost condamnată la 15 ani de muncă silnică. Practic fără implicare, Elena 


1. Ibidem, f. 144. 

Adamescu a fost şi ea condamnată la 5 ani de temniţă grea pentru crima de nede- 
nuntare de acte teroriste. Sentința s-a pronunţat pe 18 iunie 1953. 

Condamnatii au înaintat recurs şi au căutat să conteste elementele şubrede din 
sentinţă : lipsa intenţiei de a provoca victime, relevarea unei importante secundare 
în grup, nivelul politic scăzut, încadrarea greşită sau, pur şi simplu, faptul că ar 
fi căzut victime celor mai educaţi!. Demersul lor a fost respins, iar autorităţile nu 
au pierdut timpul, trecând la executarea celor trei sentinţe capitale. La 17 iulie 
1953, cu un sfert de oră înainte de ora 23, cei însărcinaţi cu executarea verdictu- 
lui? i-au preluat pe Gavrilă Beceanu, Gheorghe Christof şi Gheorghe Paşalău, care 
au fost escortati in fata plutonului de execuţie, legaţi la ochi şi împuşcaţi. Cel mai 
probabil, au urmat apoi drumul comun al tuturor „politicilor” executaţi la Jilava 
în timpul regimului comunist: înhumați în secret, într-un loc necunoscut. 

Nina Dombrovschi, Vladimir Boutmy de Katzman, Tudora Neamţu şi Elena 
Adamescu au luat calea temnitelor comuniste, de unde s-au eliberat după lungi 
suferinţe. Detentia nu a frânt-o pe lidera grupului, care nu a ezitat să-şi spună 
povestea (uneori cu lux de amănunte), manifestându-se cu ostilitate faţă de admi- 
nistraţia închisorilor. Cei care au întâlnit-o pe Nina Dombrovschi au fost frapati 
de atitudinea ei intransigentă, pe care unii nu au ezitat să o relateze Securităţii : 


Pe NINA DOMBROVSCHI am cunoscut-o în 1957 la Văcăreşti, unde eram bolnavă. 
[...] se mai aflau în cameră încă două deţinute pe care le-a pus imediat la curent cu 
cele ce mai aflase prin închisoare, de unde a fost adusă. Nu-mi reamintesc de unde, 
iar apoi a început să le istorisească cum că bomba pe care o dusese împreună cu logod- 
nicul ei[,] la textilă, fusese destinată pentru o manifestaţie de 1 Mai şi trebuia pusă sub 
tribuna destinată membrilor guvernului. Nu ştiu însă din ce motive logodnicul NINEI 
a preferat să ucidă muncitorii[ ! ]. În felul acesta a povestit NINA DOMBROVSCHI, 
insotind povestirea cu tot felul de insulte la adresa regimului comunist, care a subjugat 
oamenii de valoare. Aceleaşi insulte la adresa şi militarilor care făceau gardă, spu- 
nându-le că nu se teme să-i insulte, fiindcă ea tot nu poate fi pedepsită mai rău decât 


1. Vladimir Boutmy, de pildă, atrăgea atenţia că activitatea sa „nu a fost aceea a unui 
complice, ci a unei victime căzute în mrejele ademenitoare ale acestor ticăloşi”. Ibidem, 
vol. 2, f. 12. Deşi asemenea afirmaţii par dure, trebuie să ţinem cont de situaţia tragică 
în care se aflau condamnaţii. 

2. Maiorul de Justiţie Radu Marin, procuror militar la Direcţia Procuraturii Militare, 
maiorul de Justiţie Ioan Brestin, din partea Direcţiei Tribunalelor Militare, mr. Ion 
Csaki, comandantul penitenciarului, It.-maj. Gheorghe Niculescu, din partea autorită- 
tilor administrative, cpt. Victor Ionescu, medicul MSS şi Nicolai Găzdac, comandantul 
plutonului de execuţie (,,Proces-verbal”, 17 iulie 1953, Ibidem, vol. 4, f. 437). 

3. Nina Dombrovschi a fost eliberată la 9 septembrie 1959, Vladimir Boutmy la 2 august 
1964, Tudora Neamţu la 16 aprilie 1964, iar Elena Adamescu la 30 decembrie 1957 
(informaţii din fişa matricolă penală din AANP, disponibilă on-line la adresa 
http : //5.2.132.65/Fise %20matricole %20penale %20- % 20detinuti % 20politici/ 
D/D%2004. %20Doma %20- %20Dragomiroiu/Dombrovschi % 20Nina/). 

este condamnată la 25 de ani, dar şi dacă va fi eliberată [...], tot îi va ocari pe comu- 
nişti şi îi va uri fără nici un fel de regreti. 


Victor Dombrovschi a reuşit din nou să-şi ajute fiica, intervenţiile sale grăbindu-i 
eliberarea. Dar fostul primar, care reuşise să se adapteze noului regim şi care se 
temea pentru siguranţa Ninei, a fost mâhnit : fiica sa a rămas neschimbată, frecven- 
tând şi primind vizitele unor foşti deţinuţi politici şi manifestându-se fatis împotriva 
comunismului. Unul dintre informatorii plasați în apropierea ei o descrie drept 


o adversară a regimului! Găseşte totul nedrept, necuvenit, irațional... În manifestările 
sale manifestă o îndârjire ce pare maladivă [...] Mi-a răspuns : «Faci rău că munceşti ! 
Şi mai ales cu capul. Înţeleg o muncă manuală. Dar regimul acesta nu merită să fie 
sprijinit de nici un intelectual». I-am răspuns că regimul acesta a susţinut cu precădere 
intelectualii, pe artişti, pe creatori. Mi-a răspuns că „totul e propagandă”?. 


Tatăl „a căutat adesea să o lămurească, să o facă să înţeleagă că lucrurile nu 
se mai pot schimba, rugând uneori şi pe agenţii Catană şi Ardeleanu să discute 
cu sus-numita pentru «a-i scoate prostiile din cap»”?. Deşi în total dezacord cu el, 
Nina Dombrovschi nu şi-a condamnat niciodată părintele şi a continuat să-l 
iubească: „Tata mă enervează cu principiile lui bune despre regim. El nu-şi dă 
seama că este folosit. Nu vezi şi cu articolul de 30 Decembrie, el era încântat că 
vorbeşte la radio. Să nu mai discutăm de asta, eu îl iubesc ca părinte, dar ca om 
şi român am părerea mea”*. 

În detenţie, Vladimir Boutmy de Katzman s-a situat pe coordonate similare. La 
Gherla a fost semnalat drept „element duşmănos”, a cărui singură dorinţă ar fi 
fost asasinarea lui Gheorghe Gheorghiu-Dej: „Deţinutul BOUTMY VLADIMIR 
se miră cum din toată populaţia ţării[,] care aproape toţi sunt duşmanii comunis- 
tilor[,] nu se găseşte unul care să-l omoare pe Gh. Gheorghiu Dej[,] cel putin cu 
atâta să ne alegem că şi aşa se poate întâmpla ca să murim în închisori. [...] Dorinţa 
lui este de a face un atentat la viata dlui Gheorghe Gheorghiu-Dej”. După elibe- 
rare a fost angajat ca geofizician şi a reuşit să intre la Facultatea de Litere. În anii 
"70 a fost avertizat din cauza unor discuţii „duşmănoase”, iar în 1980, motivând 
că nu se poate realiza profesional din cauza condamnării, a făcut cerere de emigrare 
în Franţa, unde a şi ajuns. 


1. „Notă informativă” (23 februarie 1963), ACNSAS, fond Informativ, dosar 400963, vol. 1, 
f. 34. 

„Notă informativă” (8 mai 1962), Ibidem, ff. 39-40. 

Ibidem, f. 6. 

Ibidem. 

Nicolae Pogor, „Declaraţie” (20 martie 1962), ACNSAS, fond Informativ, dosar 4431, 
ff. 28-29. 

În ceea ce o priveşte Tudora Neamţu, a fost semnalată la Penitenciarul Arad, 
instigând „deţinutele să nu depăşească normele de producţie” şi încercând să 
îndemne la declanşarea grevei foamei!. 

Despre Elena Adamescu, nu detinem informaţii despre perioada detenţiei. 
Intrată din întâmplare în povestea grupului, s-a manifestat discret după eliberare. 
A divorţat, revenind la numele de fată (Paşalău), iar Securitatea nu a considerat-o 
niciodată un pericol. 


Semnificaţia istorică a unui atentat întâmplător 


Finalitatea concretă, imediată a activităţii grupului condus de Nina Dombrovschi a 
fost una nefericită: anonimi mutilati şi răzvrătiți împotriva regimului executaţi sau 
aruncaţi după gratii. Însă finalitatea istorică este mult mai dificil de evaluat, deoarece 
acţiunea de la magazinul „Textila” stârneşte inevitabile dileme etice: până unde 
poate merge contestarea unui regim abuziv ? Cum se poate justifica/explica un act 
similar celui prezentat mai sus, în condiţiile în care există victime colaterale ? De 
asemenea, există şi întrebări mai precise: este mai degrabă o acţiune fără nici o 
conotaţie politică, care intră în sfera dreptului comun? Este o acţiune teroristă ? 
Cel puţin la unele dintre aceste întrebări nu se poate oferi un răspuns categoric. 
Pentru că, în definitiv, limita contestării nu o poate stabili decât contestatarul, fiind 
vorba de un act personal de voinţă. Iar limitele indivizilor diferă. De aceea credem 
că responsabilitatea cade, cel puţin în egală măsură, în sarcina conjuncturilor poli- 
tice care determină/capacitează/constrâng indivizii să acţioneze radical. În cazul de 
faţă considerăm că responsabilitatea apasă cel putin la fel de mult pe umerii unui 
regim suficient de abuziv şi criminal, încât să-şi împingă cetăţenii la reacţii extreme. 
În privinţa justificării este evident că, dacă ne gândim la victimele colaterale, 
o astfel de discuţie poate fi socotită o impietate. În lumea contemporană, actele 
radicale de contestare sunt tot mai prezente, în condiţiile în care conflictele sunt 
tot mai direcționate, mai localizate. Acum, ca şi atunci, victimele colaterale pro- 
voacă cele mai mari dileme. În definitiv, explozia de la magazinul ,,Textila” poate 
fi socotită şi o chestiune de asumare, însă asumarea nu exonerează iniţiatorii şi 
nici nu suplineşte poziţia victimelor. Nici chiar dubla calitate de iniţiator şi victimă 
nu rezolvă problema. Însă dacă ne rezumăm la a explica faptele, cred că am spus 
deja suficient de multe pentru a înţelege de ce s-a ajuns aici. Nu trebuie omis că, 
cineva care nu cunoaşte toate amănuntele, poate socoti acest episod la fel de bine 
ca unul aparţinând exclusiv dreptului comun, deşi el se naşte dintr-o sinceră revoltă 
împotriva regimului. În mod concret, grupul condus de Nina Dombrovschi, într-o 


1. „Notă informativă” (26 iunie 1962), ACNSAS, fond Informativ, dosar 421091, f. 4. 
2. ACNSAS, fond Informativ, dosar 375764, f. 5. 

alcătuire sau alta, a pus în aplicare trei planuri. Dacă în cazul bombei amplasate 
în noiembrie 1951 mobilul a fost unul clar politic, în privinţa celor două acţiuni 
de la magazinele „Textila”, situaţia nu este tocmai identică. Însă studiind îndea- 
proape componenţa şi evoluţia grupului, nu putem elimina din ecuaţie nuanţa 
politică. Pentru că este evident că subiecţii nostri au fost nişte răzvrătiți, iar ten- 
tativele lor, deşi nu vizau doar un ţel politic, au fost provocate de revolta împotriva 
unui regim opresiv. 

În fine, putem spune că, în ciuda consecinţelor sumbre, acţiunea de la maga- 
zinul ,,Textila” nu a fost una teroristă, ea neavând drept scop producerea unor acte 
extreme de violenţă, mutilarea sau lichidarea de persoane. În fapt, explozia din 
decembrie 1952 a fost mai degrabă rodul unei întâmplări nefericite, al unei negli- 
jente având consecinţe nefaste, şi nu neapărat o acţiune premeditat radicală. Cu 
toate acestea, este indiscutabil că autorii au gândit, cel puţin o dată, într-o ase- 
menea paradigmă : bomba amplasată în Parcul Herăstrău, în apropierea tribunei 
unde urmau să urce oficialități comuniste, este o dovadă în acest sens. Personalitatea 
Ninei Dombrovschi dovedeşte, la rândul ei, acest fapt: avem de-a face cu un 
opozant ireconciliabil regimului comunist, dispus să renunţe la multe pentru a 
lupta împotriva lui. Un asemenea temperament radical, impulsiv îşi face socotelile 
abia la final. Uneori, prea târziu. 

Însă foarte important este că protagonişti au perceput faptele în toată comple- 
xitatea lor, asumându-şi consecinţele şi exprimându-şi regretul pentru urmările 
nefericite şi neprevăzute. Şi cred că cel mai nimerit să rezume şi să explice acest 
caz este chiar sufletul grupului, Nina Dombrovschi : 


Motivele care m-au determinat să întreprind toate acţiunile duşmănoase pe care le-am 
arătat au fost acelea că nu puteam suporta să văd închisorile din ţara noastră pline de 
oameni nevinovaţi. Un alt motiv era acela că nutream o duşmănie foarte puternică 
actualului regim, pentru că a distrus tot ceea ce este frumos. Un alt motiv a fost acela 
pentru că eu fac parte dintr-o clasă care dispare şi care este urâtă de regimul actual. O 
altă cauză a acţiunilor noastre, deci şi a mea, a fost influenţa francmasoneriei, socotind 
ca tot ceea ce se petrece în tara se datoreşte influenţei directe a francmasoneriei inter- 
nationale. Nu regret faptele făcute, cu excepția crimei de la magazinul de textile Obor, 
din cauză că acolo a curs sânge omenesc, ceea ce regret foarte mult [s.n.]. Pentru 
această din urmă faptă cer a fi pedepsită aspru[,] conform legilor ţării!. 


1. Nina Dombrovschi, „Interogator” (9 aprilie 1953), ACNSAS, Fond Penal, dosar 50896, 
vol. 3, ff. 15-16. 

„ Conopida” introdusă în magazinul „Textila” din Şoseaua Mihai Bravu nr. 1 
în data de 24 decembrie 1951 (ACNSAS, fond Penal, dosar 50896) 


» Conopida” introdusă în magazinul „Textila” din Şoseaua Mihai Bravu nr. 12 in data 
de 31 decembrie 1952 (ACNSAS, fond Penal, dosar 50896) 

„ Garoafele” concepute pentru împrăştierea manifestelor 
(ACNSAS, fond Penal, dosar 50896) 


„Locomotiva” concepută pentru distrugerea sigurantelor electrice 
(ACNSAS, fond Penal, dosar 50896) 

„Locomotiva ” introdusă în cofretul panoului electric 
(ACNSAS, fond Penal, dosar 50896) 


„Pianul” conceput pentru a produce panică şi cutia în care a fost introdus 
(ACNSAS, fond Penal, dosar 50896) 


114 CONSTANTIN VASILESCU 


Corpuri delicte găsite în locuința lui Gavrilă Beceanu 
(ACNSAS, fond Penal, dosar 50896) 


» 


Dispozitivul de tipărire a manifestelor şi „frunzulițele 
(ACNSAS, fond Penal, dosar 50896) 

Gavrilă Beceanu în arestul Securității (ACNSAS, fond Penal, dosar 50896) 


Gheorghe Christof în arestul Securității (ACNSAS, fond Penal, dosar 50896) 

Magazinul ,, Textila” după explozie. Vedere din exterior (decembrie 1952) 
(ACNSAS, fond Penal, dosar 50896) 


Magazinul „Textila” după explozie. Vedere din interior (decembrie 1952) 
(ACNSAS, fond Penal, dosar 50896) 

Manifestul redactat de Nina Dombrovschi şi gravat pe placa de zinc 
(ACNSAS, fond Penal, dosar 50896) 


Maşinărie infernală descoperită în locuința lui Gavrilă Beceanu 
(ACNSAS, fond Penal, dosar 50896) 

Sacul împrumutat de Gheorghe Paşalău de la Elena Adamescu 
(ACNSAS, fond Penal, dosar 50896) 


Gheorghe Paşalău în arestul Securităţii (ACNSAS, fond Penal, dosar 50896) 

Nina Dombrovschi în arestul Securității (ACNSAS, fond Penal, dosar 50896) 


Vladimir Boutmy de Katzman în arestul Securității (ACNSAS, fond Penal, dosar 50896) 


Lucian Florin Vasile 


Spre adevărata libertate. Grupul Mihai Roth şi 
deturnarea vasului „Cernavodă” 


Abstract. On March 6, 1959, five young workers of German ethnicity attacked the guards and 
the crew members of a passenger ship on its route from Turnu Severin to Ostrovul Mare. The 
men tried to hijack the boat in order to reach the Yugoslavian shore to continue their way to 
Western Germany. They had mixed reasons : from reuniting with their families which had been 
split by the Second World War to having a better social-economical life and to enjoy the ,,real 
freedom” according to their oath. The plan was Mihai Roth’s idea, the absolute leader of the 
group. Their attempt failed, resulting in two deaths and six injured. After the trial, seven persons 
were convicted to prison and the eighth one, Mihai Roth, was executed. The case is relevant for 
the disruption between the regime’s propaganda, which claimed that the Party is based on the 
workers and it’s fight for their goals, and the reality (all the persons were ordinary workers 
with primary to medium education). Moreover, the story of this group is a showcase of the 
difficult status of the German ethnics in the communist Romania of the 50s and its members’ 
personal dramas. 


Keywords: German ethnics, crossing the border, political prison, boat „Cernavodă ” 


Şi-a auzit fratele strigându-l o dată. Şi încă o dată. Şi apoi tăcere - doar zgo- 
motul Dunării şi respiraţia sa în timp ce înota alături de ceilalţi, cât mai departe 
de o ţară în care nu se regăsea şi de al cărui regim totalitar încerca să scape. 
Drumul spre „adevărata libertate”, la care tânjea Mihai Roth împreună cu ceilalţi 
tineri de origine germană, începea pe malul iugoslav. Însă calea se închidea încet, 
odată cu manevra vasului „Cernavodă” de a se pune ca o barieră de netrecut între 
ei şi pământul din fata lor. Erau probabil momentele in care Mihai Roth şi ceilalţi 
şi-au dat seama că eşuaseră în acţiunea lor de a fugi din Republica Populară 
Română. 


Drama transgenerationala a etnicilor germani din Republica 
Populară Română 


Pe 6 martie 1959, Mihai Roth, Gheorghe Roth, Simion Spielhaupter, Gheorghe 
Schenker şi Andrei Potye au încercat să deturneze vasul de pasageri „Cernavodă”, 
care făcea cursa regulată Turnu Severin - Ostrovul Mare, şi să-l determine pe 
căpitanul navei să acosteze pe malul iugoslav, de unde cei cinci urmau să plece 
spre Germania Occidentală. Tentativa lor de trecere a graniţei a eşuat, lăsând în 
urmă şase răniţi (trei marinari, un grănicer, un călător şi pe Andrei Potye) şi doi 
morţi (al doilea grănicer al vasului şi Gheorghe Roth). Cazul lor este un avatar al 
situaţiei unei categorii de tineri de origine germană din România anilor '50: aflaţi 
sub un regim politic totalitar ce le îngrădeşte libertatea personală, aceştia caută 
să emigreze pe cale legală în Germania Federală, însă cererile lor (în unele cazuri 
înaintate autorităţilor în repetate rânduri) sunt refuzate. Aceştia nu se regăsesc 
într-o ţară a cărei identitate nu şi-o asumă, dar preţuiesc imaginea unei Germanii 
vestice pe care nu au cunoscut-o direct niciodată, dar care reprezintă însumarea 
sperantelor pentru o viaţă mai bună. 

Cazul grupului condus de Mihai Roth este elocvent şi pentru analizarea traumei 
familiei germane din România postbelică. O parte a minorităţii săseşti şi şvabe din 
Transilvania a participat la efortul belic al Axei, fiind încadrată în structurile 
Wehrmacht-ului sau ale Waffen-SS-ului. După încheierea războiului în Europa, 
cei care nu au fost ucişi în confruntările armate fie au fost luaţi prizonieri de 
Armata Roşie şi deportaţi, fie s-au putut stabili în Germania, fiind astfel despărțiți 
de familiile lor. O altă lovitură primită de populaţia de origine germană din România 

a constituit-o deportarea din ianuarie 1945, ceea ce a mărit numărul de familii 
dezbinate, în care părinţii au fost luaţi de lângă copii, aceştia din urmă rămânând 
în grija bunicilor sau a altor rude. Drama a fost accentuată în unele cazuri de 
procesul de repatriere, în urma căruia unii părinţi au fost trimişi în Germania!, în 
timp ce copiii lor au rămas în ţările de origine. Astfel, a apărut o generaţie de 
tineri saşi şi şvabi marcați de trauma postbelică a despărțirii generate de finalul 
războiului şi care căutau reîntregirea familiei. 


Mihai Roth - imaginea unui răzvrătit 


Acţiunea de deturnare a vasului „Cernavodă”, care a avut loc pe 6 martie 1959, 
a fost, fără îndoială, creaţia lui Mihai Roth, el fiind cel care a plănuit şi a condus 
atacul asupra grănicerilor şi marinarilor de pe navă. Din dosarele aflate în arhiva 
CNSAS se conturează portretul unui tânăr răzvrătit şi inadaptat societăţii socialiste 
din România anilor '50. Mihai Roth s-a născut pe 22 septembrie 1937, în comuna 
Miercurea Sibiului, într-o familie numeroasă?. Între 1944 şi 1951 a urmat şcoala 
elementară din satul natal, studiile fiind completate de doi ani petrecuţi la Şcoala 
profesională din Sebeş. În 1953 s-a angajat ca zidar în cadrul CFR, lucrând în 
sectorul Sebeş - Vintu de Sus. În acelaşi an, un consătean i-a propus să meargă 
la o petrecere la Sebeş, la domiciliul lui Kurt Ludwig. Acesta din urmă avea o 
relaţie sentimentală cu Elisabeta Roth, sora lui Mihai, pe care o cunoscuse la 
spitalul din Sebeş, unde ea lucra ca soră medicală. În timpul petrecerii, Kurt 
Ludwig? i-a povestit lui Mihai Roth că a avut un frate care a fost încadrat în trupele 
SS şi care a murit pe front, arătându-i poze cu acesta. În replică, Mihai Roth a 
afirmat că şi-ar fi dorit ca Germania să fi câştigat războiul şi că, dacă ar fi putut, 
s-ar fi încadrat şi el în trupele combatante“. Sesizând atitudinea anti-comunistă a 


1. Comisia prezidenţială pentru analiza dictaturii comuniste în România, Raport final, 
Vladimir Tismăneanu, Dorin Dobrincu, Cristian Vasile (editori), Editura Humanitas, 
Bucureşti, 2007, pp. 545-546. 

2. Tatăl său, Martin Roth (născut în 1899/1900), era ţăran intrat în colectiv, iar mama sa, 
Maria, cu 11 ani mai tânără decât soţul său, era casnică. Maria, cel mai mare dintre 
copiii cuplului Roth, plecase in 1939 la studii în Germania, unde a rămas definitiv în 
urma unei căsătorii cu un inginer agronom. Restul copiilor au rămas in Romania: 
Sofia, Elisabeta, Martin, Mihai, Gheorghe (fratele geamăn al lui Mihai) şi Grite. 

3. Kurt Ludwig (n. 13 iulie 1933, Sebeş), fiul lui Gheorghe şi al Ceciliei, de meserie 
tâmplar, a făcut parte din organizaţia condusă de Remus Lula, motiv pentru care a fost 
arestat în 1954 şi condamnat la 4 ani de închisoare corecțională (date din interogatoriul 
pe 31 martie 1959 la Deva, ACNSAS, P 004544/vol. 1, f. 51; fişa matricolă nu este 
disponibilă). 

4. Arhiva Consiliului Naţional pentru Studierea Arhivelor Securităţii (în continuare ACNSAS), 
fond Penal, dosar 004544, vol. 1, ff. 45-48, 52v. 

tânărului Roth, Ludwig i-a propus să mai vină la Sebeş, fapt ce s-a şi întâmplat. 
La una dintre întâlnirile ulterioare, cei doi au discutat despre posibila cădere a 
regimului comunist în România, Ludwig vorbindu-i despre existenţa grupurilor de 
partizani în munţi şi despre necesitatea susţinerii lor. Astfel, i-a destăinuit lui 
Mihai Roth că face parte dintr-o organizaţie care avea rolul să contribuie la răs- 
turnarea regimului comunist, activitatea ei desfăşurându-se în localităţile din zona 
Sebeşului. Planul de acţiune viza redactarea de manifeste (si, implicit, procurarea 
unor maşini de scris) şi colectarea de bani pentru obţinerea armamentului (fără a 
explica modul în care acesta urma să fie achiziţionat). Mărturisindu-i că şi Martin 
Roth, fratele mai mare al lui Mihai, ar fi făcut parte din această organizaţie, Kurt 
Ludwig l-a întrebat pe Mihai Roth dacă nu vrea să se implice, iar tânărul din 
Miercurea Sibiului a acceptat imediat. 

Primul pas urma să fie relocarea lui Mihai Roth la Deva, conform indicatiilor 
date de Ludwig, motivul fiind că în acel oraş putea trece mai uşor neobservat şi 
astfel ar fi putut activa cu lejeritate pentru atingerea scopurilor organizaţiei. Mihai 
Roth a făcut întocmai, angajându-se în ianuarie 1954 ca zidar la Trustul de con- 
structii din Deva, în oraş aflându-se la acea vreme şi Gheorghe Roth, fratele său 
geamăn!. În februarie, Kurt Ludwig si Mihai Roth au participat la o altă petrecere 
la Sebeş, de la care au plecat foarte târziu, pierzând trenul. Pentru a nu întârzia 
fiecare la serviciu, au decis să plece pe jos până la Vintu pentru a lua un alt tren. 
Pe drum, Mihai Roth l-a întrebat pe Ludwig ce poate să facă pentru organizaţie, 
iar acesta i-a răspuns că ar trebui multiplicate nişte manifeste anti-comuniste care 
ar fi fost aruncate din avioane(?) şi că, de asemenea, ar fi nevoie şi de bani pen- 
tru procurarea armamentului. Roth s-a oferit să fure o maşină de scris de la trus- 
tul unde tocmai se angajase, dar propunerea sa a fost refuzată de Ludwig pe motiv 
că ar fi fost o mişcare prea periculoasă şi ar putea fi descoperiţi. Probabil pentru 
a-i arăta că are încredere în capacitatea lui de a activa în această organizaţie, 
Ludwig l-a mai întrebat o dată dacă este hotărât să ducă până la capăt orice ordin 
pe care îl va primi, indiferent de risc, iar Roth a răspuns pozitiv. În timpul anche- 
tei din 1959, Mihai Roth avea să declare că „atunci el a scos din buzunar de sub 
palton un pistolet pe care mi l-a înmânat şi mi-a spus: «Îţi incredintez pistolul 
acesta care [iti] va aparţine tie şi să nu faci uz de el până nu iti voi spune eu, până 
nu va fi nevoie de el; să-l păstrezi în cel mai mare secret»”*. Alături de armă, a 
mai primit şi 12 gloanţe. Episodul avea însă să scoată la suprafaţă apetenta tână- 
rului din Miercurea Sibiului pentru fapte concrete, cu risc ridicat şi care ar fi putut 
duce la evenimente tragice. El vine cu propunerea - temperată însă de Ludwig - să 
atace şi să jefuiască maşinile de casierie care plecau cu bani lichizi de la bancă. 
Cei doi se despart fără să stabilească clar viitoarele activităţi, iar legătura lui Mihai 


1. Ibidem, f. 59. 
2. Ibidem, f. 47. 

Roth cu această organizaţie dispare după ce află că Ludwig a fost arestat, motiv 
pentru care Roth a trăit luni de zile cu teama că, la rândul său, va fi reţinut, ceea 
ce însă nu s-a petrecut. Cu toate acestea, Mihai Roth a folosit pistolul, trăgând 
câteva gloanţe în pădure, fără a fi auzit de cineva, iar în 1955 a pus pistolul şi 
cele trei gloanţe rămase într-o cutie, pe care a îngropat-o la marginea curţii casei 
părinteşti din Miercurea Sibiului. 

În toamna aceluiaşi an, în viaţa lui Mihai Roth a avut loc un eveniment care, 
la acel moment, a părut a fi nesemnificativ : actele sale de identitate au fost furate. 
Roth a sesizat autorităţile, primind în scurt timp un alt buletin. Tot atunci a renun- 
tat la locul de muncă de la CFR, revenind în comuna natală, de unde, în martie 
1956, a plecat cu o echipă de zidari din Miercurea Sibiului la Baia Borşa, în 
apropiere de Baia Mare. Unul dintre colegii săi era tânărul Gheorghe Schenker!, 
căruia Mihai Roth i-a vorbit pentru prima dată, în mai sau iunie 1956, despre 
intenţia sa de a fugi din România, propunându-i să i se alăture”. Conform unei 
declaraţii dată de Schenker, încă din acel moment Mihai Roth avea în gând trecerea 
graniţei pe Dunăre, spre Iugoslavia, însă discuţia avută cu aproape trei ani înainte 
de atacul asupra vasului „Cernavodă” avea să aibă un caracter premonitoriu : „Eu 
i-am spus că sunt de acord cu el, dar să trecem în aşa fel încât să nu mă coste 
viata”, rememora Gheorghe Schenker la Craiova, în fata It. Victor Fota: „Roth 
Mihai mi-a răspuns că nu are să mă coste viaţa pentru că o să trecem foarte uşor”. 
Afirmația urma să se dovedească adevărată, pentru că nu pe Schenker avea să-l 
coste viata’. 

Intenţia nu s-a materializat la acel moment, totul rămânând o simplă discuţie, 
deoarece la 20 iulie 1956 Mihai Roth a fost arestat de Miliție şi acuzat de înstră- 
inarea actelor de identitate. Ce se întâmplase ? În Târgu Jiu avusese loc o spargere 
de locuinţă, iar în urmă rămăsese un act de identitate pe numele lui Mihai Roth. 
Confruntat cu infractorul (un anume Orăşanu), Roth a continuat să susţină că actele 
i-au fost furate, aducând ca argument în favoarea sa sesizarea autorităţilor din 
toamna anului precedent. În schimb, Orăşanu a afirmat că zidarul de origine ger- 
mană i-ar fi vândut actele de identitate. Este greu de stabilit care variantă este cea 
adevărată, ambele fiind plauzibile“, însă cert este că Mihai Roth a fost judecat si 


1. Gheorghe Schenker (n. 8 decembrie 1937, Miercurea Sibiului), fiul lui Simion şi 
Elisabeta. 

2. ACNSAS, fond Penal, dosar 004544, vol. 1, ff. 37, 74. 

ACNSAS, fond Informativ, M FI 58743 SB/Rola 239 conex, ff. 30-32. 

4. Analizând personalitatea lui Mihai Roth, nu este imposibil ca acesta, în căutarea unui 
avantaj material, să fi vândut actele sale de identitate. Totuşi, conform unei declaraţii 
ale sale, în penitenciarul de la Târgu Jiu ar fi făcut greva foamei timp de 16 zile pentru 
a protesta faţă de o sentinţă pe care o considera nedreaptă, ceea ce ar putea sugera că 
pierderea sau furtul actelor sale de identitate să fi fost varianta adevărată, iar condam- 
narea sa, una injustă. 

condamnat la doi ani de închisoare corecțională. Pedeapsa a executat-o mai întâi 
în penitenciarul de la Târgu Jiu, iar în 1957 a fost mutat la închisoarea de la 
Craiova, fapt care avea să determine evenimentul de la 6 martie 1959. În spaţiul 
de detenţie unde a fost mutat, Mihai Roth i-a întâlnit pe Vasile Ghimbăraşu din 
Cujmir şi pe Gheorghe Tufan şi Constantin Fulga din Gârla Mare, condamnaţi 
pentru fraudă în gestiunea unei cooperative. Mult mai important este faptul că toţi 
trei erau originari din localităţi aflate pe malul românesc al Dunării şi, cu toate 
că nu există nici o dovadă în acest sens, este foarte posibil ca întâlnirea cu 
Ghimbăraşu, Tufan şi Fulga să-i fi dat lui Mihai Roth ideea de a încerca să fugă 
din ţară prin trecerea Dunării. În sprijinul acestei ipoteze stă faptul că, după eli- 
berarea sa la 27 februarie 1958 din Penitenciarul Craiova, Mihai Roth declara 
autorităţilor că doreşte să se stabilească la Băile Herculane!, unde s-a angajat ca 
zidar în cadrul cooperativei „1 mai”, la sfârşitul lui aprilie 1958. 

Pe 8 iunie 1958, Mihai Roth a plecat de la Băile Herculane şi, ajungând la 
Turnu Severin, a vizitat insula Ada Kaleh, după care a doua zi a plecat cu vaporul 
până la Gruia, o localitate din judeţul Mehedinţi, aflată pe malul Dunării. Pe vas, 
a intrat în vorbă cu grănicerul, dar atitudinea sa l-a determinat pe acesta să-l reţină 
la destinaţie, bănuindu-l de tentativă de trecere a frontierei. Asupra lui Mihai Roth 
a fost găsit „un balon de cauciuc din cele folosite de copii pentru diferite jocuri 
de apă”?, acesta motivând că l-ar fi cumpărat de la nişte excursionisti pe care îi 
întâlnise cu o zi înainte la Ada Kaleh pentru a-l folosi în bazinul de la Herculane. 
Chestionat însă despre scopul călătoriei sale cu vaporul, Roth a afirmat că intenţiona 
să le facă o vizită-surpriză foştilor săi colegi de detenţie, pe care se aştepta să-i 
găsească în Gârla Mare. Scenariul prezentat a fost creditat de anchetator, în ciuda 
faptului că Vasile Ghimbăraşu declarase că nu l-a invitat niciodată pe Roth în vizită. 
Astfel, la 21 iunie 1958 It.-maj. Dumitru Băescu dispunea încetarea urmăririi penale 
începute la 9 iunie, iar Mihai Roth era liber să-şi reia activitatea la Băile Herculane. 

La momentul reţinerii sale în Gruia, asupra lui Roth s-au găsit două adeverinte, 
una pe numele său şi alta pe numele lui Simion Spielhaupter?, un alt tânăr zidar 
de origine germană din Miercurea Sibiului, care lucra la aceeaşi cooperativă din 
Herculane şi care avea să facă parte din grupul ce urma să încerce deturnarea 
vasului „Cernavodă”. Tot în vara lui 1958, în iulie, Mihai Roth a primit sarcina 
de a lucra la faţada unei clădiri în care funcţiona atelierul de tapiterie al lui Stefan 
Negre*, supranumit „Bot”, originar din Timişoara, şi care lucra in Băile Herculane 


1. ACNSAS, Fond Penal, dosar 004544, vol. 2, f. 200. 

2. Ibidem, f. 215. 

3. Simion Spielhaupter s-a născut la 29 noiembrie 1940, în Miercurea Sibiului, fiul lui 
Gheorghe şi Sofia. 

4. Ştefan Negre „Bot” s-a născut la 18 decembrie 1913 în Arad, absolvise trei clase pri- 
mare şi o scoala de ucenici şi avea domiciliul în Timişoara. Fusese membru PMR, fiind 
însă exclus în 1953. 

alături de băiatul său, Vasile Negre, dar căruia i se spunea „Ladislau” sau ,,Loti”. 
În scurt timp, între Ştefan Negre şi Roth s-a legat o prietenie, cei doi ajungând să 
locuiască în aceeaşi cameră din pavilionul 1 din localitate. Din declaraţiile date 
de tapiter în primăvara lui 1959, rezultă că, după ce a scăpat de episodul reţinerii 
în portul Gruia, Mihai Roth a început să elaboreze planul de trecere a Dunării, 
care avea să ducă la evenimentele de la bordul vasului „Cernavodă”. Tânărul din 
Miercurea Sibiului i-a propus lui Ştefan Negre să i se alăture în tentativa de a fugi 
din România prin deturnarea unei nave de pasageri, însă prietenul său mai în 
vârstă l-a refuzat, motivând că „nu are încredere în reuşita unei asemenea încercări 
şi că nu vrea să rămână înecat în Dunăre”!. După câteva luni în care Mihai Roth 
părea să nu mai facă nimic în pregătirea acţiunii de trecere a graniţei, în octombrie 
1958 are loc un eveniment care va marca destinul altor doi tineri români de origine 
germană. Alături de Mihai Roth şi Simion Spielhaupter, ambii din Miercurea 
Sibiului, la Băile Herculane lucra ca zidar şi Iosif Koller, un tânăr şvab din Bencecu 
de Sus, judeţul Timiş. Acesta s-a întors în comuna natală deoarece urma să fie 
încorporat în armată şi s-a întâlnit cu Andrei Potye?, un alt tânăr şvab din Bencecu 
de Sus, care i-a spus că lucrează ca zidar în Timişoara, dar salariul era sub aştep- 
tările sale. În replică, Iosif Koller i-a propus să-şi schimbe locul de muncă, vor- 
bindu-i despre cât de bine se câştigă la Băile Herculane. Potye s-a arătat interesat 
de această oportunitate, astfel că Iosif Koller l-a sunat pe fostul său coleg Mihai 
Roth şi a aranjat ca atât Andrei Potye, cât şi Matei Koller? (fratele său mai mic) 
să se angajeze ca zidari la cooperativa „Cerna” din Herculane“. 

Cei doi au ajuns în oraşul de pe Valea Cernei la 4 noiembrie 1958, formându-se 
astfel un grup de prieteni constituit din Mihai Roth, Simion Spielhaupter, Matei 
Koller şi Andrei Potye. Fără a le dezvălui planul, Mihai Roth a continuat să pre- 
gătească acţiunea care urma să le asigure dreptul de a trăi într-o ţară unde nu mai 
trebuiau să construiască socialismul, ci doar o familie şi o viaţă mai bună în 
libertate. Următorul pas l-a constituit venirea sa în Miercurea Sibiului pentru a 
petrece Crăciunul alături de rudele sale. Chiar pe 25 decembrie 1958, Mihai Roth 
s-a întâlnit cu Gheorghe Stenner Enrich5, un consătean de 18 ani care lucra ca 
tractorist la staţiunea de tractoare de la Miercurea — Sebeş. „Pentru a mă determina 
să mă duc cu el la Herculane”, rememora Enrich Stenner, „Roth Mihail a început 
să-mi spună că meseria de tractorist nu este pentru mine, căci câştig puţin şi că 


1. ACNSAS, Fond Penal, dosar 004544, vol. 1, ff. 48-49. 

2. Andrei Potye (n. 4 februarie 1940, Bencecu de Sus, judeţul Timiş), fiul lui Gheorghe 
şi Elisabeta. 

3. Matei Koller (n. 20 noiembrie 1940, Bencecu de Sus, judeţul Timiş), fiul lui Ioan şi 
Ana. 

4. ACNSAS, fond Penal, dosar 004544, vol. 1, ff. 143-144. 

5. Gheorghe Enrich Stenner (n. 1 octombrie 1937, Miercurea Sibiului), fiul lui Gheorghe 
şi Reghina. 

dacă merg cu el la Herculane ca zidar am să primesc un salariu mult mai mare, 
garantându-mi în acelaşi timp şi lucru pentru 8 ani de zile”!. Stenner l-a refuzat, 
motivând că nu are rost, pentru că oricum urma să fie luat din nou în armată deoarece 
efectuase un stagiu mai scurt decât cel legal. Mihai Roth avea să-l lase în pace pentru 
moment. A doua zi, Roth s-a întâlnit cu Gheorghe Schenker, căruia i-a reamintit 
discuţia pe care o avuseseră la Borşa şi, întrebându-l dacă mai vrea să plece din ţară, 
Schenker i-a răspuns afirmativ. Mihai Roth i-a spus că aşteaptă întoarcerea fratelui 
său din armată şi apoi îi va chema la Herculane, de unde vor fugi din România. Înainte 
de a se întoarce la Herculane, Mihai Roth a dezgropat pistolul şi cele trei gloanţe, pe 
care le-a luat cu el şi de a căror existenţă nu ştia nimeni”. 

Ianuarie 1959 a fost primul moment de cumpănă al grupului: în camera 86 
din pavilionul II, Andrei Potye şi Simion Spielhaupter îl informează pe Mihai Roth 
că intenţionează să plece în localităţile de origine deoarece nu erau mulţumiţi de 
salariul primit pe timpul iernii, care era sub aşteptările lor. O astfel de mişcare 
l-ar fi dezavantajat pe Roth, care avea nevoie de mai mulţi tineri care să participe 
la trecerea graniţei. În cele din urmă a reuşit să-i convingă pe cei doi să mai 
rămână, dar în continuare nu le-a spus nimic despre intenţia sa. În schimb, a luat 
din nou legătura cu Ştefan Negre şi i-a prezentat planul său de trecere a graniţei 
în Iugoslavia. Mihai Roth, împreună cu alţi tineri, ar fi urmat să se îmbarce pe 
un vas de pasageri care făcea curse între Orşova şi Moldova Nouă, să atace gră- 
nicerii şi să-i dezarmeze şi apoi, prin ameninţare şi intimidare, să-l determine pe 
căpitan să acosteze vasul pe malul iugoslav. Pentru acest lucru, Roth avea nevoie, 
printre altele, şi de o ştampilă pe care o să aplice pe un manifest care ar fi avut 
scopul să creeze imaginea unei organizaţii puternice şi să sporească teama ce 
trebuia să o provoace membrilor echipajului. Ştefan Negre a refuzat încă o dată 
să participe, însă l-a asigurat pe Roth că îl poate ajuta, prin intermediul relaţiilor 
pe care le avea, în confecţionarea stampilei°. 

Pe 1 februarie, în aceeaşi cameră din pavilionul 2, Potye şi Spielhaupter îl 
informează din nou pe Mihai Roth că sunt decişi să plece. În acest moment, el se 
hotărăşte să le împărtăşească planul şi să le propună să i se alăture. Le-a spus că 
există o modalitate prin care ar putea pleca din ţară cu toţii, fără a le explica însă 
în ce va consta exact această acţiune. Pentru a le câştiga încrederea, Roth sublini- 
ază că, dacă vor accepta să treacă graniţa împreună cu el, vor avea şansa să se 
întâlnească din nou cu părinţii lor (tatăl lui Spielhaupter locuia în Germania de 
Vest, la fel ca ambii părinţi ai lui Andrei Potye, acesta fiind crescut de bunica sa). 
Atât cei doi, cât şi Matei Koller au fost de acord cu cele propuse de Mihai Roth, 


ACNSAS, fond Penal, dosar 004544, vol. 1, ff. 204v-205. 
Ibidem, ff. 31v, 205. 

Ibidem, f. 191v. 

Ibidem, f. 144. 

care avea să declare ulterior că „toţi erau de naţionalitate germană şi aveam rude 
în Germania apuseană. În aceste discuţii am constatat că susnumitii la fel ca şi 
mine nutresc sentimente potrivnice faţă de regimul politic din tara, erau pătrunşi 
de sentimente pur naţionaliste din care cauză preamăream modul de viaţă capita- 
list şi în special cu privire la Germania occidentală”!. Peste câteva zile, într-o 
discuţie cu Potye, Spielhaupter şi Koller, Mihai Roth le-a prezentat modul în care 
urmau să acţioneze : „Le-am spus că o posibilitate de a pleca din tara ar fi aceia 
de a ne îmbarca pe un vas de pasageri ce circulă pe Dunăre unde să atacăm ele- 
mentele de pază graniceresti şi echipajul vasului şi apoi să forţăm pe comandant 
să acosteze pe malul iugoslav”. De asemenea, le-a spus că urmau să aibă un steag 
alb şi unul negru pe care aveau să le arboreze după reuşita acţiunii lor. De ase- 
menea, după dezarmarea grănicerilor şi preluarea controlului navei, membrii 
grupării trebuiau să îmbrace nişte uniforme albe ce aveau rolul de a arăta că numai 
cei ce o poartă au deturnat nava, iar pe uniformă (pe piept, în partea stângă) urmau 
să aplice un semn distinctiv marcat din trei cercuri concentrice de culoare roşie, 
neagră, respectiv albă. Mihai Roth afirma că acest semn reprezintă tricolorul 
german (fiind de fapt culorile Imperiului German), ceea ce tinde să confirme, 
alături de discuţiile cu Ludwig Kurt, conştiinţa unui nationalism german manifes- 
tată de tânărul zidar din Miercurea Sibiului. Nu se poate spune neapărat acelaşi 
lucru şi despre Potye sau Spielhaupter, deoarece aceştia dau altă interpretare 
culorilor semnului (este neclar dacă aceasta este varianta prezentată de Roth în 
februarie 1959 sau cea prin care cei doi încercau să se protejeze de acuzaţia de 
nationalism german ce ar fi putut duce şi la alte interpretări) : negru reflecta lupta 
până la moarte, roşul cea până la sânge, iar albul era culoarea libertăţii”. După ce 
ascultă prezentarea planului de trecere a graniţei, pe care toţi ceilalţi trei îl aprobă, 
Mihai Roth le comunică faptul că mai aşteptă sosirea câtorva persoane, iar apoi 
vor trece la planul detaliat şi, în cele din urmă, la punerea sa în aplicare. 

La doar câteva zile de la constituirea de facto a grupului, Mihai Roth l-a sunat 
pe fratele său geamăn care, revenit din armată, sosise la casa părintească din 
Miercurea Sibiului, spunându-i să mai găsească nişte băieţi care ar fi dispuşi să 
se angajeze ca zidari sau dulgheri în Băile Herculane. În conversaţie, Mihai Roth 
a menţionat că scopul era „pentru a întreprinde «ceva»”?, Gheorghe Roth înțelegând 
despre ce era vorba, ceea ce înseamnă că cei doi fraţi se puseseră de acord în 
prealabil în privinţa deciziei de a fugi din România. Pe 4 februarie, Gheorghe 
Roth şi Enrich Stenner s-au întâlnit în sat, iar primul îi propune celuilalt să meargă 
împreună la Herculane pentru a se angaja ca zidari pe un salariu mai mare. Şi a 
doua oară, Enrich Stenner a refuzat propunerea, care părea totuşi semnificativ de 


1. Ibidem, ff. 26-27. 
2. Ibidem, ff. 157, 171v. 
3. Ibidem, f. 27v. 

avantajoasă. Următoarea zi, pe 5 februarie, primeşte un telefon de la Herculane : 
la capătul celălalt al firului se afla Mihai Roth, care îl chema din nou la Băile 
Herculane, dar şi a treia oară Enrich Stenner a refuzat oferta. Roth a ridicat tonul 
şi l-a întrebat simplu dacă a înţeles, fără a da alte detalii. Crezând că pricepuse 
despre ce era vorba, a spus că da, moment în care Roth s-a enervat şi a trântit 
telefonul. Cu toate că refuzase deja de trei ori, Stenner a discutat cu mama sa 
despre propunerea primită, iar aceasta l-a sfătuit să accepte şi să se ducă la 
Herculane!. Prin urmare, tânărul discută din nou cu Gheorghe Roth, spunându-i 
că s-a răzgândit şi ar vrea să meargă şi el. Întrebând cine urma să mai plece din 
Miercurea Sibiului împreună cu ei, află că şi Gheorghe Spielhaupter, fratele lui 
Simion, intenţionează să li se alăture, însă numai dacă acesta din urmă îi va trimite 
banii necesari pentru drum (ceea ce însă nu avea să se întâmple). 

Dar nu doar Gheorghe Roth şi Gheorghe Enrich Stenner aveau să plece. Fie în 
urma unor indicaţii telefonice, fie în urma unei discuţii purtate în prealabil cu 
fratele său, Gheorghe Roth se întâlneşte cu Gheorghe Schenker şi discută despre 
posibilitatea de a trece graniţa în mod ilegal, iar acesta din urmă îşi reafirmă 
disponibilitatea. Întrebat fiind de Roth cum crede că va avea loc trecerea graniţei 
în Iugoslavia, Schenker a afirmat că Mihai Roth ar avea nişte cunoştinţe care, în 
schimbul unei sume de bani, îi vor ajuta să ajungă în secret pe malul celălalt al 
Dunării. Enigmatic, Gheorghe Roth a replicat doar că fratele său, liderul grupului, 
îi va da toate detaliile atunci când vor ajunge la Herculane?. 

Totuşi, în loc să se mărească, grupul avea să se micşoreze deoarece, în perioada 
imediat următoare, două persoane din anturajul lui Mihai Roth aveau să părăsească 
localitatea Băile Herculane : pe 10 februarie, Ştefan Negre s-a întors la Timişoara, 
iar, în mai puţin de o săptămână, Matei Koller şi-a informat prietenii că primise o 
telegramă de la părinţi, prin care i se cerea să vină urgent la Bencecu de Sus, dar 
că avea să se întoarcă la Herculane. Matei Koller nu primise nici o telegramă, dar 
s-a folosit de acest pretext pentru a părăsi grupul şi a se întoarce acasă pentru a-i 
cere sfatul mamei sale. În realitate, acestuia i-a fost teamă de ideea acţiunii pre- 
zentate de Mihai Roth şi, în plus, nu avea aceeaşi motivaţie ca Spielhaupter ori 
Potye, deoarece avea ambii părinţi în tara (chiar dacă despărțiți). Ajuns acasă pe 
16 februarie, Matei Koller le povesteşte mamei sale, Ana Wiesbecher?, şi bunicii 
sale, Ecaterina Koller că s-a alăturat unui grup constituit din tineri saşi şi şvabi 
care urmau să fugă din ţară, trecând Dunărea pe un vapor de pasageri (însă este 
neclar dacă el a precizat şi că acest lucru urma a fi realizat prin atacarea grănice- 
rilor şi a marinarilor). Ambele femei primesc cu reticenté această idee, iar Ana 
Wiesbecher şi-a îndemnat fiul să nu se mai întoarcă la Herculane, sfat pe care 
Matei Koller l-a urmat întocmai, părăsind astfel grupul lui Mihai Roth. 


1. Ibidem, f. 205. 

2. Ibidem, f. 78v. 

3. Ana Wiesbecher (n. 27 noiembrie 1914, comuna Ionel, judeţul Timiş), fiica lui Andrei 
şi Tereza. 

„Bătrânii sunt bătrâni şi tinerii sunt tineri ! ” 


În dimineaţa zilei de 17 februarie 1959, trei tineri aşteptau trenul care avea să-i 
ducă la Băile Herculane : Gheorghe Roth, Gheorghe Schenker şi Gheorghe Stenner 
Enrich. Pe drum, Stenner afirmă că nu are să stea prea mult în oraşul de pe Valea 
Cernei deoarece urmează să fie din nou încorporat în armată pentru că avusese 
un stagiu militar de doar 11 luni. Râzând, Gheorghe Roth i-a replicat că nu va mai 
fi cazul să facă armată. Mirat, Stenner l-a întrebat de ce, însă Roth i-a replicat 
scurt că va vedea. Răspunsul avea să vină foarte curând, deoarece la ora 19 cei 
trei coborau în gara din Băile Herculane. În scurt timp s-au întâlnit cu Simion 
Spielhaupter şi au mers cu toţii în camera 86 din pavilionul II, iar după aproxi- 
mativ cinci minute, în încăpere au venit Mihai Roth şi un tânăr corpolent, care 
avea să fie identificat mai târziu drept Loti Negre, fiul tapiterului. După zece 
minute, Mihai Roth le-a spus tuturor să se mute in camera sa, din pavilionul I, 
deoarece în camera 86 mai erau şi alţi muncitori. Cu toţii s-au strâns în dormito- 
rul unde locuia acesta, pe lângă Mihai Roth, Gheorghe Roth, Simion Spielhaupter, 
Gheorghe Schenker, Gheorghe Stenner Enrich, fiind si Loti Negre şi un tânăr 
maghiar pe nume Eci, prezenţa ultimilor doi nefiind o problemă deoarece discuţia 
a fost purtată în dialectul săsesc, pe care ei nu îl cunoşteau. Patru dintre tinerii de 
origine germană s-au aşezat pe pat şi pe scaune, în timp ce Mihai Roth se plimba 
prin fata lor, ţinând mâinile la spate. Tot el a spart tăcerea, întrebându-i dacă ştiu 
motivul pentru care s-au reunit la Herculane. „Toţi am tăcut atunci şi se uitau toţi 
la mine parcă Mihai m-ar fi întrebat numai pe mine. Eu atunci i-am spus că ştiu 
pentru ce a[m] venit. Am venit ca să lucrez ca zidar pentru că după spusele lui 
acolo se câştigă bani mai mulţi ca la SMT”! avea să descrie Stenner momentul în 
care s-a discutat pentru prima oară de faţă cu toţi cei din grup despre trecerea 
graniţei în Iugoslavia. Mihai Roth le-a ţinut un discurs despre viata mai bună pe 
care o pot găsi în vestul Europei, afirmând că „în RPR nu mai e de trăit”. Le-a 
comunicat faptul că planul este să se îmbarce pe un vas de pasageri, să atace şi 
să dezarmeze paza navei şi apoi să-l forţeze pe comandant să acosteze pe malul 
iugoslav de unde aceştia urmau să-şi continue drumul până dincolo de Cortina de 
Fier. Surprinzător sau nu, cei care au aprobat planul cu cel mai mare entuziasm au 
fost nou-venitii Gheorghe Roth şi Gheorghe Schenker. Simion Spielhaupter a tăcut, 
dar a dat de înţeles că nu are nimic împotrivă, în timp ce Gheorghe Stenner Enrich 
s-a opus total unei asemenea idei, pe care a catalogat-o drept „un plan copilăros 
şi periculos”. La acest moment, Mihai Roth nu avea încă planul clar conturat, 
deoarece era aproape sigur că va fi un singur grănicer pe vas pe care el îl va 
dezarma şi tot el va soma comandantul vasului să-i îndeplinească cererea, în timp 
ce toţi ceilalţi ar fi doar simpli pasageri, ceea ce pare însă numai o supralicitare 


1. ACNSAS, fond Informativ, M FI 58743 SB/Rola 239 conex, ff. 24, 27. 

pentru a câştiga aderenţa colegilor săi. Stenner însă a răspuns că, dacă ar fi ştiut 
că acesta era adevăratul motiv, nu ar mai fi venit la Herculane, ci ar fi rămas la 
Miercurea Sibiului. În replică, Mihai Roth le-a spus că „nu ne va avea pe suflet 
şi că trecerea va fi precis reuşită, că dacă ar fi avut şi în anul 1956 experienţa de 
acum nu ar fi făcut puşcărie”!. Situaţia a devenit tensionată, aşa că Mihai Roth a 
închis subiectul, punându-l pe Stenner să cânte la armonică. 

A doua zi, Roth le-a spus lui Simion Spielhaupter şi lui Andrei Potye (pe care 
nou-venitii l-au cunoscut cu această ocazie, el neparticipand la discuţia purtată cu 
o seară înainte) să se ducă doar ei la serviciu, în timp ce el, fratele său, Schenker 
şi Stenner vor face o excursie în jurul oraşului. Cei patru s-au dus la Grota 
Haiducilor, aflată la periferia localităţii, pentru a vedea imaginea panoramică a 
localităţii Herculane. La întoarcere, cei patru au făcut un scurt popas, ocazie cu 
care Mihai Roth a reluat discuţia despre planul său de a fugi din România, cerându-i 
lui Stenner să-i „intre bine minţile în cap” şi să li se alăture. I-a repetat că nu mai 
este aceeaşi persoană lipsită de experienţă şi că acum ştie ce trebuie să facă pen- 
tru a-i duce la victorie. „M-a întrebat dacă am vreo iubită din cauza căreia nu 
m-aş putea lămuri ca să trec graniţa cu ei, afirmând în continuare că, în orice ţară 
ne vom duce, femei se găsesc destule”, însă Stenner a replicat că el are o mamă 
de care trebuie să aibă grijă şi pe care nu o poate lăsa singură. „Bătrânii sunt 
bătrâni şi tinerii sunt tineri” a ripostat Roth, însă văzând că nu îl poate convinge 
pe Stenner să accepte să facă parte din grupul său, a decis să plece înapoi spre 
Herculane. Pe drum, cei doi au avut o discuţie între patru ochi în care Mihai Roth 
l-a ameninţat să nu spună nimic nimănui, pentru că altfel ar putea suferi repercu- 
siuni din partea sa?, iar din acest moment Stenner a fost ostracizat de ceilalţi. 

Ulterior, cei cinci membri ai grupului (fraţii Roth, Spielhaupter, Schenker şi 
Potye) s-au strâns la restaurantul „Cerna” din Băile Herculane, iar Mihai Roth 
le-a prezentat în detaliu planul de acţiune. Tinerii urmau să se îmbarce pe un vas 
de călători, să atace paza navei şi să o dezarmeze*, să neutralizeze eventualii 
marinari sau pasageri care li s-ar fi opus şi apoi să-l forţeze pe comandant să 


1. ACNSAS, fond Penal, dosar 004544, vol. 1, ff. 19v, 27v, 37v, 42v, 97. Afirmația se 
regăseşte într-o declaraţie a lui Gheorghe Enrich Stenner care, dacă este adevărată, 
sporeşte confuzia despre ce s-a întâmplat în 1956. Până a fi pusă în relaţie cu aceste 
cuvinte, condamnarea lui Mihai Roth părea să fie legată ori de o vânzare - ilegală - a 
documentelor de identitate, fie de o pierdere fatidică a actelor. 

2. Ibidem, ff. 96-98, 207. 

3. Este neclar dacă cei cinci credeau că pe vas va fi un singur grănicer. Ipoteza apare în 
unele declaraţii (Ibidem, f. 79), în care se menţionează chiar că, „dacă acesta va opune 
rezistenţă, atunci să-l omorâm sau să-l aruncăm în Dunăre peste bord”, în timp ce în 
alte procese-verbale de interogatoriu, cum este cel al lui Gheorghe Schenker, se afirmă 
că, de la bun început, au luat în calcul şi ipoteza că vor fi doi grăniceri (Ibidem, 
f. 83v). 


SPRE ADEVĂRATA LIBERTATE. GRUPUL MIHAI ROTH ŞI DETURNAREA VASULUI... 133 


acosteze pe malul iugoslav. Folosind ambalajul unui pachet de ţigări Mărăşeşti, 
Mihai Roth le-a desenat schiţa vasului şi le-a trasat poziţiile şi sarcinile pe care 
urmau să le aibă!: el avea să atace grănicerul care se afla in pupa vasului, Gheorghe 
Schenker trebuia să stea în uşa compartimentului II pentru a împiedica pasagerii 
să iasă pe punte (şi să-l ajute pe Mihai Roth dacă acesta nu reuşea să-l doboare 
pe grănicer, apoi să se întoarcă în postul fixat), iar Potye, Gheorghe Roth şi 
Spielhaupter să stea la provă şi să-i oprească pe membrii echipajului sau alte 
persoane care ar fi vrut să le împiedice acţiunea. Dacă pe navă era şi un al doilea 
grănicer, cei trei membri ai grupului aveau misiunea să-l dezarmeze. De asemenea, 
Mihai Roth le-a comunicat şi că vor avea două steaguri pe care le vor arbora pe 
vas, după reuşita acţiunii, şi un set de embleme ale grupului pe care toţi le vor 
aplica pe îmbrăcăminte (preferabil nişte uniforme albe pe care fiecare ar fi trebuit 
să şi le confectioneze, ceea ce însă nu s-a întâmplat). 

Pentru a da o şi mai mare greutate coeziunii grupului şi pentru a se asigura că 
nu mai există nici o ,,defectiune” de genul lui Koller (de care nu ştia dacă se retra- 
sese sau nu din grup) sau a lui Stenner, pe 22 februarie Mihai Roth i-a dus pe toţi 
la Grota Haiducilor, unde, la ora 14, au depus un jurământ. Stând în faţa lor, Roth 
le-a citit textul jurământului scris cu cerneală pe hârtie, iar ceilalţi repetau după el : 
„În numele adevăratei libertăţi, jur să ating acest tel sub conducerea lui Roth Mihai 
şi să nu divulg acest secret. Laşitatea şi trădarea să fie pedepsite cu moartea”?. 
Satisfăcut, Mihai Roth a rupt hârtia şi a aruncat bucăţelele la intrarea în peşteră. 

Două zile mai târziu, pe 24 februarie 1954, Mihai Roth a plecat pe neaşteptate 
la Timişoara, pentru a-l contacta pe Ştefan Negre Bot, căruia i-a reamintit de 
cererea sa de a-l ajuta cu realizarea unei ştampile. Aceasta urma să fie rotundă, 
pe margine să poarte inscripţia „Formaţia de sacrificiu regală Reichstrofen”, iar 
în centru să se afle inițialele RM?. Tapiterul a acceptat să-şi ajute prietenul şi, mai 
mult, i-a propus plece cu el a doua zi deoarece avea două bilete de concediu la o 
casă de odihnă din Predeal, lucru cu care tânărul din Miercurea Sibiului a fost de 
acord. În următoarea zi, Negre a plecat cu trenul de la Timişoara, făcând o între- 
rupere la Herculane, pentru a-i da un bilet lui Gheorghe Roth şi lui Simion 
Spielhaupter, prin care liderul grupului le cerea să fie noaptea în gara din locali- 
tate şi să-i aducă un rând de haine şi încălţăminte. Mihai Roth a plecat cu urmă- 
torul tren, deoarece mai avea câteva lucruri de rezolvat în oraşul de pe Bega, 
ocazie cu care a cumpărat şi 5 m? de pânză albă şi 2 m? de pânză neagră, pe care 
intenţiona să le utilizeze la confecţionarea steagurilor (Negre a văzut materialul 
înainte să plece, dar nu a ştiut despre ce e vorba). În noaptea de 25/26 februarie, 
pe peronul gării din Herculane se aflau Gheorghe Roth, Simion Spielhaupter şi 


1. Ibidem, f. 125. 
2. Ibidem, ff. 28v-29v. 
3. Ibidem, f. 48. 

Ştefan Negre Bot - ultimul s-a urcat în trenul care venise de la Timişoara şi se 
îndrepta spre Bucureşti, iar primii doi i-au dat obiectele cerute lui Mihai Roth, 
care se afla în garnitura staționată, primind un sac pe care nu trebuiau să-l deschidă 
(în el se afla pânza albă şi cea neagră)!. 

Roth şi Negre au mers la Bucureşti şi Braşov pentru a căuta pe cineva dispus 
să confectioneze ştampila, însă nu au găsit pe nimeni. Tapiterul ştia despre rolul 
ştampilei în mecanismul acţiunii („i-am spus că această ştampilă urmează s-o aplic 
pe o hârtie scrisă şi în momentul când acţionăm asupra echipajului vasului şi 
asupra pazei grănicereşti să le arătăm mai întâi hârtia cu ştampila respectivă care 
să provoace frică în rândul celor ce conduceau şi păzeau vaporul ca astfel să putem 
să-i imobilizăm mai uşor, atunci când ar fi văzut că noi suntem mai multi şi hotărâți 
să ne sacrificăm în lupta cu dânşii”?), însă nu era încrezător în ideea prietenului 
său. Pe 1 martie, Mihai Roth se întoarce la Herculane şi, pentru a-i familiariza şi 
pe ceilalţi cu vasele de pasageri de pe Dunăre, i-a trimis să facă o excursie pe 
insula Ada Kaleh. În mod neaşteptat, a fost invitat şi Stenner (fiind singurul moment 
în care a fost apropiat grupului după ce fusese izolat în urma discuţiei de la Grota 
Haiducilor), dar bănuind probabil că nu este vorba de o simplă excursie, a refuzat 
să ia parte la această călătorie, iar ceilalţi au pierdut trenul, astfel că ideea a fost 
abandonată?. În acelaşi timp, Mihai Roth a apelat la tapiterul Morămeţu (sau 
Morăreţu) din localitate, dându-i două bucăţi de pânză, una albă şi una neagră, 
spunându-i că are nevoie de două perdele, precum şi de nişte bucăţi circulare pe 
care intenţiona să le utilizeze drept protectii pentru scaune“. Încurcând materialele 
(pe care le împărţise în prealabil), l-a trimis pe Simion Spielhaupter să-i ducă lui 
Morămeţu pânza corectă, astfel că şi acesta a aflat despre confecţionarea steagurilor. 

Pe 3 martie 1959, Mihai Roth s-a deplasat din nou în interes de serviciu la 
Orşova, ocazie cu care a aflat că nu există nici un vas care să circule între Turnu 
Severin şi Moldova Nouă până în luna mai, însă existau curse între Turnu Severin 
şi Ostrovul Mare. Seara, la restaurantul „Cerna”, le-a comunicat celorlalţi această 
informaţie, întrebându-i dacă vor sau nu să aştepte până atunci sau să treacă la 
acţiune pe această nouă rută. Cu toţii au decis că trecerea trebuia realizată cât mai 
grabnic, existând posibilitatea să vină ordinul de încorporare, ceea ce ar fi dus la 
disoluția grupului. Un alt factor de risc îl reprezenta Gheorghe Stenner Enrich 
care putea, teoretic, să informeze Securitatea despre planul colegilor săi de muncă, 
iar principalul lucrul care îl împiedica era ameninţarea lui Mihai Roth. Prezenţa 
sa îi obliga pe ceilalţi să discute codificat despre pregătirea acţiunii : 


În timp ce eu stăteam în pat dormind, Roth Mihai şi Schenker Gheorghe discutau foarte 
enigmatic. Roth avea o hârtie în mână şi îi explica lui Schenker următoarele : «Uite, 


Ibidem, f. 112. 
Ibidem, ff. 48v, 192. 
Ibidem, f. 43v. 
Ibidem, ff. 24v-25. 

acesta este un şantier mare, aici este o schelă, sub schelă este uşa. În faţa uşii stă un 
pasnic frumos şi dau panourile de materiale tot în regulă şi mie nu-mi trebuie decât 
doi inşi care s-o facă ca să nu mai fumeze ţigara insul din faţa uşii. După aceea prima 
uşă la stânga sau la dreapta şi pe urmă nu am înţeles ce au discutat deoarece discutau 
foarte incet'. 


Mai mult, Stenner ar fi putut să încerce să-l convingă pe vreunul dintre colegii 
săi de riscul la care se expuneau prin participarea la acţiune, ceea ce ar fi putut 
duce din nou la destructurarea grupului. Elocvent în acest sens este dialogul pe 
care l-a purtat la serviciu, în ziua de 4 martie, cu Andrei Potye: „L-am întrebat 
dacă el vede ce prostii face Roth Mihai prin faptul că vrea să treacă împreună cu 
ceilalţi frontiera în mod fraudulos. Eu nu i-am mai spus lui Potye Andrei nimic 
mai departe deoarece l-am văzut că a roşit la faţă şi am dedus că ştie mai multe 
ca mine şi că este cu ei”?. Stenner se vedea astfel rămas singur şi izolat la 
Herculane, chiar dacă locuia în aceeaşi cameră cu toţi ceilalţi colegi care continuau 
să-l urmeze pe Mihai Roth. 

Pregătirile intrau aşadar în ultima fază: în seara zilei de 4 martie, după ter- 
minarea serviciului, fraţii Roth, Spielhaupter, Schenker şi Potye s-au reunit din 
nou pentru a discuta pe marginea acţiunii de trecere a graniţei. Liderul grupului 
le-a comunicat să se pregătească pentru a trece la fapte, apoi schiţându-le din nou 
planul vasului de pasageri şi explicându-le încă o dată ce are de făcut fiecare. 
Conştient fiind că prezenţa a cinci tineri în port şi pe navă va trezi suspiciuni, 
Mihai Roth a creat alibiul că vor merge la lucru la Cujmir, prin urmare cerându-le 
să se îmbrace în haine simple şi să ia cu ei obiecte de muncă’. Ziua in care cei 
cinci urmau să treacă la fapte a fost stabilită pentru 6 martie. 

Evenimentele se succedau din ce în ce mai repede: în dimineaţa zilei de 
5 martie, Mihai Roth a plecat la Orşova pentru o ultimă şedinţă de serviciu“, dar nu 
înainte de a-i da sarcină lui Spielhaupter să ia pânzele de la tapiter. De la Orşova, 
liderul grupului a sunat la Herculane pentru a avea confirmarea că materialul fusese 
ridicat de la Morametu şi le-a spus fratelui său şi lui Spielhaupter să confectioneze 
semnele grupului din rotundurile confecţionate de către tapiter, aşezându-le con- 
form culorilor de pe steagul german. Acestea au fost realizate în grabă în camera 
86 de către Gheorghe Roth, Simion Spielhaupter şi Gheorghe Schenker, unele fiind 
cusute, altele lipite, iar unul chiar pe jumătate lipit şi pe jumătate cusut. Imediat 
după au fost pregătite bagajele, iar steagurile şi însemnele au fost puse în geanta 
fratelui lui Mihai Roth, urmând ca înainte de îmbarcare acestea să fie ascunse sub 


ACNSAS, fond Informativ, dosar M FI 58743 SB/Rola 239 conex, ff. 24-27. 
ACNSAS, fond Penal, dosar nr. 004544, vol. 1, f. 208v. 

Ibidem, f. 112v. 

Ibidem, ff. 20, 33. 

Ibidem, f. 30v. 

cămăşi, pentru a nu fi descoperite la o eventuală perchezitie. Tot atunci s-a stabi- 
lit şi „arsenalul” cu care tinerii urmau să atace : 


În vederea atacului prin violenţă a grănicerilor după vas subsemnatul (Simion Spielhaupter — 
n.n.) m-am înarmat cu un briceag cu două limbi, precum şi cu o limbă pentru incaltat 
pantofii din metal. Potye Andrei s-a înarmat cu un cuţit lung de cca 25 de cm, pe care 
i l-am dat eu mai înainte (că-l foloseam pentru uz personal), Schenker Gheorghe s-a 
înarmat cu un briceag din metal alb cu o singură limbă, iar Roth Gheorghe s-a înarmat 
cu un ciocan de zidar, scos din coada!. 


Armele nu au fost puse în bagaje, ci păstrate în buzunarele hainelor pentru a fi la 
îndemână. Urma ceea ce trebuia să fie ultima noapte în Republica Populară Română. 


O zi cât un destin 


În jurul orei 9 dimineaţa, din gara Băile Herculane pleca un tren în direcţia Turnu 
Severin. Într-unul dintre vagoanele sale se aflau patru tineri, toţi îmbrăcaţi în haine 
modeste?, de muncitori : Gheorghe Roth, Gheorghe Schenker, Simion Spielhaupter 
şi Andrei Potye. La Orşova a urcat şi Mihai Roth, cel care trebuia să-i conducă 
pe drumul spre libertate, spre o viaţă mai bună şi spre familiile pe care unii le 
cunoşteau doar din fotografii şi din poveştile rudelor. La ora 11, trenul a ajuns la 
destinaţie, iar cei cinci au coborât şi s-au împrăştiat, pentru a nu atrage atenţia. 
Mihai Roth s-a plimbat mai mult singur, iar la un moment dat, intersectându-se 
cu Spielhaupter, l-a întrebat unde este Andrei Potye. Găsindu-l pe acesta din urmă, 
a intrat cu el într-un WC public şi i-a dat steagul alb, spunându-i să-l ascundă sub 
cămaşă. Apoi, după ora 13, au decis să pornească spre vasul ce trebuia să-i ducă 
pe malul celălalt al Dunării. Pentru a nu întâmpina dificultăţi, au decis să nu 
meargă toţi odată, ci mai întâi Mihai Roth şi Gheorghe Schenker, iar apoi Gheorghe 
Roth, Spielhaupter şi Potye. Dacă primii doi nu au fost întrebaţi nimic de cei care 


1. Ibidem, f. 122. 

2. Descrierile au variat în funcţie de memoria fiecărui martor sau participant, precum şi 
de modul in care au fost interpretate nuanțele de culoare. Un portret cuprinzător al 
aspectului celor cinci se regăseşte într-una dintre declaraţiile lui Gheorghe Schenker : 
„Roth Mihai în palton gri închis (aproape negru), cu bască pe cap si incaltat cu cisme ; 
Roth Gheorghe cu bască bleumarin pe cap, în canadiană de doc alb-gălbuie, pantaloni 
maro cu dungi şi pantofi maro, Spielhaupter Simion era îmbrăcat într-o haină de velur 
albastră, pantaloni de stofă culoare închisă, capul descoperit, Potye Andrei cu pantalon 
de culoare închisă, pantofi maro, capul descoperit, iar subsemnatul aveam o scurtă de 
doc galbenă (...) cu clape la piept şi umeri, pantaloni negri şi pe cap o căciulă cu urechi 
tip militar” (Ibidem, f. 87). 

verificau actele şi biletele la intrarea pe navă, cei din al doilea grup au fost nevo- 
iti să predea buletinele pentru verificări, dar li s-a permis să se urce pe punte. 
Însă pe vas nu era un singur grănicer, ci doi: unul în partea din faţă, soldatul 
Călin Gheorghe, şi un altul în spate, ostaşul Ion Frangulea. În apropierea celui 
de-al doilea s-au aşezat, conform planului, Mihai Roth şi Schenker, iar ceilalţi trei 
s-au poziţionat lângă cel din faţă. 

Undeva după ora 14, vasul de pasageri „Cernavodă” părăsea oraşul Turnu 
Severin cu destinaţia Ostrovul Mare. Trecerea la acţiune a devenit brusc improba- 
bilă după ce, la prima oprire (probabil la Ostrovul Corbului), la bordul navei, au 
urcat un ofiţer şi un soldat înarmat, ceea ce modifica substanţial raportul de forţe 
în defavoarea grupului lui Mihai Roth. Însă, la a doua oprire, în localitatea Vrancea, 
cei doi pasageri înarmaţi au coborât!, iar cei doi grăniceri de pe vas au făcut o rocadă 
de posturi care avea să însemne pentru unul dintre ei condamnarea la moarte. În 
jurul orei 15.45, vasul pleca din Vrancea spre următoarea oprire care era la Crivina. 
După aproape un sfert de oră, rutina cursei de pasageri avea să ia sfârşit?. 

Dintr-odată, Roth Mihai s-a năpustit asupra grănicerului Călin, lovindu-l cu 
putere şi încercând să-i smulgă arma. Soldatul a opus rezistenţă şi a încercat să 
fugă spre partea din faţă a vasului, dar a fost împiedicat de Gheorghe Schenker, 
care l-a atacat la rândul său. Soldatul s-a ghemuit, încercând să se apere de pum- 
nii celor doi tineri, şi a început să strige după ajutor în timp ce ţinea strâns de 
cureaua armei. Tipetele i-au alertat pe toţi cei de pe vasul „Cernavodă”. Într-una 
dintre încăperile navei se aflau bucătăreasa Dumitra Ionita, împreună cu soţul său, 
Mihai Ionita, şi cu Petre Stipan. Cei doi marinari au ieşit pe punte şi, văzând lupta 
dintre atacatori şi grănicerul Călin, au venit în apărarea soldatului. Stipan a sărit 
în spatele lui Mihai Roth, l-a prins de gat şi i-a pus genunchiul în spate, încercând 
să-l imobilizeze, dar a fost imediat atacat de Schenker, care l-a tăiat cu briceagul. 
Tot Schenker s-a întors şi către Mihai Ionita, pe care l-a rănit, cei doi membri ai 
echipajului retrăgându-se în cameră, alături de bucătăreasă3. Din cabina de comandă, 
auzind urletele de afară, Ilinca Filofteia, soţia pilotului-secund, s-a apropiat de 
geamul dinspre spate al navei şi a văzut atacul în momentul său culminant : 


Tot în timp ce-l loveau pe granicerul de lângă pupa vasului, acesta - grănicerul - a 
ridicat capul în sus şi l-am văzut că era plin de sânge pe faţă şi pe îmbrăcăminte. Când 
grănicerul a ridicat capul în sus şi a strigat din nou ajutor, unul dintre cei doi indivizi 
(Gheorghe Schenker - n.m.) [...] l-a lovit din nou cu pumnul în cap, iar celălalt continua 
să-l lovească în spate. Cel de-al doilea individ care-l lovea pe grănicer (Roth Mihai — 
n.m.) [...] a luat cu mâinile de picioare pe soldatul grănicer, iar celălalt (Gheorghe 


Schenker - n.m.) de spate şi l-au aruncat peste balustradă în Dunăre”?. 


Ibidem, f. 122v. 
Ibidem, f. 33v. 
Ibidem, ff. 76, 255. 
Ibidem, f. 244. 

Motivul pentru care Mihai Roth şi Gheorghe Schenker au recurs la acest gest 
pare să nu fie neapărat premeditat, ci mai degrabă apărut pe fondul adrenalinei şi 
al panicii: „Văzând că nu putem să-l dezarmăm şi pentru a câştiga timp, eu 
împreună cu Schenker Gheorghe încolţindu-l pe grănicer în balustrada vasului l-am 
ridicat şi l-am rostogolit peste balustradă, dându-i drumul în Dunăre”!. 

Imediat după ce au auzit strigăte venind din partea cealaltă a vasului, Gheorghe 
Roth, Simion Spielhaupter şi Andrei Potye au înţeles că acţiunea lor a început şi 
au trecut la atac asupra celui de-al doilea grănicer. Gheorghe Roth a început să-l 
lovească cu pumnii pe soldatul Frangulea, iar Spielhaupter, în vâltoarea momen- 
tului, a scos limba de pantofi, şi nu briceagul, şi a început să-i dea cu ea în cap 
soldatului, care căzuse în genunchi, lângă balustradă?. În acelaşi timp, alarmat de 
zgomotele ce veneau de pe punte, căpitanul Stănică Stoica s-a uitat pe geam şi, 
alături de Filofteia Ilinca, a văzut momentul în care grănicerul Gheorghe Călin a 
fost aruncat peste bord. Alarmat, căpitanul a coborât din cabina de comandă, 
ajungând în partea din faţă a navei. În acest moment a văzut cum al doilea grăni- 
cer ţinea strâns arma, stând în genunchi sub loviturile lui Gheorghe Roth şi ale 
lui Andrei Potye, care îi luase locul lui Spielhaupter. Chiar şi în această fază a 
atacului, căpitanul Stoica încă mai credea că problema o constituiau nişte tineri 
aflaţi în stare de ebrietate şi care deveniseră agresivi. Comandantul vasului a 
întrebat ce se întâmplă, iar Potye i-a răspuns într-o română stricată că nu ar fi 
nimic. Abia acum căpitanul a realizat că nava era pe punctul de a fi deturnată şi 
s-a năpustit asupra lui Potye, strigând totodată după ajutor. 

În aceleaşi secunde, Mihai Roth urcase în cabina de comandă unde nu l-a găsit 
pe căpitanul Stănică, ci pe pilotul-şef Constantin Stângă, pe pilotul secund Ion Ilinca 
şi pe soţia sa Filofteia, precum şi pe Gheorghe Munteanu, un pilot care călătorea 
ca pasager, care se afla de fapt la comanda vasului. Roth a scos pistolul, dar femeia 
a remarcat imediat ţeava armei şi a început să strige „Fiţi atenţi, că au pistoale !”. 
Tânărul i-a cerut de câteva ori să tacă, altfel o împuşcă, însă Filofteia Ilinca, aflată 
probabil în stare de panică, nu a dat curs amenințării’. În acelaşi timp, lupta in 
partea din faţă a vasului continua : grănicerul ţinea strâns de armă, încercând să 
o utilizeze pentru a se apăra. Potye pusese mâna pe ea, dar la un moment dat 
pusca s-a descărcat, glontul trecând prin piciorul lui Andrei Potye şi, prin ricoseu, 
şi prin piciorul Janetei Lebegioara, o pasageră surprinsă de evenimente pe punte. 
Aflat încă în cabina de comandă, încercând să se impună asupra celor patru per- 
soane, Mihai Roth a auzit împuşcătura şi a luat decizia să nu apese pe trăgaci, ci 
a fugit pe punte, unde s-a năpustit asupra grănicerului, lovindu-l puternic cu cizma 


1. Ibidem, f. 34. 
2. Ibidem, f. 123v. 
3. Ibidem, ff. 236, 245. 

în burtă, apoi s-a întors către şeful de echipaj Gheorghe Stângă, care încerca să 
sară în ajutorul căpitanului Stănică, şi i-a dat un pumn în faţă. După ce cu câteva 
secunde înainte luase o decizie capitală — aceea de a nu face uz de pistolul pe care 
îl avea -, Mihai Roth a luat o a doua hotărâre, ce avea să aibă urmări capitale: 
le-a strigat în germană celorlalți să sară în Dunăre. În acest moment a apărut pe 
punte şi Dumitru Bejan, mecanicul-şef al navei, care văzând lupta dintre colegii 
săi şi tinerii atacatori, a încercat să intervină: „Văzând această situatiune am pus 
mâna pe o rindea lungă ca să-i dau banditului în cap, dar în timp ce m-am aplecat 
să iau rindeaua, banditul m-a îmbrâncit şi a fugit înspre pupa vasului. Eu m-am 
luat după el ca să-l lovesc, dar el a pus mâna pe colacul de salvare şi a sărit în 
Dunăre”!. Este foarte posibil ca persoana descrisă de Bejan să fie chiar Mihai 
Roth?, deoarece numai acesta şi Simion Spielhaupter au reuşit să sară în apă având 
colac de salvare, în timp ce Gheorghe Schenker şi Gheorghe Roth au sărit fără. 
Slăbit de împuşcătură şi împresurat de marinari, Andrei Potye a fost imobilizat de 
căpitanul Stănică şi de Gheorghe Stângă şi închis într-o cameră de pe puntea 
vasului. 

Cei patru atacatori - fraţii Roth, Schenker şi Spielhaupter - au început să inoate 
spre malul iugoslav, dar în apă aveau să se petreacă două momente dramatice. 
Gheorghe Roth şi-a strigat o dată fratele, apoi încă o dată şi apoi a dispărut în 
apele Dunării. Dacă asupra decesului său nu planează nici o controversă, nu ace- 
laşi lucru se poate afirma despre al doilea episod. Iată ce declara Dumitra Ioniţă : 
„Revin şi declar că atunci când eu am fugit spre bucătărie a venit un civil îmbră- 
cat în haină de catifea bleumaren, a smuls colacul de salvare din faţa bucătăriei 
şi a sărit peste bord în Dunăre. L-am văzut când a înotat şi ajungând pe grănice- 
rul care scăpase în apă l-a afundat în apă de trei ori după care grănicerul nu a mai 
venit la suprafaţa apei”3. Foarte asemănătoare este şi declaraţia lui Petre Stipan : 
„Am văzut în apă 3 civili şi pe grănicer. Unul dintre civili şi anume cel îmbrăcat 
în haină de catifea albastră plutea pe un colac de salvare şi când a ajuns lângă 
ostaşul de grăniceri l-a băgat in apă şi nu a mai venit la suprafaţă”. Din declara- 
tiile date după arestare de către membrii grupului condus de Mihai Roth rezultă 
că doar doi dintre ei au sărit în Dunăre cu colaci de salvare: şeful, Mihai Roth, 
care, conform descrierii făcute de Gheorghe Schenker, era îmbrăcat într-un palton 
gri-închis, şi Simion Spielhaupter, care purta o haină de velur albastră. Ipoteza ca 
acesta din urmă să-l fi înecat pe grănicerul Gheorghe Călin trebuie privită cu multă 
circumspectie, deoarece nu există alte mărturii în afară de cele două ale unor 


Ibidem, f. 248. 
Ibidem, f. 235v. 
Ibidem, f. 253v. 
Ibidem, f. 256v. 

persoane care ar fi văzut scena din bucătărie sau din apropierea ei, precum şi 
pentru că acest fapt nu a fost imputat lui Spielhaupter în timpul procesul (deşi 
sublinierile din declaraţia lui Petre Stipan arată că a fost remarcat de Dumitru 
Băescu, anchetatorul penal de Securitate). 

Cei trei membri ai grupului rămaşi în viaţă vedeau însă cum drumul lor spre 
libertate se închidea încetul cu încetul. Marinarii şi grănicerul rămas în viaţă au 
preluat iniţiativa, iar căpitanul Stoica Stănică a dat ordin ca vasul să facă un ron- 
dou, punându-se zid între înotători şi malul iugoslav. Apoi a fost coborâtă o barcă 
în care se aflau grănicerul Ion Frangulea şi marinarii Constantin Stângă şi Florea 
Stănică. Mihai Roth, Simion Spielhaupter şi Gheorghe Schenker au fost recuperati 
din apă, legaţi şi închişi alături de Andrei Potye. Vasul „Cernavodă” s-a îndreptat 
spre staţia „Crivina”, unde cei patru aveau să fie predati Securităţii. Soarele se 
apropia de asfintit, coborând undeva parcă dincolo de linia ce despărţea vestul 
mult visat, al unei Europe libere şi al sperantelor într-o viaţă mai bună, de restul 
continentului aflat sub comunism. Odată cu corpul ceresc apuneau şi visele celor 
patru tineri. 


Dincolo de naivitate şi curaj 

În urma acţiunii eşuate de deturnare a vasului de pasageri „Cernavodă” au murit 
doi oameni (Gheorghe Roth şi soldatul Călin Gheorghe), iar alţi şase au suferit 
leziuni : Andrei Potye şi Janeta Lebegioara au fost răniţi de glontul tras din arma 
celui de-al doilea grănicer, soldatul Ion Frangulea (tăieturi pe fata şi echimoze la 
nivelul capului), Petre Stipan (plagă tăiată la nivelul abdomenului), Mihai Ionita 
(plagă tăiată pe umăr) şi Gheorghe Stângă (contuzie a piramidei nazale)!. Ancheta 
a început a doua zi, toţi cei patru fiind interogati la Craiova de It.-maj. Florea 
Gheorghiu şi de către It.maj. Victor Fota?. 

În acest timp, Stenner a început să bănuiască faptul că se întâmplase ceva, 
deoarece colegii săi de dormitor nu mai erau in Băile Herculane. Socul avea să 
vină pe 14 martie, când a fost arestat şi închis la Direcţia Regională a Securităţii 
din Craiova. În aceeaşi zi au fost reţinuţi şi Matei Koller şi Stefan Negre Bot, iar 
ultima persoană arestată avea să fie Ana Wiesbecher, la 23 martie. Remarcabil 
este faptul că, în urma unei cercetări făcute pe 14 martie la Grota Haiducilor, 
Securitatea a reuşit să găsească 22 de bucățele din hârtia pe care Mihai Roth 


1. Ibidem, f. 278. 

2. Mihai Roth a fost interogat pe 7, 12, 16, 17, 22, 25, 26, 27, 28, 30 si 31 martie; 
Gheorghe Schenker pe 7, 8, 10, 13, 25 şi 27 (de două ori) martie ; Simion Spielhaupter 
pe 9, 14, 19, 20, 25, 28 şi 31 martie; iar Andrei Potye pe 9, 18, 20 şi 25 martie. 


SPRE ADEVĂRATA LIBERTATE. GRUPUL MIHAI ROTH ŞI DETURNAREA VASULUI... 141 


scrisese jurământul pe care îl citise în faţa celorlalţi, şi pe care o rupsese şi o 
aruncase la intrarea în grotăl. 

Cercetările au scos la iveală carentele care au dus la eşuarea acţiunii din 
6 martie 1959. Numărul celor care urmau să facă parte din grup nu a fost prestabilit. 
Iniţial, Mihai Roth intenţiona să aibă nouă sau zece persoane alături de el pe 
vas?, însă în final a avut numai patru (de schimbarea de optică a lui Matei Koller 
neavând nici o cunoştinţă). De punctat este însă faptul că nimeni altcineva nu avea 
voie să recruteze alţi tineri. Mai mult decât atât, iniţiatorul grupului credea că 
poate să se ocupe singur de grănicer, idee ce s-a dovedit falimentară, atât pentru 
că pe vas au fost doi soldaţi, cât şi pentru că la doborârea unui singur grănicer a 
avut nevoie de aportul lui Gheorghe Schenker. De asemenea, au fost investite timp 
şi energie în pregătiri care s-au dovedit a nu fi necesare: uniforme, steaguri, 
însemne şi, mai ales, ştampila. Toate acestea trădează o naivitate şi o perspectivă 
chiar romantică, în care deturnarea vasului părea să fie mai aproape de o aventură 
a unor tineri curajoşi decât o operaţiune la limita dintre viaţă şi moarte. Această 
viziune constituie probabil proiecția personalităţii lui Mihai Roth, un tânăr pre- 
dispus la acte care subsumau violenţă, pericol, risc şi o anumită forţă sau siguranţă 
morală de a se confrunta cu primejdiile. Contribuţia celorlalţi membri ai grupului 
a fost minimă, aproape inexistentă, deoarece toţi juraseră în Grota Haiducilor să-l 
urmeze orbeşte pe Mihai Roth şi nici un document de arhivă nu atestă vreo initi- 
ativă venită din partea lor. Lipsa experienţei de viaţă şi supraestimarea forţelor 
proprii pot fi motivele pentru care tinerii au considerat suficiente cutitele de 
bucătărie, bricegele şi chiar limba de pantof (!) pentru a surclasa capacitatea de 
răspuns a unui soldat înarmat. Nu în ultimul rând, lipsa de coordonare a fost un 
factor decisiv în imposibilitatea suprimării celui de-al doilea grănicer. Mărturiile 
personalului echipajului care s-a implicat în altercatia izbucnită în partea din fata 
a vaporului vorbesc despre doi atacatori, nu despre trei. Este neclară activitatea 
lui Spielhaupter şi a lui Gheorghe Roth după ce Andrei Potye a sărit la rândul său 
asupra grănicerului. Abia venirea lui Mihai Roth la faţa locului a echilibrat oare- 
cum raportul de forţe, însă este drept că la acel moment interveniseră şi marinarii, 
dar acest fapt fusese luat în calcul încă din timpul pregătirii atacului. Totuşi, 
momentul decisiv s-a petrecut în cabina de comandă a vasului, unde Mihai Roth 
a refuzat să-i împuşte pe cei ce se aflau la comanda navei (de punctat însă că avea 
doar trei gloanţe disponibile şi patru oameni în faţa sa). Mai mult, nici după ce a 
auzit detunătura de pe punte nu a făcut uz de armă, ci, posibil din cauza panicii, 
a ales o improvizație faţă de planul discutat cu ceilalţi din grup. Săritura în Dunăre 
s-a făcut în mod dezorganizat, nu toţi atacatorii luând colac de salvare, ceea ce a 


1. ACNSAS, fond Penal, dosar 004544, vol. 1, f. 264. 
2. Ibidem, f. 170v. 

dus la moartea lui Gheorghe Roth. Privit atât în ansamblu, cat şi secvențial, pla- 
nul construit de Mihai Roth îşi trădează defectele şi caracterul nerealist. 

Discrepanta radicală dintre optimismul exagerat şi deznodământul tragic pare 
să-şi fi pus amprenta asupra lui Mihai Roth, care declara într-unul dintre ultimele 
interogatorii că „mă simt vinovat şi pentru faptul că eu am fost iniţiatorul acestei 
acţiuni şi am târât după mine şi pe ceilalţi care au fost şi ei de acord cu acţiunea 
întreprinsă de mine. Nu doresc decât să fiu pedepsit pentru faptele mele aşa cum 
prevăd legile RPR şi să se tina seama că în această acţiune fata de ceilalţi eu am 
cea mai mare vină”!. 

Procesul s-a desfăşurat în aprilie 1959, cazul fiind judecat de Tribunalul Militar 
al Regiunii a II-a Militare, iar preşedinte al completului a fost locotenent-colone- 
lul de justiţie Emil Hirsch. Mihai Roth a avut aceeaşi atitudine resemnată şi 
încărcată de responsabilitate pentru soarta celor ce-i juraseră credinţă, refuzând 
să mai facă vreo declaraţie, spunând că tot ce a avut de spus mărturisise în anchetă, 
şi a afirmat că ia asupra sa toată vina. Schenker a declarat că îşi recunoaşte gre- 
şeala de a-l fi urmat pe Mihai Roth, iar Potye şi Spielhaupter şi-au motivat actele 
prin dorinţa reîntâlnirii părinţilor care erau în Germania Occidentală. Matei Koller 
a subliniat că a refuzat să mai facă parte din grup, neacceptând planul propus de 
iniţiator, mama sa, Ana Wiesbecher, a mărturisit că nu ştia detaliile planului gân- 
dit de Mihai Roth, iar Gheorghe Stenner Enrich a reiterat că nu raportase Securităţii 
existenţa grupului de teama unor represalii din partea lui Mihai Roth. 

Pe 28 aprilie 1959, tribunalul hotărăşte condamnarea la moarte şi confiscarea 
averii în cazul lui Mihai Roth, Simion Spielhaupter, Gheorghe Schenker şi Andrei 
Potye, şi condamnă la câte 10 ani de muncă silnică pe Matei Koller şi Ştefan Negre 
Bot, la 6 ani de închisoare corecțională pe Gheorghe Enrich Stenner şi la 3 ani 
de închisoare corecțională pe Ana Wiesbecher?. După pronunţarea sentintelor, nu 
doar cei condamnaţi au înaintat recurs, ci şi Procuratura Militară, care considera 
că pedepsele acordate lui Negre şi Koller sunt prea mici în comparaţie cu gravi- 
tatea faptelor. Recursul s-a judecat la Colegiul Militar al Tribunalului Suprem al 
RPR, în şedinţa din 12 mai 1959, preşedintele completului fiind colonelul de 
justiţie Alexandru Apostoliu. Instanţa a decis nu doar să respingă recursurile 
condamnaților, ci şi să accepte punctul de vedere formulat de procuratură, hotărând 
ca pedeapsa lui Matei Koller să fie majorată la 14 ani de muncă silnică, iar cea a 
lui Ştefan Negre Bot la 12 ani. 

Recursurile formulate de condamnaţi constituie însă o introspectie în vieţile 
unora dintre ei. Textele pe care le-au redactat reprezintă portretizări sincere ale 
unor drame personale ce au acţionat ca nişte resorturi emoţionale care i-au împins 


1. Ibidem, f. 44v. 
2. Ibidem, vol. 2, ff. 51-56. 

pe unii dintre tineri la acceptarea planului mai mult decât îndrăzneţ al lui Mihai 
Roth. În memoriul pe care l-a scris, Simion Spielhaupter arăta că tatăl său fusese 
încorporat în 1943 în trupele militare germane, supravietuise războiului, însă 
finalul conflagrației l-a găsit în Germania ocupată de aliaţi, unde a şi rămas după 
1945. Astfel, tânărul nu îşi cunoscuse niciodată tatăl, acesta din urmă fiind forţat 
să plece de lângă familie când băiatul încă nu împlinise 3 ani. Simion depusese 
actele să plece în mod legal în RFG, însă cererea i-a fost respinsă de autorităţile 
române. Dorinţa de a-şi cunoaşte tatăl a fost motivaţia sa de a participa la acţiunea 
condusă de Mihai Roth!. 

Un caz asemănător este şi cel al lui Andrei Potye: când avea 3 ani, tatăl său 
a fost încorporat în armata germană, iar după război a rămas în Germania 
Occidentală. Mama sa a fost deportată în 1945 în URSS, astfel că la vârsta de 5 ani 
rămăsese fără părinţi, fiind dat în grija unei bunici. Îmbolnăvindu-se, mama sa a 
fost trimisă din URSS în Germania, şi nu în România, astfel că între copil şi părinţi 
s-a ridicat Cortina de Fier. Aceştia din urmă s-au regăsit în Germania postbelică 
şi au încercat să se reunească cu băiatul lor, însă autorităţile române au respins 
cererile pe care soţii Potye le-au înaintat în 1949 şi 1950. În 1951, Andrei Potye 
primeşte o scrisoare în care este informat că i se născuse un frate, pe care l-a 
cunoscut doar din poza care se afla în plic. Totodată, părinţii l-au îndemnat să 
depună actele pentru a se reuni cu familia în Germania de Vest, gest pe care Andrei 
Potye l-a făcut de patru ori şi tot de atâtea ori autorităţile române l-au respins. În 
1957 a primit o altă scrisoare, prin care a aflat că are încă un frate care se născuse 
în Germania Federală şi pe care l-a văzut tot doar în poze. În ianuarie 1959 ar fi 
primit o ultimă scrisoare de la părinţi: „Mă întreba de ce nu vin la ei, că nu mă 
interesez de acte sau nu vrei să mai ai părinţi şi atunci m-a luat aşa un dor de 
părinţi şi fraţi şi m-am hotărât şi eu în anul 1959 în februarie cu gândul meu 
copileresc la planul pe care mea propus Roth Mihai”?. Destinul a făcut ca propu- 
nerea lui Mihai Roth să vină la momentul potrivit pentru a rezona în sufletul 
bulversat al tânărului. Modul în care Andrei Potye încheia recursul îi reflectă 
starea interioară în faţa condamnării la moarte : 


Domnule preşedinte, vă rog foarte frumos, recunosc că am făcut o crimă mare, dar 
numai din cauza lui Roth care m[-]a dus de nas că faptele să petrec uşoare şi fără arme 
şi fără cuțite şi totuşi ei toţi 4 au fost pregătiţi cu aceste arme albe şi el cu pistol şi 
cauza mea mai a fost gândul copilăresc pe care mai am în capul meu, dar vă rog dom- 
nule ordonată instante, recunoasteti că nu a-şi vrea să mor atât de tânăr şi anume la 
19 ani. 


1. Ibidem, f. 74. 
2. Ibidem, f. 70. 

Dacă poveştile de viaţă ale celor doi arată drama tinerilor care trăiau conse- 
cintele războiului in care fuseseră atraşi părinţii lor, recursul Anei Wiesbecher 
reprezintă o oglindă a destinului tragic al comunităţii germane din România post- 
belică. „Sunt nemtoaica [...] Am lipsit din ţară 11 ani ca deportată(?). Puteam 
rămâne în Germania, însă dragostea de patrie m-a adus înapoi. [...] Sunt de trei 
ani venită în ţară, copilul meu a fost crescut fără părinţi şi ştia româneşte. De 
mine dacă a făcut ceva s-a ferit !” preciza femeia. Apărarea sa este reprezentativă 
pentru situaţia saşilor şi şvabilor care simţiseră greutatea înfrângerii Germaniei şi a 
pedepsei primite din partea politicii comuniste dictate de Moscova, precum şi a 
nesigurantei într-o ţară în care nu erau nici bine văzuţi, nici doriţi. „Rog ca să mai 
mi se micşoreze pedeapsa căci nu ştiu nimic şi am fost destul pedepsită 11 ani pen- 
tru motivul că m-am născut nemţoaică”? îşi încheia femeia recursul la 11 mai 1959. 

În cele din urmă, Prezidiul Marii Adunări Naţionale decidea, la 5 iunie, comu- 
tarea pedepsei cu moarte a lui Schenker, Potye şi Spielhaupter în muncă silnică 
pe viață’. Cinci zile mai târziu, pe 10 iunie 1959, Mihai Roth „scăpa” pentru 
totdeauna din Republica Populară Română, fiind executat la ora 22, în Penitenciarul 
Craiova. La 21 ianuarie 1963, pedepsele celor trei membri ai grupului Roth rămaşi 
în viaţă au fost micşorate la 25 de ani de muncă silnică. Prima persoană din lotul 
condamnat în aprilie 1959 care avea să fie pusă în libertate a fost Ana Wiesbecher, 
la 21 martie 1962, după ce trecuse prin închisorile Jilava, Miercurea Ciuc şi Arad‘, 
revenind la domiciliul său din Bencecu de Sus. Fiul său, Matei Koller, a trecut 
prin Gherla, Salcia, Giurgeni şi Ostrov, de unde a fost eliberat la 1 august 1964. 
Ştefan Negre Bot a cunoscut experienţa carcerală a temnitelor de la Gherla, Salcia, 
Periprava, Galaţi, Jilava, Aiud, şi din nou Periprava şi Gherla, de unde a fost pus 
în libertate la 18 aprilie 1964. 

După comutarea sentinţei la moarte în muncă silnică pe viaţă, Andrei Potye a 
trecut prin lagărele de muncă de la Luciu-Giurgeni şi de la Ostrov?. În iarna anu- 
lui 1959, tânărul a făcut cerere către Consiliul de Stat al RPR, prin care solicita 
să fie iertat de executarea restului de pedeapsă deoarece participase la acel act 
împins doar de dorul de părinţi. „Cred că intelegeti un copil dornic de părinţi, 


1. Conform unei declaraţii a lui Matei Koller, femeia s-a repatriat din Germania Federală 
în 1956. 

2. ACNSAS, fond Penal, dosar 004544, vol. 2, f. 84. 

3. Ibidem, f. 94. 

4. Informaţii din fişa matricolă penală eliberată pe numele Anna Wiesbecher (http : //5.2.132.65/ 
Fise % 2Omatricole %20penale % 20- % 20detinuti % 20politici/V/V % 2002. %20Vasile %20-%20 
Viktorin/Viesbecher %20Anna/, accesat in data de 19. VIII.2015). 

5. Fişa sa matricolă nu este disponibilă, informaţiile fiind preluate din ACNSAS, fond 
informativ, dosar 1030518. 

naiv şi neavând nici o pregătire afară de cei 7 ani elementare la vârsta aceia de 
19 ani”!, îşi încheia cererea Andrei Potye. Direcţia Generală Oltenia a Ministerului 
Afacerilor Interne nu înţelegea însă punctul său de vedere şi aviza negativ cererea 
tânărului. Totuşi, acesta a fost pus în libertate la 1 august 1964, beneficiind de 
decretele de grațiere a deţinuţilor politici, iar ulterior angajat ca zidar la GAS 
Giarmata (judeţul Timiş). Andrei Potye a continuat însă să facă toate eforturile 
pentru a emigra în Germania pe cale legală, impulsionat şi de scrisorile trimise 
de părinţii săi, care îl informau în 1965 că s-ar afla pe a patra listă întocmită de 
Crucea Roşie în privinţa emigrării cetăţenilor de origine germană din România. 
Tânărul a încercat să caute o rezolvare în această privinţă, solicitând o audienţă 
la Ministerul de Interne, dar „a primit ca răspuns că nu poate să plece şi, dacă el 
chiar insistă că vrea să trăiască împreună cu părinţi lui, atunci să scrie la părinţi 
Deznădăjduit, a apelat şi la Legatia Franceză, care i-a comunicat că nu poate face 
nimic fără acordul părţii române. Potye a plecat din Bucureşti spunând că nu mai 
are încredere în nimeni. Peste câteva luni, în ianuarie 1966, avea să se reîntâlnească 
cu mama sa, Elisabeta Potye, care a putut veni în ţară ca turistă. Cu această oca- 
zie, femeia a aflat că băiatul său urma să se căsătorească, dar nu ştia ce se va 
întâmpla în continuare şi dacă va putea vreodată să emigreze. 

Despre Simion Spielhaupter datele sunt foarte sumare : a fost închis la Gherla, 
de unde a fost pus în libertate la 3 august 19645. În acelaşi penitenciar şi-a exe- 
cutat pedeapsa şi Gheorghe Schenker, fiind grațiat pe 1 august 1964. După elibe- 
rarea sa, a revenit în Miercurea Sibiului şi s-a angajat în construcţii, lucrând pe 
diferite şantiere din Transilvania. Securitatea i-a deschis un dosar de urmărire infor- 
mativă care atestă schimbarea de personalitate : Schenker a devenit un bărbat retras 
şi reţinut în discuţii, diferit faţă de tânărul care se lupta pe puntea vasului „Cernavodă” 
pentru a fugi din România. Întrebat de informatorul cu numele conspirativ Nic(olae) 
Stanciu despre ideea de a pleca în străinătate, „Schenker spune că făcea pe dracu, am 
vrut să trec graniţa îndemnat de alţi nebuni din Timişoara şi bine a fost că nu am ajuns 
acolo că astăzi pot să îngrijesc pe mama iar eu am ce[-]mi trebuie”. Bărbatul şi-a 
întemeiat o familie, căsătorindu-se la sfârşitul anilor '70 şi renunțând, conform note- 
lor informative din dosar, la ideea de a emigra din România. 

Însă cel mai paradoxal destin a fost cel al lui Gheorghe Stenner Enrich, care 
şi-a ispăşit condamnarea la Periprava şi Salcia, de unde a fost eliberat la 26 ianuarie 


= 


Ibidem, f. 13. 

2. Ibidem, f. 5. 

3. Informaţii din fişa sa matricolă penală (http ://5.2.132.65/Fise %2Omatricole %20 
penale %20- % 20detinuti % 20politici/S/S % 2010. %20Soparla %20- % 20Stamatescu/ 
Spielhaupter %20Simion/, accesat în data de 19.VIII.2015). 

4. ACNSAS, fond Informativ, dosar 163052, ff. 10-11. 

1963. S-a angajat ca maistru constructor pe diferite şantiere din zona Sibiului şi 
s-a căsătorit cu Renate Stenner, cu care a avut trei copii. Cu toate că mutarea sa 
la Băile Herculane în 1959, la presiunile fraţilor Roth, a însemnat condamnarea 
la patru ani de închisoare, conform unei note informative din 1981, „concediile şi 
le petrece în staţiunea Herculane de regulă, unde are prieteni, dar anul acesta a 
fost în altă parte în mod excepţional şi întotdeauna merge singur”!. Mai mult de 
atât, dacă in 1959 a refuzat categoric propunerea de a fugi din ţară, în anii '80 
Gheorghe Stenner Enrich avea să devină un ardent doritor de a emigra în Germania 
de Vest. Motivul era boala gravă de care suferea unul dintre copiii săi, doar în 
1980, bărbatul a depus actele pentru a pleca din ţară împreună cu familia, dar 
aprobarea cererii întârzia. Dezideratul său de a emigra era atât de puternic, încât 
într-un raport din 1988 se menţiona că Stenner a fost convins să renunţe la ideea 
de a trece graniţa în mod fraudulos (exact ce refuzase tranşant cu aproape trei 
decenii în urmă! ) în favoarea unei emigrări legale?. 


Dramă personală şi ideologie 


Cu toate că în timpul anchetei, al procesului şi al recursului unii dintre inculpati 
(cum este cazul lui Simion Spielhaupter?) au încercat să sublinieze că gestul lor 
nu a avut o încărcătură politică doar pentru a-şi uşura condamnările, motivațiile 
evenimentelor din 6 martie 1959 sunt de această natură. Cazul grupului condus 
de Mihai Roth arată dezacordul flagrant dintre libertăţile susţinute de propaganda 
regimului comunist şi transpunerea lor în realitate. Acţiunea de deturnare a vasu- 
lui şi implicit moartea fraţilor Roth şi a grănicerului Călin nu ar fi existat dacă 
autorităţile le-ar fi permis tinerilor să plece pe cale legală din ţară. Decizia con- 
stantă de a refuza dreptul la emigrare şi atitudinea restrictivă cu privire la cererile 
acestor tineri (răspunsurile primite de Andrei Potye în 1965 nu reprezentau cazuri 
izolate) au alimentat o frustrare care a fost transpusă într-un act violent. 

Mai mult, autorităţile comuniste nu au suprimat numai libertatea de mişcare, 
ci şi dreptul la reîntregirea familiei. Cazurile lui Spielhaupter şi ale lui Potye 
sunt reprezentative pentru dezintegrarea familiilor de origine germană din 
România, în urma celui de-al Doilea Război Mondial. Încorporările etnicilor 
saşi şi şvabi în trupele Wehrmacht-ului sau în diviziile Waffen-SS şi cursul ulte- 
rior al conflagrației mondiale au dus la cazuri în care bărbaţii au fost rupti de 


1. ACNSAS, fond Informativ, dosar M FI 58743 SB/Rola 239 conex, f. 45. 
2. ACNSAS, fond Informativ, dosar M FI 58743 SB/Rola 247 conex, f. 2. 
3. ACNSAS, fond Penal, dosar 004544, vol. 2, f. 74. 

familiile lor. Dezbinarea a fost accentuată ulterior şi de deportările în URSS şi 
de repatrieri, astfel că a apărut categoria copiilor de origine germană care dorea, 
în anii '50, regăsirea părinţilor şi reîntregirea familiei. Resentimentele fata de 
societatea în care erau nevoiţi să trăiască au fost şi mai mult amplificate de 
reformele care au vizat tocmai slăbirea capacităţii economice şi a vitalitatii 
comunităţilor săseşti şi şvabe (confiscarea terenurilor, introducerea de alogeni 
în casele lor etc). 

Nu în ultimul rând, nu trebuie neglijat nici fundalul social al acestei acţiuni : 
toţi cei implicaţi erau muncitori, făcând parte aşadar din categoria pe care, conform 
propagandei, se sprijinea Partidul Muncitoresc Român. Toţi aveau o pregătire 
elementară sau medie: Ana Wiesbecher absolvise patru clase primare, Matei 
Koller cinci, Mihai Roth, Gheorghe Schenker, Simion Spielhaupter, Andrei Potye 
şi Ştefan Negre Bot câte şapte, cea mai bogată educaţie având-o Gheorghe Stenner 
Enrich, cu şapte clase elementare şi două clase profesionale. Pentru aceşti oameni 
se construia socialismul care, conform ideologiei, urma să le aducă libertatea, 
fericirea şi împlinirea. În schimb, din interogatoriile şi declaraţiile date de mem- 
brii grupului Roth, tocmai dorinţa de a trăi mai bine, inclusiv economic (Mihai 
Roth vorbea la un moment dat de posibilitatea ca în Germania de Vest tinerii să 
ajungă maiştri şi să nu mai fie simpli muncitori), a fost determinantă pentru aproape 
toţi cei ce au agreat planul de trecere a graniţei. Securitatea a încercat, în primă 
instanţă, să supraliciteze latura politico-ideologică, plecând de la o afirmaţie a lui 
Matei Koller conform căreia uniformele albe aveau rolul de a arăta celor de pe 
celălalt mal al Dunării că în România ar fi grupuri care luptă împotriva comunis- 
mului!, însă a devenit clar că tinerii nu făcuseră din acest aspect o motivaţie 
semnificativă. 

Tentativa eşuată de deturnare a vasului de pasageri „Cernavodă” constituie una 
dintre primele ipostaze ale unei drame ce avea să se întindă până în anii '80 şi 
care avea să ia vieţile multor oameni care au încercat să fugă din România comu- 
nistă şi să-şi caute drumul spre o societate în care să-şi (re)găsească împlinirea. 
Indiferent de etnie, de vârstă, de religie sau de opţiunile politice care i-au îndem- 
nat să încerce pe orice cale să evadeze din închisoarea numită România comunistă, 
aceşti oameni au respins totalitarismul comunist şi au acceptat orice risc, inclusiv 
de a muri, pentru a se bucura de „adevărata libertate”. 


1. Ibidem, vol. 1, f. 175v. 


148 LUCIAN FLORIN VASILE 


Pânza albă şi cutitele pe care tinerii le-au avut asupra lor în timpul acțiunii din 
6 martie 1959 (ACNSAS, fond Penal, dosar 004544, vol. 1, f. 272) 


N dP Ewa D RR i 

Locul unde Mihai Roth şi Gheorghe Schenker s-au luptat cu grănicerul Gheorghe Călin 
(ACNSAS, fond Penal, dosar 004544, vol. 1, f. 273) 

Cabina vasului „Cernavodă ”, unde Mihai Roth a refuzat să facă uz de pistolul pe care îl 
avea asupra sa (ACNSAS, fond Penal, dosar 004544, vol. 1, f. 275) 


Mihai Roth (ACNSAS, fond Penal, dosar 004544, vol. 4, coperta v) 

Andrei Potye (ACNSAS, fond Penal, dosar 004544, vol. 4, f. 240v) 

Simion Spielhaupter (ACNSAS, fond Penal, dosar 004544, vol. 4, f. 307v) 


Gheorghe Schenker (ACNSAS, fond Penal, dosar 004544, vol. 4, f. 344v) 


Partea a ll-a 


Mariana-Alina Urs 


Răzvrătire în parohia Titan: povestea preotului 
Costică Maftei 


Abstract. In the winter of 1977, Fr. Costică Maftei was named parish priest for Titan neighbour- 
hood in Bucharest, which had over 300.000 people, but lacked a church. Merely a few weeks 
before, the young Orthodox priest had wrote his last informative note for the political police in 
Ploiesti. Undiscouraged by the challenging new situation, Fr. Maftei decided to begin the process 
of building a church. His proposal, however, was immediately rejected by the hierarchy of the 
Romanian Orthodox Church, the vicar bishop of Bucharest calling him ,,crazy” for proposing 
such a „foolish thing”. Maftei’s gesture determined an immediate reaction from the Securitate. 
The ,,network of informants from the Patriarchy” was activated, together with other collabora- 
tors from among his relatives and neighbours. They were all given precise tasks in order to 
discredit Maftei and convince him to renounce his plans. But Maftei not only didn't give up, 
but he contacted other dissident priests and wrote a letter to Radio Free Europe explaining his 
situation. One year later, Fr. Maftei was finding himself forced to emigrate, together with his 
family, and so he left for Austria and then moved to the US in the following months. After the 
1989 Revolution, Fr. Maftei and his wife returned to Romania, but despite the position offered 
at a church in Bucharest, because he felt constantly harassed, he decided to retire soon 
afterwards. In our study we corroborate archival documents from the political police with infor- 
mation gathered from letters, memorandums, press articles and, last, but not least, from an 
interview with Fr. Maftei, in order to unveil the story of this ,, dissident”. 


Keywords: priest, Romanian Orthodox Church, exile 


Preotul Costică Maftei avea 42 de ani când, proaspăt transferat în capitală, s-a 
decis să construiască o biserică în cartierul bucureştean Titan. La vremea aceea, 
trecuseră doar câteva săptămâni de la ultima notă informativă pe care o scrisese, 
în februarie 1977, pentru Securitatea din Ploieşti!. Propunerea sa privind un nou 
lăcaş de cult a fost imediat respinsă de ierarhia Bisericii Ortodoxe Române, repro- 
şându-i-se că este „nebun” că vine cu o astfel de „gogomănie”?. Acţiunile părin- 
telui Maftei au determinat Securitatea să activeze reţeaua de informatori de la 
Patriarhie*, precum si pe colaboratorii aflaţi printre rudele şi vecinii preotului, cu 
scopul de a-l discredita“. Maftei nu renunţă şi, mai mult, ia legătura cu alti disi- 
denti, ba chiar trimite scrisori în străinătate, astfel că, în scurt timp, povestea sa 
este relatată la postul de radio Europa Liberă’. La un an după izbucnirea scanda- 
lului, la presiunile Securităţii, preotul Costică Maftei, alături de soţie şi de cei 
trei copii ai săi, emigrează în Statele Unite ale Americii. După 1989, preotul 
Maftei se întoarce în România împreună cu soţia, este repartizat la biserica Slobozia 
din Bucureşti“, dar simțindu-se hărțuit, renunţă să mai slujească şi se pensionează. 


Început de drum 


Costică Maftei s-a născut pe 1 februarie 1936, în comuna Păuneşti, judeţul 
Vrancea, într-o familie de ţărani „chiaburi” cu o lungă tradiţie de preoţie. După 
ce a urmat şcoala primară din localitate, părinţii l-au încurajat să meargă la Şcoala 
tehnică sanitară din laşi, însă adeverinţa privind situaţia socială a familiei a dus 
la excluderea sa de la admitere: „În adeverinţa aia spunea că tata este chiabur şi 
când a trebuit să intru la examen, când a citit hotărârea aia pe care a făcut-o pri- 
maria comunei Paunesti: «Tatăl este chiabur. Afară cu el!», m-a dat afară. Mi-a 
dat actele şi a spus «Pleacă imediat !»”7. Confruntati cu refuzul autorităţilor, mama 


1. Arhiva Consiliului Naţional pentru Studierea Arhivelor Securităţii (în continuare 
ACNSAS), fond Informativ, dosar 303238, vol. 2, passim. 

2. ACNSAS, Fond Informativ, dosar 1392, vol. 1, f. 5. 

3. Ibidem, f. 10. 

4. Ibidem, ff. 10-10v. 

5. Interviu cu Costică Maftei (79 de ani), preot pensionar, Bucureşti, 10 august 2015, 

arhiva personală a autorului. 

Ibidem. 

. Ibidem. 


SEa 


RĂZVRĂTIRE ÎN PAROHIA TITAN: POVESTEA PREOTULUI COSTICĂ MAFTEI 157 


sa l-a îndemnat să meargă la Scoala de cântăreţi din Buzău, unde a fost admis si 
unde a petrecut următorii cinci ani. Înregistrând rezultate foarte bune la învăţătură, 
Costică Maftei s-a decis să-şi continue studiile la Institutul Teologic din Bucuresti, 
unde a primit şi bursă: „Dar de ce invatam eu? Tata, săracu”, nu mai avea nimic, 
pentru că îi luase tot comuniştii, pentru că îl declarase chiabur şi îi luase tot. Şi 
vaca, şi porcul, şi tot. Plus impozit serios. Şi atunci eu am pus problema: mă, dacă 
eu nu învăţ atunci ce fac? Ajung un nenorocit pentru că n-am cu ce să mă intretin”!. 

Costică Maftei nu a devenit preot imediat după absolvirea Institutului Teologic, 
în 1960, neprimind repartizare nici în Bucureşti, nici în localităţile învecinate. 
Cumnatul său, Dumitru Leaua, soţul uneia dintre surorile sale şi colonel în Ministerul 
Apărării Nationale’, ar fi încercat chiar să-l convingă să renunţe definitiv la preoţie : 


Colonelu’ mi-a spus mie că îl cicălesc tare cei de la Securitate că de ce nu mă convinge 
pe mine să mă las de teologie. Şi-a venit la mine într-o vacanţă, a stat ore întregi şi 
zile întregi a stat cu mine de vorbă ca să mă convingă [...] că el îmi asigură mie alt 
trai şi altă posibilitate ca să învăţ, nu la seminarul teologic. Vreau cumva să mă fac 
tractorist? Militian sau mai ştiu eu ce, el mă ajută pe mine. [...] Şi i-am spus: „Nu. 
Eu am luat-o cu Dumnezeu înainte, eu am făcut şcoala asta, eu trebuie să mă ţin de 
ea, chit că mă apuc şi mă fac cântăreţ, cum am plecat prima dată”?. 


În ciuda dorinţei sale totuşi, „pentru a nu periclita funcţiile rudelor apropiate”+, 
Costică Maftei a urmat cursuri de operator chimist la Combinatul de cauciuc 
sintetic din Oneşti şi a sfârşit prin a lucra, după terminarea facultăţii, la întreprin- 
derea „Danubiana”, de lângă Bucureşti. 


Prima parohie şi racolarea ca informator al Securităţii 


Din 1960 până în 1969, Costică Maftei a încercat în continuare să primească o 
parohie în apropiere de Bucuresti, unde obținuse şi repartizarea unui apartament 
pentru el, soţie şi copii. În final, a fost trimis la Poienarii Rali, în Prahova, unde 
a stat aproape nouă ani: „O parohie mică, de vreo 300 de familii, [...] am dus-o 
foarte, foarte bine”. Amintirile preotului Maftei legate de Poienarii Rali se con- 
centrează asupra realizărilor sale: „Eu am consacrat timpul meu 90% parohiei şi 


Ibidem. 

ACNSAS, fond Reţea, dosar 303238, vol. 1, f. 18. 

Interviu cu pr. Costică Maftei. 

Arhiva Keston, dosar Ro/Ort 11/3, neinventariat, scrisoarea lui Costică Maftei către 
Noél Bernard (12.07.1977), 20.02.1978. 

5. Interviu cu pr. Costică Maftei. 

6. Ibidem. 

cred că am schimbat douăzeci de pălării pentru că eu aşa am înţeles preoţia, să 
salut dacă vreau să fiu salutat. Şi lor le-a plăcut că eu îi respect pe ei. [...] Am 
împrejmuit cimitirul, căminul cultural, un parc. [...] Şi eu le-am cărat pe toate cu 
maşina. Acum e cimitirul împrejmuit datorită mie”!. 

Pe de altă parte însă, dosarul de la CNSAS al preotului Costică Maftei arată 
că, în aprilie 1975, acesta ar fi fost recrutat ca informator „pe bază de sentimente 
patriotice”?, angajându-se să furnizeze informaţii pentru „demascarea tuturor 
elementelor dușmănoase”, sub numele conspirativ de „Matei Corin”?. Mapa-anexă, 
deschisă la 28 aprilie 1975, indică faptul că ar fi dat trei note informative în acel 
an, 32 în 1976 şi încă şase în ianuarie şi februarie 1977, iar potrivit datelor din 
dosar ar fi fost menţionate în jur de 19 persoane“. Obiectivul Securităţii în ceea 
ce îl privea pe părintele Maftei era ca acesta să furnizeze detalii „în problema 


legionară”, ceea ce s-a şi întâmplat, conform referatului privind încetarea legătu- 
rii cu informatorul, datând din iunie 1977: 


Informatorul a lucrat corect cu organele noastre si[,] prin informaţiile ce le-a furnizat[,] 
a clarificat poziţia fostului legionar I.C. ce a fost lucrat prin DUI şi avertizat. A mai 
furnizat informaţii şi despre C.V., fost şef de sector legionar şi condamnat, C.F.[,] 
legionar condamnat 20 ani, S.F., profesor semnalat cu intenţii de evaziune ; informa- 
tiile s-au verificat prin TO şi alti informatori. Nu sunt suspiciuni de a se fi deconspirat 
în această perioadă şi nu a fost stimulat?. 


Potrivit It.-col. Constantin Jipa, „Matei Corin” ar fi fost „un informator capa- 
bil”, deşi „a durat mult până am reuşit să-l facem a înţelege că trebuie să lucrăm 
organizat, cu întâlniri şi sarcini curente pe care trebuie să le îndeplinească”€. Pe 
parcursul activităţii sale, tinuse legătura cu Petre Boţău, iar întâlnirile aveau loc 
la „casa Banat” din Ploieşti”. 

Despre faptul că a dat informaţii Securităţii, părintele Maftei a mărturisit că: 


Eu mă duceam la Securitate, la poliţie. Acolo venea un maior şi mă chema sau venea 
la parohie şi lăsa vorbă la cineva. [...] Şi la poliţie, un maior de Securitate, o jagardea, 
el era tare, trebuia să fiu atent că putea să mă aresteze foarte repede. Şi dacă am ştiut 
să spun ceva, am spus, dar n-am spus ceva să pun oamenii în situaţii proaste. Că oame- 
nii mai furau, spuneam că eu nu ştiu, că nu i-am văzut furând. „Domne, dumneata eşti 
om ca şi noi, care stăm cu lumea de vorbă şi dumneata cunoşti foarte multă lume, tre’ 


Ibidem. 

ACNSAS, fond Reţea, dosar 303238, vol. 1, f. 28. 

Ibidem, f. 29. 

Ibidem, vol. 2, passim. 

Ibidem, vol. 1, f. 2. Pentru protejarea informaţiilor cu caracter personal, s-au trecut 
doar inițialele persoanelor enumerate în referatul întocmit de Securitate. 

Ibidem, f. 5. 

. Ibidem, f. 2. 

să veghezi la interesele oamenilor.” Îmi pare rău, dar eu ca preot nu eram obligat să 
le spun lor. Dacă la mine la spovedanie vine cineva... El nu ştia treaba asta. El credea 
că sunt un om de rând care o să spun toate, adică ispitesc oamenii şi mă duc să le spun 
lor. I-am lăsat să creadă [...] Dar nu le-am spus nimic. 

[...] Eu ştiu, pare-mi-se că îmi dăduse un nume [Matei Corin - n.n.], dar eu nu le-am dat 
nici o speranţă, pentru că în primul rând nu era frumos din partea mea. [...] Eram preot. 
[...] Eu, în subconştientul meu, spuneam nu. Nu trebuie să fac asta. Pentru că mă bate 
Dumnezeu. Şi n-am spus niciodată. Că nu spunea „pleacă” dacă eram bun pentru ei. 
Mă tinea in parohie!. 


În ciuda faptului că a furnizat informaţii Securităţii, cererea sa de a pleca în 
excursie în afara ţării, în Bulgaria şi Turcia, împreună cu unul dintre fii săi a fost 
respinsă la intervenţia cumnatului său, It.-col. Dumitru Leaua, care nu ar fi fost 
de acord, motivând că „a ajuns la această concluzie cu soţia (sora solicitantului) 
pentru faptul că este preot şi datorită convingerilor sale politice”?. Atitudinea rudei 
sale a fost bănuită de preotul Maftei, care va aminti mai apoi, în scrisoarea către 
Europa Liberă, de „contribuţia” cumnatului său la respingerea cererii de viză’. 


Repartizarea parohiei Titan 


La începutul anului 1977, în urma morţii preotului Tomescu“, parohia Titan din 
capitală era vacantă, iar preotul Maftei deţinea apartamentul primit în perioada în 
care lucra la întreprinderea „Danubiana” în acelaşi cartier. Astfel, după aproape 
opt ani petrecuţi în parohia Poienarii Rali, Costică Maftei a fost repartizat, la 
cerere, în Bucureşti: „Am venit în Bucureşti. Dar fără biserică şi sediu parohial. 
Sediul parohial era la etajul unde stăteam eu. Eram îmbisericit la biserica Căţelu, 
care era departe de parohie. [...] Erau şi alti preoţi acolo, trei-patru?. [...] cris- 
telnita o tineam [...] pe balconul apartamentului unde locuiam”®. 

Veniturile preotului Maftei ajungeau cu greu pentru întreţinerea celor trei copii 
minori şi a soţiei, care era casnică, drepturile salariale obţinute în urma slujirii la 
Biserica Căţelu nefiind suficiente”. Situaţia dificilă în care se afla l-a determinat 


1. Interviu cu pr. Costică Maftei. 

2. ACNSAS, fond Reţea, dosar 303238, vol. 1, f. 18. 

3. Arhiva Keston, dosar Ro/Ort 11/3, neinventariat, scrisoarea lui Costică Maftei către 
Noél Bernard (12.07.1977), 20.02.1978. 

4. ACNSAS, fond Informativ, dosar 1392, vol. 1, f. 7. 

5. Interviu cu pr. Costică Maftei. 

6. Romulus Cristea, „Un nou preot turnător la Securitate”, România Liberă, 30 octombrie 2006, 
disponibil on-line la adresa http : //www.hotnews.ro/stiri-arhiva-1146744-nou-preot-turnator- 
securitate.htm (accesat la 15.07.2015). 

7. Ibidem. 

ca, în cadrul unei conferinţe de orientare din aprilie 1977, să ridice problema 
construirii unei noi biserici, ţinând cont de faptul că în parohia sa erau peste 9.500 
de familii şi nici o biserica!. 


Şi la un moment dat, ce mi-a venit mie în cap? Când a venit la Protoieria a III-a a 
capitalei ideea să facem o conferinţă cu subiectul „Clerici ortodocşi promotori de 
cultură şi unitate naţională”, atunci eu am stat la conferinţa aia şi am ascultat foarte, 
foarte serios. Păi cum, doar i-am avut pe Varlaam?, pe Dosoftei”, atâţia ierarhi biseri- 
ceşti care acum două sute, trei sute de ani au luptat pentru biserica noastră şi ca noi 
să vorbim şi să slujim româneşte. Şi eu care nu am biserică, eu ce trebuie să fac? 
Adică eu stând in banca aia şi meditând, mi-am spus că stai, domne, it’s time to talk, 
e timpul să vorbeşti. Şi la conferinţa aia am ridicat şi eu mâna”. 


Demersurile sale s-au lovit însă de atitudinea agresivă a vicarului patriarhal 
Alexandru Ionescu : 


Bineînţeles că acolo era Alexandru Ionescu, era şeful, era vicarul Patriarhiei [...]. N-am 
vorbit decât zece minute, le-am spus că eu în parohie la mine n-am cutare, n-am nu 
ştiu ce... „Dar cine te-a pus pă tine să vorbeşti aşa?” mă întreabă pe mine. „Păi, 


părinte vicar, am avut conferinţă la protoierie...” „Lasă conferinţa la o parte, eşti 
nebun!” M-a făcut nebun. „Păi, ne-a spus acolo că înaintaşii noştri au luptat pentru 
credinta...”, „Lasă-i în pace, [...] nu te interesează”. Aşa vorbea el cu mine. De fata 


cu toată lumea, erau vreo 200 de preoţi. „Stai jos!” Si-am stat jos”. 


Documentele Securităţii confirmă că un astfel schimb de replici a avut loc în 
plină şedinţă : „Părintele vicar Alexandru Ionescu i-a spus «ai luat câmpii - stai 
jos!» şi i-a spus că e nebun”€. Deşi fuseseră numeroşi martori, nimeni nu şi-a 


= 


ACNSAS, fond Informativ, dosar 1392, vol. 1, f. 10. 

2. Sfântul Ierarh Varlaam, Mitropolitul Moldovei (1632-1653). Printre realizările sale se 
numără traducerea în limba română a cărţii Scara a Sfântului loan Scărarul, dar şi înfiin- 
tarea unei şcoli şi a primei tipografii din Moldova la Mănăstirea Trei Ierarhi, acolo unde 
apare şi Cazania sau Carte românească de învățătură la duminicile de peste an, la praznice 
împărăteşti şi la sfinți mari (1643). Vezi „Sfântul Mitropolit Varlaam cinstit în Biserica 
Ortodoxă Română”, Lumina, 29 august 2007, disponibil on-line la adresa http : //basi- 
lica.ro/sf-mitropolit-varlaam-al-moldovei-cinstit-in-biserica-ortodoxa-romana-19467.html 
(accesat la 15.07.2015). 

3. Dosoftei Barilă, Mitropolitul Moldovei (1671-1674, 1675-1686). Vezi Nicolae Pintilie, 
„Dosoftei, Mitropolitul care a adus limba română în Sfântul Altar”, 11 decembrie 2013, 
disponibil on-line la adresa http : //www.doxologia.ro/viata-bisericii/documentar/dosof- 
tei-mitropolitul-care-adus-limba-romana-sfantul-altar (accesat la 15.07.2015). 

4. Interviu cu pr. Costică Maftei. 

. Ibidem. 

6. ACNSAS, fond Informativ, dosar 1392, vol. 1, f. 5. 

exprimat solidaritatea cu Maftei: „După ce s-a terminat conferinţa, toţi îşi dădeau 
coate. Si unul a zis: «Fii atent, ţi-ai dat foc la valiză! ». [...] Nimeni nu mi-a luat 
apărarea, nimeni n-a zis nimic, decât îşi dădeau coate”!. 

Câteva zile mai târziu, când a mers la Arhiepiscopia Bucureştilor, Alexandru 
Ionescu i-a repetat că „ceri aceasta fiindcă eşti un nebun”, iar preotul consilier 
Petre F. Alexandru l-a descurajat în mod vădit: „Ceea ce ceri tu, măi, Maftei, 
este cea mai mare gogomănie”?. 

Mai apoi, preotul Maftei a fost chemat pe 3 iunie 1977 la Arhiepiscopie, unde 
a fost instiintat că este trimis înapoi la parohia Poienarii Rali, la sugestia inspec- 
torului pentru culte Niţă Pascu?. Din nou, vicarul Alexandru Ionescu i-a cerut 
socoteală pentru afirmaţiile sale : 


„Ce-i bă, pentru ce-ai venit, ba? Preasfinţite, vedeţi, nemernicu’ ăsta, uite ce-a vorbit, 
să-l dăm afară, să-l dăm afară imediat! ” Şi vine la mine şi mă bate, dă cu pumnii şi 
picioarele în mine, m-a înghesuit într-un colţ, m-a făcut varză. Am căzut jos. [...] Mi-a 
făcut cucui pe cap, aveam julituri şi vânătăi pe corp. Pentru că eu nu am o figură 
atletică să mă iau la bătaie cu ei, eram unul micut, de 1.60, acolo, m-a bătut, m-a 
făcut... jos! Am pierdut şi căciula şi am lăsat pălăria şi geanta şi toate [...] cu mare 
greutate le-am găsit şi căutam uşa să ies. „Uite-o acolo, bă, boule, bă!” Şi am ieşit 
afară şi m-am dus’. 


Afirmațiile părintelui Maftei sunt confirmate partial de notele Securităţii : „...părin- 
tele vicar Alexandru Ionescu l-a lovit pe preotul Maftei Costică cu pumnul în cap, 
de fata fiind episcopul Roman Ialomiteanul, consilierul Ion Cristache şi secretarul 
Poşircă, ultimul intervenind şi astfel s-a aplanat scandalul ”5. Într-adevăr, în scri- 
soarea sa către Europa Liberă, preotul Maftei afirmă chiar că, „dacă nu intervenea 
părintele secretar Poşircă, căruia îi mulţumesc pe această cale, părintele vicar era 
pornit să mai dea”®. 

Maftei a refuzat să se întoarcă la Poienarii Rali şi, pentru a supravieţui în lipsa 
unui venit, a început să vândă lucruri din casă”. Conform documentelor Securităţii, 
Arhiepiscopia Bucureştilor ar fi revenit asupra deciziei abia în decembrie 1977 şi 
i-ar fi recunoscut dreptul de a sluji la Biserica „Sf. Calinic-Căţelu”, acordându-i 
retroactiv retributia salarială. 

Interviu cu pr. Costică Maftei. 

Arhiva Keston, dosar Ro/Ort 11/3, neinventariat, scrisoarea lui Costică Maftei către 
Noél Bernard (12.07.1977), 20.02.1978. 

Ibidem. 

Interviu cu pr. Costică Maftei. 

ACNSAS, fond Informativ, dosar 1392, vol. 1, f. 5v. 

Arhiva Keston, dosar Ro/Ort 11/3, neinventariat, scrisoarea lui Costică Maftei către 
Noël Bernard (12.07.1977), 20.02.1978. 

ACNSAS, fond Informativ, dosar 1392, vol. 1, f. 1. 

Ibidem, f. 7v. Informaţia nu a fost confirmată din alte surse. 

Trebuie adăugat că, atât din mentiunile părintelui Maftei, cât şi din notele 
Securităţii, planul de construire a unei biserici în cartierul Titan era fezabil: 
„Există un teren şi fondurile s-ar putea realiza prin contribuţia credincioşilor”!, se 
preciza într-o notă a Securităţii. Mai mult, se pare că preotul Constantin Tomescu, 
predecesorul preotului Maftei, chiar ar fi depus documentaţia în acest sens?. 

Tratamentul la care a fost supus de ierarhia Bisericii Ortodoxe l-a determinat 
pe părintele Maftei să reacționeze, astfel că s-a hotărât să scrie la Radio Europa 
Liberă: „Nici eu nu m-am astâmpărat, eu îmi port vina, eu. Că am luat hârtie şi 
am început să scriu toată tărăşenia asta. Către cine? Către Europa Libera”?. 

Scrisoarea a ajuns peste hotare datorită unui student străin: „Am prins pe unul 
care se ducea in Germania [...] «Uite, iti dau bani», şi i-am dat bani, dar, binein- 
teles, i-am dat bani zdraveni, câteva mii de lei [...] şi am aşteptat. Şi la vreo lună 
de zile, după aia, a apărut «Preotul Maftei Costică...» cum făceau ăia, propagandă. 
Bineînţeles că atuncea, gata, s-a terminat. Europa Liberă vorbea, Securitatea 
fierbea şi ce să-i faci lui Maftei ?”*. 

În scrisoarea datată 12 iulie 1977, citită la postul Europa Liberă abia la înce- 
putul anului 19785, preotul Maftei relata că, după numirea sa ca preot în Titan, 
enoriaşii l-au întâmpinat cu speranţa că va reuşi să construiască o biserică, dat 
fiind că, deşi parohia fusese înfiinţată de 15 ani, nu avea nici lăcaş de cult, nici 
sediu“. Lovindu-se de refuzul violent al ierarhiei bisericeşti, atât el, cât şi familia 
sa au decis că este preferabil să emigreze : 


Mă întreb eu [...], este oare canonic şi creştineşte să fiu lovit pentru că am cerut să se 
construiască o biserică? [...] Am plecat amărât acasă, cu sufletul greu ca o piatră, 
punându-mi întrebări la care nu puteam, şi nici acum nu pot răspunde. Am crezut ca 
un naiv în toate cele spuse[,] în diverse ocazii[,] de superiorii mei[,] fără să-mi dau 
seama că vorbele sunt date pentru a-ţi ascunde gândurile. [...] M-au convins stâlpii 
ortodoxiei noastre că în România, care merge spre comunism, nu se construesc biserici 
[...] Iar eu, preotul Maftei Costică[,] împreună cu familia mea [...] nu putem merge 
pe acest drum. Aşa stand lucrurile[,] cu toţii suntem de acord să părăsim România, iar 
celor ce vor construi comunismul le va fi mai uşor fără noi’. 


Ibidem, f. 5v. 

Ibidem, f. 7. 

Interviu cu pr. Costică Maftei. 

Ibidem. 

Potrivit mentiunilor din Arhiva Keston, dosar Ro/Ort 11/3, neinventariat, scrisoarea lui 

Costică Maftei către Noél Bernard (12.07.1977), 20.02.1978. Menţionăm că, deşi 

scrisoarea datează din iulie, ea a fost înmânată mai târziu spre transmitere către postul 

Europa Liberă, din cauza dificultăţilor întâmpinate de preotul Maftei în a găsi pe cineva 

dispus să o ducă peste graniţă. 

6. Arhiva Keston, dosar Ro/Ort 11/3, neinventariat, scrisoarea lui Costică Maftei către 
Noel Bernard (12.07.1977), 20.02.1978. 

7. Ibidem. 

Pe lângă scrisoarea pentru Europa Liberă, Maftei i-a mai scris şi Patriarhului, 
care însă nu i-a răspuns!, preşedintelui SUA, Jimmy Carter?, dar şi preşedintelui 
Nicolae Ceausescu. La 12 octombrie 1977, în scrisoarea către Ceauşescu, preciza 
că, dacă „nu îşi poate îndeplini misiunea”, ar dori să primească permisiunea de 
a părăsi ţara“. O notă informativă de la sursa „Apostol”, datând din decembrie 
1977, reda explicaţia lui Maftei: „Domnul Nicolae Ceauşescu s-a pronunţat că 
la noi e cea mai înaltă democraţie. Asta vreau şi eu. Voi merge la Domnia Sa să-i 
cer dreptul de a zidi o biserică”, acesta adăugând şi că, în opinia sa, el „pare 
înrăit şi decis să nu renunţe la gândurile lui”5. O caracterizare similară îi fusese 
făcută şi de reprezentanţii Departamentului Cultelor, care, în urma unei discuţii, 
ajunseseră la concluzia că este „obraznic, ironic şi de o încăpățânare putin obis- 
nuită. Nu concepe să renunţe la ideile sale [...]”°. 

Măsurile luate în cadrul urmăririi lui Maftei” au inclus, încă din ianuarie 1978, 
şi ,,investigatii” domiciliare, care să lămurească poziţia membrilor familiei, precum 
şi utilizarea de „mijloace speciale la domiciliu pentru a stabili persoanele din 
parohia Titan care îl susţin şi încercări de a lua legătura cu exteriorul”8. 

Citirea scrisorii la Europa Liberă, al cărei „conţinut a fost folosit la denigrarea 
politicii statului nostru”*, a dus la o reacţie promptă din partea Securităţii: „[...] 
acum Securitatea venea la mine acasă. «N-ai altceva ce să faci decât să fugi din 
tară. Pleacă dacă vrei să iti fie bine. Dacă nu... [isi face un semn că i se taie 
gatul]»””. 

Părintele Maftei a luat în considerare posibilele consecinţe asupra copiilor săi, 
într-o notă „privind poziţia duşmănoasă a preotului ortodox Maftei Costică” spu- 
nându-se că el „a vorbit cu cei trei copii în caz că au greutăţi la şcoală să riposteze 
că tatăl nu a cerut decât respectarea legilor ţării şi a constituţiei”, iar copiii ar fi 
răspuns că „ar fi mai bine să facă de aşa natură ca ei să nu ajungă în situaţia de 
a fi scoşi în fata careului”. 


Interviu cu pr. Costică Maftei. 

ACNSAS, fond Informativ, dosar 1392, vol. 1, f. 1v. 

Ibidem, f. 5v. 

Ibidem, f. 5v. 

Ibidem, f. 125. 

Arhivele Nationale Istorice Centrale (in continuare ANIC), fond Ministerul Cultelor si 

Artelor Directia Studii, dosar 18/1977, f. 2. 

7. La 7 ianuarie 1978, a fost deschis dosarul de urmărire informativă nr. 1881 asupra lui 
Costică Maftei, sub numele de cod „Mărculescu Cristea”. Vezi ACNSAS, fond Informativ, 
dosar 1392, vol. 1-2. 

8. Ibidem, vol. 1, f. 2v. 

9. Ibidem, f. Tv. 

10. Interviu cu pr. Costică Maftei. 

11. ACNSAS, fond Informativ, dosar 1392, vol. 1, f. 21. 

Soţia sa, Maria Maftei, relata că „uneori răspundeau copiii la telefon şi auzeau 
înjurăturile care trebuiau de fapt să fie adresate soţului. A fost îngrozitor. Urmărirea 
de către ofiţerii de Securitate se făcea «la vedere». De exemplu, la magazin, era 
un individ lângă mine care nota pe un carnetel cumpărăturile pe care le făceam”. 
Părintele Maftei îşi aminteşte că: „Eram ameninţat permanent, la telefon, pe 
stradă”?. 

Deşi familia nu i-a fost pusă în pericol în mod direct, iar copiii nu au fost 
persecutați la şcoală în urma atitudinii contestatare a tatălui lor, teama de formele 
pe care le-ar fi putut lua abuzurile Securităţii şi de eventualele repercusiuni asupra 
celor apropiaţi a fost ceea ce l-a determinat pe Maftei să ia in mod serios în con- 
siderare varianta plecării din ţară. „M-am dus la Patriarhie şi am spus «Domne, 
ăia de la Securitate mi-au spus să iau copiii şi să plec». «Păi pleacd.»”? 

Revelatoare pentru nivelul de teroare inspirat de regimul comunist este reacţia 
avută de cei din jurul său. Chiar şi membrii apropiaţi ai familiei s-au îndepărtat : 
„Săracu” tata, îi era frică, mama n-a mai stat de vorbă cu mine, n-au mai venit la 
mine să mă viziteze, nu mă mai sunau... Sora mea, care e aici în Bucureşti, nu 
mă mai suna. [...] Bineînţeles, cumnatul, fratele n-au mai stat de vorbă cu mine. 
Şi-au luat mâna toţi de pe mine, m-au lăsat în voia soartei”*. 

Colegii săi, de asemenea, au început să evite orice contact: „Alţi preoţi nu 
mai stăteau deloc de vorbă cu mine, când mă vedeau, îmi întorceau spatele”5. Iar 
enoriaşii, care înainte se plângeau la rândul lor de absenţa unei biserici în apro- 
piere, au fost, de asemenea, reţinuţi în reacţii: „Au tăcut toţi ca sfinţii. Nimeni 
nu m-a încurajat”. 

Astfel, timp de aproape un an, preotul Maftei a fost neclintit în decizia sa de 
a nu accepta nici un compromis: fie i se dădea dreptul să ridice o biserică, fie 
alegea calea exilului. „Personal, nu mă tem de nimeni şi de nimic”, ar fi declarat 
el unor apropiaţi. Ba mai mult, ar fi adăugat că „La nevoie poate încolona 5.000 
de oameni şi merge cu ei la Municipiu”’. 

El şi-ar fi menţinut aceeaşi atitudine şi într-o discuţie cu Al. Grigore si Ion 
Iorga, angajaţi ai Departamentului Cultelor, care, „la sugestia tovarăşului Banciu 
de la MI”, îl convocaseră la o întâlnire pe 23 decembrie 1977. Obiectivul decla- 
rat al celor doi era de a-l „tempera în încercările sale de a agita spiritele credin- 
cioşilor din cartier pentru a forţa obţinerea autorizaţiei de construire a unei 


1. Romulus Cristea, „Un nou preot turnător...”. 

2. Ibidem. 

3. Interviu cu pr. Costică Maftei. 

4. Ibidem. 

5. Ibidem. 

6. Ibidem. 

7. ACNSAS, fond Informativ, dosar 1392, vol. 1, f. 5v. 

8. ANIC, fond Ministerul Cultelor şi Artelor Direcţia Studii, dosar 18/1977, f. 1. 

biserici”, act pe care Maftei l-ar fi descris ca fiind „scopul vieţii sale”!. În incer- 
carea de a-i convinge că ridicarea acestei biserici este posibilă fără a supune la 
cheltuieli bugetul de stat, preotul s-ar fi obligat chiar să nu solicite fonduri sau 
materiale de construcţii de la BOR sau de la autorităţi, declarând că le-ar putea 
obţine prin sprijin din străinătate?. Nici acest argument nu a fost însă considerat 
pertinent. 

Notele informative date de „I. Georgescu” şi „Apostol”, ambii aparţinând 
„reţelei informative de la Patriarhie”*, oferă detalii despre resorturile care 
determinau acţiunile părintelui Maftei. Astfel, într-o discuţie cu informatorul 
„I. Georgescu”, redată de acesta într-o notă către Securitate din decembrie 1977, 
Mafiei şi-ar fi explicat insistența de a construi o biserică spunând că: „Nu sunt 
absurd, am o conştiinţă de preot şi vreau să fac ceva”, şi că nici nu considera că 
acţiunile sale sunt îndreptate împotriva statului - „...dânsul n-are nimic cu statul 
şi conducătorii ei, ci cu preoţii care sunt nişte atei care se mulţumesc cu scaunul 
pe care îl au şi totul merge în virtutea inertiei”*. Aceste afirmaţii au fost confirmate 
şi de informatorul „Apostol” care, redând fragmente din conversațiile avute cu 
colegul său, spunea că acesta şi-ar fi explicat poziţia astfel: „Practic eu devin un 
disident al Bisericii, nu politic, că sistemul politic nu mă interesează”5. Într-adevăr, 
se pare că cea mai mare amărăciune i-a provocat-o ierarhia bisericii, aşa cum 
reiese şi din nota scrisă de reprezentanţii Departamentului Cultelor: „A declarat 
că are resentimente faţă de conducerea bisericii, pe care o consideră trădătoare a 
misiunii sale, care se teme să susţină interesele preoţilor pentru a nu-şi pierde 
«fotoliul»”€, în loc să susţină construirea de biserici în toate cartierele noi din ţară. 
În dosarul de urmărire este menţionat şi un interviu dat de Maftei postului Europa 
Liberă, în care acesta „ataca conducerea Patriarhiei pentru scoaterea din funcţia 
de profesor a lui Calciu Gh. de la Seminarul Teologic din Bucuresti”’. 

Pe lângă aceştia, un alt cleric care în mod subit s-a arătat foarte interesat de 
situaţia preotului Maftei a fost şi sursa „Arne”, deconspirat după 1989 în persoana 
preotului Sandi Mehedinţut. 

Şi printre vecini s-au găsit persoane doritoare să afle mai multe despre inten- 
tiile preotului Maftei, cu scopul de a informa organele de stat. Astfel, o notă a 
unei persoane interesate să fie de folos organelor represive descria dezamăgirea 
părintelui Maftei la aflarea vestii că primise aprobarea arhiepiscopiei de a efectua 


Ibidem, f. 2. 

Ibidem. 

ACNSAS, fond Informativ, dosar 1392, vol. 1, f. 10. 

Ibidem, f. 119v. 

Ibidem, f. 125. 

ANIC, fond Ministerul Cultelor şi Artelor Direcţia Studii, dosar 18/1977, f. 2v. 
ACNSAS, fond Informativ, dosar 1392, vol. 1, f. 127v. 

o călătorie în Austria împreună cu familia, „în loc să mă ajute să construesc o 
biserică”, el explicând gestul mai-marilor săi prin prisma temerii ierarhiei biseri- 
ceşti de eventuale proteste. Maftei obținuse foarte repede şi adeverintele necesare 
pentru copii, de unde a dedus că „totul pare a fi pus la punct în vederea tempe- 
rării sale şi a prevenirii unor alte tulburări ale liniştei celor care răspund de 
neîmplinirea dorinţei sale şi a enoriaşilor săi”! , fapt confirmat şi de dosarul de 
urmărire. 

Reacţiile celor din jurul său nu pot fi însă privite separat de acţiunile poliţiei 
politice. Odată cu şedinţa din aprilie şi apoi cu trimiterea scrisorii sale la postul 
Europa Liberă, Securitatea a căutat să intervină pentru a-l ,,influenta” pe Maftei 
folosindu-se de alţi preoţi din Bucureşti, de vecini şi chiar de membrii familiei. 
Dintr-o notă de analiză şi măsuri din ianuarie 1978, la care au lucrat It.-col. 
Gheorghe Ardeleanu, col. Banciu şi col. Ioan Lăzăruţ, reiese că demersurile 
Securităţii aveau ca obiectiv oprirea lui Maftei de a mai face „agitaţie între preoţi”, 
astfel că se propuneau o serie de acţiuni menite să-l descurajeze şi să-l determine 
să-şi schimbe atitudinea. În primul rând, erau vizati alti clerici care să-şi folosească 
influenţa pe lângă Maftei. Primul pe listă era preotul paroh al Bisericii „Sf. Calinic- 
Catelu”, Paul Popescu, care urma să fie contactat în scopul „reactivizării şi folo- 
sirii sale pe lângă Maftei”, alături de informatorii „Arne” şi „Dâmboviţa”. Apoi 
se dorea identificarea şi utilizarea unor membri ai comitetului parohiei Titan sau 
a unor enoriaşi dispuşi să-i ceară „să stea liniştit pentru că altfel vor acţiona pen- 
tru îndepărtarea lui de la parohie”?. Mai departe, se lua în considerare convinge- 
rea rudelor să scrie Patriarhiei şi Departamentului Cultelor pentru a-şi exprima 
nemulţumirea faţă de faptul că Maftei „continua să facă agitaţie printre credincioşi pe 
tema construirii bisericii”?. În cazul în care rudele nu ar fi fost de acord, Securitatea 
urma să întocmească şi să trimită scrisori anonime având acelaşi conţinut. Dintre 
membrii familiei, It.-col. Dumitru Leaua, cumnatul lui Maftei, alături de soţia sa, 
erau vizati în mod direct pentru a-l convinge pe preot să renunţe, „motivându-i că nu 
are dreptul să determine unele consecinţe pentru întreaga familie”*. 

Nivelul înalt de control exercitat de poliţia politică asupra Bisericii Ortodoxe 
reiese din punctul 4 al planului de măsuri, care prevedea ca „prin conducerea proto- 
ieriei III” să se efectueze „un control permanent al activităţii sale în cadrul parohiei”?. 
Mai mult, urma să se apeleze la „reţeaua informativă de la patriarhie”, în special la 
„Apostol” şi la „Ilie Georgescu”, fiind imperativ necesară luarea unor „măsuri 
urgente pentru a determina factorii de răspundere şi decizie să creeze un climat 


ANIC, fond Ministerul Cultelor şi Artelor Direcţia Studii, dosar 18/1977, f. 8. 
ACNSAS, fond Informativ, dosar 1392, vol. 1, f. 9. 

Ibidem, f. 10. 

Ibidem. 

Ibidem. 

nefavorabil acţiunilor lui Maftei Costică şi să exercite influenţă asupra sa pentru 
a-l determina să renunţe la ideile preconizate”!. Informatorul „Georgescu” urma 
să aibă sarcina ca, în timpul unei întâlniri cu Maftei, să-i relateze că mai mulţi 
preoţi din capitală ar fi fost îngrijoraţi din cauza comportamentului său şi a posi- 
bilelor consecinţe negative pe care le-ar fi putut suferi Biserica Ortodoxă din cauza 
lui şi, mai mult, că acesta chiar ar fi fost „acostat de un cetăţean care în mod 
revoltător i-a cerut să-l atentioneze pe preotul Maftei care le viciază atmosfera in 
cartier şi creează animozităţi între oameni ”?. 

Abordările pe stradă urmau a fi făcute şi de alte persoane din vecinătate, spe- 
cial pregătite, care „să-l facă răspunzător de eventuale stări de lucruri negative”>. 
În acelaşi sens, Securitatea lua în considerare şi contactarea unor cadre didactice 
de la şcoli din cartier”. 

Nici alte mijloace de presiune nu erau excluse, luându-se în calcul verificarea 
pentru eventuale „preocupări ilicite pentru a se putea acţiona asupra sa cu măsuri 
de drept comun”?. Există indicii că aceste intenţii erau bănuite de preotul Maftei, 
care într-una dintre discuţiile avute cu reprezentanţii Departamentului Cultelor 
afirma că i-ar fi teamă că i se pot face înscenări€. 

Ca reacţie la scrisorile sale oficiale, Securitatea avea în vedere conceperea unei 
scrisori „ca din partea unei personalităţi din străinătate”, în care să i se reproşeze 
că acuzaţiile sale la adresa Bisericii Ortodoxe Române sunt nefondate şi nu se 
poate aştepta la nici un fel de sprijin din exterior în tentativa sa de a construi o 
biserică în Titan. Tot în acest sens, urma să se analizeze dacă este oportună tri- 
miterea la Costică Maftei a unui „«emisar» din străinătate”, care să se folosească 
de recenta conferinţă de la Belgrad” pentru a-i argumenta că încălcarea libertăţii 
religioase în RSR la care face referire este, în fapt, neplauzibila®. 


1. Ibidem. 

2. Ibidem, f. 10v. 

3. Ibidem. 

4. Ibidem. 

5. Ibidem, f. 10. 

6. ANIC, fond Ministerul Cultelor şi Artelor Direcţia Studii, dosar 18/1977, f. 2v. 

7. Reuniunea de la Belgrad a Conferinţei pentru Securitate şi Cooperare în Europa pentru 
discutarea Actului Final de la Helsinki, 4 octombrie 1977 - 9 martie 1978. Actul Final 
de la Helsinki a fost semnat de SUA, Canada şi de toate ţările europene, cu excepţia 
Albaniei, la 1 august 1975, constituindu-se într-un moment de cotitură în istoria 
Războiului Rece şi a relaţiilor dintre cele două tabere. Documentul făcea referire la o 
serie de chestiuni politice şi militare, dar punea accent pe respectarea drepturilor omu- 
lui, ceea ce a determinat o scădere în intensitatea măsurilor represive luate împotriva 
disidentilor din lagărul communist. Vezi https : //history.state.gov/milestones/1969-1976/ 
helsinki (accesat la 15.08.2015). 

8. ACNSAS, fond Informativ, dosar 1392, vol. 1, f. 10v. 

Odată cu publicitatea stârnită în jurul cazului său, la începutul anului 1978, 
după citirea scrisorii sale la postul de radio Europa Liberă, Maftei a început să 
primească şi încurajări!. Printre cei ce s-au declarat încântați de acţiunile sale a 
fost pastorul baptist Pavel Nicolescu?, care ar fi afirmat că „Biserica Ortodoxă nu 
mai este o biserică a tacerii”*, la fel ca şi pastorul Aurel Popescu’. 


Mi-amintesc că veneau baptişti, că baptiştii erau liberi şi erau cu tupeu mai mare în 
comparaţie cu ortodocşii, ei aveau un suport din afară şi suportul ăla se cunoştea foarte 
bine, că lor nu le era frică de comunişti. Adică ei luptau, erau nişte luptători. I-am 
admirat din punctul ăsta de vedere, dar na, nu puteam... ei voiau să fiu de partea lor. 
Veneau la mine ca să mă convingă să stau alături de ei că îi mai bine aşa [...] Ei câş- 
tigau pe treaba asta, încetul cu încetul eu treceam de partea lor şi eram baptist. Dar eu 
n-am vrut aşa ceva...°. 


Prin intermediul baptiştilor, acţiunile lui Maftei au atras atenţia Colegiului 
Keston*, aşa cum reiese şi din mai multe documente aflate în arhiva organizaţiei. 
Astfel, există chiar o menţiune privind un memorandum din iunie-iulie 1977, în 


1. Ibidem, f. 21. 

2. Pavel Nicolescu (n. 1936, Ploieşti, Prahova), pastor baptist, a urmat cursurile Seminarului 
Baptist din Bucureşti, între anii 1961 şi 1965, pe care l-a absolvit ca şef de promoţie. 
S-a înscris apoi la cursurile Facultăţii de Filosofie din Bucureşti, de unde a fost însă 
exmatriculat în primăvara anului 1973, cu puţin timp înainte de a încheia anul IV, din 
cauza activităţii sale religioase. Începând din 1967, a lucrat ca laborant la Spitalul Clinic 
Fundeni. După alegerea sa ca pastor, în iunie 1974, a fost hărțuit, arestat, anchetat, 
ameninţat şi supus la numeroase perchezitii domiciliare, din cauza bănuielilor care 
planau asupra sa, că ar fi transmis informaţii către postul de radio Europa Liberă. A 
fost unul dintre membrii fondatori ai Comitetului Român pentru Apărarea Libertăţii 
Religioase şi de Conştiinţă (ALRC), înfiinţat în 1978. În 1979 a emigrat în SUA, a 
obţinut doctoratul în teologie şi a activat ca pastor baptist. Vezi Marius Silveşan, Pavel 
Nicolescu - mesaj despre suferință la BCB „Nădejdea ” Bucureşti, disponibil on-line la 
adresa http : //istorieevanghelica.ro/tag/pavel-nicolescu/ (accesat la 10.01.2015) ; Mariana- 
Alina Urs, „Vedere de pe Tamisa : persecutiile împotriva clericilor ortodocşi in România 
anilor ’70-’80 reflectate in Arhiva Institutului Keston”, în Cosmin Budeancă (editor), 
Identităţi sociale, culturale, etnice şi religioase în comunism, lucrare în curs de apariţie. 
ACNSAS, Fond Informativ, dosar 1392, vol. 1, f. 21, f. 92. 

Ibidem, f. 92. 

Interviu cu pr. Costica Maftei. 

Colegiul Keston (in prezent Institutul Keston) a fost fondat in 1969 in Oxford, Marea 
Britanie. Obiectivul principal a fost acela de a strange informatii asupra situatiei liber- 
tatii religioase din Uniunea Sovietică şi Europa de Est. Mai mult, acolo unde situaţia 
o permitea, colegiul făcea şi demersuri în sprijinul celor persecutați. Pe cale de con- 
secinţă, Colegiul Keston a ajuns să fie considerat de KGB drept una dintre cele mai 
periculoase „organizaţii anti-sovietice” din Occident. Documentele din Arhiva Institutului 
Keston, aflate astăzi la Baylor University din Texas, reflectă activitatea trimişilor săi 

care preotul descria hartuirile şi dificultăţile pe care le are de înfruntat din cauza 
dorinţei de a construi o biserica!. 

O altă persoană care i-ar fi transmis încurajări a fost „Gavrilă Vasile, ortodox 
din Gheorghe Gheorghiu Dej, aderent al lui Paul Goma, electrician la Borzești, 
[...] [caracterizat de Securitate ca fiind - n.n.] bolnav psihic”?. Mai mult, poliţia 
politică nota că Maftei ar fi început chiar să primească „ajutoare băneşti”. Prin 
urmare, se impunea „soluţionarea cât mai grabnică a cazului său”, trebuind „să 
se creeze opinie de dezaprobare în Titan” şi „să se intervină la Departamentul 
Cultelor” ; soluţia pentru care opta Securitatea era însă, aşa cum am arătat, cea 
a plecării din ţară, precizându-se ca, în cazul în care el ar fi depus actele necesare, 
cererea sa să fie aprobată?. 

Sursa „Apostol” a relatat într-o notă din februarie 1978 că reacţia Patriarhului 
la aflarea veştii despre citirea scrisorii lui Maftei la postul de radio Europa Liberă 
a fost că „în prezent îşi primeşte retributia şi probabil îşi va vedea de treabă. [...] 
la urma urmei, dacă nu se astâmpără, ar putea fi caterisit! Noi avem sute de 
biserici de refăcut după cutremur şi el vrea biserică noua! ”*. 

Efectul acţiunilor întreprinse de poliţia politică nu a fost însă cel scontat: 
Sursele „Arne”, „Georgescu”, „Ivan”, „Pascu”, „Apostol”, „Militaru” au încer- 
cat „să-l tempereze”, dar fără rezultate. Şi episcopul Roman Stanciu, vicarul 
episcopal Antonie Plămădeală, preotul consilier Dinu Provian, protopopul Toma 
Constantin, care de asemenea ar fi fost „atraşi” să discute cu preotul Maftei, ar 
fi eşuat, potrivit documentelor Securităţii. Nici preotul Paul Popescu de la Biserica 
Căţelu nu a reuşit să-l facă pe Maftei să se răzgândească. Membrii familiei care 
ar fi încercat acelaşi lucru (mama, fraţi, surori, cumnati) nu au izbandit nici ei’. 

Strategia propusă, în februarie 1978, de gral.-mr. Dumitru Tăbăcaru, şeful 
Direcţiei I, şi de gral.-mr. Gheorghe Vasile a fost ca preotul Maftei să fie trimis 
într-o parohie din străinătate“ sau să fie transferat la o altă biserică din Bucureşti : 
„Dacă refuză, Departamentul Cultelor împreună cu Patriarhia să dispună cateri- 
sirea sa pentru nesupunere canonică. În această situaţie, lipsit de calitatea de preot, 


neoficiali din România, în special a lui Alan Scarfe, din perioada anilor '70-'80. Vezi 
Mariana-Alina Urs, „Vedere de pe Tamisa...”. 
Arhiva Keston, dosar Ro/Ort 8/2/ Maftei, neinventariat. 
Având în vedere caracterizarea făcută lui Vasile Gavrilă, trebuie menţionat că între anii 
1970 şi 1979, regimul comunist a utilizat represiunea prin psihiatrie împotriva celor 
care contestau puterea. Vezi Ion Vianu, ,,Persecutia psihiatrică a opozanților şi disi- 
dentilor”, în Ruxandra Cesereanu (coord.), Comunism şi represiune în România. Istoria 
tematică a unui fratricid national, Editura Polirom, Iasi, 2006, pp. 208-217. 
3. ACNSAS, fond Informativ, dosar 1392, vol. 1, f. 8. 
Ibidem, f. 33. 
5. Ibidem, f. 27 (menţionăm că informaţiile privind tentativele acestor persoane de a 
acţiona la îndemnul Securităţii nu au putut fi verificate din alte surse). 
6. Ibidem, f. 18v. 

nu va mai putea insista în obţinerea aprobării pentru construirea bisericii şi nici 
organizaţiile internationale reacționare şi postul Europa Liberă nu vor mai putea 
acţiona să sprijine cererile unei persoane neautorizate”!. 

Esecul deplin al tentativelor de influențare l-a determinat pe col. Gheorghe 
Dănescu să recomande încă o dată plecarea din ţară, „deoarece este recalcitrant 
şi nu poate fi influenţat şi este pericolul de a atrage şi alţi preoţi ortodocşi nemul- 
tumiti la acţiuni asemănătoare”?. Mai mult, inclusiv apropierea sa de „elemente 
din cadrul cultului baptist”? era percepută ca fiind periculoasă, iar refuzul acor- 
dării avizului pentru construcţie era motivat astfel de col. Gheorghe Dănescu: 
„Întrucât aprobarea de a construi biserica cerută în Titan ar constitui un precedent 
cu implicaţii deosebite în întreaga ţară, opiniem a se aproba avizarea favorabilă a 
cererilor sale de a pleca definitiv din ţară cu familia”*. 

Prin urmare, la 7 martie 1978, cererea sa de a pleca din ţară a fost aprobată 
de Patriarhia Bisericii Ortodoxe Romane*, aceasta primind aviz pozitiv şi de la 
Tudor Postelnicu, la vremea aceea ministru secretar de stat, şef al Departamentului 
Securităţii Statului“. 

Vestea plecării a fost primită cu îngrijorare de soţia sa: „...a plâns, aveam casa 
plină cu de toate, aveam o sufragerie, apartament cu trei camere, două dormitoare, 
sufragerie Chippendale, [...] Securitatea a luat-o şi a dus-o [...] Domnul a dat, 
Domnul a luat, asta este...”’. 

Înainte de plecare, Maftei a fost vizitat la domiciliu de Pavel Nicolescu, care 
i-ar fi spus, potrivit transcrierii conversatiei înregistrate de Securitate, că se poate 
baza pe sprijinul său şi al lui Aurel Popescu şi că îi recomandă ca, printre alţii, 
să ia legătura cu Alan Scarfe® şi cu cei de la Colegiul Keston, care cunosc situa- 
tia libertăţii religioase din România’. 


Ibidem, f. 20. 
Ibidem, f. 27v. 
Ibidem, f. 27. 
Ibidem, f. 27v. 
Ibidem, f. 68. 
Ibidem, f. 89. 
Interviu cu pr. Costică Maftei. 
Alan Scarfe (n. 1950, Bradford, Anglia) a absolvit Teologia la Universitatea Oxford, 
iar apoi a urmat cursuri la Institutul Teologic Ortodox din Bucureşti între 1973 şi 1975, 
perioadă in care a început să lucreze şi pentru Keston College pe problematica liber- 
tăţii religioase în spaţiul comunist. În 1986 a fost hirotonisit ca preot, iar din 2002 a 
fost numit Episcop de Iowa în cadrul Bisericii Episcopale din SUA. Vezi http : //www. 
episcopalchurch. org/staff/rt-rev-alan-scarfe (10.01.2015), Mariana-Alina Urs, „Vedere 
de pe Tamisa : persecuțiile împotriva clericilor ortodocşi în România anilor *70-’80 
reflectate in Arhiva Institutului Keston”, in Cosmin Budeancă (editor), Identităţi soci- 
ale, culturale, etnice şi religioase în comunism, lucrarea în curs de apariţie. 
9. ACNSAS, Fond Informativ, dosar 1392, vol. 2, ff. 37-37v. 

Un act de sprijin moral rămas însă necunoscut! părintelui Maftei îl constituie 
o scrisoare din partea „credincioşilor parohiei Titan” trimisă postului Europa 
Liberă cu puţină vreme înainte de plecarea sa? şi de care preotul nu a aflat nicio- 
dată. Cei care scriseseră, rămaşi anonimi, afirmau că ar fi fost un grup care 
„militează activ” pentru obţinerea autorizaţiei de a construi biserica şi care îşi 
propune să-l „asiste materialiceşte şi moraliceşte” în cazul în care ar ajunge să fie 
victima unor abuzuri. Textul scrisorii fusese formulat de aşa natură încât să reiasă 
că autorii l-ar cunoaşte îndeaproape pe părintele Maftei: „Ca om vă ştim de un 
deceniu, de când locuiti in Titan [...] firescul, seninătatea, cinstea şi luciditatea, 
umorul şi gravitatea sfintiei voastre ne-au cucerit de mult” ; „ne-am ataşat cu toţii 
de jovialul omulet care sunteţi, tată a trei copilaşi”. Sunt subliniate şi calităţile 
care l-ar recomanda pentru ducerea la bun sfârşit a proiectului de ridicare a unei 
biserici: „Priceperea sfintiei voastre nu numai în cele spirituale, dar şi în cele 
practice ne-a făcut să vă alegem responsabil de scară şi de bloc. Ştim cu toţii cât 
de exemplar vă onorati de aceste atribuţii”. Apoi, urmează o serie de comentarii 
critice la adresa situaţiei din Biserica Ortodoxă, care, prin contrast, subliniază 
iarăşi meritele părintelui Maftei, care nu se lasă „toropit de beţia confortului în 
care se «nevoesc» atâţia doctori ai sufletelor noastre”, într-o vreme în care „mulţi 
îşi vor fi pierdut speranţa de a mai afla sub sutana ortodoxă altceva decât incon- 
ştienţă şi mercantilism” : „Unde mai sunt de găsit cei gata a fi batjocoriti pentru 
Hristos, pentru Adevăr, iar nu cei gata a trăi bine şi confortabil de pe urma comer- 
tului cu Hristos? Pe cine mai face astăzi adevărul liber de frici şi socoteli mes- 
chine?” ; „Preotul nostru trece drept nebun - cum i-au şi spus-o - in fata mai 
marilor săi, întrucât acceptă să fie nebun întru Hristos”. 

Dar, spun autorii, „iată [...] că se ridică şi dintre ortodocşi un cleric”, ce 
încearcă să răspundă dorințelor a mii de familii care „acasă-şi botează pruncii, se 
cunună cu preot, îi îngroapă creştineşte pe cei dragi”. 

O analiză a scrisorii respective conduce la concluzia că aceasta aparţine unor 
persoane bine informate asupra situaţiei religioase din ţară, fapt ce reiese din 
mentiunile cu privire la situaţia baptistilor, dar şi la cea a preotului ortodox Stefan 
Gavrilă, cu care părintele Maftei este comparat. Interesantă este şi aprecierea 


1. Interviu cu pr. Costică Maftei. 

2. Arhiva Keston, dosar Ro/Ort/8/2/Costica Maftei, neinventariat, Open letter to Father 
Costică Maftei from the believers in Titan parish, 4.03.1978. 

3. Ştefan Gavrilă (1939-2007) a fost un student eminent al Institutului Teologic din 
Bucuresti, pe care l-a absolvit in 1962. În 1967 a fost hirotonisit şi repartizat la paro- 
hia din Lapos, Prahova. În 1973 a intrat în conflict cu autorităţile locale, deoarece a 
refuzat să-şi însoţească credincioşii la muncile agricole în timpul Liturghiei şi a fost 
suspectat de legături cu Oastea Domnului. Scandalul escaladează, iar în februarie 1974 
este caterisit de Arhiepiscopia Bucureştilor. Prin intermediul pastorilor Pavel Nicolescu 
şi Aurel Popescu reuşeşte să trimită scrisori postului Europa Liberă, ceea ce contribuie 

asupra felului în care se raportează organele de represiune la ortodoxie: „...pen- 
tru «băeţi» a fi ortodox înseamnă a nu fi nimic. Când ei proclamă suveran «Noi 
ortodocşii suntem 17 milioane», vor să dea de înţeles că în afara celor 2 milioane 
şi ceva de membri de partid, în România azi se află o imensă masă de conştiinţe 
care nu pun probleme”!. 

Un aspect ce merită menţionat tine de anumite neconcordante între declaraţiile 
preotului Maftei şi informaţiile din dosare. Astfel, pe de o parte, în dosarul de 
urmărire al părintelui Maftei, într-o notă informativă a sursei „Apostol”, care 
relata despre o întâlnire de la Arhiepiscopia Bucureştilor, se spune că deşi i s-ar 
fi oferit o altă parohie, acesta ar fi refuzat-o, afirmând că „nu se va lăsa până nu 
va obţine autorizaţia de a zidi o biserică în Titan sau va face totul să plece în 
străinătate”?. Şi într-o notă a Departamentului Cultelor se precizează că Maftei ar 
fi „declarat că încercările noastre de a-i oferi o altă parohie sunt inutile, deoarece 
acceptarea unei parohii ar însemna rezolvarea problemei sale personale şi nu cea 
esenţială, construirea unei biserici în cartierul Titan ar fi compromisă şi el nu este 
dispus să accepte compromisuri”3. Pe de altă parte, părintele Maftei neagă faptul 
că i s-ar fi propus o altă parohie : „Nu, nu. Când eu am pus problema că Patriarhia 
e de vină la treaba asta, patriarhul a intervenit şi a spus «Afară cu el! ». [...] Nu 
s-a mai pus problema bisericii absolut deloc”*. Mai mult, preotul Maftei îşi amin- 
teşte că înainte de a lua decizia să plece nu i se mai acorda salariu: „Tăiase tot, 
nu mai aveam dreptul”?. 

Dosarul de urmărire pe numele de cod „Mărculescu Cristea” a fost închis la 
un an după plecarea sa din ţară, pe 30 ianuarie 1979. Nota finală de analiză îl 
descria pe preotul Maftei Costică drept „un element deosebit de recalcitrant şi 
refractar, urmărind să dea o nuanţă politică acţiunii sale şi să atragă la aceasta şi 
alte elemente”, şi conchide că „prin reţeaua informativă şi prin persoane cu func- 
tii de conducere din Patriarhia Bisericii Ortodoxe Române s-a acţionat pentru 
influențarea sa să părăsească ţara”. 


la anularea caterisirii, în 1978. În anii următori însă, preotul Ştefan Gavrilă a fost supus 
unor hartuiri continue, fiind mutat din parohie în parohie. Totul a culminat cu o a doua 
caterisire, în 1985, care l-a obligat să trăiască, alături de soţie şi cei opt copii, din 
ajutorul de şomaj. Vezi ACNSAS, fond Informativ, dosar 0195568 vol. 1-2; dosar 
0195592, vol. 1-2; fond Penal, dosar 0057164 ; Arhiva Keston, dosar Ro/Ort/8 S, Ro/ 
Ort/8/2 Gavrila Stefan. 

1. Arhiva Keston, dosar Ro/Ort/8/2/Costica Maftei, neinventariat, Open letter to Father 

Costică Maftei from the believers in Titan parish, 4.03.1978. 

ACNSAS, fond Informativ, dosar 1392, vol. 1, f. 125. 

ANIC, fond Ministerul Cultelor şi Artelor Direcţia Studii, dosar 18/1977, ff. 2-2v. 

Interviu cu pr. Costică Maftei. 

Ibidem. 

ACNSAS, fond Informativ, dosar 11392, vol. 1, ff. 127-127. 


DE ăi 


RĂZVRĂTIRE ÎN PAROHIA TITAN: POVESTEA PREOTULUI COSTICĂ MAFTEI 173 


Plecarea din ţară 


La 11 aprilie 1978, părintele Maftei, alături de soţie, de fiica sa de 11 ani şi de 
cei doi băieţi, în vârstă de 9, respectiv 7 ani, au urcat în trenul cu destinaţia Viena. 
Amenintarile Securităţii, pe de o parte, şi cvasi-absenta oricărui semn de reală 
solidaritate, pe de altă parte, l-au făcut să considere că aceasta este singura solu- 
tie posibilă: „Am plecat pentru că ăia de la Patriarhie mi-au spus aşa: «dacă nu 
pleci, fii atent, te arestează!» Mă arestează.[...] Stai, domne, că dacă nu plec imi 
taie gatu’ şi atuncea rămân copiii ăştia... Şi-atuncea ce-am zis? Domne, plec, îi 
sui în maşină, sunt minori, o să găsesc eu mâncare. Şi într-adevăr, au răbdat foarte 
mult. Foarte mult au răbdat copiii de foame, pentru că n-aveam bani de mâncare. 
Se culcau copiii flămânzi”. 

Plecarea a fost atât de grăbită, încât pregătirile au fost minime, iar în plus, regu- 
lile privind ceea ce se putea lua în bagaj peste graniţă erau severe: „N-am putut să 
luăm altceva decât strictul necesar pentru noi. Nu şapte perechi de izmene. Nu, una. 
Că dacă nu, ti le dădea jos. Ne-a verificat, Doamne, Doamne, cum ştiu securiştii ”?. 

Referiri la emigrarea sa apar şi în documentele din Arhiva Institutului Keston : 
„Metoda sovietică de a-i exporta, chiar gratuit, pe cei deveniți înăuntru incomozi 
a fost adoptată şi de independenta Românie”. Menţiunile ajunse la Colegiul Keston 
cu privire la părintele Maftei erau semnate, de regulă, de Comitetul Român pen- 
tru Apărarea Libertăţii Religioase şi de Constiinta (ALRC)‘. Într-un document din 
1979 privind evenimentele anului precedent, el este menţionat printre alte persoane 
persecutate pe motive religioase şi de conştiinţă din tara, spunându-se că „singura lui 
vină a fost îndrăzneala de a-şi cere dreptul legal de a construi, alături de enoriaşii 
săi, o biserică”, menţionându-se comportamentul „brutal” al vicarului Alexandru 
Ionescu’. 


= 


Interviu cu pr. Costică Maftei. 

2. Ibidem. 

3. Arhiva Keston, dosar Ro/Ort 18/LAS, neinventariat, Un mădular ortodox ce continuă 
a sângera. Oastea Domnului, 23.08.1978, 

4. Comitetului Creştin al Apărării Drepturilor Religioase din România (ALRC) a fost o 
organizaţie constituită în aprilie 1978 de Pavel Nicolescu, Nicolae Traian Bogdan, 
Emerich Juhasz, loan Brisc, Petru Cocarteu, loan Moldovan, Nicolae Rădoi, Ludovic 
Osvath şi Dimitrie Ianculovici, obiectivul acesteia fiind acela de a se constitui într-un 
„purtător de cuvânt al celor ce suferă din pricina credinţei lor şi care nu pot sau, 
uneori, nu vor să aducă la cunoştinţa opiniei publice ceea ce îndură” (Arhiva Keston, 
Ro/Ort/18/L.A. S., neinventariat). Vezi şi Dorin Dobrincu, Libertate religioasă si 
contestare în România lui Nicolae Ceauşescu : Comitetul Român pentru Apărarea 
Libertăţii Religioase şi de Constiinta (ALRC), disponibil la https : //danutm. files. wordpress. 
com/2008/03/ddobrincu_alrc.pdf (accesat la 10.01.2015). 

5. Arhiva Keston, dosar Ro/Ort/11/3, neinventariat, Document no. 1 de l’année 1979 du 

Commité chrétien pour la défense des droits religieux en Roumanie. 

Un alt document, intitulat „Persecuţia Bisericii Ortodoxe din România”!, face 
de asemenea referire la părintele Maftei, alături de alti clerici persecutați, precum 
Ştefan Gavrilă, Gheorghe (Dumitru - n.n.) Zamisnicu, Leonida Pop şi Gheorghe 
Calciu : 


Preotul Maftei a fost supus în 1977 unei variate game de persecuții: a fost lăsat şi el 
fără serviciu, deşi avea de hrănit o soţie şi trei copii. [...] După ce a fost ţinut mai 
multe luni fără nici un mijloc de subzistență, sever supravegheat de organele Securităţii, 
supus în repetate rânduri unor anchete, ameninţat prin telefon cu închisoarea, azilul 
psihiatric sau asasinatul, de teamă să nu scandalizeze opinia publică Occidentală care 
luase la cunoştinţă de cazul său printr-o scrisoare a sa citită la 4 februarie la postul de 
radio „Europa Liberă”, autorităţile române l-au obligat să se expatrieze. [...] Pe această 
cale Biserica Ortodoxă Română a pierdut pe unul dintre cei mai de ispravă clerici ai 
săi, iar regimul comunist a scăpat de un element incomod, care-i contamina şi pe alţii 
în a revendica libertăţi?. 


O notă datată noiembrie 1978 descrie situaţia astfel : „[...] Maftei a făcut cerere 
de emigrare către preşedintele Ceauşescu deoarece simte că nu îşi poate face 
datoria de preot conform conştiinţei sale. Este privit de enoriaşii săi ca fiind un 
preot «din noua generatie»”. Se adaugă faptul că „slujbele trebuiau ţinute în casa 
sa. Condiţiile erau intolerabile şi de aceea a cerut să plece, spre marele regret al 
enoriaşilor sai”>. 

Şi preotul Gheorghe Calciu îl menţionează în mod direct într-o scrisoare din 
17 octombrie 1978 către CIEL (Comitetul Intelectualilor pentru o Europă a 
Libertăţii)“, spunând că „a fost azvârlit în mizerie împreună cu soţia şi cei trei 
copii” şi forţat să emigreze „pentru crima de a fi vrut să construiască o biserică”?. 


1. Arhiva Keston, dosar Ro/Ort/12, neinventariat, Persecutia Bisericii Ortodoxe din 
România, 5.11.1978. Pentru mai multe detalii, vezi şi Mariana-Alina Urs, „Vedere de 
pe Tamisa...”. 

2. Arhiva Keston, dosar Ro/Ort/12, neinventariat, Persecutia Bisericii Ortodoxe din 

Romania, 5.11.1978. 

. Arhiva Keston, dosar Ro/Ort 8/2, neinventariat, noiembrie 1978. 

4. Comitetul Intelectualilor pentru o Europă a Libertăţii (CIEL) a fost înfiinţat la Paris, 
în ianuarie 1978, de către un grup de intelectuali de diferite etnii, cu scopul de a lupta 
pentru libertatea de exprimare şi de creaţie şi împotriva doctrinelor totalitare. Preşedinte 
de onoare a fost ales dramaturgul Eugen Ionescu. Vezi Liviu Taranu, „Contribuţii la o 
biografie. Eugen Ionescu în dosarele Securităţii”, Magazin Istoric, nr. 11, 12 (512, 513)/ 
noiembrie, decembrie 2009, pp. 15-19; 43-48, disponibil on-line la adresa http: // 
www.cnsas.ro/documente/istoria_comunism/studii_articole/personalitati_in_vizor/ 
Eugen %20lonescu.pdf (accesat la 1.09.2015). 

5. Arhiva Keston, dosar Ro/Ort/8/2, neinventariat, scrisoare a lui Gheorghe Calciu către 
CIEL (17.10.1978), 15.11.1978. 

Tot în octombrie 1978, un alt memoriu aparţinând ALRC a fost trimis către 
postul Europa Liberă. Adresat Patriarhului, acesta trata îndeosebi cazul părintelui 
Calciu, însă amintea şi de preotul Maftei : 


Din aceeaşi teapă şi derută creată de panică, Patriarhia a mai făcut o gafă, suspendându-l 
din funcţie, în 1977, pe parohul din cartierul Titan, părintele Costică Maftei. După ce 
cazul său a devenit de notorietate publică, s-a încercat şi cu el o soluţie de compromis. 
Dar cum Sfinţia sa se încăpăţâna să ceară dreptul de a construi o biserică în cartierul 
Titan - pretenţie cam deplasată pentru cei de sus - părintele Maftei a fost deplasat el 
însuşi, la 4 aprilie 1978, împreună cu întreaga familie, in Austria!. 


Inainte de plecare, familia Maftei nu avusese acces la informaţii despre ce va 
urma după sosirea la Viena: 


Şi în gara Viena ştiam atât să spun: Transkirchen?. Că auzisem de la Europa Liberă. 
Transkirchen era lagarul ăla de concentrare. Şi un şofer al lui Dumnezeu a priceput de 
treaba asta, ne-a luat, eram cinci persoane noi şi cu şoferul şase, ne-a băgat în maşină 
şi ne-a lăsat in fata lagărului’. [...] seara târziu, obosiţi, flămânzi am intrat pe poarta 
lagărului cu speranţa şi nădejdea în Dumnezeu că va fi mai bine“. [...] ne-au cercetat, 
bineînţeles, şi ne-a dat o cameră trei pe doi, [...] un holişor aşa, unde erau paturi 
suprapuse. Şi-am dormit acolo. Copiii într-o parte... mai dormeam şi pe jos. [...] Ne 
duceam la cantină, ne dădeau de mâncare de acolo, nu făceam nici un moft pentru că 
ştiam ce pateam în Bucuresti, pentru că comuniştii nu veneau să iti dea mâncare, nu 
iti dădea nimeni mâncare, dacă ne tinea aicea muream de foame. 


Pentru următoarele şase luni, până pe 5 septembrie 19786, părintele Maftei 
alături de soţia sa şi de cei trei copii au rămas la Transkirchen. În momentul ale- 
gerii ţării de destinaţie, alegerea a părut simplă : „... America, ştiam ! [...] Şi atunci 
m-am dus în America şi mi-am văzut de treaba mea şi am fost sigur că acolo va 
fi o viaţă mai bună”. 


1. Arhiva Keston, dosar Ro/Ort 11/2/Calciu, neinventariat, memoriu din partea ALRC 
către Patriarhul Iustin, 14.10.1978. 

2. Transkirchen - lagăr pentru refugiaţi situat în localitatea omonimă din estul Austriei, 
deschis în 1956, pentru a primi persoanele care solicitau azil politic în urma revoluţiei 
din Ungaria. 

3. Interviu cu pr. Costică Maftei. 

4. „Note ale părintelui Costică Maftei”, disponibile on-line la adresa http : //www.stjohn- 
glendale.org/history.aspx (accesat la 15.07.2015). 

5. Interviu cu pr. Costică Maftei. 

6. „Note ale părintelui Costică Maftei”, disponibil on-line la adresa http : //www.stjohn- 
glendale.org/history.aspx (accesat la 15.07.2015). 

7. Interviu cu pr. Costică Maftei. 

Primii patru ani i-a petrecut în Chicago, însă viaţa nu a fost deloc uşoară: „Şi 
preotul Smed era la biserică acolo şi a spus că pune reverenda în cui şi du-te şi lucrează. 
Şi m-am dus şi am lucrat la Electric Pacific Company, am lucrat ca muncitor, ca 
măturător. Şi n-am stat prea mult acolo că după aceea am găsit alt job şi vreo patru 
ani am stat acolo crezând că episcopul de acolo o să-mi dea...[parohie - n.n.]”!. 

Neprimind post, preotul Maftei a primit, în final, un ajutor nesperat din partea 
arhiepiscopului Valerian Trifa?, tocmai când, din cauza frigului, starea sănătăţii 
soţiei lui se agravase: „Episcopul Valerian Trifa [...] a avut milă de mine, dar era 
un om cu inima românească, un om bun. Şi mi-a spus [...] «Fii atent, nu sta în 
Chicago, lasă că îţi aranjez eu unde să te duci». Şi îmi trimite o scrisoare. «Arizona. 
Acolo trebuie să te duci.» Dar de ce? Că în Arizona nu era biserică. Erau români, 
dar nu era biserică. Ei se duceau la biserica grecească, sârbească, rusească... şi 
mi-a spus «du-te acolo şi acolo tu ai să faci treabă»”5. 

Odată ajuns în Arizona, în octombrie 1982, părintele Maftei s-a angajat pentru 
început la Biserica Ortodoxă Greacă, unde alături de soţie şi uneori apelând şi la 
ajutorul copiilor s-a ocupat de curăţenia lăcaşului de cult şi de amenajarea sa 
pentru marile sărbători“. În acelaşi timp, a urmat sfatul lui Trifa şi a început să-i 
identifice pe românii care locuiau în zonă: „Şi eu am luat Yellow Book, mare, şi 
am dat fiecare foaie. Şi unde am găsit nume româneşti le-am scris deoparte. Şi 
am găsit vreo sută. Le-am spus: «Tu vrei ca să facem? Păi hai să stabilim o zi 
şi să facem adunare generală». Am stat de vorbă cu ei atuncea”. 

Misiunea, care ţinea de American Orthodox Church, a fost înfiinţată la scurt 
timp după venirea sa, iar apoi, pe 6 martie 1983, a primit statutul de parohie, 
părintele Maftei fiind numit preot paroh“: 


1. Ibidem. 
2. Valerian Trifa (1914-1987), arhiepiscop al Bisericii Ortodoxe Române din America şi 
Canada din 1970. Membru al Mişcării Legionare în tinereţe, s-a refugiat în Germania 
după eşecul Rebeliunii Legionare din ianuarie 1941. Mai apoi pleacă la Paris, iar în 
1950 emigrează în Statele Unite ale Americii, unde devine unul dintre liderii comuni- 
tatii româneşti. După izbucnirea unui scandal referitor la implicarea sa în încurajarea 
atacurilor împotriva evreilor din ianuarie 1941, renunţă de bunăvoie la cetăţenia ame- 
ricană şi acceptă să fie deportat în Portugalia, unde moare în 1987. Vezi Ari L. Goldman, 
„Valerian Trifa, an archbishop with a Fascist past, dies at 72”, New York Times, 
29.01.1987, disponibil on-line la adresa http : //www.nytimes.com/1987/01/29/obituaries/ 
valerian-trifa-an-archbishop-with-a-fascist-past-dies-at-72 .html (accesat la 1.09.2015) ; 
Arhiva Keston, Ro/8/1.1, neinventariat ; Arhiva Keston, Ro/Ort 8/2/Trifa, neinventariat. 
. Interviu cu pr. Costică Maftei. 
4. „Note ale părintelui Costică Maftei”, disponibil on-line la adresa http : //www.stjohn- 
glendale.org/history.aspx (accesat la 15.07.2015). 

5. Interviu cu pr. Costică Maftei. 

6. Virgil Suciu, „Church History. St John the Baptist Romanian Orthodox Church”, sep- 
tembrie 2001, disponibil on-line la adresa http : //www.stjohnglendale. org/history.aspx 
(accesat la 15.07.2015). 

Valerian Trifa mi-a întemeiat biserica aia, eu preot paroh. Slujeam pe unde? Într-o 
casă de... public school!. Luam o cameră, o făceam şi noi acolo, o măturam, noi 
măturam... şi la oameni le-a plăcut că noi ne vedem de treaba noastră. Şi după aceea 
oamenii s-au adunat toţi şi s-au dus la bancă şi au spus «Domne, noi garantăm cu 


le-a dat teren, cinci acri de pământ, în afara oraşului Pheonix, în Glendale [...] Şi [...] 
le-a dat aprobare, le-a dat pământ... 


Părintele Maftei a slujit între 1983 şi 1986, când a fost nevoit să plece din 
cauza condiţiilor dificile de trai. „Ştiţi, n-aveam job. Şi eu lucram la Gosnell 
Builders [...] şi eram şi bătrân, vreo 50 şi ceva de ani, m-a dat şi de acolo afară. 
[...] Dar în timpul ăsta eu am cumpărat cinci acri de pământ în afară de oraş şi 
mi-am pus acolo un mobil home şi am stat acolo nouă ani de zile, pe pământul 
meu, în mobil home-ul meu. ”? 


Revenirea în ţară 


Costică şi Maria Maftei au revenit în ţară în 1994, când s-au mutat înapoi în 
Bucureşti : „Mi-a dat parohia Slobozia, cea de lângă Sf. Spiridon. Am stat acolo 
vreo 3 ani, dar întotdeauna mă săpau, trimiteau acolo oameni care mă cântau. Şi 
am zis că nu-mi trebuie mie necazuri din astea. Nu mai pot. Nu mai pot. Hai să 
mă retrag şi gata”. 

Când în 2004 a avut ocazia să-şi consulte dosarul de la CNSAS şi a cerut 
deconspirarea informatorilor, i s-a oferit un singur nume, cel al sursei „Arne”, 
dovedită a fi preotul Sandi Mehedintu, născut la 24 mai 1942 în Cotofenii de Jos 
şi paroh la Biserica Coltea, din centrul capitalei. Contactat de presă privind cazul 
»Maftei”, preotul Mehedintu a negat cu tărie orice legătură, deşi aceasta era 
dovedită de documente : „Nu ştiu ce vrea ăsta... Maftei. [...] Vor să mă denigreze ! 
[...] Nu e adevărat ce spune cu vizita la domiciliu... n-am fost, dom'le, la el 
acasă... Nu ştiu ce vrea... Poate vrea biserica mea. Poate vrea să fie el numit să 
slujească aici în locul meu. Nu are nici o şansă! Să-şi vadă de treabă! Eu am 
muncit, nu m-am dus prin America precum el...”*. 

Confruntat cu reacţii ostile din partea unor preoţi şi lipsit de sprijin din partea 
Bisericii Ortodoxe Române, părintele Maftei se raportează la cele întâmplate după 
acelaşi sistem de valori ca în tinereţe : „Disident [...] Eu sunt împotriva orânduirii, 


Saguaro School, Pheonix, Arizona. Vezi Virgil Suciu, „Church History...”. 
Interviu cu pr. Costică Maftei. 

Ibidem. 

Romulus Cristea, „Un nou preot turnător...”. 

dirijării proaste a BOR. Eu vreau ca Biserica Ortodoxă Română să fie condusă de 


»1 


oameni capabili şi să meargă pe cele bune, nu aşa”!. 


Concluzii 


Povestea vieţii preotului Costică Maftei şi reacţia poliţiei politice la acţiunile sale 
ridică o serie de probleme relativ la: 1. incertitudinea care planează asupra infor- 
matiilor din arhive care aparţin de instituţii aşezate pe un tipar ideologic specific ; 
2. relaţia clericilor ortodocşi cu poliţia politica; 3. asumarea responsabilitatii 
individuale pentru absenţa gesturilor de solidaritate cu persoanele persecutate de 
regim ; şi 4. relevanta gesturilor simbolice în cadrul unui regim totalitar. 
Privitor la „capcanele arhivelor”, cazul preotului Maftei include un set de 
informaţii aparent necontroversate, dar care, la o privire mai atentă, prezintă semne 
de întrebare. Un exemplu este, aşa cum am arătat, oferirea unei alte parohii pre- 
otului Maftei (excluzând-o pe cea de la Poienarii Rali). Din documentele Securităţii 
ar putea fi trasă concluzia că acesta, din ataşament faţă de cauza construirii unei 
noi biserici, a ales să se supună persecuțiilor în loc să plece din parohia Titan şi 
să-şi „abandoneze” enoriaşii. Preotul Maftei neagă însă cu totul această ipoteză, 
care i-ar fi putut întări aureola de disident, mărturisind că nu i s-a făcut o astfel 
de ofertă. O explicaţie pentru măsluirea adevărului de către poliţia politică este că 
aceasta ar fi contribuit la justificarea măsurilor cerute în cazul Maftei şi la întă- 
rirea argumentelor în favoarea exilării sale. O a doua curiozitate este legată de 
autorii scrisorii de sprijin trimise postului de radio Europa Liberă. În condiţiile 
în care preotul nu-şi aminteşte să fi fost contactat de vreun enoriaş care să-şi fi 
exprimat simpatia în perioada în care era şicanat de Securitate, originea acesteia 
rămâne un mister. Nu poate fi ignorat nici faptul că, în epocă, o astfel de scrisoare 
putea servi, pe de o parte, propagandei anti-comuniste duse de Vestul democratic, 
iar pe de altă parte, unor persoane care aveau un interes direct în lupta pentru 
libertate religioasă din România. Trebuie subliniat că cele două exemple de mai 
sus au putut fi identificate exclusiv datorită interviului cu preotul Costică Maftei?, 
neavând acces la alte surse care să probeze veridicitatea informaţiilor în cauză. 
Merită evidenţiat şi că documentele la care facem referire provin din arhive dife- 
rite ca origine şi obiective : prima aparţine unui organ de stat represiv din România, 
iar cea de-a doua ţine de o organizaţie nonguvernamentală din Marea Britanie, a 


1. Interviu cu pr. Costică Maftei. 

2. Vezi o succintă prezentare anterioară a acestei scrisori făcută de Ryan J. Voogt, realizată 
în absenţa accesului la alte surse (cf. Ryan J. Voogt, „Orthodox Clergy and the 
Communist Opposition ? What the Keston Archive Reveals”, Keston Newsletter, 20/2014, 
pp. 30-35). 


RĂZVRĂTIRE ÎN PAROHIA TITAN: POVESTEA PREOTULUI COSTICĂ MAFTEI 179 


cărei menire era obţinerea de informaţii asupra situaţiei libertăţii religioase din 
spaţiul comunist. Paradoxal însă, atât arhiva poliţiei politice, cât şi Arhiva Keston 
augmentează impactul avut de preotul Maftei asupra comunităţii din cartierul Titan. 
Ambele comportă, în definitiv, un grad de subiectivism ce poate afecta cercetarea 
istorică acolo unde nu este posibilă efectuarea unei verificări din mai multe surse. 

În ceea ce priveşte relaţia Bisericii Ortodoxe Române cu regimul comunist, 
mult discutată în alte locuri!, ne vom opri aici la a remarca potenţialul model de 
urmat oferit de raportarea preotului Maftei la propriul trecut. Aşa cum am arătat, 
cazul de faţă încorporează atât colaborarea, cât şi disidenta, ambele recunoscute 
şi asumate. Remarcabilă este însă conduita lui Costică Maftei: perspectiva sa 
asupra propriilor acte de disidenţă nu hiperbolizează, deşi documentele de arhivă 
ar fi putut facilita o atare interpretare ; nici furnizarea de informaţii către Securitate 
nu este scuzată prin invocarea unor presiuni suplimentare venite din partea Securităţii, 
altele decât cele obişnuite în epocă. Succesiunea gesturilor de colaborare şi de 
contestare reliefează complexitatea relaţiei dintre clerici şi regim şi simultan inva- 
lidează paradigma interpretărilor de tip maniheist, deseori aplicată subiectelor ce 
fac referire la istoria bisericii sub comunism sau la informatorii Securităţii. 

Un dosar precum cel al preotului Costică Maftei arată limpede faptul că 
Securitatea avea numeroşi informatori în rândul preoţilor şi ierarhiei bisericii, care 
rămân, şi astăzi, neidentificati. În epilogul poveștii, dintre toţi cei care au dat 
informaţii despre Maftei, doar sursa „Arne” a fost deconspirată, însă preotul Sandi 
Mehedintu nu şi-a recunoscut faptele. Ceilalţi, inclusiv cei aparţinând „reţelei 
informative de la Patriarhie”, au rămas necunoscuţi. Situaţia este simptomatică : 
la nivelul BOR, puţini dintre clericii care au furnizat informaţii Securităţii au admis 
acest lucru. Absența unei discuţii în interiorul Bisericii pe această temă, câtă vreme 
aceştia sunt încă în viaţă, îi lipseşte de ocazia de a clarifica circumstanţele cola- 
borării lor şi lasă ultimul cuvânt arhivelor Securităţii. Mersul istoriei arată că, 
treptat, dar inevitabil, sursele vor fi deconspirate, iar păstrarea tăcerii asupra 
acestui subiect sau, după caz, negarea celor petrecute nu face decât să priveze 
biserica, dar şi pe fiecare dintre cei implicaţi de o justificare ce va fi cu certitudine 
căutată la un moment dat, pentru fiecare situaţie în parte. 

În definitiv, din punct de vedere strategic, recrutarea de informatori din rândul 
clericilor era necesară Securităţii, iar pentru atingerea obiectivelor stabilite, aceasta 
utiliza mijloace specifice unui organ represiv ; pe de altă parte, găsirea unor jus- 
tificări conjuncturale, care relativizau semnificaţia morală a colaborării, este 


1. Vezi George Enache, Adrian Nicolae Petcu, Patriarhul Justinian şi Biserica Ortodoxă 
Română în anii 1948-1964, Editura Partener, Galati, 2009; Lavinia Stan, Lucian 
Turcescu, Religion and Politics in Post-Communist Romania, Oxford University Press, 
Oxford, New York, 2007; Cristian Vasile, Biserica Ortodoxă Română în primul dece- 
niu comunist, Editura Curtea Veche, Bucureşti, 2005. 

apanajul naturii umane, de la care clericii nu fac şi nu au făcut excepţie. Pe cale 
de consecinţă, colaborarea unor preoţi cu poliţia politică a fost, în mare măsură, 
un fenomen inevitabil, dat fiind orizontul de timp la care ne raportăm. Păstrarea 
tăcerii asupra acestui subiect sau alegerea unei variante de consultare a dosarelor 
„în familie”!, limitat la membrii acreditaţi de BOR, va duce la pierderea irevoca- 
bilă a accesului la informaţii privind situaţiile particulare şi la anumite lămuriri 
ce pot fi obţinute exclusiv de la cei implicaţi. Exemplul părintelui Maftei arată că 
abordarea acestui subiect, deşi deosebit de dificilă, rămâne singura metodă prin 
care se poate construi o contrapondere la eşafodajul istoric lăsat de angajaţii poli- 
tiei politice. 

Dintr-o altă perspectivă, cazul preotului Maftei are în centrul său contrastul 
dintre imaginea creionată de documente, a unui cleric ce s-a bucurat, dacă nu de 
sprijinul ierarhiei, atunci de simpatia enoriaşilor, şi absenţa manifestărilor de 
solidaritate resimţită de acesta în viaţa de zi cu zi. Memorandumurile ALRC, 
scrisorile către postul de radio Europa Liberă, mentiunile din Arhiva Keston par 
să fi echilibrat, la nivel moral, presiunile din partea regimului. La nivel personal 
însă, destinul preotului Maftei a fost marcat în mod dureros de o „dezertare” a 
celor din preajma sa, aspect ce devine evident din lecturarea interviului cu acesta. 
Colegi, vecini, enoriaşi şi chiar membri ai familiei au întrerupt brusc legăturile 
cu el odată ce a devenit ţinta organelor de represiune. Explicaţia, găsită chiar de 
părintele Maftei, face apel la teama care i-ar fi cuprins. Aceasta poate îmbrăca 
însă mai multe forme, ce nu ţin exclusiv de un pericol iminent, ci şi, într-o măsură 
deloc neglijabilă, de conservarea unui anumit statut în societate şi chiar de păs- 
trarea unei şanse la ascensiune profesională şi socială. Aceste din urmă griji 
aparţin aşadar unui registru care invită astăzi la asumarea responsabilitatii indivi- 
duale pentru comportamentul afişat în timpul regimului comunist. În cazul de faţă, 
ca şi în multe altele similare, deşi decizia cu care s-au confruntat cei care au 
evitat să-l mai întâlnească pe preotul Maftei ţine mai degrabă de sfera morală, 
impactul asupra lui, a familiei acestuia şi chiar şi a altor persoane nu a fost deloc 
neglijabil şi continuă să-şi producă efectele până astăzi. Deşi demersurile ce 
urmăresc să lipsească omul de capacitatea de a lua o decizie conform conştiinţei 
şi crezurilor sale sunt intrinseci unui regim totalitar, existenţa unui astfel de sistem 
nu este suficientă pentru a scuti individul, pe termen nedeterminat, de la a reflecta 
asupra consecinţelor propriilor fapte. Povestea preotului Maftei arată că ignorarea 
acţiunilor din trecut de către fiecare cetăţean în parte şi de către societate în 


1. Bogdan Mosneagu, Anuarul Institutului Român de Istorie Recentă, vol. 2, 2003, p. 407, 
apud Cristian Vasile, „Comunismul şi biserica: represiune, compromitere şi instru- 
mentalizare”, în Ruxandra Cesereanu (coord.), Comunism şi represiune în România. 
Istoria tematică a unui fratricid national, Editura Polirom, Iasi, 2006, pp. 170-189. 

ansamblul ei produce efecte nu doar în sfera culturală sau socială, ci şi la nivel 
individual şi pe termen lung. 

Nu în ultimul rând, cazul preotului Maftei şi al bisericii pe care nu a putut-o 
construi este un exemplu tipic al bătăliei ideologice duse de regim împotriva reli- 
giei. Nu trebuie neglijat faptul că refuzul Securităţii era întemeiat pe argumentul 
că o astfel de construcţie într-un cartier nou precum Titan ar fi avut un impact la 
nivel naţional, existând şi alte locuri în ţară lipsite la vremea respectivă de biserici. 
Spectrul declanşării unui efect de „bulgăre de zăpadă” ce ar fi condus la noi şi 
noi cereri de construcţii de biserici, venite atât de la ortodocşi, cât şi de la alte 
confesiuni, contravenea obiectivelor regimului, care viza, în mod dogmatic, eli- 
minarea religiei din societate. Prin simplitatea cererii sale, preotul Maftei a pro- 
vocat regimul la încă o „demascare publică” a politicii religioase şi a felului în 
care aceasta era implementată în epocă. 


Epilog 


În vara anului 2015, preotul Maftei locuia într-un apartament din Bucureşti, alături 
de soţia sa, primind din partea statului român o pensie lunară de 556 de lei. În 
lăcaşurile de cult aparţinând Bisericii Ortodoxe Române i se transmisese, în mod 
neoficial, că nu ar fi bine-venit să slujească!. Un scurt exerciţiu de istorie contra- 
factuală pare să conducă lesne la concluzia că, dacă nu ar fi insistat pentru con- 
struirea unei biserici în primăvara anului 1977, atât el, cât şi familia sa ar fi avut 
o viaţă cu mult mai liniştită, petrecută în sânul comunităţii. Privind înapoi însă, 
părintele Maftei conchide: „Eu tot aşa aş face. Eu v-am spus acuma, ăsta sunt 
eu. [...] Fiecare răspunde pentru el. Rău faci, rău găseşti. Fă bine, ca să trăieşti, 
fă rău ca să mori. Da, mori, din punct de vedere sufletesc. Şi eu nu vreau asta”?. 


1. Interviu cu pr. Costică Maftei. 
2. Ibidem. 

Costică şi Maria Maftei (fotografie realizată de Mariana-Alina Urs) 

GRUP CANAL '77: între revendicarea drepturilor 
ŞI „parazitism social” 


„Când ai pierdut aproape totul, rămânând doar cu 
«nişte principii», nu le încalci, măcar ca să nu pierzi 
totul-totul-totul.” 


Paul Goma! 


Abstract. Against the backdrop of 1977 Human Rights Movement (Goma Movement), on July 
5, five young laborers were publicly exposed in Bucharest and illegally sentenced to one year 
of forced labor for „social parasitism”. In 1977, their earlier wish to obtain a passport turned 
into a consistent protest against the restrictions on the freedom of movement imposed by the 
communist regime. In august 1977, they escaped from the reopened site at the Danube-Black 
Sea Canal and went on a hunger strike in the hope of attracting the international public atten- 
tion. An Address on Individual Freedoms was drafted by the French Committee of Human Rights 
in Romania, expressing a particular concern over Goma’s destiny and the other adherents to 
the Human Rights Movement, including those five young laborers who wanted to have their 
rights respected : Iosif Dan Niţă, Radu Negrescu (Suţu), Raymond Păunescu, Nicolae Windisch 
and Ion Marinescu. They released a public statement addressed to Belgrade Conference participants, 
and acquainted by Eugen Ionesco during a reunion in Paris. Being supported by the Radio Free 
Europe, Amnesty International, Western print media and by the dissident Paul Goma, until the 
beginning of 1978 they managed to receive a passport and leave the country. 


Keywords: communism, protest, forced labor 


1. „Trădarea exilului?”, interviu realizat de Radu Negrescu-Sutu, in Dialogul teologilor. 
Nuvele, eseuri, articole şi interviuri din exilul parizian, prefaţă de Paul Goma, Editura 
Criterion Publishing, Bucureşti, 2006, p. 159. 


Contextul ideologic 


Pentru a descuraja şi stopa emulatia provocată de Mişcarea pentru drepturile omu- 
lui, declanşată de scriitorul Paul Goma în iarna-primăvara anului 1977, Securitatea 
şi Procuratura au recurs, în vara aceluiaşi an, la condamnări „argumentate” de 
Legea nr. 25/1976 privind încadrarea într-o muncă utilă a persoanelor apte de 
muncă. După ce Mişcarea Goma a fost „pacificată” brutal, culminând cu aresta- 
rea scriitorului la 1 aprilie 1977, continuând cu încercarea de asasinare în sediul 
Securităţii din Calea Rahovei, dejucată de o campanie de susţinere şi solidarizare 
fără precedent din partea opiniei publice occidentale, metoda condamnării la muncă 
forţată pentru „parazitism social” s-a dovedit mult mai eficientă. În primul rând, 
pentru că articolele legii prevedeau implicarea totală a societăţii în depistarea şi 
„îndrumarea” celor care aveau vârsta de peste 16 ani, dar nu deţineau un loc de 
muncă, o atare vigilenţă devenind obligaţie obsteasca. În al doilea rand, pentru că 
judecarea şi condamnarea trebuiau să se producă în regim de urgenţă. Astfel, 
ilegalităţile împotriva unor oameni nevinovaţi erau mascate legal, potentialele 
focare de infectare a societăţii fiind, din start, eradicate: „Securiştii vorbeau 
despre noi ca despre o «marfă de export», dar se pare că Nicolae Ceauşescu a dat 
ordin să fim pedepsiţi, ca exemplu, nu cumva să mai facă şi alţii ca noi”, spune 
Radu Negrescu-Sutu, supravietuitorul Grupului). 

Grija partidului-stat pentru sănătatea socială a fost, în realitate, o altă metodă 
de exercitare a controlului total, frizând, prin formele de manifestare, patologicul. 
După strângerea şurubului ideologic, în urma Tezelor din iulie (1971), Securitatea 
adoptă un dispozitiv cu metode din ce în ce mai sofisticate. Un material intern din 
18 decembrie 1975, intitulat „Tematica privind rapoartele ce vor fi prezentate de 
către şefii inspectoratelor la bilanţul activităţii Ministerului de Interne pe 1975”, 
este concludent. Pe lângă permanenta obsesie de a depista şi demasca „acţiunile 
ostile întreprinse de legionari” (la mijlocul anilor 1970!), Securitatea îşi pliază 
strategiile de luptă cu duşmanii inchipuiti ai regimului pe noile tactici de „apărare 
a cuceririlor revoluţionare” ale clanului Ceauşescu şi camarilei acestuia : „Prevenirea, 
descoperirea şi curmarea la timp a acţiunilor duşmănoase cu caracter iredentist 
întreprinse de unele elemente ostile din interior ; asigurarea urmăririi emisarilor 


1. Interviu inedit cu Radu Negrescu-Sutu, 2 aprilie 2015, Bucuresti. 
2. Arhiva Consiliului Naţional pentru Studierea Arhivelor Securităţii (în continuare ACNSAS), 
fond Documentar, dosar 000095, vol. 6, partea a II-a, f. 70. 

cercurilor reacționare din străinătate potrivit Ordinului nr. 000235/1973”!. O altă 
categorie privilegiată de atenţia Securităţii era constituită de cetăţenii străini, fie 
diplomaţi, fie comercianti-specialisti din diverse domenii, profesori, doctoranzi, 
studenţi. Un punct aparte (pct. 9) se referă la supravegherea turiştilor, aşa expli- 
cându-se şi insistența persuasivă a lucrătorilor Securităţii pentru „atragerea la 
colaborare” a salariaţilor din domeniul hotelier, după cum se va vedea şi în cazul 
de faţă. 

Cu punctul 10, grija pentru contracararea intereselor legitime ale cetăţenilor 
este tot mai evidentă: „Măsurile întreprinse de conducerea inspectoratului pentru 
executarea ordinelor privind soluţionarea cererilor de plecare în străinătate, res- 
pectarea regimului de frontieră şi organizarea muncii informative, în scopul pre- 
venirii rămânerii în străinătate sau trecerii frauduloase... ”?, altfel spus, măsuri de 
încălcare a libertăţilor. Un alt punct relevant în privinţa cazului nostru este 14: 
dezvoltarea muncii informativ-operative pe şantierele de construcţii. Asigurarea 
ordinii şi liniştii publice - un deziderat cu tradiţie la ora aceea, în materie de 
practică judiciară - trebuia, conform pct. 17, să se realizeze prin „combaterea 
infracţiunilor comise prin violenţă, a manifestărilor de huliganism şi parazitism 
social” [s.n.], dar şi prin „educarea politico-juridică şi contrainformativă a popu- 
latiei, la dezvoltarea opiniei publice”, prin „întărirea legăturilor cu oamenii 
muncii”. 

Dacă în epoca Gheorghiu-Dej, oamenii încă mai păstrau o demarcaţie clară 
între discursul oficial şi realitatea palpabilă (arestările masive, epurările, nationa- 
lizările, colectivizarea nu le permiteau încă să se lase distorsionati mental de 
învăluitoarea limbă de lemn), în epoca Nicolae Ceauşescu planurile comunicării 
se amestecă, devin interşanjabile. Oamenii sunt nesiguri, nu mai pot deosebi rea- 
litatea ficţiunii de ficţiunea realităţii. Este meritul discursului ideologic, al limbii 
de lemn, acest motor zvâcnind ca o inimă, pulsând carburantul de care sistemul 
comunist are nevoie pentru a funcţiona. Toate aceste directive se vor regăsi in 
realitatea paralelă a românilor, în metamorfozările individuale succesive, de colec- 
tivitate şi de situaţie“. În realitatea din intimitate şi în realitatea de la serviciu/ 
comitetul de partid/adunarea generală a oamenilor muncii etc. românii aveau 
comportamente diferite. Reeducarea naţională începută de regimul Dej s-a desăvârşit 


Ibidem. 

Ibidem. 

Ibidem. 

Pentru delimitări conceptuale şi analiza limbii de lemn, vezi Alain Besancon, Originile 
intelectuale ale leninismului, Editura Humanitas, Bucuresti, 1993; Francoise Thom, 
Limba de lemn, Editura Humanitas, Bucuresti, 1993 ; pentru instalarea mecanismelor 
limbii de lemn în discursul oficial românesc, vezi Flori Stănescu (Bălănescu), „Regimul 
instalat la 6 martie 1945 : noul limbaj politic” (fragment din teza de licenţă), în Arhivele 
Totalitarismului, anul IV, nr. 11-12, 2-3/1996, pp. 49-59. 


ii zel a a 


186 FLORI BĂLĂNESCU 


în Epoca de Aur a lui Ceauşescu. Oamenii s-au dedublat pentru a supravietui/ 
promova/parveni, unii fiind conştienţi, alţii născându-se după 1965, fără a avea o 
legătură directă cu memoria criminalităţii din stalinismul românesc, într-o atmo- 
sferă stăpânită de spaime şi de amnezie (auto)indusă. 

„Educaţia politică, civică, contrainformativă”, „dezvoltarea opiniei publice”, 
„întărirea legăturilor cu oamenii muncii” nu sunt simple expresii din arsenalul 
lingvistic oficial, ci se regăsesc în colaborarea oamenilor de orice condiţie cu 
instituţiile represive ale regimului comunist, adică în munca informativ-operativă ; 
în adunările generale cetăţeneşti, puse în scenă de către organizaţiile de partid 
(orăşeneşti, comunale, de sector, de fabrică etc.), având ca scop demascarea „ele- 
mentelor trădătoare, ostile, huliganice, parazitare”. 

„Pârâţii” vor respectarea drepturilor constituţionale, au părul lung, unii poartă 
barbă, pantaloni evazati, ochelari, vorbesc limbi străine, sunt chiar urmaşi de 
domnitori (Radu Negrescu-Sutu), ştiu să se exprime fără greşeli gramaticale, fără 
sintagme ideologice, în ciuda faptului că nu sunt „decât” nişte receptioneri din 
domeniul hotelier. Toate, ipostaze neconforme cu etica şi estetica socialiste, iar 
cei care îi delaţionează sau îi demască public sunt soţi, părinţi, bunici iubitori şi 
sensibili, grijulii cu viitorul familiei. 

Pe această armată de cetăţeni români ,,avertizati/influentati” de Securitate sau 
„privilegiaţi” de partid, indiferent de originea lor etnică sau de religie, a mizat 
regimul pentru a crea o „opinie publică” favorabilă, cointeresată, controlată. Cele 
câteva milioane de membri de partid au constituit armata, masa de manevră înre- 
gimentată a partidului-stat. Se spune că deveniseră comunişti-cu-carnet de nevoie, 
că nu credeau în politica de partid etc. După decembrie 1989 s-au derobat de 
responsabilitatea implicării în funcţionarea unui regim ideologic ilegitim şi crimi- 
nal, bazat pe o instituţie a terorii, „ilegală, ilegitimă şi criminală”. O atitudine 
generalizată, care, paradoxal, cautioneaza criminalitatea regimului. O mare parte 
a celor câteva milioane de membri ai PCR a întreţinut după 1989 atmosfera luptei 
împotriva intelectualilor (moarte intelectualilor ! ), împotriva partidelor istorice 
recent reactivate (nu au mâncat salam cu soia ! ), împotriva străinilor, în special 
a occidentalilor (nu ne vindem tara!) ş.a.m.d. Aparatul propagandistic a reuşit 
să inducă şi să consolideze o opinie publică pe măsura regimului comunist. 
Membrii de partid constituie doar o parte a realităţii opiniei publice în comunism, 
cu profunde reverberatii în câmp social, politic şi mental după 1989. 


1. „Criminalitatea sistemului, izvorâtă din chiar natura sa ilegală şi ilegitimă, nu a dis- 
părut după 1964. Securitatea a fost aşadar o instituţie ilegală, ilegitimă şi criminală de 
la începutul şi până la sfârşitul ei” (cf. Comisia prezidenţială pentru analiza dictaturii 
comuniste din România, Raport final, Bucureşti, 2006, p. 14, disponibilă la on-line la 
adresa http : //www.presidency.ro/static/ordine/RAPORT FINAL CPADCR. pdf, acce- 
sat la 23.07.2015). 

„Opinia publică” românească este reflexul unei mentalități a supravieţuirii cu 
tarele comunismului, rezultând din proiectul ideologic, după modelul sovietic, 
multiplicat cu oarecare diferenţe locale în toate ţările Blocului Comunist. Realitatea 
postcomunistă este surprinsă de Vladimir Bukovski, adept al unui proces al comu- 
nismului de tip Nürnberg, însă limitat la „capii rautatilor”, într-o formulă mai 
mult decât relevantă, astfel: „Un om nu poate renaşte fără suferinţă, fără o revi- 
zuire dureroasă a fostelor lui valori şi cu atât mai mult nu poate renaşte o tara 
care a trăit timp de atâtea decenii sub cea mai monstruoasă dintre minciuni. Nu 
există decât un caz în care renaşterea s-a produs: Germania după război. Nemţii 
au devenit conştienţi de greşeala lor naţională. Şi asta deoarece crimele lor au fost 
condamnate de întreaga omenire”!. 

În absenţa unui Niirnberg al comunismului, fostele state comuniste (şi actualele) 
sunt „beneficiarele” reeducării comuniste, dar una care nu-şi mai fructifică roadele 
ostentativ (local), ci difuz (la nivel planetar). 

Un alt segment, mult mai greu de demarcat şi de intuit, îl reprezintă ceea ce 
Securitatea a numit „agentura”. Ca şi în ceea ce-i priveşte pe membrii de partid, 
detaliile se pot dovedi extrem de confuze şi insidioase. Nu toţi membrii de partid 
şi-au făcut datoria (faţă de PCR sau de Securitate), aşa cum nu toţi colaboratorii? 
au fost motivaţi de pasiunea de a lucra cu „organele”. Unii dintre ei, în ciuda 
faptului că au semnat un angajament, nu s-au ţinut de cuvânt. Motivele pentru 
care „contractul” lor cu Securitatea a devenit caduc ţin, de obicei, de caracterul 
celui care a semnat, cel mai adesea o victimă a sistemului. Aflat la ananghie, 
neavând practica rezistenţei sau chemare pentru opoziţie/disidenţă/martiraj, cel 
vizat nu a avut curaj să refuze semnarea, dar a avut ulterior curajul de a nu „da” 
nimic. Sau ce „a dat” este practic irelevant. Motiv pentru care Securitatea îl aban- 
donează. El are o responsabilitate în primul rând morală, nu una legală. 


Contextul social 


Anul 1977 a pus la grele încercări regimul comunist de la Bucureşti: Mişcarea 
pentru drepturile omului (care a debutat pe 8 februarie şi s-a încheiat „oficial” la 
1 aprilie, odată cu arestarea liderului său, Paul Goma, cu reverberatii în lunile 
următoare, inclusiv în greva minerilor), cutremurul de pământ (4 martie), grupu- 
rile de „elemente parazitare”, revendicându-se de la Mişcarea Goma (rezolvarea 
cazurilor s-a întins din primăvară până în toamnă, şi chiar până în 1978, cand a 
reuşit să plece şi ultimul „parazit” din grup), greva minerilor din Valea Jiului (1-3 august). 


1. Apud Monica Lovinescu, Diagonale, Editura Humanitas, Bucureşti, 2010, p. 18. 
2. Îi numesc generic astfel pe toţi cei care au fost implicaţi într-un fel sau altul în acţiunile 
Securităţii. 

A fost efectiv anul cutremurelor pentru regimul Ceauşescu. „Cutremurul oamenilor” 
şi cutremurul de pământ au constituit două dintre cele mai puternice zguduituri care 
au destabilizat construcţia comunistă din România. În plan diplomatic, regimul 
Ceauşescu făcea echilibristică între Occident (prin întreţinerea cu tot mai slabe puteri 
logistice a unei fantasmatice politici de independenţă faţă de Moscova) şi Uniunea 
Sovietică (faţă de care comuniştii români continuau să fie obedienti ideologic). 

O solidarizare masivă cu Mişcarea Goma ar fi putut avea efecte majore în plan 
politic şi social. Spaima de Securitate a românilor şi spaima regimului de orice 
fisură în scutul ideologic, folosit împotriva propriilor cetăţeni, au condus aproape 
firesc la soluţiile de descurajare a gesticii opozante şi de limitare a pagubelor. 
Doritorii de paşaport au răsuflat usurati, în sfârşit, scăpând din azilul absurdului 
numit România, regimul a răsuflat uşurat că a mai scăpat de câteva „elemente 
ostile”, potenţiale focare de infecţie. Dar nu înainte de a folosi toate mijloacele 
din dotarea Securităţii pentru a le descuraja. Cei care s-au încăpățânat să-şi men- 
ţină hotărârea de a părăsi România au fost mai puţini decât cei asupra cărora 
„influențarea pozitivă” a lucrătorilor din Securitate a dat roade. 

Paradoxal, „concentrarea tuturor forţelor, unirea în jurul conducătorului iubit” 
a prins rădăcini pe o realitate socială tot mai precară. Un an mai târziu, Securitatea 
face bilanturi pe diverse planuri. Aflăm din „Raport cu privire la activitatea des- 
făşurată de organele şi organizaţiile de partid, de masă şi obşteşti, de organele de 
stat pentru aplicarea prevederilor Legii nr. 25 din 1976 referitoare la încadrarea 
într-o muncă utilă a persoanelor apte de muncă” care era situaţia la sfârşitul anu- 
lui 1978. Materialul este emis de CC al PCR, Secţia Organizatorică. La indicati- 
ile lui Nicolae Ceauşescu „s-au intensificat acţiunile organizatorice de partid, de 
stat şi obşteşti pentru aplicarea prevederilor Legii nr. 25”?. În 1978 au fost depis- 
tate, cu ajutorul instituţiilor locale, peste 15.000 de „persoane neîncadrate în 
muncă”, care „duceau un mod de viaţă parazitar” ; au fost aplicate „măsuri de 
repartizare a lor în producţie ; pentru creşterea forţei de influențare a opiniei publice 
au fost puse în discuţia adunărilor cetăţeneşti 3.500 de persoane care au refuzat să 
se încadreze în muncă” ; alţi aproximativ 1.200 de oameni „au fost obligaţi la muncă 
prin hotărâre judecătorească, iar peste 1.500 care nu s-au prezentat în timpul stabi- 
lit pentru repartizarea în producţie au fost amendaţi ”5. Până la data raportului, fuseseră 
însă încadraţi cu forţa 1.100 dintre aceştia. Pentru integrarea lor socială au fost apli- 
cate măsuri precum : cursuri de calificare, au fost ajutaţi să realizeze normele de 


1. La 5 martie 1979, editura Seuil lansa volumul de mărturii al lui Paul Goma, Le tremblement 
des hommes - Peut-on vivre en Roumanie aujourd’hui ? (titlul original: Culoarea curcu- 
beului), în traducerea lui Alain Paruit. Cartea a fost lansată în prezenţa lui Eugen Ionescu 
şi a lui Fernando Arrabal. În 2015 a apărut ultima ediţie în limba română, cu titlul Culoarea 
curcubeului '77 (Cutremurul oamenilor), la Editura Ratio et Revelatio, Oradea. 

2. ACNSAS, fond Documentar, dosar 000116, vol. 1, ff. 51-55. 

3. Ibidem. 

muncă, le-au fost asigurate condiţii de cazare şi hrană, s-a urmărit „atragerea lor 
în acţiunile cultural-sportive în vederea petrecerii utile a timpului liber”!. 

O altă preocupare majoră a instituţiilor centrale şi locale în a doua jumătate a 
anilor *70 şi în anii '80 a fost „asanarea municipiilor şi oraşelor mari de elementele 
care nu-şi justificau prezenţa, ducând o viata parazitară”? : au fost depistate 43.700 
de persoane care „parazitau” mediul urban comunist, din perspectiva CC al PCR 
nejustificându-şi prezenţa. Aproximativ 4.000 erau urmărite pentru diverse infracţiuni, 
iar peste 39.000 au fost predate consiliilor populare din localităţile de domiciliu. 

Secţia organizatorică a partidului identifică şi neajunsurile aplicării Legii 
nr. 25/1976: dintre cele circa 3.500 de persoane „discutate în adunări”, doar 1.500 
„au fost determinate să accepte un loc de muncă”, motiv pentru care a fost nevoie 
să se recurgă la hotărâri judecătoreşti „pentru obligarea lor la muncă”?. Documentul 
de lucru al PCR confirmă implicarea partidului în toate şi rolul de apendice al 
justiţiei la proiectul ideologic. Pe de altă parte, dintrei cei obligaţi la muncă, 600 
nu au executat hotărârile judecătoreşti, cei mai mulţi dintre ei fiind din judeţele 
Dâmboviţa, Gorj, Botosani, Iasi, Dolj, Mehedinţi, Sibiu şi Suceava. Acelaşi docu- 
ment explică şi cauza refuzului de a da curs hotărârilor judecătoreşti: persoanele 
vizate de munca obligatorie „nu pot fi condamnate conform Codului penal pentru 
infracţiunea de nerespectare a Legii nr. 25/1976, deoarece nu se prevede aceasta 
şi, ca urmare, ei continuă să ducă o viaţă parazitara”*. Cu alte cuvinte, ducerea 
cu forţa pe şantierele Canalului Dunăre-Marea Neagră a celor cinci tineri despre 
care e vorba în acest studiu (dar şi a celor din Grupul Balta Brăilei ş.a.), urmă- 
rirea lor în permanenţă, arestarea, anchetarea, maltratarea, încălcarea dreptului la 
greva foamei etc. au fost acţiuni ilegale, aspect recunoscut indirect chiar de mem- 
brii CC al PCR, într-un document secret. Cu tot consumul logistic şi informa- 
tiv-operativ din anul 1977, la sfârşitul anului următor fuseseră depistate încă 
aproximativ 4.000 de persoane neîncadrate în muncă, care făceau obiectul Legii 
nr. 26/1976, ceea ce înseamnă că existau fisuri în mastodontul controlului total. 


Lupta pentru drepturi şi abuzurile regimului comunist 
în anul cutremurelor 


Goma a fost cel care a dat curaj tinerilor disperaţi pe vremea aceea. [...] Când Goma 
lucra la Biblioteca de Stat”, Manuela Negrescu, soţia mea, l-a aşteptat, şi a mers pe 


Ibidem. 

Ibidem. 

Ibidem. 

Ibidem. 

Unde a fost angajat forţat de Securitate, după eliberarea din 6 mai 1977, pentru ca să 
nu mai „urle Occidentul” că e maltratat şi nedreptăţit. 


ză ami auda ea 

lângă el, mâncând dintr-un măr, lăsând impresia că nu îl cunoaşte. L-a întrebat ce să 
facem, eu şi grupul. Uitându-se in altă parte, Goma i-a spus: „Transmiteţi-le să se 
tina tari, să nu cedeze! ”. A fost exemplul nostru moral! Oamenii se iau apoi cu viata, 
dar nu uită niciodată că-i sunt recunoscători lui Paul Goma. Şi Gabi Niţă, văduva lui 
Dan, când vorbesc cu ea îmi mai spune: „Dacă n-ar fi fost Goma, n-aţi fi plecat voi! ”.! 


Primul apel al „Grupului 77”, format din: Iosif Dan Niţă, Radu Negrescu(-Sutu), 
Raymond Păunescu, Nicolae Windisch şi Ion Marinescu, a fost cel din 26 mai 
1977, ajuns în posesia Ambasadei americane la Bucureşti şi publicat în ziarul 
elveţian Die Weltwoche, difuzat la postul de radio Europa Liberă pe 30 iunie 1977. 
Ei au trimis postului şi scrisori individuale. Iată ce spunea Nicolae Windisch în 
epistola sa: 


Sunt tânăr, experienţa de viaţă m-a făcut să înţeleg adevărata faţă a societăţii socialiste 
în care par a fi numai principiile, sloganurile, cuvintele fals patriotice. Este foarte 
deprimant ca la numai 28 de ani, sătul de atâtea abuzuri, de încălcarea drepturilor şi 
libertăţilor consfintite în constituţie şi legi, să pleci aiurea în lume. A fi român în 
România trebuie să te supui orbeste partidului. Libertatea conştiinţei este negată, dacă 
cârteşti eşti clasat trădător de ţară, un mare pericol pentru partid. Imediat intervine 
mâna dreaptă a partidului — Securitatea statului - care decide condamnarea... Îmi exprim 
întreaga adeziune la apelul lui Paul Goma şi mă alătur semnatarilor de pretutindeni 
care cer respectarea integrală a drepturilor şi libertăţilor omului acolo unde acestea 
sunt încălcate. Ar fi timpul ca statele totalitare să înţeleagă că omul trebuie să fie om 
şi nu o simplă unealtă de producţie, că el are o conştiinţă, că el se naşte cu drepturi şi 
libertăţi inalienabile?. 


Apelul se adresa în egală măsură Conferinţei de la Belgrad şi preşedintelui 
Carter. „Scrisoarea trimisă Dl./ui/ CARTER de cinci români — un muncitor si 
patru ospătari angajaţi la hotelul PARC din Bucureşti” apare în transcrierea 
Securităţii, într-o notă-sinteză semnată de col. Gh. Răducă: 


Cei cinci semnatari ai scrisorii deschise adresate preşedintelui CARTER (...) nu sunt 
nume proeminente şi nici nu sunt intelectuali. Ei lucrează ca chelneri la hotelul PARC 
de la Bucureşti. Ce i-a determinat pe aceşti tineri din România să ridice problema 
drepturilor omului ? Unul din cei cinci semnatari, NICOLAE WINDISCH, ne lămureşte 
într-o scrisoare care însoţeşte apelul adresat preşedintelui CARTER. Că nu mai doreşte 
să trăiască într-o ţară unde se formulează legi şi lozinci frumoase care însă nu se 


1. Radu Negrescu-Sutu, „Trădarea exilului?” ; vezi şi Radu Negrescu-Sutu, „Mărturie 
din România «regretatului» Ceauşescu”, Memoria, revista gândirii arestate, nr. 3/2000, 
p. 6l. 

2. Av. Cornel Dumitrescu, „Ogorul semănat de Goma dă roade”, Cuvântul românesc, 
Canada, anul 2, nr. 18, octombrie 1977, pp. 3, 5. 

potrivesc cu realitatea. (...) El cere autorităţilor româneşti permisiunea de a părăsi tara 
şi declară că vrea să renunţe la cetăţenia romana!. 


APEL 

În numele dreptăţii libertăţii şi al păcii la care aspiră toate popoarele, noi cetăţeni ai 
RSR cerem[,] în spiritul Cartei Naţiunilor Unite[,] respectarea drepturilor şi libertăţilor 
omului. Întâi ne adresăm reprezentanţilor statelor la Conferinţa de la Belgrad, ca să 
studieze cu toată atenţia cuvenită felul în care se aplică in ROMÂNIA articolul 8 - 
paragraful 7D [definițiile art. 1-7 d.]? al protocolului final al Conferinţei de la Helsinki 
care cere statelor semnatare să respecte drepturile omului şi libertăţile fundamentale 
inclusiv libertatea de opinie, a conştiinţei şi a convingerilor religioase. 

Doi, cerem Conferinţei de la Belgrad să analizeze felul în care se aplică în România 
art. 55, paragraful E din Cartea Naţiunilor Unite care prevede respectarea drepturilor 
şi libertăţilor fundamentale ale omului. 

Trei, cerem de asemenea să se studieze felul în care se aplică în România art. 13, 
paragraful 2 din Declaraţia Universală a [drepturilor] omului conform căreia fiecare 
om are dreptul să părăsească şi să se întoarcă în ţara sa după propria lui voie. 

Patru, cerem ca pe baza articolului 39 din Constituţia României, care prevede că fiecare 
cetăţean al RSR este obligat să respecte Constituţia şi legile ţării să fie respectate de 
asemenea articolele privitoare la drepturile inalienabile ale omului, din aceiaşi consti- 
tutie. Astfel, art. 17 prevede că: Statul garantează egalitatea de drepturi a tuturor 
cetăţenilor, iar art. 30 garantează libertatea conştiinţei. 

Cinci, cerem comisiei sociale de pe lângă Adunarea Generală a Naţiunilor Unite ca să 
se ocupe de aplicarea art. 62, paragraful 2 din Carta Naţiunilor Unite, care prevede că 
ea poate să facă propuneri cu scopul de a promova respectarea drepturilor şi libertati- 
lor fundamentale ale omului. 

Şase, apelăm la preşedintele CARTER şi la Congresul american să analizeze cu toată 
atenţia felul în care respectă România drepturile omului de a emigra, drept pe care 
legea americană a Comerţului Exterior o consideră ca o condiţie esenţială pentru ca 
un stat să obţină CLAUZA NAȚIUNII CELEI MAI FAVORIZATE. 

Şapte, cerem Comitetului pentru drepturile omului de pe lângă Organizaţia Naţiunilor 
Unite să analizeze felul în care se aplică în România Pactul privind drepturile civile şi 
politice care a fost ratificat de Consiliul de Stat al României, prin decretul nr. 212 din 
31 oct. 1974. Să amintim că art. 12, paragraful 2 din acest pact, prevede că orice 
persoană este liberă să-şi părăsească ţara. Art. 19 paragraful 1 prevede că nimeni nu 
trebuie să sufere din cauza opiniilor sale. 

Opt, apelăm la opinia publică internaţională să susţină cauza drepturilor omului şi să 
se ocupe de situaţia din România, în spiritul pactelor internaţionale pe care ea le-a 
semnat şi ratificat. 

Să adăugăm la acestea că apelul nostru nu urmăreşte să dăuneze atmosferei politice din 
România şi nici nu urmăreşte să sublinieze [submineze ? ] ordinea socialistă din aceasta 


N e 


ACNSAS, fond Informativ, dosar 309774, f. 13. 
Singura diferenţă de conținut între cele două variante de apel la care am avut acces 
până acum. 

ţară şi nici să aducă vreo vătămare unităţii şi suveranităţii nationale a statului român. 
Apelul nostru nu ţinteşte decât la respectarea CONSTITUȚIEI tării şi a convențiilor 
internaţionale pe care ROMÂNIA le-a semnat. 

Cu dorinţa de a contribui[,] prin apelul nostru[,] la straduintele întregii umanitati pen- 
tru realizarea unei adevărate destinderi şi a unei convietuiri paşnice semnăm cu tot 
respectul. 

1. ION MARINESCU, în vârstă de 30 de ani, muncitor 

2. IOSIF NIŢĂ, în vârstă de 26 de ani, chelner 

3. RADU NEGRESCU, în vârstă de 27 de ani, chelner 

4. RAIMOND PAUNESCUJ,] în vârstă de 26 ani, chelner 

5. NICOLAE WINDI/S/CH[,] în vârstă de 28 ani, chelner.! 


Cu ceva timp înainte de apel, „fiindu-ne teamă de o înscenare cu valută, ne-am 
dat demisia din hotelărie şi ne-am angajat, eu şi Păunescu, ca încărcători-descăr- 
cători pe vagoanele poştale, unde ni se putea mai greu înscena ceva. Niţă şi 
Windisch lucrau ca paznici de noapte la o centrală termică din Militari, iar 
Marinescu ca muncitor la un atelier care fabrica rame de ochelari. Aceasta nu i-a 
împiedicat pe tovarăşi, după cum vom vedea mai departe, să ne condamne pe toţi 
cu legea 25, ca «paraziți sociali»”?. Rolul postului de radio Europa Liberă de 
difuzor necenzurat de către puterea de la Bucureşti a funcţionat şi în acest caz, 
tinerii fiind arestaţi a doua zi după difuzarea apelului, pe 1 iulie. Timp de cinci 
zile, în anchete cu bătăi şi intimidări, ţinând câte 10 ore, la sediul din str. Beldiman, 
Securitatea a încercat să-i determine să-şi retragă public sprijinul acordat Mişcării 
pentru drepturile omului. Logica ideologică funcţiona conform prioritatilor de 
moment ale luptei cu „duşmanul poporului” - intern sau extern - şi pe 5 iulie 
aveau să fie judecaţi în secret, pentru parazitism social, nu înainte de a fi „jude- 
cati” de oamenii muncii, în aceeaşi zi, unii la locul de muncă, alţii la domiciliu 
ori în locuri stabilite ad-hoc, unde au fost duşi cu cătuşe la mâini, în dubele Miliției. 

O declaraţie olografă a lui Nicolae Windisch din prima zi de arest, 1 iulie 1977, 
aduce detalii importante asupra funcţionării şi reacţiilor grupului. El spune că a 
fost coleg la Hotel Parc cu Păunescu, Niţă şi Negrescu, fiind şi prieteni, motiv 
pentru care ieşeau împreună în oraş. Pe cel de al cincilea membru al grupului, 
Ion Marinescu l-a cunoscut datorită lui Radu Negrescu, în 1974 sau 1975. La 
începutul lunii mai 1977 s-au întâlnit acasă la Dan Niţă: „Deoarece fiecare avea 
probleme de ordin personal, din discuţii am căzut de acord să întocmim o scrisoare. 


1. ACNSAS, fond Informativ, dosar 309774, ff. 14-16. Varianta primită de la dl Negrescu-Sutu, 
probabil o traducere a textului apărut in Die Weltwoche sau chiar originalul, prezintă 
diferenţe de redactare. Este ciudat că s-au recomandat drept „chelneri”, întrucât cei 
patru erau receptioneri în domeniul hotelier. 

2. E-mail primit de la dl Radu Negrescu-Sutu, iulie 2012. 

Şi aşa cu aportul tuturora s-a întocmit acea scrisoare. Ca materiale informative 
ne-au stat Carta Drepturilor omului, Carta Naţiunilor Unite, Constituţia, Decretul 
212! etc.”*. După ce au definitivat de comun acord textul, s-au reîntâlnit în locu- 
inta soţiei lui Marinescu, unde Windisch a multiplicat scrisoarea la o maşină de 
scris. Partea introductivă a Declaraţiei lui Windisch este recapitulativă. Urmează 
rememorarea detaliată a difuzării scrisorii, începând cu prima vizită la Ambasada 
americană, aproximativ pe 26 mai, în jurul orelor 10-11 ; 


Am intrat în ambasadă prin curtea consulatului, apoi prin spate am intrat în clădirea 
principală. La intrarea în ambasadă ne-a întâmpinat în uşă un soldat american de ser- 
viciu... Dan Niţă s-a dus la ghişeul de vis-ă-vis de soldat şi a discutat cu o doamnă în 
româneşte. Doamna era în vârstă şi avea voce groasă. Am aşteptat puţin şi în hol am 
discutat cu un salariat al ambasadei, [care] nu s-a recomandat, am discutat în engleză, 
două-trei minute numai. Salariatul ambasadei era înalt, plinut, păr şaten. 

Eu şi Niţă Dan doream ca el salariatul să primească scrisoarea şi să o transmită pre- 
şedintelui american. Americanul a refuzat, însă spre sfârşit a acceptat scrisoarea cam 
nesigur. Acesta a spus că nu ne poate ajuta deoarece înțelegerile consulare bilaterale îl 
împiedică. La acest răspuns eu i-am spus diplomatului că totul este legal deoarece eu, 
noi adresăm scrisoarea preşedintelui Statelor Unite şi că el reprezintă Ambasada Statelor 
Unite la Bucureşti. 


În aceeaşi zi, cei doi au coborât din autobuzul 31 în staţia de la Parc Dorobanţi. 
Niţă a aşteptat pe o bancă, în timp ce Windisch s-a îndreptat către Ambasada RFG. 
În apropiere, a fost „oprit de cineva, un bărbat în costum cenuşiu, înalt, cărunt”, 
care l-a întrebat unde merge, că ambasada este închisă ; „acest lucru era complet 
neadevărat deoarece imediat din curiozitate am sunat ambasada RFG şi ei lucrau”*. 
A doua zi, cei doi au repetat scenariul întocmai. Windisch a reuşit să pătrundă în 
hol, unde, într-un târziu, a apărut „un domn mic de statură, gras, cu părul negru”, 
căruia i-a spus că vrea să transmită guvernului german prin intermediul ambasadei 
germane o scrisoare ; deşi vorbea în germană, scrisoarea era redactată în română, 
motiv pentru care domnul, neştiind româneşte, „a primit-o cu multă răceală” ; 
după circa 3 minute, a ieşit şi au mers la Ambasada Marii Britanii, unde, la intrare, 
în stânga uşii, se afla un birou de informaţii, iar Windisch a vorbit cu un englez, 
căruia i-a spus că vrea să trimită o scrisoare guvernului englez : „Aceeaşi dificultate, 


1. Decret nr. 212 din 31 octombrie 1974 pentru ratificarea Pactului internaţional cu privire la 
drepturile economice, sociale şi culturale şi Pactului internaţional cu privire la drepturile 
civile şi politice, vezi http : //www.edep.ro/pls/legis/legis_pck.htp_act_text ? idt=63815 
(accesat la 23.02.2015). 

2. ACNSAS, fond Informativ, dosar 309774, f. 24. 

Ibidem, ff. 24-25 r-v. 

4. Ibidem. 

scrisoarea era în româneşte şi domnul de la ghişeu s-a uitat, nu a înţeles nimic 
(...) a primit-o cu îndoieli” şi a pus-o într-o mapă!. 

Arestati pentru că şi-au manifestat, în conformitate cu Constituţia statului 
comunist, dreptul de a se exprima liber, au fost condamnaţi la muncă forţată. 
Sentința civilă nr. 3682 din 5 iulie 1977 a fost pronunţată în „şedinţă publică”, 
prezidată de Liviu Giurgiu, asesori populari fiind Ana Bogdan şi Aurelia Petrescu, 
iar procuror Rică Burian. În realitate, judecata s-a desfăşurat cu uşile închise, în 
sală fiind numai securişti în civil şi membri de partid. Deşi toţi cinci aveau locuri 
de muncă, au fost condamnaţi în baza art. 9 din Legea nr. 25/1976, la sesizarea 
Direcţiei pentru Probleme de Muncă şi Ocrotiri Sociale. Practic, această Directie 
cerea „încadrarea în muncă”. În ceea ce îl priveşte pe Radu Negrescu-Sutu, în sentinţă 
se menţionează că „a declarat că lasă la aprecierea instanţei cu privire la soluţia ce se 
va pronunţa, dar cere să se aibă în vedere motivele personale pe care le-a invocat şi 
să se aprecieze că încadrarea sa in muncă este lipsită de sens”?. Nu renuntase la slujbă, 
şi chiar dacă ar fi făcut-o un atare gest nu afecta pe nimeni, „parazitismul social” fiind 
un eufemism din arsenalul propagandistic ideologic pentru eliminarea şi reeducarea 
indezirabililor : „Prin sesizarea înregistrată sub nr. 5636/1977, Direcţia pentru pro- 
bleme de muncă şi cercetări sociale a Municipiului Bucuresti — biroul forte de munca - a 
cerut acestei instanţe ca în conformitate cu disp. art. 9 din Legea 25/1976 privind 
încadrarea într-o muncă utilă a persoanelor apte de muncă, să oblige pe Negrescu 
Radu să presteze munca pe timp de un an într-o unitate economică”?. 

Dar Securitatea nu a fost mereu prea vigilentă sau prea inteligentă, deoarece a 
subestimat hotărârea celor cinci tineri de a fi liberi. Când, în vara anului 1977, 
au evadat de la Canal cu gândul de a intra în greva foamei, Radu Negrescu a avut 
grijă să ia carnetul de muncă, pe care a reuşit să-l trimită la Europa Liberă, prin 
canal diplomatic, cu ajutorul pictorului Mihai Gheorghe, un prieten din copilărie. 
A dovedit public că avea dreptate, că regimul de la Bucureşti este mincinos, abu- 
Ziv şi acţionează ilegal pentru a-şi reduce la tăcere criticii. Negrescu era nevinovat, 
aşa cum erau toţi cinci. Şi-au dat seama că nu pot fi ajutaţi decât de opinia publică 
occidentală, nu de guvernele statelor democratice. După evadare, Radu Negrescu 
a fost arestat împreună cu Vasile Constantinescu (unul dintre cei doi întâlniți la 
Canal) din curtea Ambasadei Statelor Unite ale Americii, „de sub nasul soldaţilor 
americani, care nu au intervenit în nici un fel! Chestia asta nu pot s-o uit! "4. 

Este cu atât mai greu de înţeles unde sunt dosarele lor de anchetă. Supravietuitorul 
grupului vorbeşte despre teancuri de declaraţii, bătăi, fotografii fata-profil, ampren- 
tare etc. : „Când ne-au arestat ne-au fost făcute poze din fata şi din profil, şi toţi 
milițienii aveau pozele noastre în buzunar pentru a ne recunoaşte şi ridica atunci 


Ibidem. 

Ibidem. 

ACNSAS, fond Informativ, dosar 3056, vol. 1, f. 42. 
Interviu cu Radu Negrescu-Sutu. 

cand fugeam de la Canal”!. Au fost urmăriţi ca-n filmele polițiste: pe străzi, în 
autobuze, peste tot. Securitatea nu avea de gând să-i lase pe tineri să creeze emu- 
latie, aşa cum se întâmplase cu Paul Goma. Regimul de la Bucureşti nu ar mai fi 
suportat încă o „parazitare”, încă o infectare a societăţii cu virusul dorului de 
ducă, de libertate. O dovedeşte o notă-raport din 26 octombrie 1977, o sinteză a 
măsurilor şi rezultatelor acestora „pe linia atragerii opiniei publice la soluţionarea 
unor infracţiuni şi a experienţei deţinute în acest sens”?. Potrivit datelor centrali- 
zate, „la toate inspectoratele s-a remarcat o preocupare corespunzătoare pentru 
perfecţionarea căilor, formelor şi metodelor de atragere a maselor la prevenirea 
săvârşirii de infracţiuni sau a altor manifestări anti-sociale, în scopul creării unui 
climat de respingere a oricărei încercări de a desfăşura activitate ostilă”?. 

Raportul conchide că măsurile au fost eficiente in 1977, de vreme ce: 1. a 
scăzut numărul celor care au călătorit în străinătate ; 2. a scăzut numărul celor 
cu comportare necorespunzătoare (critică la adresa regimului) şi 3. a crescut 
numărul celor care, la întoarcere, au sesizat Securitatea cu „aspecte cu caracter 
operativ” ; toate acestea, pe fondul „măsurilor de atragere a opiniei publice luate 
pe linia combaterii tendinţelor de emigrare” şi a întreţinerii în presă a „psihozei 
emigrării”+. De asemenea, în primele nouă luni ale anului 1977 au avut loc 158 
de puneri în dezbaterea publică, faţă de numai 10 în aceeaşi perioadă din 1976, 
„a elementelor care au încercat să comită fapte de natură să lezeze interesele 
politice ale statului nostru”$. Între cei 158 demascati public în 1977 se găsesc şi cei 
cinci tineri trimişi la muncă forţată. Dezbaterile publice din 1977, ale căror ţinte au 
fost Niţă, Windisch, Negrescu, Păunescu şi Marinescu, pot fi încadrate, dacă facem 
abstracţie de contextul ideologic, în Caragiale revival în interpretare originală. 

Un exemplu. Securitatea trimitea, la 1 februarie 1978, un raport recapitulativ, 
din care reiese că pe 5 iulie 1977 Nicolae Windisch a fost „pus în discuţia publică 
în prezenţa reprezentanţilor adunării oamenilor muncii şi a altor salariaţi”, deoa- 
rece[,] la începutul lunii mai[,] a redactat o scrisoare „cu conţinut tendentios la adresa 
drepturilor şi libertăţilor din ţara noastră, solicitând intervenţia preşedintelui SUA 
pentru a-i facilita plecarea definitivă din Romania”®. Potrivit aceluiaşi document, 
Windisch a depus scrisoarea la Ambasadele SUA, Angliei şi RFG, iar în ziua de 
19 iunie a trimis un exemplar şi la postul de radio Europa Liberă. Acest din urmă 
gest a determinat luarea sa în supraveghere informativă generală, în Centrul dir. 
de obiectiv 775. Potrivit informaţiilor furnizate de col. Chetu („din centrul 
inspectoratului nostru”), urmăritul a plecat definitiv din ţară pe 30 noiembrie 


Ibidem. 

ACNSAS, fond Documentar, dosar 000120, vol. 5, ff. 1-5. 
Ibidem. 

Ibidem. 

Ibidem. 

ACNSAS, fond Informativ, dosar 309774, f. 1. 

1977. Ca urmare, se propunea scoaterea lui din dosarul de obiectiv şi clasarea la 
CID. 

Un alt raport informează asupra modului în care a decurs dezbaterea publică, 
evident, nu fără „aprobarea Comitetului de partid al Municipiului Bucureşti, de 
către Comitetul de partid al Sect. 4”!. Demascarea publică a avut loc în sala de 
şedinţe a Întreprinderii de Instalaţii şi Distribuţia Gazelor Naturale din Bulevardul 
Mărăşeşti nr. 6-8 din Bucureşti. Documentul, semnat de aceiaşi Olar şi Văsii, reia 
datele bine ştiute, însă furnizează detaliile organizării: participanţii „au luat la 
cunoştinţă de faptele comise de WINDISCH NICOLAE... în cuvântul lor au 
dezaprobat şi înfierat faptele sale, considerându-l drept un element descompus, 
aventurier şi cu o slabă pregătire politică” ; „pentru a-l reda societăţii, s-a propus 
să se dispună desfacerea contractului de muncă [s.n.] şi trimiterea acestuia pe 
şantierul Canalului «Dunăre-Marea Neagra»”?. 

În sfârşit, procesul-verbal al Adunării Generale din 5 iulie 1977 ne dezvăluie 
un spectacol de revistă, dacă actorii n-ar fi fost chiar personajele, într-o piesă de 
un suprarealism socialist grotesc. Au luat cuvântul : 1. tov. Şerban Cristea, instruc- 
tor PCR, sector 4, Bucureşti, care a prezentat obiectivul Adunării: luarea în 
dezbatere publică a „atitudinii mârşave” a unui angajat „care a încercat prin unele 
metode să ponegreze tara noastră”? ; 2. tov. Zărie Cocârţău (Caragiale ar fi fost 
invidios ! ), secretarul comitetului de partid, a citit un referat întru „edificarea” 
adunării; 3. tov. Stefan Rotaru „arată că am fost martorii unui eveniment de mare 
gravitate”, din cauza unui „element tânăr care şi-a trădat patria şi care a arătat că 
nu mai are nimic comun cu colectivul nostru. Îşi exprimă regretul că acest tânăr 
nu a avut ce învăţa din colectivul în care a făcut parte. Este foarte indignat şi nu 
îşi poate exprima sentimentele de care este cuprins. Cere să i se desfacă contrac- 
tul de muncă [s.n.] si să fie mutat la CENTRALA CANALULUI DUNĂRE-MAREA 
NEAGRĂ” ; 4. tov. Alexandru Chirilă „arată că a ponegri tara, poporul, este 
asemănător de a-şi ponegri părinţii”, făcând aceeaşi propunere ; 5. tov. Emil Văsii 
„se arată indignat că în colectivul nostru a funcţionat numitul WINDISCH NICOLAE. 
Statul a cheltuit sume importante pentru educarea lui. Dezaprobarea colectivă este 
unanimă şi susţine sancţiunea cerută de antevorbitori şi să fie înlăturat din colec- 
tivul nostru [s.n.]” ; 6. tov. Marcel Mirea prezintă „fapta numitului Windisch 
Nicolae ca necompatibilă cu felul de a judeca al colectivului” ; face aceleaşi 
propuneri ; 7. tov. Alexandru Miller „arată că mai sunt elemente care numindu-se 
«pleava societăţii» [s.n.| apar în momentele grele ale existenţei noastre” ; face 
aceleaşi propuneri ; 8. tov. Cecil Prutu (Caragiale !): „situaţia de astăzi este foarte 
gravă, deoarece nu poate crede că mai există şi astfel de oameni. Trebuie o aten- 
tie mai mare pentru prevenirea unor asemenea situaţii” ; încărcat de responsabilitate 


1. Ibidem, f. 3. 
2. Ibidem. 
3. Ibidem, ff. 5-7. 

vigilentă, face aceleaşi propuneri; 9. tov. Ştefan Rădulescu vorbeşte despre rea- 
lizările colectivului, despre recunoaşterea meritelor acestuia din partea Comisiei 
Europene a gazelor naturale : „Asemenea acte la care s-a referit Darea de seamă 
nu sunt compatibile cu morala noastră [s.n.]”'. 

La final, „tov. Şerban Cristea arată că [Windisch] este un element lipsit de 
respect [faţă ? ] de ceea ce a făcut statul nostru, un element descompus, care a vrut 
să lovească în munca noastră de zi cu zi. Să se gândească că prin muncă se poate 
îndrepta momentul de rătăcire avut |s.n.] şi să se alinieze în continuare la munca 
noastră de construirea unei vieţi noi” ; tov. Cristea supune la vot, „în unanimitate 
de voturi Adunarea Generală hotărăşte desfacerea contractului de muncă [s.n.]”?. 

Cu unanimitate proletară este votată şi pedeapsa cu trimiterea la Canal. Semnează 
dactilo (exact ca pe afişele de teatru!) scenariştii, scenografii şi maginistii: tov. 
Cristea Serban - PCR, sect. 4, tov. Rădulescu Stefan - Director, tov. Cocartau Zarie — 
secretar comitet de partid. Regizorul semnează doar rapoarte şi note interne cu 
caracter STRICT SECRET. Reiese cât se poate de clar că folosirea Legii nr. 25/1976 
făcea parte din arsenalul de pedepsire a indezirabililor, trimişi la muncă forţată nu 
pentru că ar fi fost paraziți care alterau societatea socialistă, ci pentru a fi reeducati. 

Pe lângă umorul involuntar sinistru al documentelor din arhiva Securităţii, 
memorialistica directă a înregistrat adevărate situaţii anecdotice. Radu Negrescu 
îşi aminteşte, în urma schimbului de amintiri cu prietenii săi, câteva secvenţe din 
timpul demascărilor tovărăşeşti. Astfel, judecat de comitetul oamenilor muncii din 
întreprindere, Raymond Păunescu a fost întrebat de o muncitoare ce înţelege el 
prin „ideea de libertate” ; panicat că discuţia s-ar putea transforma în opusul a 
ceea ce se intenţiona, ofiţerul MAI a răspuns: „Lasă asta tovărăşico, nu ne inte- 
resează părerile dumnealui ! "3. Pe Dan Niţă l-a judecat comitetul de bloc, singu- 
rii găsiţi acasă, intempestiv, fiind pensionarii şi gospodinele. Pentru a da impuls 
dezbaterilor, un vecin pensionar a propus că „dacă acest trădător vrea să plece, 
eu zic să-l lăsăm să plece. Nu avem nevoie de asemenea elemente în mijlocul 
nostru” ; aflat la datorie, ofiţerul securist responsabil a intervenit prompt, pentru 
că ordinele erau altele: „Nu tovarăşe, nu pleacă nicăieri. ÎL trimitem la muncă. 
Cred că asta ati vrut să spuneţi, nu? ”*. Poate că bătrânul se încurcase în indica- 
tii. Sau poate că, ştiind situaţia lui Niţă (soţia lui, gravidă, ceruse azil politic 
Ambasadei americane din Teheran, pe 12 iunie 1976, în timpul unei delegaţii de 
serviciu, şi ajunsese în Statele Unite, unde născuse un băiat), intenţionat a abordat 
astfel problema, încercând să-l ajute. 

În reeducarea postdejist-stalinistă prin muncă, judecarea elementelor nesănă- 
toase este fixată, chipurile, de oamenii muncii. Este o dictatură a proletariatului 


Ibidem. 
Ibidem. 
Radu Negrescu-Sutu, Dialogul teologilor..., p. 58. 
ACNSAS, fond Informativ, dosar 309774, ff. 5-7. 

de faţadă. Nu contează că individului (cu drepturi şi libertăţi pe hârtie) îi este 
terfelită demnitatea umană, întrucât pentru „colectiv” individul este un nonsens. 
În ciuda faptului că funcţionează în câmpul muncii, cu contract, care îi este desfăcut 
doar pentru ca în aceeaşi zi să poată fi condamnat de o instanţă de la Judecătoria 
sectorului 7 Bucureşti, la un an de muncă forţată la Canal. Însă „elementele”, 
„duşmani inraiti”, „trădători de patrie”, deşi demascati, nu s-au autodemascat, 
nici nu au mimat autocritica, ci au fost consecventi: nu au renunţat la gândul de 
a părăsi definitiv România comunistă. Datorită Securităţii, s-a păstrat şi dovada 
„înfierării”, nu mai puţin de cinci pagini A4 de transcrieri ale luărilor de cuvânt, 
în cea mai pură limbă de lemn. 

Declaraţia olografă a lui Windisch, din ziua de 3 iulie 1977 — intervalul în 
care cei cinci erau anchetați şi bătuţi la sediul Securităţii din strada Beldiman —, 
arată cât se poate de clar că toată înscenarea cazului de parazitism a avut un singur 
scop: de a-i „calma”, de a scădea şansele acestora de a crea aderenti, pe fondul 
Mişcării pentru drepturile omului. Chinuit fizic şi moral în anchetă, Windisch 
scrie totuşi : „În prezent [s.n.] salariat al Întreprinderii de Reţele şi Instalaţii Gaze 
Naturale Bucureşti la Secţia Catodică/str. Arh. Hârjeu nr. 57/” — nici vorbă să 
refuze să se încadreze în câmpul muncii ; declaraţia! pare un raport asupra muncii 
lui, reieşind, cu detalii, cât de mult îşi dădea silinta, în ciuda faptului că era 
necalificat. 

Prezentă ca parte civilă în proces, Direcţia pentru Probleme de Muncă şi 
Ocrotire Socială, reprezentată de Dumitru Godgescu, a acţionat în tandem cu 
Procuratura. El a cerut instanţei „să dispună obligarea [s.n. ] acestuia potrivit disp. 
art. 9 din Lg. 25/1976 la prestarea unei munci utile în cadrul unui Şantier 
Construcţii Investiţii din jud. Constanţa”, iar procurorul a cerut „admiterea sesi- 
zării, subliniind în concluziile sale faptul că persoana a cărei încadrare în muncă 
s-a solicitat nu are nici un motiv temeinic care să-i justifice atitudinea”?. Deşi 
reprezentanţii instituţiilor represive insistă pe aspectul „muncii”, inculpatul insistă 
„că-şi menţine atitudinea de indiferenţă fata de sprijinul solicitat precizând totodată 
că nu înţelege să renunţe la cererea sa de a părăsi definitiv tara”>. Altfel spus: 
nu vrei (să renunti la plecare), te obligdm (să rămâi, prin muncă forţată). Este 
exclus ca Windisch să fi folosit o astfel de formulă, cu atât mai mult cu cât este 
deliberat neclară: atitudinea de indiferență fata de sprijinul solicitat. Sprijinul 
acordat de stat individului ? Pentru construirea patriei socialiste ? 

O retorică de lemn încheiată în logică dialectică printr-o sentinţă care-l obligă 
pe tânărul neconform ideologic „să presteze muncă pe timp de un an” la Canal, 
acolo, unde, cu un sfert de secol în urmă, fuseseră chinuiti, înfometați, îmbolnă- 
viti, ucişi, reeducati mii de indezirabili ai regimului comunist. Practicând un 


1. Ibidem, ff. 22-23 r-v. 
2. Ibidem, ff. 17-18 r-v. 
3. Ibidem. 

stalinism după Stalin, la 12 ani după moartea lui Gheorghe Gheorghiu-Dej, regi- 
mul Nicolae Ceauşescu afişa discursul dreptăţii şi echităţii socialiste. Propaganda 
oficială nu a reuşit însă împiedicarea aflării adevărului despre regimul de control 
totalitar. Cei cinci tineri neconformi cu normele eticii şi echităţii socialiste au fost 
duşi, imediat după pronunţarea sentinţei, la Canal şi repartizaţi astfel : Radu Negrescu- 
Suţu în comuna Basarabi, doi la Medgidia şi doi la Cernavodă. A doua zi, pe 6 iulie, 
a fost adus inginerul Vasile Constantinescu. O lună mai târziu, pe 6 august, şi 
Dragoş Neamţu, desenator tehnic, student, în vârstă de 21 de ani. 

Memoriile adresate de către cei cinci opozanți procurorului general al RSR, 
Gheorghe Bobocea, în vederea recursului extraordinar nu au avut sorţi de izbândă. 
Eliminând şi această ultimă formă legală de acţiune, tinerii au trimis memorii 
oficialilor străini şi unor organizaţii internaţionale. 

În Memoriul către senatorul american H. Jackson şi organizaţia Amnesty 
International, ei mentionau „folosirea legii civile nr. 25 din 1976 împotriva disi- 
dentilor, mai ales că cinci dintre noi suntem semnatari ai apelului lui Goma, ne 
indreptateste să ne considerăm deţinuţi politici, pedepsiţi pentru delict de opinie”!. 
Anuntau că vor intra în greva foamei, începând cu 1 septembrie, dacă regimul de 
la Bucuresti nu le va da voie să emigreze. În realitate, au început greva pe 23 august. 
Pe 21 august 1977, englezul Andrew Wilson îşi intitula articolul din The Observer 
astfel: „Gulag on the Danube”, în care prezenta pe scurt situaţia la zi a celor 
şapte români aflaţi în conflict cu autorităţile de la Bucureşti. 

Tânărul Dragoş Neamţu i-a adresat, la 7 august 1977, o scrisoare lui Nicolae 
Ceauşescu : 


Bazându-mă pe rezultatele Conferinţei de la Helsinki şi pe legile enunțate de Carta 
Naţiunilor Unite, legi ratificate de d-stră înşivă privind libera emigrare, am informat 
autorităţile în drept de intenţia mea de a părăsi România. Văzând că nu primesc nici 


x» 


un rezultat, am scris postului de radio „Europa Liberă” pentru a arăta şi dovedi auto- 
ritatilor române hotărârea pe care am luat-o, considerându-mă semnatar al scrisorii lui 
Paul Goma. Hotărârea mea de a emigra am luat-o şi o voi menţine cu orice sacrificii?. 


După 5 iulie 1977, Radu Negrescu-Sutu a continuat să trimită scrisori şi memo- 
rii, precum şi actele doveditoare ale situaţiei juridice în care se aflau. Adresându-se 
postului Europa Liberă, cerea: „Să se difuzeze situaţia noastră actuală din care 
nu întrezărim vreo scăpare în viitorul apropiat, ci din contră, ne aşteptăm la 
represalii înăsprite. Încercăm în zadar să luăm legătura cu DI Paul Goma şi suntem 
informaţi de acelaşi lucru din partea sa”. Deşi Paul Goma fusese arestat la 1 apri- 
lie şi eliberat la 6 mai, după un scenariu demn de Hollywood, numele său încă 


1. Av. Cornel Dumitrescu, „Ogorul semănat de Goma...”, pp. 3, 5. 
2. Ibidem. 
3. Ibidem. 

mai putea forţa nişte uşi către lumea liberă. Hipnoza ideologică fusese zguduită 
de încăpăţânarea unui scriitor, fost deţinut politic, de a arăta lumii democratice şi 
românilor că şi ei au drepturi. Românii din emigrație şi opinia publică occidentală 
era atentă la ce se întâmpla în România, acolo unde părea că nimic nu indispune 
de ani buni regimul totalitar. Atitudinea Grupului Goma a fost motivul pentru care 
Europa Liberă a devenit portavocea acestei mişcări - numită poetic şi „Primăvara 
lui Goma”. Şansa de a supravieţui şi de a emigra, în sute de cazuri, a fost spar- 
gerea consemnului tăcerii şi a secretului, publicarea şi mediatizarea numelor. 

În august, cei şapte au fugit din locurile de detenţie de la Canal şi au declarat 
greva foamei în apartamentul lui Radu Negrescu-Sutu, situat în strada Compozitorilor! 
nr. 5. Greva foamei era o formă de protest pe care regimul comunist nu o accepta 
nici în închisorile politice, cu atât mai puţin în „libertate”, de unde avea şanse să 
ajungă la cunoştinţa opiniei publice. Vrând să pătrundă până la grevisti, doi jur- 
nalişti olandezi de la Het Parool au fost bătuţi de securisti şi le-a fost confiscată 
aparatura. Aşa cum va fi bătut şi ziaristul francez Bernard Poulet, la Ploieşti, în 
ziua de 11 februarie 1982, doar pentru că a vrut să ajungă în apartamentul disi- 
dentului Vasile Paraschiv, pentru a sta de vorbă şi a se asigura că este bine?. 

Securitatea a intrat imediat în dispozitiv, după cum avea să povestească Iosif 
Dan Niţă la câţiva ani după întâmplări : 


Telefonul a fost tăiat, blocul înconjurat, au fost postate sentinele pe bloc şi în afara lui. 
Apoi uşa apartamentului a fost spartă şi au năvălit numeroşi civili şi milițieni. Militienii 
formau ariergarda. Civilii erau înarmaţi cu bastoane de cauciuc pe care au început a 
le manevra ca nişte profesionişti. Şi-au făcut datoria pentru 10 ani. Desculti, dezbracati, 
cu cătuşe la mâini şi loviți cu bastoanele în spate, am fost scoşi din casă. Afară, lumea 
se uita îngrozită. În faţa blocului, înainte de a fi aruncaţi în dubă, ni s-a mai tras o 
bătaie ca să vadă poporul cum sunt pedepsiţi trădătorii şi să-i piară cheful oricui şi-ar 
mai cere drepturile. „Maestru de arme” a fost maiorul Cârnaru, care personal a recu- 
noscut că tot ce ştie mai bine e să bată. Într-adevăr, ştia?. 


Considerat cap al răutăţilor pentru că şi-a pus la dispoziţie apartamentul in 
vederea unui act atât de „duşmănos”, Radu Negrescu a fost tratat în consecinţă. 


1. Locaţie predestinată - strada/aleea Compozitorilor, din cartierul Drumul Taberei, acolo 
unde cu câteva luni înainte sute de români făcuseră un adevărat pelerinaj la locuinţa 
lui Paul Goma, înfruntând barajele Securităţii, cu riscul de a fi arestaţi, ceea ce s-a şi 
întâmplat cu mulţi dintre ei. 

2. Pe larg, in Vasile Paraschiv, Aşa nu se mai poate, tovardse Nicolae Ceausescu ! 
(Memorii după 20 de ani), Editura Curtea Veche, Bucureşti, 2007. 

3. Din Scrisoarea deschisă de protest adresată lui Nicolae Ceauşescu de către Dan Niţă, 
din Los Angeles, la 15 februarie 1979, apărută sub titlul „Aceasta este confesiunea 
mea”, în rubrica „Reportajul politic” a publicaţiei Cuvântul românesc, din Hamilton, 
Canada, 1979; publicaţia a fost editată de George Bălaşu până în 2005. 

După ce au mai fost bătuţi o dată la sediul Securităţii din Calea Rahovei, au fost 
daţi pe mâna „unor domni în costume şi cu maniere elegante”!, pentru declaraţii. 
Chiar şi aşa, greviştii nu au încetat protestul şi au fost transportaţi în două 
dube-penitenciar, sub directa supraveghere a col. Maxim din Medgidia, care i-a 
avertizat „printre dinţi că ne va acorda toată atenţia pe care o merităm de îndată 
ce vom ajunge «acasă»”?. Transportati într-o aripă dezafectată a Fabricii de ciment 
din Medgidia, sub supraveghere permanentă, au fost interogati şi bătuţi cu besti- 
alitate, astfel încât Marinescu nu a mai fost recunoscut de prietenii săi. Pentru că 
nu au cedat, au fost duşi cu forţa la spitalul din Medgidia şi hraniti artificial, 
împotriva voinţei lor, cu fiole de glucoză, iar Negrescu a beneficiat şi de o trans- 
fuzie, din cauza torturii suplimentare suferite acasă, ca gazdă a grevei. Tratamentul 
constituia o încălcare a dreptului protestatarului : „Doctorii şi surorile care au 
executat ordinele Securităţii aveau priviri mai speriate decât ale noastre”?. 

Sub presiunea opiniei publice internaţionale, prin eforturile Amnesty International, 
în noiembrie 1977, Procuratura generală a RSR „a descoperit că instanţa gresise 
[s.n.] când ne condamnase, aşa că a introdus recurs extraordinar împotriva sen- 
tintei pronunţate în 5 iulie”. 

La sfârşitul anului 1977, sub titlul „Plecarea din paradisul lui Ceauşescu. 
Disidenţii romani la Viena”, publicaţia Die Weltwoche făcea un rezumat al epopeii 
celor cinci, exprimându-şi mirarea că unul dintre regimurile comuniste din Europa 
cu o politică internă dintre cele mai dure i-a lăsat pe protestatari să plece, cu atât 
mai mult cu cât, „deşi aparţineau cercului de dizidenti din anturajul scriitorului 
Paul Goma nu erau nume proeminente şi nu aveau nici un sprijin internaţional. 
Nici PEN Clubul, nici o oarecare Academie de ştiinţă nu mai putea ţine o mână 
protectoare deasupra lor...”5. Ceea ce doar încearcă să sugereze publicaţia elve- 
tiană este o problemă de pragmatism politic şi diplomatic international. În ciuda 
întâlnirilor la nivel înalt din cadrul Conferinţei pentru Cooperare şi Securitate în 
Europa de la Belgrad, încălcările drepturilor omului în România erau semnalate 
în primul rând prin intermediul postului de radio Europa Liberă, finanţat de CIA, 
apoi, din 1972, de Congresul Statelor Unite. Schimbarea finantatorului a deter- 
minat şi modificarea nuanţată a comentariilor politice. La sfârşitul anilor 1970, 
prioritatea redactorilor de limba română ai postului de radio nu mai era punerea 
sub lupă a regimului de la Bucureşti, Statele Unite urmărindu-şi interesele geo- 
strategice în jocul sferelor de influenţă cu Uniunea Sovietică. Pretinsa politică 


1. Ibidem. 

2. Ibidem. 

3. Cf. Radu Negrescu-Sutu, Dialogul teologilor..., pp. 64-65. 

4. Ibidem, p. 65. 

5. „Auszug aus Ceausescus Paradies. Rumänische Dissidenten in Wien/Von”, Die Weltwoche, 


21 decembrie 1977. 

externă independentă a lui Ceauşescu faţă de Moscova trecea pe primul loc în 
priorităţile analiştilor oficiali americani, natura internă totalitară a regimului 
comunist nefiind pe agenda lor de priorităţi. Cu toate acestea, angajaţii şi colaboratorii 
români ai postului Europa Liberă au reuşit, uneori asumând riscul de a nu o mai 
putea face, să ţină trează o conştiinţă a solidarităţii externe cu românii aflaţi în 
interiorul graniţelor ideologice. 

Mişcarea Goma fusese prea mult pentru relaţiile româno-americane. Regimul 
comunist încercase, prin desfăşurarea unui dispozitiv de război, să muşamalizeze 
„afacerea Goma”. În iunie acelaşi an (parcă prevestind greva minerilor ce avea să 
urmeze) răzbăteau încă voci nemultumite, preşedintele american Jimmy Carter 
primea scrisori de la românii ale căror drepturi erau violent încălcate. Salvarea 
lor nu a venit nici de la „campioana democraţiei”, nici de la alt stat care ar fi 
dorit să înfrunte, practic, lagărul socialist. Ci de la încăpăţânarea protestatarilor 
care au reuşit să ţină în priză interesul unor organizaţii nonguvernamentale, precum 
Amnesty International: „Au făcut greva foamei, au refuzat să lucreze, au trimis 
scrisori pe ascuns la Amnesty International şi în străinătate. Pe scurt, au arătat în 
toate modurile posibile că nu sunt dispuşi să capituleze. La aceasta i-a ajutat cu 
siguranţă şi faptul că erau cinci şi că în lagăr au mai găsit alti doi condamnaţi - un 
inginer de 33 de ani şi un student de 21 de ani, care ispăşeau aceleaşi condamnări 
pentru aceleaşi motive. Nici unul nu trebuia să lupte singur”!. 

De solidaritatea românilor împotriva comunismului se temea regimul de la 
Bucuresti, dar şi de solidarizarea opiniei publice internationale. Dar pragmatismul 
occidental se putea dovedi foarte diferit de cel american. Un exemplu concludent 
este anularea vizitei oficiale în România, în septembrie 1982, a preşedintelui 
socialist François Mitterrand, după ce Departamentul Securităţii Teritoriale Franceze 
(DST) descâlcise planurile Securităţii române de a-i elimina pe scriitorii Virgil 
Tănase şi Paul Goma, prin două operaţiuni proiectate ale ofițerului de Securitate 
Pavel Haiducu. Comunicatul de presă dat publicităţii de instituţia prezidenţială a 
Franţei, deşi exprima sec faptul că preşedintele Francois Mitterrand are o agendă 
foarte încărcată, a fost o palmă peste obrazul lui Nicolae Ceauşescu şi un semnal 
că un stat precum Franţa nu tolerează asasinatele politice pe teritoriul său şi nici 
jocurile de-a spionii?. 

Un al doilea Apel al Grupului a fost publicat tot în Die Weltwoche, pe 7 sep- 
tembrie 1977. În ciuda semnalelor de ajutorare, protestatarii erau îngrijoraţi : 


1. Ibidem. 

2. Labirintul legăturilor dintre Securitate şi unii membrii ai DST (şi ai politicii franceze), 
cu ramificații în KGB, sunt descâlcite de Liviu Tofan, pe fondul clarificării „afacerii 
Tănase-Goma”, desfăşurată în 1982, dejucată de DST în colaborare cu defectorul 
Haiducu şi cu cei doi scriitori. Vezi Liviu Tofan, A patra ipoteză. Anchetă despre o 
uluitoare afacere de spionaj, Editura Polirom, laşi, 2012. 

Pentru că ne găsim într-o situaţie disperată, pentru că am fost torturați, pentru că am 
fost condamnaţi pe nedrept, pentru că suntem izolaţi — şi aceasta numai pentru că am 
cerut aplicarea Drepturilor Omului în ţara noastră, pentru că viaţa ne este în pericol, 
pentru că am fost condamnaţi pentru delict de opinie, lansăm un apel deschis tuturor 
celor care luptă pentru respectarea Drepturilor Omului, D-lui J. Carter - Preşedintele 
SUA şi astfel facem public acest al doilea apel disperat, pentru salvarea vieților şi 
libertăţilor noastre. 

La apelul nostru au aderat fără rezerve : Vasile Constantinescu - care a fost închis, de 
asemenea ca semnatar al Apelului lui Paul Goma, interogat, bătut şi condamnat la 
muncă silnică la Canal, şi Dragoş Neamţu - care a trimis două scrisori la Radio „Europa 
Liberă” şi care a fost interceptat, urmărit şi acum constrâns să fugă de acasă şi să 
trăiască ascuns!. 


Reportajul este ilustrat cu o imagine în care Ceauşescu apare la microfon, în 
faţa unei mulţimi. Legenda: Nicolae Ceausescu : liberale Aussenpolitik, starre 
Innenpolitik (Nicolae Ceauşescu : politică externă liberală, politică internă rigidă). 

În volumul-document Culoarea curcubeului, Paul Goma aminteşte despre cei 
cinci astfel : 


Torţionarii : Col. STANCIU şi Col. CHIRIAC - i-au anchetat şi bătut cu sălbăticie in 
mai multe rânduri la sediul Securităţii din str. Beldiman, în iunie 1977. Păunescu a 
fost scos pe targă, inconştient. Judecătorul Liviu GIURGIU şi Procurorul Victor 
ZEICESCU i-au condamnat pe data de 5 iulie 1977 la 1 an de muncă forţată la Canal. 
Col. MATEI şi Col. RĂDULESCU au anchetat de mai multe ori, după metoda „securiştilor 
buni”, fără bătaie. Maiorul CÂRNARU şi Colonelul-procuror BÂRCĂ i-au torturat pentru 
a înceta greva foamei, în locuinţa lui Radu Negrescu din Aleea Compozitorilor, carti- 
erul Drumul Taberei din Bucureşti, apoi la sediul Securităţii din Calea Rahovei. Radu 
Negrescu, ca gazdă, a fost bătut până la pierderea cunostintei şi lovit cu bastonul de 
cauciuc peste testicule. Col. MAXIM din Medgidia i-a anchetat cu cruzime la Canal, 
în special, în timpul grevei foamei, în septembrie 1977, încercând să-i determine să 
înceteze greva?. 


În prima jumătate a lunii octombrie 1977, cei şapte au trimis lumii libere un 
al treilea Apel, care s-a pierdut. Pe 14 octombrie ziarul Het Parool din Amsterdam 
publica un articol recapitulativ. Paul Goma este menţionat drept „protector”, 
deoarece beneficiase de o campanie de susţinere externă amplă. În ce măsură putea 
să vegheze scriitorul opozant la soarta celor şapte este dificil de precizat, având 
mai degrabă rostul de a atrage atenţia oficialităților române că Occidentul nu a 


1. „Geschlagen und zu Zwangsarbeit verurteilt. Fünf rumänische Menschenrechtler rufen 
zum zweitenmal um Hilfe”, Die Weltwoche, 07.09.1977. 

2. Culoarea curcubeului 77. Cod „Bărbosul”, Eagle Publishing House, Bucuresti, 2010 ; 
vezi şi ediţia revăzută Culoarea curcubeului 77 (Cutremurul oamenilor), precum şi 
volumul Cod „Bărbosul”, Editura Ratio et Revelatio, Oradea, 2015. 

îngropat „cazul”. El însuşi va fi determinat să părăsească tara, pe 20 noiembrie 
1977. Toate „focarele” vor fi stinse în câteva luni, inclusiv prin plecarea celor 
şapte. 

În textul intitulat „Cine mai e în Curtea Supremă de Justiţie ? ”, ziaristul Sorin 
Roşca Stănescu făcea public, la 4 iulie 1991, cazul tinerilor judecaţi sumar şi con- 
damnati la 5 iulie 1977. Pentru a îndepărta orice suspiciune legată de o posibilă 
coincidenţă, ziaristul l-a contactat pe Liviu Giurgiu: „Aşa cum era normal, am 
luat legătura cu dl Liviu Giurgiu. Domnia sa a confirmat că a fost judecător în 
cauza semnalată de corespondentul nostru [Radu Negrescu], dar a negat că pro- 
cesul ar fi fost de natură politică şi că ar fi îndeplinit ordinele Securităţii”!. Un 
detaliu precum desfacerea ilegală a contractului de muncă pentru a asigura „temei 
legal” în vederea pronunțării unei sentinţe aberante nu a reţinut atenţia. 

În februarie 1994, preşedintele Comisiei pentru cercetarea abuzurilor şi petiţii, 
din cadrul Senatului României, Constantin Ticu Dumitrescu, adresa Parchetului 
de pe lângă Curtea Supremă de Justiţie o adresă prin care cerea: „Să adanciti 
ancheta în acest caz [Radu Negrescu], făcând apel la toate instituţiile şi mijloacele 
legale, inclusiv SRI, pentru a se reconstitui întregul adevăr. În acelaşi sens, dorim 
să audiem şi pe judecătorul de atunci, Liviu Giurgiu, precum şi pe procurorul 
Zeicescu Victor, fapt pentru care vă rugăm să ne ajutaţi spre a stabili cu persoanele 
respective, legăturile necesare”?. Solicitarea nu a primit răspuns. Liviu Giurgiu a 
fost eliberat din funcţie şi renumit în funcţia de judecător la Curtea Supremă de 
Justiţie prin acelaşi Decret nr. 190/1 iunie 1998 privind numiri şi eliberări din 
funcţie la Curtea Supremă de Justiţie, semnat de preşedintele României’. 

În Buletinul informativ Europa Liberă nr. 269, redactat pentru uz intern de UM 
0920, se face un rezumat al transmisiunilor din ziua de 27 septembrie 1977. Sunt 
menţionate subiectele din cadrul emisiunii „Actualitatea românească” : apelul pre- 
zentat de Eugen Ionescu în cadrul unei reuniuni ce a avut loc la Paris, la sfârşitul 
lunii august, din iniţiativa disidentilor ruşi, pe tema libertăţilor individuale. Apelul 
fusese redactat de Comitetul francez pentru apărarea drepturilor omului în România, 
datorită îngrijorării faţă de soarta lui Paul Goma, dar şi a unor aderenti la Mişcarea 
pentru drepturile omului iniţiată de acesta, precum Vasile Paraschiv, Paulina Cătănescu 
şi Păun Stoian. Comitetul monitoriza şi cazul celor cinci tineri 


1. În rubrica „Statul de drept şi drepturile omului”, România liberă, serie nouă, nr. 434, 
joi, 4 iulie 1991. 

2. Conform copiei trimise „Spre ştiinţă petentului”, înregistrată la 1 februarie 1994, cu 
nr. 3852, la Comisia pentru cercetarea abuzurilor şi petiţii, Parlamentul României - 
Senat. Obtinuta prin amabilitatea dlui Radu Negrescu-Sutu. 

3. Disponibil la on-line la adresa http: //www.cdep.ro/pls/legis/legis pck.htp_act_ 
text ?idt= 17642 (accesat la 8.03.2013). 

4. ACNSAS, fond Informativ, dosar 2217, vol. 12, ff. 216-217; UM 0920 este codul 
pentru DIE (Direcţia de Informaţii Externe). 

Iosif Niţă, Radu Negrescu, Raymond Păunescu, Nicolae Vindis [Windisch] şi al mun- 
citorului Ion Marinescu, dati afară din slujbă, în mod abuziv şi consemnați la un an 
de muncă obligatorie la Canalul Dunăre-Marea Neagră, pentru că au lansat un apel 
participanţilor la Conferinţa de la Belgrad. 

Comitetul francez atrage atenţia opiniei publice şi asupra celor nouă persoane, care la 
începutul lunii iulie, cerând să plece definitiv din România, au fost şi ele condamnate 
la un an de muncă obligatorie, în condiţiile cele mai insalubre, pe Insula Mare a Brăilei. 
Aceste persoane sunt: Cristian Ionescu, Cornel Urdăreanu, Cornel Munteanu, Adrian 
Mutică, Adrian Şinca!, Constantin Hulduban, Mihai Călin Gherman, Liviu Buretiu şi 
Cristian Onit(i)u’. 


{ntr-un tabel nominal emis de Directia de paşapoarte, evidenţa străinilor şi 


controlul trecerii frontierei din 24 septembrie 1977 conţinând 45 de nume ale 
semnatarilor „scrisorii lui Paul Goma, cunoscuţi că au solicitat plecarea din ţară 
ori renunţarea la cetăţenia română şi ale căror cereri nu au fost soluționate până 
în prezent”*, regăsim atât numele celor şapte din grupul ajuns la Canal, cât şi 
numele celor nouă duşi în Balta Brăilei, toţi judecaţi pe baza Legii nr. 25/1976. 


Radu Negrescu-Sutu rememorează, într-un interviu difuzat de Radio România 


Internaţional, contextul şi mobilul protestului din 1977, sub titlul „Regăsirea 
demnităţii de om”. Aflăm că Dragoş Neamţu şi Vasile Constantinescu au semnat 
ulterior Apelul celor 5, ajungând astfel să fie şi ei condamnaţi ; că grupul a fost 
susţinut de Vasile Paraschiv şi 


ulterior, după exemplul nostru, s-au mai format alte două grupuri în Bucureşti, alcătu- 
ite din băieţi ceva mai tineri decât noi, dar la fel de determinaţi, pe care i-am întâlnit 
şi sfătuit cum să procedeze, condamnaţi şi ei la muncă forţată în Balta Brăilei. Deci 
„ogorul semănat de Goma dădea roade”, se crease o avalanşă de protestatari şi 
Securitatea se afla literalmente depăşită de evenimente. (...) ajunşi la capătul răbdărilor 
şi nemaiîntrezărind nici o schimbare a situaţiei noastre, am decis, după aproape două 
luni, intrarea în greva foamei, chiar pe data de 23 August, spre a le sabota comunişti- 
lor această dată comemorativă uzurpată. (...) Gama supliciilor era largă, mergând de 
la bătaia cu picioarele în stomac în timpul grevei foamei, bătaia cu bastonul de cauciuc 
peste testicule, bătaia în cerc a zece contra unul până la pierderea cunostintei şi ajungând 
până la „accidente” ce puteau fi mortale pe şantier, iar presiunile psihice erau şi mai 
variate. Mai dureros era sentimentul de a fi devenit un fel de „paria” pe care nimeni 
nu-l mai cunoaşte si pe care toată lumea îl evită: rude, prieteni, cunoştinţe“. 


w 


. A publicat un roman autobiografic, intitulat Paşaport, semnat Adrian Robert von Şinca, 


Editura ePublishers, Bucureşti, 2015. 

ACNSAS, fond Informativ, dosar 2217, vol. 12, ff. 216-217; UM 0920 este codul 
pentru DIE (Direcţia de Informaţii Externe). 

ACNSAS, fond Informativ, dosar 2217, vol. 12, ff. 222-227. 

Radio România Internaţional, 16 octombrie 2008, „Procesul comunismului : Interviu 
cu scriitorul Radu Negrescu-Sutu din Paris”, emisiune de Nicolae Mircea Năstase. 

Cu modestie, supravietuitorul Grupului consideră că 


noi nu am făcut cine ştie ce mişcare anti-comunistă, de mare curaj. A fost o întâmplare, 
căci oricine ar fi putut s-o facă, dacă s-ar fi gândit. Şi dacă nu ne-am retractat semnă- 
turile sub presiunea tăvălugului securist, cum au făcut-o alţii, aceasta tot noroc a fost 
şi nu curaj, căci nu pot şti dacă nu am fi cedat până la urmă dacă detentia s-ar fi 
prelungit ani de zile sau dacă am fi fost torturați mult mai intensiv decât am fost. În 
lupta cu fiara, nimeni nu-şi cunoaşte limitele rezistenţei şi ale curajului!. 


La 29 noiembrie 1977, intra în posesia Securităţii, prin intermediul informa- 
torului „Mihai”, banda maşinii de scris a secretarei consilierului Ambasadei 
Franţei la Bucureşti - însărcinat cu Afaceri ad-intterim - Jean Brouste. De pe 
banda maşinii de scris a fost „cules” un raport confidential adresat centralei 
Ministerului Afacerilor Externe din Paris, lui Luis Guirangaud (ministrul Afacerilor 
Externe - Direcţia Europa de Est-Paris), în care se făcea un rezumat consistent 
al situaţiei lui Paul Goma, până la data de 18 noiembrie 1977, când soţii Goma 
au fost la Ambasadă „pentru obţinerea vizei ca invitaţi speciali ai PEN-CLUB-ului 
francez”?. Transcrierea conţinea „un raport «FOARTE CONFIDENTIAL»”, care 
concluzionează : „În paralel, membrii grupului de salariaţi ai hotelului de primă 
categorie care s-au adresat în scris ziarului elveţian «DIE WELTWOCHE» au 
primit promisiunea autorităţilor că vor fi autorizate să emigreze în SUA. Ei s-au 
abținut să se manifesteze în ultimul timp nemaivizitand nici cel putin ambasada 
(SUA) de la Bucuresti. Condamnati să lucreze in zona canalului, ei au fost până 
în prezent în mod dur persecutati”?. 

Dati afară din serviciu in mod abuziv, arestaţi, demascati, judecaţi şi condam- 
nati în stare de urgenţă, apoi trimişi la muncă forţată în câteva colonii de la Canalul 
Dunăre-Marea Neagră, protagonistii mai putin cunoscuţi ai Mişcării pentru drep- 
turile omului din anul 1977 au plecat pe rând din România, începând cu toamna 
aceluiaşi an. Radu Negrescu-Sutu este singurul supravieţuitor din grupul initial al 
celor cinci membri ai Grup Canal '77. 


1. Ibidem. 
2. ACNSAS, fond Informativ, dosar 2217, vol. 13, ff. 137-138. 
3. Ibidem, f. 137 v. 

Forme de opoziţie politică în anii '80: scrisori, 
inscripţii şi manifeste anti-ceausiste 


Abstract. In the 80’s, the economical crisis and the drastic measures of rationalizing food and 
electricity have brought up multiple dissatisfactions regarding the leadership of the party. In 
spite of the obedience and the acceptance noticed in all citizens’ everyday life, more and more 
critical voices had risen against the dictatorship of Nicolae Ceausescu publically. The opposition 
had already existed for a long period of time, and was expressed in countless ways. The dissat- 
isfactions and the roots of all negative public manifestations were concerning, most of the time, 
the unbelievably low standards of living, lack of supplies, whether it was food or clothing, civil 
rights and the poor situation of the socialist economy. 

In the present study, our attention has been focused on theorizing and presenting these actions 
concerning political opposition from the 80’s and the impact that it had had amongst the people. 
In the same time, our study has been also focused on recalling the memoirs of the political 
opponents of the regime, a side which is less known from a historiographical point of view, who 
had made it into the international public opinion, thanks to their manifestations, their claims, 
and the innovative way of protesting. 


Keywords: opposition, protest, emprisonment, political initiatives, Radu Filipescu 


Criza economică şi de sistem din anii '80 deschidea o nouă prăpastie între 
Partidul Comunist şi societatea românească. Decizia de a plăti, într-un timp record, 
datoria de peste 11 miliarde de dolari a produs o scădere bruscă a nivelului de trai 
în rândul populaţiei. Preţurile la combustibili (benzină, motorină, gaze naturale) 
au crescut tot mai alarmant, importurile şi subventiile din industrie şi agricultură 
au fost reduse simţitor, iar exporturile masive de alimente de larg consum către 
piaţa externă dădeau semnele unui debut de criză îngrijorător. 

Introducerea cartelelor pentru produsele alimentare (pâine, carne, lapte, ouă, 
ulei, făină, zahăr etc.) era privită ca o reglementare menită să asigure aproviziona- 
rea, dar s-a dovedit că această măsură nu putea asigura nici produsele cartelate. În 
1981 a fost elaborat un program de alimentaţie raţională din cauza lipsei produselor 
de pe piaţă. Judetele erau obligate să asigure aprovizionarea locuitorilor din produc- 
tie proprie, iar livrarea alimentelor dintr-un judeţ în altul necesita aprobarea forului 
central. Practic autoaprovizionarea teritorială reprezenta o barieră a circulaţiei ali- 
mentelor, iar în anii următori, persoanele care erau în trecere prin alte oraşe şi nu 
aveau reşedinţa acolo nu puteau cumpăra pâine sau alte produse!. 

Cozile interminabile deveniseră un program zilnic de stres, încât oamenii ajun- 
seseră la o stare de insuportabilitate : „... Viaţa este «luminoasă» ne face să nu mai 
avem timp de noi. Atât e de luminoasă încât tot timpul trebuie să stai pe la cozi, 
să pandesti din zori şi până în noapte, poate va aduce ceva de mâncare... Viaţa 
asta ne-a abătut de la obiceiurile fireşti... Când aduce din când în când câte ceva, 
câte foarte puţine pentru câtă lume este, să vezi ce înghesuială, păruială, înjură- 
turi... Cam asa patim noi în «Epoca de aur»”?. 

Cu o aprovizionare deficitară, alimente insuficiente şi de slabă calitate?, 
îmbulzeli zilnice în goana obţinerii unui colţ de pâine şi a unui kilogram de 


1. Dinu C. Giurescu (coord.), Istoria românilor, vol. X, Editura Enciclopedică, Bucureşti, 
2013, p. 403. 

2. Arhivele Consiliului Naţional pentru Studierea Arhivelor Securităţii (în continuare 
ACNSAS), fond Documentar, dosar 16596, vol. 10, f. 376. 

3. Despre calitatea deplorabilă a produselor alimentare din acei ani, Securitatea regimului 
comunist a înregistrat numeroase comentarii ale oamenilor care îşi consumau zilnic 
timpul la cozi: „La noi, toate se fac pe dos. Cu aprovizionarea stăm «foarte bine», ieri 
am primit 200 g salam de persoană şi pungi cu gâturi şi gheare... Am avut speranţa că 
se va da măcar 1 kg carne de porc la fiecare pesoană, căci i-am uitat şi gustul...”. 
Într-o altă conversaţie o persoană menţiona: „Ieri am stat la coadă la ouă, dar bine- 
înţeles că n-au ajuns, căci s-au terminat. S-au dat în continuare pui (mai mult vrăbii, 

carne!, timpul petrecut la cozi devenise un stil de viaţă pentru majoritatea popu- 
latiei. Pe acest fond al diminuării produselor de bază se mai adăugau şi măsurile 
absurde de reducere a curentului electric şi a gazelor în locuinţe. Apăreau restric- 
tii din ce în ce mai mari la încălzirea locuinţelor, lampa cu gaz revenea ca mijloc 
de iluminat, apa caldă era distribuită 2-3 ore pe zi, căzile erau umplute cu apă 
pentru a fi folosită la toalete, iluminatul public era drastic diminuat, iar emisiunile 
TV se reduceau la două ore seara, şi acelea dominate de programele omagiale 
dedicate lui Nicolae Ceauşescu. Absurdul maxim al acelor ani mai consta şi în 
faptul că iluminatul public şi consumul casnic reprezentau maximum 10% din 
consumul total de electricitate şi gaze, iar partidul continua să ia măsuri severe 
tocmai in acest sector care afecta milioane de cetateni’. 

Neajunsurile sociale şi mizeria cotidianului insuportabil l-au determinat pe un 
gazetar francez să descrie anii ‘80 din România astfel: „Pe un fundal de tara 
socialistă clasică, agricultură şovăielnică, industrie grea şchiopătând, muncitori 
nemulţumiţi, bunuri de consum distribuite in mod bizar, se înălța un aparat poli- 
tic dominat de familia Ceausescu, un aparat polițienesc şi stalinist”?. 

În pofida supunerii, fricii sau acceptării unor restricţii economice majore, 
apăreau din ce în ce mai des, în spaţiul public, voci critice care se ridicau împo- 
triva neconditionatului control al puterii politice. Reacţiile de opoziţie împotriva 
lui Ceauşescu au izvorât de cele mai multe ori din prea-plinul unor conştiinţe care 
refuzau pasivitatea colectivă şi frica viscerală provocată de brutalitatea aparatului 
de represiune“. Rezistenţa şi împotrivirea românilor au fost frecvente şi exprimate 
în diferite forme : comentarii politice negative sau ostile, distrugerea unor monumente 


mortăciuni). Aspectul lor mă îmbia să-i arunc în găleata de gunoi, dar nu mi-am per- 
mis acest lucru, acum, în epoca de aur...” (ACNSAS, fond Documentar, dosar 394, 
f. 146). 

1. Într-un document al Securităţii erau prezentate câteva cazuri din Bucureşti în care 
„maşinile care transportau pâine şi trebuiau să aprovizioneze mai multe centre au fost 
blocate de populaţie la primul centru, iar echipajul obligat să descarce acolo întreaga 
cantitate din maşină, astfel încât centre mai îndepărtate au rămas neaprovizionate. De 
asemenea, au existat cazuri în care maşinile au fost oprite chiar în stradă, iar echipajul, 
deşi nu avea nici calitatea şi nici formele legale necesare, a fost silit de populaţie să 
procedeze la vinderea pâinii direct din maşină” (ACNSAS, fond Documentar, dosar 13858, 
vol. 4, f. 388); criza de alimente şi confruntarea zilnică pentru obţinerea strictului 
necesar deveniseră o chestiune de supravieţuire. Într-un alt document al Securităţii se 
arăta că „la Sovata s-a produs un lucru îngrozitor din cauza lipsei de pâine. Au răstur- 
nat camionul care transporta pâinea, iar o femeie şi-a pierdut viaţa, fiind călcată în 
picioare” (ACNSAS, fond Documentar, dosar 13421, vol. 192, f. 8). 

2. Dinu C. Giurescu (coord.), Istoria românilor, p. 407. 

3. Apud Lucia Hossu Longin, Memorialul durerii. O istorie care nu se învaţă la şcoală, 
Editura Humanitas, Bucureşti, 2007, p. 367. 

4. Ion Aramă, Singur împotriva lui Ceauşescu, Editura Calypso, Bucuresti, 1991, p. 10. 

şi simboluri comuniste, realizarea de inscripţii sau lozinci împotriva regimului, 
scrisori anonime, distribuirea de manifeste, publicarea unor ziare clandestine, pro- 
teste deschise sau sinucideri în locuri publice. 


Scrisori anonime 


Interesul regimului şi al Securităţii pentru a monitoriza reacţia populaţiei faţă de 
situaţia din ţară a fost amplu şi sistematic. Documentele de analiză şi sinteză, 
elaborate de organele de Securitate, menţionează diverse acţiuni individuale sau 
colective îndreptate împotriva lui Nicolae Ceauşescu. Deşi cauza principală a 
nemulțumirilor tot mai frecvente, venite din rândul populaţiei, era generată de 
Ceauşescu şi politica sa economică, documentele înregistrate de Securitate mascau 
de cele mai multe ori referirile directe la liderul PCR prin sintagma „conducerea 
superioară de partid şi de stat” sau „înalte personalităţi politice şi de stat”!. Cele 
mai frecvente modalităţi de exprimare împotriva lui Nicolae Ceauşescu erau aşa-zisele 
comentarii negative, ostile care, din punctul de vedere al Securităţii, trebuiau să 
discrediteze reputaţia politică a acestuia. Materialele Securităţii, cu rol de informare, 
identificau numeroase persoane care făceau „afirmaţii tendentioase”, ,,denigratoare” , 
care proferau „calomnii” sau „injurii grave” la adresa partidului şi a statului?. 

Dincolo de aceste comentarii politice negative la adresa lui Ceauşescu, multe 
dintre persoane îşi revărsau focul faţă de „conducătorul iubit” prin vandalizarea 
portretelor şi operelor sale. Ca o expresie a nemulțumirii personale fata de situ- 
atia politică şi economică, un secretar al comitetului UTC al Liceului de Marină 
din Orşova ar fi avut, în 1983, „unele manifestări necorespunzătoare, printre 
care şi ruperea portretului preşedintelui RSR, în prezenţa colegilor de clasă”5. 
Cu prilejul serbării zilei de 23 august 1989 a fost găsit, în curtea unui liceu, 
printre materialele de propagandă depozitate, şi un tablou cu Ceauşescu de 
dimensiunea 2 x 3 m, care fusese vandalizat şi incendiat“. În centrul oraşului 
Ploieşti, nemaisuportând propaganda şi cultul personalităţii „celui mai iubit fiu 
al poporului”, câţiva tineri au fost arestaţi, în 1981, pentru că au răspândit mani- 
feste şi au dat foc unor vitrine în care se găseau volumele de opere ale lui Nicolae 
Ceausescu’. 


1. Apud Manuela Marin, Între prezent şi trecut : cultul personalității lui Nicolae Ceauşescu 
şi opinia publică românescă, Editura Mega, Cluj-Napoca, 2014, p. 154. 

Ibidem, p. 156. 

ACNSAS, fond Documentar, dosar 8833, vol. 10, f. 204. 

ACNSAS, fond Documentar, dosar 394, f. 85. 

ACNSAS, fond Informativ, dosar 260257, f. 118. 

Cei care nu voiau să se expună riscului major de a fi prinşi de organele repre- 
sive recurgeau la metoda de difuzare a unor scrisori anonime pe care le puneau 
în plicuri şi le introduceau în cutiile poştale din blocuri şi cartiere. Aceste scrisori 
anonime erau denumite, în documentele Securităţii, „înscrisuri cu conţinut duşmă- 
nos”. Unele dintre ele au fost chiar expediate unor instituţii şi întreprinderi, la 
redactiile ziarelor centrale şi locale, la radio şi televiziune sau la diverse personali- 
tati publice. Pentru derutarea organelor Securităţii, acestea nu erau puse in raza 
domiciliului sau a locului de munca al destinatarului, ci în alte localităţi sau cartiere!. 

Scrisorile anonime identificate de Securitate surprindeau de cele mai multe ori 
nemulţumirile oamenilor cu privire la : lipsa de aprovizionare cu alimente de bază, 
nivelul de trai foarte scăzut, drepturile cetăţeneşti, condiţiile de locuit, salarizarea 
etc.? În acest sens, un pensionar din Iasi, în vârstă de 65 de ani, „a redactat şi a 
expediat 36 de scrisori semnate cu nume fictive, în care a comentat duşmănos 
politica partidului şi statului nostru, activitatea unor înalte personalităţi şi a inci- 
tat la constituirea unei aşa-zise organizaţii intitulate «Mişcarea pentru apărarea 
intereselor generale ale omului în R.S. România» şi a unui «stat de interes gene- 
ral»” ; cetăţeanul respectiv a trimis aceste scrisori Comitetului Central, Procuraturii 
Generale şi Tribunalului Suprem acuzând politica dezastruoasă de înfometare la 
care era supusă populaţia?. Un muncitor din Argeş a trimis o scrisoare conducerii 
superioare de partid în care arăta lipsa de aprovizionare cu alimente agroalimen- 
tare: „Toate alimentele bune se exportă şi populaţia nu are cele necesare traiului, 
banii nu mai au valoare, oamenii sunt nemulţumiţi şi vor face greve spre a se lua 
măsuri pentru îmbunătăţirea situatiei”*. Un mecanic din Dâmboviţa a fost identi- 
ficat de organele de Securitate pentru că a redactat şi expediat pe adresa condu- 
cerii superioare de partid „un număr de 4 scrisori anonime prin conţinutul cărora 
denigra măsurile luate de conducerea partidului şi statului privind rationalizarea 
şi reaşezarea unor preţuri la produsele alimentare. De asemenea, într-o scrisoare 
a adresat ameninţări la adresa unor personalităţi din conducerea superioară de 
partid”>. 

Cu ocazia alegerilor, unii cetăţeni preferau să recurgă la introducerea in urnă, 
printre buletinele de vot, a unor scrisori prin care cereau demiterea lui Ceauşescu 
de la conducerea ţării. În cuprinsul unei asemenea scrisori era notat: „Jos cu 
călăul de Ceauşescu! Vrem moartea lui Ceauşescu! Mai vrem pacea aşa cum a 
fost din 1916 până în 1938. Vrem pământul nostru! [...] Vrem moartea lui şi la 


ACNSAS, fond Documentar, dosar 17444, ff. 232, 244-245. 
Ibidem, f. 212. 

ACNSAS, fond Documentar, dosar 13314, vol. 23, f. 246. 
ACNSAS, fond Documentar, dosar 13765, vol. 16, f. 68. 
Ibidem, f. 93. 

toţi care ne-au luat pâinea de la gură şi au scumpit traiul şi ne ameninţă cu bomba 
atomică ca să nu mai zicem nimic. Jos cu călăul de Ceauşescu! ”?. 


Inscriptii identificate 


Tot din categoria „înscrisurilor cu conţinut duşmănos” mai făceau parte şi aşa-zisele 
inscripţii, care erau de fapt nişte înscrisuri executate pe diferite suporturi fixe (ziduri, 
garduri, copaci, uşi, ferestre) sau mobile (bucăţi de tablă, reviste, cărţi, buletine de 
vot, suporturi din mijloacele de transport auto sau CFR)’. Revoltat de urmările pro- 
gramului de alimentaţie raţională şi de cozile interminabile şi sufocante la produsele 
alimentare, un elev de 17 ani din Botoşani, pe nume Mugur Călinescu, a luat atitudine 
împotriva regimului condus de Nicolae Ceauşescu şi s-a hotărât, în semn de protest, 
să scrie cu cretă albă pe zidurile unor clădiri, garduri şi panouri publicitare lozinci 
anti-comuniste : „Vrem sindicate libere”, „Vrem libertatea cuvântului”, „Jos Ceauşescu”. 
Periplul grafiilor sale a inclus şi clădirea Comitetului Judetean de Partid, motiv pentru 
care a fost arestat, anchetat şi supravegheat până in ultimele zile din viaţă. 

Trei tineri din satul Băleni-Sârbi, judeţul Dâmboviţa, Victor Totu, Gheorghe 
Pavel şi Florin Vlăsceanu, întorcându-se spre casă în seara zilei de 22 august 1983, 
au şters de pe şosea textul activiştilor de partid - „Trăiască 23 august!” - şi au 
scris cu var „Jos Ceauşescu”. Un vecin i-a urmărit şi i-a denunţat, iar pentru fapta 
lor tinerii au primit pedepse pe măsură: Victor Totu - 7 ani de închisoare, 
Gheorghe Pavel şi Florea Vlăsceanu - câte 6 ani de închisoare“. 

Tot în acea perioadă au fost identificate pe garduri, pe ziduri şi pe autobuzele 
din parcarea unui liceu economic din Piteşti lozinci scrise cu cretă albă împotriva 
dictaturii : „Daţi-ne pâine nu minciuni”, „Jos dictatura Ceauşescu”, „Trăiască lupta 
pentru libertate.”5 Aceste forme de protest au continuat să apară până în preajma 
căderii regimului comunist. Astfel că, în nordul Bucureştiului, de-a lungul unui traseu 
pe unde treceau zilnic mii de oameni, se puteau citi lozinci scrise cu smoală dizolvată 
în motorină: „Jos Ceausescu! Vrem pâine! Vrem dreptate! Jos dictatura ! ”6. 


= 


Ibidem, ff. 71-72. 

2. ACNSAS, fond Documentar, dosar 17444, ff. 232-233, 244-245. 

3. Zenovia Pavlică, „Liceeni contra dictaturii”, în Romulus Rusan (editor), Anii 1973-1989. 
Cronica unui sfârşit de sistem, Fundaţia Academia Civică, Bucureşti, 2003, p. 300. 

4. Romulus Rusan (editor), Cei care au spus nu. Oponenti şi disidenti în anii '70 şi '80, 
Fundaţia Academia Civică, Bucureşti, 2005, p. 160; Vladimir Tismăneanu (coord.), 
Comisia prezidenţială pentru analiza dictaturii comuniste din România. Raport final, 
Bucureşti, 2006, p. 370 disponibil on-line la adresa http : //www.presidency.ro/static/ 
ordine/RAPORT FINAL CPADCR.pdf (accesat la 01.08.2015). 

5. ACNSAS, fond Penal, dosar 1092, vol. 1, f. 179. 

Modul inovativ de a protesta împotriva lui Ceauşescu a îmbrăcat uneori cele 
mai diverse forme, unele dintre ele purtând chiar marca unei tinereti exuberante. 
De pildă, în aceea perioadă au fost zăriţi, alergând prin Bucureşti, câini maidanezi 
îmbrăcaţi în huse pe care erau inscripţionate texte cu „Jos Ceauşescu”. Indignati 
de amuzamentul oamenilor de pretutindeni şi căzuţi în ridicol, milițienii se între- 


soo] 


ceau, innebuniti şi derutati, pe străzile capitalei să captureze „duşmanii poporului”!. 


Manifeste 


Un loc aparte în categoria „înscrisurilor cu caracter duşmănos” îl aveau aşa-zisele 
„fiţuici”, reprezentate sub forma unor texte scrise pe hârtie, de diferite dimensiuni 
şi difuzate, fără a fi introduse în plicuri, prin lipire pe diferite suporturi sau prin 
împrăştiere. Erau scrise de mână sau la maşina de scris. Uneori erau realizate prin 
decuparea de litere sau cuvinte din ziare, reviste şi lipite pe diverse suporturi de 
lemn, cauciuc, tablă sau piatră litografică?. Aceste manifeste, denumite în terminologia 
Securităţii „fiţuici”, erau răspândite şi distribuite în locuri cu mare afluenţă de 
public, în special cu ocazia unor evenimente interne sau internaţionale, în incintele 
unor întreprinderi sau instituţii, în parcuri, pieţe, străzi sau în cutiile poştale din 
blocuri. Uneori erau afişate şi lipite pe diverse clădiri, garduri sau stâlpi de tele- 
graf, dar această metodă a fost mai rară din cauza riscului de surprindere. Adesea, 
manifestele erau semnate în numele unor comitete sau organizaţii. Realitatea a 
dovedit că, în general, cele semnate erau ale unor persoane care nu erau grupate 
sau organizate’. 

Pe parcursul ultimului deceniu comunist, au fost identificate numeroase mani- 
feste ce revendicau o serie de drepturi şi libertăţi cetăţeneşti îngrădite de stat. 
Acuzatiile din manifeste vizau nivelul scăzut de trai şi se îndreptau împotriva 
persoanei lui Nicolae Ceauşescu, care era perceput ca unicul responsabil pentru 
ceea ce se întâmpla în ţară. Frigul, foamea, întunericul erau principalele nemul- 
tumiri ale celor care luau poziţie împotriva „uzurpatorului paranoic, cu minte 
necultivată şi fudulă.”+ Acţiunile de protest au fost fie individuale, fie în grupuri 
de circa trei sau patru persoane. În 1979, doi tineri, Gheorghe Gherghina şi Nicolae 
Ionel, au decis să confectioneze manifeste. Printr-o deschizătură făcută în podeaua 


1. Ana Blandiana, „Anii 80 - între exasperare şi rezistenţă (din jurnalul romanului Sertarul 
cu aplauze)”, în Romulus Rusan (editor), Școala Memoriei 2004. Prelegeri şi discuţii 
de la a VII-a ediţie a Şcolii de Vară de la Sighet (5-13 iulie 2004), Fundaţia Academia 
Civică, Bucureşti, 2004, p. 497. 

2. ACNSAS, fond Documentar, dosar 17444, f. 232. 

Ibidem, ff. 188-190, 232, 244-245. 

4. ACNSAS, fond Documentar, dosar 530, vol. 2, f. 103. 

automobilului lor au răspândit manifeste în tot oraşul. Doi ani mai târziu, fiul lui 
Nicolae Ion a facut un accident grav de circulaţie, iar în timpul anchetei a dezvă- 
luit milițienilor că tatăl şi prietenul său au fost autorii manifestelor răspândite in 
oraş. La perchezitia domiciliului, milițienii au găsit restul de manifeste, iar cei 
doi au fost condamnaţi la 6, respectiv 7 ani de închisoare!. 

În 1983, Ioan Barabas, Francisc Barabas şi logodnica acestuia din urmă, Marton 
Paraschiva (Piroska), au împrăştiat în municipiul Miercurea-Ciuc, circa 1.500 de 
manifeste care conţineau îndemnuri pentru îndepărtarea lui Nicolae Ceauşescu. 
Acestea au fost distribuite cu ajutorul bicicletelor în noaptea de 21 spre 22 mai 
1983, în zona unei mănăstiri franciscane care sărbătorea hramul în ziua de Rusalii. 
În dimineaţa sărbătorii religioase, la care urmau să participe credincioşi şi pelerini 
din toată ţara, s-au putut găsi manifeste răspândite peste tot în jurul mănăstirii, 
prin curţile oamenilor, pe străzile şi în cartierele din apropiere, pe zidurile şi 
gardurile unor clădiri publice?. Manifestele erau confecţionate din plăci de lemn 
pe care erau trasate gravurile şi sculptate lozincile*: „Jos Ceauşescu! ”, „Jos 
cizmarul ! ”*. Cei trei au fost descoperiţi în cele din urmă, arestaţi şi condamnaţi 
la pedepse de 5, 6, respectiv 7 ani închisoare pentru infracţiunea de propagandă 
împotriva orânduirii socialiste’. 

Nici cei mici nu au stat de o parte în lupta cu dictatura. În acest sens, o elevă 
de clasa a X-a, din Galaţi, disperată că nu există mâncare şi dulciuri în magazine, 
a redactat „două fituici cu caracter tendentios la adresa conducerii superioare de 
partid şi de stat, cu injurii şi calomnii. Fiţuicile au fost confecţionate şi scrise pe 
coli de desen tip bloc şi afişate pe obloanele exterioare ale morii din satul Radesti”®. 
Un alt elev de 17 ani, din Bucuresti, pe nume Cristian Dutescu, cu ocazia apro- 
pierii congresului al XIV-lea a conceput şi împrăştiat prin capitală manifeste 
împotriva lui Nicolae Ceauşescu. Hotărât să demaşte propaganda ceauşistă min- 
cinoasă, a luat pozele dictatorului din almanahurile care apăreau atunci şi a inse- 
rat următorul text: „Criminal periculos. A se prinde mort sau viu. Recompensa : 
recunoştinţa a 23 de milioane de oameni”. Cele 14 manifeste confecţionate le-a 
pus într-un rucsac şi le-a răspândit în timpul nopţii pe străzile centrale din capitală, 
în preajma unor ambasade şi instituţii. A fost prins în noaptea de 24 spre 25 octombrie 


1. Herma Kennel, Radu Filipescu. Jogging cu Securitatea, traducere din limba germană 
de Nora Iuga, prefaţă de Ana Blandiana, ed. a II-a revăzută, Editura Polirom, Bucuresti, 
2009, pp. 142-143. 

ACNSAS, fond Penal, dosar 13939, vol. 1, ff. 38, 75-76. 

Ibidem, f. 106. 

Ibidem, vol. 2, f. 9; ACNSAS, fond Informativ, dosar 849471, vol. 1, ff. 290-291. 
Vezi Sentința nr. 189 din 3 noiembrie 1983 a Tribunalului Militar Bucureşti (ACNSAS, 
fond Penal, dosar 13939, vol. 3, ff. 23-26); în urma recursului admis, prin Decizia 
nr. 1 din 9 ianuarie 1984, Paraschivei Marton i se reduce pedeapsa de la 7 ani la 5 ani 
(Ibidem, vol. 4, ff. 19-21). 

1989, în jurul orei 1.30, şi dus la Direcţia de Cercetări Penale. A fost eliberat în 
schimbul unei declaraţii că a participat la spargerea unei maşini şi cu promisiunea 
că nu va povesti nimănui despre cele petrecute la anchetă!. 

În prejma aniversării zilei de naştere a lui Nicolae Ceauşescu, pe 26 ianuarie 
1987, au fost găsite prin Bucureşti, în număr deosebit de mare, manifeste scrise 
de mână, multiplicate apoi prin fotocopiere. Intitulate „Plan de acţiune”, acestea 
au fost afişate în puncte aglomerate, pe uşile magazinelor înaintea orelor de pro- 
gram şi în cutiile poştale. Autorii manifestelor îndemnau populaţia la opoziţie 
paşnică, organizată, cerând cetăţenilor să pornească o grevă prin neprezentare la 
locul de muncă, închizându-se în locuinţele proprii, unde să rămână până când 
Ceausescu va fi demis? : 


Trebuie ştiut că familia Ceausescu nu este invincibilă, totuşi dacă ne este teamă să acti- 
onăm făţiş, atunci să procedăm ca strămoşii noştri, să învingem forţa, represiunea şi răul 
prin viclenie. La 23 ianuarie 1987 toţi cetăţenii Capitalei vor începe o grevă generală, 
nu manifestând pe străzi, ci stând fiecare la domiciliul său. Baricadându-ne în casele 
noastre vom paraliza întreaga Capitală, odată cu aceasta, toată ţara. Nu vă fie teamă, va 
fi greu pentru acei ce vor încerca să violeze mii de domicilii. Pregătiţi-vă cu hrană şi 
apă pentru mai multe zile, să fie o solidaritate în acest sens. Va înceta greva în momen- 
tul când la radio se va anunţa următorul comunicat: Tovarăşul N.C. este eliberat din 
funcţie la cerere, pe caz de boală. Acest comunicat se va repeta de mai multe ori, urmat 
de amănunte suplimentare’. 


Spre sfârşitul deceniului, Radu Chesaru, Geo Asavei şi alţi câţiva tineri bucu- 
reşteni au răspândit şi ei manifeste împotriva lui Nicolae Ceauşescu. Cu ocazia 
sărbătorii muncitoreşti de 1 mai 1989, o persoană rămasă neidentificată a difuzat 
manifeste în zona Grădinii Zoologice Băneasa’. În prejma pregătirii Congresului 
al XIV-lea al PCR din noiembrie, s-a identificat un afiş din hârtie (coală de caiet 
cu pătrăţele de dimensiunea 17 x 12 cm) lipit pe un stâlp de electrificare de pe 
bulevardul Transilvaniei din Alba Iulia, la înălţimea de 1,80 m, fixat prin lipire. 
Textul „fiţuicii” conţinea şase rânduri, era reprodus cu majuscule şi format dintr-o 
serie de lozinci îndreptate împotriva dictatorului: „Jos Ceausescu! Jos regimul ! 
Vrem dreptate nu congrese ! Jos «şefii»! Ajunge ! Fără reales! Vrem mâncare ! ! ! 
Jos tâlharii ! ”6. Miliţianul care a observat manifestul pe stâlp a surprins şi în jurul 
unor blocuri un număr de 27 de manifeste cu acelaşi conţinut”. 


Zenovia Pavlică, „Liceeni contra dictaturii”, pp. 301-302. 

Protestul contabilului Ilie Ion 


Dincolo de aceste cazuri izolate de nesupunere, au existat numeroase persoane 
care, prin protestele lor asumate, au creat mari dificultăţi organelor de Securitate 
şi conducerii partidului. Dacă mulţi dintre cei care au hotărât să ia poziţie împo- 
triva generalizării mizeriei morale şi materiale şi-au rezumat textele manifestelor 
la simple lozinci în vederea îndepărtării lui Ceauşescu, cei care au intrat în aten- 
tia opiniei publice internationale aveau în cuprinsul lor programe sau revendicări 
sociale. Impactul răsunător şi emoţional al mesajelor, dar şi abuzurile la care au 
fost supuşi de autorităţile comuniste au atras reacţii puternice de susţinere din 
partea ziarelor occidentale, a posturilor de radio Europa Liberă, BBC, Deutsche 
Welle şi organizaţiilor internaţionale pentru apărarea drepturilor omului. Cu acest 
prilej au fost cunoscute în ţară destinele unor oponenți ca Ilie Ion, Gheorghe 
Năstăsescu, Ion Bugan sau Radu Filipescu. 

Cazul lui Ilie Ion stârneşte curiozitatea cercetătorului prin motivele şi reven- 
dicările care au stat la baza protestului său. Originar din Piteşti, de profesie eco- 
nomist, contabil la Trustul de Construcţii Industriale din oraşul natal, hotărăşte, 
în 1982, să tipărească 25 de manifeste pe care să le răspândească în oraşele Piteşti 
şi Târgovişte, pentru a-şi arăta nemulţumirea faţă de ruşinea netransmiterii meciu- 
rilor echipei naţionale de la campionatul mondial de fotbal!. 

Deciziile şi măsurile economice drastice luate de Ceauşescu îi transformaseră 
viaţa într-o povară. Zilnic era constrâns să se trezească cu mult timp înainte de 
începerea programului de lucru pentru a se aşeza la cozi ca să poată cumpăra 
pâine, lapte, carne şi zarvaturi pentru socrii şi soţia sa, întrucât aceştia erau grav 
bolnavi. Greutățile şi împrejurările prin care a fost nevoit să treacă l-au dus în 
depresie şi criză de nervi, motiv pentru care a tipărit manifeste pentru a-şi arăta 
indignarea faţă de stilul nefiresc de viaţă impus de Ceauşescu?. 

Manifestele le-a răspândit pe străzi, pe băncile şi bulevardele din centrele 
oraşelor, în cabinele telefonice şi în cutiile poştale, pe lângă unele obiective turis- 
tice (Turnul Chindiei din Târgovişte), cinematografe sau complexele alimentare. 
Concomitent a trimis prin poştă numeroase scrisori cu inscrisurile-,,manifest” 
rectorilor Universitatilor din Bucuresti, Iasi, Craiova, Cluj-Napoca, unor perso- 
nalităţi importante din spaţiul public (Radu Beligan, Eugen Barbu, Adrian Păunescu, 
Fănuş Neagu, Ecaterina Oproiu), dar şi unor ambasade din Bucureşti (SUA, Franţa 
şi Marea Britanie). 

Scris tipografic şi cu majuscule, manifestul exprima punctul de vedere al omu- 
lui de rând, umilit, sărăcit şi nedreptăţit de situaţia tot mai insuportabilă din ţară. 


1. Herma Kennel, Radu Filipescu..., p. 116. 

2. ACNSAS, fond Penal, dosar 14274, vol. 1, f. 27; ACNSAS, fond Informativ, dosar 3679, 

Autorul a căutat să dea impresia cetăţenilor că manifestul vine din partea unei 
organizaţii importante, „Partidul Democrat Român”, în curs de constituire. 


Români, Nicolae Ceausescu a dus tara în pragul dezastrului! Gheorghiu Dej a reuşit 
să ne scape de cote şi de cartele! Ceauşescu ne-a adus din nou la cote şi cartele. 
Ceauşescu este incompetent, îngâmfat şi duce o politică neghioabă, nepotrivită pentru 
tara noastră! A stors poporul pentru a crea o industrie care ne aduce pagubă! A 
neglijat grav agricultura. Pământul este prost gospodărit, iar mare parte din recoltă 
putrezeste pe câmp în timp ce noi răbdăm de foame ! Familia Ceausescu taie şi spânzură 
în biata noastră tara! Nici regilor nu li se aduc atâtea laude! Ceauşescu a dezvoltat o 
industrie petrochimică necompetitivă pentru a fi pe placul Elenei Ceauşescu pe care a 
făcut-o savant şi prim-viceprim ministru, deşi e ignorantă! Toate titlurile ei au fost 
luate după 1965, adică după vârsta de 50 de ani! Titlurile Elenei Ceauşescu arată cea 
mai mare fraudă din istoria ştiinţei! Am ajuns de râsul întregii lumi! 

Ceauşescu a schimbat guvernele acuzându-le de greşeli deşi toţi au făcut numai ce a 
indicat el! Ceauşescu ne-a furat dreptul de a fi liberi. Ne spune minciuni în presă, 
radio, TV. Ne scoate din producţie ca să-l aclamăm şi cuprins de beţia puterii şi bolnav 
de scleroză nu mai vede mersul istoriei. La iarnă vom suferi nu numai de frig, ci şi de 
foame ! Pentru nepriceperea lui şi ruinarea ţării dă vina pe criza mondială! Ca să nu 
uităm de foame ne dă congrese şi zvonuri de război! Ne spune că suntem proprietari 
când de fapt el şi familia lui stăpânesc totul. Fac legi peste legi pe care le încalcă 
primii ! 

Ceauşescu ştie totul, poate totul, dă indicaţii în toate, nu admite să fie contrazis şi 
astfel ţara noastră a ajuns cea mai săracă din Europa! Ceauşescu a închis în spitale de 
nebuni oamenii care s-au pronunţat împotriva politicii lui de dictatură! A cheltuit şi 
cheltuieşte milioane de dolari pentru plimbările lui şi ale familiei lui, dar nu a aprobat 
200 mii dolari pentru a transmite la TV meciurile din campionatul mondial de fotbal ! 
15 miliarde de dolari suntem datori la străini. Tara este ipotecată pentru noi şi copiii 
noştri. Dacă vrem să nu fie ipotecată şi pentru nepoti să luptăm pe orice cale împotriva 
politicii lui Ceauşescu. Nu votaţi candidaţii propuşi în alegerile din noiembrie. Scrieţi 
cât mai multe scrisori de nemulţumire ! Să găsim şi alte mijloace de luptă împotriva 
monstrului şi a slugilor lui! Muncitori ati fost şi sunteţi inselati! Tarani ati fost şi 
sunteţi furaţi ! Intelectuali ati fost şi sunteţi umiliti! Să ne unim pentru salvarea ţării 
de la dezastru pentru a reda urmaşilor noştri libertatea, democraţia, curajul şi demni- 
tatea ! Jos dinastia Ceausescu! Jos dictatura ! Să triumfe adevărul ! Citiţi, multiplicati, 
dati mai departe! ! 


Ne vom îngădui un scurt comentariu pe marginea manifestului. De la bun 
început autorul atrage atenţia că vina pentru sărăcirea populaţiei i se datorează lui 
Ceauşescu care, printr-o politică economică păguboasă, „a adus ţara în pragul 
dezastrului”. Criza petrolului, industrializarea excesivă şi accelerată, proiectele 
megalomanice de construire a Casei Poporului sau a Canalului Dunăre-Marea 
Neagră au contribuit semnificativ la creşterea datoriei externe şi la luarea unor 

măsuri interne drastice de rationalizare a alimentelor şi a consumului de curent 
electric, ceea ce l-a determinat pe autorul manifestului să admită că nivelul de trai 
era mai ridicat în anii '50-'60: „Gheorghiu Dej a reuşit să ne scape de cote şi de 
cartele! Ceauşescu ne-a adus din nou la cote şi cartele [...]. Tara este ipotecată 
pentru noi şi copiii noştri”!. 

În privinţa administrării statului, majoritatea deciziilor începeau să fie tot mai 
des luate prin decrete prezidenţiale de Nicolae Ceauşescu, proclamându-se ca 
autor, inspirator şi făuritor, devenind, în acelaşi timp, unicul responsabil pentru 
ceea ce se petrecea in tara’. În acest sens, Ilie Ion surprinde in manifest rolul 
nefast pe care „geniul Carpaţilor” îl joacă la conducerea ţării: „Ceauşescu ştie 
totul, poate totul, dă indicaţii în toate, nu admite să fie contrazis şi astfel ţara 
noastră a ajuns cea mai săracă din Europa! ”?. 

Epitetele bombastice şi laudele exagerate care se adresau în acea vreme „ilus- 
trului ctitor şi constructor de ţară şi de eră nouă”, „cel ce ne este înainte-mergător”, 
„bărbat al energiilor nestăvilite”, „întâiul constructor al ţării”, „erou între eroii 
neamului” erau reproduse în toate adunările şi mitingurile pentru susţinerea secre- 
tarului general“. În cuprinsul manifestului, autorul nu ezită să-şi exprime contra- 
rierea faţă de această obligativitate de adulare delirantă în activităţile organizate 
de partid: „Ne scoate din producţie ca să-l aclamăm” ; „nici regilor nu li se aduc 
atâtea laude”?. 

Nici „numărul 2” în stat, Elena Ceausescu, nu a scăpat de criticile lui Ilie Ion. 
Amintim că în acea perioadă circulau numeroase anecdote cu privire la incultura 
„savantei” şi la modul cum obținuse titlul în urma sumelor plătite unor instituţii 
ştiinţifice. Titulaturile sale de „academician doctor inginer”, „savant de renume 
mondial” sau „savant de largă recunoaştere internaţională” sunt ironic sancţionate 
de autorul manifestelor, care devoalează cetăţenilor că „toate titlurile ei au fost luate 
după 1965, adică după vârsta de 50 de ani! Titlurile Elenei Ceauşescu arată cea 
mai mare fraudă din istoria ştiinţei! Am ajuns de râsul întregii lumi! ”°. 

Ajuns într-o stare insuportabilă în urma restricţiilor de tot felul („la iarnă vom 
suferi nu numai de frig, ci şi de foame! ”) şi a multiplelor laude, aprecieri şi 
omagii aduse „înaltelor competenţe ale tovarăşilor”, Ilie Ion face apel la toate 
categoriile sociale (ţărani, muncitori, intelectuali) să se solidarizeze împotriva 
dictaturii („scrieţi cât mai multe scrisori de nemulţumire ! ”) pentru ca democraţia, 
demnitatea şi adevărul să triumfe : „Să luptăm pe orice cale împotriva politicii lui 


Ceausescu [...]. Să ne unim pentru salvarea ţării de la dezastru pentru a reda 

urmaşilor noştri libertatea, democraţia, curajul şi demnitatea! Jos dinastia 
Ceausescu! ”!. 

Pana sa identifice autorul real al manifestelor, Securitatea a intreprins un plan 
complex de măsuri informativ-operative asupra altor persoane suspecte de „mani- 
festări duşmănoase”. S-au verificat şi comparat conţinutul şi probele de scris ale 
manifestului cu alte înscrisuri de probă, cuprinse în evidenţele Securităţii”. La o 
lună de la distribuirea manifestelor, pe data de 26 iulie 1982, concluzia raportului 
tehnico-stiintific al Securităţii era următoarea: „Scrisul este uşor înclinat spre 
dreapta, cu trăsături progresive, evoluat, cu combinaţii între litere, executat repede, 
apăsat moderat şi uniform, cu ducte cilindrice, ovale închise, cu tendinţe de legare 
a unor grafisme, citet, ordonat şi organizat. Caracteristicile grafice generale, la 
care ne-am referit mai sus, le întâlnim absolut exact şi în scriptele de comparaţie 
emanate de la numitul Ilie Ion”?. 

La 18 august 1982 se emite ordonanta de reţinere pentru „propagandă împotriva 
orânduirii socialiste”, prevăzută la articolul 166, alin. 2, Cod penal, prin care Ilie 
Ion este acuzat că „în luna iunie 1982 a redactat şi difuzat mai multe înscrisuri 
cu caracter ostil orânduirii noastre socialiste”. Este supus cercetării penale, iar 
pe 12 octombrie 1982 este condamnat la 6 ani de închisoare pentru infracţiunea 
mai sus amintită. Va fi încarcerat la Aiud, unde va fi eliberat cu doi ani mai 
devreme, la data de 5 iulie 1986, în urma decretelor de grațiere date de Ceausescu 
ca urmare a presiunilor externe€. 


Manifestatia muncitorului Gheorghe Năstăsescu de la Iasi 


Un alt doilea caz care a făcut subiectul presei internaţionale şi organizaţiilor pen- 
tru apărarea drepturilor omului, a fost protestul unui tehnician constructor din 
Iaşi, pe nume Gheorghe Năstăsescu. Fiind unul dintre activiştii de bază ai jude- 
tului, având calitatea de secretar de partid la întreprinderea unde lucra, a dorit să 
aducă la cunoştinţa publicului cenzura partidului asupra presei, lipsa de drepturi 
cetăţeneşti şi politica economică falimentară în care plonjase România”. 

Prin urmare, în vara anului 1982, a decis să tipărească manifeste împotriva lui 
Ceauşescu chiar în sediul comitetului judeţean de partid din Iaşi. Pentru a nu fi 


Ibidem. 

ACNSAS, fond Informativ, dosar 3679, vol. 1, ff. 12-16. 

ACNSAS, fond Penal, dosar 14274, vol. 2, f. 3. 

Ibidem, vol. 1, f. 7. 

Conform Sentintei nr. 576 din 12 octombrie 1982 a Tribunalului Militar Bucuresti 
(Ibidem, ff. 98-99). 

Ibidem, vol. 4, f. 65. 

ACNSAS, fond Penal, dosar 445, vol. 1, ff. 1, 20. 

surprins de ceilalţi activişti, Gheorghe Năstăsescu se ducea noaptea în biroul său 
de la sediul partidului şi scria până în zori manifeste la maşina de scris a orga- 
nizatiei judeţene!. Apoi s-a dus la Bucuresti, unde s-a urcat pe schelele unui 
imobil de pe strada Lipscani, una dintre cele mai aglomerate artere ale capitalei, 
şi a început să strige cu voce tare conţinutul acestora. În acelaşi timp, arunca de 
la înălţime manifeste prin care chema lumea la protest împotriva lui Ceauşescu? : 


Jos dictatura familiei Ceauşescu, care a adus la înfometare poporul nostru şi care trimite 
în străinătate tot ce este mai bun în ţara noastră. Vrem carne, lapte, brânză pentru noi 
şi copiii noştri subnutriti, nu programe de alimentare raţională. 

Ruşine, să avem asemenea cozi, după 135 de ani de socialism, şi după 17 ani lumină. 
Vrem alegeri libere cu participarea Sindicatului Libertatea şi a altor forte ale naţiunii, 
nu deputaţi de burghezia comunistă sătulă şi îmbuibată la magazinele lor interne. Jos 
cu cenzura ! Vrem libertatea presei, a cuvântului, a întrunirilor. Vrem libertate pentru 
scriitori, oameni de artă care să creeze opere demne de trecutul poporului nu surogate 
de Cântarea României. Jos codul muncii reactionar de tip stalinist! Vrem libertate 
pentru toţi oamenii muncii de a lucra unde vor, nu în condiţii de sclavagism, cum i-ati 
trimis să lucreze în Libia şi Irak, unde se lucrează 10 ore pe zi şi două duminici din 
lună cu doi dinari pe zi, cea mai mică diurnă numai pentru foame. Vrem eliberarea fra- 
tilor şi părinţilor noştri ţărani de sub cea mai cruntă exploatare feudalo-comunista. Să se 
aloce la fiecare familie de ţărani 1-2 ha pământ şi să le dea posibilitatea de a creşte vaci, 
oi şi păsări şi atunci vor fi şi ei indestulati şi vom avea şi pieţele pline. Vrem să se asigure 
pentru medici şi profesori un salariu demn care la preţurile actuale ar trebui să fie de cel 
puţin 5.000 lei pe lună. Nu mutări forţate la ţară unde nu s-au dus nici salariaţii de par- 
tid. Vrem libertatea călătoriilor în străinătate ! Trăiască LIBERTATEA !? 


Manifestul conceput de muncitorul Gheorghe Năstăsescu surprinde, în mare 
parte, doleantele majorităţii populaţiei care spera în declanşarea unui proces de 
sprijinire a democratizării vieţii în România. Autorul cere să se adopte, pe lângă 
liberalizarea vieţii politice (prin alegeri libere), desfiinţarea cenzurii, libertatea 
cuvântului şi a circulaţiei, şi abolirea codului muncii „de tip stalinist”. Frustrarea 
profundă a lui Năstăsescu este în strânsă legătură cu prevederile Codului muncii, 
care interzicea, printre altele, dreptul la grevă, dreptul la înfiinţarea de organiza- 
tii sindicale independente de cele oficiale şi dreptul de a te transfera, în mod liber, 
la alte întreprinderi sau fabrici. La baza protestului său au stat chiar aceste nemul- 
tumiri, care, în anii imediat următori, au devenit generalizate. 

În timp ce se afla pe schelele blocului, pentru a atrage şi mai mult curiozitatea 
trecătorilor, Gheorghe Năstăsescu şi-a pus în piept un ecuson din pânză albă pe care 
era lipită litera „L”, care simboliza inițiala sindicatului înfiinţat de el - ,,Libertatea”*. 


Ibidem, ff. 16-17. 
Ibidem, f. 1. 

Ibidem, vol. 2, f. 2. 
Ibidem, vol. 1, f. 79. 

La manifestaţie s-au adunat circa o mie de oameni!, iar în punctul maxim al audi- 
entei, când a cerut demisia lui Ceausescu, cei prezenţi au izbucnit în aplauze?. La 
sesizarea unor cetăţeni, s-au deplasat la fata locului organele de Miliție, care l-au 
identificat şi reținut’. În urma anchetei legate de această faptă a fost condamnat la 
9 ani de închisoare pentru infracţiunea de propagandă împotriva orânduirii socialiste“. 

Cazul Gheorghe Năstăsescu a intrat în atenţia postului de radio Europa Liberă 
şi a forurilor internationale, care au lansat o campanie publică în sprijinul sau’. 
Printr-o scrisoare intitulată „Apel”, organizaţia Amnesty International a făcut 
demersuri către Nicolae Ceausescu pentru eliberarea sa“. A fost grațiat în cele din 
urmă de la Aiud, în februarie 1988, după ce a executat 5 ani şi 6 luni. Chiar dacă 
a fost eliberat mai devreme, cvasi-libertatea căpătată după detenţie a fost supusă 
constrângerii, hartuirii şi supravegherii permanente de către Securitate, devenind 
obiectivul multor informatori, care îi monitorizau zilnic fiecare moment din viata’. 


Protestele lui Constantin Purcaru şi Ion Serban 


Tot în acelaşi an, în centrul oraşului Piteşti, doi tineri în vârstă de 22 de ani răs- 
pândeau manifeste prin care îndemnau cetăţenii oraşului să iasă în stradă împotriva 


1. Nu se cunoaşte cu exactitate numărul celor care se aflau în mulţime, dar acesta variază 
între 300 şi 1.000 de persoane. Într-o declaraţie dată la anchetă, Gheorghe Năstăsescu 
relata că a citit manifestele în faţa a circa 1.000 de oameni. În faţa tribunalului, un 
martor declara judecătorului că se adunaseră în jur de 300-400 de persoane, iar în 
sentinţa de condamnare se menţionează între 400 şi 500 de persoane participante 
(Ibidem, ff. 14-15, 74, 78-79). 

2. Iulius Filip, Între viață şi moarte, Editura Napoca Star, Cluj-Napoca, 1999, p. 96. 

ACNSAS, fond Penal, dosar 445, vol. 1, f. 1. 

4. Conform Sentintei nr. 91 din 26 august 1982 a Tribunalului Militar Bucuresti (Ibidem, 
ff. 78-80). 

5. Vlad Georgescu, ,,Disidenti uitati”, Micro Magazin, nr. 269, anul 14, octombrie 1986, 
p. ll; Emil Hurezeanu, „Raportul organizaţiei Amnesty International privitor la România”, 
Micro Magazin, nr. 286, anul 15, octombrie 1987, p. 3. 

6. ACNSAS, fond Informativ, dosar 907524, f. 138. 

7. „Începând din finalul datei de 20 iulie 1988 locuinţa mea este supravegheată permanent, 
iar în timpul deplasărilor mele în oraş, de asemeni sunt supravegheat. De la 20 august 
şi până în prezent stationeaza în fata locuinţei autoturismul Dacia 304, cu 2 lucrători. 
Când plec de acasă şi circul cu tramvaiul un lucrător de Securitate se urcă în tramvai, 
iar maşina [Securităţii - n.n.] merge pe lângă noi. Aceşti turnători m-au împiedicat să 
mă deplasez [...]. Sunt om bătrân de peste 60 de ani şi nu sunt nici sănătos. Toate 
acestea îmi strică şi mai mult nervii şi nu ştiu cât o să mai rezist” (ACNSAS, fond 
Penal, dosar 115548, vol. 1, f. 26). 


w 


222 MIHAI FLOROIU 


majorărilor de preţuri şi restricţiilor alimentare. Autorii manifestelor, Constantin 
Purcaru şi Ion Serban, au dispersat pe timp de noapte 30 de manifeste pe străzi 
şi în principalele locuri publice din municipiul Piteşti : cinematograful Modern, 
magazinele centrale „Fortuna” şi „Trivale”, autogara şi gara CFR, Casa Sidicatelor, 
cabinele telefonice şi pieţele centrale!. 

În zilele imediat următoare, tot mai multi cetățeni găseau pe străzile principale şi 
în apropierea magazinelor centrale manifestele celor doi tineri. În timpul patrulei, un 
militian a găsit ,,fituicile” în cabinele telefonice şi le-a raportat conducerii Miliţiei?. 
Textul manifestelor era scris la maşină şi izbutea să exprime injustetea măsurilor care 
afundau tot mai mult ţara în sărăcie. Prin apelul celor doi tineri se cerea locuitorilor 
resemnati din Piteşti solidarizarea la proteste pentru redobândirea libertăţii : 


Tovarăşi 

Luptati pentru destinul vostru, apăraţi-vă bunurile materiale ce vi se cuvin, refuzati 
armura politică decretată! Renuntati la aceste corvoade dementiale, luptati împotriva 
acestei politici sedimentare, uşuraţi-vă traiul, bunăstarea materială prin lupta voastră 
comună. Forţa voastră comună e mai puternică decât un braţ armat, decât nişte vise 
pierdute în alte vise, vise de comunism. Ce sunt ele? Sunt gradele de protecţie a faci- 
litării unui negot timid, dar înşelător, unei licenţe nelicentiate. Avem nevoie de haine 
ieftine şi bune, dar pe acestea le refuzăm nevoii stricte de alimente. Vrem alimente - 
prin munca noastră - ieftine şi din belşug. Nu vrem griji permanente pedante, pentru 
străini, nu mai dorim principii pline de molimă, bolnave subit. Ce vă trebuie vouă alte 
materiale luxoase, dacă nu acel material strict — alimentul? 

De ce să vi se ia acest drept fundamental vieţii, de ce să vă împovăreze umerii şi 
mintea cu memorii şi alte concepţii ce n-au nici trup şi nici vise? De ce? Ridicati-va 
la acest adevăr, luminaţi-vă putin minţile, sculati-va din letargia aprinsă a morţii! 
Libertatea individuală şi colectivă a cuvântului va schimba haina zilei de azi şi a celei 
de mâine. Altfel nu văd cum luptati pentru copiii voştri! Nouă nu ne trebuie decât 
pace, alimente, nu vrem să fim vânduți de goi. Luaţi atitudine cât mai este timp. La 
luptă, cetăţeni! Cerem urgent măsuri de revendicare, cerem Guvernului o ameliorare 
economico-socială cât mai rapidă >. 


Securitatea judeţului Argeş a depus multiple eforturi pentru a identifica autorii 
înscrisurilor. Zeci de persoane suspecte au fost verificate, patrule întregi de lucră- 
tori ai Miliției au scotocit străzile şi blocurile din apropierea manifestelor găsite. 
De teama unei deconspirări, autorii manifestelor au convenit să semneze un anga- 
jament intitulat „Jurământ sacru”‘, prin care promiteau că nu se vor trăda reciproc 


ACNSAS, fond Penal, dosar 1092, vol. 1, ff. 78, 112. 

Ibidem, ff. 145, 147, 164. 

Ibidem, f. 190. 

În urma percheziţiilor efectuate de organele de anchetă, s-a identificat un manuscris 
semnat prin care autorii manifestelor jurau că nu vor divulga nimănui manifestele 
tipărite: „Jur pe propria mea fiinţă dacă voi ieşi vreodată din tiparul care mi s-a executat. 

dacă Securitatea sau Militia îi vor descoperi. După o lună de zile au fost desco- 
periti şi arestaţi, iar printr-un raport de constatare tehnico-grafică se arăta că 
manifestele au fost tipărite de Constantin Purcaru la maşina de scris „Optima”!. 
În iunie 1982, Tribunalul Militar Bucureşti i-a condamnat pe Constantin Purcaru 
şi Ion Serban la 7, respectiv 5 ani de închisoare pentru propagandă împotriva 
orânduirii socialiste?. 

În închisoarea de la Aiud, tânărul Constantin Purcaru mărturisea deţinuţilor că 
nu regretă şi nici nu-i este ruşine de ceea ce a făcut, întrucât trebuia să-şi exprime 
revolta faţă de situaţia economică foarte grea din ţară, faţă de şomaj, salariul mic 
şi lipsa de mâncare. 


Mi-am zis că singura soluţie umană şi plauzibilă ar fi ca eu să incit populaţia piteşteană, 
s-o scol din visul său letargic, să vadă realitatea şi să-şi manifeste nemulţumirile [...]. 
Fapta mea e o faptă politică, o faptă demnă, nobilă, o faptă prin care am încercat să îmbu- 
natatesc viata poporului împilat, dar toată truda mea de încercare a eşuat. M-aţi condamnat 
la 7 ani să aveţi linişte, da nu v-aţi dat niciodată seama că unui om nu-i poţi schimba 
niciodată gândurile sale, niciodată nu-i puteţi să-i daţi ordine în opiniile sale reale”. 


Îndolierea portretului lui Ceauşescu. Manifestatia 
electricianului Ion Bugan 


Un caz aparte care a rămas in memoria românilor şi a autorităţilor comuniste a fost 
manifestatia publică din 10 martie 1983 împotriva familiei Ceauşescu, cand 


Jur că voi fi credincios în tot ceea ce voi face spre binele întregului popor muncitor, 
spre binele celor ce duc o viaţă mizeră şi acerbă. Jur pe tot ce reprezintă uman în mine 
să-ţi fiu credincios. Nu voi trăda niciodată, nu voi da semne de oboseală şi de lasitate 
nici în cele mai grele situaţii. Chiar dacă voi fi prins nu te voi trăda niciodată, dimpo- 
trivă voi încerca şi aşa să te ajut să duci începutul la sfârşit, să-ţi realizezi scopul 
suprem. Voi accepta o altă persoană numai cu acordul tău. Nu voi mărturisi nimănui 
nimic despre taina noastră, nu voi da în vileag nici o urmă din acest jurământ. Voi 
acţiona aşa după cum va spune realitatea, adevărul vieţii. Voi combate tot ce e boală, 
voi arunca tot ce e putregai. Voi fi credincios acestui jurământ chiar cu preţul vieţii 
mele. Jur pe tot ce am sfânt, jur să fiu jurat adevărului. Îţi voi fi credincios toată viata 
în activitatea pe care o ducem spre binele ţării [...], în folosul tuturor şi pentru respec- 
tul înaintaşilor care şi-au jertfit viata pentru noi. Jur!” (Ibidem, f. 14). 

1. Ibidem, ff. 165-171. 

2. Apud Sentinta nr. 328 din 16.06.1982 a Tribunalului Militar Bucuresti (ACNSAS, fond 
Penal, dosar 115331, ff. 21-23. 

3. ACNSAS, fond Informativ, dosar 209849, vol. 1, ff. 15, 30. 

4. Ibidem, ff. 10-11. 

electricianul Ion Bugan a traversat cu maşina centrul Bucureştiului aruncând mani- 
feste pe geam. Pe maşină a ancorat pancarte şi un portret al lui Nicolae Ceauşescu 
prin care cerea respectarea drepturilor omului şi judecarea liderului PCR pentru 
dezastrul economic al ţării. 

Istoria confruntării lui Ion Bugan cu regimul comunist a început in 1961, când, 
la vârsta de 25 de ani, a intrat în vizorul Securităţii şi a fost arestat pentru trecere 
frauduloasă a frontierei!. Nemulțumit de colectivizare şi de taxe, împreună cu 
câţiva prieteni (Tudor Petrică, Pavel Bun şi Emil Horgoş), a plănuit să deturneze 
un avion la Arad şi să plece cu el în Turcia sau în Italia, de unde să ceară azil 
politic la Ambasada SUA. A fost condamnat la 6 ani de închisoare corecțională 
pentru delictul de asociere contra liniştii publice şi 5 ani de închisoare corecțională 
pentru delictul de uneltire contra ordinii sociale, urmând să execute 8 ani de închisoare 
şi 3 ani interdicţie corecțională’. Ca urmare a decretelor de amnistie date de Gheorghe 
Gheorghiu-Dej, a fost eliberat la 31 august 19645. Este din nou arestat în 1965 pentru 
trecerea ilegală a frontierei în Bulgaria“ şi condamnat la 4 ani de închisoare”. 

La începutul anilor '80 a început seria de proteste împotriva politicii dictato- 
riale practicate de Ceauşescu. Revoltat de penuria alimentară din toată ţara, de 
frigul şi de condiţiile mizere şi inumane din spitale care puseseră în primejdie 
viata copiilor săi internaţi, nu a mai suportat nedreptatile care i se făceau şi a 
decis să protesteze public®. A început să tipărească la o maşină de scris neinregis- 
trată câteva sute de manifeste pe care le-a răspândit în diverse oraşe şi judeţe din 
tara: Adjud, Oneşti, Târgu Secuiesc, Braşov, Câmpina, Ploieşti, Buzău, Râmnicu 
Sărat, Brăila, Galati. Spre sfârşitul anului 1981, Ion Bugan tipăreşte din nou 100 
de manifeste pe care le introduce în cutiile poştale din oraşele Râmnicu Sărat şi 
Buzău. Consecvent cu sine însuşi, şi în anii următori va proceda la fel. Oraşe şi 
municipii precum Piteşti, Tecuci sau Craiova erau la rândul lor invadate de mesa- 
jele de protest ale lui Ion Bugan’. 

Autorul vedea în Ceausescu cauza tuturor nenorocirilor din tara. Manifestele 
redactate exprimau de cele mai multe ori problemele acute cu care se confrunta 
societatea în acei ani de criză prelungită: împrumuturile externe nejustificate, 
exportul exagerat şi lipsa produselor alimentare, cozile, restricţiile la benzină, 
frigul din case, pagubele din agricultură ca urmare a întreruperii curentului electric, 


1. Mandat de arestare nr. 760 din 29 aprilie 1961 (ACNSAS, fond Penal, dosar 631, vol. 2, 
f. 48). 

2. Ibidem, vol. 3, ff. 107-115. 

3. ACNSAS, fond Penal, dosar 4183, vol. 1, f. 102. 

4. Ibidem, vol. 3, f. 65. 

5. Vezi Sentinta nr. 244 din 4 aprilie 1966 a Tribunalului Militar Bucureşti (Ibidem, vol. 4, 

f. 88). 

ACNSAS, fond Informativ, dosar 570, ff. 25, 68, 147. 

. ACNSAS, fond Penal, dosar 14055, vol. 1, ff. 17-21. 

încălcarea dreptului la liberă circulaţie, abuzurile organelor de represiune. Pentru 
toate acestea, în viziunea lui lon Bugan, se făcea vinovat Nicolae Ceauşescu, pe 
care îl regăsim des invocat în manifeste sub clişeele de „cizmar redus şi analfabet 
din Scorniceşti”, „şacal dement şi mârşav” sau „măscărici şi pamblicar”!. 

Iată cum prezintă Ion Bugan, într-unul din manifeste, rechizitoriul stării jalnice 


din economia socialistă : 


Tensiunea şi furia de a se răzbuna cresc pe zi ce trece la noi în ţară. Pentru distrugerea 
şi ruinarea economiei naţionale se face vinovată numai familia Ceauşescu. La indicaţiile 
preţioase pe care le-a dat am ajuns la faliment [...]. Situaţia din ţara noastră s-a dete- 
riorat complet, toţi am ajuns la disperare, dezastrul economic care domneşte, minciuna 
care stă la un loc de frunte, şomajul, rafturile magazinelor alimentare sunt goale, trenuri 
suspendate pentru a face sicane bietilor navetişti ca să-i oblige să muncească la CAP 
cu 15-30 lei zi muncă când o butelie a ajuns 100-150 lei, iar carnea 50 lei kg şi o 100 
lei kg de cag, bietii nostri copilaşi, curentul electric întrerupt, puii de găină mor de 
frig, viteii şi mieii mor, bietele animale... Pentru 1.000 lei economie pierd sute de mii 
lei şi vor să crească producţia de animale. Acesta este programul tembel al lui Ceauşescu 
şi a priceputei sale soţii Elena Doctor. Acest om pervers şi mincinos, hermafrodit în 
ideile sale a adus ţara la prăpastie [...]. O exploatare mai cruntă şi mai odioasă ca în 
perioada lui Nicolae Ceauşescu nu s-a cunoscut vreodată?. 


Într-un alt manifest, intitulat „Declaraţie de grevă”, Ion Bugan face un apel 
către români să ia exemplul polonezilor şi să declare grevă generală până când 
Guvernul şi Nicolae Ceauşescu vor fi alungaţi de la conducerea statului. Tot el 
propune, în continuarea manifestului, ca noul Guvern instalat să adopte un set de 
măsuri pentru ameliorarea situaţiei economico-sociale, prin introducerea săptămânii 
de lucru de 5 zile, împroprietărirea ţăranilor cu câte 5 ha de pământ, înfiinţarea 
policlinicilor cu plată şi a cabinetelor medicale particulare, desfiinţarea magazi- 
nelor şi spitalelor destinate cadrelor superioare PCR, îmbunătăţirea aprovizionării 
populaţiei de la oraşe şi de la sate cu mărfurile solicitate şi eliberarea de paşapoarte 
în termen de trei zile pentru cei care doresc să lucreze în străinătate’. 

Unii locatari ai blocurilor care găseau în cutiile poştale scrisorile citeau îngro- 
ziti cele scrise de Ion Bugan. După ce a desfăcut plicul şi l-a citit în casă, o 
persoană a ieşit de îndată pe balcon şi i-a dat foc de frică să nu mai afle altcineva“. 
„Văzând conţinutul, m-am speriat şi am ars-o imediat! I-am spus lui Pârvu Viorel 
să nu mai vorbească cu nimeni, să nu mai ia nici o hârtie de acolo (se referea la 
posta) şi să nu mai aibă asupra lui altă hârtie. ”5 


Ibidem, vol. 2, ff. 14, 16. 
Ibidem, ff. 5, 10. 

Ibidem, f. 3. 

Ibidem, vol. 1, f. 130. 
Ibidem, f. 145. 

Frica, teroarea şi suspiciunea, cultivate aproape ştiinţific de-a lungul zecilor de 
ani în societate, împiedicau până şi închipuirea unei simple forme de protest împo- 
triva dictaturii!. Drept dovadă, o femeie din Brăila care a găsit în cutia poştală 
manifestele lui Ion Bugan, cuprinsă de spaima celor citite, declara următoarele : 


La începutul lunii februarie am găsit în cutia poştală de la domiciliu un plic alb care 
avea în interior o foaie de hârtie cu conţinut profund duşmănos. Menţionez că nu am 
obiceiul să controlez în fiecare zi cutia poştală, însă în seara respectivă am controlat 
cutia poştală, deoarece am sesizat urma de degete pe praful de la cutia poştală. După 
ce am luat plicul din cutie (plicul nu era sigilat şi nici nu avea adresa pe el) l-am des- 
chis şi am citit numai titlul, după care, de frică şi emotie, am distrus plicul cu conţinut 
cu tot?. 


În martie 1983, în încercarea de a atrage atenţia opiniei publice româneşti şi 
internationale cu privire la regimul opresiv al familiei Ceausescu, Ion Bugan decide 
să pornească cu automobilul spre Bucureşti pentru a organiza o demonstraţie 
pentru libertate şi respectarea drepturilor omului. Ajuns în inima capitalei, în zona 
Pietei Unirii, a montat nişte pancarte din placaj pe maşină pe care erau scrise cu 
litere de tipar şi vopsea alba: „Cerem judecarea familiei Ceauşescu pentru dezastrul 
economic al ţării. Jaf, crime şi uzurpare”. În fata maşinii a ancorat un tablou 
îndoliat cu chipul „celui mai iubit fiu al poporului” sub care scria: „Călăule nu 
te vrem conducător”. În spatele maşinii era amplasată o altă pancartă cu textul: 
„Armata, Militia, Justiţia, ce aparati? Drepturile şi libertăţile omului sau dinastia 
Familiei Ceauşescu ? ”?. Maşina se transformase într-un adevărat carusel, cu pan- 
glici negre de înmormântare şi steaguri (unul tricolor şi unul al partidului) care 
fluturau şi cereau demisia lui Ceauşescu de la conducerea ţării“. 

După ce a fixat pancartele, moment în care lumea a început să se adune din 
curiozitate, a pornit maşina şi a început să se îndrepte spre Universitate. Îmbrăcat 
într-un costum negru şi cu o eşarfă tricoloră, în timp ce conducea cu viteză redusă, 
Ion Bugan sufla într-un fluier metalic pentru a atrage atenţia, iar cu mâna stângă 
arunca manifeste de pe fereastra maşinii, chemând lumea la demonstraţie. În câteva 
minute, sute de oameni începuseră să se adune pentru a citi manifestele şi a vedea 
maşina cu portretul lui Ceauşescu. Unii ieşeau de pe străzi, alţii coborau din 


1. O parte dintre cetăţenii care observau aceste scrisori-manifest cu „conţinut denigrator 
la adresa orândurii de stat” considerau că sunt redactate de persoane cu probleme 
psihice şi denuntau in cel mai scurt timp la Miliție sau la Securitate cele găsite în 
cutiile poştale (Ibidem, ff. 74, 86, 139). 

2. Ibidem, f. 129. 

3. http ://www.procesulcomunismului.com/marturii/fonduri/ibugan/arestarea_1983.htm 
(accesat la 01.08.2015). 

4. ACNSAS, fond Penal, dosar 14055, vol. 1, f. 60. 

magazine, circulaţia se oprise, autobuzele şi tramvaiele se blocaseră în trafic. O 
mulţime de persoane se aplecau să ridice şi să citească manifestele pe care nimeni 
nu mai îndrăznise până atunci să le arunce (la ora prânzulului!) în centrul 
Bucureştiului!. 

Spre Piaţa Universităţii, în zona Spitalului Colțea, câţiva milițieni l-au observat, 
s-au năpustit asupra sa şi i-au îndepărtat pancartele fixate pe maşină. Imediat a 
fost transportat cu o maşină la sediul Miliției, unde a fost lovit şi anchetat brutal 
de milițieni: „Când am ajuns în curtea Miliției au început să mă lovească toţi cu 
picioarele. Între timp, un căpitan s-a apropiat pe la spate şi m-a lovit puternic în 
urechea dreaptă şi din acel moment mi-am pierdut auzul pentru tot restul vieţii ! ”?. 

Manifestele distribuite în centrul capitalei erau tipărite la maşina de scris şi 
semnate cu numele lui Ion Bugan care se autoproclamă conducător al mişcării 
muncitoreşti din România. Reproducem câteva fragmente dintr-un manifest intitu- 
lat „Detronarea familiei Ceauşescu” : 


Jos cu familia Ceauşescu de la conducerea PCR. Ăsta se crede proprietarul ţării şi pe 
noi sclavii lui. Indicatiile greşite şi abaterile grave de la linia Partidului, actul de demenţă 
economico-social, datoriile externe îngrozitoare, starea de sărăcie, nesiguranța zilei de 
mâine, haosul ajuns la apogeu, oamenii ajunşi la disperare. Ce-a putut ajunge bogata 
ţară a noastră... Să cerşim din poartă în poartă... Acordarea de credite lumii a treia de 
către familia Ceauşescu depăşeşte 4 miliarde de dolari. Maşinile şi produsele industri- 
ale livrate de Ceauşescu pe credit (sau gratis) au atins proporţii alarmante... În mod 
firesc noi cetăţenii ţării vrem să ştim ce se întâmplă cu miliardele de dolari date cu 
atâta uşurinţă fără ca noi să fim informaţi. Ceauşescu şi Ceauşeasca sunt proprietarii 
acestei tari? Ei se joacă cu munca noastră şi cu viitorul copiilor nostri? ? ? Ceauşescu 
face ce vrea cu vistieria statului ? ? ? Jos cu ei! De urgenţă să fie judecaţi! [...] Şi-au 
bătut joc de toată ţara [...]. Cerem ca din conducerea ţării să facă parte şi Tov. Ştefan 
Voitec, Virgil Trofin, Corneliu Mănescu, Ion Ioniţă, Constantin Pârvulescu, Zăgoneanu, 
Dăscălescu şi alţi demnitari comunişti care se bucură de stimă şi respect [...] Era 
Ceausescu s-a sfârşit. Toţi cetăţenii ţării vor manifesta cu fanioane albe. Nu are drep- 
tul nimeni să ne brutalizeze. Doar cerem destituirea lui Ceauşescu şi judecarea lui. 
Vrem o viaţă liberă şi democratică. Armata ne apără acest drept. 


Faptul că cineva îşi permisese să îndolieze în public portretul preşedintelui ţării 
şi să ceară condamnarea acestuia pentru jaf, crime şi uzurpare a fost perceput de 


1. Ibidem, f. 20. Despre organizarea protestului din 1983, vezi interviurile înregistrate cu 
Ion Bugan, disponibile on-line la adresele http : //www.tvrplus.ro/editie-memorialul- 
durerii-o-istorie-care-nu-se-invata-la-scoala-98795 (accesat la 01.08.2015) şi http: // 
videonews. antena3 .ro/video/romania/secven-ial-ion-bugan-despre-organizarea-protes- 
tului-din-1983.htm (accesat la 01.08.2015). 

2. http: //www.procesulcomunismului.com/marturii/fonduri/ibugan/arestarea_1983.htm 
(accesat la 01.08.2015). 

3. ACNSAS, fond Penal, dosar 14055, vol. 2, f. 14. 

autorităţile comuniste ca o încercare de atentat şi un risc major la adresa securităţii 
statului. În acest sens merită menţionată deplasarea de urgenţă la secţia Miliției a 
ministrului de Interne (Tudor Postelnicu), a şefului direcţiei a VI-a Cercetări Penale 
din cadrul Securităţii (Gheorghe Vasile) şi a şefului Procuraturii Militare (genera- 
lul Nicolae Popovici), care au început să-l interogheze despre manifestele tipărite 
şi legăturile cu Occidentul!. Considerat de Securitate un „element aventurier şi 
înrăit, stăpânit de aceleaşi concepţii ostile din anii tinereţii şi aflându-se sub influ- 
enta postului de radio Europa Liberă”?, în timpul anchetei a fost torturat periodic, 
ţinut în lanţuri şi infometat, iar asupra sa şi a familiei s-au exercitat presiuni şi 
ameninţări permanente*. Peste patru luni, Tribunalul Militar Bucureşti l-a con- 
damnat la 10 ani închisoare şi 6 ani interzicerea unor drepturi pentru acţiuni de 
propagandă menite a schimba orânduirea socialistă“. 

Cazul lui Jon Bugan a căpătat notorietate internaţională. În emisiunea „Actualitatea 
românească”, de la Radio Europa Liberă, Vladimir Socor evoca destinul „tatălui 
revoltat de condiţiile din spital”, care a pornit în semn de protest „cu maşina prin 
centrul Bucureştiului cu o fotografie oficială şi o inscripţie lipită pe parbriz, ostilă 
conducerii de la Bucuresti.”° Ziarele şi revistele occidentale din Anglia, Franţa si 
Germania Federală, printre care şi Frankfurter Rundschau, au titrat în primele 
pagini: „Nu te vrem, călăule!”. Organizațiile internationale au facut la rândul 
lor apel la cetăţeni să adreseze scrisori preşedintelui Nicolae Ceauşescu solicitând 
punerea în libertate a lui Ion Bugan‘. 


Cazul inginerului Radu Filipescu 


În urma acţiunilor intense de răspândire de manifeste în Bucureşti şi în alte zone 
ale ţării prin care lumea era îndemnată la opoziţie faţă de regim, Consiliul de Stat 
a elaborat o lege de descurajare a celor care îndrăzneau să multiplice înscrisuri 
clandestin. Prin decretul nr. 98 din 30 martie 1983, fiecărei maşini de scris i se 
întocmea o autorizaţie însoţită de caracterele şi literele imprimate, iar posesorul 
era obligat să se prezinte anual la sediul Miliției pentru verificări. Prin urmare, 


1. http: //www.procesulcomunismului.com/marturii/fonduri/ibugan/arestarea_1983.htm 
(accesat la 01.08.2015). 

2. „Referat de terminarea cercetării penale” (1 iulie 1983), ACNSAS, fond Penal, dosar 
14055, vol. 2, f. 193. 

3. „Memoriu către procurorul general” (30.04.2004), Ibidem, vol. 4, f. 6. 

4. Vezi Sentinta nr. 324 din 1 august 1983 a Tribunalului Militar Bucureşti, Ibidem, vol. 2, 
f. 29. 

5. ACNSAS, fond Informativ, dosar 5780, f. 147. 

6. Ibidem. Vezi şi Micro magazin, nr. 270, anul 14, octombrie 1986, p. 1. 

şansele de a multiplica texte ostile sau critice fără a fi descoperit erau foarte mici!. 
Decretul a venit în special ca urmare a acţiunii inginerului Radu Filipescu, care 
răspândise in Bucureşti câteva mii de manifeste şi umpluse căsuţele poştale şi scările 
blocurilor cu bilete dactilografiate ce îndemnau la demonstraţii faţă de regim”. 
Cazul manifestelor tipărite de Radu Filipescu a devenit foarte cunoscut presei 
internaţionale şi organizaţiilor pentru apărarea drepturilor omului. Radu Filipescu 
s-a născut pe 26 decembrie 1956, la Târgu Mureş, într-o familie de medici renu- 
miti. Absolvent al Facultăţii de Electronica şi Telecomunicatii din cadrul Institutului 
Politehnic Bucureşti, tânărul inginer electronist s-a remarcat printr-o serie de 
acţiuni îndreptate împotriva dictaturii personalizate a lui Nicolae Ceauşescu. Silit 
să-şi petreacă timpul zilnic aşteptând la cozi, disperat de frigul din case şi de la 
locul de muncă, de laudele şi osanalele aduse de presă şi televiziune „ilustrului 
conducător al partidului şi al ţării”, într-o bună zi s-a hotărât să schimbe situaţia 
din tară’. Cu ajutorul unui aparat de imprimat pe bandă de plastic, marca „Dymo”, 
a tipărit, în primele luni ale anului 1983, în pivnita sa, peste 10.000 de manifeste“, 
prin care încerca să cheme lumea la o demonstraţie populară împotriva regimului 
condus de Nicolae Ceauşescu: „Oameni, care vreţi să înlăturați regimul catastrofal 
al lui Ceauşescu, veniţi duminică, 22 mai, şi în toate duminicile următoare între orele 
13 şi 21 în centrul Bucureştiului. Arătaţi-vă nemulţumirea mergând pe stradă. Aşa veţi 
prinde curaj să vă strigati hotărârea. Duminica să devină o zi a rezistenţei, până cand 
vom ajunge la o viaţă mai bună. Veniti câţi mai multi în centrul oraşului. Strada”. 
Este sugestiv faptul că textul manifestelor lui Radu Filipescu nu chema pe 
oameni să atace vreo instituţie sau să scandeze lozinci în public. Ceea ce li se 
cerea cetăţenilor era să vină în centrul capitalei, într-o anumită zi, într-un anumit 
interval de timp. Autorul s-a gândit că acea mulţime mută, care s-ar fi adunat, ar 
fi putut reprezenta începutul unei solidarizari®. Prin urmare, în noaptea de 20 spre 
21 ianuarie 1983, între orele 20.30 şi 2.30, a început să distribuie primele manifeste. 


1. Florian Banu (editor), „Amorsarea” revoluției. România anilor '80 văzută prin ochii 
Securităţii, Editura Cetatea de Scaun, Târgovişte, 2013, p. 56. 

2. Dinu C. Giurescu (coord.), Istoria românilor, p. 405. 

3. Herma Kennel, Radu Filipescu..., pp. 27-28, 103; ACNSAS, fond Informativ, dosar 
2621, vol. 1, ff. 61-63. 

4. ACNSAS, fond Penal, dosar 4516, vol. 1, f. 17. 

5. Herma Kennel, Radu Filipescu..., p. 46. O altă variantă a textului suna astfel: „Noi 
românii trebuie să-l schimbăm pe Ceausescu nu să sperăm în ajutorul unui nebun sau 
a unui cancer la gât. Duminică, 22 mai, între orele 19 şi 20, adunati-va în centrul 
oraşului. Putem să-l schimbăm pe Ceauşescu într-un Bucureşti amăgit cu lapte şi ben- 
zină. Ar fi groaznic să răbdăm până la capăt. Ruşine. Nu fiţi laşi, comozi, neîncreză- 
tori. Scrieţi încă 3 manifeste şi dati-le mai departe. Strada” (Ibidem, vol. 2, f. 6). 

6. Serenela Ghiteanu, „Cine iubeşte libertatea”, Revista 22, disponibil on-line la adresa 
http : //www.revista22.ro/cine-iubeste-libertatea-7465 .html (accesat la 01.01.2015). 

În acest interval, Radu Filipescu a reuşit să distribuie nevăzut 4.000 de manifeste 
în cutiile poştale de la parterul unor blocuri din cartierele Balta Albă, Ştefan cel 
Mare şi Universitate. A urmat o nouă perioadă în care au fost confecţionate manifeste : 
martie-aprilie 1983. În noaptea de 29 spre 30 aprilie, cartierul Drumul Taberei a fost 
invadat de 3.000 de manifeste în holurile şi parterul blocurilor. După o lună, alte 1.500 
de manifeste au apărut în zonele Colentina, Berceni, Mihai Bravu, Pantelimon, 
Iancului, Balta Albă, bulevardul Nicolae Titulescu şi 1 Mail. 

Efectivele Miliției şi Securităţii rămăseseră bulversate de concentrarea unui 
număr atât de mare de manifeste în Bucureşti. Controalele (în special cele de 
noapte) şi supravegherea au fost intensificate, iar efective importante de milițieni 
din alte judeţe au fost chemate pentru a monitoriza străzile şi blocurile capitalei. 
Reacţia oamenilor la aceste chemări la demonstraţie a fost destul de slabă. În schimb, 
Securitatea a fost foarte eficientă în recuperarea unui număr semnificativ din mani- 
feste, iar mesajul („citeşte/multiplică şi dă mai departe”) nu a putut circula?. 

La 7 mai 1983 îi mai rămăseseră nedistribuite 1.000 de manifeste. De data 
aceasta, Radu Filipescu a hotărât să le împartă în timpul zilei?. În timp ce le arunca 
în scările unor blocuri din zona Bulevardului 1 Mai, un militian l-a văzut şi l-a 
somat să se oprească. După o confruntare violentă cu acesta a încercat să fugă, 
dar a fost repede ajuns din urmă de alti milițieni care l-au reţinut şi condus la 
secţie. Acolo a fost perchezitionat, iar asupra sa s-au descoperit manifestele*. La 
scurt timp a fost anchetat şi condamnat la 10 ani de închisoare pentru propagandă 
împotriva orânduirii socialiste. Conform unei note informative a unui coleg de 
închisoare, Radu Filipescu nu regreta că a tipărit şi distribuit manifestele, deoarece 
„ceea ce a făcut a fost bine şi trebuia ca cineva să înceapă să protesteze pentru că 
altfel nu va fi niciodată mai bine în România”€. 

În timp ce se afla încarcerat la Rahova sau Aiud, alături de alţi deţinuţi politici, 
posturile de radio din Occident, organizaţia Amnesty International şi Societatea 
Internaţională pentru Drepturile Omului din Franţa cereau eliberarea sa. Într-o 
emisiune la postul Europa Liberă s-a transmis că Radu Filipescu 


s-a implicat de unul singur să trezească conştiinţa românilor la luptă împotriva dicta- 
turii instaurate de cei din oligarhia familială condusă de preşedintele N.C., ale căror 


1. ACNSAS, fond Penal, dosar 4516, vol. 1, ff. 33-35; vol. 3, ff. 1-2. 

2. Din Fonoteca Europei Libere. Interviu cu Radu Filipescu realizat de Călin Cristea şi 
difuzat în cadrul emisiunii „Oameni, destine, istorie”. Înregistrare disponibilă la on-line 
la adresa http : //www.europalibera.mobi/a/25640598.html (accesat la 01.01.2015). 

3. Herma Kennel, Radu Filipescu..., p. 22. 

4. „Proces-verbal de constatare a infracţiunii flagrante”, ACNSAS, fond Penal, dosar 
4516, vol. 1, f. 2. 

5. Vezi Sentința nr. 381 din 12 septembrie 1983 a Tribunalului Militar Bucureşti (Ibidem, 
vol. 3, ff. 10-11). 

6. ACNSAS, fond Informativ, dosar 2621, vol. 1, f. 65. 

fapte cred nu mai trebuie să le descriem. Radu Filipescu a făcut prima tentativă de 
tipărire şi depunere de manifeste, care nu se îndreptau nici împotriva regimului socia- 
list român, nici împotriva stăpânirii URSS peste ţările din Est, ci strict împotriva 
persoanei preşedintelui N.C. şi a familiei dominatoare [...]. Toţi sperăm că Radu 
Filipescu a realizat ceva, dar nu se simte nici o mişcare de masă în jurul acestui băiat, 
care s-a sacrificat pentru un crez drag tuturor. El a avut singur curajul şi demnitatea 
să se exprime scurt şi cuprinzător [...]. În acest moment se află în Penitenciarul din 
Calea Rahovei [...]. Mănâncă varză, terci de secară şi cartofi. Suportă frigul şi ume- 
zeala. În şase luni nu are dreptul decât la un pachet şi o vizită [...]. Vă rog să aduceţi 
cazul lui cât mai des în conştiinţa românilor, ca să sensibilizăm într-un fel Amnesty 
International să facă ceva pentru oamenii care gândesc liber !! 


Cotidianul francez Liberation publica, în octombrie 1984, un articol intitulat 
„Singur împotriva lui Ceauşescu”, în care era evocat destinul tânărului disident. 
Articolul, însoţit de o variantă a manifestelor tipărite, a stârnit un val enorm de 
simpatie şi solidaritate în Franţa, Germania şi Elvetia?. În decembrie 1984, în 
cadrul unei campanii de eliberare a deţinuţilor politici din ţările est-europene, este 
nominalizat drept „prizonier al lunii” de către Amnesty International?. 

După aproape trei ani de detenţie, este eliberat la 18 aprilie 1986*, datorită pre- 
siunilor făcute de posturile de radio Europa Liberă şi Vocea Americii şi eforturilor 
organizaţiilor pentru apărarea drepturilor omului din străinătate. După eliberarea din 
închisoare, gândul la tipărirea de manifeste şi la organizarea de noi demonstraţii nu 
i-a dat pace. Pentru a nu intra sub incidenţa legii, textul manifestelor nu trebuia să 
mai atace ordinea socială de stat şi nici persoana lui Ceauşescu. Prin urmare, Radu 
Filipescu s-a hotărât să facă un referendum în care să-i convoace pe susţinătorii lui 
Ceauşescu într-un loc anume, iar în alt loc să fie adunaţi cei care sunt împotriva 
acestuia. Prin această acţiune se gândea să atragă oamenii la o eventuală demonstra- 
tie împotriva dictaturii. A tipărit din nou manifeste pe care le-a împrăştiat în cutiile 
poştale, în scările blocurilor, pe parbrizele maşinilor parcate şi pe străzile din zona 
Pietei Unirii. Manifestul a fost transmis şi la postul de radio Europa Liberă şi 
semnat în numele unei organizaţii numite „Acţiunea democratică română” : 


Referendum 
Adunaţi-vă în fiecare vineri între orele 18-22 în Piaţa Sf. Vineri, Piaţa Unirii, B-dul 
Magheru, B-dul Aviatorilor, cei nemulţumiţi de conducerea tov. N. Ceauşescu. În B-dul 


1. Herma Kennel, Radu Filipescu..., pp. 146-147. 
Alice Heys, „Radu Filipescu. Seul contre Ceaucescu”, Liberation, nr. 1051, 7 octombrie 
1984, p. 5. 

3. http : //www.iiccr.ro/index.html ? lang =ro&section=despre_iiccr/structura_iiccr/consi- 
liul/radu_filipescu (accesat la 01.08.2015). 

4. ACNSAS, fond Penal, dosar 4516, vol. 4, ff. 4-5. 

5. Herma Kennel, Radu Filipescu..., pp. 230, 238. 

Victoria Socialismului, Piaţa Palatului, Calea Victoriei, cei mulţumiţi de conducerea 
tov. N. Ceausescu. Absentele sunt de neiertat - în special în prima vineri din lună !. 


Nici această chemare nu a avut vreun răspuns din partea populaţiei bucureştene. 
Forţele mobilizatoare ale Securităţii i-au supravegheat atent orice mişcare şi acti- 
une ostilă. În decembrie 1987 este arestat din nou şi eliberat la scurt timp datorită 
presiunilor intense mediatice şi diplomatice din Occident. În mai 1988, se întâlneşte 
cu alţi şase foşti deţinuţi politici de la Aiud şi înfiinţează împreună cu aceştia o 
mişcare sindicală după modelul „Solidarităţii” din Polonia, intitulată „Libertatea”, 
prin care solicită forurilor internaţionale sprijin pentru instaurarea democraţiei în 
România?. Programul-manifest al sindicatului a fost transmis printr-o scrisoare la 
Viena cu ocazia Conferinţei pentru Securitate şi Cooperare în Europa şi difuzat 
într-o emisiune la Radio Europa Liberă. Sindicatul „Libertatea” avea un adevărat 
catalog de revendicări. Printre solicitările sale s-au regăsit : organizarea de alegeri 
libere, libertatea cuvântului şi a întrunirilor, libertatea de organizare pentru gru- 
purile care luptă pentru apărarea drepturilor omului, reformarea Codului muncii, 
crearea de sindicate libere, respectarea dreptului la grevă, desfiinţarea cenzurii, 
accesul grupurilor din opoziţie la programele de televiziune şi radio, libertatea de 
circulaţie în străinătate, respectarea drepturilor minorităţilor, eliberarea tuturor 
deţinuţilor politici etc?. 

Documentul sublinia necesitatea demarării unor reforme necesare pentru depă- 
şirea stării sociale, politice şi economice deplorabile a ţării. Totodată, se cerea 
tuturor guvernelor interzicerea importului de produse alimentare din România până 
se va asigura acoperirea necesităţilor interne. Această tentativă de structurare a 
unei opoziții împotriva regimului nu a reuşit să se extindă în societate întrucât 
semnatarii acesteia au fost rapid supuşi unor anchete din partea Securităţii. 


Impactul în societate 


Aceste forme de contestare a regimului şi a exponentilor săi principali de la vârful 
puterii au continuat pe tot parcursul ultimului deceniu, până în zilele revoluţiei. 
Protestele, în diversele lor forme de manifestare amintite mai sus, s-au intensificat 
odată cu înăsprirea condiţiilor de trai. 

Adeziunea populaţiei la apariţia scrisorilor sau manifestelor distribuite a fost 
scăzută. Cauzele care au stat la baza acestei pasivitati colective au fost multiple 


1. Ibidem, p. 231. 

2. http: //www.liccr.ro/index.html ? lang =ro&section=despre_iiccr/structura_iiccr/consi- 
liul/radu_filipescu (accesat la 01.08.2015). 

3. Iulius Filip, Între viaţă si moarte, pp. 207-209. 

şi complexe. Corpul social românesc fusese asaltat prin frică şi teroare timp de 
30-40 de ani. Arestările masive din anii de început ai comunismului, exterminarea 
intelectualitatii în închisori, ororile la care au fost supuşi cei întemnițați au con- 
tribuit semnificativ la transmiterea unui climat psihologic dominat de frică şi 
neîncredere în rândul populaţiei. Acest climat s-a perpetuat şi în timpul regimului 
Ceausescu prin omniprezenta Securităţii. 

În cazul nostru, cetăţenii care identificau în cutiile poştale scrisorile sau mani- 
festele „cu caracter ostil orânduirii socialiste” anunțau in cel mai scurt timp 
organele de Miliție, de teama unor eventuale investigaţii sau perchezitii. Alţii 
citeau ingroziti lozincile din cadrul manifestelor, iar de emoție şi frică distrugeau 
sau ardeau plicul cu conţinut cu tot. La manifestatia din Piaţa Unirii, când Ion 
Bugan a condus prin centrul Bucureştiului un automobil pe capota căruia era fixat 
chipul dictatorului sub care se putea citi „Nu te vrem, călăule”, unii dintre cei 
care l-au văzut protestând îl considerau nebun. Organizarea unei demonstraţii 
împotriva lui Ceauşescu era aproape de neînchipuit pentru unii cetăţeni. 

Aceste stări de fapt din cotidianul epocii ne indică, pe de o parte, cât de cul- 
tivată şi perpetuată a fost teroarea în societatea românească, iar pe de altă parte, 
existenţa unui sentiment colectiv dominant al zădărniciei oricărei acţiuni de împo- 
trivire. Riscul de a te opune şi de a fi surprins era foarte mare, consecinţele erau 
pe măsură, iar posibilitatea de a schimba ceva era foarte mică. Cei mai mulţi 
preferau să păstreze pentru ei ceea ce citiseră sau văzuseră, fără să îndrăznească 
să adere concret la actiunile/nemultumirile exprimate. 

Vânătoarea dusă împotriva oponenților regimului - cum bine aprecia Ion Bugan - a 
fost una dintre principalele preocupări ale familiei Ceauşescu. Demersul celor care 
au protestat nu a reuşit să se extindă în rândul populaţiei pentru a se crea o mişcare 
de solidarizare, care să cuprindă un număr mare de disidenti sau oponenți politici, 
deoarece Securitatea, care asigura întărirea dictaturii, a reprimat din faşă orice 
iniţiativă de coagulare a maselor. Represiunea a fost atât de brutală şi severă, încât 
erau aproape imposibil de conturat nişte organizaţii sau sindicate care să lupte 
împotriva dictaturii. Supravegherea permanentă prin mijloacele specifice Securităţii 
(reţea informativă, filaj, interceptarea corespondenţei şi a telefonului etc.) nu a 
permis nici legătura între energiile contestatare ale celor care se revoltau. Uneori 
existau mai multe şanse de reuşită acţionând individual, întrucât constituirea unor 
grupuri atrăgea mult mai uşor atenţia organelor Securităţii. 

În ciuda lipsei de solidaritate publică cu cei care s-au împotrivit, populaţia 
împărtăşea tacit nemulţumirile şi revendicările acestora. Astfel, poate rolul cel 
mai important al disidentilor sau oponenților politici a fost că, prin faptele şi 
acţiunile lor, au reuşit să inspire şi celor din jur, la nivel psihologic, rezistenţă şi 
curaj împotriva dictaturii. Pe acest fond, putem afirma că, de-a lungul deceniului 
nouă, cei care au înfruntat regimul au contribuit direct sau indirect la erodarea 
treptată a acestuia şi la pregătirea unei stări de spirit care a condus inevitabil la 
declanşarea revoltelor populare din decembrie 1989. 


Liviu Pleşa 


Formele de manifestare a nemulțumirii populaţiei 
din judeţul Alba în anii '80 


Abstract. Our study is focused on the analysis of a regular, yet diverse segment of the Romanian 
society (the population of a county), with a focus on the types of protests and critical reactions 
of the people, the socio-economic, religious and political categories involved, as well as on the 
causes and reasons behind their behaviour. Moreover, we will also discuss the methods used by 
the Securitate to „fight back” (threats, break-up of ,,entourages”, organizing public debates), 
due to the fact that the repressive actions undertaken by this institution had as effect a drastic 
limitation of almost all critical manifestations. Having a catalysing factor in the Goma Movement, 
the Revolt of the Workers in Brasov and Radio Free Europe, an increase in the intensity of the 
feelings of social discontent and protest towards the regime is visible all along the 9" decade, 
this being correlated as well with the evident decrease of the standard of living. From critical 
comments towards the regime to profanities addressed to Ceausescu, people’s reactions take 
ever more aggressive forms, without, however, going beyond strikes and the spreading of mani- 
fests prompting to a rising. 

În prezent, opinia generală referitoare la disidenta internă faţă de regimul 
Ceauşescu este aceea că în afara câtorva persoane a căror voce critică s-a făcut 
auzită în epocă (Paul Goma, Doina Cornea, Vasile Paraschiv, Mircea Dinescu, 
Ionel Cana, Iosif Ton etc.), a grevelor din Valea Jiului şi a revoltei de la Braşov, 
marea masă a populaţiei nu a îndrăznit să manifeste absolut nici un fel de formă 
de opoziţie politică. Nici măcar istoriografia contemporană nu s-a ocupat foarte 
concret de aceste aspecte, marea majoritate a lucrărilor şi studiilor referitoare la 
disidenti sau disidenta având un caracter general şi oferind prea puţine detalii. Cu 
excepţia remarcabilei - şi singurei - sinteze publicate recent de Ana Maria Catanus' 
(autoare, de altfel, a mai multor studii foarte documentate referitoare la disidentii 
români) şi a unor lucrări privind evenimentele din Valea Jiului şi Braşov, biblio- 
grafia ştiinţifică privind subiectul este destul de săracă. Iar studiile despre protes- 
tele sau chiar încercările de opoziţie fata de regimul comunist ale cetăţenilor 
necunoscuţi opiniei publice (ale „anonimilor”) lipsesc aproape cu desăvârşire. 

Dată fiind lipsa unor informaţii credibile, girate de o temeinică cercetare şti- 
inţifică, nu surprinde persistenta încă în spaţiul public din România a alegatiilor 
Securităţii şi ale PCR referitoare la activitatea „nocivă” a disidentilor sau la 
comportamentul lor moral ori a invectivelor cu rol denigrator ce li s-au adus. 
Pentru a oferi un singur exemplu, dar credem elocvent, astăzi există un număr de 
câteva zeci de ori mai mare de persoane care sunt convinse că Vasile Paraschiv nu 
era în deplinătatea facultăţilor mintale, decât al celor care cunosc efectiv acţiunile 
protestatare sau revendicările acestuia. În cazul Doinei Cornea, situaţia este iden- 
tică, la care se adaugă şi atacurile postdecembriste, cauzate de criticile acesteia 
la adresa partidelor de guvernământ. 

Tocmai de aceea considerăm că merită interes o analiză asupra unui segment 
obişnuit, dar diversificat al societăţii româneşti (locuitorii unui judeţ) pentru a 
vedea tipurile de reacţii critice şi protestatare ale populaţiei, categoriile socio- 
economice, religioase şi politice implicate, cauzele şi motivațiile ce le-au deter- 
minat manifestările. De asemenea, vom detalia şi metodele şi mijloacele de ripostă 
ale Securităţii, întrucât acţiunile represive ale acestei instituţii au avut ca efect 
limitarea şi înăbuşirea aproape tuturor manifestărilor contestatare. 

Fief electoral traditional al PNT în perioada interbelică (Iuliu Maniu candida 
în circumscripţia Vintu de Jos), judeţul Alba va cunoaşte şi o creştere semnificativă 


1. Ana-Maria Cătănuş, Vocatia libertăţii. Forme de disidenta în România anilor 1970-1980, 
Institutul Naţional pentru Studiul Totalitarismului, Bucureşti, 2014. 

a influenţei Mişcării Legionare, care la alegerile din 1937 va reuşi să atragă votu- 
rile a circa 30% dintre alegători. Având aşadar opţiuni politice în general bine 
conturate, locuitorii judeţului nu aveau cum să privească cu prea mare simpatie 
instaurarea Guvernului Groza, în condiţiile în care partidele în care erau înscrişi 
sau cu care simpatizau erau continuu atacate propagandistic de noua putere. Din 
punct de vedere economic, industria fiind foarte slab dezvoltată, domina țărănimea, 
dar şi aceasta fără a deţine proprietăţi care să-i asigure o oarecare prosperitate 
(aparţinând - conform clasificării marxist-leniniste - ţărănimii sărace sau mijlocii). 
„Foamea” de pământ a ţăranilor din zonă data de decenii, astfel încât colectivi- 
zarea va afecta puternic mentalul colectiv al sătenilor. La acest fond s-a adăugat 
interzicerea Bisericii Greco-Catolice (cea mai mare parte a locuitorilor judeţului 
aparţinând acestei confesiuni), care practic a determinat o puternică reacţie de 
împotrivire la regimul comunist. Adăugând şi cadrul natural favorabil, este expli- 
cabil de ce în judeţul Alba au activat numeroase organizaţii de rezistenţă armată 
(conduse de maiorul Dabija, Leon Şuşman, Ştefan Popa, Alexandru Maxim, Cornel 
Deac), la care au aderat sau pe care le-au sprijinit (cu alimente, armament, găz- 
duire) peste o mie de persoane. Aria grupurilor de acţiune a acoperit o mare parte 
din judeţ: Munţii Apuseni, valea Mureşului, valea Gălzii, zona Blaj-Aiud-Ocna 
Mureş etc. Represiunea Securităţii a fost extrem de brutală, zeci de persoane fiind 
ucise în confruntări armate, asasinate după arestare sau ucise în bătaie în anchetă, 
la care s-au adăugat şi un număr destul de mare de condamnări la moarte. În 
procesele ce au urmat distrugerii grupurilor de rezistenţă armată au fost condam- 
nate câteva sute de persoane din judeţ, iar unora dintre familiile acestora li s-a 
stabilit domiciliu obligatoriu în Bărăgan. 

De asemenea, au existat şi mai multe încercări de împotrivire faţă de colecti- 
vizare, dar şi acestea au fost înăbuşite în forţă de Securitate, prin arestare, internare 
la Canal sau chiar uciderea liderilor comunităţilor rurale respective!. La toate 
acestea s-au adăugat şi sutele de arestări, urmate de condamnări juridice sau 
internări administrative în colonii de muncă ale liderilor politici locali ţărănişti 
sau legionari, ale preoţilor greco-catolici ce au refuzat să semneze trecerea la 
ortodoxie, precum şi ale tuturor persoanelor care îndrăzneau să exprime în public 
orice fel de critică sau nemulţumire la adresa regimului comunist. 

Această activitate de represiune violentă, extinsă şi continuă a Securităţii, 
desfăşurată mai ales în perioada 1948-1952, precum şi climatul de teroare instaurat 


1. Vezi cazul de la Bistra, din 16 august 1950, când Iosif Trifa, Traian Pom şi loan Andresel 
au fost asasinați de o echipă condusă de cpt. Mihail Kovacs pentru a îndeplini ordinul 
dat de col. Mihail Patriciu ca, în cinstea zilei de 23 august 1950, să se poată raporta 
constituirea GAC-ului în comună (Gheorghe Iancu, Virgiliu Tarau, „Un episod din 
implicarea Securităţii în colectivizarea agriculturii româneşti”, în Anuarul Institutului 
de Istorie „George Barițiu”, XXXVII/1998, p. 285). 

au avut ca efect supunerea aproape totală a populaţiei judeţului, toţi locuitorii fiind 
conştienţi de faptul că până şi cea mai mică formă de împotrivire va determina o 
reacţie promptă şi, mai ales, exagerat de dură a organelor puterii. Cu excepţia 
activităţii grupului de rezistenţă Leon Susman (susţinut până în 1957 de aproape 
întreaga populaţie a satului Segagea, motiv pentru care aceasta a fost deportată în 
masă), timp de circa 25 de ani nu se mai înregistrează forme de protest semnifi- 
cative pe actualul cuprins al judeţului Alba!. 

Dezvoltarea economică (numărul relativ mare de unităţi industriale apărute în 
zonă satisfăcând pe deplin nevoile locuitorilor de a avea un loc de muncă bine 
retribuit), accesul facil - chiar şi în mediul rural - la sistemul medical, de învă- 
tamant şi de asistenţă socială, electrificarea, introducerea gazului metan, a apei 
curente şi a reţelei de telefonie, numărul mare de apartamente construite în toate 
oraşele judeţului au avut ca efect apariţia - de la sfârşitul deceniului şapte - a unei 
stări de acomodare şi chiar de mulţumire a populaţiei în raport cu regimul comunist. 
Creşterea substanţială a nivelului de trai a compensat aşadar, în bună măsură, îngră- 
direa drepturilor şi libertăţilor civile şi religioase, cu atât mai mult cu cât revenirea la 
un regim democratic era iluzorie, înăbuşirea brutală a Primăverii de la Praga dovedind 
tuturor că puterea comunistă se va menţine încă multă vreme în această parte a Europei. 

Nu putem neglija nici „cârligul” ideologic al regimului, accentuarea de către 
Ceausescu a national-comunismului fiind foarte bine primită de majoritatea româ- 
nilor din Ardeal. La 8 octombrie 1966, Ceausescu a vizitat Alba Iulia, unde a 
ţinut un discurs cu puternice valenţe nationale, elogiind activitatea lui Avram Iancu, 
Horea, Cloşca şi Crişan, Mihai Viteazul, Ştefan cel Mare, Gelu (ca întemeietor 
al primului voievodat românesc) etc., precum şi Unirea din 19187, cuvântare apre- 
ciată chiar şi de numeroşi foşti deţinuţi politici. 

O anumită stare de nemulţumire s-a înregistrat totuşi la începutul anului 1968, 
în momentul reorganizării teritoriale, populaţia din zona Câmpeni fiind nesatisfă- 
cută de noua arondare administrativă, din cauza distanţei mari şi greoaie faţă de 
Alba Iulia, reşedinţa județului’. Timp de un deceniu, până în a doua parte a anilor 
"70, de regulă comentariile critice erau determinate de insatisfactiile cauzate de 


1. Pentru perioada 1951-1968 avem în vedere raioanele Aiud, Alba Iulia şi Câmpeni, 
precum şi acele localităţi din raioanele Mediaş şi Sebeş care, în 1968, au fost incluse 
în judeţul Alba. 

2. Scânteia, 9 octombrie 1966, pp. 1-3. În aceeaşi zi, liderul PCR a fost şi la Tebea, la 
mormântul lui Avram Iancu, unde a plantat un gorun în semn de apreciere faţă de lupta 
acestuia. 

3. În ianuarie 1968, într-o scrisoare interceptată de Securitatea din Câmpeni, preotul 
greco-catolic „nerevenit” Coriolan Sabău scria: „Raionul Câmpeni trece la judeţul 
Alba. Era aproape sigură situaţia, când Turda nu a mai apărut ca judeţ pe hartă. Greutati 
vor fi foarte mari, în special cu drumurile, mai ales iarna, cu Dealu Mare. Să vedem 
ce va aduce viitorul, însă eu de când cunosc istoria acestor locuri, tot la Turda s-a 

lipsa accesului rapid la unele dintre beneficiile aduse de regimul comunist. Spre 
exemplu, la 9 decembrie 1972, şeful I.J. Alba îl informa pe primul-secretar al 
Comitetului Judeţean al PCR de faptul că „în rândul locuitorilor satului Bălcaciu, 
com. Jidvei, se manifestă o stare de nemulţumire”, determinată de faptul că la ei 
în sat încă nu era un medic uman şi o grădiniţă şi că se tărăgăna cu introducerea 
gazului metan, la care se adăuga şi dispoziţia Consiliului Popular Comunal de a 
nu elibera certificate de producător („necesar la fabricarea rachiului”) decât celor 
care „contractează cu statul un porc sau un vitel”!. Ritmul instalării reţelei de gaz 
metan şi apă potabilă era considerat prea lent şi de către locuitorii din mediul 
urban, mai ales din Alba Iulia. De asemenea, orăşenii reclamau greutăţi şi întâr- 
zieri în obţinerea aprobării pentru montarea unui post telefonic. 

În această perioadă, regimul era criticat mai ales de acele persoane care cunoş- 
teau modul de trai din Occident şi care erau conştiente de faptul că, în ciuda 
dezvoltării economice din anii '60 şi '70, România comunistă era cu mult în urma 
statelor apusene în ceea ce priveşte condiţiile de viaţă şi muncă. Astfel, la 8 iunie 
1977, I.J. Alba raporta că Securitatea l-a avertizat pe loan Covaci, mecanic auto 
din Blaj, pentru „afirmaţii negative la adresa orânduirii din ţara noastră, privind 
nivelul de trai al muncitorilor, elogiind nivelul de trai din alte ţări”, aceasta după 
ce el intrase în „relaţii neoficiale” cu un cetăţean din RFG?. 

Aşadar, nerespectării drepturilor şi libertăţilor politice, civile şi religioase i se 
adăugau aceste stări temporare şi individuale (cel mult locale) de insatisfactie, 
constituind astfel premisele manifestărilor generale de nemulţumire şi protestelor 
din anii '80. 

În opinia noastră, trei au fost factorii principali ce au dus la evoluţia de la 
amintita stare de adaptare la regim la una protestatară faţă de acesta : 


1. Mişcarea Goma. Protestul public al scriitorului, popularizat de postul Europa 
Liberă, a avut darul de a trezi o parte a societăţii din amorteala în care intrase şi 
de a arăta că manifestările de revoltă sunt posibile. Sute de mesaje de adeziune la 
Scrisoarea deschisă adresată Conferinţei de la Belgrad s-au înregistrat din toate 
zonele ţării, inclusiv din judeţul Alba. 

2. Activitatea postului de radio Europa Liberă. Din a doua parte a anilor '70, 
în contextul protestelor amintite, ascultarea Europei Libere s-a generalizat practic 
la nivelul întregii ţări şi al tuturor categoriilor sociale, aceasta şi pentru că popu- 
latia nu avea altă sursă de informare cat de cât credibilă. Pe lângă prezentarea 
abuzurilor regimului comunist, Europa Liberă a avut un rol primordial în popularizarea 


mers. Oamenii sunt hotărâți să facă memorii şi chiar să meargă personal la Bucuresti 
şi să arate cum stau lucrurile” (ACNSAS, fond Informativ, dosar 6577, vol. 2, f. 45). 
ACNSAS, fond Documentar, dosar 12548, vol. 1, f. 32. 

2. ACNSAS, fond Documentar, dosar 324, vol. 1, f. 1. 

3. Ana-Maria Catanus, Vocaţia libertăţii... p. 102. 

tuturor acţiunilor protestatare din ţară (greva din Valea Jiului, acţiunile lui Paul 
Goma, Iosif Ton, Vasile Paraschiv, Doina Cornea, revolta de la Brasov etc.), 
populaţia României fiind informată în acest mod despre toate acele forme de revoltă, 
astfel încât foarte multe persoane au putut să-şi exprime adeziunea la ele sau să 
încerce proteste similare!. După cum vom vedea mai jos, pe lângă adeziunile unor 
locuitori ai judeţului Alba la protestele lui Goma şi Ton, revolta de la Braşov va 
fi urmată imediat de mai multe încercări de grevă în unităţile economice din judeţ, 
toate înăbuşite însă imediat de către Securitate. 

3. Deteriorarea gravă şi continuă a nivelului de trai din ţară. Cu siguranță, 
protestele amintite mai sus nu ar fi avut o atât de mare rezonanţă în rândul popu- 
latiei, dacă aceasta nu ar fi fost profund nesatisfăcută de condiţiile de viata şi de 
muncă în care ajunsese să trăiască, în a doua parte a anilor '80 existând greutăţi 
până şi în procurarea unor produse indispensabile, dar banale, precum pasta de 
dinţi sau hârtia igienică. Creşterea în intensitate a stărilor de nemulţumire şi de 
revoltă faţă de regim este vizibilă pe parcursul deceniului nouă, ea fiind strâns 
corelată cu scăderea frapantă a nivelului de trai. Desigur, condiţiile de viaţă din 
judeţul Alba nu aveau cum să fie diferite faţă de cele din restul ţării, astfel încât 
şi reacţiile sunt identice. 


De altfel, din acest ultim motiv am apelat şi la o tratare preponderent crono- 
logică a temei, întrucât evoluţia formelor de protest în judeţul Alba este strâns 
legată de criza economică în care intrase regimul comunist din România la sfâr- 
şitul anilor '70. 


Anul protestatar 1977 


Iruperea protestelor publice faţă de regimul Ceauşescu, produse pe neaşteptate în 
1977 (Miscarea Goma, greva din Valea Jiului, Iosif Ton, Vasile Paraschiv, Ion 
Vianu, Vlad Georgescu), a avut loc pe fondul conjugării a doi factori, unul extern 
(numărul mare de acţiuni contestatare din spaţiul comunist est-european, remar- 
cându-se cele din URSS şi Carta 77 din Cehoslovacia) şi unul intern (apariţia 
primelor semne ale crizei economice). 

Ratificând Actul Final al Conferinţei pentru Securitate şi Cooperare în Europa 
(Helsinki, 1 august 1975), statele comuniste semnatare s-au declarat de acord să 
garanteze toate drepturile şi libertăţile stipulate de Carta ONU şi de Declaraţia 


1. Nu în ultimul rând, prin aducerea la cunoştinţa opiniei publice interne şi internaţionale 
a acestor cazuri, emisiunile postului Europa Liberă au contribuit într-o măsură deloc 
de neglijat la protejarea disidentilor, regimul evitând de regulă să ia măsuri represive 
dure împotriva acestora. 

Universală a Drepturilor Omului. Regimurile comuniste au agreat această intele- 
gere exclusiv din scopuri propagandistice, fără a realiza însă faptul că de aceste 
prevederi se puteau prevala cetăţenii ale căror drepturi şi libertăţi erau îngrădite. 
Aproape imediat, în URSS şi în majoritatea statelor comuniste est-europene s-au 
înfiinţat organisme pentru apărarea drepturilor omului, care au început să protes- 
teze public faţă de abuzurile regimurilor comuniste. În Cehoslovacia s-a înfiinţat 
Carta 77, al cărei scop era denuntarea încălcării Acordului de la Helsinki. În acest 
context, după ce şi-a exprimat adeziunea la Carta 77, la 8 februarie 1977, Paul 
Goma a făcut publică Scrisoarea deschisă adresată Conferinţei de la Belgrad (în 
care denunța îngrădirea de către România a dreptului la emigrare), semnată de alti 
şapte români şi adresată statelor participante la proxima Conferinţă de la Belgrad, 
dedicată analizei implementării hotărârilor de la Helsinki’. 

În acelaşi timp, la mijlocul anilor ’70 debutează şi problemele economice majore 
ale regimului, care se vor agrava rapid şi continuu, devenind in final nesolutiona- 
bile. Pentru început, criza petrolului din 1973 (cauzată de atacarea Israelului de 
către statele arabe) va duce la scumpirea enormă a acestei materii prime. lar 
Ceauşescu nu doar că investise masiv în industrii mari consumatoare de petrol 
(petrochimie, mase plastice, fibre sintetice), dar şi construise rafinării cu o capacitate 
de procesare de câteva ori mai mare decât producţia naţională de petrol. Preţul 
petrolului importat crescând foarte mult, toate aceste industrii vor deveni acum 
mari consumatoare de resurse valutare ale ţării. În plus, nevoia de resurse ener- 
getice va duce la investiţii majore în industria carboniferă, dar aceasta s-a dovedit 
a fi extrem de ineficientă, devenind „industria falimentară a economiei româneşti "2. 
Cum toate aceste unităţi industriale nu puteau fi închise fără un şomaj ridicat (mai 
ales că ar fi fost afectate şi industriile aferente pe orizontală - cele producătoare 
de utilaje şi echipamente), care ar fi afectat serios regimul, s-a preferat trecerea cos- 
turilor asupra condiţiilor de trai şi de muncă ale populaţiei. La 1 august 1977, după 
ce au fost anunţaţi că - din dorinţa de a se creşte productivitatea - numărul orelor de 
muncă se va mări de la şase la opt pe zi şi că vârsta de pensionare va creşte cu doi 
ani, minerii din Valea Jiului vor declanşa o grevă de amploare, aceasta fiind practic 
prima mişcare de protest a clasei în numele căreia partidul îşi exercita dictatura. Conex 
fenomenelor economice amintite, acum încep să se resimtă şi primele lipsuri de pro- 
duse alimentare şi bunuri de larg consum. Acestea nu sunt încă semnificative, întrucât 
regimul a apelat la credite externe pentru a acoperi pierderile din economie. 

Pe acest fundal, în 1977 se fac simţite unele forme de protest şi pe cuprinsul 
judeţului Alba. Sunt notabile mai ales adeziunile la Mişcarea Goma şi manifestările 


1. Ana-Maria Cătănuş, Vocatia libertăţii..., p. 98. 

2. Adelina Tintariu, „Motru - 1981, o revoltă a disperării”, în Structuri de partid si de 
stat în timpul regimului comunist. Anuarul Institutului de Investigare a Crimelor 
Comunismului în România, vol. III, Editura Polirom, Iasi, 2008, p. 218. 

favorabile acţiunii acestuia. În aprilie-iulie 1977, Securitatea din Alba a transmis 
numeroase rapoarte către centru în care anunţa luarea unor măsuri represive (de 
regulă, avertizări) asupra persoanelor ce-şi manifestau sprijinul pentru Paul Goma. 

Astfel, la 13 aprilie 1977, I.J. Alba raporta că l-a avertizat pe Nicolae Cleja, 
membru PCR, inginer-şef la ITA Alba Iulia, pentru că a încercat să sune la pos- 
tul Europa Liberă, „încălcând astfel prevederile art. 14 din Legea 23/71” ; averti- 
zarea s-a produs „ca urmare a indicatiilor şi aprobării Comitetului Judetean Alba al 
PCR” şi a avut loc în prezenţa directorului tehnic şi a secretarului Comitetului PCR 
de la ITA” ; foarte probabil, la centru s-a considerat că măsura represivă este insu- 
ficientă, astfel încât, la 15 aprilie 1977, Nicolae Cleja a fost destituit şi transferat 
ca inginer proiectant la Î.M. Aiud, la o distanţă de peste 30 de km de domiciliul. 

La 8 aprilie 1977 se raporta şi avertizarea Sarei Girling, din comuna Valea 
Lungă, muncitoare CFR, pentru că la 1 aprilie 1977 a trimis o scrisoare către 
Comitetul Judeţean PCR Alba în care cerea să i se aprobe emigrarea în RFG, în 
caz contrar urmând să adere la cauza lui Goma’. În iunie 1977 a fost avertizat 
Augustin Oltean, avocat pensionar din Cugir, fost membru PNT, urmărit în dosa- 
rul de problemă PNT, care aprecia favorabil acţiunea lui Paul Goma şi a dactilo- 
grafiat „un memoriu calomnios” redactat de o altă persoană, intentionand să-l 
trimită autorităţilor, acţiune dejucată însă de denuntul unui informator. 

Printre alte persoane avertizate pentru manifestarea sprijinului faţă de Mişcarea 
Goma s-au numărat: Aurel Ucenic (fotograf la Cooperativa „Meşteşugarul” din 
Teiuş, adventist-reformist) ; Alexandru Olteanu (pensionar din Blaj, fost preot 
greco-catolic „nerevenit”, ce era supravegheat în dosarul de problemă greco-cato- 
lici) ; Vasile Macavei (pensionar din Blaj) ; Dan Giuclea (muncitor la I.M. Cugir) ; 
Boris Ciobanu (din comuna Şugag, inginer-şef de schimb la Trustul hidroenerge- 
tic Sebeş)"; Ioan Miclea (din Blaj, fost preot greco-catolic, „nerevenit”, urmărit 
în DUI „Anacronicii”) ; Nicolae Opris (din Blaj, fost preot greco-catolic şi mem- 
bru PNT, fost deţinut politic pentru „participare la organizaţie subversivă”) ; 
Gheorghe Presecan (din Alba Iulia, lăcătuş la Staţia de turbocompresoare gaz 
metan Vințu de Jos)’. În cazul aproape tuturor acestor persoane, Securitatea a 
stabilit şi faptul că audiau postul Europa Liberă. În timpul avertizării, toţi cei de 
mai sus au avut o atitudine defensivă, recunoscând faptele imputate şi semnând o 
declaraţie că nu le vor mai repeta. 


= 


. ACNSAS, fond Documentar, dosar 324, vol. 2, f. 156. 

2. Avertizarea s-a făcut în prezenţa vicepreşedintelui Consiliului Popular Comunal Valea 
Lungă (Ibidem, f. 142). 

3. Ibidem, vol. 1, f. 10. 

4. Ultimul în prezenţa secretarului organizaţiei PCR şi a şefului Santierului nr. 2 (Ibidem, 
vol. 2, ff. 141-165). 

5. Ultimul în prezenţa şefului staţiei şi a secretarului organizaţiei PCR (Ibidem, vol. 1, 

ff. 17, 64, 68). 

Tot în primăvara anului 1977 se vor înregistra şi acţiuni de solidarizare cu 
protestele privind încălcarea drepturilor religioase. La 4 aprilie 1977, postul 
Europa Liberă a difuzat un document redactat de şase pastori şi credincioşi neo- 
protestanți (dintre care îi amintim pe Iosif Ton şi Pavel Niculescu - baptisti, 
Constantin Caraman - penticostal, Silviu Cioată - creştin după Evanghelie), in 
care era denunţat faptul că România nu respecta prevederile privind libertatea 
religiei aferente Actului Final de la Helsinki!. La 12 aprilie 1977, I.J. Alba raporta 
că l-a avertizat pe Gheorghe Stan, conducătorul Casei de rugăciuni penticostale 
din Aiud, pentru că şi-a manifestat adeziunea la documentul semnat de Iosif Ton 
şi Constantin Caraman?. Aceeaşi măsură a fost luată, în iulie 1977, şi împotriva 
preotului ortodox din Gârbova de Sus, Luca Ioan Hila, care îşi exprimase susti- 
nerea faţă de protestul lui Iosif Ton, precum şi faţă de cel al lui Paul Goma. De 
asemenea, preotul ortodox nu doar că asculta frecvent Europa Liberă, dar şi difuza 
cunoscutilor ştirile audiate?. La confruntarea cu Securitatea, ambii şi-au recunos- 
cut faptele şi au semnat declaraţii că nu le vor mai repeta. 

În această perioadă se constată şi o sporire semnificativă a măsurilor represive 
luate de Securitatea din judeţul Alba împotriva persoanelor care ascultau Europa 
Liberă, ceea ce demonstrează atât creşterea substanţială a ascultătorilor acestui 
post, cât şi faptul că instituţia devenise conştientă de nocivitatea pentru regim a 
faptului că oamenii aveau o sursă de aflare a adevărului, de unde şi necesitatea de 
a reprima fenomenul. În fapt, la mijlocul deceniului opt, numărul ascultătorilor 
Europei Libere era deja atât de mare, încât practic era imposibil pentru Securitate 
să ia măsuri împotriva tuturor. Tocmai de aceea, ofiţerii s-au limitat doar la cei 
ce audiau postul în public şi la cei ce difuzau ştirile auzite (aşa-numita „colpor- 
tare”), numărul lor fiind încă destul de redus. Măsura represivă predilectă utilizată 
a fost şi pentru aceste categorii de persoane tot avertizarea. La 9 iulie 1977 a fost 
avertizat Ioan Brad, din comuna Sohodol, muncitor la IJCM, pentru „audierea in 
public a postului de radio autointitulat «Europa Liberă»”. În aprilie 1977 au fost 
avertizaţi Iuliana Tamaş (tehniciană la I.M. Aiud) şi Alexe Moldovan (pensionar 
din Cugir), ambii pentru „colportarea” ştirilor ascultate la Europa Libera’. 

Resimţirea primelor efecte ale dificultăţilor economice, câteva fiind deja vizi- 
bile în vara lui 1977, va atrage după sine şi creşterea substanţială a opiniilor 
critice ale locuitorilor judeţului, care încep tot mai mult să blameze regimul 
comunist. Şi aceste persoane vor fi avertizate de Securitate. La 14 iulie 1977 a 
fost avertizat Ştefan Maier (din comuna Tiur, muncitor la CPL Blaj) pentru 
„comentarii critice pe linia contractării de animale”, iar a doua zi Vasile Patan 


Ana-Maria Cătănuş, Vocatia libertății..., p. 127. 
ACNSAS, fond Documentar, dosar 324, vol. 2, f. 152. 
Ibidem, vol. 1, f. 57. 

Ibidem, f. 51. 

Ibidem, vol. 2, ff. 144, 159. 

(preot ortodox în Alba Iulia), pentru „comentarii ostile”, dar şi „relaţii cu străini”!. 
La începutul lui august 1977, la câteva zile după greva minerilor din Valea Jiului, a 
fost avertizat Aron Sângerean (pensionar din comuna Unirea, fost învăţător şi fost 
legionar) pentru „comentarii critice”. Conform Securităţii, Sângerean, cu toate că a 
semnat o declaraţie că nu va mai critica regimul, „nu a recunoscut în întregime faptele 
comise, susţinând că s-a referit mai mult la unele neajunsuri şi lipsuri pe plan local”?. 

Cum ironia este întotdeauna o cale pentru depăşirea greutăților, încep să se 
răspândească şi bancurile la adresa regimului, în iulie 1977 fiind avertizat Aurel 
Narita, din comuna Sohodol, pentru comentarii critice şi pentru „difuzarea unor 
bancuri cu substrat politic”?. 

Reacţiile altor locuitori ai judeţului au fost însă mult mai critice. La 30 noiem- 
brie 1976 şi la 19 ianuarie 1977, loan Macavei, cantonier drumuri la Consiliul 
Popular Orăşenesc din Aiud, a expediat „două scrisori cu conţinut duşmănos şi 
de ameninţare la adresa conducerii de partid şi de stat”, Securitatea deschizând 
un dosar de urmărire informativă pentru identificarea autorului. Descoperindu-l 
pe Macavei în iunie 1977, s-a trecut la avertizarea lui, acţiune ce a avut loc în 
prezenţa vicepreşedintelui Consiliului Popular Aiud, care „a adoptat o poziţie 
critică fata de faptele comise de cel în cauză”?. 

La 2 aprilie 1977, în timpul unei adunări locale ţinute de preşedintele Consiliului 
Popular Comunal Vințu de Jos, Pavel Opriş si Miron Munteanu, ambii învăţători 
pensionari, au luat cuvântul şi au criticat politica partidului faţă de țărănime, 
susţinând că „ţăranii sunt legaţi de mâini”. Cu toate că ei nu încălcaseră nici o 
lege şi îşi exprimaseră o simplă opinie, o asemenea atitudine publică nu putea 
rămâne nesanctionata de Securitate (cu avertizare), cu atât mai mult cu cât ambii 
fuseseră şefi de cuib şi condamnaţi pentru participarea la rebeliunea legionară”. 

La 24 februarie 1978 a fost avertizat şi preotul romano-catolic Géza Pâlfi, 
profesor la Şcoala de cantori de pe lângă Institutul Teologic Romano-Catolic din 
Alba Iulia, şi un apropiat al episcopului Marton Aron. Conform declaraţiei acestuia, 
Securitatea „mi-a atras atenţia că am comentat necorespunzător situaţia nationalita- 
tilor conlocuitoare din tara noastră, am procurat unele materiale cu conţinut 
necorespunzător (...) Mi-au spus că am sfătuit şi pe alţii să procure materiale cu 
conţinut necorespunzător”. Într-o manieră fermă şi voit ambiguă, Pálfi a respins 
acuzaţiile aduse de Securitate : „Dacă avertizarea de mai sus ar răspunde realităţii, 
m-aş angaja să nu mai comit asemenea acte. Dar [cum - n.n.] însă consider că 
nu sunt vinovat, nu am ce răspunde‘. 


Ibidem, vol. 1, ff. 62-63. 

Ibidem, f. 82. 

Ibidem, f. 48. 

Ibidem, f. 6. 

Ibidem, vol. 2, f. 167. 

Declaraţia a fost dată în limba maghiară, astfel încât foarte probabil ultima propoziţie 
a fost tradusă deficitar de ofiţerii Securităţii. Avertizarea a fost făcută în prezenţa rectorului 

Însă nu doar inamicii tradiţionali ai comuniştilor îşi vor exprima protestul faţă 
de regim, mai ales după greva minerilor din Valea Jiului. La 5 august 1977 a fost 
avertizat Iosif Nuss, pictor de firme la Cooperativa „Mureşul” din Alba Iulia, 
pentru că a pictat o pancartă cu afirmaţii denigratoare la adresa regimului!. Peste 
câteva zile a fost luată aceeaşi măsură asupra lui loan Orb, pensionar din Alba 
Iulia, care a conceput un text cu conţinut critic fata de politica PCR şi a statului?. 

După cum se poate observa, criticile şi protestele anti-regim din anul 1977 au 
avut ecou şi în judeţul Alba. Chiar dacă numărul persoanelor angrenate în astfel 
de acţiuni nu este foarte mare, momentul marchează începutul manifestărilor de 
revoltă, care în anii '80 (pe măsura deteriorării continue a condiţiilor de trai) se 
vor amplifica şi radicaliza. 


Începutul deceniului nouă şi debutul lipsurilor alimentare 


Zorii deceniului nouă vesteau grave probleme economice pentru regimul de la 
Bucureşti. Criza petrolului din 1979 (generată de schimbarea regimului din Iran), 
care a determinat o nouă creştere vertiginoasă a preţului acestei materii prime, va 
afecta foarte puternic economia României. Ceauşescu, ignorând practic criza 
precedentă, nu doar că nu a limitat industriile consumatoare şi prelucrătoare de 
petrol, dar chiar le-a dezvoltat intensiv, cererea internă de petrol triplându-se din 
1975 şi depăşind cu mult producţia naţională. Dacă şocul crizei din 1973 a fost 
în parte atenuat de apelul la credite externe mici şi relativ ieftine, acest lucru nu 
a mai fost posibil. Intrarea Poloniei în încetare de plăţi în 1980 a dus la o scumpire 
abruptă a costului împrumuturilor externe. Întrucât Ceauşescu nu dorea să renunţe 
la industriile mari consumatoare de petrol, România nu numai că a fost obligată 
să importe cantităţi mari de petrol la preţuri sporite, dar, pentru a-şi finanța impor- 
turile, a trebuit să împrumute sume imense la un cost foarte ridicat. 


Institutului Teologic (Iosif Huber), a directorului Şcolii de cantori (Mihâly Bakos) şi a 
împuternicitului judeţean al cultelor (Denisa Bodeanu, Csaba Zoltân Novâk [eds.], 
„Clopotul amuţit”. Preotul Pálfi Geza - o viaţă supravegheată de Securitate, Editura 
Pro-Print, Miercurea Ciuc, 2011, pp. 146-147). 

1. În prezenţa secretarului organizaţiei PCR şi a vicepreşedintelui cooperativei (ACNSAS, 
fond Documentar, dosar 324, vol. 1, f. 78). 

2. Ibidem, f. 80. 

3. Datoria externă a României a crescut de 21 de ori în intervalul 1976-1981, de la 0,5 la 
10,4 miliarde de dolari. Nivelul dobânzilor la care au fost luate aceste credite era atât 
de mare, încât, în 1981, România a trebuit să plătească 3 miliarde de dolari numai 
dobândă, faţă de doar 8 milioane de dolari plătiţi ca dobândă în 1976 (Cornel Ban, 
„Ce a provocat criza datoriilor suverane ale României din anul 19817”, publicat pe 
www.criticatac.ro la 29 mai 2012). 

Întregul cost al acestei politici economice falimentare a fost însă aruncat asupra 
populaţiei, prin restrângerea bruscă şi severă a condiţiilor de trai şi de muncă. 
Lipsurile alimentare au început să fie tot mai vizibile la sfârşitul deceniului opt, 
pentru a deveni evidente în anul 1980. Şi era doar începutul. La 17 octombrie 
1981 a fost emis Decretul nr. 313 prin care au fost rationalizate pâinea (la 400 g/ 
zi), făina şi mălaiul, stabilindu-se totodată şi interdicţia de a cumpăra pâine în 
afara localităţii de domiciliu!. Toate acestea după ce anterior fuseseră cartelate 
uleiul şi zahărul. În 1982, întrucât nu mai primea credite private, România a fost 
nevoită, pentru a-şi putea plăti ratele la creditele deja contractate, să încheie un 
acord stand-by cu FMI pe 10 ani. Organismul a impus însă creşterea preţurilor 
interne la combustibili şi reducerea subvenţiilor din industrie şi agricultură, iar 
România a fost practic obligată să le transpună în practică?. Efectul: creşterea 
preţurilor tuturor produselor şi restrângerea activităţii multor fabrici şi instituţii, 
ceea ce a atras reducerea unor salarii şi şomajul temporar al unui număr destul 
de mare de persoane (o situaţie inedită pentru regimul comunist din România). 

Lipsa aproape bruscă a produselor alimentare în cantităţi suficiente nu avea 
cum să nu determine reacţiile critice ale populaţiei. La 14 ianuarie 1980, I.J. Alba 
raporta că a avertizat-o pe Maria Turcu, lucrător comercial la BJATM, pentru 
„elogii aduse nivelului de trai din ţările capitaliste occidentale în discuţiile pe care 
le-a purtat cu colegii de muncă şi pentru faptul că a făcut comentarii şi afirmaţii 
tendentioase cu privire la modul în care se face aprovizionarea populaţiei cu pro- 
duse alimentare la noi în tara” ; avertizarea s-a facut la sediul Securităţii, în raport 
arătându-se că Maria Turcu „rămâne în atenţia organelor noastre”?. În acelaşi an, 
în decembrie, a fost avertizat şi Traian Gavrilaş, revizor tehnic la Staţia de uti- 
laj-transport a IJCM Alba, pentru că „în discuţiile purtate cu colegii de muncă, 
în mod repetat, a elogiat nivelul de trai din ţările capitaliste, denigrând totodată nive- 
lul de trai din tara noastră”, dar şi pentru „comentarii tendentioase referitoare la 
drepturile şi libertăţile cetăţeneşti din România” (în trecut îi fusese respinsă o cerere 
de plecare definitivă în RFG) ; şi această acţiune represivă a fost pusă în practică tot 
la sediul Securităţii, dar ea nu a decurs întru totul conform aşteptărilor ofiţerilor, 
deoarece Gavrilaş „a avut o poziţie oscilantă, recunoscând doar parţial faptele comise”, 
motiv pentru care şi el „rămâne în atenţie”*. În aprilie 1981 a fost avertizat Vasile 
Todea, din satul Sebeşel, comuna Săsciori, fost deţinut politic, deoarece „a făcut 
afirmaţii duşmănoase şi calomniatoare la adresa conducerii de partid şi de stat”?. 


1. A. Tintariu, „Motru - 1981...”, p. 222. 

2. Liviu Taranu (ed.), „Pe luna decembrie nu mi-am făcut planul...” Românii în „Epoca de 
Aur”. Corespondenţă din anii '80, Editura Cetatea de Scaun, Târgovişte, 2012, pp. 16-17. 

. ACNSAS, fond Documentar, dosar 327, vol. 7, f. 16. 

Ibidem, f. 126. 

5. ACNSAS, fond Documentar, dosar 328, vol. 1, f. 115. 

Peste un an, lipsurile alimentare fiind tot mai mari şi neexistând nici un semn 
de remediere a situaţiei, nemulţumirile şi criticile încep să se generalizeze, mai 
ales în mediul urban. Un Buletin informativ al I.J. Alba din 6 iulie 1981 ne arată 
care era situaţia în acel moment: 


Au continuat să ne fie semnalate unele nemulțumiri în rândul locuitorilor din municipiul 
Alba Iulia şi oraşele Blaj, Sebeş, Cugir şi Abrud, nemulțumiri generate de slaba apro- 
vizionare a localităţilor respective cu produse alimentare şi în special cu carne, unt, 
smântână, brânzeturi, zahăr etc. (...) Pe fondul acestor nemulțumiri, unele persoane 
au făcut comentarii negative la adresa politicii de dezvoltare economică a ţării promo- 
vata de conducerea superioară de partid şi de stat’. 


La 22 iulie 1981, I.J. Alba a trimis o informare similară, dar mult mai amplă: 


- „se reclamă în special lipsa din magazine ori existenţa în cantităţi neîndestulătoare 
a unor sortimente, ca: zahăr, unt, carne de porc, brânzeturi etc., precum şi a 
legumelor şi fructelor de sezon, situaţii care-i determină pe oameni să şi le 
procure de pe piaţa neorganizată, unde producătorii le cer preţuri exagerat de 
mari” (locuitorii din Munţii Apuseni se plângeau că plăteau 4 lei pe kilogramul 
de ardei gras, 20 lei kilogramul de roşii, 60 lei kilogramul de brânză) ; 

- soții Nicolae si Viorica Buciuman, din Alba Iulia, „se declarau nemulţumiţi 
de faptul că zilnic sunt nevoiţi să-şi irosească ore în şir din timpul lor liber 
stând la cozi interminabile pentru a-şi procura alimentele necesare” ; 

- „pe fondul acestor nemulțumiri, în rândul muncitorilor de la Combinatul de 
produse sodice Ocna Mureş se fac comentarii negative la adresa conducerii 
superioare de partid şi de stat, afirmându-se că cifrele date publicităţii în presă, 
la radio sau televiziune, care ilustrează succesele obţinute în agricultură ori se 
referă la creşterea nivelului de trai, nu ar fi reale şi că între ceea ce li se spune 
şi ceea ce văd ei în oraşul lor există o disproportie vădită” ; 

- „astfel de nemulțumiri ne-au fost semnalate şi în rândul locuitorilor din celelalte 
oraşe (Sebeş şi Cugir, Aiud, Zlatna, Abrud şi Câmpeni), precum şi din majo- 
ritatea comunelor şi a satelor aparținătoare acestora” ; 

- „tot din cauza deficienţelor existente în aprovizionare, se manifestă o serie de 
nemulțumiri şi în rândul muncitorilor minieri de la E.M. Zlatna şi Întreprinderea 
Minieră Baia de Arieş”?. 


Securitatea locală asigura însă conducerea centrală că depune toate eforturile 
pentru a linişti spiritele: „Organele noastre acţionează pentru depistarea, preve- 
nirea şi neutralizarea acţiunilor ostile la care unele elemente duşmănoase din 


1. ACNSAS, fond Documentar, dosar 329, vol. 1, f. 51. 
2. Ibidem, ff. 55-56. 

interior şi cercurile reacționare din străinătate ar fi tentate să se dea, profitând de 
unele greutăţi şi lipsuri, cu scopul de a discredita justetea politicii economice 
promovate de conducerea superioară de partid şi de stat”’. 

Organele de represiune se vor trezi însă depăşite de rabufnirile de nemulţumire 
ale populaţiei, care nu va ezita să-şi exprime public opiniile critice. Un raport din 
12 august 1981 al I.J. Alba arăta care era starea de spirit a locuitorilor judeţului : 


— „persistenta unor deficienţe în aprovizionarea populaţiei cu produse alimentare 
a dat naştere la o stare de spirit necorespunzătoare în rândul locuitorilor din 
judeţ” ; 

- „pe fondul acestor nemulțumiri, unele persoane au făcut comentarii negative la 
adresa conducerii superioare de partid şi de stat, iar altele au ajuns să pună la 
îndoială sinceritatea principiilor politicii de dezvoltare economică a ţării noastre” ; 

— lao şedinţă de sindicat de la Secţia Arderi I de la Întreprinderea »Portelanul” 
din Alba Iulia, muncitorii Gheorghe Contor, Ladislau Iacob şi Stefan Sullur, toţi 
membri PCR, „au întrerupt expunerea pe care o prezenta şefa secţiei şi, arătând 
greutăţile întâmpinate în aprovizionarea cu alimente, au afirmat în prezenţa 
tuturor că «numai cu vorbe goale şi politică nu hrăneşti oamenii», intervenţii 
care au generat o atmosferă încărcată, ducând în final la închiderea şedinţei” ; 

- lao şedinţă a Consiliului oamenilor muncii de la Întreprinderea Minieră Baia 
de Arieş, tehnicianul Cornel Moraru, membru PCR, a cerut să se introducă 
cartelele pentru ca fiecare om să poată cumpăra măcar o cantitate mică din 
fiecare produs şi să nu mai stea ore întregi la coadă; 

- „pe fondul aceloraşi nemultumiri, un grup de pensionari şi alte persoane aflate 
în anturajul acestora, din Ocna Mureş, şi-au manifestat intenţia de a se aduna în 
faţa Comitetului orăşenesc de partid şi de a interzice primarului şi vicepreşedin- 
telui să intre în sediul Consiliului popular, acuzându-i de corupţie şi abuzuri ”?. 


Nici în toamna acelui an starea de spirit nu era mai liniştită, după cum o dove- 
deşte un raport din 21 noiembrie 1981 : 


- „în ce priveşte distribuirea şi posibilitatea de procurare a celorlalte produse 
alimentare (pâine, carne, produse lactate, ouă, conserve etc.) se fac tot felul 
de comentarii, de multe ori degenerând în afirmaţii tendentioase şi chiar dus- 
mănoase la adresa orânduirii şi a conducerii de stat” ; 

- Gheorghe Borteş, sudor la Întreprinderea de Utilaje din Alba Iulia, student la 
Ştiinţe Economice la fără frecvenţă, „a adoptat o poziţie ostilă, incitându-i şi 
pe ceilalţi colegi de muncă din echipă, iar faţă de preşedintele de sindicat a 
afirmat că nu va mai plăti cotizaţia, deoarece nu mai vrea să facă parte din 
sindicat, nerecunoscându-l ca fiind un sindicat liber” ; 


1. Ibidem, f. 56. 
2. Ibidem, f. 57. 

- Tlie Balu, din Valea Lungă, care avea şapte copii, „a afirmat că nu îi este sufi- 
cientă cantitatea de pâine ce i-a fost repartizată pentru familie şi degeaba are 
bani dacă nu are ce să dea la copii de mâncare, iar sub impulsul stării nervoase 
şi-a exprimat părerea că ar fi mai bine dacă s-ar declanşa un război în care să 
fie folosită şi bomba cu neutroni, că atunci ar scăpa de necazuri”!. 


În decembrie 1981 a fost rândul locuitorilor din comuna Avram Iancu să-şi 
exprime în mod public nemulţumirea : 


Mulţi din cei 92 locuitori din satele Inceşti, Helereşti, Mărteşti, Puşeleşti şi Casa 
Iancului care au participat la o adunare populară organizată în satul Casa Iancului s-au 
manifestat nemulţumiţi de modul cum sunt aprovizionati cu zahăr, ulei, dar în special 
cu făină şi pâine, afirmând că în condiţiile de viaţă de la munte nu se poate trăi cu 300 g 
de pâine pe zi, pâine care nici nu este distribuită cu regularitate. Deşi ei şi-au achitat 
cotele de lapte contractate, nu li s-au dat cantităţile de porumb ce li se cuveneau. De 
asemenea, din 1979 nu li s-au dat nici cantităţile de porumb pentru animalele contrac- 
tate şi predate, fapt pentru care nu au mai încheiat contracte pentru animale cu statul 
şi sunt hotărâți să nu mai încheie astfel de contracte?. 


După cum se vede, ei erau de două ori batjocoriti de către regim: nu doar că 
nu li se aduceau alimente în sat, dar de doi ani nu li se dădeau nici cerealele la 
care aveau dreptul pentru animalele predate. Practic erau puşi în situaţia de a hrăni 
regimul în timp ce ei sufereau de foame. 

În faţa acestei stări de nemulţumire generală, organele de Securitate nu puteau 
raporta decât că „şi-au intensificat activitatea în vederea prevenirii faptelor de 
natură a afecta climatul social”. 

Iar lipsurile alimentare se agravau pe zi ce trecea. La 25 octombrie 1981, I.J. Alba 
arăta că „tot mai multe persoane de pe raza judeţului îşi manifestă nemulţumirea 
şi îngrijorarea faţă de modul cum se realizează aprovizionarea populaţiei cu produse 
alimentare” ; până şi Securitatea recunoștea că anumite categorii de persoane erau 
îndreptăţite să se plângă: „Îngrijoraţi şi nemulţumiţi sunt cei care nu mai pot 
munci din mediul rural, atât din zonele cooperativizate, cât şi cei din zonele neco- 
operativizate, deoarece nu au posibilitatea să se aprovizioneze cu cele necesare, 
aceasta cu atât mai mult cu cât în unele localităţi, la magazine, ca să primească 
pâine, zahăr, ulei, trebuie să predea alte produse, cum sunt: cartofi, ouă, fasole 
etc. şi multi nu dispun de aşa ceva”*. Situaţia aprovizionării cu pâine la sate era 
oricum foarte deficitară, Securitatea arătând că „nemulţumiţi sunt şi o bună parte 


ACNSAS, fond Documentar, dosar 328, vol. 2, ff. 133-134. 
ACNSAS, fond Documentar, dosar 329, vol. 1, f. 89. 
ACNSAS, fond Documentar, dosar 328, vol. 2, ff. 133-134. 
ACNSAS, fond Documentar, dosar 329, vol. 1, f. 81. 

din cetăţenii din mediul rural, cărora nu li se distribuie pâine în raport de numă- 


»1 


rul membrilor de familie”!. 


Aparitia primelor forme de protest 


Deteriorarea continuă a nivelului de trai nu putea să nu determine comentariile 
critice ale populaţiei. Securitatea arăta că Ortansa Mitrovici din Sebeş a afirmat 
că „peste un an doi ne vom hrăni de la cazan şi că parcă ne-am afla în război şi 
nu în socialism”, iar Marin Felea din Abrud „a făcut afirmaţii calomniatoare şi 
tendentioase cu privire la ultimele indicaţii şi aprecieri ale conducerii de partid şi 
de stat cu ocazia sărbătorii «Zilei recoltei»”?. 

Pe acest fond de nemulţumire generalizată, era firesc să apară şi reacţiile de 
admiraţie faţă de protestele din Polonia, în paralel cu exprimarea speranţei că şi 
în România ar putea apărea revolte similare. La 13 decembrie 1980, Grupa de 
analiză şi sinteză a I.J. Alba raporta la SCAS că Nicolae Florea din Mesentea şi 
Dumitru Târlea din Cugir, ambii pensionari, „au făcut aprecieri elogioase cu 
privire la evenimentele din Polonia, considerând că poporul polonez ar fi dat 
dovadă de mult curaj întreprinzând acţiuni revendicative” ; de asemenea, Emil 
Bordeanu, din Teiuş, fost preot greco-catolic, „nerevenit”, aprecia că evenimentele 
din Polonia s-ar datora şi acţiunilor întreprinse de papa Ioan Paul al II-lea, „căruia 
îi aducea elogii, precizând totodată că nu peste mult timp se va găsi cineva care 
să facă acelaşi lucru şi în România” ; Nistor Chioreanu, fostul şef de garnizoană 
legionară, „şi-a exprimat nemulţumirea că evenimentele din Polonia nu au fost 
aduse la cunoştinţa populaţiei din ţara noastră” şi „s-a situat pe o poziţie vădit 
duşmănoasă faţă de orânduirea socialistă din tara noastră şi a proferat injurii şi 
cuvinte calomnioase la adresa comuniştilor din România”?. În noiembrie 1981, 
Şişu Florea, strungar la Baza de Utilaj Transport din Alba Iulia, a adus şi el „elo- 
gii poporului polonez, care a avut curajul şi a trecut la acţiuni revendicative”?. 

Probabil ţinând cont de această apreciere foarte favorabilă de care se bucurau 
polonezii în ochii românilor, Ceauşescu a anunţat că România va ajuta Polonia cu 
alimente. Ignorând aprovizionarea foarte deficitară cu produse alimentare şi starea 
reală de spirit a populaţiei, Ceauşescu a dorit doar să profite propagandistic de 
această acţiune şi a dispus organizarea de şedinţe în fiecare unitate economică, în 
care angajaţii să arate că susţin întru totul măsura şi renunţă cu entuziasm la o 


Ibidem, f. 83. 

Ibidem. 

ACNSAS, fond Documentar, dosar 327, vol. 7, f. 130. 
ACNSAS, fond Documentar, dosar 329, vol. 1, f. 83. 

parte dintre alimentele la care aveau dreptul!. O notă din 25 decembrie 1981 a I.J. 
Alba către Direcţia I arată care a fost desfăşurarea unora dintre aceste întruniri. 
Astfel, la o şedinţă cu 160 de muncitori ţinută la Combinatul de Produse Sodice 
din Ocna Mureş, „cei care au luat cuvântul, chiar dacă nu au spus-o direct, au 
lăsat să se înţeleagă că nu sunt de acord să renunţe la o parte din cantităţile de 
produse ce le sunt acordate în prezent, deoarece şi aşa ar fi insuficiente”. Aceasta 
până în momentul în care muncitorul loan Bădău, membru PCR, „luând cuvântul, 
a afirmat că este de acord să se dea alimente poporului polonez, dar el şi-a trimis 
copiii la şcoală fără a le da ceva de mâncare la ei, că nu a găsit unt şi mezeluri 
să cumpere şi în această situaţie nu vede la ce ar putea renunţa”?. Văzând că 
şedinţa nu decurge în sensul dorit, organizatorii au sistat-o imediat. O situaţie 
similară s-a petrecut şi la Spitalul Judeţean Alba, bucătăreasa Elena Mincă punând 
în adunare întrebarea : „Cum să le dăm lor dacă nici nouă nu ne este de ajuns ?” ; 
tot aici, medicul Nicolae Igna a afirmat că „românii nu prea sunt de acord să dea 
din alimente polonezilor, deoarece nici ei nu au ce le trebuie”?. 

În condiţiile acestor lipsuri, faţă de care oficialităţile nu ofereau nici un fel de 
explicaţii, la începutul deceniului nouă audierea ştirilor şi emisiunilor transmise 


1. Decizia a fost luată la şedinţa Biroului Executiv al Consiliului Naţional al FDUS din 
17 decembrie 1981. Atunci, Nicolae Ceauşescu a propus „să discutăm în adunări gene- 
rale cu oamenii, să fie de acord ca din consumul pe care îl avem stabilit pentru consu- 
mul lor să dăm ceva şi tovarăşilor polonezi. De exemplu, avem stabilit pentru anul 
viitor peste 60 de kg de carne pe locuitor, dacă oamenii ar fi de acord ca în loc de 62 de 
kg de carne să ia 61, restul să-l dăm polonezilor. Am stabilit în oraşe 1 litru de ulei pe 
lună pe cap de locuitor, dacă ar fi de acord ca în loc de 12 litri să primească 11 litri, 
spre exemplu, restul să-l dăm polonezilor (...) la făină nu este cazul că avem rezervă 
suficientă şi nu ridică probleme [cu toate acestea, făina şi pâinea fuseseră cartelate cu 
doar două luni înainte - n.n.] (...) Să discutăm acest lucru cu oamenii, cu cetăţenii, 
să fie de acord faţă de ceea ce am stabilit. Cred că vor fi de acord”. Nu doar că toţi 
cei prezenţi şi-au manifestat în unanimitate acordul, dar unii nu au ratat ocazia de a 
susţine că românii oricum primeau prea multe produse alimentare. Spre exemplu, 
Constantin Arseni, după ce se dădea pe sine drept exemplu demn de urmat („acum 
mănânc o jumătate de pâine pe săptămână”), susţinea următoarele : „Ar trebui să se 
facă o educaţie a oamenilor să nu mănânce pâine multă (...) Eu v-aş ruga pe dumnea- 
voastră să se facă un fel de propagandă în ceea ce priveşte alimentaţia raţională, înce- 
pând cu şcoala primară (...) Ar trebui in acest sens să se facă o propagandă, să nu 
mănânce mult, unii devin obezi”. lar Ceauşescu nu a putut decât să salute ideea, mai 
ales că oricum pregătea deja punerea ei în practică: „Se elaborează un program în 
această direcţie (...) Tineretul, femeile, să mănânce mai puţin. De altfel, noi vom 
discuta acest lucru, aşa am stabilit” (Arhivele Militare Române, fond Microfilme, rola 
AS1-1.786, c. 535-538). 

2. ACNSAS, fond Documentar, dosar 328, vol. 2, f. 138. 

3. Ibidem. 

de postul Europa Liberă s-a generalizat pe întreg cuprinsul judeţului. Postul de 
radio amintit era unica sursă pe care populaţia o avea la îndemână pentru a încerca 
să înţeleagă care erau cauzele situaţiei economice din România!. Numărul celor 
avertizaţi pentru difuzarea ştirilor auzite la Europa Liberă era foarte mare şi în 
creştere continuă, cu atât mai mult cu cât transmiterea lor era însoţită şi de comen- 
tarii critice referitoare la situaţia locală: Viorel Coroiu, pedagog la Şcoala de 
debili mintali din Abrud, care în februarie 1980 a făcut şi „afirmaţii negative cu 
privire la unele realităţi din tara noastră”? ; Floare Avram, ospătăriţă la restauran- 
tul „Transilvania” din Alba Iulia, şi la ea fapta fiind dublată de „afirmaţii calom- 
niatoare la adresa conducerii de partid şi de stat”, motiv pentru care „rămâne în 
atenţia organelor noastre”? ; Francisc Gyulai, mecanic la Oficiul pentru Îmbunătăţiri 
Funciare din Alba Iulia, şi pentru „afirmaţii denigratoare cu privire la nivelul de 
trai din tara noastră, pe care-l compară cu cel din ţările capitaliste occidentale”? ; 
Aurel Ciobanu, mecanic la Şantierul nr. 3 Şugag din cadrul Grupului de şantiere 
hidroenergetice Valea Sebeşului, care şi el „a elogiat nivelul de trai din ţările 
capitaliste, denigrând totodată nivelul de trai din tara noastră”; Sandor Gyulai, 
şofer la Staţia de salvare din Alba Iulia, membru PCR, care pe deasupra „face 
comentarii negative la adresa unor realităţi economice şi social-politice din ţara 
noastră, precum şi a politicii promovate de conducerea superioară de partid şi de 
stat”*; Traian Creţu, pensionar CFR din Teiuş? etc. 

Au existat însă şi unele cazuri mai deosebite. Spre exemplu, în iunie 1981, a 
fost avertizat loan Mocan, ospătar la Terasa „Căprioara” de lângă Aiud, care „în 
mod repetat, faţă de consumatori, a fixat aparatul de radio pe lungimea de undă 
a postului de radio «Europa Liberă», dând posibilitatea acestora să audieze atât 
muzica transmisă de postul respectiv, cât şi comentariile denigratoare la adresa 


1. În septembrie 1982 a fost avertizat Nicolae Vintan, din comuna Decea, inginer agronom 
la Întreprinderea pentru Cultură şi Fermentarea Tutunului din Ocna Mureş, pentru 
„comentarii calomnioase cu privire la politica economico-financiară a statului nostru, 
precum şi cu privire la veridicitatea ştirilor transmise de posturile noastre de radio, 
elogiind pe cele transmise de postul străin de radio autointitulat «Europa Liberă»” 
(ACNSAS, fond Documentar, dosar 329, vol. 1, f. 149). 

2. ACNSAS, fond Documentar, dosar 327, vol. 7, f. 21. 

. Ibidem, f. 26. 

4. A fost avertizat in iulie 1980, la sediul Securitatii, in prezenta lui Ioan Porumb, direc- 
torul Oficiului, Nicolae Oancea, secretar al BOB al PCR, si a lui Sabin Crisan, mais- 
tru, şeful său direct, care „au adoptat o poziţie critică, luând atitudine şi combatand 
faptele săvârşite” (Ibidem, f. 65). 

5. Avertizat în noiembrie 1980, în prezenţa secretarului Comitetului de partid, a ingine- 
rului-şef al Grupului de şantiere şi a şefului lotului instalaţii, care „au adoptat o poziţie 
fermă fata de faptele comise” (Ibidem, f. 114). 

6. ACNSAS, fond Documentar, dosar 329, vol. 1, f. 70. 

7. ACNSAS, fond Documentar, dosar 327, vol. 7, f. 70. 

orânduirii noastre socialiste”!. La începutul lui octombrie 1981 a fost avertizată 
şi Doina Lazăr, profesoară de istorie la Şcoala Generală nr. 1 din Alba Iulia, 
membru PCR, care nu doar că transmitea tuturor ştirile auzite la postul Europa 
Liberă, dar „îşi îndeamnă colegele din corpul profesoral să audieze emisiunile 
posturilor de radio occidentale”, deoarece ea „numai ascultând aceste posturi poate 
să fie în temă cu actualitatea politică internă şi internaţională” ; fiind aşadar bine 
informată, nu surprinde faptul că a făcut şi „comentarii negative cu privire la 
politica promovată de conducerea superioară de partid şi de stat fata de statele 
aflate în curs de dezvoltare”?. 


Măsuri represive împotriva tinerilor 


Ceea ce a surprins însă cu adevărat Securitatea a fost numărul foarte mare de 
tineri, inclusiv elevi din ciclul liceal, care se adunau în grup pentru a asculta 
postul Europa Liberă. Desigur, aceştia erau în primul rând interesaţi de audițiile 
muzicale, în condiţiile în care în România anumite genuri de muzică foarte populare 
în acea perioadă (rock, punk, hard-rock) nu erau deloc difuzate la radio, iar altele 
(pop, disco) foarte rar, muzica occidentală fiind în general prea puţin transmisă de 
radiourile româneşti (cu excepţia Radio Vacanţa). Acest fapt nu ar fi fost în sine o 
problemă foarte mare pentru Securitate, dar tinerii nu se limitau la audierea strictă a 
emisiunii muzicale a postului Europa Liberă, ci inerent ascultau şi o parte dintre ştirile 
şi comentariile politice transmise. Şi tot inerent, ele erau şi comentate. De asemenea, 
nu de puţine ori informaţiile aflate pe această cale erau difuzate şi altor tineri. 

Fiind vorba de un grup de persoane, metoda represivă utilizată de Securitate a 
fost destrămarea anturajului, faţă de fiecare dintre tinerii în cauză fiind luată o 
măsură în raport cu gradul de „vinovăţie” a faptelor comise, de regulă prefe- 
randu-se atentionarea. 

La sfârşitul lui februarie 1980 a fost destrămat un grup de cinci persoane din 
comuna Gâmbaş, care se adunau acasă la Ştefan Szikra (43 de ani, membru PCR), 
unde „audiau şi comentau ştirile transmise de «Europa Liberă»”3. Ceilalţi membri 
ai grupului erau Ştefan Szekely (27 de ani) şi Laurean Takacs (31 de ani), ambii 
lăcătuşi la I.M. Aiud, dar şi Pavel Szekely şi Zoltan Szikra, ambii de 17 ani, 
membri UTC şi elevi, primul la Scoala de Soferi Profesionisti din Aiud, iar cel 
de-al doilea la Liceul „Bethlen Gabor”. Ştefan Szekely şi Laurean Takacs - con- 
siderati a fi „instigatorii” - au fost avertizaţi, Pavel Szekely şi Zoltan Szikra 


1. ACNSAS, fond Documentar, dosar 328, vol. 1, f. 210. 
2. ACNSAS, fond Documentar, dosar 329, vol. 1, f. 70. 
3. ACNSAS, fond Documentar, dosar 327, vol. 7, f. 27. 

atentionati „în fata conducerilor liceului şi şcolii de şoferi”, iar în cazul lui Stefan 
Szikra a fost informat Comitetul Orăşenesc PCR Aiud!. 

Peste un an, în martie 1981, „prin mijloace specifice muncii”, Securitatea a 
descoperit că mai mulţi elevi de la Şcoala de Şoferi Profesionişti de pe lângă Liceul 
„Avram Iancu” din Abrud (Gheorghe Rosca, Ioan Gheorghe Drăgan, Ionel Mihai, 
Lupu Petrovan, Gheorghe Burmeleac, Ioan Tisalita, Petru Jitea, Eugen Olaru şi 
Ioan Viorel Florea), cu vârste cuprinse între 17 şi 19 ani, audiau în dormitor „în 
mod frecvent ştirile transmise de postul de radio «Europa Liberă» şi apoi le 
comentau”?. Roşca, posesorul aparatului de radio, a fost atentionat în prezenţa 
conducerii şcolii şi a secretarului UTC, iar Florea, care avea şi alte abateri, a fost 
exmatriculat. La sesizarea Securităţii, conducerea şcolii şi organele UTC au pus 
tot grupul în discuţia cadrelor didactice şi a elevilor şcolii, „care au adoptat o 
poziţie fermă, de dezaprobare, factorii educationali prezenţi propunându-şi ca pe 
viitor să se ocupe mai îndeaproape de educarea şi supravegherea celor în cauză” ; 
dat fiind numărul foarte mare de tineri implicaţi, Securitatea din I.J. Alba asigura 
conducerea că „s-au luat măsuri de intensificare a muncii informative, pentru a 
cunoaşte din timp astfel de fapte şi a le preveni”?. 

În august 1981 a fost destrămat şi un anturaj format din tineri din Alba Iulia, 
care se adunau frecvent pentru a asculta şi comenta ştirile transmise de postul 
Europa Liberă. Este vorba de Nicolae Bugneriu, Alexandru Kapdebo, Mircea 
Babos, loan Sârbu, Viorel Iancu, Mihail Ordean, Jeana Aneta Burbău şi Ligia 
Teodor (toţi muncitori la Fabrica de covoare, unii fiind şi membri UTC), precum 
şi Dumitru Bugneriu (muncitor la Cooperativa de consum), Constantin Bugneriu 
(16 ani) şi Dumitru Bugneriu (15 ani), elevi la Liceul Industrial nr. 1 din Alba 
Iulia, ambii membri UTC. Nicolae şi Dumitru Bugneriu, Kapdebo şi Ordean au 
fost avertizaţi, Babos, Burbău, Iancu, Sârbu şi Teodor influenţaţi pozitiv, iar fra- 
tii Constantin şi Dumitru Bugneriu au fost incredintati părinţilor spre educare, 
cărora „li s-a recomandat să-i supravegheze cu mai multă atenţie”. De asemenea, 
a fost informat Comitetul Municipal UTC Alba Iulia“. 


De la bancuri la înjurături 


La începutul deceniului nouă, când încă mai exista speranţa că lipsurile vor fi 
temporare, populaţia continua să găsească motive de ironie în unele dintre aceste 
aspecte, fiind perioada în care bancurile cu subiecte politice îşi trăiesc momentele 


Ibidem, f. 27. 

ACNSAS, fond Documentar, dosar 328, vol. 2, f. 42. 
Ibidem. 

Ibidem, f. 101. 

de glorie. Bineînţeles, Securitatea a încercat să stopeze şi acest fenomen, interve- 
nind de fiecare dată când informatorii semnalau că anumite persoane se „specia- 
lizaseră” în popularizarea bancurilor politice. La 6 martie 1981 a fost avertizat 
Stelian Georgescu, economist principal la Întreprinderea de Produse Refractare 
Alba Iulia, pentru difuzarea ştirilor audiate la posturile Europa Liberă şi Vocea 
Americii, dar şi pentru „răspândirea unor bancuri calomniatoare şi defăimătoare 
la adresa politicii partidului şi statului nostru”!. Aceeaşi măsură a fost luată, în 
iunie 1981, şi împotriva Vioricăi Nicola, profesoară suplinitoare la Şcoala Generală 
din Costeşti, comuna Albac, membru UTC, pentru „răspândirea unor anecdote cu 
substrat politic şi conţinut denigrator”?. Mult mai gravă a fost însă considerată a 
fi fapta lui loan Bâldea, profesor de matematică la Liceul de Matematică-Fizică din 
Sebeş, membru UTC, care „a difuzat faţă de elevii de la cursurile serale - în pauzele 
dintre orele de curs — unele bancuri cu substrat politic, de natură calomniatoare, şi 
le-a vorbit despre emisiunile postului de radio străin «Europa Liberă», lăsând să se 
înţeleagă că este bine să fie ascultate”*. Securitatea a sesizat conducerile liceului şi 
Comitetului orăşenesc UTC Sebeş şi - sub acoperirea acestora - a organizat pune- 
rea lui loan Bâldea în discuţia corpului profesoral al liceului. Acţiunea a avut loc 
la sfârşitul lunii mai 1980, iar profesorul - după ce toţi cei prezenţi „au dezapro- 
bat faptele săvârşite” - şi-a recunoscut in public vina şi şi-a exprimat regretul 
pentru cele întâmplate. El a rămas însă în continuare sub supravegherea Securităţii“. 

Treptat, locul bancurilor va fi luat însă de înjurături, adresate fie lui Ceauşescu 
şi familiei acestuia, fie regimului comunist. Atitudine ce exprimă frustrarea, înju- 
rătura ca formă de protest apare în rapoartele Securităţii Alba în primii ani ai 
deceniului nouă, fiind aşadar strâns corelată cu debutul gravelor lipsuri alimentare. 
Dat fiind numărul tot mai mare al cazurilor, Securitatea a trecut la avertizarea 
persoanelor în cauză, sperând că va pune stavilă fenomenului. Va fi însă o luptă 
cu morile de vânt, întrucât deteriorarea continuă şi tot mai extinsă a nivelului de 
trai şi de muncă din România a dus la o amplificare a numărului celor ce se expri- 
mau injurios la adresa lui Nicolae Ceauşescu şi a regimului. Pentru ca în rapoarte 
să nu apară faptul că oamenii îl înjurau pe Ceauşescu, conducerea Securităţii a 
ordonat înlocuirea numelui acestuia cu expresii de genul „înaltă personalitate 
politică” ori „conducerea superioară de partid şi de stat”. 

La începutul lui iunie 1981 a fost avertizat loan Mateş, ţăran din comuna Horea, 
pentru că „a adus injurii conducerii superioare de partid şi de stat, comentând 
totodată negativ unele realizări obţinute de poporul nostru în etapa actuală”5. Peste 


Ibidem, f. 21. 

Ibidem, vol. 1, f. 201. 

ACNSAS, fond Documentar, dosar 327, vol. 7, f. 54. 

Ibidem. 

Avertizarea a avut loc la Postul de Miliție Horea, în prezenţa secretarei Comitetului 
comunal PCR, Viorica Mateş (ACNSAS, fond Documentar, dosar 328, vol. 1, f. 194). 

trei luni, a fost avertizat Traugott Friedrich Wagner, fierar-betonist la EGCL Ocna 
Mureş, pentru „afirmaţii calomniatoare la adresa conducerii superioare de partid 
şi de stat”!. Aceeaşi măsură a fost luată şi în noiembrie 1981 fata de Crăciun 
Muntean, ţăran din Lopadea Veche, pentru că, „faţă de alte persoane şi în timp 
ce se afla sub influenţa băuturilor alcoolice, a adus injurii şi s-a exprimat calom- 
nios la adresa comuniştilor”?. 

Şirul avertizărilor pentru astfel de fapte este aproape nesfârşit: Traian Balc, 
miner la E.M. Băița, în mai 1982, pentru că „faţă de alte persoane s-a exprimat 
calomnios şi a adus injurii la adresa conducerii superioare de partid şi de stat”?; 
Ilie Ghircă, sculptor pensionar din Sebeş, în iulie 1982, deoarece „faţă de alte 
persoane s-a exprimat calomnios şi a adus injurii la adresa orânduirii socialiste 
din tara noastră şi la adresa comunistilor”*; Gheorghe Kiraly, muncitor necalifi- 
cat la Secţia prefabricate beton Sântimbru, în ianuarie 1985, întrucât „pe fondul 
unor nemulțumiri de ordin personal (fiind nemulţumit de măsurile luate pentru 
economisirea energiei electrice), a proferat injurii la adresa unor înalte persona- 
litati politice din tara noastră”5 ; Corvin Bumbu, muncitor la E.M. Roşia Montană, 
care fata de colegii de muncă „a proferat injurii la adresa unor înalte personalităţi 
politice din tara noastră”; Gheorghe Muncus, din comuna Cricău, „pe fondul 
unor nemulțumiri de ordin personal - constând în aceea că i s-a cerut să presteze 
muncă la CAP-ul din localitate după orele de serviciu -, a făcut afirmaţii negative 
şi injurioase la adresa celor care au luat asemenea măsură”? ; Avram Avram, ţăran 
din satul Dealu Bajului, comuna Arieşeni, în mai 1987, deoarece, „faţă de alte 
persoane, a făcut afirmaţii injurioase la adresa conducerii superioare de partid şi 
de stat”*; Eugen Szep, sudor la I.M. Aiud, care in data de 3 mai 1987, la resta- 
urantul „Moţilor”, „faţă de alti consumatori s-a exprimat injurios la adresa româ- 
nilor şi a conducerii superioare de partid şi de stat”, responsabilul localului 
chemând imediat Militia? ; Aurel Oană, muncitor la Combinatul Roşia Poieni, care 


1. Wagner avea si „antecedente”, fiind condamnat in 1949 la 10 luni închisoare corectio- 
nală pentru „manifestări anti-democratice” (Ibidem, f. 346). 

2. Ibidem, vol. 2, f. 125. 

3. ACNSAS, fond Documentar, dosar 329, vol. 1, f. 112. 

4. Şi el era fost deţinut politic, fiind condamnat în 1950 la 6 luni pentru „manifestări ostile 
regimului din tara noastră” (Ibidem, f. 129). 

5. Considerându-se probabil că reacţia sa era întru câtva justificată, el a fost doar atenti- 
onat (ACNSAS, fond Documentar, dosar 330, vol. 1, f. 9). 

6. Ibidem, f. 12. 

7. Cao circumstanta agravanta, se specifica faptul că el era „descendent legionar” (Ibidem, 
f. 160). 

8. ACNSAS, fond Documentar, dosar 392, f. 25. 

9. Ibidem, f. 36. 

„a făcut afirmaţii denigratoare şi calomnioase cu privire la situaţia social-econo- 
mică din tara noastră şi s-a exprimat injurios la adresa unor înalte personalităţi”! ; 
Iuliu Câmpean, gestionar la Cooperativa „Înfrăţirea”, Blaj, in mai 1989, „a pro- 
ferat injurii la adresa unor înalte personalităţi”? ; Vasile Târc, miner la E.M. Roşia 
Montană, în mai 19893; Vasile Avram, miner din Arieşeni, pentru „injurii şi 
expresii calomniatoare la adresa unor înalte personalităţi”, în iunie 1989. 

În noiembrie 1987, Securitatea a trecut la destrămarea unui grup de patru 
operatori de la Mina Roşia Montană, care, în pauzele de masă, comentau ştirile 
audiate la Europa Liberă şi „făceau aprecieri negative cu privire la unele realităţi 
social-politice din ţara noastră şi se exprimau injurios la adresa unor înalte per- 
sonalitati” ; ludita Leba şi Liviu Lazea au fost avertizaţi, Sabina Mocioi atentio- 
nată, iar Dorel Doru Deoanca influenţat pozitiv’. 


Avertizari pe banda rulanta 


În contextul acestei situaţii deja tensionate, era firesc ca numărul cazurilor de 
persoane care încercau să protesteze la adresa regimului să fi fost tot mai mare. 
Unii oameni încercau să-şi exprime nemulţumirile pe linie de partid, urmând 
aşadar calea recomandată teoretic de conducerea PCR. Partidul însă încuraja cri- 
ticile doar la nivel propagandistic, dovadă fiind faptul că au fost luate măsuri 
represive — de către Securitate - aproape împotriva tuturor celor ce îndrăzneau 
să-şi exprime, pe această cale, opiniile nefavorabile regimului. Cei mai mulţi doreau 
însă ca protestele lor să ajungă la cunoştinţa Europei Libere ori a diverselor orga- 
nisme internaţionale care militau pentru respectarea drepturilor omului, sperând 
că presiunea internaţională asupra regimului va avea un efect favorabil în direcţia 
satisfacerii doleantelor lor. 

În noiembrie 1980, Ioan Popa (24 de ani, din Alba Julia) „a făcut comentarii 
şi afirmaţii tendentioase şi calomniatoare cu privire la realităţile social-politice şi 
economice din ţara noastră, pe care le-a înregistrat pe o bandă magnetică şi a 
predat-o apoi cetăţenei vest-germane Thellman Hedwiga, aflată în vizită la rudele 
ei din România, pentru a o duce în Occident” ; grănicerii români au reuşit însă 


1. Avertizarea a avut loc în iunie 1987, în prezenţa şefului de brigadă, a şefului de schimb 
şi a şefului formaţiei de lucru, „care au adoptat o atitudine critică, de natură a-l influ- 
enta pozitiv pe cel în cauză” (Ibidem, f. 38). 

ACNSAS, fond Documentar, dosar 394, f. 13. 

Ibidem, f. 24. 

Ibidem, f. 26. 

Avertizările „s-au realizat într-un cadru lărgit, în prezenţa unor factori de conducere ai 
E.M. Roşia Montană” (ACNSAS, fond Documentar, dosar 392, f. 62). 

să descopere caseta în momentul în care Thellman încerca s-o scoată din ţară, iar 
Ioan Popa a fost avertizat pentru fapta comisă!. În august 1980 a fost avertizat şi 
Virgil Nelega, din Abrud, pensionar pe caz de boală, deoarece „a redactat şi 
expediat, prin unii turişti străini, mai multe scrisori postului de radio «Europa 
Liberă» şi unor organisme internaţionale, în care a solicitat sprijin în vederea 
plecării în RFG, unde consideră el [că] ar putea fi tratat medical mai eficient (suferă 
de diabet zaharat şi cataractă patologică diabetică)” ; întrucât cel în cauză s-a arătat 
a fi inflexibil şi în faţa Securităţii („a declarat că nu renunţă la ideea de a pleca în 
străinătate”), ofiţerii raportau că el „rămâne în atenţia organelor noastre”?. 

În iunie 1981, a fost avertizat şi David Mureşan (profesor la Liceul Industrial 
nr. 1 din Blaj, exclus din PCR pentru că „a cerut plecarea definitivă împreună cu 
familia într-o ţară capitalistă occidentală”), motivul constituindu-l faptul că a intrat 
în relaţii neoficiale cu cetăţeni străini din Austria şi Elveţia, „prin intermediul 
cărora intenţiona să trimită o scrisoare postului de radio «Europa Liberă» şi orga- 
nizatiei «Amnesty International», scrisoare cu conţinut denigrator la adresa unor 
realităţi social-politice din ţara noastră”. Mureşan dorea să plece în Occident 
deoarece era foarte nemulţumit de faptul că, „prin eforturi materiale proprii”, 
brevetase două invenţii, dar ele nu erau puse în practică de statul român. Anterior, 
el a urmat - fără nici un succes însă - calea legală şi a trimis memorii „condu- 
cerii superioare de partid şi de stat”, Consiliului de Stat, Ambasadelor SUA, 
Angliei şi Elveţiei, cerând sprijin pentru plecarea definitivă în Elveţia. Nici 
Securitatea din Alba nu l-a speriat prea tare, ofiţerii raportând că Mureşan a recu- 
noscut faptele, dar „a adoptat o poziţie total necorespunzătoare, declarând că îşi 
menţine hotărârea de a emigra”?. 

Peste un an, in toamna lui 1981, Ileana Pogan, profesoară la Scoala Generală 
din comuna Avram Jancu, membru PCR, nemultumita de modul ,,abuziv si defec- 
tuos” în care se distribuiau produsele alimentare de bază (făină, zahăr, ulei) la 
magazinul din localitate, a încercat să-şi exprime criticile în cadrul organizaţiei 
PCR din care făcea parte. Astfel, „într-o şedinţă de partid a luat cuvântul şi a 
arătat o serie de abuzuri şi aspecte negative legate de modul de aprovizionare a 
populaţiei” ; în mod oficial, partidul încuraja critica, dar aceasta trebuia să fie 
„constructivă”, astfel încât Ileana Pogan „a fost admonestată” de organizatorii 
şedinţei pentru poziţia adoptată, iar Securitatea arăta că urmarea nu a fost alta 
decât faptul că profesoara „face frecvent afirmaţii calomnioase şi injurioase la 
adresa primarului, precum şi afirmaţii tendentioase cu privire la unele realităţi şi 
aspecte din tara noastra”*. 


ACNSAS, fond Documentar, dosar 327, vol. 7, f. 135. 
Ibidem, f. 75. 

ACNSAS, fond Documentar, dosar 328, vol. 1, f. 221. 
ACNSAS, fond Documentar, dosar 329, vol. 1, f. 92. 

La 2 iunie 1981 a fost avertizat Gheorghe Radac (26 de ani, tehnician la Ocolul 
Silvic Sebeş), pentru că a scris şi expediat la CC al PCR o scrisoare cu conţinut 
duşmănos la adresa politicii interne promovate de conducerea superioară de partid 
şi de stat. Mai exact, „referindu-se la cuantumul retributiei oamenilor muncii şi 
cel al unor cadre de conducere, a afirmat că raportul existent nu ar fi echitabil şi 
că masele populare ar fi exploatate”, la care se adăuga şi faptul că „a făcut comen- 
tarii negative cu privire la modul de aprovizionare a populaţiei cu produse agroali- 
mentare şi, în general, cu privire la modul de viaţă şi nivelul de trai din ţara 
noastră, amenințând în final cu recurgerea la acte de dezordine”!. Anterior acestei 
măsuri, el a fost exclus din PCR. Conform Securităţii, în timpul avertizării, Radac 
s-a angajat că va respecta legile ţării (pe care oricum nu le încălcase) şi „normele 
de convietuire socială din societatea noastră socialistă”?. După cum se vede, pentru 
regim, „normele” presupuneau să taci din gură şi să suporţi totul cu entuziasm. 


„Vrei să mănânci pâine ? Trebuie să dai cartofi” 


Între timp, dată fiind criza economică în care intrase România, condiţiile de viaţă 
din ţară continuau să se degradeze, afectând categorii tot mai mari de populaţie 
şi pe tot mai multe planuri. Lipsurilor alimentare, care s-au generalizat şi s-au acu- 
tizat, au început să li se adauge şi penuria de produse indispensabile sau de larg 
consum (săpun, detergenti, cosmetice, butelii etc.). Pe deasupra, in prima jumătate 
a anilor '80 au fost introduse şi primele restricţii pentru populaţie în ceea ce priveşte 
consumul energiei electrice şi de gaz metan, fiind supratarifate cantităţile ce depăşeau 
cotele alocate. Conex cu acest aspect, au început să apară şi critici legate de dete- 
riorarea condiţiile de muncă (frigul din fabrici, lipsa iluminatului). 

Cele mai nemultumite categorii erau muncitorii, pensionarii şi locuitorii din 
mediul rural. Primii sufereau pe mai multe planuri: nu puteau şi nu aveau timp 
să stea la cozi pentru a cumpăra produse, care se epuizau până ieşeau ei de la 
muncă (angajaţii diverselor instituţii din oraşe mai puteau pleca tacit pentru a face 
cumpărături atunci când aflau că „s-a băgat” ceva în magazine), salariile lor nu 
erau foarte mari pentru a cumpăra frecvent de la piaţă, iar condiţiile de muncă se 
deteriorau continuu. Persoanele de la tara, chiar dacă nu resimteau acut lipsurile 
alimentare, erau nemultumite de aprovizionarea foarte deficitară cu produse, chiar 
şi cu cele cartelate (care uneori nu erau distribuite mai multe luni), precum şi de 
faptul că de multe ori vânzarea acestora era condiţionată de încheierea unor con- 
tracte de predare către stat a unor animale, cereale sau legume, indiferent dacă 
aveau posibilitatea s-o facă sau nu. Pe deasupra, statul îşi onora foarte greu obligaţiile 


1. ACNSAS, fond Documentar, dosar 328, vol. 1, f. 192. 
2. Ibidem. 

convenite prin aceste contracte, întârziind circa doi-trei ani cu predarea cerealelor 
către cei ce creşteau animale, care astfel ajungeau în situaţia de a cumpăra cereale 
cu care să hrănească animale pe care le predau statului pentru a putea cumpăra 
alimente uzuale, precum ulei, zahăr etc. Restante foarte mari se înregistrau şi în 
ceea ce priveşte predarea către ţărani a cantităților de produse ce le reveneau în 
urma muncii prestate la CAP. 

Un raport către SCAS al Compartimentului de analiză şi sinteză al I.J. Alba, 
din 16 februarie 1982, credem că este edificator : 


Din datele pe care le detinem rezultă că în rândul populaţiei - îndeosebi din mediul rural - 
există încă o stare de nemulţumire generată de lipsa în cantităţi îndestulătoare a unor 
produse, cum sunt: pâine, făină de grâu, mălai, zahăr, ulei. De asemenea, în localităţile 
urbane se simte lipsa produselor lactate, ouă, carne, precum şi a conservelor de carne, 
peşte, pastele făinoase şi dulciurile. La aceste minusuri se mai adaugă întreruperile de 
curent electric, lipsa de căldură şi se comentează în multe cazuri majorarea impozitelor, 
creşterea preţurilor la produsele alimentare, precum şi unele măsuri de constrângere a 
cetăţenilor de a încheia contracte cu statul pentru animale, lapte şi alte produse ori să se 
angajeze că în toamna viitoare vor preda la stat diferite cantităţi de cereale!. 


Locuitorii din Apuseni erau nemulţumiţi de „cantităţile mici de pâine, zahăr, 
ulei, făină de grâu şi mălai ce le sunt distribuite”, de faptul că „drepturile de 
cereale în baza animalelor predate la stat pe bază de contracte nu au fost date 
cetăţenilor” şi că 


în unele localităţi, pentru a determina pe cetăţeni să încheie contracte cu statul pentru 
animale s-au luat unele măsuri de constrângere, cum ar fi: neacordarea drepturilor de 
alimente ce li se cuveneau ori, aşa cum s-a procedat în localităţile Horea, Albac şi 
altele, unde nu li s-au mai eliberat autorizaţii de fabricat ţuică, bonuri pentru lemne 
etc. În com. Avram Iancu s-a stabilit ca persoanelor care nu au contractat animale să 
li se da numai câte 10-15 kg mălai pe an, iar diferenţa s-o dea celor care contractează?. 


De asemenea, în unele localităţi din mediul rural „distribuirea alimentelor a 
fost condiţionată de predarea unor cantităţi de cartofi, ouă ori alte produse”. În 
comunele Vințu de Jos şi Blandiana „li s-a adus la cunoştinţă cetăţenilor că dacă 
doresc să primească pâine ori făină să se angajeze prin semnătură că în toamnă 
vor preda anumite cantităţi de cereale” ; muncitorilor de la Staţia CFR Coşlariu, 
care primeau alimentele cartelate de la chioşcul din staţie, „le-a fost condiţionată 
vânzarea produselor de predarea de către fiecare a unei cantităţi de 2 kg cartofi”. 
După cum vedem, şi de această dată tot muncitorii sunt cei obligaţi să suporte cel 


1. ACNSAS, fond Documentar, dosar 329, vol. 2, ff. 9-10. 
2. Ibidem. 
3. Ibidem. 

mai mult batjocura autorităţilor: nu primeau pâine dacă nu dădeau cartofi, indi- 
ferent dacă aveau unde să-i cultive sau nu. 

În fata tuturor acestor lipsuri, multi locuitori ai judeţului îşi găseau refugiul în 
autoironie - Tanta Lefter „în mod sarcastic a afirmat că «te apucă revolta de atâta 
fericire»” ; Nistor Chioreanu : „«Ni se servesc sfaturi de sobrietate la radio, TV 
şi în presă pentru menţinerea siluetei şi a sănătăţii», fapt ce consideră a fi o grijă 
înduioşătoare pentru sănătatea oamenilor” ; Gheorghe Achimescu: „Se apropie 
timpul urzicilor, dovleceilor, spanacului, vine postul mare şi mai scăpăm de sarmale 
şi cârnaţi” ; alţii însă cad în pesimism, fiind conştienţi de faptul că situaţia se va 
degrada şi mai mult - Laura Munteanu : „În scurt timp vom mânca de la cazan” ; 
Dorin Olteanu: „În curând va urma catastrofa finală” ; Nicolae Radu: „Suntem 
de râsul Europei, nici chiar polonezii nu trăiesc în aşa mizerie şi va fi şi mai rău”!. 

Mult mai radicală a fost însă Maria Haneş, din Cugir, care „pe fondul nemul- 
tumirilor create de lipsa de alimente, întreruperea curentului electric şi a lipsei de 
căldură, s-a dedat la manifestări duşmănoase, afirmând, printre altele, «ne simţim 
ca într-o închisoare a întunericului şi frigului, a lipsei de alimente»”?. Securitatea 
Alba raporta şi faptul că „unii cetăţeni din com. Scărişoara, nemulţumiţi în prin- 
cipal că nu li s-au acordat cerealele pentru animalele predate la stat pe bază de 
contract, intenţionează să meargă în grup în audienţă la conducerea superioară de 
partid şi de stat pentru a se plânge de acest lucru” ; tot ce putea Securitatea jude- 
teana să facă era să raporteze că „organele noastre şi-au intensificat activitatea in 
vederea prevenirii unor fapte de natură a afecta climatul social”. 

În Buletinul informativ al I.J. Alba din 29 septembrie 1982, se arată că în 
rândul muncitorilor de la Combinatul de Produse Sodice Ocna Mureş este o stare 
de spirit nefavorabilă. Motivul: „Pretextează că pâinea ce li se dă este insuficientă 
(în jur de 200-250 grame de persoană)”. Situaţia era asemănătoare şi în comuna 
Cergău Mare, deoarece „nu s-a distribuit uleiul, zahărul şi făina de mai mult 
timp”, iar populaţia „consideră ca insuficientă cantitatea de 250 grame de pâine 
pe zi de persoană”*. După cum se vede, pentru Securitate era un simplu pretext 
cantitatea foarte mică de pâine distribuită populaţiei, „uitând” faptul că Decretul 
nr. 313/1981 prevedea 400 g de pâine pe zi de persoană. Buletinul mai consemna 
şi faptul că „stări de nemulţumire în rândul populaţiei din mai toate localităţile 
judeţului, îndeosebi în cele urbane, există ca urmare a lipsei din unităţile comer- 
ciale a săpunului, samponului şi a detergentilor în cantităţi îndestulătoare”5. Un 
raport similar, din 6 octombrie 1982, debuta în felul următor : 


Ibidem, f. 10. 

Există în continuare o stare de nemulţumire în rândul populaţiei - îndeosebi în rândul 
celei din mediul urban - determinată de lipsa ori existenţa în cantităţi neîndestulătoare 
a unor produse alimentare, cum sunt: produsele lactate (unt, brânză, caşcaval), ouă şi 
carne. Din unităţile ILF lipsesc cartofii şi ceapa, produse ce sunt mult căutate în această 
perioadă. Deşi mezeluri se găsesc în general, se apreciază că sunt de o foarte slabă 
calitate. Totodată, se reclamă şi lipsa din unităţile comerciale a săpunului, detergentilor 
şi a unor produse cosmetice necesare!. 


Se arată apoi că „cei mai nemulţumiţi şi care îşi manifestă îngrijorarea pentru 
prezent şi viitor sunt îndeosebi pensionarii, care afirmă că pensiile au crescut 
puţin, iar preţurile produselor agroalimentare foarte mult, descurcându-se din ce 
în ce mai greu” (erau nevoiţi să apeleze la piaţa liberă, unde preţurile - dată fiind 
lipsa alimentelor din magazine - crescuseră foarte mult), iar urmarea nu era decât 
una singură: mai mulţi locuitori „s-au dedat la afirmaţii negative la adresa con- 
ducerii de partid şi de stat” (loan Marinca din Blaj, Marin Felea din Abrud, 
Gheorghe Iliescu din Aiud, Radu Nicolau şi loan Giurcă din Alba Iulia), iar „unele 
persoane manifestă o stare de pesimism, afirmând că situaţia existentă nu va 
cunoaşte o îmbunătăţire pe măsură ce trece timpul, ci, dimpotrivă, se va inrautati 
tot mai mult”?. 

Opinii critice vehemente exprimau însă nu doar muncitorii şi ţăranii, ci şi 
persoane cu funcţii de conducere în unităţile economice ori în aparatul de stat, ele 
semnalându-se chiar şi printre deţinătorii de posturi politice. În aprilie 1982, I.J. 
Alba raporta că Ilie Pumnea, directorul CPL Sebeş, membru PCR, „faţă de alte 
persoane, a făcut afirmaţii tendentioase şi calomniatoare cu privire la unele măsuri 
luate de conducerea de partid şi de stat, precum şi privind situaţia economico-soci- 
ală din ţara noastră” ; el „consideră că s-au scumpit prea mult produsele alimen- 
tare şi prin aceasta s-ar fi lovit în clasa muncitoare şi îndeosebi in cei cu retributii 
şi venituri mici şi copii multi”*. Pumnea considera că principala cauză pentru 
lipsurile alimentare consta în colectivizarea agriculturii. De asemenea, se arăta că 
„afirmaţii calomniatoare a făcut şi în ceea ce priveşte preocuparea conducerii de 
partid şi de stat pe linie legislativă, apreciind că prevederile unor acte normative 
editate şi intrate în vigoare ar contraveni Constitutiei”*. Opinii identice avea si 
soţia lui, Maria Pumnea, cu toate că aceasta ocupa o funcţie de conducere în 
aparatul de partid, fiind directoarea Casei Pionierilor din Sebeş. Ambii soţi se 
exprimau in fata cunoscutilor „că-i undeva într-o râpă comunismul”5. 

Tocmai de aceea, în toamna lui 1982, când s-a răspândit zvonul că Ceauşescu va 
veni în vizită în judeţ, numeroşi oameni s-au pregătit pentru a-şi expune doleantele 

în fata acestuia, agăţându-se de speranţa că el nu cunoştea situaţia reală, desi 
Securitatea locală transmitea cel puţin săptămânal rapoarte neechivoce către cen- 
tru (la SCAS şi la direcţiile centrale) şi către conducerile organelor judeţene şi 
orăşeneşti de partid. În Buletinul informativ din 1 noiembrie 1982, I.J. Alba arăta 
că „unele persoane sau chiar grupuri de persoane de pe raza unor localităţi din 
judeţ, aflând despre o eventuală vizită de lucru a conducerii superioare de partid 
şi de stat în jud. Alba, intenţionează să înmâneze scrisori şi memorii în care să-şi 
manifeste diverse nemulțumiri” : că buteliile se pun în vânzare foarte rar (la 4-6 
luni), ceea ce-i obliga să folosească reşouri, depăşind astfel numărul de kW repar- 
tizati; „este posibil ca şi unii muncitori de la Întreprinderea de covoare plusate 
din Alba Iulia să reclame nesolutionarea problemei încălzirii halelor” ; Ecaterina 
Bumbu, din Alba Iulia, pentru că nu primea drepturile ca Mamă Eroină etc. ; 
Securitatea locală asigura însă conducerea că „acţionează pentru a preveni crearea 
unor situaţii de natură a impieta buna desfăşurare a unei eventuale vizite a con- 
ducerii superioare de partid şi de stat pe raza jud. Alba”. 

Extinderea şi amplificarea lipsurilor alimentare, la care se adăuga şi conştien- 
tizarea faptului că situaţia nu se va îmbunătăţi prea curând, au determinat apariţia 
primelor forme de protest evoluate. Este vorba de încercările de a organiza greve, 
în speranţa că doar astfel autorităţile vor remedia cât de cât gravele probleme 
alimentare. Poate nu întâmplător, unul dintre primele astfel de proteste din judeţ 
s-a înregistrat în mediul rural, unde populaţia era foarte nemulțumită de modul 
foarte deficitar în care regimul se achita de obligaţii. La sfârşitul lui septembrie 
1982, Martin Kerestesi, şef de echipă la Ferma zootehnică a CAP Ciumbrud, „şi-a 
instigat subalternii să nu mai lucreze, pretinzând să li se dea imediat cantităţile de 
cereale ce li se cuveneau pentru munca prestată în anul 1981”2. Astfel, într-o 
dimineaţă, el şi cei şase subordonați au refuzat să mulgă vacile, sperând că gestul 
lor va îndupleca administraţia şi vor primi cerealele pentru care munciseră. Reacţia 
a fost însă cu totul alta. Securitatea a fost chemată de urgenţă, protestul fiind 
stopat imediat, iar Kerestesi avertizat. Pe deasupra, celor şapte le-a fost imputată 
paguba creată, evaluată la 120 de litri de lapte?. 

Începând cu mijlocul deceniului nouă, condiţiile de trai şi de muncă vor cunoaşte 
o degradare accentuată. Unul dintre factori este grava criză economică în care se 
afla România, recesiunea fiind recunoscută şi în statisticile oficiale. Pentru a depăşi 
acest moment, era nevoie de reforme economice, dar Ceauşescu a adoptat o cu 
totul altă poziţie. Nemulțumit de presiunile creditorilor externi, care îi cereau să 
reformeze economia, liderul de la Bucuresti a luat decizia de a denunța acordul 
cu FMI (1984) şi de a trece la plata accelerată a datoriei externe. Însă obţinerea 
fondurilor necesare stingerii datoriei s-a făcut prin economii severe în unităţile 


1. Ibidem, f. 165. 
2. Ibidem. 
3. Ibidem, f. 149. 

productive, dar mai ales pe seama nivelului de trai al populaţiei. Sunt introduse 
noi restrângeri în ceea ce priveşte consumul de energie electrică (întreruperile 
fiind aproape cotidiene în mediul urban şi zilnice în mediul rural) şi gaz metan!, 
la care s-au adăugat şi rationalizarea benzinei şi restricţiile privind circulaţia auto- 
turismelor. În oraşe, apa caldă era furnizată doar câteva ore în anumite zile din 
săptămână, iar încălzirea centralizată nu mai asigura temperatura optimă în apar- 
tamente. În unele localităţi urbane încep să se perceapă taxe sau să se solicite zile 
de muncă pentru „înfrumusețarea oraşului”. Pentru a forţa creşterea productivită- 
tii muncii, în toamna anului 1983 a fost introdusă munca în acord global, nivelul 
salariilor fiind legat de procentul îndeplinirii planului de către unitatea economică, 
plan fixat însă de la centru, de Comisia de Stat a Planificării (CSP) şi de ministerele 
de resort?. Dar date fiind criza economică, birocraţia şi desele întreruperi de energie, 
de cele mai multe ori planul nu era realizat, ceea ce a condus la reducerea - uneori 
drastică - a salariilor lunare. Acest ultim motiv a constituit de altfel şi scânteia care 
a declanşat revolta muncitorilor de la Braşov din toamna anului 1987. 

Consemnarea de către Securitate a reacţiilor locuitorilor din judeţul Alba ne 
relevă cât de extinsă ajunsese paleta nemulțumirilor populaţiei. Un raport din 2 octom- 
brie 1985 arăta că Irina Schmegner se plânge că ,,ratia de ulei s-a micşorat, laptele 
este de slabă calitate” ; Tamara Joloconshi şi Emilia Hăbăşescu, din Alba Iulia, 
„Şi-au manifestat dezacordul cu privire la măsura ce s-a preconizat de a se asigura 
pe timp de iarnă în apartamente numai cu o temperatură de 12 grade”; foarte 
multe persoane în vârstă „au făcut afirmaţii calomnioase” cu privire la măsura 
preconizată de a ajuta pensionarii din centrele aglomerate să se mute în mediul 
rural’. 


1987. Cutitul a ajuns la os 


Dar Securitatea nu trimitea doar informări, ci lua şi măsuri represive (de regulă 
avertizări) împotriva unora dintre persoanele ce-şi manifestau nemulţumirile într-un 
mod repetat sau mai virulent. De asemenea, vizate de această măsură erau şi acele 
persoane cu influenţă în masă, ce puteau polariza opiniile critice ale populaţiei. 


1. În ianuarie 1985, Comitetul Politic Executiv a decis reducerea iluminatului public şi 
casnic cu cel putin 50% (Dinu C. Giurescu [coord.], [storia României în date, Editura 
Enciclopedică, Bucuresti, 2003, p. 717). Emis la 11 noiembrie 1987, Decretul Consiliului 
de Stat nr. 272 stabilea noi măsuri pentru raţionalizarea consumului de gaze naturale 
şi energie electrică (Oana Ionel, „Am zis noi că întâi de la Braşov porneşte ! ”. Revolta 
din 15 noiembrie 1987 descrisă într-o convorbire telefonică, Caietele CNSAS, nr. 4/2009, 
p. 211). 

2. D.C. Giurescu (coord.), Istoria României..., pp. 707-708. 

3. ACNSAS, fond Documentar, dosar 330, vol. 1, f. 204. 

În ianuarie 1985 a fost avertizat Moise Zoltan Dezso, preot reformat din comuna 
Unirea, care „în mod repetat, faţă de alte persoane, a făcut afirmaţii denigratoare 
cu privire la nivelul de trai din tara noastră, elogiind nivelul de trai din alte ţări”!. 

Din cauza nivelului foarte scăzut de trai din ţară, tot mai multe persoane îşi 
manifestau dorinţa de a fugi în Occident. Securitatea a fost astfel nevoită să-şi 
intensifice în mod serios eforturile pentru a încerca prevenirea tuturor acestor 
tentative. Însă ceea ce a surprins organele de represiune a fost numărul foarte mare 
de tineri care se întâlneau în grup şi discutau despre căile de a ajunge în Occident. 
După cum arată şi rapoartele instituţiei, cei în cauză puteau ajunge la această unică 
soluţie după mai multe întâlniri în care audiau postul Europa Liberă şi apoi comen- 
tau situaţia locală. Spre exemplu, în iulie 1987 a fost destrămat (prin avertizări şi 
influenţări pozitive) un grup de cinci tineri muncitori din Blaj care au decis să 
fugă din ţară după ce, „în mod frecvent, se întâlneau la domiciliile lor şi făceau 
afirmaţii calomnioase şi denigratoare privind unele realităţi social-politice din ţara 
noastră”?. În octombrie acelaşi an, a fost destrămat un grup de 15-20 de tineri din 
satul Pianu de Sus, toţi muncitori la I.M. Cugir, care la final de săptămână orga- 
nizau petreceri unde „sub influenţa emisiunilor postului de radio străin autointi- 
tulat «Europa Liberă» au început să facă comentarii negative vizând nivelul de trai 
de trai din Occident”?. 

Întrucât audierea şi difuzarea ştirilor transmise de Europa Liberă deveniseră 
foarte extinse, din a doua jumătate a anilor '80 Securitatea din judeţul Alba s-a 
limitat la a lua măsuri represive doar asupra celor ce ascultau postul în public ori 
în grup, a celor ce încercau să corespondeze cu postul respectiv ori a elevilor. 
Spre exemplu, la amiaza zilei de 17 mai 1987, Emil Biriş, fochist la Liceul nr. 1 
din Aiud, a intrat în berăria de pe str. Simion Bărnuţiu din oraş şi a pus un radio 
portativ pe tejghea, fixându-l pe frecvenţa postului Europa Liberă. Timp de circa 
25 de minute, cele zece persoane prezente în local au audiat o slujbă religioasă, 
context in care „s-a comentat tendentios situaţia cultelor din tara noastră”, dar 
cum informatorii Securităţii nu aveau nici o interdicţie de a frecventa barurile, 
„aparatul de radio a fost oprit de barman la intervenţia unei surse a organelor de 
Securitate, care a intrat între timp in local”; Biriş a fost avertizat în prezenţa 
directorului şi a secretarului organizaţiei de partid din liceu‘. 

Un caz similar este şi cel al lui loan Avram, din comuna Săsciori, miner la 
Antrepriza de Construcţii Hidroenergetice din Sebeş, care atunci „când se afla la 
domiciliu fixa aparatul de radio pe postul menţionat [Europa Liberă - n.n.] şi îl 
punea să funcţioneze la maximum, pentru a auzi şi vecinii ştirile ce se transmit” ; 

a fost avertizat în 1987, „într-un cadru lărgit, în prezenţa şefilor săi profesionali, 
care au adoptat o poziţie critică, de natură a-l influenţa pozitiv pe cel în cauză”!. 
În februarie 1988 a fost avertizat şi Ernestin Kiraly, strungar la I.M. Aiud, deoa- 
rece „colporta ştirile auzite la «Europa Liberă» faţă de alţi tineri” şi „a solicitat 
postului de radio menţionat transmiterea unor melodii”?. Aceeaşi măsură a fost 
luată şi în cazul lui Constantin Jurcă, mecanic la Combinatul Cupru din Roşia 
Poieni, în aprilie 1988, pentru că difuza ştirile auzite la Europa Liberă, „exercitând 
o influenţă negativă asupra persoanelor cu care venea în contact”?. În august 1988 
au fost atentionati Dan Talău, loan Rusu şi Cristian Popa, elevi în clasa a XI-a la 
Liceul „Iacob Mureşianu” din Blaj, membri UTC, „pentru audierea şi colportarea 
unor ştiri transmise de postul străin de radio autointitulat «Europa Liberă»”*. 

Începând din 1987, când practic oamenii nu mai puteau suporta condiţiile de 
viaţă şi de muncă, au început să apară tot mai multe proteste publice, numeroase 
persoane din judeţul Alba exprimându-și deschis nemulţumirea fata de regim. 

La sfârşitul lui ianuarie 1987, în timpul unei adunări publice organizate la Casa 
de Cultură din oraşul Zlatna, Marius Wolf, în vârstă de 20 de ani, operator chimist 
la Întreprinderea minieră de metale neferoase din localitate, a luat cuvântul şi „a 
făcut afirmaţii şi comentarii tendentioase cu privire la unele realităţi social-politice 
din ţara noastră, a elogiat modul de viaţă din Occident şi şi-a manifestat intenţia 
de a pleca fraudulos din ţară” ; a fost avertizat de Securitate”. Aceeaşi măsură a 
fost luată şi asupra lui Ioan Lazăr, muncitor la I.M. Cugir, care în martie 1988 
„a făcut afirmaţii negative la adresa orânduirii socialiste din ţara noastră şi a 
instigat alte persoane la acte de dezordine”®. 

În aprilie 1988 a fost avertizată şi Maria Schobel, croitoreasă la Cooperativa 
meşteşugărească „Prestarea” din Ocna Mureş, care - fiind nemulțumită de posi- 
bilitatea reducerii salariului din acea lună cu 10% pentru că unitatea a depăşit cota 
de gaz metan alocată — „a încercat să-şi influenţeze colegele de muncă să nu ridice 
retributiile în semn de protest”’. În mai 1988 au fost avertizaţi Ioan Călin şi Emil 
Hârceagă, şoferi la Antrepriza de Construcţii Industriale Alba Iulia, ce locuiau în 
căminul de nefamilişti al antreprizei, care „au instigat muncitorii din cadrul Brigăzii 
de Construcţii Industriale Alba Iulia să se adreseze şi să reclame în grup condu- 
cerii antreprizei unele neajunsuri constatate de ei cu privire la asigurarea unor 


1. Ibidem, f. 44. 

2. ACNSAS, fond Documentar, dosar 393, f. 33. 

3. Avertizat în prezenţa directorului şi a secretarului Comitetului de partid din combinat 
(bidem, f. 78). 

4. Ibidem, f. 197. 

5. ACNSAS, fond Documentar, dosar 392, f. 5. 

6. Avertizat în prezenţa şefului de atelier şi a şefului de secţie (ACNSAS, fond Documentar, 
dosar 393, f. 65). 

produse agroindustriale la punctul alimentar situat în incinta căminului de nefa- 
milişti, creând în acest mod o stare de nemulţumire şi frământări în rândul 
acestora”. 

Erau reprimate chiar şi simple încercări de a obţine satisfacţii minore, fără nici 
un fel de importanţă pentru regim, dacă cel ce avea respectiva revendicare încerca 
să coalizeze în favoarea sa mai multe persoane. Spre exemplu, a fost avertizat 
Victor Posa, din comuna Pănade, muncitor la CPL Blaj, care la 3 iulie 1988 şi-a 
„instigat” colegii să ceară modificarea programului de muncă?. 

De asemenea, Securitatea a început să ia măsuri şi împotriva acelor persoane 
despre care deţinea date că sunt într-atât de nemultumite, încât în orice moment 
ar putea recurge la o formă de protest public. În aceste cazuri se acţiona pentru 
influențarea pozitivă a celor în cauză, de regulă prin intermediul rudelor sau al 
cunoştinţelor apropiate. În august 1988, s-au folosit măsuri de influențare pentru 
temperarea Valeriei Marinău, muncitoare la I.M. Cugir, şi a lui David Mureşan, 
din Blaj, ambii fiind consideraţi „pretabili la acţiuni protestatare, pe baza unor 
nemulțumiri de ordin personal”?. 

Un gest notabil de protest a avut loc în aprilie 1988, când Attila Jakab, student 
în anul III la Institutul Teologic Romano-Catolic din Alba Iulia, „a redactat şi 
afişat la «Gazeta studentului» din incinta institutului o poezie intitulată «Proces-verbal», 
având un conţinut vădit duşmănos la adresa orânduirii noastre socialiste şi a epo- 
cii pe care o trăim, poezie care a suscitat o serie de comentarii în rândul celorlalţi 
studenţi” ; Jakab a fost avertizat chiar în incinta unităţii de învăţământ, „prin 
intermediul rectorului, prof. Hajdu Iuliu”, dar aplicarea măsurii represive nu a 
decurs însă întru totul conform aşteptărilor Securităţii : „În procesul avertizării, 
Jakab Attila a adoptat o poziţie necorespunzătoare şi nu a recunoscut faptul că 
poezia respectivă avea o tentă duşmănoasă. S-a angajat totuşi în scris ca pe viitor 
să manifeste mai mult discernământ şi să evite abordarea unor subiecte susceptibile 
de interpretări în lucrările ulterioare”*. 


Dacă la Braşov a fost posibil, trebuie să încercăm şi noi 


Revolta muncitorilor din Braşov a suscitat imediat şi interesul locuitorilor judetu- 
lui Alba, precum şi al celor din întreaga ţară. Cele mai multe comentarii nu erau 
doar aprobatoare şi elogioase, ci uneori se transformau şi în îndemnuri pentru 
recurgerea la forme de protest similare. Securitatea a luat măsuri represive (avertizări 


Ibidem, f. 114. 
Ibidem, f. 172. 
Ibidem, f. 197. 

şi atentionari) împotriva unui număr mare de astfel de persoane. Acţiunea s-a extins 
timp de peste un an de la eveniment, semn că reverberaţiile acestuia au rămas vii 
în conştiinţa populaţiei. 

Primele avertizate au fost persoanele ce au informat şi comentat revolta în faţa 
unui număr mare de oameni, Securitatea fiind conştientă de faptul că trebuie să 
reacționeze rapid pentru a preveni extinderea protestelor, mai ales că în mai multe 
unităţi economice din judeţ au fost semnalate încercări de grevă după exemplul 
muncitorilor braşoveni. Printre cei avertizaţi s-a numărat loan Mircea Galea, care 
pe 17 noiembrie 1987 „a comentat cele petrecute la Braşov, în prezenţa mai mul- 
tor persoane ce se aflau la clubul Casei de Cultură din Aiud”!. Măsura a fost luată 
şi împotriva lui loan Paşca, operator la Combinatul Roşia Poieni, membru UTC, 
care la 19 noiembrie 1987, „faţă de mai mulţi muncitori, a comentat evenimentul 
de la Braşov prin prisma ştirilor audiate la postul de radio străin autointitulat 
«Europa Liberă»”?. Tot atunci a fost avertizat si Vasile Turlea, pensionar din 
comuna Vinerea. Motivul: „Cel în cauză, în prezenţa altor persoane, a făcut 
afirmaţii calomnioase şi s-a exprimat injurios la adresa unor înalte personalităţi, 
comentând totodată aprobativ cele petrecute la Braşov. În aceeaşi împrejurare, a 
făcut şi unele afirmaţii de natură să-i îndemne pe cei prezenţi la fapte asemănătoare 
cu cele comise la Braşov”?. 

În decembrie 1987 au fost avertizate numeroase persoane care ascultau Europa 
Liberă şi apoi difuzau ştirile transmise cu referire la revolta de la Braşov. Printre 
acestea, s-au numărat : Stanciu Precup (muncitor la Fabrica „Porţelanul” din Alba 
Iulia)“, Marieta Cibu (muncitoare la I.M. Cugir), Traian Bădilă (muncitor neca- 
lificat la Întreprinderea Refractara Alba Iulia). Avertizările au continuat şi in 
ianuarie 1988: Viorel Cristea (muncitor la EGCL Alba Iulia, membru UTC), 
Călin Broscatan (muncitor la IAMU Blaj), Nicolae Panta şi Sabin Harda (pensi- 
onari din Baia de Aries)’. 

Şi mai mare a fost numărul persoanelor atentionate în acea lună pentru comen- 
tarea evenimentelor de la Braşov : Viorica Vesa (ospătăriţă la Restaurantul „Arieşul” 


= 


ACNSAS, fond Documentar, dosar 392, f. 65. 

Avertizat „într-un cadru lărgit, în prezenţa şefului de brigadă şi a şefului de schimb” 
(Ibidem, f. 64). 

A fost avertizat „în prezenţa preşedintelui CAP din localitate” (Ibidem, f. 66). 
Ibidem, f. 71. 

din Alba Iulia), Coloman lambor (pensionar din Alba Iulia), Gheorghe Voju 
(pensionar din comuna Vințu de Jos), Eugen Popovici (radiolog la Policlinica Alba 
Iulia), Gheorghe Davidaş (fochist la Şcoala Generală nr. 1 din Alba Iulia), Viorica 
Vasiu (bucătar la Liceul „Horea, Cloşca şi Crişan” din Alba Iulia), Gheorghe 
Bordea (portar la Căminul Şcolii Generale nr. 1 din Abrud), Paul Takacs şi loan 
Trif (pensionari din Aiud), loan Gărduş (muncitor la I.M. Aiud), Teodor Beldean 
(Alba Iulia) etc.!. 

De asemenea, în acea perioadă, Securitatea judeţeană a trimis aproape zilnic 
informări către unităţile centrale şi organele locale de partid, ce cuprindeau afir- 
matiile şi comentariile unor locuitori ai judeţului referitoare la revolta de la Braşov. 
Spre exemplu, în Buletinul informativ din 4 ianuarie 1988 se arăta că Silviu Ursa 
(39 de ani, membru PCR) şi Augustin Rus, ambii muncitori la Întreprinderea 
Mecanică din Alba Iulia, „au colportat, faţă de colegii de muncă, ştiri transmise 
de postul de radio «Europa Liberă» în legătură cu evenimentul de la Braşov”?. 

Mai multe persoane au trecut şi la pasul următor, exprimându-și aprecierea fata 
de revolta braşovenilor şi susţinând chiar faţă de alte persoane că ar fi necesare şi 
alte proteste similare. Spre exemplu, Gheorghe Bejenaru, inginer-şef la Întreprinderea 
Minieră din Baia de Arieş, membru PCR, a susţinut că „este bun şi câte un duş 
rece, pentru a mai trezi pe unii şefi la realitate” ; o opinie identică a avut şi loan 
Iosa, subinginer din Alba Julia: „Este de acord cu gestul muncitorilor de la Braşov, 
deoarece i-a mai adus la realitate pe cei de sus”, iar Aurel Topârceanu şi Emil 
Stanciu, şoferi la ILF Alba Iulia, constientizau faptul că protestele in masă repre- 
zentau singura cale prin care s-ar fi putut obţine o remediere a situaţiei, ei opinand 
că „dacă am fi uniţi şi hotărâți s-ar putea rezolva toate problemele ce mai sunt 
încă la noi”. La un an după revoltă, în noiembrie 1988, Andrei Gaspar (lăcătuş 
la CPL Blaj) a fost avertizat deoarece „faţă de colegii de muncă s-a declarat de 
acord cu cele petrecute la Braşov în ziua de 15 noiembrie 1987 şi a afirmat că era 
bine dacă asemenea proteste s-ar fi generalizat în toată ţara”. 

Dar oamenii nu s-au mărginit doar la vorbe, ci au trecut şi la fapte. Luând ca 
model revolta muncitorilor braşoveni şi având în vedere faptul că motivele erau 
aceleaşi (scăderea salariilor ca efect al aplicării acordului global, lipsurile alimen- 
tare şi degradarea nivelului de trai), mai mulţi angajaţi de la diverse unităţi eco- 
nomice din judeţ au încercat să iniţieze greve ca formă de protest, toate eşuând 
însă. În noiembrie şi decembrie 1987, Securitatea Alba înregistrează mai multe 
astfel de tentative, cu precădere în zona minieră din Apuseni, unde condiţiile de 
muncă şi de viaţă erau sensibil mai grele decât cele din restul judeţului. 

În fapt, în judeţul Alba, încercări de a organiza greve ca formă de protest faţă 
de condiţiile foarte grele de viaţă au avut loc şi înaintea revoltei braşovenilor, ceea 
ce demonstrează că situaţia era cu adevărat explozivă. Astfel, la 9 septembrie 
1987, Securitatea din I.J. Alba a luat măsuri împotriva a cinci sudori de la Sectorul 
minier Arieşeni al Întreprinderii de Metale Rare din Bucureşti, care, „nemulţumiţi 
de condiţiile de hrană şi cazare asigurate de unitate”, au intrat în grevă spontană. 
Iniţiatori ai protestului au fost Nicolae Mates şi Vasile Iancu, care „au luat hotă- 
rârea de a nu se mai prezenta la lucru, antrenând şi pe ceilalţi muncitori din 
anturajul lor”!. Aflând de acest protest, „organele de Securitate au sesizat condu- 
cerea unităţii”, care i-a atentionat pe cei în cauză că-i va concedia, determinandu-i 
astfel să revină la serviciu; doar Vasile Iancu şi-a continuat protestul, „motiv 
pentru care i-a fost desfăcut contractul de muncă”?. Nici Securitatea nu a rămas 
impasibilă. Mateş a fost avertizat „într-un cadru lărgit, în prezenţa factorilor de 
conducere”, iar „asupra celorlalţi componenți ai anturajului s-au luat şi se conti- 
nud unele măsuri de influențare pozitivă, parte din ele initiate prin mijloacele 
specifice muncii de Securitate”3. Ofițerii de Securitate explicau eşecul partial al 
măsurilor luate (şi anume că Iancu a refuzat să reia lucrul) prin faptul că revendi- 
cările sudorilor erau întemeiate, constatând şi ei că muncitorii trăiau în condiţii 
deosebit de grele ; cum apariţia unui nou protest în zonă nu putea fi prevenită decât 
prin înlăturarea cauzelor, şeful Securităţii judeţene, mr. Gheorghe Lupeş, a sesizat 
conducerea unităţii economice şi organele judeţene de partid despre „neajunsurile 
existente cu privire la hrana şi cazarea minerilor la Sectorul minier Arieseni”*. 

Un prim protest ulterior revoltei de la Braşov s-a înregistrat la 7 decembrie 1987, 
când Samson Cucea, macaragiu la Staţia CFR Zlatna, a aşezat cu macaraua un 
container pe calea ferată de acces la Întreprinderea Metalurgică din Zlatna, blocarea 
acesteia generând sistarea lucrului. Cercetările au stabilit că cel în cauză ar fi comis 
fapta „ca urmare a unei stări nervoase de moment”, fiind doar avertizat?. 

Peste două zile, 17 muncitoare de la Atelierul II amestec-presare din cadrul 
Fabricii Refractara din Alba Iulia au refuzat să muncească la începerea schimbu- 
lui II, în semn de protest faţă de „calculul retributiei pe luna noiembrie 1987, în 
condiţiile aplicării acordului individual”®. Initiatoarea protestului a fost Valeria 
Adam, din satul Tăuţ, comuna Meteş, mamă a patru copii. Ele au reluat totuşi lucrul 
după o oră de grevă, după ce au primit explicaţii din partea inginerului-şef al 
fabricii. Securitatea a intervenit şi ea de urgenţă, Valeria Adam fiind avertizată 

„într-un cadru lărgit, în prezenţa unor factori din conducerea unităţii”, iar Emilia Pelin 
şi Valeria Bercea — care s-au dovedit şi ele a fi foarte vocale — au fost atentionate!. 

Peste o săptămână, Securitatea a consemnat o nouă încercare de grevă, tot în 
zona Munţilor Apuseni. Constantin Achim şi Iosif Ioan Baisan, ambii mineri la 
Brigada de prospectiuni şi explorări geologice Zlatna, şi-au manifestat şi ei nemul- 
tumirea faţă de condiţiile de cazare din comuna Almasu Mare, unde îşi desfăşurau 
activitatea. În consecinţă, deseori „în prezenţa altor mineri, au făcut afirmaţii 
negative cu privire la nivelul de trai din ţara noastră şi s-au exprimat injurios la 
adresa unor înalte personalităţi” ; dorind să atragă atenţia asupra condiţiilor foarte 
grele în care trăiau, la 16 decembrie 1987 ei „au încercat să-i influenţeze pe alţi 
mineri să nu intre in mină să lucreze”?. Nu au reuşit însă să coalizeze alti aderenti, 
astfel încât protestul lor nu a luat forma sperată. Sesizată de informatori, Securitatea 
a intervenit imediat şi aici, cei doi protestatari fiind avertizaţi în prezenţa adjunc- 
tului şefului de brigadă, a secretarului Comitetului de partid din brigadă şi a 
primarului comunei Almaşu Mare’. 

Atmosfera protestatară a persistat în zona Apusenilor. La 30 decembrie 1987, 
Aurel Sghira şi Iulian Bendea, ambii mineri la Mina Hanes, nemulţumiţi de faptul 
că retribuţiile le-au fost diminuate prin aplicarea acordului global, „au îndemnat 
pe alti mineri - fără a putea influenţa pe cineva - să nu mai intre in mină (...) şi 
s-au exprimat injurios la adresa unor înalte personalitati”*. Cei doi au fost nu doar 
avertizaţi de Securitate, ci şi sanctionati contraventional, „pe linie de Miliție”, 
conform prevederilor Decretului nr. 153/1970, iar cu doar câteva zile înainte, 
colegul lor Iosif Feniser a fost şi el avertizat, întrucât „pe fondul unor nemulțumiri 
mentare, a făcut afirmaţii negative la adresa politicii partidului şi statului nostru 
şi s-a exprimat injurios la adresa unor înalte personalităţi” ; toate cele trei averti- 
zări s-au efectuat „în prezenţa şefului Brigăzii miniere Hanes”>. 

Pentru a stăvili aceste încercări de grevă în zonă, Securitatea şi-a intensificat 
eforturile informative şi a trecut la aplicarea de măsuri represive imediat ce obti- 
nea date de la agenţi ce indicau că angajaţii se adunau şi îşi exprimau nemultumi- 
rile faţă de condiţiile de trai şi de muncă. Spre exemplu, la începutul lui ianuarie 
1988 au fost avertizaţi Mihai Vlad şi Grigore-Dorel Pop, mecanici la Întreprinderea 
de Confectii din Baia de Arieş, care audiau emisiunile transmise de Europa Liberă, 
iar informaţiile aflate „le colportau faţă de colegii de muncă şi, sub influenţa 

acestor ştiri, făceau afirmaţii calomnioase şi denigratoare cu privire la unele rea- 
litati social-politice din tara noastră”!. 

Tentativele de a organiza greve au continuat însă, chiar dacă nu cu aceeaşi 
intensitate. De exemplu, în luna iulie 1988, Securitatea le-a atentionat pe Gabriela 
Cheresteşi, Maria Radu şi Maria Stoia, muncitoare la Cooperativa „Progresul” 
din Alba Iulia, care, „nemulţumite de retributiile realizate, au îndemnat colegele 


de serviciu să înceteze lucrul”?. 


Răspândirea de manifeste împotriva regimului 


În paralel, exact în aceeaşi perioadă s-au înregistrat şi alte forme de protest, cum 
ar fi răspândirea de manifeste prin care populaţia era îndemnată să intre în grevă 
sau să se revolte faţă de regim. 

Astfel, în dimineaţa zilei de 7 decembrie 1987, responsabila Magazinului ali- 
mentar nr. 44 din Alba Iulia a găsit „o fituica cu conţinut duşmănos in care se 
menţiona că «Joi 10 decembrie 1987 va fi grevă generală !»”. Manifestul nu a fost 
recuperat de Securitate, el fiind distrus pe loc de cea în cauză, după ce însă a 
anuntat-o pe directoarea adjunctă a ICSMAAP Alba, Marcela Vintan, care a şi 
sesizat Securitatea (ce-i drept, doar a doua zi). S-a ajuns la concluzia că manifes- 
tul a fost introdus în magazin în noaptea anterioară, pe sub uşa de la intrare. Au 
fost luate următoarele măsuri: a fost informat Comitetul Judetean al PCR Alba; 
„se intensifică măsurile de cunoaştere a situaţiei operative din toate obiectivele 
economice, premergător şi în timpul primirii retributiei” (ceea ce denotă faptul că 
Securitatea era conştientă de faptul că atunci când angajaţii vor vedea că au luat 
bani mai puţini erau tentaţi să protesteze) ; „toţi ofiţerii de Securitate vor fi prezenţi 
în obiectivele economice şi vor culege informaţii pentru a stabili din timp cauzele 
şi împrejurările ce ar putea favoriza ori determina situaţii negative ori stări de 
nemulţumire ”?. 

Pe 8 decembrie 1987, seara, au fost găsite de către Securitate şi Miliție şase 
manifeste lipite pe vitrinele unor unităţi economice şi pe porţile unor clădiri situ- 
ate pe bulevardul Republicii şi str. Griviţa Roşie din Blaj. Conform Securităţii, 
acestea aveau „un conţinut duşmănos, ce vizează o înaltă personalitate, forma de 
guvernământ, îndeamnă la nesupunere şi se solicită paine”*. Cum numărul acestor 
manifeste era destul de mare, conţinutul foarte virulent şi fuseseră lipite în timpul 


1. Au fost avertizaţi în prezenţa directorului întreprinderii şi a şefului de schimb (Ibidem, 

zilei în centrul oraşului, ofiţerii din I.J. Alba s-au mobilizat de urgenţă, speriindu-se 
de posibilitatea repetării unei revolte similare cu cea de la Braşov. Imediat s-a 
constituit „o grupă operativă condusă de şeful Securităţii”, care a trecut la con- 
tactarea tuturor informatorilor din Blaj „pentru a stabili persoanele suspecte şi 
eventualele discuţii privind evenimentul respectiv”. Pentru a se identifica autorul, 
s-a trecut la verificarea scrisului în evidenţele Biroului special „S” şi la punerea 
acestuia în urmărire în toate punctele „S” în care se fila corespondenţa pe raza 
judeţului. Totodată, s-a trecut la verificarea probelor de scris aflate în evidente 
aparţinând tuturor „persoanelor pretabile din zonă, cu prioritate elementele din baza 
de lucru, persoanele semnalate ca nemultumite, ascultătorii şi colportorii ştirilor 
transmise de posturile de radio străine şi elemente cu afecţiuni neuro-psihice”!. 
Securitatea a trecut şi la măsuri operative extinse pentru „obţinerea de scripte de 
comparaţie de la persoanele suspecte, inclusiv de la persoanele recent eliberate 
din penitenciar şi [care] se află pe raza oraşului Blaj, de la elevii claselor a ll-a 
şi a 12-a din cadrul liceelor de la acelaşi oraş” ; de asemenea, s-a procedat la 
identificarea tuturor celor aflaţi în delegaţie în Blaj în acea zi şi la „obţinerea de 
la aceştia a unor scripte pentru comparaţie”?. Toate aceste măsuri ample, inedite 
pentru judeţul Alba, dovedesc faptul că organele judeţene de represiune intraseră 
în panică văzând că revolta de la Braşov era urmată în zonă de numeroase încercări 
de grevă şi de chemări la proteste publice. 

Fiind utilizate astfel de măsuri complexe, uneori autorii manifestelor erau 
descoperiţi şi avertizaţi. Spre exemplu, în septembrie 1988, a fost avertizat Iosif 
Victor Popa, pensionar din comuna Lunca Mureş, care „a fost identificat ca autor 
a[l] unor înscrisuri cu conţinut necorespunzător”. 

Aceasta nu înseamnă însă că răspândirea manifestelor împotriva regimului ar 
fi încetat, constatându-se o nouă intensificare în a doua parte a anului 1989, în 
contextul în care deja mai multe state est-europene reuşiseră să iasă de sub mono- 
polul partidelor comuniste. La 27 octombrie 1989, Securitatea a fost informată de 
Victor loan Bleahu, procuror la Procuratura judeţeană Alba, că a găsit în cutia 
poştală „un document cu conţinut necorespunzător”. Era vorba de un manifest 
scris la indigo şi intitulat „Cetăţeni români”, în care se chema la grevă pe data de 
7 noiembrie 1989 şi la alte acţiuni de protest în perioada următoare. Manifeste 
identice au fost găsite şi în cutiile poştale ale altor două persoane ce locuiau în 
blocurile din zonă (cartierul Tolstoi din Alba Iulia)”. În dimineaţa zilei de 23 noiem- 
brie 1989, sesizat de un informator, mr. Alexandru Filip a ridicat un manifest lipit 
pe un stâlp de electrificare de pe bulevardul Transilvaniei din Alba Iulia, aflat 


Ibidem. 

Ibidem. 

ACNSAS, fond Documentar, dosar 393, f. 210. 
ACNSAS, fond Documentar, dosar 530, vol. 2, f. 50. 

într-un loc vizibil si foarte frecventat (in fata Ceainăriei). În raportul întocmit, ofi- 
terul arăta că manifestul avea dimensiunile de 17 X 12 cm şi următorul conţinut, 
scris cu majuscule : „Jos Ceauşescu! Jos regimul! Vrem dreptate, nu congrese. 
Vrem libertate ! Jos «şefii». Ajunge ! Fără reales! Vrem mâncare ! ! ! Jos tâlharii ! ”!. 


Scrisorile anonime de protest 


O altă formă de protest din a doua parte a anilor '80 a fost trimiterea de scrisori 
anonime pe adresa diferitelor organe de partid, instituţii de stat ori mass-media. 
Ne referim la acele anonime în care se protesta faţă de degradarea gravă a condi- 
ţiilor de trai şi de muncă, se critica regimul comunist ori erau criticati Nicolae 
Ceauşescu şi familia acestuia. 

În noiembrie 1985, Securitatea Alba l-a identificat pe Constantin Tomuş (teh- 
nician la I.M. Cugir, membru PCR) ca autor al „unei scrisori anonime cu conti- 
nut necorespunzător adresată unei înalte personalităţi din conducerea de partid şi 
de stat”, în care „a făcut afirmaţii negative cu privire la politica promovată de 
statul nostru în agricultură şi privind nivelul de trai al populaţiei (...) a făcut şi 
unele menţiuni calomnioase şi denigratoare la adresa unei înalte personalităţi şi a 
membrilor familiei sale” ; şeful Securităţii judeţene Alba l-a informat de acest 
aspect pe prim-secretarul Comitetului orăşenesc PCR Cugir, cerându-i totodată să 
dispună măsurile ce trebuie luate împotriva lui Tomus?. În martie 1987 a fost 
avertizat loan Zlatea, tehnician la Fabrica Refractara din Alba Iulia, după ce 
Securitatea a descoperit că el era autorul „unei scrisori cu conţinut necorespun- 
zător, redactată şi expediată în cursul lunii octombrie 1986 pe adresa redactoru- 
lui-şef al ziarului local «Unirea». În scrisoare, printre altele, a inserat ameninţări 
grave la adresa unor persoane cu funcţii de răspundere din cadrul organului jude- 
tean şi municipal de partid” ; avertizarea s-a facut în prezenţa col. Vasile Gheorghe, 
şeful Direcţiei a V-a Cercetări penale, aflat într-un control în județ. 

Peste o lună, a fost identificat un alt autor al unei „scrisori anonime cu conti- 
nut necorespunzător”, în persoana lui loan Bunghez, profesor de matematică la 
Scoala Generală nr. 1 din Alba Iulia, membru PCR, domiciliat în satul Sard. La 
20 ianuarie 1987, el a trimis o anonimă pe adresa Comitetului Politic Executiv al 
CC al PCR, în care „a inserat expresii jignitoare şi calomnioase la adresa orân- 
duirii socialiste şi a conducerii superioare de partid şi de stat” ; Ioan Bunghez şi-a 
recunoscut fapta în fata Securităţii, explicând-o prin faptul că „a fost nemulțumit 
ca urmare a interzicerii circulaţiei autoturismelor proprietate personală şi a nea- 
sigurării unor condiţii optime de transport cu mijloace auto proprietate de stat de 


1. Ibidem, ff. 52-53. 
2. ACNSAS, fond Documentar, dosar 330, vol. 1, f. 248. 
3. ACNSAS, fond Documentar, dosar 392, f. 14. 

la domiciliu la locul de muncă” şi, după cum consemnează raportul Securității, 
„cu cele de mai sus a fost informat organul judeţean şi municipal de partid”!. 

În aprilie 1988 a fost descoperit şi Florea Viorel Tătaru, tehnician la Staţia 
Hidrologică din Alba Iulia, membru PCR, care în noiembrie 1987, în contextul 
revoltei de la Braşov, a expediat o anonimă pe adresa Consiliului Popular al 
Municipiului Alba Iulia („cu menţiunea de a fi în atenţia primarului”), în care 
aducea mai multe critici regimului, invocând mai ales lipsurile alimentare. De 
altfel, el a explicat Securităţii că a recurs la această formă de protest „pe fondul 
unor nemulțumiri de ordin personal, privind situaţia financiară a familiei şi posi- 
bilităţile de aprovizionare cu produse alimentare” ; primarul oraşului Alba Iulia 
a fost şi el informat de Securitate referitor la numele autorului şi motivațiile acestuia?. 
În mai 1988, Securitatea Alba I-a avertizat pe Bujor Cioară (ţăran din satul Geogel, 
comuna Ponor), după ce l-a identificat drept „autor al unei scrisori anonime cu 
conţinut duşmănos expediată pe adresa Radiodifuziunii Române”, consemnând şi 
faptul că „rămâne în atenţia organelor de Securitate”?. 


Protestele pentru încălcarea drepturilor religioase 


Şi în judeţul Alba, o altă cauză ce a declanşat protestele anumitor persoane a 
constituit-o îngrădirea drepturilor religioase. Numărul foarte mare de aderenti pe 
care cultele neoprotestante au reuşit să-l atragă în deceniile opt şi nouă a deter- 
minat regimul ateu să treacă la măsuri administrative şi represive pentru a limita 
cât de cât fenomenul. 

Un astfel de caz este cel al Marianei Vintilă, profesoară de muzică la Şcoala 
Generală nr. 1 din Alba lulia. Conform Securităţii, cea în cauză, membră a cul- 
tului baptist, „a încercat să insufle elevilor idei şi concepţii mistico-religioase”, 
iar în momentul în care profesoara „a refuzat să semneze angajamentul de loiali- 
tate fata de patrie şi faţă de politica partidului şi statului nostru de educare ate- 
ist-ştiinţifică a elevilor”, s-a trecut la luarea unor măsuri represive, la 1 februarie 
1980 fiindu-i desfăcut contractul de muncă. Întrucât cazul ei nu era singular, măsuri 
punitive fiind luate şi împotriva altor credincioşi baptişti din judeţul Alba, Mariana 
Vintilă a încercat să protesteze faţă de nerespectarea libertăţilor religioase, alegând 
calea de a face publice abuzurile autorităţilor prin intermediul postului de radio 
Europa Liberă şi al organismelor internaţionale pentru apărarea drepturilor omu- 
lui. Astfel, ea a luat legătura cu Radu Căpuşanu, baptist din Cluj, membru al 

Comitetului român pentru apărarea religiei şi a libertăţilor de conştiinţă, urmărit 
de I.J. Cluj pentru legături cu Europa Liberă. Folosind datele furnizate de Mariana 
Vintilă, Căpuşanu a reuşit să trimită postului de radio o scrisoare în care descria 
abuzurile regimului faţă de credincioşii baptişti din judeţul Alba. Scrisoarea fiind 
citită pe post şi concedierea profesoarei făcută astfel publică, Securitatea din I.J. 
Alba a intervenit de urgenţă. Şi cum altfel decât tot represiv, prin anchetarea şi 
avertizarea fostei profesoare, în august 1980, care „rămâne în atenţia organelor 
noastre”!. 

Tot pentru tentative de a face publică în străinătate încălcarea de către regim a 
drepturilor şi libertăţilor religioase (pe care în mod propagandistic acesta le garan- 
tase prin semnarea Actului Final de la Helsinki), Securitatea Alba a luat măsuri 
represive şi faţă de aderentii altor culte din judeţ. 

Spre exemplu, în noiembrie 1980 au avut loc două puneri în discuţia colecti- 
velor de muncă, desigur ambele „la sesizarea organelor de Securitate”. Prima 
acţiune s-a desfăşurat la Cooperativa Meşteşugărească „Şurianu” din Cugir şi a 
vizat-o pe Maria Dusciuc, contabil principal şi membră a cultului penticostal. 
Securitatea îi imputa acesteia că „a intrat în legătură cu emisari veniţi în ţara 
noastră, cărora le-a comunicat date despre familia sa şi a altor sectanti fanatici de 
la noi, date ce au fost apoi transmise şi comentate tendentios şi denigrator de 
postul de radio «Europa Liberă»”?. Cealaltă acţiune a avut loc la EGCL Cugir, fata 
de zidarul Matei Henrich, membru al cultului ilegal ,,Crestinii liberi”. Şi în cazul 
lui, tot pentru că „a intrat în relaţii cu emisari ai unor centre sectante din RFG, 
veniţi ca turişti în RSR, cărora le-a furnizat unele date despre unele familii sectante 
de la noi din tara şi faţă de care a invocat lipsa unor drepturi religioase”. Cele 
două persoane mai aveau un element în comun, şi anume că depuseseră cereri de 
plecare definitivă din ţară, Dusciuc în SUA şi Henrich în RFG. De altfel, de aceea 
s-a şi luat decizia de a se aplica în acelaşi timp o măsură identică, probabil în 
urma primirii unei directive de la centru. Şi tot din acest motiv, în timpul pune- 
rilor în discuţie cei doi nu au fost acuzaţi de faptul că protestau faţă de îngrădirea 
drepturilor religioase, ci de încălcarea HCM nr. 18/1972 (care stabilea foarte strict 
tipul de legături permise cu cetăţeni şi instituţii din străinătate). Mai exact, 
celor doi li s-a imputat faptul că au vizitat ambasadele statelor respective. 
Pretextul invocat a constituit însă şi punctul slab al măsurii represive aplicate, el 
constituind şi premisa ce a condus la eşecul acestora. Atât Maria Dusciuc, cât şi 
Matei Henrich au recunoscut în faţa tuturor celor prezenţi că au intrat în ambasade, 
dar au declarat că au făcut-o doar pentru a se interesa de actele necesare emigră- 
rii. Lăsând fără obiect acuzaţia adusă, cei doi şi-au permis să adopte o poziţie 


1. Ibidem. 

demnă în fata adunărilor organizate de Securitate. Esecul este recunoscut în rapor- 
tul din 29 noiembrie 1980 al I.J. Alba către Direcţia I (cea care a coordonat 
măsura) : „Deşi colegii susnumitilor au combătut cu tărie faptele comise şi atitu- 
dinea adoptată, încercând a le demonstra necesitatea respectării normelor de 
convietuire socialiste, aceştia s-au situat pe o poziţie necorespunzătoare, recalci- 
trantă, declarând că nu renunţă la ideea plecării definitive în străinătate” ; cu o 
astfel de atitudine, cei doi nu puteau decât să rămână „în atenţia organelor 
noastre”!. 

În cazurile mai puţin grave, Securitatea Alba a preferat să ia măsura avertiză- 
rii, cu atât mai mult cu cât - după cum am văzut mai sus - aplicarea unor măsuri 
mai complexe nu se dovedea a fi atât de simplă. În aprilie 1981 a fost avertizat 
Daniel Grozav, electrician la Uzina Electrică din Sebeş, membru al cultului pen- 
ticostal, pentru „comentarii tendentioase în legătură cu libertăţile democratice de 
care se bucură cetăţenii patriei noastre, insinuând că acestea n-ar fi depline şi că 
individului nu i se garantează libertatea credinţei”?. 

În aprilie 1989 a fost avertizat şi Nicolae Jidveian, din Blaj, „preot greco-cato- 
lic nerevenit”, referitor la care Securitatea cunoştea faptul că era foarte preocupat 
de menţinerea vie a credinţei interzise de regim: „Desfăşoară o intensă activitate 
pe linia rezistenţei greco-catolice, întreţine legături cu episcopi greco-catolici 
clandestini şi are manifestări duşmănoase la adresa orânduirii noastre socialiste”5. 
Măsura represivă a fost însă luată întrucât fostul preot, în contextul schimbărilor 
din blocul comunist, considerase că venise momentul să se treacă la proteste publice 
şi petitionare pentru a obţine legalizarea Bisericii Greco-Catolice. Raportul Securităţii 
este fără echivoc: „În ultimul timp, Jidveian Nicolae lansase ideea organizării 
unor acţiuni deschise cu participarea tuturor preoţilor nereveniti şi chiar a descen- 
dentilor acestora, pentru a face presiuni asupra autorităţilor să aprobe legalizarea 
fostului cult. De asemenea, susnumitul şi-a exprimat părerea că s-ar impune 
întocmirea unui Apel semnat de către toţi preoţii greco-catolici nereveniti, adresat 
în acelaşi scop autorităţilor de stat”*. 

Însă un protest public cu adevărat serios a fost organizat în vara anului 1988 
de către credincioşii baptişti din oraşul Blaj, faţă de care abuzurile regimului în 
ceea ce priveşte libertatea credinţei erau crase. În anul 1984, autorităţile locale au 
dispus demolarea singurei clădiri de cult folosite de baptiştii din oraş, iar apoi au 
refuzat să aprobe construirea alteia. După patru ani în care au fost lăsaţi fără o casă 
de rugăciuni, credincioşii baptişti din Blaj şi-au expus doleanta în fata secretarului 


1. Ibidem, f. 122. 
A fost avertizat la uzină, în prezenţa directorului (ACNSAS, fond Documentar, dosar 
328, vol. 2, f. 47). 

3. Ibidem. 

4. ACNSAS, fond Documentar, dosar 394, f. 5. 


278 LIVIU PLEŞA 


Consiliului Popular Judeţean Alba, dar şi acesta le-a respins cererea. După cum 
consemna Securitatea, în februarie 1988, acest nou refuz a generat printre baptiş- 
tii din Blaj „o stare de nemulţumire ce tinde să se amplifice” ; totuşi, în acel 
moment, ei nu intenționau să urmeze altă cale decât cea legală, astfel că pentru 
început doreau să meargă în audienţă la prim-secretarul Comitetului judeţean PCR 
Alba, iar „în cazul în care nu vor primi răspuns favorabil se vor deplasa la 
Bucureşti, la conducerea superioară de partid şi de stat”!. Nu au avut însă mai 
mult succes, respingerea solicitării lor dovedind fără dubii că regimul nu avea de 
gând să respecte drepturile religioase ale cultelor legale. În aceste condiţii, cre- 
dincioşii baptişti din Blaj, la iniţiativa pastorului lor, Traian Capotă (descris de 
Securitate drept „element cunoscut cu poziţie ostilă”), au luat decizia de a protesta 
în mod public. În dimineaţa zilei de 10 iulie 1988, pastorul Capotă a ţinut slujba 
religioasă exact pe dărâmăturile casei de rugăciuni demolate. Aceasta a fost ascul- 
tată timp de două ore de circa o sută de persoane, „fiecare având în mâini câte o 
biblie ori alte materiale cu conţinut religios”?. În seara aceleiaşi zile, pastorul a 
ţinut o slujbă similară, la care au participat peste două sute de credincioşi. Numărul 
mare de persoane prezente a alarmat imediat autorităţile, cu atât mai mult cu cât 
la protest au aderat şi alte categorii de persoane, Securitatea recunoscând că „des- 
făşurarea programului religios în condiţiile menţionate a atras atenţia şi altor 
cetăţeni ai oraşului Blaj, unii dintre ei, deşi nu aveau nimic cu preceptele cultului 
baptist, au rămas şi au asistat la program” ; principala problemă o reprezenta însă 
faptul că protestul putea atrage atenţia organismelor internaţionale pentru respec- 
tarea drepturilor omului asupra abuzului regimului comunist?. Securitatea raporta 
că de protest „au luat deja cunoştinţă şi alţi credincioşi de pe raza altor judeţe”, 
iar şapte baptişti americani, aflaţi în vizită în Alba Iulia, au comunicat deja în 
exterior cele întâmplate“. Încercându-se temperarea pastorului, acesta a fost chemat 
la Consiliul Popular Orăşenesc Blaj, unde i s-a cerut să nu mai organizeze astfel 
de adunări. Dar Traian Capotă a refuzat deschis să dea curs acestei solicitări, 
arătând foarte clar autorităţilor locale că este nevoit să facă aşa deoarece baptis- 
tilor nu li se creează condiţii pentru a funcţiona normal. Mai mult, presiunile 
făcute de regim au inflamat spiritele. După cum raporta Securitatea, „acest fapt 
i-a nemulţumit şi mai mult, considerând că au fost chemaţi nu pentru a li se rezolva 
problema, ci pentru a le frâna activitatea”, iar baptistii din Blaj intenționau chiar 


1. ACNSAS, fond Documentar, dosar 393, f. 43. 

2. Ibidem. 

3. „Din datele pe care le detinem rezultă că situaţia bisericii şi credincioşilor baptisti din 
Blaj continuă să fie în atenţia unor organizaţii şi cercuri religioase şi politice reacționare 

de la Blaj” (Ibidem, f. 158). 

să-şi amplifice protestele, pregătindu-se să ţină adunări chiar în faţa Consiliului 
Popular Orăşenesc dacă nu vor primi aprobare pentru a construi casa de rugăciuni 
la care aveau dreptul în mod legal!. 


Boicotarea alegerilor 


O altă modalitate prin care populaţia şi-a exprimat nemulţumirea faţă de putere a 
fost refuzul de a se prezenta la vot cu prilejul diferitelor alegeri electorale : pen- 
tru Marea Adunare Naţională (MAN), Consiliul Popular Judeţean ori pentru 
consiliile populare locale. Opinăm că neparticiparea la procesul electoral constituie 
o formă de protest, dată fiind dorinţa propagandistică a regimului de a arăta popu- 
laţiei interne, precum şi opiniei internationale legitimitatea de care se bucură in 
ţară, drept „argument” fiind adus faptul că peste 99% din populaţie vota candi- 
datii propuşi de PCR. Desigur, nu avem în vedere acele persoane care nu votau 
exclusiv din considerente religioase, precum ar fi mulţi dintre credincioşii ce 
aparţineau cultului „Martorii lui Iehova”. 

Supravegherea campaniei electorale şi a alegerilor MAN din 9 martie 1980 a 
fost codată de Securitate sub numele Acţiunea „Columna 80”, unităţile teritoriale 
trimițând rapoartele către centru la acest indicativ. La 1 martie 1980, Grupa de 
analiză şi sinteză a I.J. Alba informa SCAS că Viorel Moldovan, din Blaj, „a 
afirmat că nici nu vrea să audă de alegeri, deoarece pe cine vor ei tot pe aceia îi 
aleg (...) şi-a propus să-şi facă drum în altă localitate în ziua de 9 martie pentru 
a nu se prezenta la votare”?. Şi nu era un caz singular. Avram Groza, din satul 
Inuri, comuna Vințu de Jos, „a afirmat că nu se va duce să voteze, întrucât ori se 
duce ori nu oricum cei propuşi vor fi aleşi” ; o opinie identică avea şi Nicolae 
Vlad, din aceeaşi localitate, care pe deasupra şi-a argumentat refuzul de a vota 
prin lipsa unei alternative reale: „De aceea, că nu este opoziţie, cei propuşi sunt 
şi aleşi”3. 

La următoarele alegeri generale, din 17 martie 1985, dorinţa populaţiei de a 
se prezenta la vot era şi mai mică, motivelor de mai sus adăugându-li-se şi cele 
generate de nenumăratele lipsuri pe care era nevoită să le sufere. După cum arată 
rapoartele Securităţii, mai mulţi locuitori ai judeţului declarau că nu vor vota 
întrucât sunt nemulţumiţi de: restricționarea consumului de gaz metan, întreru- 
perile zilnice de energie electrică, interzicerea circulaţiei cu autoturismele pe timp 
de iarnă, furnizarea deficitară a apei calde în apartamente („la întâmplare sau 
deloc”), neacordarea de zile libere duminica pe motiv că planul nu era îndeplinit 


1. Ibidem, f. 168. 
2. ACNSAS, fond Documentar, dosar 327, vol. 7, f. 8. 
3. Ibidem, f. 12. 

(muncitorii de la I.M. Alba Iulia au primit o singură duminică liberă în anul 1985 
şi au fost chemaţi cu toţii la muncă inclusiv în ziua votului), „costul regiei este 
ridicat”, lipsa condiţiilor civilizate de transport pentru navetişti etc.!. 

O altă formă de protest legată de alegeri a fost aceea de a scrie pe buletinul de 
vot tot felul de revendicări sau injurii la adresa regimului. Spre exemplu, după 
cum arăta un raport din 16 martie 1985, mai mulţi locuitori din comuna Uioara 
de Sus „au afirmat că pe buletinele de vot vor scrie să li se asigure curent, căldură, 
apă si gaz metan”?. 

Debutul revoluţiei din 1989 s-a reflectat imediat şi în apariţia unor îndemnuri 
la revoltă publică în mai multe zone ale judeţului Alba. La 18 decembrie 1989, 
Securitatea raporta că loan Buşcă, medic în Aiud, membru PCR, „face unele 
comentarii tendentioase pe marginea recentelor evenimente petrecute în municipiul 
Timişoara” şi susţinea faţă de toţi cei cu care se întâlnea că „ar fi bine să aibă loc 
şi la noi astfel de acţiuni protestatare, pentru a atrage atenţia factorilor de condu- 
cere asupra necesităţii îmbunătăţirii radicale a desfacerii produselor alimentare 
către populatie”?. 

Starea de spirit a majorităţii locuitorilor din zonă era oricum aproape explozivă. 
Lipsurile cronice şi generalizate în aprovizionarea cu produse alimentare, bunuri 
de larg consum şi medicamente, frigul din locuinţe şi de la locul de muncă, între- 
ruperile zilnice ale furnizării energiei electrice, rationalizarea consumului de gaz 
metan, restricţiile privind circulaţia autoturismelor şi cumpărarea benzinei etc. 
şi-au pus amprenta asupra psihicului populaţiei, care practic ajunsese la capătul 
răbdării şi aştepta o simplă scânteie pentru a răbufni. Tocmai de aceea, declanşa- 
rea revoluţiei la Timişoara a fost urmată de mişcări similare de revoltă la Cugir şi 
Alba Iulia, unde mase mari de oameni au ieşit în stradă înaintea căderii lui 
Ceauşescu. Şi tot aşa credem că se explică şi violenţa la care s-au dedat unii 
revoluționari faţă de angajaţii organelor de represiune, precum a fost cazul la Cugir, 
un oraş muncitoresc, unde - după cum am văzut - muncitorii au încercat să-şi 
exprime protestele în mod constant încă din 1977. 


Concluzii 


Cazurile de încercări de protest prezentate conduc către o concluzie evidentă, 
aceea că starea de spirit a locuitorilor judeţului Alba s-a acutizat continuu începând 
din 1977, în strânsă legătură cu deteriorarea nivelului de trai. De la o populaţie 

dacă nu favorabilă regimului comunist, cel puţin acomodată cu el (referindu-ne 
desigur la marea masă a locuitorilor), s-a ajuns, la sfârşitul anilor "80, la situaţia 
în care frustrarea şi revolta erau exprimate deschis. Dacă la începutul deceniului 
nouă oamenii îşi mai permiteau să fie autoironici şi să spună bancuri cu teme 
politice, peste doar câţiva ani acestea dispar, fiind înlocuite cu injuriile la adresa 
regimului, dar mai ales a lui Nicolae Ceauşescu şi a familiei acestuia. Oamenii 
conştientizau foarte bine că „geniul Carpaţilor” era principalul vinovat pentru 
foamea, frigul şi condiţiile mizerabile de viaţă şi de muncă în care erau nevoiţi să 
trăiască. 

În judeţul Alba nu au apărut disidenti de amploare naţională, una dintre cauzele 
principale fiind faptul că nu exista o masă mare de intelectuali de vârf, lipsind 
universităţi, teatre sau institute de cercetare (cea mai importantă instituţie cultu- 
ral-ştiinţifică din judeţ era practic Muzeul Unirii). După cum se poate observa şi 
din exemplele prezentate, imensa majoritate a persoanelor care au încercat să-şi 
exprime protestul a fost formată din simpli muncitori, cărora le-au urmat - ca 
pondere - ţăranii şi pensionarii şi un număr deloc de neglijat de ingineri şi pro- 
fesori. Aceasta explică, în opinia noastră, şi tipologia formelor de protest din 
judeţul Alba, care nu depăşeşte nivelul încercărilor de grevă. Oamenii se chinuiau 
să găsească o minimă rezolvare a nevoilor lor primare (mâncare, căldură, bunuri 
de consum), astfel încât nu mai aveau energia mentală necesară pentru a susţine 
şi revendicări din gama libertăţilor. 

În judeţul Alba, în anii ’80, regimul comunist a fost contestat cu preponderență 
de muncitori şi ţărani, aşadar exact de acele categorii în numele cărora PCR pre- 
tindea că guvernează tara. Retinem şi faptul că imensa majoritate a persoanelor 
ce au încercat să protesteze împotriva regimului erau membri PCR sau UTC, ceea 
ce demonstrează încă o dată că aderenţa de masă a partidului era pur formală, iar 
prăpastia dintre nevoile populaţiei şi modul în care Ceauşescu vedea „binele popo- 
rului” atestă tocmai dictatura instituită de regimul comunist. 

După cum am văzut, Securitatea a intervenit în toate cazurile în care locuitorii 
judeţului au încercat să-şi exprime protestul. Măsurile represive luate au fost 
preponderent avertizări, cărora li s-au adăugat atenţionări, punerea în discuţia 
colectivelor de oameni ai muncii şi influenţări pozitive. Este vorba aşadar de măsuri 
represive de tip preventiv, de o duritate redusă, Securitatea încercând să preîntâm- 
pine apariţia unor forme de protest mult mai virulente, cum a fost, spre exemplu, 
revolta muncitorilor din Braşov. Ele se vor dovedi însă foarte eficiente, întrucât, 
cu foarte rare excepţii, toate persoanele în cauză şi-au recunoscut „vina”, au 
semnat declaraţii prin care se angajau să nu mai comită fapte de natura respectivă 
şi apoi nu au mai ridicat probleme regimului. Amplitudinea mult mai scăzută a 
protestelor (atât în ceea ce priveşte conţinutul critic, cât şi al difuzării în rândul 
unor mase mai mari de oameni) şi mai ales lipsa lor de continuitate au făcut să 

nu fie necesară aplicarea unor măsuri mai aspre (trimiterea în instanţă, arestarea, 
internarea în instituţii neuropsihiatrice, interzicerea părăsirii domiciliului etc.), 
care au fost luate în cazul majorităţii disidentilor cunoscuţi ai României şi parti- 
cipantilor la revoltele muncitoreşti deschise. Nu în ultimul rând, utilizarea unor 
metode cu o mai mare încărcătură represivă ar fi fost şi ilegală, întrucât în cvasi- 
majoritatea cazurilor persoanele respective nu puteau fi acuzate de încălcarea nici 
uneia dintre legile României. Cu atât mai mult cu cât s-au înregistrat eşecuri chiar 
şi atunci când s-a încercat punerea în discuţia colectivelor de oameni ai muncii 
prin folosirea unor pretexte privind comiterea unor abateri de la lege. 

Succesul metodelor preventive aplicate de Securitatea din I.J. Alba faţă de 
persoanele ce încercau să-şi exprime protestul faţă de regim se datorează în parte 
temerii celor în cauză de a-şi pierde locul de muncă. Şi tot din acest motiv, nu 
avem nici solidarizări cu protestatarii, o altă cauză pentru care aceştia sunt redusi 
la tăcere. După cum s-a văzut din exemplele oferite — sudorul Vasile Iancu şi profesoara 
Mariana Vintilă -, atunci când măsurile preventive eşuau, se trecea la desfacerea 
contractelor de muncă. De altfel, aplicarea măsurilor represive consta deseori doar 
în avizarea celor în cauză că îşi vor pierde locul de muncă dacă se vor menţine 
pe aceeaşi poziţie. Aşa se explică şi prezenţa cel puţin a unui membru al condu- 
cerii unităţii economice în timpul tuturor avertizărilor ce nu erau efectuate la sediul 
Securităţii. Iar stresul suplimentar de a-şi căuta un nou loc de muncă, care uneori 
era imposibil de obţinut în localitatea de domiciliu (inginerul Nicolae Cleja a fost 
trimis în Aiud, ca şi cum in Alba Julia n-ar fi fost nici o fabrică), era exact ceea 
ce nu-şi dorea nici o persoană în anii '80, când singura preocupare era aceea de 
a reuşi să cumpere produsele alimentare şi de larg consum necesare traiului. 

Notabile sunt şi măsurile represive luate faţă de tineri, inclusiv asupra unor 
elevi de 15 ani. Securitatea a reacţionat astfel cu fermitate la un fenomen nou-apă- 
rut în anii '80: numeroasele grupuri de tineri care se adunau pentru a asculta 
Europa Liberă, prilej cu care şi comentau ştirile audiate. Aparent, duritatea meto- 
delor utilizate a fost mai redusă (atentionari, puneri în discuţia corpului profesoral 
etc.), dar trebuie s-o raportăm la faptul că personalitatea elevilor era încă în for- 
mare, contactul uneori brutal cu Securitatea fiind greu de crezut că nu a lăsat urme 
asupra psihicului acestora. În fapt, instituţia represivă chiar asta şi urmărea, 
inducerea fricii de la o vârstă cât mai fragedă, tinerii primind astfel o ,,lectie” 
pentru viitor prin care să înţeleagă care vor fi consecinţele încălcării „normelor 
convietuirii socialiste”. 

Un alt aspect ce reiese din rapoartele Securităţii este faptul că aproape întot- 
deauna erau transmise şi organelor judeţene şi locale de partid informaţii concrete 
referitoare la măsurile represive luate. Totodată, nu de puţine ori, avertizările erau 
făcute în prezenţa secretarului organizaţiei de partid din unitatea economică în 
care muncea persoana asupra căreia se lua măsura. De asemenea, Securitatea a 

informat organele de partid şi referitor la disfunctionalitatile din ce în ce mai 
extinse şi mai grave care existau în judeţ în ceea ce priveşte aprovizionarea cu 
alimente ori alte aspecte ale degradării acute a condiţiilor de trai. Prin urmare, 
dacă adăugăm şi rapoartele foarte numeroase către CID şi unităţile centrale, nu 
credem că se poate susţine teza conform căreia conducerea regimului nu cunoştea 
care era situaţia reală din ţară sau că ar fi fost străină de metodele utilizate de 
Securitate pentru a menţine populaţia nemulțumită sub control. 


Partea a lll-a 


Liliana Corobca 


Reacţii la cenzura comunistă 


Abstract. In the communist regime, the censorship was not exercised only by DGPT (General 
Department for Press and Publications) - the censorship institution. There were „editorial 
censorship”, made by employees of the magazines, publishing houses, radios and televisions 
etc. ; „repressive censorship” executed by the political department (political control) of the state 
security organizations (political police) ; ideological censorship, made by party leadership, 
which had the first and last word in banning or accepting for publication (the party gave indi- 
cations to the DGPT) ; the ,,inside” censorship, which caused authors to guess the ideological, 
aesthetic, political regulations of her/his work over numerous stages of the control. But the main 
institution of censorship exercised the most important and the largest operations of censorship 
and control. An army of censors was actually in charge of the whole process of banning, dis- 
covering the authors, information, ,,anti-Soviet” and harmful works. In this paper we present 
some examples of reactions during the main stages of censorship. 


Keywords: censorship, control, political police, banned publications 


În regimul comunist, prin cenzură avem în vedere o serie de instituţii cu atri- 
butii de control, reglementare, pază, etalonare, pedeapsă, manipulare, interdicţie 
poliţienească. Modul de a reacţiona la cenzură a fost diferit ca formă de manifes- 
tare şi ca intensitate, dependent de perioada temporală sau de autorităţile care au 
efectuat interdicțiile. Spre deosebire de alte timpuri şi alte regimuri, câteva dintre 
statele comuniste, printre care şi România, au avut parte şi de instituţii speciale, 
care se subordonau direct Consiliului de Miniştri, având statut semi-clandestin 
(oficial nu exista cenzură în regimurile comuniste). Departe de a fi fost unica 
instituţie care a practicat cenzura, departe de a-i fi aparţinut deciziile în materie de 
cenzură, aceasta a avut totuşi, atât timp cât a existat, cele mai multe atribuţii în 
domeniul cenzurii. În România, această instituţie a fost Direcţia Generală a Presei 
şi Tipăriturilor şi s-a constituit după modelul instituţiei cenzurii din URSS - Glavlit’. 

După 1944, armata sovietică împreună cu consilierii săi iau parte la implemen- 
tarea, în toate ţările „eliberate”, a sistemului sovietic al cenzurii. Instituţii similare 
Glavlit-ului încep să apară în blocul ţărilor socialiste. La 20 mai 1949, în urma 
deciziei Consiliului de Miniştri nr. 484, Prezidiul Marii Adunări Naţionale a 
Republicii Populare Române emite Decretul nr. 214 „pentru transformarea Ministerului 
Artelor şi Informaţiilor în Ministerul Artelor”. Articolul II al acestui document 
stipulează : „Direcţia Presei şi Tipăriturilor din fostul Minister al Artelor şi 
Informaţiilor se transformă în «Direcţia Generală a Presei şi Tipăriturilor» care va 
funcţiona pe lângă Consiliul de Miniştri al Republicii Populare Române”?. Conform 
Decretului nr. 218 „pentru organizarea Direcţiei Generale a Presei şi Tipăriturilor 
de pe lângă Consiliul de Miniştri al Republicii Populare Române”, emis tot la 20 mai 
1949, atribuţiile nou-infiintatei instituţii a cenzurii erau următoarele : 


a) Redactează Buletinul Oficial al Republicii Populare Române ; b) Autorizează apari- 
tia oricăror tipărituri : ziare, reviste, programe, afişe etc., luând măsuri pentru respec- 
tarea conditiunilor legale de imprimare ; c) Autoriz[eaz]4 tipărirea cărţilor de tot felul, 
în Capitală şi Provincie ; d) Autoriz[eaz]4 difuzarea şi colportajul cărţilor, ziarelor şi 


1. Glavlit s-a înfiinţat în anul 1922 şi s-a tradus prin „Direcţia Generală pentru Literatură 
şi Tipărituri” până în 1933, fiind în subordinea Narkompros-ului - Comisariatul Popular 
al Educaţiei ; ulterior s-a numit „Direcţia Comitetului Comisarilor Poporului pentru 
Apărarea Secretelor Militare şi de Stat în Presă”, iar din 1946 se subordonează 
Consiliului de Miniştri. 

2. Arhivele Naţionale Istorice Centrale (în continuare ANIC), fond Comitetul pentru Presă 
şi Tipărituri (CPT), dosar 10/1949, fila 3. 

oricăror altor tipărituri, precum şi importul sau exportul de ziare, cărţi sau obiecte de 
arta; e) Reglementează conditiunile de funcţionare a librăriilor, anticăriilor de cărţi, 
bibliotecilor publice, depozitarilor de ziare, depozitarilor de cărţi etc. ; f) Redactează şi 
difuzează presei comunicările oficiale ale Consiliului de Miniştri şi coordonează activi- 
tatea serviciilor de presă ale ministerelor, departamentelor şi institutiunilor publice’. 


Ar fi incorect să considerăm însă că cenzura comunistă s-a instaurat în România 
în 1949, odată cu înfiinţarea DGPT. Prima operaţie importantă a cenzurii începe 
încă din 1944, printr-o operaţie care s-a numit „defascizare”, ce s-a soldat cu 
epurarea a zeci de mii de cărţi, cele mai multe fără nici o legătură cu mult invo- 
catul „fascism”. Începutul cenzurării cărţilor în regimul comunist trebuie consi- 
derat acel Decret-lege nr. 364 din 2 mai 1945, semnat de Regele Mihai, în 
temeiul articolului 16 din Convenţia de Armistitiu, „pentru retragerea unor anumite 
publicatiuni periodice şi neperiodice, reproduceri grafice şi plastice, discuri, 
medalii şi insigne metalice” ; decretul a apărut în Monitorul Oficial, nr. 102 din 
4 mai 1945, fiind republicat în broşura Publicaţiile scoase din circulaţie până la 
1 August 1945, editată de Ministerul Propagandei?. Primele reacţii faţă de cenzură 
sunt, de fapt, primele atitudini faţă de procesul de epurare a cărţilor din primii 
ani ai regimului comunist. 


Reacţii la epurarea cărţilor 


Operația de epurare a cărţilor a fost coordonată de Comisia Aliată de Control, ai 
cărei ofiţeri dădeau indicaţii exacte şi controlau apoi îndeplinirea lor. Consilierii 
culturali din cadrul Ministerului Propagandei erau cei care răspundeau de „cură- 
tarea” librariilor, bibliotecilor şi anticariatelor de publicaţii „duşmănoase”. Reacţiile 
la această barbarie nu au fost atât de vehemente precum ar fi fost de aşteptat. 
Epurarea personalităţilor publice, marile schimbări intervenite imediat după un 
război cu multe jerfte umane au vulnerabilizat, probabil, reacţia populaţiei faţă de 
noile tragedii. Au existat totuşi situaţii când pretenţiile sovietice au fost atât de 
exagerate, încât până şi un consilier regional de propagandă din Iaşi, adică un 
funcţionar de încredere al noului regim, Constantin Nicuţă, a îndrăznit să-şi 
exprime dezacordul şi să se opună: 


Luându-se în discuţie problema epurării cărţilor cu conţinut fascist, s-a format, sub 
preşedinţia subsemnatului, o comisie care să cerceteze pe teren modul cum s-au aplicat 
dispoziţiile legii. Membrii comisiei aliate de control au cerut ca această comisie, din 


ANIC, fond CPT, dosar 13/1950 f. 57. 
. Documentul a fost reprodus în Paul Caravia (coord.), Gândirea interzisă. Scrieri cen- 
zurate. România 1945-1989, Editura Enciclopedică, Bucureşti, 2000, pp. 24-28. 

care fac parte şi doi ofiţeri ai Armatei Ruse, să controleze, în afară de librării şi anti- 
cării, bibliotecile particularilor şi ale instituţiilor publice. Subsemnatul am obiectat că 
legea a cărei aplicare o controlăm nu pomeneşte nimic de bibliotecile particularilor din 
locuinţele cetăţenilor şi că ea nu dă nimănui nici un drept de a intra în locuinţa parti- 
culară a cuiva şi a-i controla şi epura cărţile. Afară de faptul că acţiunea aceasta ar fi 
ilegală, dar ea ar produce, în mod evident, şi consecinţe politice neplăcute. Faţă de 
aceste obiecţii ale mele, conferinţa a decis să se amâne, deocamdată, controlul locuin- 
telor particulare!. 


Altă reacţie vine din partea unor editori şi librari care, după ce au primit pri- 
mele indicaţii de epurare (liste cu volume ce urmau a fi scoase din circulaţie), au 
încercat să distribuie cărţile problematice vânzătorilor ambulanti spre a fi vândute, 
evitând controlul vigilent al oficialităților. Dar aceştia se vor afla în atenţia cen- 
zorilor care, in cele din urmă, vor reuşi să controleze şi să desființeze aceasta 
activitate. Există o serie de documente în arhiva cenzurii, care prezintă efortul 
cenzorilor de a stabili identitatea acestor vânzători şi „sursele de aprovizionare” 
ale „colportorilor”. Într-un raport din 1948 se menţionează că: 


Odată cu reglementarea circulaţiei cărţii, o serie de indivizi, deținători ai unor stocuri 
de romane polițiste, s-au grăbit să le arunce pe piaţă la preţuri cât mai reduse, pentru 
a lichida stocurile, dacă e posibil mai înainte de 15 februarie. Aşa s-a făcut ca centrul 
Capitalei să fie în permanenţă inundat de diverşi copilandri şi indivizi fără căpătâi, 
vânzători ai acestor cărţi. Deşi am dus la miliţie o serie de colportori, am căutat să 
aflu sursele lor de aprovizionare, în cursul zilei de sâmbătă 12 crt. am făcut o serie de 
investigatii’. 


În cele din urmă, lupta dintre cenzor şi „colportor” se termină cu victoria 
cenzorului: „În cursul dimineţii am cercetat regiunea: B-dul 6 martie, B-dul 
Republicii, B-dul Bălcescu, pentru a vedea dacă mai există colportorii de romane 
politiste. Am constatat că nu se mai difuzează astfel de carti”?. 

Urmau a fi pedepsiţi nu doar librarii sau anticarii, ci şi persoanele care refuzau 
să participe la procesul propriu-zis al epurării cărţilor. Uneori vom putea depista, 
din referatele cenzorilor, şi reacţia persoanelor care încearcă să se împotrivească 
ordinelor de epurare. Iată ce i se răspunde, de pildă, unui cenzor din provincie : 
„Deoarece din rapoartele dvs. de activitate pe lunile august, septembrie, octombrie 
1948, reiese indolenta manifestată de învăţători în munca de epurare a bibliotecii, 
vă rugăm a ne da toate datele precise (numele învățătorului, şcoala, comuna) 
pentru a putea lua măsuri în consecinţă”. Un grup de cenzori care controlează 


ANIC, fond Ministerul Propagandei Naţionale (MPN), dosar 2914, f. 33 f-v. 
ANIC, fond CPT, dosar 8/1949, f. 194. 

Ibidem, f. 179. 

ANIC, fond Ministerul Artelor şi Informaţiilor, dosar 199/1948, f. 203. 

Biblioteca Regională a Aşezămintelor „Astra” din Sibiu (în iunie 1950) îşi exprimă 
nemulţumirea : 


Echipa noastră nu este ajutată din punct de vedere technic de colectivul Astrei care, 
deşi este mic la număr (3-4 persoane), ar putea să inventarieze cu mai multă tragere 
de inimă. De altfel, am discutat cu Directorul Bibliotecii, care este inspectorul nostru 
de presă şi care ne-a promis că va dinamiza oamenii din colectivul său. În legătură cu 
aceasta, eu propun Dir. G-rale să trimită o notă informativă Comitetului pentru Aşezămintele 
Culturale - Dir. Bibliotecii - care ar trebui să scoată doi din oamenii existenţi acum la 
această bibliotecă. E vorba de bibliotecarul şef Gherasim, care în mod ostentativ nu 
lucrează nimic în timpul cât echipa noastră triază cărţile, care a păstrat cu deplină 
conştiinţă cărţi interzise în bibliotecă şi care ia apărarea cărţilor pe care echipa le scoate, 
încercând în acest fel să abată oamenii noştri dela principiile trasate de noi. În al doi- 
lea rând, e vorba de bibliotecara Cristea, de la Periodice, care a dat lectorilor (mai cu 
seamă elevi) cărţi nedifuzabile, cărţi vulgarizatoare în legătură cu educaţia sexelor, 
neducând nici o muncă de îndrumare pentru lectura cărţii noi’. 


Citind acest document, trei responsabili au promis să ia măsuri (scriind fiecare 


indicaţii pe câmpul paginii). Peste câteva zile, la 18 iunie, alt cenzor întâmpină 
dificultăţi la Caransebeş, unde la „tipografia de stat resp[onsabilul] nu este de 
acord cu un control din partea cenzurii, motivând că, dacă tipografia este între- 
prindere de stat, ce rost mai are controlul statului prin cenzură”?. În timpul unui 
control la Biblioteca Centrală Universitară (BCU) din Bucureşti, cenzorii rapor- 
tează : „Ajutorul dat de BCU n-a fost susţinut, iar personalul Bibliotecii a facut 
greutăţi discutând lucrările scoase din circulaţie şi difuzând operaţia de control. 
Acest lucru a fost comunicat conducerii serviciului, care a solutionat această lipsă 
a personalului Bibliotecii împreună cu Dir. Bibliotecii Tov. Mironescu”?. Ion 
Nistor*, personalitate marcantă, în calitate de director al Bibliotecii Academiei, a 


a 


ANIC, fond CPT, dosar 5/1952, f. 171. 

Ibidem. 

Ibidem. 

Ion Nistor (1876-1962) a fost istoric, profesor universitar şi om politic. Doctor în 
istorie şi academician (din 1915), director al Bibliotecii Academiei (1945-1947), el a 
fost, între altele, rector al Universităţii din Iaşi în perioada 1933-1940. Membru al 
Consiliului Naţional Român din Bucovina care a proclamat Unirea în 1918, membru 
PNL, din partea căruia a devenit senator pe viaţă, începând cu anul 1937, Ion Nistor 
a ocupat fotoliile de ministru al Muncii şi al Cultelor în două guverne liberale. A fost 
arestat, în fapt internat fără nici o decizie judecătorească, în „noaptea demnitarilor” (5-6 mai 
1950) şi deţinut la Sighet până în 1955, când a fost adus la Penitenciarul Malmaison şi 
anchetat, după care a fost eliberat (IICCMER, Fişe matricole penale - personalităţi, 
disponibile on-line la adresa http : //www.iiccr.ro/index.html ? lang = ro&section = fise_ 
detinuti _politici/personalitati, accesat la 15.08.2015). 


292 LILIANA COROBCA 


fost înlăturat din funcţie sub acuzaţia că „încalcă legea de aplicare a Armistițiului, 
deoarece a ordonat păstrarea pe mai departe a publicaţiilor retrase din circulaţie”!. 


Reacţii la cenzura editorială 


După părerea unui specialist rus al cenzurii (sovietice), Dmitri Babicenko, ierar- 
hia controlului ideologic al cărţii arăta în felul următor: „Secretarul responsabil 
al cărţii sau redactorul ediţiei - Glavlit - Direcţia propagandei - secretarul sau 
secretarii CC pentru ideologie - conducătorul suprem. Desigur, de întregul sistem 
era nevoie doar în cazuri rare. De obicei, funcționau doar câteva elemente ale 
acestui lung şir”?.La această ierarhie, Arlen Blium* adaugă autocenzura, mentio- 
nând că acest sistem s-a impus în URSS începând cu anii '30*. 

În România, a fost nevoie de mai puţin timp pentru ca sistemul să funcţioneze : 
în anii '50, aceste etape ale cenzurii se succedau deja ireproşabil. Pe scara ierarhică 
cenzorială, cu o treaptă mai jos decât DGPT, se aflau redactorii din edituri. Există 
două opinii în privinţa activităţii acestei categorii: 1) redactorii au avut atribuţii 
cenzoriale hotărâtoare ; şi 2) redactorii s-au luptat alături de autori împotriva 
cenzurii. În Censorship : A World Encyclopedia, redactorii sunt consideraţi mai 
degrabă „autorii decât victimele cenzurii”5. Analizând cenzura redacțională sovie- 
tică, Arlen Blium observă că, dacă în primii ani de instaurare a puterii sovietice 
erau şi redactori care încercau să apere o lucrare valoroasă, cu timpul, aceştia au 
făcut front comun cu cenzorii : „În anii '40-'50, redactorii îi înlocuiau pe cenzori, 


1. Cicerone Ionitoiu, Victimele terorii comuniste. Arestaţi, torturați, întemnițați, ucişi. 
Dicţionar, N-O, Editura Maşina de scris, Bucureşti, 2005, p. 142. 

2. MJI. baGnuenko, Ilucamenu u yensopoi. Coeemexaa aumepamypa 1940-x 20006 nod 
nonumuueckum koumponeu LK (D.L. Babicenko, Scriitorii şi cenzorii. Literatura sovie- 
ticd din anii 1940 sub controlul politic al CC), Rossia molodaia, Moscova, 1994, 
p. 148. 

3. Arlen Victorovici Blium (1933-2011), cercetător al cenzurii comuniste sovietice, autor 
al lucrărilor Behind the Scenes at the „Ministry of Truth” : The Secret History of the 
Soviet Censor, 1917-1929 (1994), The Soviet Censor during the Era of Total Terror 
(2000), How it was Done in Leningrad: The Censor during the Years of the Thaw, 
Stagnation and Perestroika (2005). 

4. A.B. Birom, Cosemckaa yen3ypa e ənoxy momanbnoeo meppopa 1929-1953 (A.V. Blium, 
Cenzura sovietică în epoca terorii totale 1929-1953), Akadem. Proiekt, Sankt-Petersburg, 
2000, disponibilă on-line la adresa http : //opentextnn.ru/censorship/russia/sov/libraries/ 
books/blium/total/ (accesat la 15.06.2015). 

5. Mathew Little, „Editors”, în Derek Jones (ed.), Censorship : A World Encyclopedia, 
Fitzroy Dearborn, Londra, Chicago, 2001, p. 717. Pentru ,,autor” e folosit cuvantul per- 
petrator (,,autorul crimei”). 

lăsând în seama acestora doar controlul secretelor militare şi economice” ; con- 
ducătorii editurilor erau, de obicei, lucrători şi activişti de partid de mare încredere 
şi, împreună cu redactorii, „concurau la asprimea cenzurării textelor cu cenzorii 
propriu-zişi”!. În această privinţă, Nadejda Mandelştam susţine că „pentru un scri- 
itor era mult mai îngrozitor un redactor de carte decât un cenzor, pentru că la 
cenzură ajungea cartea deja periată. Redactorul era cel care se lega de fiecare firişor 
şi nimic nu scăpa atenţiei lui”?. În tări precum Ungaria sau Germania de Est, care 
nu au avut instituţii oficiale ale cenzurii (Glavlit-uri), redactiile şi editurile aveau 
rolul unor „centre de control al gândirii, cu sau fără birouri speciale de cenzura”>. 
Poetul Ştefan Augustin Doinaş foloseşte chiar sintagma „cenzură editorială” : 


Bineînţeles, cenzura editorială începea - mă refer la anii din urmă - şi se manifesta pe 
trei nivele. Se recomanda redactorului care citea textul să fie primul cenzor al acelui 
text. Directorul editurii, sau un superior din ierarhia editorială, avea obligaţia să cen- 
zureze încă o dată. Şi, în sfârşit, a treia cenzură era făcută de cenzorul oficial, care, 
aşa cum am spus, era plătit pentru lucrul acesta. Se întâmpla uneori ca în cazurile 
speciale însuşi un adjunct al ministrului, cum a fost de pildă sinistrul personaj Mihai 
Dulea, să ceară să citească unele manuscrise şi să intervină personal“. 


Tiberiu Avramescu, redactor şi editor cu multă experienţă, descrie câteva scan- 
daluri de la Editura de Stat pentru Literatură şi Artă (unde fusese angajat), urmate 
de disponibilizări ale redactorilor, în urma activităţii acestora. Motive puteau 
constitui : o proză de Felix Aderca, in care acesta descria, printre altele, o coadă la 
ouă, Jurnalul Annei Franck, în limba germană, care apăruse cu o copertă pe care 
figura Steaua lui David, considerată a fi un simbol al sionismului naţionalist, anto- 
logia Poezia română modernă alcătuită de Nicolae Manolescu, care a inclus câţiva 
autori legionari sau plecaţi în exil etc.5. Redactorii trebuiau să dubleze activitatea 
cenzurii, de aceea nivelul lor politico-ideologic, de multe ori discutabil, trebuia 
„Tidicat”. Iată ce-şi aminteşte Avramescu despre această perioadă aparent absurdă : 


Într-una dintre multele şedinţe din anii 1958-1959, când toţi redactorii editurii primiseră 
sarcina imperativă să-şi găsească greşeli ideologice pentru care să-şi facă o severă 


1. A.V. Blium, Cenzura sovietică... 
Ibidem. 

3. Pierre Kende, „Censorship in Hungary” şi Dusan Havlicek, „Public Information in the 
Soviet Political Systems”, Research project, Crises in Soviet-type Systems, Study no. 9, 
Köln, 1985, p. 45. 

4. Stefan Augustin Doinas, ,,Cenzura a viciat constiintele”, Agora, vol. V, nr. 1, ianua- 
rie-martie 1992, p. 34. 

5. Tiberiu Avramescu, ,,Cenzura in edituri (reflectii memorialistice)”, in Marian Petcu 
(coord.), Cenzura in spaţiul cultural românesc, Editura Comunicare.ro, Bucuresti, 
2007, pp. 419-425. 

autocritică, m-am autoflagelat pentru că publicasem într-o antologie din opera lui George 
Panu (Pagini alese, ESPLA, 1958) câteva fragmente din amintirile acestuia despre 
Junimea, în care societatea ieşeană şi mentorul ei, Titu Maiorescu, neagreat pentru 
„estetismul” său, ar fi fost prezentaţi într-o manieră favorabilă ; în aceeaşi şedinţă, 
Liviu Călin, poet şi editor de excepţie, şi-a făcut autocritica pentru că ar fi fost de 
acord cu publicarea unor versuri pro-monarhice în volumul I de Opere, Gr. Alexandrescu 
(apărut în 1957), iar - în alt plan - Romulus Vulpescu a fost sever sancţionat pentru 
că se căsătorise religios (cu Ileana Vulpescu). 


După asemenea „prelucrări”, redactorii erau în stare să taie jumătate din carte : 
„În aceşti ani [1958-1959] s-a pregătit pentru tipar un volum de «pagini alese» ale 
scriitorului poporanist Spiridon Popescu, autor minor al unor scrieri pline de 
compasiune pentru țărănime ; de teama unor posibile «intervenţii obligatorii» 
dictate de cenzură, volumul a fost redus în redacţie la mai puţin de jumătate din 
manuscrisul iniţial, aşa încât moştenitorii scriitorului, care primiseră un avans de 
50% din drepturi, ar mai fi trebuit să returneze nişte bani la apariţia cărţii”?. 

Dimpotrivă, Valeriu Râpeanu, directorul Editurii Eminescu, insistă la un 
moment dat în memoriile sale asupra luptei care „se ducea zi de zi în redactiile 
ziarelor, revistelor, ale editurilor, în faţa manuscriselor care luau drumul tiparului 
şi care se «întorceau» cu obiecţii mai mult sau mai puţin însemnate, în discuţii nu 
o dată tensionate”3. Înşelarea forurilor superioare de către redactori, curajul de 
care aceştia dădeau dovadă sunt alte momente ale mărturiei : 


Dar, în acelaşi timp, a existat şi lupta pe care putem să o numim cum vrem : rezistenţă, 
împotrivire, disimulare, asumarea răspunderii de către editori, conducători de publica- 
tii şi chiar de direcţii de la Ministerul Culturii. Pentru că trebuie să vorbim cu toată 
sinceritatea : notorietatile de astăzi s-au ridicat pe seama cărţilor apărute în condiţiile 
de atunci, ale unor înfruntări nu o dată dramatice. Şi să mai observăm un fapt: în anii 
1990-1991 a apărut un număr însemnat de cărţi, cu banderole care mai de care mai 
sforăitoare : Carte interzisă de cenzură, Ediţie necenzurată şi alte variante pe aceeaşi 
temă. De la un moment dat, banderolele au dispărut de la sine. Nimeni nu le-a interzis. 
Dar toţi şi-au dat seama că mulţi grafomani şi veleitari, ale căror cărţi nu apăruseră 
din pricina precaritatii artistice, voiau să profite şi să-şi creeze un statut de persecutați, 
de interzisi*. 


Editurile uzau de anumite „trucuri” pentru a scoate cărţile dorite. Râpeanu 
povesteşte cum se alcătuiau planurile editoriale : 


1. Ibidem, p. 419. 

2. Ibidem. 

3. Valeriu Râpeanu, „Faţa văzută şi nevăzută a cenzurilor”, în Ilie Rad (coord.), Cenzura 
în România, Editura Tribuna, Cluj-Napoca, 2012, p. 105. 

4. Ibidem, pp. 109-110. 

Îmi amintesc cum într-o zi l-am aflat pe bunul meu prieten, Vasile Nicolescu, pe atunci 
director al Direcţiei Literare Editoriale din Consiliul Culturii, răscolind arhiva, pentru 
a întocmi un răspuns la o cerere imperioasă a forurilor superioare, legată de tipărirea 
operei lui Mircea Eliade: în ce plan anual şi la ce poziţie a figurat fiecare carte de 
Mircea Eliade tipărită la noi în ţară. Pentru că „înşelarea” forurilor superioare începea 
de la alcătuirea planurilor editoriale, care se trimiteau la Comitetul Central. Ceea ce 
se făcea în primul rând era „cosmetizarea ideologică” a planului, adică înscrierea în 
fruntea lui a volumelor lui N. Ceauşescu şi apoi ale Elenei Ceauşescu, a „lucrărilor 
cu caracter teoretic”, dedicate construcţiei socialismului, partidului etc. Acestea, colec- 
tate de la toate editurile, ocupau câteva pagini. Urmau lucrările beletristice, inspirate 
din anii socialismului, punând în evidenţă faptele exemplare ale oamenilor muncii etc. 
Şi acestea ocupau câteva pagini. Mulfumiţi că ele există, obosiţi să citească sute de 
pagini, cei de sus, după câteva „indicaţii” de ce ar mai trebui, după unele eliminări ale 
unor nume care „săreau în ochi”, după ce secretarii sau şefii de cabinet îşi mai plăteau 
unele polite, după ce numărau de câte ori apăreau unele nume, mai ales din trecut, şi 
se spunea că este prea mult - Iorga în primul rând, dar nu era singurul -, aprobau 
planul. Această subtilă amalgamare făcea însă să treacă prin urechile acului nume şi 
opere indezirabile, iar la enervările din momentul apariţiei să se arate că volumul... a 
fost aprobat la fila cutare, poziţia cutare. Cel puţin, în ultimii ani, Radu Constantinescu 
şi Lenuta Docsănescu, adjuncti în Direcţia amintită, căpătaseră o adevărată dexteritate 
în amalgamarea titlurilor din plan, în evidenţierea celor care făceau plăcere şi in tri- 
miterea celor ce puteau stârni nemulțumiri fie mai la coada planurilor, fie în alte 
capitole, fie să le înconjoare de titluri cu prezentări sforăitoare!. 


Există şi cazuri, consemnate de autori sau istorici literari, când „greşelile” 


redactorilor nu sunt involuntare, ci gesturi de curaj şi de frondă la adresa puterii. 
Referindu-se la perioada ceauşistă, Marian Popa observă schimbările în atitudinea 
unor redactori : 


Nouă e totuşi acum tolerarea unor redactori, lectori şi directori curajoşi, care pot fi 
evident destituiti după un timp sau transformați în contrariul a ceea ce profesaseră. 
Victor Felea e îndepărtat de la Tribuna din cauza unui grupaj de poezii de Ileana 
Malancioiu, aprobat de el în 1982; Stelian Motiu, redactor-şef al revistelor Viața studen- 
fească şi Amfiteatru, e demis după apariţia poemelor Anei Blandiana, în decembrie 1984, 
în Amfiteatru, redactorul de carte Gheorghe D. Vasile e concediat in 1988 de la „Ion 
Creangă” după apariţia unui volumaş de poezii pentru copii al aceleiaşi, iar redactorul-şef 
Viniciu Gafiţa, obligat să se pensioneze. Unii editori se plictisesc cândva să mai lupte 
pentru cărţile altora : confruntarea cu cenzura devine pierdere de timp şi de energie nervoasă. 
Textul cenzurat trebuie înlocuit cu altul care trebuie şi el citit, textele modificabile trebuie 
modificate de autori care impută editorilor lipsa de lealitate şi de demnitate în raport cu 
inamicii literaturii. Editorul sfârşeşte prin a prefera cărţile conformiste ; el are o fami- 
lie de întreţinut, viata sa poate fi totuşi mai uşoară şi aceasta depinde de el’. 


NR 


Ibidem, pp. 107-108. 
Marian Popa, Istoria literaturii române de azi pe mâine, vol. II, Editura Semne, 
Bucureşti, 2009, p. 120. 

Cenzura securităţii, câteva reacţii 


În triumviratul partid-Securitate-cenzură, aceasta din urmă avea rol de executant 
atât al instrucţiunilor partidului, cât şi al unor sarcini ale Securităţii. În general, 
relaţia cenzurii cu Securitatea nu s-a redus doar la o colaborare fructuoasă. 
Adevărata cenzură, prealabilă în cazul multor opere, se făcea în birourile Securităţii, 
când scriitorii (suspectaţi) erau urmăriţi, iar opera acestora, confiscată, nu mai 
ajungea la tipar. În România, Securitatea nu a avut misiuni diferite faţă de mode- 
lul sovietic, iar cei care nu cunoşteau dedesubturile şi mecanismele sofisticate ale 
cenzurii puteau să confunde deseori activitatea acestora. Un astfel de exemplu îl 
constituie „Lista manuscriselor şi cărţilor confiscate de la domiciliul autorilor (şi 
al cunoscutilor) pentru a fi folosite şi drept corp delict”! din volumul Gândirea 
interzisă. Scrieri cenzurate. România 1945-1989, coordonat de Paul Caravia. 
Mentionand că lista manuscriselor publicate nu este completă, autorul adaugă: 
„Ea ilustrează, în special, un segment din activitatea cenzurii care, adesea, se 
identifica şi cu acţiunea de urmărire (filaj), dar şi de pătrundere în domiciliile 
vizate sau de perchezitionari în vederea arestării şi inculpării în diferite cauze 
penale”?. Această activitate nu aparţinea, de fapt, instituţiei cenzurii (DGPT), ci 
instituţiei Securităţii, ambele concurând la cenzurarea, pedepsirea, reeducarea 
scriitorilor şi la instaurarea controlului total în societate. 

În general, cele mai multe documente privind relaţia de colaborare a Glavlit-ului 
cu organele Securităţii din URSS sunt, în majoritatea cazurilor, cereri cu liste de 
autori, discuri, referate, pe care cenzorii sunt rugaţi să le studieze şi să se pronunţe 
asupra caracterului lor (difuzabil sau nedifuzabil). KGB trimitea la Glavlit nu doar 
liste cu cărţi, ci şi cu persoane care au plecat din URSS sau au înaintat cereri de 
emigrare, din rândul autorilor de literatură ştiinţifică sau artistică, scriitori, jur- 
nalişti, compozitori, pictori, urmând ca opera acestora să fie retrasă din librării 
şi biblioteci. Menţionăm că liste asemănătoare ajungeau şi la DGPT prin filiera 
partidului, nu a Securităţii. Tot KGB furniza cenzurii literatură în regim samizdat 
şi Glavlit trebuia să hotărască dacă materialele în cauză au fost vreodată publicate 
oficial sau nu şi dacă textele trimise pot fi sau nu difuzate în regim de liberă cir- 
culatie. Cantitatea acestor tipărituri nu era deloc neglijabilă (122 de titluri, 1.818 
file într-o singură listă“). 


= 


Paul Caravia (coord.), Gândirea interzisă..., pp. 569-602. 

2. Ibidem, p. 569. 

3. Iensypa e Coeemcxom Corse. 1917-1991: Toxymenmoi, Coct. A.B. brom; komm. B.T. 
BonoBnukoB (Cenzura în Uniunea Sovietică, ed. de A.V. Blium, com. V.G. Volovnikov), 
ROSSPEN, Moscova, 2004, pp. 466-467. 

4. Ibidem, p. 451. 

După părerea unui cercetător rus, V. Volovnikov, dacă n-ar fi fost cenzura, n-ar 
fi existat nici samizdatul!. Acest neologism, ajuns celebru, a fost creat de poetul 
Nikolai Glazkov (1919-1979), care afirma într-o poezie : „Samizdat - acest cuvânt 
eu l-am creat/ Încă din anul patruzeci...”, iar în 1949 el a scris pe coperta cule- 
gerii de versuri: Samsebiaizdat („Singur m-am editat”) care, cu timpul, a ajuns: 
„Samizdat”?. Publicaţiile samizdat nu treceau prin sistemul sofisticat al cenzurii, 
se publicau clandestin, ilegal deci, şi chiar dacă nu erau întotdeauna anti-comuniste, 
asemenea tipărituri erau confiscate şi interzise. Într-o notă secretă a KGB către 
Comitetul Central din 7 februarie 1969 despre difuzarea „literaturii necenzurate” 
sau a „samizdatului”, după ce face o caracterizare a lucrărilor care circulă astfel, 
preşedintele Comitetului Securităţii de Stat, Andropov, aduce la cunoştinţa parti- 
dului următoarele : 


Având în vedere că difuzarea literaturii dăunătoare din punct de vedere politic aduce 
un prejudiciu serios educaţiei cetăţenilor sovietici, in special intelectualitatii şi tinere- 
tului, organele Securităţii iau măsuri îndreptate împotriva activităţii autorilor şi a 
difuzării „samizdatului” şi a localizării influenţei negative a operelor necenzurate asupra 
oamenilor sovietici. În 1968, un număr semnificativ al celor implicaţi în activitatea 
samizdatului au fost supuşi profilacticii sociale. Unii autori ostili şi distribuitori de astfel 
de documente, corupători ai ordinii sociale sovietice, au fost traşi la răspundere penală?. 


Prin lupta dusă împotriva publicării neoficiale a tipăriturilor, Securitatea con- 
tribuia la întărirea Glavlit-ului. Publicaţiile samizdat au circulat, mai ales după 
1970, în URSS, Polonia, Cehoslovacia, Ungaria şi RDG. 

În România, supraviețuitorii, dar şi cercetătorii sistemului comunist ajung, de 
comun acord, la concluzii tranşante privind rolul Securităţii în domeniul cenzurii : 


Eu cred că Securitatea - în mediul literar - a fost principalul instrument de cenzură. 
[...] Prin sursele din jurul scriitorilor, prin oamenii din redactii care ofereau manus- 
crisele la lectură securiştilor în avanpremieră, se ducea o muncă de „influențare pozi- 
tivă” : „Scoate fraza asta, pune altă frază, omoară personajul acesta, încheie cartea 
altfel”. Aceştia sunt cenzorii Securităţii pe care i-a folosit împotriva scriitorilor cu 


rezultate directe asupra operei“. 


1. Ibidem. 

2. Ibidem. 

3. Hcmopua coeemcxou nonumuyeckou yen3ypol. Joxymenmol u kommenmapuu. 1917-1993. 
OrBeTCTBeHHbIM COCTaBHTeIb H PyYKOBOAMTeIb TBOpueckoro konnekruBa T.M. LopaeBa 
(Istoria cenzurii politice sovietice. Documente si comentarii. 1917-1993, editor respon- 
sabil si coordonator al colectivului de creatie T.M. Goreaeva), ROSSPEN, Moscova, 
1997, pp. 193-194. 

4. Germina Nagat, în Scriitorul, Cenzura şi Securitatea, Bujor Nedelcovici şi invitaţii săi, 
Editura Allfa, Bucureşti, 2009, pp. 60-61. 


298 LILIANA COROBCA 


După desfiinţarea DGPT, rolul Securităţii în controlul cărţii a sporit, după cum 
era de aşteptat: „Începând cu vara anului 1983 - după numai şase ani de la des- 
fiinţarea cenzurii - am putut să ne convingem de un lucru pe care doar îl bănuiam 
de o vreme: în realitate, controlul asupra presei şi literaturii era coordonat de 
Securitate”!. Notele şi referatele pe care cândva editurile le trimiteau la DGPT 
mergeau acum (după 1977) la Securitate : „În ultima perioadă, cenzura era reali- 
zată de edituri, iar referatele de lectură erau trimise la Securitate. Le-am găsit în 
dosarul meu”?. 

Implicarea Securităţii nu se rezumă însă doar la aceste activităţi. Dacă ne 
întoarcem la cenzura sovietică, vom menţiona că cele mai semnificative elemente 
ale activităţii acesteia ajunseseră, încă din anii '50, articole ale Codului penal al 
URSS cu nr. 70 („agitaţie şi propagandă anti-sovietică”), nr. 190-191 („difuzare 
intenţionată a informaţiilor false, care denigrează sistemul sovietic”) şi articolele 
identice ale codurilor penale ale republicilor sovietice; pe baza lor, în anii 
1958-1966 au fost judecate 3.448 de persoane, iar în 1956-1987 alte 8.1455. Erau 
arestaţi nu doar autorii, ci şi dactilografii, corectorii, cenzorii, pentru că au per- 
mis difuzarea informaţiei ,,contrarevolutionare”. 

Participarea la cenacluri, lectura unor cărţi interzise puteau constitui probe 
împotriva unor scriitori. Cei mai mulţi scriau texte care nu ajungeau, desigur, la 
cenzură, ci la Securitate şi asemenea „dovezi” grave erau invocate pentru pedep- 
sirea autorilor. 

Pe 10 noiembrie 1956, poetul Virgil Carianopol este arestat şi condamnat 
„pentru uneltire contra ordinii sociale, conform art. 195 Cod penal. Motivul real 
era frecventarea unui cerc literar care se desfăşura în casa soţiei lui Pamfil 
Seicaru”*, iar conform altei surse: „Activitatea [lui] infracţională a constat in 
discuţii duşmănoase ce preconizau schimbarea regimului şi compunerea unor 
poezii reacţionare”?. 

În acelaşi an, scriitorul Paul Goma, „cel mai cunoscut opozant al regimului 
atât cât s-a aflat în ţară, cât şi după ce a fost forţat să emigreze în Franţa, [...] a 
fost arestat prima dată la 24 noiembrie 1956, atunci când, în timpul Revoluţiei din 


1. Cseke Péter, „Limitarea libertăţii presei minorităţilor (1919-1989)...”, în Ilie Rad 
(coord.), Cenzura în România, p. 316. 

2. Bujor Nedelcovici, „Cenzura şi autocenzura”, România literară, nr. 23, 2012, p. 7. 

3. Arlen Blium se referă la „Bibliocidul total” din perioada comunistă, când descrie 
procesul de epurare a cărţilor din URSS (vezi Sovetskaja cenzura v epokhu totalnovo 
terrora — Cenzura sovietică... 

4. IICCMER, Fişe matricole penale, disponibile on-line la adresa http : //www.iiccr.ro/index. 
html ? lang=ro&section=fise_detinuti_politici/personalitati (accesat la 15.08.2015). 

5. Cicerone Ionitoiu, Victimele terorii comuniste. Arestati, torturați, întemnițați, ucişi. 
Dicţionar D-E, Editura Maşina de Scris, Bucureşti, 2002, p. 56. 

Ungaria, a citit pasaje din romanul Durerile facerii, în care erau descrise abuzu- 
rile colectivizării”!. 
Un caz deosebit este cel al poetului Vasile Pânzaru, care, 


înzestrat cu un talent poetic deosebit, a lăsat multe poezii, care au circulat printre 
deţinuţii din închisorile comuniste. Nepermitandu-i-se să-şi continue studiile, a profe- 
sat ca tâmplar la Suceava, continuând să scrie şi să participe la şedinţele Cenaclului N. 
Labiş, fapt ce i-a atras o a doua arestare, la 22 septembrie 1970, după ce la 4 iunie, 
în cadrul unei perchezitii, Securitatea îi luase tot materialul literar găsit în casă. După 
două luni de anchetă, a fost condamnat, la 17 noiembrie 1970, la încă 6 ani de închi- 
soare. Poeziile confiscate la percheziţie fuseseră trimise, spre analiză, la Academia 
Română, şi 6 dintre ele fuseseră găsite ca purtând germenii unor „atitudini anti-sociale”. 
Detenţia la Aiud, la Zarcă. Procesul i-a fost rejudecat şi, la 8 septembrie 1972, a fost 
achitat şi eliberat (condamnarea i-a fost casată, ca „eroare judiciară”). Volume publi- 
cate: Dincolo de azi (1994), Coşmar în noaptea veacului (1996), Amprente pe Golgota 
Lumii (1998). 


Unor scriitori li se părea că trimiterea textelor în străinătate poate constitui o 
soluţie pentru schimbarea regimului. Cei care erau prinşi trimițând texte in stră- 
inătate erau, de asemenea, supuşi pedepselor. Un exemplu în acest sens îl consti- 
tuie cazul lui Victor Valeriu Martinescu, avocat şi poet, care, 


în 1950, sub pseudonimul Haiduc, a trimis la Paris un manuscris cu versuri intitulat 
România, tara mea. Volumul, publicat la Paris sub îngrijirea lui Virgil Ierunca, în 
colecţia „Caiete de dor”, nr. 10, a stârnit mare vâlvă. Securitatea nu a reuşit să-l 
identifice pe autor până în 1957, când soţia acestuia i-a destăinuit unei foarte bune 
prietene cine se ascundea sub pseudonim. Arestată şi supusă presiunii, a mărturisit 
adevărul şi la Securitate. Martinescu Victor a fost ridicat de pe stradă şi dus la Securitate. 
Bătut în timpul anchetei. Înainte de pronunţarea sentinţei, preşedintele tribunalului i-a 
dat să pipăie una din probele procesului, volumul său publicat şi în limba engleză - The 
Roumania my Country -, după care i-a anunţat condamnarea la moarte. A fost ţinut 
patru săptămâni în camera condamnaților la moarte de la Penitenciarul Jilava, după 
care, în primăvara lui 1960, pedeapsa a fost comutată în muncă silnică pe viaţă. Eliberat 
în 1964 cu Decretul de grațiere 411°. 


Marie-Beatrice Ghizdăreanu : „A scris şi adunat dovezi despre deţinuţii politici, 
ororile din închisori şi persecuțiile politice, documente pe care a încercat să le 


1. IICCMER, Fişe matricole penale - personalităţi, http: //www.iiccr.ro/index. 
html ? lang =ro&section = fise_detinuti politici/personalitati (accesat la 15.08.2015). 

2. Cicerone Ionitoiu, Victimele terorii comuniste. Arestati, torturați, întemnițați, ucişi. 
Dicționar P-Q, Editura Maşina de Scris, Bucureşti, 2006, p. 134. 

3. Cicerone Ionitoiu, Victimele terorii comuniste. Arestati, torturați, întemnițați, ucişi. 
Dicționar M, Editura Maşina de Scris, Bucureşti, 2004, p. 124. 

trimită în Franţa. A fost condamnată la 10 ani de închisoare, pentru deținerea de 
manuscrise cu conţinut subversiv şi uneltire contra ordinii sociale”!. 

Cenzura punitivă, exercitată de Securitate, a coincis, de cele mai multe ori, cu 
cenzura preventivă, exercitată în primii ani de instituţia cenzurii, preluată apoi şi 
de edituri. După cum am văzut însă din exemplele prezentate anterior, Securitatea 
îşi asumase atribuţii tot mai generoase în domeniul cenzurii, concurând la acest 
capitol, mai ales după desfiinţarea DGPT, numai cu activitatea organelor de par- 
tid. 


Autocenzura 


Una dintre cele mai puternice reacţii faţă de cenzura instituţionalizată este auto- 
cenzura, considerată „mai periculoasă decât constrângerile institutionale”’, „treapta 
cea mai de jos în procesul de control şi de asemenea cea mai periculoasă”? şi 
„probabil cea mai răspândită formă de suprimare a informaţiilor şi ideilor”. În 
regimul comunist, formele exagerate de autocenzură s-au manifestat, în primul 
rând, după primii ani de teroare şi violenţă, la care au fost supuşi autori, texte, 
reviste, edituri; de altfel, apariţia autocenzurii se explică prin „efectul pur al 
ameninţării”5. Au fost epurati, trimişi în închisori nu numai oponenții noului 
sistem, ci şi potenţialii oponenți. Cine avea totuşi curajul să continue cariera de 
scriitor într-un asemenea regim trebuia să aibă şi laşitatea necesară pentru a se 


1. Cicerone loniţoiu, Victimele terorii comuniste. Arestati, torturați, întemnițați, ucişi. 
Dicţionar F-G, Editura Maşina de Scris, Bucureşti, 2002, pp. 221-222. Conform altei 
surse: „Ghizdăreanu Beatrice, născută la 27.04.1931 în Câmpulung Moldovenesc, 
Suceava. Fiica lui George şi Alexandrina. A fost arestată la 4.01.1963 şi condamnată 
la 10 ani t.g. pentru «uneltire». A fost închisă la Văcăreşti, Jilava. A fost eliberată la 
27.07.1964 prin D. 411/1964. În ciuda pedepsei a continuat să scrie versuri anti-comu- 
niste. După eliberare, a lucrat drept contabilă în cadrul Centrofarm, Securitatea urmă- 
rind-o prin DUI” (IICCMER, Dicționarul femeilor închise, lucrare in curs de apariţie). 

2. Jean-Michel Ducomte, La censure, Editions Milan, Toulouse, 2007, pp. 34-35. 

3. Manfred Jăger, „Das Wechselspiel von Selbstzensur und Literaturlenkung in der DDR”, 
în „Literaturentwiklunsprozesse ”. Die Zensur der Literatur in der DDR, herausgeben 
von Ernest Wichner und Herbert Wiesner, Edition Suhrkamp, Frankfurt am Main, 1993, 
p. 22 

4. E. Windrich, „Self-censorship”, în Derek Jones (ed.), Censorship..., p. 2188. Despre 
autocenzură, vezi şi Pascal Durant, La censure invisible, Actes Sud, Arles, 2006, p. 17; 
Herman Ermolaev, Censorship in Soviet Literature, 1917-1991, Rowman and Littlefield 
Publishers, New York, Londra, 1997, pp. 148-152. 

5. Jean-Paul Valabrega, „Fondement psycho-politique de la censure”, Communications, 
nr. 9, 1967, p. 116. 

încadra în tematica admisă ; „în acest caz se instituia o cenzură a fricii de a nu 
greşi, teama de a nu ieşi din cadrul prestabilit prin direcţiile expuse în noua for- 
mulă de control a cuvântului scris”!. 

Autocenzura, „această mutilare voluntară a personalităţii creatorului”?, a pre- 
supus să scrii publicabil din start, „cenzura interioară fiind un fel de mecanism 
de apărare care preîntâmpină ciocnirea cu cenzura exterioară”?, iar „cenzorul din 
interior” ajunge să fie mai sever decât cenzorul „din afară”*, după cum afirmă 
Arlen Blium. Scriitorul rus Vladimir Voinovici scria că „cenzorul principal în 
Uniunea Sovietică este frica”> (şi nu doar în Uniunea Sovietică, ci în întreg blocul 
comunist). Scriitorilor şi publicistilor li se cerea supunere totală, în numele unor 
concepte democratice frumoase şi inaltatoare, dar greu de depistat, precum liber- 
tate, dreptate etc. (Scriitorului satiric Mihail Volpin îi aparţine aforismul: „La 
noi, în Uniunea Sovietică, e permisă doar presa liberă, orice altă presă este 
interzisă”). Un sinonim al autocenzurii care se vehiculează şi astăzi este „cenzura 
interioară”. Vom întâlni afirmaţii de tipul: în regimurile totalitare, „asistăm la 
acest fenomen ciudat de interiorizare a cenzurii, a cenzurării de către scriitorul 
însuşi a propriei opere, când o scrie”’. Scriitorul Ştefan Augustin Doinaş propunea 
o caracterizare a cenzurii interioare, 


modalitate extrem de perfidă, extrem de vicleană de a vicia gândul oamenilor şi de a 
îngrădi libertatea (...) Sub forţa presiunilor din afară, a amenințărilor, a riscurilor care 
puteau să fie extrem de diferite, de la o zi la alta sau de la o epocă la alta, sau chiar 
în funcţie de personajul respectiv, omul a ajuns în situaţia de a se teme să spună anumite 
lucruri şi, temându-se, a ajuns în situaţia să se cenzureze el singur, să-şi interzică sieşi 
de a spune lucruri care, ştia, vor întâlni observaţiile cenzorului. După părerea mea, 
acest lucru era foarte grav, dar el făcea parte din întreaga operă de spălare a creierului, 
de creare a unei noi mentalități de forjare a ceea ce s-a numit omul de tip nou, pe care 
orice utopie, dar îndeosebi utopia comunistă, l-a cultivat din belşug şi cu mijloace foarte 
rafinate. 


Autocenzura presupune şi o asumare a unei existente dedublate : 


x» 


1. Petru Ignat, „Schiţă istorică privind autocenzura fricii in presă”, în Bogdan Ficeac, 
Cenzura comunistă şi formarea „omului nou”, prefaţă de Daniel Barbu, postată de Petru 
Ignat, Editura Nemira, Bucureşti, 1999, p. 126. 

2. Jean-Yves Mollier, „La censure et l’histoire”, Ethnologie francaise, nr. 1, vol. 36, 

2006, p. 127. 

A.V. Blium, Cenzura sovietică... 

Ibidem. 

A.V. Blium, V.G. Volovnikov, Cenzura în..., p. 442. 

Ibidem, p. 442. 

Stéphane Courtois, în Scriitorul, Cenzura şi Securitatea... p. 18. 

Ştefan Augustin Doinaş, „Cenzura a viciat...”, pp. 34-35. 

Duplicitatea, ca reţetă salvatoare. Duplicitatea autorului, duplicitatea lectorului. Duplicitatea 
editorului, duplicitatea Cenzorului şi a Înlocuitorului ? Duplicitatea — releu de comu- 
nicare. Autorul care scrie în regimul totalitar ar vrea ca artificiile, aluziile, codificările, 
ca şi crudele imagini directe şi brutale pe care le utilizează să ajungă la cititor. Lui îi 
şi sunt adresate, într-un fel de implicită şi tristă solidarizare. El speră, însă, în acelaşi 
timp, ca mesajul să fie ignorat de Cenzor. Duplicitatea apasă greu asupra scriitorului 
captiv. Zile şi nopţi de îndoială. Chinul de a găsi subterfugii care să urmeze şi, în 
acelaşi timp, să submineze subtil cerinţele Cenzorului!. 


În cazul limbajului esopic nu mai poate fi vorba de autocenzură involuntară. 
Fenomen răspândit în toate ţările socialiste, limbajul esopic s-a practicat şi înainte 
de instaurarea comunismului, dar fără a atinge proporţii „de masă”. El a trezit 
însă interesul specialiştilor. Într-un capitol despre „Modul esopic de a scrie al 
autorilor din RDG”, cercetătoarea germană Elke Mehnert se referă pe larg la 
„posibilitatea de a spune adevărul şi de a duce de nas cenzura”?, iar pe aceeaşi 
temă există un studiu relevant de Lev Losev, On the Beneficence of Censorship : 
Aesopian Language in Modern Russian Literature’, care propune următoarea defi- 
nitie a limbajului esopic: „Un sistem literar special, a cărui structură permite 
interacţiunea între autor şi cititor şi, în acelaşi timp, ascunderea de cenzură a 
conţinutului inadmisibil”*. Caracterul difuz al limbajului literar se pretează cu 
uşurinţă la aluzii politice, alegorii, parabole, ironii şi alte forme de exprimare 
codificată, care generează interpretări polisemantice şi sunt greu de încadrat într-o 
categorie comună „cenzurabilă” ; pe de altă parte, „această indeterminare este, 
desigur, o sabie cu două tăişuri : ea permite criticilor să citească textele non-«esopice» 
ca pe nişte fabule”?. 

În cercul unor scriitori, a existat convingerea că limbajul esopic a rafinat poe- 
zia şi a îndreptat-o spre complexitate şi esenţă. Poetul Ştefan Augustin Doinaş 
comentează acest aspect : 


Pe de altă parte, tot datorită acestei cenzuri, s-a rafinat îndeosebi limbajul poetic. Ştiu 
că aceasta e o temă care se zice că a fost pusă în circulaţie încă din Rusia ţaristă, zicând 
că acesta e scopul cenzurii, să-l înveţe pe scriitor să fie din ce în ce mai inteligent şi 
mai rafinat, în aşa fel încât cenzorul să nu-l poată prinde cu nimic. La noi nu s-a 


1. Norman Manea, Despre clovni, Editura Polirom, laşi, p. 78. 

2. Elke Mehnert, „Modul esopic de a scrie al autorilor din RDG” în Peter Brockmeier, 
Gerhardt R. Kaiser (Hrsg.), Zensur und Selbstzensur in der Literatur, Kânidshausen 
und Neumann, Wiirzburg, 1996, p. 264. 

3. Lev Losev, On the Beneficence of Censorship : Aesopian Language in Modern Russian 
Literature, Otto Sagner, Miinchen, 1984. 

4. Beate Müller, „Censorship and cultural regulation: Mapping the territory”, Critical 
Studies, vol. 22, 2004, p. 21. 

5. Ibidem. 

petrecut chiar acest lucru, dar ceva similar s-a petrecut. Am asistat la o ocultizare a 
poeziei lirice, la o încifrare a discursului liric, în aşa fel încât să scape de ochiul supra- 
veghetor şi ucigaş al cenzurii. Nu ştiu dacă a fost un real şi mare câştig pentru poezia 
noastră. Ştiu însă că limbajul esopic a constituit fără îndoială un mare câştig pentru că 
el ne-a îndreptat pe noi, pe toţi spre ceea ce constituie esenţa poeziei, adică spre lim- 
bajul plurisemantic, şi fiecare dintre noi am descoperit câteva dintre modalităţile prin 


care să putem spune ceva, fără ca să putem fi depistaţi!. 


De fapt, utilizarea limbajului esopic a pus la grea încercare disponibilitatea 
pentru joc a autorilor, fiind vorba de cel mai riscant „joc” pe care îl permitea şi 
uneori încuraja regimul comunist, în relaţie cu scriitorii. Ceea ce vor mărturisi şi 
autorii : „Era ca o tarifare şi ştiam că grila se găseşte în capul cititorilor. Trebuia 
în aşa fel să scriu, încât ceea ce scriu să fie citit cu grila din capul cititorilor, dar 
să sper că grila respectivă n-ajunsese până la cenzor, sau că unii dintre ei se vor 
face că n-o au”?. 

Într-un dialog dintre Lidia Vianu şi Ana Blandiana iese în evidenţă şi faptul că 
uneori cititorii, în dorinţa lor de a pune totul sub o anumită grilă, depăşeau, în 
interpretări, intenţiile autorilor, textul scăpând de sub ,,control” : 


L.V.: Revolta dumneavoastră împotriva cenzurii s-a materializat în mici şopârle. 
A.B. : Care cu timpul s-au transformat într-o complicitate între cititor şi autor. Nu erau 
nişte şopârle fără legătură între ele. Era un sistem de şopârle a cărui cheie o cunoştea 
şi cititorul. Rubricile mele din România literară şi Contemporanul, care erau foarte 
citite, erau citite în acest sens, în permanenţă cu cheie. Uneori se făceau chei care nici 
nu existaseră în capul meu ; ele erau nişte comentarii metaforice la ceea ce trăiam cu 
toţii şi era ca un fel de mică răfuială a fiecăruia cu ceea ce trăise, să descopere în text 
aceste şopârle?. 


Aluziile, sugestiile, „şopârlele” la adresa sistemului, atât de apreciate la acea 
epocă, pot fi privite dintr-o dublă perspectivă: pe de o parte, curajul de a sugera 
adevărul, fie şi indirect, în speranţa că mesajul va ajunge la cititor, iar pe de altă 
parte, laşitatea de a nu spune adevărul, ştiindu-l, înţelegându-l, dar recurgând la 
subterfugii care să salveze nişte aparente şi să îndreptăţească nişte aşteptări, încât 
nici nu se ştie prea bine dacă unii autori talentaţi erau remunerati pentru ceea ce 
au scris ori pentru ce ar fi putut să scrie, dar nu au făcut-o. Eugen Negrici taxează 
această practică: „Prozatorii şi-au consumat energia fie într-o literatură a «şopâr- 
lelor», nu numai îngăduite, dar şi asumate cu bunăvoință de cenzură, fie într-una, 
aparent curajoasă, care izbea în comunismul anilor lui Gheorghiu-Dej, înălţând, 


1. Ştefan Augustin Doinaş, „Cenzura a viciat...”, p. 37. 
2. Ana Blandiana, „Nimic nu se trăieşte degeaba”, Agora, vol. V, nr. 1, ianuarie-martie 
1992, p. 32. 


3. Ibidem, p. 31. 


304 LILIANA COROBCA 


cu sau fără voie, imaginea lui Ceauşescu şi a comunismului în general, amplifi- 
cându-i puterea şi legitimând-o”!. 

Literatura care mizează (doar) pe astfel de trucuri ajunge inaccesibilă sau 
perimată, pentru că cititorii nu cunosc, de obicei, acea epocă şi nu-i mai înţeleg 
subtilitatile literare ; „nu sunt sigură câte din cărţile pe care le-am citit atunci cu 
sufletul la gură ne vor mai spune ceva după 10 ani”?, afirmă poeta Ileana Mălăncioiu 
într-un dialog. 

Limbajul esopic era considerat unul subversiv, care se opunea politicii parti- 
dului. Ion Pop, într-un studiu despre „subversiunea esteticului” şi limbajul „esopic” 
al poeziei anilor '60, afirma că „polisemia, plurivalenta, ambiguitatile limbajului 
liric erau de repus în drepturi. Or, suntem, iată, la un prim nivel al «subversiunii» 
tocmai prin aceste acţiuni de recucerire a esteticului. Fiindcă asemenea demersuri 
contraveneau liniei oficiale, programului ideologic ce fusese impus din afara”>. 
Carmen Muşat dedică un studiu solid prozatorilor postbelici, intitulat Strategiile 
Subversiunii. Incursiuni în proza postmodernă. Pentru critica literară, a fi subver- 
siv însemna, în primul rând, a scrie cărţi complexe, în care valoarea estetică să 
primeze, evitând şabloanele monosemantice ale propagandei comuniste. 

Unul dintre cei mai buni comentatori ai acestui fenomen, Marian Popa, sinte- 
tizează reacţiile scriitorilor faţă de cenzură: 


Atitudinile scriitorilor fata de controlul textului sunt variate : conformare prin autocen- 
zură şi precenzură, trimiterea sau măcar ameninţarea cu trimiterea în străinătate a 
manuscrisului, încercări de a păcăli cenzura, renunţarea la scris, confruntarea deschisă 
prin prezentarea la edituri a unor manuscrise ştiute ca inacceptabile, încercări de coru- 
pere a activului cenzorial. Cândva, un autor optând pentru confruntare ar fi fost ares- 
tat: acum primeşte un paşaport sau nişte compensaţii în ţară. Diferite tehnici stilistice 
şi compoziționale vor fi rafinate pentru a înşela cenzura: de la pasajul amputabil la 
redactarea inextricabilă. Arhitectii rutinati ai epocii adaugă câteva zeci de balcoane sau 
decoraţiuni inutile proiectelor lor, ştiind că li se vor cere reduceri : ei elimină superfluul 
şi rămân cu proiectul iniţial dorit. Scriitorul acceptă eliminarea pasajelor introduse 
pentru a fi scoase. A dribla cenzura devine o preocupare aproape sportivă : particula- 
ritatea confruntării constă în schimbarea continuă a trucurilor auctoriale, fiindcă cenzura 
poate fi păcălită cu un truc doar o singură dată. Pe de altă parte, şi cenzura îşi ia măsuri 
de precauţie, nu toate fiind lipsite de ridicol: cenzorii conduşi de Elena Docsănescu, 
Şerban Velescu şi Radu Constantinescu cer uneori editorilor să li se povestească deta- 
liat chiar şi conţinutul unei poezii”. 


1. Eugen Negrici, Iluziile literaturii române, Editura Cartea Românească, Bucureşti, 2008, 
p. 173. 

2. Ileana Mălăncioiu, „Numai eu eram o piatră la dosarul meu”, Agora, vol. V, nr. 1, 
ianuarie-martie 1992, p. 47. 

3. Ion Pop, „Note despre «subversiunea esteticului» şi limbajul «esopic» neomodernist”, 
Viaţa românească, nr. 5, 2007, p. 51. 

4. Marian Popa, Istoria literaturii române..., pp. 120-121. 

Ca în cazul editorilor, unde există ambiguitati de interpretare, nici autocenzura 
nu poate fi studiată şi supusă unei judecăţi lineare, simpliste. Chiar dacă autorii 
ar mărturisi cât curaj sau câtă laşitate s-a aflat la baza creării unei cărţi, o atare 
mărturie ar fi subiectivă. 


Reacţii faţă de cenzura DGPT 


În arhivele cenzurii s-au păstrat puţine dovezi despre reacţia scriitorilor fata de 
„îndrumarea” şi „controlul” efectuate de cenzură, partid, Securitate. În cadrul 
„Consfătuirii DGPT ţinută în zilele de 12-13 şi 14 iunie 1958” se discută, printre 
altele, şi „manifestările potrivnice îndrumării şi controlului de către partid şi stat”, 
având în vedere că „propaganda duşmănoasă a găsit ecou în rândurile fie ale ele- 
mentelor duşmănoase, care au reuşit să se strecoare pe ici-colo, fie în rândurile 
unor elemente şovăielnice, confuze, care încearcă să nege necesitatea conducerii 
de către partid a literaturii şi artei. Sub forma teoriei despre aşa-zisa libertate de 
creaţie, să defăimeze pe activiştii de partid, negând competenţa lor în îndrumarea 
culturii”!. 

„Manifestările potrivnice” erau, la rândul lor, împărţite pe categorii, prima 
fiind „Îndrumarea - mijloc de «limitare» a libertăţii de creaţie”, unde erau aduse 
exemplele : 


e „În articolul «Mitul lui Odiseu» de Maria Banus, poeta, referindu-se la o peri- 
oadă când se făceau multe intervenţii în creaţia literară, afirma : «Au ciocănit şi 
au bătut cuie în carne vie, au strâmbat oase, au stâlcit forme. Când revăd aceste 
progenituri, aceşti monştri chinuiti, mi-e groază şi silă»” (Viaţa Românească, 
nr. 1/1958). 

e „În «Cronica literară» despre Studii critice - Paul Georgescu - de S. Damian, 
autorul prezintă studiile lui Paul Georgescu ca o reacţie fericită împotriva 
dogmatismului din critica literară. Autorul afirma: «În pofida progresului 
literar, deprinderi sterile oficiau exerciţiul critic şi-l scuteau de orice relief 
personal în gândire şi sensibilitate. Te sâcâiau întrebări drastice: Care este 
conţinutul... proporţia între părţile pozitive şi cele negative se menţine justă ? 
Dar nu numai imixtiunea grosolană te obliga la o manieră anchilozată de ana- 
liză critică»” (Gazeta Literară, nr. 9/1958)’. 


Sunt aduse exemple de poezii: „Rime vechi cu gânduri triste” de Kânyâdi 
Sandor („Oare de mult când scriitorul/ Nu era obligat să scrie numai ode,/ Oare 
şi atunci era aşa de/ Scurtă viata unei generații? ”), „Rondel despre humor” de 


1. ANIC, fond CPT, dosar 14/1958, f. 101. 
2. Ibidem, f. 102. 

C. Theodorescu, din volumul căruia, Oameni şi dragoste, „s-au scos o serie de 
poezii care exprimau împotrivirea poetului faţă de îndrumarea de către Partid” 
(„Humor vrea — fără-nţepătură./ Vrea ironie - fără haz./ Curaj - cu jumătate 
gura./ Şi indignare - după caz”). 

Cenzura ia act de „manifestările” indignate ale poeţilor cenzuraţi : 


DGPT a efectuat intervenţii masive eliminând numeroase poezii cu caracter duşmănos 
din volumul lui Szekely János Pe malul apelor adânci - ESPLA. Întregul volum degajă 
filosofia mistică şi profund pesimistă. Ca răspuns la aceste intervenţii, Szekely Jânos 
a publicat in Utunk, nr. 6 februarie 1958, poezia Poetul vorbeşte, un atac direct impo- 
triva controlului nostru, pe care o anexăm” [reproducem doar o strofă: „Sunt prizonier, 
simt aceasta într-una/ Mă priveşte veşnic un ochi galben/ Nu mă lasă nici pentru o 
clipă/ Şi se aseamănă cu ochiul meu}. 


A doua categorie include „Materiale care defăimează competenţa tovarăşilor 
care se ocupă de îndrumarea culturii” : 


Din Viaţa Românească nr. 12/1957 s-au scos în întregime răspunsurile la ancheta despre 
literatura de actualitate, date de Eugen Barbu. Scriitorul afirma : „Socotesc că numărul 
redus de cărţi într-adevăr reuşite pe care le-au dat scriitorii în anii aceştia nu trebuie 
să ne sperie. Trebuie spus cu durere că în edituri mai sunt ocupate scaune de către 
indivizi care n-au nimic comun cu literatura. Aceşti elefanţi surzi şi miopi la cultură 
fac un rău imens literaturii noastre prin strâmta lor înţelegere a fenomenului cultural 
actual. Să nu uităm că aproape 7 ani la noi nu s-au scris romane de dragoste, să nu 
uităm splendidele romane agricole în care cititorul era învăţat mai curând cum se face 
semănatul în pătrat decât eternele legi ale sufletului omenesc... Aşa încât nu există 


Pare x3 


decât două posibilități : or susnumitii să fie trimişi acasă, or să fie dati la şcoală 


În articolul „Probleme în suspensie” de E. Luca se afirma : „O altă explicaţie 
s-ar găsi în eşecul unei anumite critici de îndrumare, ai cărei reprezentanţi, prin 
activitatea lor nu o dată dăunătoare, au compromis în unele medii însăşi ideea 
justă a îndrumării. Critica de îndrumare era concepută de dogmatici fie ca un 
amestec grosolan în creaţia scriitorului, căruia nu rareori i se impuneau din capri- 
cii sau pe baza unei anumite conjuncturi, modificări, schilodiri” apărut în Viața 
Românească, nr. 4/1958. Desigur, asemenea observaţii nu erau destinate publică- 
rii, ele fiind taxate de cenzori, interzicându-se nu doar fraza care deranja prin 
critică (judicioasă, de obicei), ci întregul articol. 

În afară de reacţii ale scriitorilor şi publiciştilor români, cenzorii de la Direcţia 
Import-Export a DGPT au înregistrat şi reacţii la cenzură din afara blocului sovietic. 
Într-un cotidian politic din Bremen, RFG, Weser Kurier (nr. 8 din 11.1.1971), 


1. Ibidem, ff. 102-103. 
2. Ibidem, f. 107. 
3. Ibidem. 

apare articolul „Botniţa continuă să fie strâns legată. În multe ţări ale lumii cenzura 
presei nu s-a schimbat prea mult”, semnat de Anthony Plaid. Cenzorii reproduc 
articolul în traducere integrală, făcând o notă (informare), în atenţia superiorilor. 
În articol sunt enumerate, pe rând, aspectele mai importante ale cenzurii presei 
din ţările blocului sovietic, unele state europene, precum Spania, ţările africane 
şi câteva din America Latină. Autorul îşi începe textul cu observaţii generale, 
urmărind apoi evoluţia cenzurii sovietice : 


Aspectul în general sumbru al cenzurii presei aproape că nu s-a schimbat în decursul 
anilor. În multe tari din Est şi Vest colectionarea, transmiterea şi difuzarea ştirilor si 
comentariilor sunt încă supuse unor serioase îngrădiri. Cenzura îmbracă diverse forme, 
de la reținerea cu bună ştiinţă a informaţiilor de către autorităţi şi organele administra- 
tive - metodă practicată şi de către unele tari având o tradiţională libertate a presei - 
până la existenţa unor funcţionari speciali de cenzură cu creion chimic şi având funcţii 
de răspundere. Uniunea Sovietică respectă regula valabilă de pe timpul lui Hruşciov, 
după care precenzura directă - controlul manuscriselor corespondentilor străini inain- 
tea transmiterii - a fost sistată. A rămas cenzura ulterioară, analiza minuțioasă a 
materialelor scrise de corespondentii din Moscova apărute în presa străină. Sesizarea 
repetată a unor chestiuni neplăcute duce, ca şi până acum, la expulzare. În ultimul an 
au trebuit să părăsească tara trei americani’. 


Oricât de insignifiantă în aparenţă, orice reacţie la cenzură a fost şi un act de 
curaj. Din păcate, documentele cenzurii nu înregistrează decât foarte puţin ase- 
menea luări de poziţie. Din exemplele prezentate, putem vedea cât de dificil este 
să judecăm actul creaţiei în timpul regimului comunist, în general, şi cât de com- 
plexe erau mecanismele cenzurii, menite să îngenuncheze, să manipuleze, să 
distrugă orice iniţiativă creatoare, care nu ar fi servit intereselor şi propagandei 
comuniste. 


1. ANIC, fond CPT, dosar 48/1971, ff. 80-84. Am reprodus întregul document în Instituția 
cenzurii comuniste în România, 1949-1977, ediţie, note, prefaţă de Liliana Corobca, 
vol. I, Editura Ratio & Revelatio, Oradea, 2014, pp. 376-379. 

Acţiuni de protest ale ţărilor socialiste împotriva 
planului de sistematizare rurală din România 
(1988-1989). Tensiuni între Ungaria şi România 


Abstract. The systematization of villages is part of the Ceauşescu's regime plan for creating 
the new man. The new man had to live in an apartment in cities (agro-industrial centers) and 
have similar lifestyles throughout the country, irrespective of area or social class. The issue of 
national minorities enflamed the international community in the first phase of the program 
implementation in rural areas. The idea that by 2000, 7,000-8,000 villages were to disappear ; 
while the rest were transformed into agro-industrial centers caused a wave of protests. 

The Hungarian problem was complicated, because in Transylvania there were about 2 million 
Hungarians, the largest minority in Romania - mostly living in villages. The mixing of popula- 
tions in the new village centers implied the dilution of the remaining population of the small 
Hungarian villages, which would have been lost, together with their architecture, with their 
social cohesion, with education in their native language and everything else related to their 
culture. Systematization was immediately perceived by Hungarians as the final stage of the 
Romanization they had always opposed. 

Hungary started a very strong campaign against systematization of villages in Romania, both 
through diplomatic channels and through the actions of associations and human rights organi- 
zations. On June 27, a demonstration was organized in Budapest, attended by 20,000 people. 
The relation between the two countries became tense. 

Beyond these threats, the reality was that the regions inhabited by minorities were as affected 
as those inhabited by Romanians. Systematization can’t be described as an anti-minority process, 
but as a means of homogenization of a society where ethnic differences persist among others. 


Keywords: systematization, minorities, protest, Romanian exile. 


Sistematizarea satelor a făcut parte din proiectul regimului Ceauşescu de creare 
a „omului nou”, pentru care dorea un nou cadru de viaţă - „omul nou” urma să 
locuiască la bloc, în oraşe mai mari sau mai mici (centre agroindustriale) şi să 
aibă un stil de viaţă asemănător pe teritoriul întregii ţări, fără deosebire de zonă 
sau de categoria socială. Modernizarea, din perspectiva regimului, însemna şter- 
gerea trecutului, prin distrugerea centrelor istorice ale oraşelor, şi distrugerea 
satelor în totalitate, pe de o parte, iar pe de altă parte, Ceauşescu dorea uniformi- 
zarea la nivel national: minoritățile să fie ori topite în masa românească, ori să 
emigreze pentru ca populaţia să fie omogenă. Chestiunea minorităţilor naţionale 
avea să inflameze spiritele. Ideea că, până în anul 2000, 7.000-8.000 de sate aveau 
să dispară, în timp ce restul ar fi fost transformate în centre agroindustriale, a 
provocat un val de proteste. Până să aibă un răsunet în Occident, planul de sistema- 
tizare a localităţilor a avut un puternic efect mai întâi la vecinii unguri, care erau la 
curent cu ceea ce se întâmpla la graniţele lor. Celelalte democraţii populare au rămas 
în primă fază într-un fel de expectativă prudentă în ceea ce priveşte sistematizarea. 
Aceasta se explică prin grija de a evita să ia partea Ungariei. Acest lucru este sem- 
nificativ şi pentru Bulgaria şi Iugoslavia, chiar dacă relaţiile româno-sârbe erau 
bune ; vecinii de la vest aveau totuşi motive de temere pentru soarta minorităţii 
sârbe din Banat. 

În concertul de reacţii internaţionale, Ungaria s-a evidenţiat dintr-un dublu motiv. 
O dată, pentru că, fiind tara socialistă, condamna politica internă a unei tari-surori, 
apoi prin rapiditatea şi virulenta atacurilor împotriva sistematizării. Reacţiile 
ungurilor fuseseră insignifiante până la plecarea lui Janos Kádár, in mai 1988. 
Însă din iunie, oficialii maghiari schimbă tonul!. Când planul de sistematizare 
teritorială capătă o coloratura naționalistă, fiind interpretat ca o formă nouă de 
opresiune la care sunt supuse minoritățile nationale, chestiunea începe să devină 
mult mai complicată. Aceasta cu atât mai mult cu cât minoritatea maghiară din 
România era cea mai numeroasă (aproximativ două milioane). Contextul interna- 
tional era de aşa natură, încât să permită acţiuni de protest concrete, de vreme ce 
Ceauşescu, în 1988-1989, rămăsese izolat chiar şi în relaţia sa cu ţările est-euro- 
pene, iar nemulţumirea internaţională faţă de politica sa se adâncea tot mai mult. 
Melanjul populațiilor în noile centre săteşti permitea diluarea populaţiei rămase 
maghiare din micile sate, care ar fi pierdut astfel patrimoniul său arhitectural, coeziunea 


1. S. Rosière, „Le programme de systématisation du territoire roumain”, Les Temps 
Modernes, nr. 522, ianuarie 1990, p. 72. 


ACŢIUNI DE PROTEST ALE ȚĂRILOR SOCIALISTE ÎMPOTRIVA PLANULUI... 311 


socială, învăţământul în limba maternă şi tot ce ţine de cultura sa. Aceasta părea, 
în ochii populaţiei maghiare din ţară şi din afara ei, ca o ultimă manevră ce avea 
ca scop dispariţia de pe teritoriul român a „invadatorilor” unguri, aşa cum erau 
prezentaţi în manualele şcolare sau chiar de către Conducătorul însuşi. Sistematizarea 
a fost percepută imediat de unguri ca stadiul ultim al unei românizări la care ei 
s-au opus dintotdeauna!. Dincolo de aceste ameninţări, realitatea era că regiunile 
locuite de minorităţi erau la fel de afectate ca şi cele locuite de români. În ciuda 
protestelor, sistematizarea nu poate fi descrisă ca un proces anti-minoritar, ci ca 
un mijloc de omogenizare a unei societăţi unde subzistau diferenţe printre care şi 
cele de ordin etnic. 


Raportul Radio Europa Liberă 


Un raport al postului Europa Liberă din 9 iulie 1988 prezenta protestele din par- 
tea Ungariei faţă de politica de sistematizare a satelor din România. Agenţia ungară 
de ştiri MTI raporta pe 8 mai 1988, de la Bucureşti, că prim-ministrul român, 
Constantin Dăscălescu, fusese numit preşedinte al nou-infiintatei Comisii Centrale 
pentru Sistematizarea Teritoriului şi a Satelor. György Valkó, corespondent MTI, 
sugera pentru Radio Budapesta că planurile României de sistematizare erau menite 
să slăbească vechile tradiţii, inclusiv pe cele de natură religioasă, care rămăseseră 
încă destul de puternice la sate. Pe 18 mai 1988, în cadrul unei conferinţe de 
presă, scriitorul nonconformist Istvân Csurka spunea că programul românesc era 
conceput spre a distruge acele zone în care populaţia încă mai vorbea limba 
maghiară. La respectiva conferinţă, a circulat un apel din partea noului Comitet 
Ungar pentru Protejarea Transilvaniei, pentru o petitie ce urma a fi organizată sub 
sloganul „Jos mâinile de pe satele din România”?. 

Pe 27 mai, săptămânalul Organizaţiei tineretului comunist maghiar, Magyar 
Ifjúság, acuza guvernul român de încercarea de a şterge moştenirea culturală maghiară 
în Transilvania. Către sfârşitul lunii mai, Ministerul ungar de Externe punea la 
dispoziţia jurnaliştilor străini articole din presa oficială în care critica planurile 
româneşti de sistematizare. În iunie 1988, la întâlnirea comună dintre Consiliul 
Oamenilor Muncii şi Consiliul Naţional Agricol, liderul român Nicolae Ceauşescu 
reitera planul său de a face o reducere drastică a numărului de sate în următorii 


1. Ibidem. 

2. Dan Ionescu, Chronology of Hungarian Protests at Romanian Rural Resettlement Plans, 
Radio Free Europe Research, Radio Liberty, RAD Background Report/129 (Eastern 
Europe), 9 iulie 1988, OSA Archives, disponibil on-line la adresa http : //www.osaar- 
chivum.org/greenfield/repository/osa : 918791 fe-c1d6-4a74-95ad- 646bebb4477e (acce- 
sat la 15.03.2015), p. 1. 

10-15 ani. Conform unei ştiri date publicităţii de agenţia Reuters pe 6 iunie 1988, 
Istvan Komoréczky, purtător de cuvânt pentru Ministerul ungar de Externe, făcea 
publică o plângere oficială faţă de planul de sistematizare românesc. Acesta sus- 
tinea că planul era destinat slăbirii identităţii nationale a minorităţilor. El arăta că 
în aprilie deputatul Istvan Oeszi îşi exprimase faţă de ambasadorul român la 
Budapesta, Nicolae Vereş, teama sa în legătură cu planul de sistematizare terito- 
rială, la care acesta nu primise nici un răspuns. 

Pe 7 iunie, Magyar Hirlap publica un articol despre intenţia României de a 
distruge sute de sate într-o ţară cu o populaţie masivă de etnie maghiară concen- 
trată în judeţele : Harghita, Alba, Mureş, Bihor, Cluj, Satu Mare, Covasna. Pe 
8 iunie, Asociaţia de Arhitectură Ungară făcea apel la colegii arhitecţi din peste 
70 de tari pentru a protesta faţă de planurile de a şterge de pe fata pământului câteva 
sute de sate din tara vecină - România. Endre Aczél, editor-şef la Newsreel, pro- 
gram al televiziunii ungare, aproba protestul arhitecţilor. Cotidianul Magyar Nemzet 
publica un interviu cu Istvân Kruppa, secretar al Asociaţiei Arhitecţilor Ungari, 
în care oferea detalii asupra protestului asociaţiei. Un comentariu al Radio Budapesta 
din 12 iunie menţiona demolarea cartierului vechi şi a monumentelor istorice din 
Bucureşti, precum şi reconstruirea a 13.000 de sate!. Conform afirmațiilor făcute 
la postul de radio, această revoluție a buldozerelor nu se limita în mod evident la 
zonele locuite de minoritățile nationale. Pe 13 iunie, Televiziunea Ungară trans- 
mitea un interviu cu John Whitehead, deputat american, care spunea că SUA ar 
face totul pentru a opri distrugerea satelor. În aceeaşi perioadă, clubul ungar Ferenc 
Erdei, al Frontului Patriotic al Poporului Ungar, protesta împotriva acţiunilor 
româneşti de natură ecologică şi culturală. Pe 14 iunie, prim-ministrul ungar Kâroly 
Grósz vizita Asociaţia Arhitecţilor Ungari şi susţinea protestul din 8 iunie de la 
Radio Budapesta. Acesta promitea să ridice problema la o întâlnire planificată la 
Bucureşti cu preşedintele român Nicolae Ceauşescu. Dincolo de toate aceste pro- 
teste ce făceau referire în principal la minoritatea maghiară, Grósz atrăgea totuşi 
atenţia asupra faptului că în România nu doar satele unguresti au de suferit de pe 
urma acestui proiect de sistematizare, ci şi satele româneşti, astfel că nu ar fi 
corect să construim acţiunea ungară doar ca pe un atac împotriva situaţiei mino- 
ritatilor?. Şi Asociaţia Muzicienilor Ungari împreună cu Consiliul Muzical Ungar 
au susţinut apelul arhitecţilor, chemând Consiliul Prezidential al ţării să ia o ati- 
tudine fermă în faţa Naţiunilor Unite şi UNESCO privind tratamentul etnicilor 
unguri minoritari în România. 

La 15 iunie, un apel al Asociaţiei Avocaţilor Unguri către asociaţii cu profil 
similar din toată lumea descria programul de reorganizare a României rurale ca 
fiind barbar, lipsit de logică, contrar Declaraţiei Drepturilor Omului. Prezidiul 


1. Ibidem, p. 2. 
2. Ibidem, p. 3. 

Asociaţiei Ungare a Scriitorilor şi Institutul pentru Teorie Literară al Academiei 
Ungare de Ştiinţe s-au alăturat protestului împotriva planurilor româneşti. A doua 
zi, Liga Tineretului din Ungaria trimitea o scrisoare Uniunii Române a Tineretului 
Comunist, solicitând să ia poziţie împotriva distrugerii satelor. Planul românesc 
era privit ca fiind împotriva raţiunii, a umanismului şi a democraţiei adevărate. 
Chiar şi săptămânalul iugoslav de limbă maghiară Her Nap critica planul rural de 
a amesteca etnicii germani cu cei unguri, sârbi şi croaţi în națiunea română!. 

Biserica Ungară făcea apel la credincioşii din toată lumea pentru a bloca pla- 
nurile româneşti de a distruge satele. La o conferinţă de presă organizată de 
Federaţia Internaţională a Drepturilor Omului, Rudolf Jo6, lector în ştiinţe politice 
la Universitatea din Budapesta, descria planul românesc drept genocid cultural’. 
Asociaţia ungară de film şi cea a artiştilor de televiziune impulsionau guvernul 
ungar şi Comitetul Central să insiste ca programul românesc de sistematizare să 
fie discutat la Naţiunile Unite şi la întâlnirea din iulie a liderilor Pactului de la 
Varşovia. Asociaţia Ungară a Societăților Tehnice şi Naturale avertiza asupra 
consecinţelor planurilor româneşti, Asociaţia Naţională Ungară a Jurnaliştilor îşi 
exprima la rândul său îngrijorarea cu privire la sistematizarea satelor, la fel ca şi 
Consiliul Naţional al Industriilor Cooperative. La sfârşitul lunii iunie avea loc o 
întâlnire a Asociaţiei pentru Protecţia Oraşelor şi Satelor la Gyula, în apropiere 
de graniţa cu România, la care Imre Pozsgay a folosit cuvântul coşmar referindu-se 
la planul românesc. Acesta a spus că la graniţa de est a Ungariei „suntem alarmati 
la gândul că în Europa contemporană poate exista un asemenea mod de exercitare 
a puterii care, în ambiția sa fără margini, poate anihila cultura umană, strivind-o 
sub călcâiul atotputernic al regimului”. Academia Ungară de Ştiinţe observa că 
planurile româneşti erau destinate să şteargă toate urmele lăsate de unguri de mai 
bine de o mie de ani. Consiliul Naţional Ungar al Uniunii Comerciale protesta 
împotriva sistematizării într-o scrisoare deschisă adresată Uniunii Comerciale 
Române. Asociaţia Ungară a Arhiviştilor acuza liderul român de pregătire a celui 
mai inuman act împotriva culturii universale din a doua jumătate a secolului XX. 
Răspunsul României la toate aceste critici consta în a se plânge forurilor interna- 
tionale de falsificarea şi distorsionarea realităţii în Ungaria’. 


Demonstrația de la Budapesta 


Săptămânalul maghiar al Ligii Tineretului Comunist Magyar Ifjúság a anunţat că, pe 
27 iunie, era planificată o demonstraţie de masă în Budapesta, împotriva planurilor 

rurale din România, avertizând asupra provocărilor şi a folosirii demonstraţiei în 
scop iredentist. La o zi după aceasta, Radio Budapesta informa că Györgi Fejti, 
secretar al CC al Partidului Socialist Muncitoresc Maghiar, fusese vizitat de un 
număr de intelectuali îngrijoraţi de soarta minorităţilor din România, printre care 
şi istoricul literar Zoltan Biro, scriitorul Istvân Csurka şi regizorul Ferenc K6sa. 
Şefii Poliţiei de la Budapesta indemnau organizatorii manifestatiei să facă in aşa 
fel încât participanţii în masă să se exprime în mod paşnic şi să nu existe incitări 
la ură naţională. Conform organizatorilor adunării de pe 27 iunie, provocarea unei 
„mâini non-ungare” (trimitere către România), inclusiv o posibilă înscenare a unui 
atac la Ambasada României din Budapesta, ar fi pus guvernul maghiar într-o 
poziţie dificilă pe plan international, de care ar fi profitat regimul Ceausescu'. La 
protestul împotriva planurilor de sistematizare s-au alăturat: Asociaţia Ungară de 
Pedagogie, Consiliul Naţional al Cooperativelor Consumatorului, Federaţia Fotografilor 
Ungari, Asociaţia Ungară pentru Studiul Naturii. 

La 1 iulie 1988, postul de radio Europa Liberă dedica manifestatiei de la 
Budapesta întreaga emisiune realizată de N.C. Munteanu. Aflăm astfel că pe 
27 iunie, la orele serii, în Piaţa Eroilor s-au adunat mii de locuitori ai Budapestei. 
La demonstraţie au participat cetăţeni maghiari din Ungaria, „printre care şi mulţi 
plecaţi, maghiari, dar şi români”, unii grupaţi în organizaţia „România Liberă”. 
Pe pancartele purtate de membrii acestei organizaţii de autoexilati erau scrise 
mesaje precum: „Trăiască prietenia româno-maghiară ! ”, „Nu distrugeti satele şi 
istoria României ! ”, „Jos regimul Ceausescu! ”. În fata mulţimii adunate în Piaţa 
Eroilor, nu departe de Ambasada RSR, s-au rostit discursuri împotriva distrugerii 
satelor şi a fost denunţată politica regimului de la Bucuresti faţă de minorităţi. 
Demonstrantii au manifestat in fata Ambasadei RSR, păzită de importante forte 
ale militiei. S-au facut slujbe in biserici, s-au tras clopotele, cu speranţa că, poate, 
la Bucureşti se va înţelege cum se cuvine semnificaţia demonstraţiei de la Budapesta. 
Pentru postul de radio Europa Liberă, transmisese informaţii Cornel Roşca, par- 
ticipant efectiv la demonstraţie şi unul dintre întemeietorii grupului „România 
Liberă”. Reacţiile de la manifestaţie au fost prezentate de Emil Hurezeanu?. 

Manifestatia din 27 iunie 1988 înregistra un fapt fără precedent într-o tara din 
blocul comunist: era cea mai mare demonstraţie independentă de acest gen de 
după Revoluţia din 1956 din Ungaria şi cea mai amplă care avea loc într-o ţară 
est-europeană comunistă împotriva politicii duse de o altă ţară comunistă. Marşul 
înflăcărat ce s-a îndreptat către Ambasada României s-a desfăşurat fără incidente?. 

În timp ce presa ungară lăuda protestatarii pentru ordinea şi disciplina de care 
dăduseră dovadă şi în timp ce organizatorii vorbeau de începutul unei noi ere în 

activitatea politică, Partidul Comunist Român condamna cu tărie întâmplările din 
Ungaria!. Nicolae Ceauşescu denunța ceea ce el numea „noi acţiuni ale naturii 
şoviniste, naţionaliste, antiromâneşti, anti-socialiste”, inclusiv demonstraţia din 
27 iunie, despre care acesta spunea că ar fi fost organizată cu acceptul autoritati- 
lor ungare. Ceauşescu a sugerat chiar că Ambasada României la Budapesta ar 
putea fi închisă şi a acuzat că unele cercuri şovine şi naţionaliste din Ungaria ar 
fi încercat să distragă atenţia de la gravele probleme ale ţării prin mijloace prac- 
ticate şi în alte împrejurări?. Raportul de la postul Europa Liberă din iulie 1988 
susţinea că Ceauşescu încerca, prin întreţinerea conflictului în jurul sistematizării 
în direcţii xenofobe, distragerea atenţiei de la problemele reale. „În condiţiile date, 
însă, Ceauşescu putea întâmpina dificultăţi în maniera sa tipică de a face politică, 
căci nu era sigur dacă Uniunea Sovietică va permite escaladarea unui atare con- 
flict”, remarca raportul, care mai releva că era puţin probabil să se meargă atât 
de departe încât să se închidă ambasada, deoarece o despărţire în relaţiile diplo- 
matice între două ţări aparţinând aceleiaşi alianţe militare ar fi dus la o escaladare 
a conflictului la un nivel pe care ambele parti ar fi dorit să-l evite?. La plenara 
Consiliului Naţional al Frontului Unităţii şi Democraţiei Socialiste, o organizaţie 
comunistă, Ceauşescu a reiterat ideea că statul ungar ar fi atins noţiuni pe care nici 
Horthy nu le-ar fi formulat, mesajul fiind difuzat la Radio Bucureşti în data de 
28 iunie. În replică la manifestatiile de la Budapesta, Ministerul Afacerilor Străine de 
la Budapesta a cerut Ambasadei Ungare de la Bucureşti să închidă Consulatul General 
de la Cluj-Napoca. Membrilor consulatului li s-a ordonat să părăsească România în 
48 de ore, după cum informau Radio Budapesta, Agerpress şi Reuter. Conform comu- 
nicatului difuzat la Radio Budapesta în aceeaşi zi, responsabil pentru ruperea angaja- 
mentului consular dintre cele două ţări era guvernul român, care ceruse Ungariei să 
elibereze Centrul Cultural Maghiar în termen de 48 de ore. 

Protestele de la Budapesta împotriva planului de demolare a satelor nu au fost 
îndreptate împotriva poporului român, cu care Budapesta nu dorea să strice rela- 
tiile. La Budapesta disputa cu România era considerată o dispută cu regimul aflat 
la putere în România. S-a subliniat în repetate rânduri în presa maghiară că nu 
frontierele sunt în cauză, ci anumite aspecte ale politicii interne a lui Ceauşescu. 
Pe de altă parte, regimul de la Bucureşti încerca să prezinte protestele de la 
Budapesta drept şovine şi mai ales îndreptate împotriva poporului român’. Cele 

mai sugestive, în sensul solicitărilor maghiare, erau lozincile despre care amintea 
Europa Liberă, afişate în cadrul protestelor de la Budapesta, pe care scria: „Nu 
Ardealul îl vrem! Vrem trai omenesc în Ardeal! ”!, dar şi „Români, nu vă lăsaţi 
inselati, maghiarii nu sunt duşmanii voştri”. Ziarul britanic The Spectator vorbea 
despre faptul că toţi cetăţenii României sufereau de privatiuni economice şi de 
represiune politică, dar că ungurii şi germanii erau supuşi unor discriminări supli- 
mentare. „Nu este vorba de genocid, aşa cum anumiţi vorbitori isterizati au spus 
la manifestatia de la Budapesta, dar politica naţională este injustă şi aminteşte de 
ideologia antebelică pro-fascistă”, spunea ziarul britanic. The Spectator era de 
acord că, deşi la demonstraţia de la Budapesta din 27 iunie, organizatorii şi-au 
exprimat îngrijorarea pentru situaţia tuturor cetăţenilor României care suferă sub 
Ceauşescu, au existat şi accente naţionaliste, ecouri ale discursurilor extremei 
drepte naţionaliste din perioada antebelică, fiind totuşi foarte diferită faţă de 
manifestatia din 19382. 

Presa din exil observa că mediile de informare din ţară nu au transmis mai 
nimic despre demonstraţia de la Budapesta, că practicau politica strutului. Aşadar 
nu aveau un punct de vedere al Bucureştiului. Autorităţile române continuau să 
păstreze o tăcere de neînțeles pentru presa din exil, care considera că se ascundea 
românilor din ţară un fapt cu totul extraordinar şi de o maximă gravitate, o demon- 
stratie ce se întâmpla la câteva sute de kilometri de Bucuresti, unde zeci de mii 
de oameni protestau împotriva unor măsuri politice ale regimului din România. 
Până la schimbările aduse de Gorbaciov, practica generalizată în ţările socialiste 
fusese diplomaţia de culise şi excluderea opiniei publice, deşi între timp lucrurile se 
schimbaseră în celelalte tari din blocul estic, nu însă şi în România. Exilul românesc 
înţelegea ca necesar dialogul: Ceausescu ar fi trebuit să discute cu cărţile pe fata, 
să vorbească deschis despre adevăratele motive ale încordării româno-maghiare, 
despre faptul că în această ţară (deşi admite că probabil există şi cercuri iredentiste 
sau şovine) ponderea absolută a protestului o au oamenii, şi că reprezentanţi ai 
oficialitatii au declarat public în repetate rânduri că nu confundă despotii cu victimele. 

Cât despre presa străină tendentioasd, ea era multiplă şi foarte diversă. Şi Borba 
la Belgrad, şi Izvestia la Moscova, şi Rude právo la Praga şi presa poloneză plus 
toate marile ziare occidentale criticau nu poporul român sau istoria sa naţională, 
ci politica regimului. Exilul justifica atitudinea regimului de a se ascunde la adă- 
postul istoriei nationale şi al realizărilor poporului român prin faptul că, simțindu-se 
vinovat, refuza să vorbească la obiect. Radio Europa Liberă releva ce scrisese de 
fapt presa străină, considerată tendentioasa de regimul de la Bucureşti. Ziarul Rudé 

právo, care este Scânteia comuniştilor de la Praga, al căror lider îl decorase per- 
sonal pe Ceauşescu în urmă cu doar câteva luni cu cel mai important ordin local, 
publica la 24 iunie un articol despre relaţiile româno-maghiare în care vorbea 
despre reducerea publicaţiilor în limba maghiară, a programelor de televiziune, 
problema refugiaților. Rudé právo vorbea şi despre plănuita distrugere a mii de 
sate în România, inclusiv „a unor aşezări rurale populate de unguri”. Era pentru 
prima oară când Cehoslovacia menţiona tensiuni între două state comuniste fără 
folosirea discursului propagandistic de rigoare, ci la obiect. Rudé prâvo cita in 
primul rând sursele maghiare, pentru că cele româneşti erau absente, prezentând 
astfel punctul de vedere al Budapestei, căreia, indirect, îi arăta simpatie!. 

Informaţiile redate de postul Europa Liberă proveneau din ţările occidentale, 
din mass-media ungară, din informaţii oficiale răsăritene. Posturile de televiziune 
autriece şi vest-germane transmiteau în buletinele lor de ştiri reportaje filmate la 
demonstraţia împotriva politicii represive a regimului Ceauşescu. Postul naţional 
de televiziune de la Budapesta prezenta în cursul serii de luni, 27 iunie, la 30 de 
minute de la începerea demonstraţiei, un comunicat în care informa că numărul 
participanţilor se ridica la 20.000. Se transmitea că vorbitorul şi pancartele purtate 
de demonstranți protestează împotriva politicii autorităţilor române de deplasare 
a unui număr mare de locuitori ai ţării şi de distrugere a numeroase aşezări rurale. 
Agenţiile internationale de presă informau că forte importante ale miliției au 
înconjurat Ambasada RSR. 


Mulțimea s-a deplasat în linişte spre Amabasada română, unde organizatorii au incer- 
cat să înmâneze un memorandum de protest ambasadorului, în jurul orei 21. Organizatorii 
au aşteptat să fie primiţi în interiorul ambasadei circa 5 minute, apoi au cerut mulţimii 
să se disperseze, atunci când au observat că ferestrele şi poarta au continuat să rămână 
închise şi în întuneric. Au fost aşezate buchete de flori în jurul statuilor Sfântului Ştefan 
şi Sfântului Ladislau din Piaţa Eroilor şi a fost intonat imnul naţional al Ungariei. 
Ulterior, mulţimea s-a împrăştiat în mod paşnic?. 


O emisiune a postului Radio Budapesta reproducea în aceeaşi seară un fragment 
din intervenţia unuia dintre vorbitori, este vorba de actorul Istvân Bubin, care 
explica mulţimii că această demonstraţie nu este locul extremiştilor şi nici al 
emoţiilor naționaliste’. 

Pe 29 iunie 1988, în Magyar Hirlap apărea un apel către români pentru a urma 
exemplul ungurilor şi de a demonstra împotriva planurilor de distrugere a sute de 

sate. În timpul unei pauze a primei sesiuni a Adunării Naţionale Ungare, Zoltân 
Kirâly a declarat corespondentilor occidentali că închiderea Consulatului Ungariei 
de la Cluj a dus la crearea unei noi situaţii. Kirâly era un înalt oficial în partid 
care criticase regimul încă din iulie 1987, când îi trimisese o scrisoare lui Ceauşescu, 
în care apăra minoritatea maghiară şi condamna situaţia economică lamentabilă a 
economiei româneşti, precum şi represiunea politică!. În replică la declaraţiile 
preşedintelui român, Kirâly a spus chiar că, personal, ar recomanda Comitetului 
Afacerilor Străine al Adunării Naţionale ca acordul de prietenie româno-ungar să 
fie suspendat; se îndoia totuşi că acesta va lua o asemenea decizie?. Tot în ziua 
de 29 iunie, Népszabadság publica un protest al Prezidiului Federaţiei Globale a 
Ungurilor împotriva programului de sistematizare. La rândul său, Comitetul Ungar 
al Consiliului Internaţional al Monumentelor şi Siturilor Istorice trimitea o scri- 
soare către preşedintele consiliului, în semn de protest faţă de planurile româneşti. 
Népszabadság raporta că România înăsprise regulile de trecere a frontierei, pro- 
babil pentru a-i descuraja pe români să fugă şi să caute refugiu la vecinii unguri. 
Pe 30 iunie, Ministerul ungar de Externe protesta faţă de închiderea Consulatului 
Ungar de la Cluj, numind acţiunea fără precedent într-o ţară socialistă. Protestul 
a fost transmis însărcinatului cu afaceri al României la Budapesta. Cu toate aces- 
tea, secretarul general al Partidului Socialist Maghiar şi prim-ministrul Kâroly 
Grósz au spus corespondetilor occidentali că planurile de a vizita România in 
viitorul apropiat rămân neschimbate’. 

Primul cardinal ungar, László Pakai, s-a exprimat la rândul său împotriva 
planurilor de sistematizare rurală în săptămânalul ungar Uj Ember. Pe 30 iunie, 
la ora 12, Radio Budapesta vorbea despre faptul că România a anulat trei excursii 
ale turiştilor unguri din „motive tehnice”. La ora 10 seara, acelaşi post de radio 
raporta că autorităţile de la graniţa României au respins tot mai mulţi turişti unguri 
care încercau să viziteze România. Conform corespondentului Radio Free Europe 
de la Viena, conflictul româno-ungar va fi o problemă majoră la reuniunea Pactului 
de la Varşovia din zilele 15-16 iulie. Diplomatii est-europeni sugerau că Moscova 
lua foarte în serios acest conflict*. La întrunirea Pactului de la Varşovia, s-a dis- 
cutat din nou despre conflictul dintre cele două ţări. Întâlnirea dintre Ceauşescu 
şi Rezs6 Nyers nu a dus la nici un rezultat. Ceauşescu a respins toate acuzaţiile 
părţii maghiare, precum şi cererea maghiară de a opri distrugerea satelor şi stră- 
mutarea populaţiei, a respins ideea unei echipe de experţi internaţionali impartiali 
care să verifice situaţia drepturilor omului la faţa locului în România. A refuzat 

de asemenea să discute ceea ce partea maghiară considera a fi campania propa- 
gandistică anti-maghiară. Singura propunere acceptată de Ceauşescu a fost ca o 
delegaţie maghiară a consiliilor populare să poată vizita ţara, dar a răspuns evaziv 
la cererea maghiară de a permite delegaţiei să studieze planul de sistematizare a 
satelor la fata locului!. 


Poziţia exilului românesc 


Exilul românesc se aliază campaniei pentru salvarea satelor, susţinând deci în acest 
conflict partea ungară. Românii din exil, ca şi maghiarii din exil, erau conştienţi 
că ideile lansate de regimul de la Bucureşti, că ungurii vor Ardealul, nu sunt 
fondate şi că frontierele stabilite după al Doilea Război Mondial nu pot fi puse în 
cauză. Aşadar, românii şi ungurii din exil s-au alăturat pentru a protesta împotriva 
distrugerii satelor. Reprezentanţi ai Ligii Internaţionale pentru Apărarea Drepturilor 
Omului, cu sediul la Paris, membri ai secţiilor maghiară şi română ai Ligii au 
semnat un protest comun împotriva politicii Bucureştiului de nimicire a satelor 
populate de români, unguri, saşi, şvabi, sârbi, de un întreg popor esențialmente 
de ţărani. Printre semnatarii români şi unguri ai petiţiei erau cunoscute persoane 
publice din exil, ale celor două comunităţi. Petiţia a fost înaintată Parlamentului 
European şi a fost înmânată preşedintelui Parlamentului European, Lordul Plumb, 
de către o delegaţie ce reprezenta numeroase asociaţii, ligi, fiind compusă din 
cetăţeni francezi de origine română şi maghiară. De precizat că era vorba de fapt 
de trei petiţii. Una semnată de ungurii care trăiau în ţările europene occidentale, 
împotriva politicii nationale a lui Ceauşescu, apoi petiția semnată de Alexandru 
Ion Ghica, preşedintele secţiei franceze a Uniunii Mondiale a Românilor Liberi, 
care exprima solidaritatea organizaţiei faţă de suferinţele minorităţii maghiare în 
România şi faţă de distrugerea satelor, şi Petitia Comună a Ligii Româneşti pentru 
Apărarea Drepturilor omului, despre care am amintit mai sus, semnată de Sanda 
Stolojan şi Mihnea Berindei, preşedintele, respectiv vicepreşedintele organizaţiei, 
la care se adaugă semnătura Ligii Maghiare pentru Apărarea Drepturilor Omului, 
cu sediul la Paris. Documentele făceau cunoscute, pe această cale, privatiunile la 
care erau suspuşi românii din ţară, precum şi persecuțiile îndreptate împotriva 
minorităţii maghiare. Scopul era să atragă atenţia parlamentarilor europeni şi 
opiniei publice internaţionale asupra acestei drame. 

Exilul spera ca această ultimă măsură legată de sistematizarea rurală să fie 
picătura care va produce explozia de disperare din partea populaţiei române, ame- 
nintata cu distrugerea patrimoniului său traditional. În opinia lor, numai o presiune 

energică din partea Parlamentului European şi a opiniei publice internaţionale din 
lumea liberă mai putea avea şansa de a opri angrenajul absurd al acestei tragedii 
umane şi economice. Astfel de presiuni trebuiau să fie constante, asociate cu 
perspectiva unor sancţiuni economice şi diplomatice rapide. Aceasta deoarece, în 
condiţiile distrugerii satului, sursa oricărei memorii încetează, românul, ungurul, 
germanul, evreul, turcul, tătarul, deveniți „oameni noi”, nu mai reprezintă decât 
persoane desfigurate cultural, uşor de manipulat de propaganda oficială. Într-o 
ţară atât de închisă cum era România, individul nu mai avea posibilitatea să-şi 
exprime personalitatea, considerau ei. Declaraţia se încheia în spirit de solidari- 
tate: „Poate oare un om normal să rămână impasibil şi inactiv în fata acestei 
experienţe tragice, al cărei rezultat va fi transformarea unei ţări europene într-un 
lagăr de concentrare ? Nu, bineînţeles că nu şi rostim acest NU împreună cu fra- 
tii noştri maghiari, polonezi, cehi, slovaci, bulgari, lituanieni, ucraineni, vietna- 
mezi, cambodgieni, laoţieni împreună cu care luptăm”!. Aceste declaraţii au fost 
difuzate la conferinţa internaţională de presă care a avut loc la 6 iulie 1988 la 
Strasbourg, cu prilejul înmânării petitiei de protest româno-maghiare împotriva 
măsurilor de distrugere a peste jumătate din satele României şi împotriva politicii 
represive generale a regimului din ţară. Semnatarii explicau pentru Radio Europa 
Liberă faptul că au înţeles că împotriva acestei măsuri care urmăreşte distrugerea 
satelor, românii şi ungurii se află în aceeaşi tabără, având ca duşman comun un 
regim despotic, care sfidează toate regulile şi tradiţiile civilizaţiei europene. 
Mesajul transmis de acţiunea comună româno-maghiară era ca europenii să-şi dea 
seama că nu există nici o diferenţă între români şi unguri, că ei sunt deopotrivă 
preocupaţi de politica regimului Ceauşescu. Problemele specifice ale minorităţii 
maghiare nu erau decât o consecinţă a politicii generale dezastruoase. Petiţia a fost 
primită cu simpatie şi interes de către Lordul Plumb, preşedintele Parlamentului, 
considerând că a sosit timpul să se vorbească în Europa despre aceste probleme. 
Exilul românesc, ca şi cel maghiar făceau apel la solidaritate fata de popoarele 
rămase în ţările lor, încercând să determine conştientizarea necesităţii unei soli- 
daritati în condiţiile date?. 

În revista presei de la postul Europa Liberă din iulie 1988 era redată o scrisoare 
deschisă adresată populaţiei României de Consiliul de Conducere al Comitetului 
pentru Apărarea Păcii din Ungaria, publicată la Lund, în Suedia, unde între 30 iunie 
şi 2 iulie avusese loc sesiunea anuală a pacifiştilor europeni şi din ţările de limbă 
engleză. Textul exprima îngrijorarea Ungariei cu privire la situaţia tot mai alar- 
mantă din România vecină. Se explica că 

cele două popoare au coexistat de secole şi au avut probleme numai atunci când au fost 
influențate de ordinele sau aroganta puterii, şi că reconcilierea şi existenţa paşnică sunt 
dorinţele legitime ale popoarelor noastre. Tara aparţine celor ce muncesc pământul ei, 
care şi-au construit o casă acolo unde s-au născut, iar legătura cu pământul este un 
drept elementar al cetăţenilor unei tari. Este regretabil că acum se încearcă din nou 
semănarea discordiei între popoarele noastre, care vor să trăiască în pace, linişte şi 
încredere reciprocă. Nu poate exista o pace separată, pentru români, unguri, saşi, sârbi 
în această regiune, ci numai o pace comună, a tuturor iar păstrarea acestei păci este 
treaba noastră, a tuturor!. 


Exilul românesc, prin vocea postului de radio Europa Liberă, susţinea astfel 
de mesaje, care făceau apel la buna înţelegere şi buna vecinătate, la pondere şi 
responsabilitate în soluţionarea şi depăşirea conflictului româno-maghiar, consi- 
derând că miza acestor relaţii este mult prea mare ca să fie lăsată pradă furiilor 
dictatoriale sau naţionaliste. 


Poziţia României 


Nicolae Ceauşescu părea să fi lansat o campanie împotriva duşmanilor istorici 
pentru a-şi justifica eşecul în a satisface nevoile de bază ale populaţiei, precum şi 
determinarea sa de a se opune în continuare atmosferei reformiste din Europa de 
Est. Cu doar cinci zile înainte de plenara partidului, într-un discurs la o întrunire 
a membrilor de partid, Ceauşescu amintea „tendinţa foarte periculoasă care a 
apărut la un moment-dat în istoria partidului de a lăuda tot ce era străin”, un 
avertisment cu perdea împotriva greşelii de a urma exemplul sovietic, reamin- 
tindu-le cu acest prilej de al IX-lea Congres din 1965 (primul prezidat de Ceausescu) 
„care a restaurat mândria naţională” ; părea că în România avea loc un reviriment 
oficial al naţionalismului, un joc vechi jucat acum după reguli noi’. 

Poziţia României reieşea şi la Conferinţa post-Helsinki, ocazie cu care Ceauşescu 
respingea orice acuzaţie privind discriminarea naţională practicată de regimul său, 
arătându-se foarte supărat în legătură cu felul în care guvernul şi poporul maghiar 
discută problemele României. Ceauşescu era de părere că politica externă inde- 
pendentă a României nu era recunoscută de Occident, care lua partea acum ungu- 
rilor în conflictul româno-maghiar. Cât despre dărâmarea satelor, Ceauşescu a 

dedicat acestei teme cea mai mare parte a discursului său. A explicat că proiectul 
nu avea o componentă etnică, iar ceea ce ar susţine ungurii privind dărâmarea 
satelor populate de etnici maghiari n-ar fi corect. Liderul de la Bucureşti sesiza 
că proiectul sistematizării rurale nu-i aparţine nici lui şi nici partidului, ci a fost 
adoptat după largi şi repetate discuţii. Decizia sistematizării a fost luată pentru a 
împiedica exodul populaţiei spre localităţile urbane, îndeosebi spre Bucureşti. 
Ceauşescu a prezentat acest program ca un mijloc de a face satul mai atractiv 
pentru tineri, prin condiţii mai bune de viaţă, explicând totodată că cele mai mari 
forme de opoziţie şi nemulțumiri veneau din partea locuitorilor satelor care n-au 
fost incluse în planul de sistematizare şi care erau nemulţumiţi că localităţile lor 
vor rămâne neatinse!. 

Coincidenţă sau nu, presa din exil semnala încă din aprilie 1988 că partidul 
lansase o campanie de întărire a educaţiei patriotic-socialiste. Erau accentuate teme 
precum cea legată de Transilvania, rolul factorilor comunişti şi naţionali în istoria 
patriei. Educaţia patriotică era motivată, conform propagandei, de necesităţi obiec- 
tive solide. Campania părea să insiste mai mult asupra controlului ideologic al 
partidului, într-o perioadă când ţara era tot mai izolată de partenerii Pactului de 
la Varşovia şi de ţările capitaliste. Controversa cea mai serioasă însă era cea cu 
Ungaria. De când Academia Ungară de Ştiinţe publicase o istorie a Transilvaniei, 
istoricii români şi propagandisti, chiar Ceauşescu însuşi, au criticat întruna dis- 
torsionarea istoriei românilor. Ei cereau un răspuns ferm din partea celor pe care 
îi acuzau a avea o poziţie iredentistă şi care contesta continuitatea poporului român 
pe pământul stramosesc. Regimul accentua că vecinii unguri, prin avansarea unor 
„teorii eronate, falsifică adevărul istoric şi aduc prejudicii prieteniei şi cooperării 
între popoare, bunei-vecinatati, şi mai ales cauzei păcii şi a progresului” ; definind 
noul concept de socialism, patriotism revoluționar, Ceauşescu spunea că a fi patriot 
însemna a lupta împotriva „oricărei discriminări naţionale, şovinism şi concepte 
rasiste şi atitudini”, şi a milita pentru egalitate în drepturi pentru tot poporul 
muncitoresc indiferent de naţionalitate: „Patrotismul, dragostea şi loialitatea 
pentru pământul pe care te-ai născut sunt expresia conştiinţei revoluţionare. Un 
adevărat comunist revoluţionar patriot trebuie să demonstreze nu doar iubirea faţă 
de patrie, dar şi devoțiune pentru politica internă şi externă a partidului, el trebuie 
să aibă un comportament în acord cu principiile socialiste de muncă şi viaţă”?. 
Regimul propunea o educaţie ideologică mai accentuată ca remediu la situaţia 

creată. Ceauşescu critica totodată Occidentul pentru că încuraja conflictul în ţările 
din estul Europei. În ceea ce priveşte emigrația, era descrisă ca o „seducţie a 
Occidentului”, iar emigranții, drept oameni uşor manipulabili tot de către Vest. 
Autorităţile încercau să oprească valul de emigrație făcând apel la patriotism sau 
descriind societatea occidentală ca fiind decadentă!. Toate aceste detalii referitoare 
la modul în care se pozitiona regimul faţă de realitatea existentă ne ajută să inte- 
legem perspectiva generală din care se raporta la conflictul legat de sistematizarea 
teritorială. 

În ciuda strădaniei propagandei, au existat şi voci din tari care se exprimau 
împotriva politicii de sistematizare. Mihnea Berindei amintea, în octombrie 1988, 
de unele demersuri din România, precum mişcarea clandestină „România liberă”, 
care exista mai ales în Banat şi Transilvania, doi dintre membrii săi ajungând la 
Budapesta, la sfârşitul anului 1987, şi punând bazele unei mişcări ce reunea peste 
o sută de membri, ce susţinea solidaritatea cu minoritățile nationale. Aceştia afir- 
mau că națiunea română pretuieste valorile autentic democratice şi doreşte respec- 
tarea necondiționată a principiilor şi acordurilor internationale vizând drepturile 
omului. Berindei amintea deopotrivă cazul Doinei Cornea şi al lui Vasile Văluşescu, 
care făcuseră o declaraţie comună şi în care vorbeau despre drepturile popoarelor 
din tara, care au un destin comun, condamnând încălcarea acestor drepturi. El era 
conştient că vocile celor amintiţi nu pot reprezenta poziţia majorităţii, care nu 
poate fi aflată decât printr-un referendum (ce nu ar fi fost posibil, desigur). Era 
însă un semn clar că exista o dinamică evidentă în perceperea problemelor mino- 
rităţii ungare şi de către romani’. 

Într-un reportaj realizat pentru postul Europa Liberă, S. Orescu vorbea despre 
solidaritatea dintre românii etnici şi minoritățile nationale din ţară, constatând 
instigarea la sentimente ostile înjositoare. Reporterul explica această practică ca 
având drept scop împiedicarea unei solidarizări a întregii populaţii împotriva regi- 
mului, conform anticului divide et impera, căci o opoziţie dezbinată era mult mai 
uşor de învins decât una unită. Acesta condamna manipularea istoriei de către 
regim în scopul dezbinării, scopul fiind eminamente politic - de a face etnicii 
unguri şi români să uite că sunt victimele aceleiaşi crize, ale aceluiaşi regim de 
abuz şi incompetenţă?. Orescu amintea numele unor protestatari maghiari precum 
Geza Szőcs, Ara-Kovâcs şi multi alţii, sau de origine germană între timp ajunşi 
în Vest ca Herta Miller, William Totok, Richard Wagner etc. Protestul lor avea 

un caracter specific, cântărind mai greu în ochii Occidentului, deoarece viza poli- 
tica de asimilare naţională practicată de Ceauşescu. În opinia exilului românesc, 
o politică liberală faţă de minorităţi era cea mai bună garanţie a oricărei liberali- 
zări interne. Raportul explica faptul că, în cele patru decenii de totalitarism, s-au 
tocit multe asperităţi, oamenii s-au apropiat unii de alţii şi că omogenizarea nati- 
onală nu era în interesul românilor, dimpotrivă, ne sărăcea în orice sens: „Cât 
priveşte poporul maghiar - spune acesta —, mai e nevoie să spunem că el se bucură 
pe drept cuvânt de simpatia întregii lumi pentru felul în care a reuşit să înhame 
comunismul la nevoile omului, creând un model de comunism cu faţă umana”!. 

Presa din exil expunea abuzurile la care era supusă minoritatea maghiară : acti- 
unile îndreptate împotriva liceelor din Zalău, Aiud, Cluj, reducerea anuală a numă- 
rului de cursuri predate în limba maghiară la Universitatea „Babeş-Bolyai” din 
Cluj-Napoca etc., toate acestea au contribuit la o stare de spirit destul de apăsătoare 
în rândul etnicilor maghiari, ca şi a celor din Ungaria?. Presa din exil arăta că pro- 
blema minoritară constituie un pretext pentru izolarea ermetică a ţării şi pentru 
întărirea caracterului polițienesc al statului. Totodată, măsurile represive au provocat 
şi o recrudescenta a naţionalismului maghiar, atât la noi în ţară, cât şi în Ungaria. 
Revista Miiveldédés şi revista Volk und Kultur, după o existenţă de patru decenii, au 
fost desfiinţate în decembrie 1985, respectiv contopite cu revista Cântarea României’. 

Privită din Occident, părea că niciodată nu mai existase între două tari membre 
ale unui sistem de alianţe socialist o încordare mai mare decât cea prezentă între 
România şi Ungaria. În decurs de numai o săptămână au existat o demonstraţie 
de masă la Budapesta împotriva regimului Ceauşescu şi o rezoluţie a Parlamentului 
maghiar care cerea Bucureştiului să renunţe la planurile de demolare a satelor. 
Conform rezoluţiei Parlamentului maghiar, „satele României sunt purtătoare ale 
unor inestimabile valori istorice şi culturale. Ele reprezintă o parte de neînlocuit 
a moştenirii materiale şi spirituale a Europei şi a omenirii. Distrugerea acestor 
valori ar reprezenta o pierdere ireparabila”*. 


Întâlnirea de la Arad 


În august 1988, în mijlocul tensiunilor tot mai numeroase dintre România şi 
Ungaria în legătură cu tratamentul aplicat minorităţii maghiare din Transilvania, 

în mod surprinzător pentru presa occidentală, liderii celor două ţări au avut o 
întâlnire la Arad, pe 28 august. Judecând însă după rapoartele ungare asupra 
întrunirii, partea română rămânea în continuare intransigentă faţă de chestiunile 
discutate. Raportul prezentat la postul de radio Europa Liberă observa că, în ciuda 
conflictului dintre cele două state, România a organizat o primire frumoasă pentru 
delegaţia ungară, cu covor roşu şi onoruri militare. Totuşi, centrul oraşului Arad, 
unde a avut loc întâlnirea, a fost practic sigilat, astfel că delegaţia ungară nu a 
avut ocazia să intre în contact cu populaţia locală, care era alcătuită într-o pro- 
portie apreciabilă din etnici unguri!. S-au discutat cu acest prilej chestiuni precum : 
Consulatul General de la Cluj (care fusese închis de români în iunie 1988), Centrul 
Cultural de la Bucureşti (închis de asemenea în iunie), chestiunea emigranților şi 
reunificarea familiilor. Comisia Ungară a propus reluarea unor acţiuni culturale 
româno-ungare, unele schimburi de jurnalişti, nereuşind însă să ajungă la un 
numitor comun. Partea română era de acord cu astfel de acţiuni, dar numai sub 
supravegherea autorităţilor, în vreme ce partea ungară dorea ceva mai multă inde- 
pendenţă?. 

Cea mai presantă problemă discutată la Arad a fost însă cea referitoare la 
planul de sistematizare a satelor. Înainte de întâlnirea de la Arad, oficialii ungari 
împreună cu mass-media şi oamenii de cultură unguri au condamnat cu tărie pla- 
nul de sistematizare - demonic şi criminal au fost două dintre principalele adjec- 
tive folosite -, având succes în a mobiliza o rezistenţă internaţională. La întoarcerea 
de la reuniune, autorităţile ungare au declarat prin vocea lui Grósz : „Una din cele 
mai importante chestiuni, cea a planului de sistematizare, rămâne în continuare în 
picioare. Am auzit multe lucruri despre această acţiune. Din diferite ziare am aflat 
noi informaţii, unele din fraze pline de aluzii. Vrem şi noi să ştim care este ade- 
vărul despre acest plan”?. Major, un alt membru al delegaţiei ungare, oferea o 
versiune revizuită asupra manierei în care delegaţia lor se raportase la acest subiect. 
Provocat într-un interviu al televiziunii maghiare, în care explica de ce remarcile 
lui Grósz păreau că „trebuie să ne schimbăm atitudinea, acum, având noi infor- 
matii”, Major declara: „Am cerut conducătorului român să examineze consecin- 
tele planului pentru zona rurală asupra minorităţilor, şi cum ar putea fi suspendată 
implementarea sa... Avem nevoie de mai multă informaţie pentru a ne întări 
argumentele şi pentru a lua o poziţie mai fermă”*. 

La cererea Ungariei, partea română a fost de acord în principiu ca o delegaţie 
ungară şi una locală oficială să arunce o privire asupra planului de sistematizare, 
atât în zonele locuite de etnici maghiari, cât şi în alte regiuni. Numărul de membri 

ai delegatiilor şi orele de vizită rămâneau a fi negociate. Sansele ca o delegaţie 
maghiară să poată influenţa sau chiar monitoriza sistematizarea rurală păreau 
nerealiste. În ciuda impresiei de eşec al acestei întrevederi, Major admitea că 
planul rural a fost una dintre chestiunile în privinţa cărora nu s-a ajuns la nici un 
fel de progres, căci partea română considera ca fiind o problemă ce ţinea strict de 
politica internă, nesuportând o intervenţie din afară!. 

În această perioadă, în mediile de informare maghiare se înregistra o creştere a 
spaţiilor rezervate disputelor cu Bucureştiul, mai ales după întrevederea GrOsz-Ceauşescu 
de la Arad. Chesiunea cu vecinii români devine în toamna anului 1988 deosebit 
de importantă în Ungaria. Corespondentul postului Europa Liberă la Budapesta 
informează că în această perioadă „este aproape imposibil să nu auzi discutându-se 
despre problemele cu România. O face oricine - chiar fără să fie solicitati - de 
la oficialităţile guvernamentale până la şoferii de taxi sau la ospătarii din restau- 
rante. lar mini-demonstratiile răsar şi ele, oriunde se adună mai multi oameni. 
Pancartele în general cer două lucruri: «libertate în România» şi renunţarea la 
planurile de dărâmare a satelor”?. Între România şi Ungaria mai era şi problema 
refugiaților români, care suscita, la Budapesta, discuţii aprinse. Autorităţile maghiare 
cereau tot mai insistent ca problema minorităţii maghiare din România, considerată 
o minoritate destabilizată, să fie adusă pe scena internaţională. Mediile de infor- 
mare, care până în anii '80 nu abordau chestiunea minorităţii maghiare din 
Transilvania, au devenit un larg ecou al ei’. 

Liderii maghiari considerau că este imposibil să se mai continue mult cu un 
comportament imatur sau să se menţină o comunicare atât de distantă între state 
vecine. Această comunicare deficitară includea practici precum discursuri în locuri 
situate în proximitatea graniţei româno-ungare. De pildă, pe 21 iunie, Imre Pozsgay, 
vorbea la Gyula despre sentimentul de alarmă pe care îl avea faţă de planul rural 
românesc. Două luni mai târziu, în ziua în care a avut loc întâlnirea cu liderul de 
partid ungar Karoly Grósz la Arad, Ceauşescu reafirma dedicarea sa specială 
pentru planul de reorganizare teritorială, vorbind la Pecica, o comună de la graniţa 
României cu Ungaria“. 

Pentru unii observatori occidentali, distanţa de comunicare, privită ca un zid 
între România şi Ungaria, aducea mai degrabă a nouă versiune de Cortină de Fier, 
percepţie întărită de împuşcarea celor care încercau să treacă graniţa ilegal. 
Hărţuirea vizitatorilor străini la frontieră era de asemenea o practică comună, fiind 
uneori chiar sporită, ca în cazul turiştilor maghiari în preajma demonstraţiei 

împotriva planului rural, din 27 iunie de la Budapesta. Ba mai mult, publicaţiile 
maghiare au fost interzise în ţară, ca fiind subversive sau de factură religioasă. 

Judetele Satu Mare, Bihor, Arad şi Timiş găzduiau o minoritate considerabilă 
de maghiari: 38%, 31%, 14%, respectiv 10%, din populaţia locală conform 
recensământului din 1977. În acelaşi an, etnicii germani alcătuiau 8% din totalul 
populaţiei din judeţul Arad şi 12% din Timiş. Numărul lor a scăzut drastic în 
ultimii ani ai deceniului opt, din cauza emigrației masive către RFG. În anul 1977, 
erau înregistraţi 20.000 de sarbo-croati în judeţul Timiş, adică aproximativ 3% 
din totalul populaţiei din întregul judeţ. Deoarece exista o asemenea diversitate 
etnică în vecinătatea Ungariei şi a Iugoslaviei, planul pentru zona rurală din pro- 
ximitatea frontierei s-a aflat în atenţia statelor vecine mai mult decât altele. Mulţi 
cetăţeni maghiari sau iugoslavi profitau de înţelegerea specială care facilita plim- 
barea în zona de graniţă, pentru a vedea cu ochii lor ceea ce se întâmpla în ime- 
diata apropiere, pe teritoriul românesc. Unii vizitatori occidentali au încercat la 
rândul lor să afle despre ce era vorba de fapt cu acest plan de sistematizare teri- 
torială, care dădea atâtea bătăi de cap vecinilor României. Circula ideea că aproape 
de frontiera ungară situaţia oamenilor devenea tot mai dificilă. Se spunea că în 
satele cu o puternică minoritate germană sau maghiară de lângă graniţă, planul de 
sistematizare va fi implementat de o manieră mult mai dură. Ceea ce uimea 
Occidentul, respectiv ţările est-europene care se opuneau programului, era că 
regimul românesc nu dădea nici un fel de atenţie protestelor, ba chiar părea nici 
să nu-i pese, nici măcar atunci când riscul provocării unor reacţii internaţionale 
devenise destul de ridicat. O analiză asupra progresului programului detaliat pen- 
tru cele patru judeţe din zona de vest a ţării, realizat de Dan Ionescu pentru 
rapoartele de la Europa Liberă în limba engleză, pare să confirme acest fapt!. 

În judeţul Satu Mare, programul de sistematizare a lovit mai întâi oraşul Satu 
Mare, capitala de judeţ. Conform rapoartelor oficiale româneşti, oraşul avea unul 
dintre cele mai frumoase centre civice din ţară. În realitate, după opinia mass-mediei 
străine, centrul părea a fi un oraş într-un alt oraş, definiţie ce sugerează că noul 
centru era un eşec faţă de arhitectura tradiţională, de factură central-europeană, 
ce fusese măturată din calea buldozerelor. Aparent acum venise rândul zonelor 
rurale. Comuna Odoreu, de plidă, îşi pierdea trei dintre cele şase sate componente : 
Eteni, Vânătoreşti şi Cucu. Cele rămase erau restructurate în acord cu un model 
uniform. 

În judeţul Bihor, imagini ale satului Nojorid, cu clădiri de beton tipice pentru 
noul stil al epocii, au fost preluate de presa străină din presa românească şi comen- 
tate. La fel a fost cazul articolului din Scânteia, din luna iulie, despre urbanizarea 
comunei Valea lui Mihai’. 

În judeţul Arad, cu prilejul vizitei lui Nicolae Ceauşescu la Pecica, o comună 
de lângă Arad cu o populaţie mixtă de români şi etnici maghiari, ce era programată 
să devină oraş agroindustrial, liderul român a menţionat că planul trebuie urmat 
cu seriozitate, cu chibzuială şi in mod gradual, amestecând vechiul cu noul. El 
adăuga totuşi că planul nu putea fi încheiat în doi sau cinci ani, remarcă ce a fost 
interpretată imediat de unii observatori occidentali ca o dorinţă de a încetini pro- 
cesul, într-un gest de bunăvoință fata de partea maghiară. Cu toate acestea, 
Ceauşescu a spus că noul centru civic al comunei trebuia să fie gata până în 1995, 
iar planul definitivat complet până în anul 2000, program valabil pentru întreaga 
tara în celebrul discurs din 3 martie 1988. Mai mult, o remarcă şi mai incurajatoare 
a lui Ceauşescu făcută la Pecica despre nevoia de a prezerva casele în stare bună, 
existente deja, redată de Radio Bucureşti, părea să fi scăpat cu totul ziarului 
Scânteia, care nu menţionează nimic în acest sens’. 

Scânteia publica, în aceeaşi zi în care a avut loc întâlnirea dintre Ceauşescu şi 
Grósz, pe prima pagină, o telegramă care în mod evident fusese pregătită dinainte, 
ca fiind trimisă lui Ceauşescu de către locuitorii din satul Agrij (judeţul Satu 
Mare), în care solicitau să le transfome comuna în oraş agroindustrial, în ciuda 
faptului că avea o populaţie de doar 2.500 de locuitori. În acelaşi timp, telegrama 
amintea de tragicele evenimente de la Treznea, un sat din componenţa comunei 
Agrij, produse pe 9 septembrie 1940, „când trupele fasciste horthyiste au ucis 86 
de locuitori fără apărare”. Telegrama, ce făcea referire la „martirii de la Treznea”, 
era, conform ziarului Scânteia, o avertizare împotriva oricărei încercări de a agita 
spiritele în direcţia naţionalismului, urii şi şovinismului, deşi era în realitate o 
încercare clară de a manipula animozităţi istorice între romani şi maghiari. 

În judeţul Timiş exista o minoritate germană - şvabii, etnici germani colonizați 
de Imperiul Habsburgic în secolul al XVIII-lea, alături de unguri, sârbi, croaţi, 
bulgari, ţigani. Deşi populaţia germană era în continuă scădere, Republica Federală 
Germană îşi exprimase deja nemulţumirea faţă de acest proiect, întrucât era o 
ameninţare la adresa patrimoniului german din România. În cazul Banatului, dis- 
cutiile s-au concentrat mai mult asupra comunei Lovrin, una dintre comunele 
timişene ce urmau să devină oraşe agroindustriale. Comuna cuprindea patru sate : 
Lovrin, Gottlob, Tomnatic şi Vizejdia, iar populaţia lor era iniţial de origine şvabă, 
însă mulţi români din Vechiul Regat au umplut golul creat de emigrarea acestora. 
Până şi primarul era fiu al Banatului prin adopţie?. 

În lipsa unor informaţii directe şi concrete, ziariştii străini analizau comporta- 
mentul şi spusele conducătorului de la Bucureşti, pentru a înţelege intenţiile sale. 
Pe 14 septembrie, Ceauşescu trecea prin satele Lovrin şi Gottlob în cursul unei 
vizite de lucru în judeţ. În centrul comunei i-a fost arătată o schiţă a viitorului 

oraş, despre care acesta ar fi spus că eforturile de modernizare şi dezvoltare ar 
trebui urmărite cu mai mult interes şi seriozitate. Presa străină observa cu îngri- 
jorare tocmai faptul că Ceauşescu a ales să viziteze această comună mai degrabă 
obscură la graniţa de vest a ţării - despre care s-a vorbit la televiziune -, ceea ce 
sugera determinarea sa de a merge mai departe cu planul de sistematizare!. 


Celelalte ţări socialiste 


Încălcările drepturilor omului în România nu au fost denuntate numai de Ungaria, 
ci şi de grupuri independente din Polonia şi Cehoslovacia. O a doua demonstraţie 
a fost organizată în prima săptămână a lunii februarie, la Varşovia, de membri ai 
Partidului Socialist Ilegal, împreună cu activişti ai Solidarităţii. Acţiunea s-a 
încheiat în faţa Ambasadei României, unde participanţii au strigat sloganuri împo- 
triva lui Nicolae Ceauşescu şi au distribuit pamflete. Aproximativ 20 de demon- 
stranti au fost reţinuţi de poliţie?. 

În Cehoslovacia, grupul Chartei 77 făcea un apel către toate grupurile de pre- 
tutindeni pentru a suna alarma cu privire la planul de reorganizare rurală al lui 
Ceauşescu, care era descris ca o încercare de a transforma populaţia în victime 
pasive ale aspirațiilor magalomanice, precum şi ca un asalt alarmant asupra esen- 
tei individualitatii umane. Declaraţia adăuga că pericolele întâlnite de români erau 
pericolele cu care ne confruntăm toți şi că putem fi puternici doar dacă suntem 
solidari?. Chiar şi Rude právo, oficiosul cehoslovac al partidului, tinea partea 
Ungariei. Cehoslovacia avea, la rândul său, o minoritate substanţială de etnie 
maghiară, iar relaţiile între Praga şi Budapesta cunoscuseră frictiuni de-a lungul 
vremii. Pe scurt, sovieticii şi statele loiale acestora se plasau de partea ungară“. 

În ziua de 17 august 1988, 36 de scriitori cehi şi slovaci, două comunităţi care 
nu aveau obiceiul de a acţiona împreună în public, au redactat pentru presă o 
declaraţie împotriva buldozerelor româneşti. În cursul lunii august, o scrisoare 
deschisă adresată lui Karoly Grosz şi publicată de Magyar Hirlap, formula un apel 
pentru intensificarea ajutoarelor necesare refugiaților. În acea lună, televiziunea 
maghiară transmisese un film scurt, mut şi zguduitor, realizat de un grup de artişti, 


= 


Ibidem, ff. 94-95. 

2. Arhiva IICCMER, Buletin „Radio Free Europe” (iulie 1988), Romanian Section, fond 
Ion Dumitru, 1-474, 2 martie 1989, 7. Romania in the Dock. Criticism from the East, 
f. 168. 

3. Arhiva IICCMER, Buletin „Radio Free Europe” (iulie 1988), Romanian Section, fond 
Ion Dumitru, 1-474, Michael Shafir, 20 iulie 1988, Politics, Old Games, New Rules, 
Escaladation of Ceauşescu 's Nationalist Campaign, f. 575. 

4. Ibidem. 


330 NICOLETA ŞERBAN 


care prezenta imagini foarte frumoase de sate româneşti, rase progresiv ca de lama 
unui brici. Totodată, se organizau tot mai multe concerte, expoziţii şi meciuri de 
fotbal în beneficiul refugiaților români’. 

Către sfârşitul anului 1988, presa din exil dădea la iveală alte neajunsuri din 
tara: era vorba de disidentii români cărora nu li se permisese să participe la 
conferinţa est-europeană asupra drepturilor omului, sponsorizată de Sindicatul 
Solidaritatea din Cracovia. Cu toate acestea, unii români au reuşit să-şi facă 
cunoscută opinia în ceea ce priveşte strategia politică şi morală a regimului. 
Conferinţa din Cracovia a făcut posibile câteva rezoluţii prin care se protesta 
împotriva represiunii din România, propunând unele modalităţi concrete de acţiune 
împotriva abuzurilor. Doina Cornea şi Gabriel Andreescu vorbeau, în textul trimis 
Conferinţei, despre o schimbare interioară şi despre o trezire spirituală. Doina 
Cornea menţiona că grupările de opoziţie est-europene trebuie să fie solidare pe 
plan internaţional şi să organizeze acţiuni de protest împotriva încălcării dreptu- 
rilor omului. 

Conferinţa de la Cracovia a primit un apel din partea Doinei Cornea, alături 
de alţi 12 etnici români din Transilvania, pentru a publica o scrisoare în care cerea 
guvernului român să abandoneze imediat planul de sistematizare rurală, să infor- 
meze opinia publică cu toate datele despre această acţiune şi să organizeze un 
referendum naţional pe acest subiect. Era pentru prima dată când cetăţenii români 
protestau public împotriva planului aşa-zis de sistematizare. Până în acest moment, 
acel plan nu stârnise decât proteste în străinătate, în special în Ungaria?. 

Grupul „România Liberă”, format din refugiaţi români în Ungaria, activi 
politic, cu sprijinul cercurilor democrate ungare, lansa cu prilejul Conferinţei de 
la Cracovia un program în 10 puncte cu propuneri de reforme. Grupul făcea public 
programul la o demonstraţie în preajma Ambasadei române din Budapesta pe 
23 august 1988, cu ocazia celei de-a 44-a aniversări a venirii la putere a Partidului 
Comunist Român. Grupul nu a putut trimite delegaţi la Cracovia pentru că mem- 
brii săi erau refugiaţi fără documente valide de călătorie. Totuşi, reprezentanţi ai 
opoziţiei ungare au făcut public programul lor la Conferinţa de la Cracovia, care 
solicita, printre altele, anularea planului de distrugere a satelor, considerat ca 
leagăn al tradiţiilor si al culturilor nationale româneşti - cerinţă care în mod evi- 
dent a fost ignorată de conducerea de la Bucureşti. 

Într-o scrisoare deschisă în care mulțumea preşedintelui Sindicatului Solidaritatea, 
Lech Walesa, pentru sprijinul rezistenţei contra demolării satelor din România, 
cele două mişcări democratice ungare - Mişcarea Iniţiativelor Libere şi Forumul 

Democratic Ungar -, împreună cu nou-infiintatul Comitet Ungar Independent 
pentru Apărarea Transilvaniei, făceau apel la organizarea de proteste coordonate 
împotriva despotismului din ţară. Aceştia susțineau că o rezistenţă eficientă poate 
fi posibilă doar printr-o alianţă internaţională a forţelor democratice şi prin stabi- 
lirea unor legături active de solidaritate între oamenii din Europa de Est. 

Într-un alt apel, Organizaţia Ungară Independentă SOS Transilvania urgenta 
membrii grupărilor est- şi vest-europene apărătoare ale drepturilor omului, eco- 
logice, studenţeşti, religioase, asociaţii profesionale de arhitecţi, de istorici de artă 
şi etnografi care vizitează Transilvania să inventarieze ceea ce urma a fi pierdut 
dacă satele ar fi fost distruse şi să aducă o consolare morală şi materială locuito- 
rilor acelor sate. Prezenţa lor ca observatori din afară se dorea să aibă ca efect 
descurajarea sau încetinirea autorităţilor locale în a implementa planul de demolare. 

Mai multe rezoluţii privind România au fost unanim adoptate la Conferinţa de 
la Cracovia. Una dintre rezoluţii cerea eliberarea deţinuţilor politici, a doua soli- 
cita anularea planului de sistematizare a satelor, iar a treia condamna discrimina- 
rea minorităţilor naţionale din România. O altă propunere venea din partea unui 
grup de tineri scriitori etnici germani din Banat, asupra cărora se făcuseră presi- 
uni să emigreze din tara. Aceştia, la rândul lor, chemau la o campanie internati- 
onală pentru a informa oamenii despre abuzurile din România!. 

Şi austriecii se arătau interesaţi de politica faraonică a conducătorului român 
de a transforma lumea rurală din temelii. Pe 8 septembrie 1988, postul Europa 
Liberă amintea într-un reportaj transmis la ora 23.10 despre „unul dintre subiec- 
tele arzătoare ale zilei” : tema dărâmării satelor din România, abordată de televi- 
ziunea austriacă într-una dintre emisiunile ei cele mai importante. Titlul emisiunii 
era sugestiv: „Făcut una cu pământul sau despre politica lui Ceauşescu de dis- 
trugere a satelor”. Reportajul informa că austriecii au încercat să aducă în emisi- 
une şi un avocat al planurilor de sistematizare, apelând la ziarul Neuer Weg şi la 
Ambasada română din Viena. Neuer Weg a ignorat însă apelul, iar Ambasada 
României a reacţionat trimițând o notă de protest împotriva difuzării emisiunii, în 
numele „neamestecului” care fusese invocat în repetate rânduri?. 

Între timp, în capitala vest-germană, preşedintele Parlamentului, Philipp Jenninger, 
a criticat încălcarea drepturilor omului de către autorităţile române, într-un inter- 
viu acordat postului de radio Deutsche Welle. Jenninger a deplâns faptul că regi- 
mul de la Bucureşti a semnat Acordurile de la Helsinki pentru a nu-şi onora apoi 

propria semnătură cu care s-a obligat să respecte prevederile acestora. Preşedintele 
Bundestagului a negat însă că datoria Germaniei Federale ar fi să încurajeze emi- 
grarea populaţiei germane din România. În ceea ce priveşte minoritatea germană, 
exista o altă discuţie. În completare trebuie spus că presa românească din exil 
condamna ideea că Bonnul plătea regimului de la Bucureşti o sumă considerabilă 
pentru fiecare etnic german. Se sugera că era posibil chiar ca insistența vest-ger- 
manilor pentru a grăbi procedura de emigrare a saşilor şi şvabilor din România în 
august 1988, pentru care aceştia erau dispuşi să plătească sume chiar mai mari!, 
să aibă o oarecare legătură cu distrugerea satelor din Transilvania. 

Radio Europa Liberă preciza că prăbuşirea României în dezastru economic şi 
dezintegrare socială nu poate fi ignorată la Budapesta, aşa cum poate fi ignorată 
în alte părţi. Legăturile geografice şi etnice îi obligă pe unguri să vădească un 
interes nemijlocit faţă de marşul forţat înspre Evul Mediu pe care l-a început 
România”?. Emil Hurezeanu vorbea de circa 10 până la 20.000 de persoane care 
s-au refugiat în Ungaria din România, unde condiţiile s-au înrăutățit: „Şi multi 
vor mai trece frontiera”, remarca el, dacă Ceauşescu accelerează campania de 
dărâmare a circa jumătate din satele ţării până în 2000. El arăta că Ceausescu 
pretinde că ţăranii trebuie să se mute la bloc, iar agricultura să fie sistematizată 
prin eliminarea gospodăriilor individuale, dar în realitate, campania va duce la 
dispariţia căminelor şi a identităţii culturale a multor dintre cei aproximativ două 
milioane de etnici unguri şi un sfert de milion de etnici germani. Moscova nu 
părea însă dispusă să exercite acelaşi fel de influenţă şi presiune pe care le-au 
exercitat Statele Unite în cazul Marcos. Este paradoxal, constată acesta, că într-un 
caz în care mulţi din străinătate ar saluta o intervenţie sovietică în Răsăritul 
Europei, Mihail Gorbaciov pare să nu se gândească la altceva decât să aştepte 
dispariţia lui Ceauşescu, sperând probabil într-o lovitură de palat după moartea 
dictatorului român. La rândul lor, maghiarii, oricât ar fi de îngrijoraţi de instabi- 
litatea crescândă de la frontiera lor, dau înapoi atunci când se ridică problema 
intervenţiei. Este limpede că nu vor să încurajeze Moscova să creadă că o inter- 
ventie in Europa răsăriteană continuă să fie o opţiune. Ei au investit prea mult în 
perestroika pentru a o pune în pericol printr-o eventuală compromitere a lui 
Gorbaciov într-o încercare de rezolvare a crizei din România. Ceauşescu a mers 
pe linia izolării ţării tocmai pentru a evita pe cât posibil presiunile ce pot fi exer- 
citate asupra sa pentru a-l face să demisioneze. 

Hurezeanu explica faptul că sovieticii dispun de mijloace sub forma livrărilor 
de energie şi alte pârghii pentru a-l opri sau modera pe Ceauşescu, dar acest lucru 
ar însemna o pată pe stilul conducerii lui Gorbaciov. 

Ideea expusă mai sus a fost preluată din The Washington Post, publicat în Statele 
Unite, „indiciu sigur al mutaţiei radicale care a intervenit în Occident în perspec- 
tiva acestuia faţă de Ceausescu şi regimul său”!. Iar faptul că articolul din Rudé 
právo arăta simpatie faţă de poziţia ungară însemna că Moscova susţine cauza 
maghiară?. În linii generale, oficialii sovietici au declarat public că nu aveau inten- 
tia de a interveni. Într-o vizită la Budapesta din aprilie 1987, Ligachev, membru 
al Biroului Politic sovietic, a spus că „atâta vreme cât se pune problema nationa- 
listă, acest lucru trebuie discutat de cele două ţări vecine, Ungaria şi România. 
Acesta spusese că erau două ţări prietene cu acelaşi sistem social şi că Uniunea 
Sovietică nu va juca un rol de arbitru, în orice caz nu fusese rugată să o facă’. 

În martie 1989, când criticile veneau fluviu atât din Vest, cât şi din Est, comu- 
nitatea internaţională lua măsuri concrete împotriva încălcării drepturilor omului 
în România. Pe 9 martie, Comisia Naţiunilor Unite a Drepturilor Omului din 
Geneva, adopta o rezoluţie prin care cereau să se pună sub observaţie respectarea 
drepturilor omului din România. Documentul, care exprima îngrijorarea cu privire 
la încălcarea drepturilor omului şi libertăţilor fundamentale ale românilor, avea ca 
punct principal controversatul plan de sistematizare a satelor, precum şi tratamen- 
tul aplicat minorităţilor etnice. Se atrăgea atenţia totodată şi asupra afluxului de 
refugiaţi din România. Era pentru prima dată după 1982 (când Polonia fusese 
subiectul unei astfel de anchete), când Comisia Naţiunilor Unite semnala o ţară 
comunistă pentru a fi investigată. Şi mai semnificativ este însă faptul că era pen- 
tru prima dată când un membru al Pactului de la Varşovia, şi anume Ungaria, se 
alătura ţărilor vestice (Australia, Austria, Franţa, Portugalia, Regatul Unit, Suedia, 
Germania de Vest) pentru a cere o investigaţie asupra respectării drepturilor omu- 
lui într-o ţară comunistă aliată. Reacţia României a fost furioasă. Delegatul român 
a descris rezoluţia ca fiind o imixtiune brutală în treburile interne şi a declarat că 
Bucureştiul o găseşte nulă. Acesta a reiterat ideile revizioniste ungare şi că ţara 
sa nu va permite investigatorilor Naţiunilor Unite să opereze în interiorul ţării“. 

Ungaria a încercat să evite polemicile publice cu România referitor la acuza- 
tiile pe care aceasta i le aducea, despre care a declarat că erau neadevărate. Pe 6 
martie, miniştrii de Externe român şi ungar, Ioan Totu şi Péter Varkonyi, s-au 
întâlnit la Viena. Deşi Vârkonyi a insistat asupra îmbunătăţirii relaţiilor bilaterale, 


1. Ibidem, ff. 210-212. 

2. Arhiva IICCMER, Buletin „Radio Free Europe” (iulie 1988), Romanian Section, fond 
Ion Dumitru, 1-474, Romania in the Dock, 20 iulie 1988, f.n. 

3. Ibidem, f. 575. 

4. Ibidem. 

omologul său român părea mai interesat de a critica mass-media ungară. Secretarul 
de Stat ungar al Afacerilor Externe, Gyula Horn, a spus într-un interviu dat tele- 
viziunii ungare că disputa româno-ungară nu era atât de serioasă încât să zdruncine 
Pactul de la Varşovia din temelii, dar recunoştea că vor exista consecinţe. Întrebat 
dacă aceasta poate duce la izolarea României pe plan internaţional, Horn a repli- 
cat că Ungaria nu urmăreşte acest lucru. Totuşi, pe 10 martie, Radio Budapesta 
raporta despre Comisia Politică a Parlamentului European că făcea apel la o poli- 
tică coordonată spre a izola guvernul român şi de a declara preşedintele român 
persona non grata pe scena internațională’. 

În aceeaşi perioadă, a existat un alt eveniment care accentua tensiunea dintre 
Bucureşti şi Budapesta, un motiv în plus pentru ca România să-şi cheme ambasa- 
dorul de la Budapesta. Este vorba despre interviul dat pentru televiziunea maghiară, 
din data de 31 iulie, de M.S. Regele Mihai, cuvintele regelui fiind calificate la 
Bucureşti drept „antiromâneşti, anti-socialiste şi fasciste”, limbaj folosit de regulă 
de Ceauşescu pentru toate manifestările ce i se păreau ostile. Regele a vorbit 
despre tinereţea şi abdicarea sa, expunându-şi părerea despre situaţia actuală din 
tara. El afirma că ideea unei națiuni omogene este o absurditate pentru că fiecare 
tara se compune din regiuni cu tradiţii şi culturi diferite. Asimilarea poate să fie 
realizată cu forţa, dar aceasta nu este o metodă acceptabilă, adăuga Regele Mihai. 
Programul de sistematizare era descris de rege drept o crimă împotriva umanităţii, 
un program barbar ce se realiza pentru obţinerea unui control strict asupra popula- 
tiei. Ziarele Le Monde şi Libération din 5 august aminteau interviul acordat de rege. 
Le Monde sublinia deteriorarea relaţiilor dintre România şi Ungaria, politica regi- 
mului Ceauşescu de asimilare forţată a minorităţilor, precum şi situaţia celor zeci 
de mii de refugiaţi români în Ungaria. Toate acestea - scria cotidianul francez - au 
contribuit la izolarea diplomatică crescândă a României?. 

În ciuda acestei situaţii conflictuale, într-un interviu acordat de Kâroly Kirâly 
oficiosului maghiar Népszabadsdg, apărut la 5 august 1989, acesta îşi făcea cunos- 
cută credinţa că se va realiza şi la nivel guvernamental un compromis româno-maghiar 
într-un viitor apropiat. Aceasta deoarece între cele două popoare şi mai ales între 
oamenii din Ardeal există de secole pace. El susţinea că propaganda oficială anti- 
maghiară nu are efect asupra unor mase importante de români din Transilvania şi 
că din punct de vedere material românii trăiesc la fel de greu ca şi minoritățile 
naţionale. În ciuda împrejurărilor, Kirâly se arăta destul de optimist cu privire la 
transformarea democratică a ţărilor est-europene, motivul acestui optimism fiind 
transformarea vizibilă a Uniunii Sovietice. Existenţa forţelor de opoziţie, o situa- 
tie nouă pentru ţările comuniste care au început reforma, era văzută ca o garantie 


1. Ibidem. 
2. Dinu Zamfirescu, „Interviu al M.S. Regelui Mihai la Televiziunea Maghiară”, Dialog, 
iulie-august 1989, nr. 101/102, pp. 27-28. 

a înnoirii comunismului şi îndreptarea către o societate în care să se guverneze 
după metode democratice!. 

Articolul intitulat „Cazul României”, apărut în ziarul elveţian Neue Ziircher 
Zeitung, un jurnal profesionist şi obiectiv, oferea o perspectivă cu adevărat impar- 
ţială asupra întregului tablou. 


Sub regimul colectivist al lui Ceauşescu au de suferit toţi cetăţenii României. Distrugerea 
satelor nu se mărgineşte doar la Transilvania, unde de fapt întotdeauna majoritatea 
locuitorilor au fost românii. Sistematizarea rurală a dus la un conflict deschis între 
Budapesta şi Bucureşti, şi este lăudabil şi de înţeles că guvernul maghiar protestează 
împotriva distrugerii unei părţi a patrimoniului cultural european. Cauza cea bună nu 
este însă servită atâta vreme cât sistematizarea rurală este prezentată ca o problemă 
între minoritatea maghiară şi germană, pe de o parte, şi cea română, pe de altă parte. 
Tratamentul rezervat minorităţilor naţionale este un capitol trist în sine, dar de atenţie 
trebuie să se bucure şi românii lipsiţi de drepturi. Şi în Maramureş, Moldova şi 
Muntenia, cultura populară este condamnată la moarte, prin punerea în operă a distru- 
gerii satelor. Cine vrea să se opună politicii lui Ceauşescu nu trebuie ca în acelaşi timp 
să şi-i facă duşmani şi pe romani’. 


Ampla acţiune de protest care a pornit din Ungaria a avut un impact mult mai 
mare decât în oricare altă ţară care şi-a manifestat opoziţia faţă de proiectul de 
sistematizare a satelor din România. Aceasta deoarece miza era mult mai mare. 
Pe de o parte, era vorba de proximitatea geografică, aproape de frontiera maghiară 
se întâmplau lucruri care nu puteau fi ţinute secret. Pe de altă parte, exista o 
chestiune de natură ideologică, conducerea română avea o altă concepţie asupra 
socialismului şi considera totodată că viaţa ungurilor din România nu priveşte 
Ungaria şi că problema naționalităților fusese rezolvată — ceea ce contravenea total 
opiniilor vecinilor de la vest. Cea mai profundă însă era problema de natură nati- 
onalistă, fapt ce atingea aspecte istorice şi deci redeschidea răni mai vechi. 
Sistematizarea rurală a făcut ca unele dintre acestea să revină la suprafaţă, deşi 
intenţia celor care protestau era nobilă — de a salva satele româneşti de la distru- 
gere. 

Trebuie să remarcăm cât de vehemente şi cât de bine organizate au fost pro- 
testele organizate în Ungaria în această perioadă. Prin intermediul mass-mediei şi 
al factorului politic, populaţia a fost mobilizată, împreună cu diferite organizaţii, 
de la cele pentru protecţia mediului, a patrimoniului până la cele de fotografi etc. ; 


1. „Într-o Europă pluralistă orice dispută naţională îşi va pierde sensul”, text prezentat de 
Neculai Constantin Munteanu la postul de radio Europa Liberă, Dialog, septem- 
brie-octombrie 1989, nr. 103/104, pp. 37-39. 

2. Arhiva IICCMER, Buletin „Radio Free Europe” (iulie 1988), Romanian Section, fond 
Ion Dumitru, 1-474, E. Hurezeanu, 18 august 1988, International Press Review on 
Romania, f. 268. 

societatea civilă a reacţionat în mod uimitor. Populaţia Budapestei a răspuns ape- 
lului la protestul împotriva dărâmării satelor din România, iar manifestatia din 
27 iunie 1988 înregistra un fapt fără precedent, fiind cea mai mare demonstraţie 
independentă de acest gen de după Revoluţia din 1956 din Ungaria. 

Un aport însemnat în cadrul acestui conflict l-a avut exilul românesc, ai cărui 
membri au fost atenţi la modul în care au evoluat lucrurile şi care au oferit o 
perspectivă realistă asupra evenimentelor. Membrii exilului românesc erau conşti- 
enti că pericolul frontierelor nu exista şi aveau o viziune logică în ideea de a salva 
satele româneşti - principalul obiectiv. După cum şi exilul românesc era împotriva 
regimului de la Bucureşti, se bucurau chiar de astfel de acţiuni de protest, în 
speranţa că ceva se va schimba în ţară. Presa exilului oferă un bogat material 
documentar care ne ajută să înţelegem starea de spirit a acelor ani. Tot din presa 
din exil aflăm, de exemplu, că intervenţia Regelui Mihai pentru televiziunea 
maghiară a provocat iritare maximă liderilor comunişti din ţară. 

Este important faptul că se sublinia în mod oficial, în repetate rânduri, că prin 
protestul lor nu erau atacate frontierele, nici poporul român, ci regimul Ceauşescu, 
pentru a nu oferi ocazii de a degenera conflictul. Situaţia din România ajunsese 
prea departe : ţara era închisă ermetic, iar Ceauşescu nu părea dispus la nici un 
fel de schimbare, deşi acest lucru era aşteptat de toată lumea. Ceauşescu respingea 
orice fel de sugestie sau acuzaţie din afară, acuzând la rândul său de iredentism 
şi acte de şovinism, respingând chiar ideea unei echipe de experţi internaţionali 
impartiali care să verifice situaţia drepturilor omului în România. Orice încercare 
de dialog din partea vecinilor maghiari era refuzată, iar regimul din ţară se izola 
tot mai mult. Protestele din Ungaria au făcut să se mişte lucrurile şi din partea 
celorlalte ţări socialiste, deşi iniţial avuseseră o atitudine neutră. 

Criza regională de natură national-ideologica dintre România şi Ungaria a 
constituit unul dintre focarele care au dus ţara noastră la o criză şi mai adâncă, 
dincolo de cea internă de natură economică, culturală şi morală, respectiv la 
autoizolarea şi mai accentuată a statului roman. Agitatia care s-a creat in jurul 
problemei minorităţilor, în special cea maghiară, a contribuit în mod substanţial 
la internationalizarea cazului românesc la nivelul factorilor politici şi al mass-mediei. 
Protestele din Ungaria au determinat schimbarea percepţiei faţă de regimul din 
România, creând un precedent pentru acţiunile care s-au declanşat ulterior în 
celelalte tari din Occident. Toate acestea semnalau starea fragilă şi tot mai inco- 
modă în care se găsea regimul Ceauşescu şi faptul că în aceste împrejurări era 
imposibil să se ajungă la un numitor comun; doar evenimentele din decembrie 
1989 aveau să aducă cu sine şi stingerea acestui conflict. 


Adrian Matus 


Rebeli cu o cauză : elemente ale contraculturii 
americane în literatura generaţiei optzeciste 


Abstract. The aim of this research is to provide a proper understanding of a phenomenon which 
has a marginal position, lying on the borderline of a literary critique and the history of commu- 
nism. The object of this research is the reception of the American counterculture in the Romanian 
literary space. More accurately, we will discuss the influence of the Beat Generation (represented 
by Ginsberg, Keroauc, Ferlinghetti) in the poems of G80'. In order to understand the dynamics 
of this phenomenon, we have to ask ourselves to what extent the cultural identification is truly 
appropriated by poets like Mircea Cărtărescu and Florin laru. Within the academic fields (both 
literary critique, and historiography) there are some clues regarding this aspect, but further 
research is needed. 

We will explain the cultural specific context that determined the late reception of the American 
counterculture in Romanian literature. We will describe the cultural discourse of the 1970s, 
dominated by a mixture of nationalism and communism. We’ll also deal with the G80 reaction 
to the Establishment ideology. 

Lastly, we will analyze the collective anthology Aer cu diamante, where we will be pinpointing 
the reference to LSD in the books’ subversive title and cover photo. Through a hermeneutical 
reading of the poems, we will try to show that there is a huge gap between the cultural identi- 
fication with the Beat Generation and the actual aesthetics (influenced by other sources). 


Keywords: counterculture, Eastern Europe, beat generation influence, Mircea Cărtărescu 


1. G80 este generaţia poetică apărută la începutul anilor '80, care a marcat începuturile 
postmodernismului românesc. 


Mecanismele de rebeliune şi revoltă împotriva sistemului comunist se nasc 
dintr-o nemulţumire faţă de acesta. Pe de o parte, există revolta maselor, cu alte 
cuvinte cea a individului simplu, in fata atrocităților ce apar la sfârşitul anilor '40 
şi în timpul „obsedantului deceniu”. În primii ani de la instaurare, regimul comu- 
nist controla cu stricteţe viaţa publică şi privată a individului. Cu alte cuvinte, 
chiar şi micile răbufniri sunt pedepsite cu asprime. Situaţia se detensionează abia 
spre mijlocul anilor '50, în momentul in care Nikita Hruşciov citeşte, cu uşile 
închise, raportul în care acuză crimele lui Stalin!. De abia începând cu anii '60 
sunt permise sincronizările culturale cu Europa de Vest. Astfel, după momentul 
destalinizării, apare o nouă formă de rebeliune împotriva Statului : contracultura. 

Acest fenomen este recepționat în spaţiul românesc începând cu anii 1961-1962, 
iar contracultura este menţionată în reviste culturale emancipate, precum Secolul 
20°. Din anul 1965, fenomenul este recepționat şi la nivel de masă: apare o con- 
trabandă puternică cu discuri, ziare precum Scânteia sau Contemporanul tratează 
acest subiect, dar se ivesc şi promotori culturali care susţin noile idei (precum 
Cornel Chiriac). În anii ’70, ea este deja asimilată. Desigur, nu putem discuta 
despre o sincronizare totală cu ceea ce se petrece în spaţiul vestic. Pe de altă parte, 
la nivel muzical şi de mentalitate, se produce o racordare destul de coerentă cu 
fenomenele similare din Europa de Vest. Ca dovadă a acestei perioade stă volumul 
de memorii al lui Cristian Pepino, intitulat Cartea de la Vama Veche’. 

Dacă la nivel muzical şi identitar adaptarea şi asimilarea sunt rapide, constatăm 
un puternic clivaj între momentul apariţiei contraculturii literare (cunoscută ca 
generaţia Beat) în spaţiul vestic şi preluarea ei în spaţiul românesc. În prezentul 
studiu ne propunem să explicăm care ar fi mecanismul care a generat această 
întârziere pe plan cultural. Într-o primă fază, vom prezenta situaţia culturii în anii 
'50-'60, pentru a înţelege care este sistemul împotriva căruia se vor revolta poeţii 
optzecişti. Ulterior, vom aminti traducerile din literatura americană contemporană 
apărute în perioada 1965-1980, texte ce au format generaţia poetică a optzeciştilor. 
Odată explicat contextul cultural în care optzecistii propun un nou concept poetic, 
vom realiza o hermeneutică a poemelor scrise în această perioadă. În atenţia 
noastră a stat influenţa generației Beat în scrierile poeţilor care preiau tardiv, doar 


1. Martin Malia, La tragedie soviétique : Histoire du socialisme en Russie. 1917-1991, 
Editions du Seuil, Paris, 1995. 

2. Primul articol, redactat într-un limbaj vetust, cu o poziţie declarat-critică, este cel al 
lui Horia Bratu, „Ce este The Beat Generation”, Secolul 20, nr. 2/1961, pp. 116-123. 

în anii '80, linia estetică a contraculturii şi ne vom întreba în ce măsură revendi- 
carea culturală este cu adevărat însuşită în poeziile optzecistilor. Vom insista 
asupra poeţilor Mircea Cărtărescu şi Florin Iaru, cei care au promovat estetica 
americană în volumul Aer cu diamante. 


Metodologia. Concepte-cheie : contracultura şi optzecismul 


Pentru a oferi o perspectivă pertinentă asupra acestui fenomen literar, propunem 
metodologia istoriei alternative, a raportului dintre individ şi comportamentul său 
într-o anumită societate. Considerăm că discursul (în special cel literar) poate 
reflecta mult mai bine situaţia contextului în care acesta a fost redactat. În dome- 
niul teoriei literare, această metodă se încadrează în curentul mai amplu al post- 
structuralismului, linia promovată de Michel Foucault!. Filosoful francez consideră 
că între text şi con-text există o relaţie de interdependenţă şi orice tip de discurs 
reflectă funcţionarea societăţii la un moment dat?. Dacă în domeniul ştiinţelor 
filologice această problemă este tratată aproape axiomatic (conform principiului 
„Literatura reflectă realitatea istorică”), dezbaterea este mult mai intensă în dome- 
niul ştiinţelor istorice. În această situaţie, vom apela la metodologia Şcolii Analelor, 
care oferă textului fictional credibilitate ca sursă istorică. Preluând această linie, 
disciplina istoria ideilor cizelează instrumentarul de lucru, oferind o precizie mai 
bună, apelând în permanenţă la substratul cultural din care apare un text. 

Dorim ca prin studiul nostru să aducem o lămurire asupra fenomenului de 
contracultură în Europa de Est. Prin contracultură înţelegem fenomenul cultural, 
social şi literar care a apărut în societatea americană de după al Doilea Război 
Mondial. Ea este reprezentată, grosso modo, în literatură de către generația Beat, 
dar preia numeroase influenţe dintr-o paletă mult mai amplă : budism zen, Henry 
David Thoreau, Hermann Hesse, Friedrich Nietzsche sau Oswald Spengler. Pe 
plan cultural, ceea ce îi reuneşte pe autorii contraculturii americane este deziluzia 
faţă de modernitate. Astfel, este explicabilă diversitatea surselor : toate critică 
tehnologia şi progresul industrial al secolului al XIX-lea, propunând diverse alter- 
native. Mai precis, prin contracultură literară înţelegem textele poeţilor Allen 
Ginsberg, Gary Snyder, Lawrence Ferlinghetti şi ale prozatorilor Jack Kerouac şi 
William Seward Burroughs. În filosofie, ea este influenţată de textele Şcolii de la 
Frankfurt (în special Herbert Marcuse). 

Vom considera esenţială definiţia contraculturii în spaţiul american, dată de 
Theodore Roszak, ca reacţie la excesiva tehnocratie existentă în anii '40-'60;. 


1. Terry Eagleton, Teoria literară. O introducere, Editura Polirom, Iasi, 2008. 

Contracultura literară, înainte de cea muzicală, utilizează foarte multe teme care 
refuză raționalitatea. În primul rând, ei caută soluţiile spirituale care nu pot fi 
găsite prin întoarcerea la societăţile tradiţionale. Compensatii sunt necesare : 
Ginsberg utilizează un amalgam între hinduism, budism şi moştenirea culturală 
iudeo-creştină (vizibil în poeme precum Sunflower Sutra, Kaddish sau Howl’). 
Jack Kerouac, pe baza pretextului Beat Zen, lărgeşte înţelegerea acestui termen 
pentru a permite un nou tip de moralitate, axată pe spirit de camaraderie, în romane 
precum On The Road? şi Dharma Bums’. Cea de-a treia soluţie, a lui Timothy 
Leary, bazată pe lecturi din Huxley (The Doors of Perception“), duce argumentul 
drogurilor la un alt nivel. William Seward Burroughs, scriitor care face parte din 
acest grup social, dar nu şi din aceeaşi orientare estetică, se va desprinde din 
generația Beat şi va parcurge traseul înspre postmodernism’. 

Prin poeţii optzecisti înţelegem mişcarea literară ce preia, pentru prima dată 
în literatura română, paradigma postmodernismului. În poezie, ea este reprezentată 
de Liviu Ioan Stoiciu, Nichita Danilov, Eugen Suciu, Florin Iaru, Alexandru 
Musina, Elena Stefoi, Traian T. Coşovei, Marta Petreu, Ion Stratan, Magda Cârneci 
şi, probabil cel mai cunoscut membru al acestei generaţii literare, Mircea Cărtărescu. 
De-a lungul timpului, critica literară a insistat mai degrabă asupra schimbării aduse 
pe plan literar din direcţia postmodernismului : spiritul ludic, pastişa, intertextu- 
alitatea şi poezia cotidianului“. În prezentul studiu, vom insista asupra receptării 
elementelor contraculturii la poeţii din volumul Aer cu diamante, în special Mircea 
Cărtărescu şi Florin Iaru. Pe baza acestora, vom analiza situaţia culturală existentă 
în spaţiul românesc la începutul anilor '80, precum şi revendicarea identitară venită 
din zona americană. 


Contextul 


Contracultura literară: împotriva cui se revoltă optzeciştii ? 


Ca fenomen, contracultura literară se naşte ca reacţie împotriva conformismului 
social existent în America anilor '40-'50. Revolta este împotriva statului, care in 

viziunea acestor poeţi oprimă individul şi îi interzice manifestarea plenară a exis- 
tentei. În Europa de Est, partitura este aceeaşi, dar interpretată într-o gamă diferită. 
Factorul care diferă este regimul comunist, ce a intervenit masiv în controlarea 
culturii. Urmând cu fidelitate la început modelul sovietic, care propunea con- 
cepte-cheie precum realism socialist, cenzură, Partidul Muncitoresc Român îngheaţă, 
practic, pentru un deceniu (1948-1958), funcţionarea organică a literaturii române. 
Prin preluarea principiilor jdanoviste, se forţează apariţia unor teme naive, care 
nu au avut niciodată un fundament real în cultura română. 

Marxismul nu a constituit un interes major în dezbaterea culturală interbelică, 
faţă de alte state din Europa de Est (mai ales, după cum observă Leszek Kołakowski, 
în Polonia, Ungaria, Cehoslovacia)!. Astfel, puţine voci din cadrul intelectualilor 
puteau utiliza cu fluenţă şi pertinenté un vocabular marxist. Drept consecinţă, se 
va dezvolta un limbaj de lemn care se va infiltra în primul rând în mediul jurna- 
listic, dar mai apoi şi în cadrul culturii româneşti. Taberele literare se dezbină, in 
funcţie de raportul cu puterea centrală. Câţiva scriitori, precum Mihail Sadoveanu 
sau George Călinescu, acceptă compromisul unui nou vocabular şi al unei noi 
conduite, fiind recompensati cu funcţii şi onoruri. Alţii, dimpotrivă, trec prin 
teribilele experienţe carcerale, mai ales în perioada anilor '50?. O bună parte din 
intelectualitatea românească este epurată, din dorinţa de a stârni teamă şi de a opri 
orice tentativă de revoltă. Listele bibliografice sunt reduse vizibil (dispar canonici 
precum Platon, Aristotel, iar din literatură înşişi poeţii secolului al XIX-lea sunt 
interzişi, deoarece aveau o linie naționalistă). În acest cadru destul de tensionat, 
practic singurul curent permis este realismul socialist. Sintagma a fost implemen- 
tată la sfârşitul anilor '40 în cultura românească, pe principii jdanoviste târzii : 
„Utopie revoluţionară şi instrument în mâinile poporului”?. 

În anul 1949, sub un nume voalat - Direcţia Generală a Tipăriturilor Statului -, 
se oficializează cenzura şi se impune forţat un nou tip de estetică. Sunt interzişi 
multi scriitori, cu precădere contemporani (Ion Barbu, Eugen Lovinescu, Tudor 
Arghezi, Liviu Rebreanu), faţă de clasici (Alecsandri, Ghica, Eminescu, Ion 
Creangă, Alexandru Vlahuţă)”. În schimb, intră în forţă militantii comunismului, 
ce abordează teme simpliste, precum muncitorimea : Anton Bacalbaşa, N. Beldiceanu, 
Al. Sahia etc.5. Din repertoriul international sunt excluşi modernistii, dar sunt 
tolerati cei care participă la congresele internationale comuniste şi cochetează cu 


1. Leszek Kolakowski, Main Currents of Marxism. Its Rise, Growth and Dissolution, vol. 3 : 
The Breakdown, Clarendon Press, Oxford, 1978, pp. 170-172. 

2. Ruxandra Cesereanu, Călătorie spre centrul infernului. Gulagul in constiinta româ- 
nească, Fundaţia Culturală Română, Bucureşti, 1998. 

3. Nicolae Manolescu, Istoria critică a literaturii române. Cinci secole de literatură, 
Editura Paralela 45, Piteşti, 2008, p. 884. 

4. Ibidem, p. 893. 

5. Ibidem. 

ideea marxistă într-o formă sau alta. În această logică, este explicabilă prezenţa 
unora precum Hemingway, A. Malraux, Feuchtwanger, Arangon sau G.B. Shaw. 
Nicolae Manolescu este de părere că priza reală a textelor realismului socialist 
sovietic la marele public nu a fost prea mare. Într-adevăr, într-o societate emina- 
mente rurală?, puţin deschisă spre textele modernismului, realismul socialist ar fi 
putut avea un avantaj real. Textele simpliste, didactice s-au compromis tocmai prin 
militantismul prea puternic, prin limbajul de lemn care nu a pătruns în structurile 
de adâncime ale gândirii publicului. Justificarea şi mecanismul acestor texte este 
dificil de realizat, existând câteva direcţii explicative. Cea mai pertinentă perspec- 
tivă pentru această perioadă o are Eugen Negrici. El afirmă că textele funcţionează 
pe baza utilizării unei retorici preluate din limbajul sacru’. 

În anii ’60, după ce trupele sovietice se retrag şi influenţa se mai domoleste, 
constatăm o diversificare a tendinţelor culturale. Odată cu partiala liberalizare, se 
recuperează canonicii, fiind republicati masiv. Totodată, se permite, atât prin 
intermediul presei culturale (cu precădere revista Secolul 20), cât şi prin traduceri, 
importarea literaturii contemporane. O recalibrare totală cu spiritul epocii nu a 
fost însă posibilă. În primul rând, a existat constrângerea curentului depăşit : 
realism-socialismul. Dacă în proză actualizarea a fost mai uşor de făcut, datorită 
faptului că în cultura interbelică nu a existat, la modul real, o puternică tradiţie a 
romanului experimental sau radical modernist, în poezie situaţia stă diferit. Jonctiunea 
cu istoria literară s-a realizat, inevitabil, în punctul în care aceasta a fost tăiată: 
modernismul ermetic interbelic. Cea mai reprezentativă voce din acest grup a fost 
Nichita Stănescu, cu volumul 77 elegii. Ermetismul va fi înlocuit, spre sfârşitul 
deceniului, cu poezia „realităţii”. În anii ’70, vocile sunt mult prea numeroase şi 
diferite pentru a le sintetiza sub o direcţie compactă, unică. Ieşirea de sub tutela 
modernismului este marcată vizibil abia în anii '80, odată cu concretizarea gene- 
raţiei optzeciste, în care revendicarea de influenţă vine tocmai de peste Ocean, din 


1. Ibidem, p. 896. 

2. David A. Kideckel, The Solitude of Collectivism. Romanian Villagers to the Revolution 
and Beyond, Cornell University Press, Londra, 1993 (trad. rom. Colectivism şi singură- 
tate în satele româneşti. Tara Oltului în perioada comunistă şi în primii ani după 
Revoluţie, Editura Polirom, Iaşi, 2006). 

3. Studii pertinente pe această temă au fost scrise de Sanda Cordos, Literatura între revo- 
lutie şi reacțiune. Problema crizei în literatura română şi rusă a secolului XX, Biblioteca 
Apostrof, 1999, ediţia revăzută şi adăugită, 2002; Eugen Negrici, Iluziile literaturii 
române, Editura Cartea Românească, Bucureşti, 2008 ; Eugen Negrici, Literature and 
Propaganda in Communist Romania, The Romanian Cultural Foundation Publishing 
House, Bucureşti, 1999. Mai menţionăm singurele lucrări de istorie literară pentru 
perioada proletcultista: Eugen Negrici, Literatura română sub comunism. Proza, 
Editura Fundaţiei Pro, Bucureşti, 2002, şi Literatura română sub comunism. Poezia, 
Editura Fundaţiei Pro, Bucureşti, 2003. 

sânul contraculturii americane, prin generaţia Beat. În anii ’80, în subterană, se 
iese din epistema nationalism-comunismului prin intermediul postmodernismului 
preluat de peste Ocean. În acelaşi timp, subsidiar, sunt preluate şi teme din poezia 
generaţiei Beat. Mai mult, raportarea culturală este în permanenţă faţă de contra- 
cultura americană. 


Incurcătura de concepte : revolta împotriva canonului, revolta împotriva 
sistemului 


Receptarea contraculturii şi a postmodernismului incipient se produce în bloc, 
odată cu generaţia optzecistă. Mircea Cărtărescu, de această dată ca teoretician, 
încearcă să identifice câteva dintre influenţele optzeciştilor, afirmând că vin atât 
din direcţia poeţilor generației Beat, cât şi a mai târziilor idoli rock!. În România, 
receptarea se realizează în bloc şi sincretic. Cărtărescu încearcă să ofere câteva 
explicaţii pentru această întârziere de receptare a fenomenului cultural american 
în zona literaturii propriu-zise. Dacă în zona muzicală sau de mentalitate preluările 
au fost aproape sincronice, acest decalaj este explicat de apariţia celui de-al doilea 
modernism, cu reprezentanţi precum Nichita Stănescu, Leonid Dimov sau Marin 
Sorescu. Din cauza permeabilitati reduse de idei de pe continentul nord-american, 
dublate de politica naționalistă de după Tezele din Iulie, se configurează un sen- 
timent de grandoare, a unui mit de poezie pură, nealterată, „unică in lume”?. 
Într-un moment în care, la scară europeană, modernismul apunea, în spaţiul 
românesc, el găsea noi rădăcini. Constituirea mitului poeziei lui Stănescu (0 poe- 
zie altfel valoroasă) a fost unul dintre aceste exemple’. 

În perioada de relativă liberalizare dintre 1968 şi 1971, s-a permis o anumită 
ajustare faţă de anii '50 prin câteva cărţi de mare calitate ale unor edituri precum 
Univers, Meridiane, Minerva“ sau prin articole marginale din reviste precum 
Secolul 20, Ştiinţă şi tehnică, Magazin sau Scânteia Tineretului. Reacţiile la 
modernismul târziu nu se pot contura decât printr-un filon subteran, aproape 
insesizabil de către public. De asemenea, literatura percepe inegal această schim- 
bare epistemologică subterană. Dacă poezia devine mult mai receptivă la inedit 
(datorită înseşi naturii ei dinamice), proza nu oferă mari mutații înainte de anul 
1980. Mai mult, un alt detaliu, din zona sociologică mai degrabă decât din cea 


1. „Influențele provin nu doar din direcţia celor din generaţia Beat (Ginsberg, Ferlinghetti, 
Snyder), dar şi a idolilor rock (The Beatles, Pink Floyd, Led Zeppelin). La nivel formal, 
se preia delirul textual, fascinația faţă de realitate şi biografism” (Mircea Cărtărescu, 
Postmodernismul românesc, Editura Humanitas, Bucureşti, 1999, p. 374). 

2. Ibidem, p. 131. 

Apariţia acestui mit a fost analizată de Eugen Negrici în Iluziile literaturii..., 2008. 

4. Ibidem, p. 132. 

tematică, cu dibăcie manipulată de către sistemul comunist, determină o întârziere 
culturală. În deceniul 8, scriitorii primesc o serie de privilegii, bonificatii lunare, 
precum şi case de vacanţă. Datorită sprijinului sistemului, nu doresc să schimbe 
acest status quo suficient de avantajos. Subventia a fost sistată spre sfârşitul anilor 
"70, când scriitorii, indiferent de evoluţia universitară, erau plasați, după termi- 
narea Facultăţii de Filologie în zone izolate, îngreunându-le situaţia. Cărtărescu 
propune sintagma „enclavizarea scriitorilor”, care, neavând ce pierde intelectual 
sau profesional, au propus un nou tip de poetică. 

Tema sincronizării prin subteran apare recurent în declaraţiile şi interviurile 
optzeciştilor. Mircea Cărtărescu, cu mult curaj şi avântat, ne spune chiar că, dacă 
pentru spaţiul anglo-saxon şi francez, punctul de cotitură ar fi fost mai 1968, 
pentru România ar fi anul 1980. Într-adevăr, o schimbare în mediul cultural s-a 
produs, fără a depăşi ecourile largi în mediul public, cum se întâmplă în spaţiile 
vest-europene. O nouă poetică răsare, însă elanul declarativ al acestei generaţii 
trebuie judecat în contextul epocii date!. De exemplu, mai moderați în declaraţii, 
Ioan Moldovan şi Alexandru Musina afirmă că optzecismul a revoluţionat şi dina- 
mizat poezia, dar nu s-a constituit într-o mişcare de revoltă, ci mai degrabă o 
coabitare?. Tot Mircea Cărtărescu ne dă exemplul lui Traian T. Coşovei, care preia 
imaginarul contracultural nu doar la nivel formal, ci şi la nivel tematic. Astfel, el 
devine foarte vulnerabil în momentul în care critică supermarketurile şi autostră- 
zile, inexistente în spaţiul românesc al anului 1982: „Un superstar - un cruciat 
al ideii sfinte de Coca-Cola. Şi de Blue-Jeans”?. 

Acest import de idei este foarte fragil, adresându-se practic unui public care 
nu poate percepe aceste realităţi prin prisma angoasei capitaliste, chiar dacă abor- 
dează cu ironie o temă pe care contracultura o utilizează cu gravitate, ca, de exemplu, 
in America lui Ginsberg: „America oare cum aş putea să scriu o litanie sfântă în 


1. „Optzecismul pare a fi, într-adevăr, '68-ul întârziat al românilor, momentul în care, la 
fel ca în Occident cu vreo 10-15 ani în urmă, o întreagă generaţie şi-a arătat diferenţa 
faţă de cele anterioare, şi care nu poate fi redusă la banalul conflict dintre generaţii” 
(Mircea Cărtărescu, Postmodernismul..., p. 364) sau „este limpede azi că 1968-ul 
românesc a fost 1980 (şi nu, cum s-ar părea, 1989) şi că deceniul al nouălea a închis 
o epocă şi a deschis alta, complet diferită” (Ibidem, p. 368). 

2. „Rolul cel mai important al generaţiei optzeci este că a apărut la timp, ca un protest, 
desi pieziş, la adresa molohului ideologic comunist. Sigur, nu trebuie optzecistii să se 
înfumureze în acest sens, căci au fost şi alţi scriitori ai altor generaţii care n-au supor- 
tat şi au protestat după firea şi stilul fiecăruia”, (Mihail Vakulovski, Portret de grup cu 
generația 80. Interviuri, Editura Tracus Arte, Bucureşti, 2011, p. 77) sau declaraţia mai 
incisivă a lui Alexandru Mugina : „Când aud că a existat opoziţie prin cultură, îmi vine 
să râd. Tot acest discurs al opoziţiei «şmechereşti» prin cultură... o convenienta între 
scriitori şi sistem” (Ibidem, p. 87). 

3. Mircea Cărtărescu, Traian T. Cosovei, Florin Iaru, Ion Stratan, Aer cu diamante, Editura 
Humanitas, Bucureşti, 2010 (1982). 

neghioabele tale acorduri? O să continui ca Henry Ford? Strofele mele sunt la 
fel de aparte precum automobilele sale şi în plus sunt toate de sexe diferite”!. 

Decalajul temporal permite astfel adoptarea în bloc a unor fenomene care, de 
altfel, sunt destul de îndepărtate unele de altele. Influențele contraculturale provin 
nu doar din direcţia celor din generația Beat (Ginsberg, Ferlinghetti, Snyder), ci 
şi din zona muzicii rock (The Beatles, Pink Floyd, Led Zeppelin). Pentru Caius 
Dobrescu, în mod clar, modelul care influenţează scrisul optzeciştilor este cel al 
contraculturii, printr-o linie vag avangardistă, ca reacţie la poezia metafizicului şi 
la livresc?. Desigur, o adaptare culturală se produce datorită unei fascinatii şi a 
unui nou aer cultural vestic, mult mai tentant decât ideologia comunistă vetustă. 
În plus, apar primele traduceri din poezia contemporană, precum Panorama poe- 
ziei universale contemporane a lui Baconsky (citată ca fiind influenţă decisivă de 
Romulus Bucur şi Florin Iaru. 


Cărţile americane de căpătâi ale optzecistilor 


Pentru a vedea care sunt sursele poetice de la care generaţia optzeci se revendică, 
vom prezenta principalele cărţi care, în timpul formării lor intelectuale dintre 1968 
şi 1971, le-au determinat opţiunile. Recurgem la această modalitate deoarece 
numărul de antologii dedicate poeziilor americane este relativ restrâns, unii dintre 
aceşti poeţi declară în mod deschis în interviuri faptul că aceste volume au stat la 
baza formării crezului lor poetic“ şi, nu în ultimul rând, putem observa prin grile 
de lucru legăturile dintre textele lor şi cele ale generației Bear care au pătruns în 
spaţiul românesc. Trebuie să precizăm că acestea au constituit surse de lectură 
într-un moment în care textele în limba originală au putut fi consultate de un 
numărul destul de restrâns de pasionaţi, din cauza mecanismelor cenzurii. 

În 1979, la Editura Univers apare Antologia poeziei americane, alcătuită de 
Ion Caraion, alături de o echipă de traducătoris. În acest text, primul de acest tip 


1. Allen Ginsberg, „America”, în Howl şi alte poeme. Antologie 1947-1997, Editura 
Polirom, Iasi, 2010, p. 59. 

2. „Modelele noastre erau poeţii americani, Şcoala de la Black Mountain, Şcoala de la 
New York, Renaşterea de la San Francisco”, Mircea Cărtărescu, Postmodernismul... , 
p. 137. 

3. Florin Iaru: „Curentele beat americane, atât cât puteam să le cunosc şi eu” (p. 12) şi 
„în clasa a XII-a, mi-a picat în mâini o antologie de poezie americană şi am tradus 
masiv atunci T.S. Eliot, Cummings, Wallace Stevens, Conrad Aiken (...), apoi tot pe 
atunci (...), apăruse antologia lui Baconsky, Panorama poeziei universale contemporane, 
pe care, tot aşa, o devorasem - astea ar fi influenţele, să le zicem declarate” (pp. 40-41) 
(Mihail Vakulovski, Portret de grup...). 

4. Vezi interviurile realizate de Mihail Vakulovski. 

5. Antologia poeziei americane, alcătuită de Ion Caraion, tălmăciri de Ion Caraion, Vasile 
Nicolescu, Mihnea Gheorghiu, Petre Solomon, Irina Horea, Gabriel Gafita, Doru 

din spaţiul cultural românesc, Caraion oferă o viziune de eşantion asupra marilor 
texte din canonul american. El oferă câteva piste de pornire şi de lectură pentru 
viitorii poeţi (care amintesc recurent de acest volum ca fiind unul deosebit de 
influent în dezvoltarea lor intelectuală). După capitolele dedicate perioadei colo- 
niale şi celei clasice, un bogat capitol este reprezentat de mişcările moderniste 
(aici, antologatorul îi include pe Ezra Pound, Robert Frost, William Carlos 
Williams, E.E. Cummings), generaţia celui de-al Doilea Război Mondial (Robert 
Lowell, John Berryman) şi noua generaţie (Ferlinghetti, Duncan, Olson, Corso, 
Ginsberg, Snodgrass etc.). În această antologie, poeţii români au putut să ia con- 
tact cu scrierile lui Lawrence Ferlinghetti („Pictures of the Gone World”, „În cele 
mai grozave gravuri ale lui Goya” şi „Euforie”). În textele expuse în această 
antologie, poetica lui Ferlinghetti este marcată de un intens descriptivism, cu o 
frazeologie încărcată, barocă. Ne întrebăm, cu justete, cum a putut să treacă de 
cenzură un poem destul de explicit cu privire la psihedelism, precum „Euforie”, 
în care sunt traduse versuri precum : „Pe când mă apropii de starea euforiei pure/ 
ochii îmi sunt nişte spioni străini”!. Probabil a trecut de liniile cenzurii datorită 
unei revendicări culturale mai ample privitoare la starea euforică, ce merge până 
la Baudelaire. Sau, de ce nu, din neatentia cenzorului. Astfel, în cele trei poezii 
expuse în antologie, regăsim un amplu descriptivism, precum şi critica societății 
industriale. 

Charles Olson apare tradus doar cu poemul „Maximus către el însuşi”, în care 
constatăm o topică fragmentată, fisurată, ce ne duce mai degrabă cu gândul spre 
stilul modernist. Gregory Corso, în „Poet făcând autostop pe şosea”, mizează pe 
tehnica naraţiunii în poezie, propunând un limbaj minimalist, în contradicţie cu 
amploarea frazei, cultivată de Ginsberg şi Ferlinghetti. Poemele evită astfel descri- 
erea şi se conturează pe linia narativă, fără a fi neapărat marcată de coborârea 
poeziei în stradă (se tratează, cel puţin în această antologie, teme destul de moder- 
niste, în fond, precum sacrul). Allen Ginsberg, amfitrion al generaţiei Beat, este 
şi el prezent în această antologie cu poemele „Un supermarket în California”, 
„Cântec”, a doua parte a lui „Howl” şi „Îndărătul realităţii”. Ne întrebăm din 
nou, de ce prima parte a emblematicului poem „Howl” nu a fost tradus în limba 
română, ci doar partea cu referintele la Moloch. Traducerea completă apare doar 
în anul 2000, în primul număr/manifest al revistei Fracturi. Oare din cauza refe- 
rintelor explicite la alienare ? Sau la droguri şi la societatea deziluzionată a lui 
Ginsberg ? 

În orice caz, publicarea părţii cu siguranţă a suscitat atenţia generaţiei optzeciste 
pentru a citi, cel putin în limba engleză, textul integral. Şi Frank O’Hara este 


Mielcescu, Emil Gulian, Note bio-bibliografice de Petre Solomon, Editura Univers, 
Bucureşti, 1979. 
1. Ibidem, p. 505. 

prezent în antologie, cu poemele „Inima mea”, „Autobiographia literaria”, „Odă: 
salut poeţilor francezi de culoare” şi „Chez Jane”. Din nou, la fel ca şi în cazul 
lui Gregory Corso, domină naraţiunea şi autoreflectivitatea. Constatăm uneori o 
voce ironică, amplă, largă, cu referinţe din multiple zone poetice. W.D. Snodepass, 
o altă influenţă declarată a optzeciştilor, este prezentă în antologie cu două poezii. 

O voce distinctă, care este asociată generației Beat, dar care se distanțează de 
ea prin asumarea totală, autentică a budismului zen, este Gary Snyder. Temele pe 
care Snyder le abordează sunt din registrul bucolicului, al ruralului, mergând pe 
simplitatea recuperată mai târziu de către hippies (de pildă, în fascinația fata de 
natura din spaţiul american: „Indianul, băiatul ce trudeste la fierăstrău/ Si-un sir 
de şase catâri”!). Precizăm, de dinainte de a trata tema propriu-zisă, faptul că 
această recuperare a bucolicului nu constituie neapărat un interes pentru optzecis- 
tii români datorită „neopăşunismului” propus de ideologia oficială a Partidului 
Comunist. 

În anul 1978, apare în colecţia Biblioteca pentru Toţi Antologia de poezie 
americană, în două volume, sub îngrijirea lui Leon Levitchi şi Tudor Dorin, cu 
o prefaţă de Dan Grigorescu. Din prefaţă, putem desluşi curentele mari ale poeziei 
americane, cu destulă precizie, iar despre generaţia Beat se oferă o viziune 
pertinentă, onestă şi echidistantă, în care se explică pe scurt chiar şi contextul 
mecarthismului, fără a folosi o retorică anti-capitalistă. Pe lângă descrierea facti- 
unilor şi a şcolilor de poezie ce au fost angrenate de mișcarea Bear, se explică şi 
un posibil eşec al acestei mişcări poetice în anii '60. Conform articolului, este 
contradictoriu faptul că poeţii nu au ieşit în stradă în timpul mişcărilor sociale ale 
anilor ’60. Într-adevăr, puţini scriitori au participat la proteste, dar au fost câţiva : 
amintim aici de exemplul lui Allen Ginsberg. 

De ce propunem spre discuţie şi acest volum ? Chiar dacă scriitorii sunt cam 
aceiaşi, iar textele nu sunt prea mult schimbate, există câteva diferenţe ce merită 
sesizate şi interpretate. Ambele cărţi apar cam în aceeaşi perioadă, tratează acelaşi 
subiect, dar această antologie este o ediţie de masă, având un tipar de 20.000 de 
exemplare, spre deosebire de antologia lui Caraion, cu 7.000 de exemplare. 
Constatăm de pildă faptul că, în ediţia pentru publicul larg, opţiunea editorială 
pentru Ginsberg sunt poemele „America” şi „Un magazin cu autoservire în 
California”, texte care sunt importante în cadrul referintelor ginsbergiene, însă 
marginale în raport cu „Howl”. Scuza de spaţiu de editare nu este viabilă deoarece 
şi lui T.S. Eliot îi este editat întregul poem amplu „The Waste Land”. America 
este o referinţă explicită în cadrul Războiului Rece, un îndemn de dezarmare 
nucleară („Când o să-ncetăm, oare, războiul cu oamenii, Americă ?/ Du-te la 
naiba cu bomba ta atomica”*) ; de asemenea, retorica anti-capitalistă convine de 


1. Ibidem, p. 613. 
2. Ibidem, p. 298. 

minune cenzurii comuniste. Dacă ducem comparatia mai departe, vedem că o 
singură poezie este diferită la Gregory Corso („Ochi”), iar pentru cazul lui Gary 
Snyder se oferă un soi de decalog anti-SUA, în care se află in nuce cam toate 
elementele marxiste ale contraculturii. Imaginile sunt captivante, dar ele nu reflectă 
esenţa poetică a lui Snyder. Chiar dacă principiile de antologare presupun deja o 
relativizare a grilei estetice, poemul propus pentru Gary Snyder nu prea are legă- 
tură cu bucolicul şi fascinația pentru rural ce domină volume întregi de poezie 
scrise de dânsul. Astfel, vedem cum în volumul de tiraj mai mare se oferă texte 
selectate care să nu supere regimul din prisma sănătăţii mentale (prin problema- 
tizarea distinctiei dintre psihotic şi psihopat), şi care, pe cât posibil, să atace 
sistemul american, prin retorica marxistă (care nu este asumată în totalitate de 
către poeţii Beat), exagerată prin optica parţială a textelor selectate. 

Mai apar traduceri din literatura americană şi în revista Secolul 20. De exem- 
plu, în nr. 2/1962, apare tradus un fragment din On The Road a lui Jack Kerouac, 
iar ulterior Virgil Nemoianu publică în mod constant articole despre situaţia lite- 
raturii din Statele Unite ale Americii. Dacă ar fi să privim problema dintr-o 
perspectivă comparativă, putem sesiza faptul că în România, din punctul de vedere 
al traducerilor, situaţia a fost modestă. În Polonia, cu un sistem politic şi un 
management cultural similar, s-a promovat mult mai bine literatura americană. 
Ginsberg a vizitat Polonia în 1965, revenind în 1986. Ca şi în cazul românesc, 
poemele lui Ginsberg au fost prezentate în traducere pentru prima dată în cadrul 
unei antologii de popularizare. Tadeusz Rybowski publică în 1979 volumul colec- 
tiv Wśród amerykanaskich poetów (Printre poeţii americani)!. În 1984 se traduc 
Howl and Other Poems de către Grzegorz Musiat şi Poetic Works de către Bogdan 
Baran. Vedem cum, chiar într-o perioadă mai sumbră din punct de vedere politic 
în spaţiul polonez (odată cu instituirea Legii Marţiale), publicaţii destul de con- 
troversate reuşesc să intre în atenţia publicului. 

Pe de altă parte, Jack Hutchens, în cercetarea lui despre traducerile din perioada 
comunismului, constată că referintele la homosexualitatea lui Ginsberg dispar’. 
Desigur, structurile de mentalitate determinate de Partidul Comunist şi de Biserica 
Catolică determină o marginalizare şi o puternică tabuizare a acestui subiect?. În 
alte cuvinte, Ginsberg este tradus, însă nu şi adaptat. Ne întrebăm astfel, în ce 
măsură este înţeles un astfel de scriitor pentru care, să nu uităm, identitatea homo- 
sexuală era un punct-cheie. De exemplu, în „America”, versul „America, I’m 


1. Ibidem, p. 980. 

2. Jack Hutchens, „Translating the Queer Voice: Problems with Polish Translations of 
Ginsberg’s ‘America’ and ‘Message’”, Journal of Popular Culture, Blackwell Publishing, 
40, 6, 2007, pp. 979-993. 

3. Janusz Mucha, ,,Getting Out of the Closet: Cultural Minorities in Poland Cope with 
Oppression”, East European Quarterly, 31, nr. 3/1997, pp. 299-309. 

putting my queer shoulder to the wheel” este tradus ambiguu, ca forţă de muncă, 
braţ, nicidecum pe imaginea pe care poetul o propune la început. Astfel, meca- 
nismul cenzurii funcţionează au ralenti, dar îşi impune într-un mod aproape 
implicit patternul cultural dorit. Dincolo de cenzură, de probleme terminologice 
şi de traducere, anumite structuri nu pot fi, pur şi simplu, translatate. La fel ca 
şi anticapitalismul vestic, acest discurs este adaptat, slefuit şi particularizat. 


Textul 


Grila de influenţă a contraculturii 


Revenim în spaţiul geografic românesc, având deja explicat „terenul” în care aceşti 
scriitori propun noua poetică. Mai concret însă, care ar fi marile elemente ale 
contraculturii care trebuie căutate în poezia optzecistă? Dincolo de o linie sub- 
versivă unitară, poeţii contraculturii vizitează teme destul de diferite. La nivel 
formal se preia delirul textual, fascinația faţă de realitate şi biografismul!. Printre 
reperele declarate, Mircea Cărtărescu recunoaşte o influenţă directă a generaţiei 
Beat, şi anume „coborârea poeziei în stradă”?. Numitorul comun care îi adună 
poartă, la început, însemnele unei mişcări anti-moderniste. Ulterior, se preia 
treptat vizionarismul şi fascinația pentru halucinant. Se mai mizează foarte mult 
pe ideea de biografism, în varianta lui Ferlinghetti, ca traducere a conceptului de 
personism. În schimb, nu se preia aproape deloc latura marxistă (sau cel puţin, 
discursul anti-capitalist, cu câteva excepţii)”. Mistica generației Beat este mult mai 
potolită în cadrul poeţilor optzecişti. 

Astfel, scena literară românească este dominată, până în anii '70, de moder- 
nism, în diversele lui avataruri, de la avangardă la experimentalism. Mişcările 
care, intuitiv, s-au îndreptat înspre o direcţie postmodernă au fost răsfirate şi 
rareori şi-au constituit un fundament temeinic. Ca nihilişti ai modernismului, 
Constant Tonegaru, lon Caraion sau Geo Dumitrescu pregătesc terenul pentru 
optzecişti*. Dacă neomodernistii sunt propulsati in canon (Nichita Stănescu, Ana 
Blandiana, Marin Sorescu), scriitorii care impun alternativa funcţionează în mino- 
rat, nefiind cenzurati, interzişi, însă ieşind din canon, deci implicit din atenţia 
unui public viabil. Delimitările în aceste mărunte insule sunt greu de trasat şi nu 
constituie obiectul prezentei cercetări. Putem însă spune cel puţin faptul că există 
anumite aspecte ce aparţin postmodernismului, de la biografismul lui Ivănescu la 


Mircea Cărtărescu, Postmodernismul..., p. 374. 
Ibidem, p. 151. 
Ibidem, p. 152. 
Ibidem, p. 305. 

poezia de limbaj a lui Dimov. La fel ca o grilă de lucru ce poate fi supusă unor 
schimbări pe parcurs, propunem urmărirea unor aspecte punctuale în comentariul 
de text propriu-zis. Astfel, cu precauţie, pentru a nu risca să existe o relaţie de 
descendență de idei comună între optzecişti şi poeţii contraculturii americane (cum 
ar fi linia avangardei sau a suprarealiştilor), propunem grila de lucru de mai jos. 
Prin ea dorim să examinăm posibila preluare şi prelucrare a temelor de către 
optzecişti : 
La nivel stilistic : 


e voluptatea, descriptivismul amploarea frazei (Lawrence Ferlinghetti, Allen 
Ginsberg) ; 

e tehnica enjambamentului (Olson) ; 

e narativizarea limbajului poetic (Gregory Corso, Frank O’Hara). 


La nivel tematic : 


e vizionarismul sau fascinația pentru halucinant (Ginsberg, Corso, Kerouac, 
Leary) ; 

e critica societăţii industriale şi citadine (Lawrence Ferlinghetti, Allen Ginsberg, 
Jack Kerouac) ; 

e marxismul (Allen Ginsberg) ; 

e mistica şi fascinatia pentru spiritualitatea orientală (Ginsberg, Corso, O’Hara, 
Kerouac) ; 

e angajarea politică (Ginsberg) ; 

e elogiul bucolicului şi al naturii (Gary Snyder) ; 

e biografismul, pe linia personismului (Frank O’ Hara). 


Mircea Cărtărescu, in umbra lui Ginsberg 


Cu un debut in anul 1980 (Faruri, vitrine, fotografii), Mircea Cărtărescu se pozi- 
tioneaza printre primii poeţi postmoderni declaraţi şi unul dintre principalii pioni 
ai generaţiei optzeciste. Prin imaginarul său visceral, care, în repetate rânduri, 
legătură dintre senzorial şi textual. Înainte să ne avântăm în constatarea similari- 
tatii dintre fascinația corporalitatii purulente dintre generația Beat (îndeosebi 
Ginsberg, în poemul „Kaddish”, de pildă) şi Cărtărescu, trebuie să ne amintim 
faptul că această temă a fost utilizată febril încă din modernismul incipient (pe 
linia lui Baudelaire), trecută şi prin şcoala avangardei. Pe de altă parte, anumite 
imagini izolate sunt vizibil influențate de curente de gândire venite pe filiera con- 
traculturii sau a postmodernismului incipient. De pildă, criticul literar Andrei 
Bodiu observă faptul că gestul lui Cărtărescu de a publica Georgicele este unul 
destul de îndrăzneţ, în condiţiile în care, în retorica prăfuită a comunismului, se 


REBELI CU O CAUZĂ: ELEMENTE ALE CONTRACULTURII AMERICANE... 351 


miza pe o resuscitare indirectă a curentelor traditionaliste (sămănătorismul) - 
fenomen pe care poetul, cu ironie, îl denumeşte „neopăşunism”!. Această fină 
ironie subminează pe o linie indirectă establishment-ul cultural al anilor "80, fără 
a constitui neapărat un punct spinos de atac împotriva sistemului. 

Elementele de postmodernism sunt destul de uşor reperabile (ironia, pastişa, 
ludicul), temă lămurită îndeajuns de către critica literară?. Stratul contracultural 
este mai vizibil la nivelul referintelor explicite, din domeniul cotidianului şi al 
insolitului. În Georgica a IV-a, se expune teza satului global al lui Marshall 
McLuhan, bagatelizând tema şi integrând-o în domeniul autohtonului: „Țăranul 
de când cu electrificarea/ înţelege cum stau lucrurile pe planetă/ se indignează 
grațios în mijlocul pogoanelor sale/ de situaţia din cipru şi liban”?. Imaginarul 
vizibil ironic încearcă să sintetizeze o gândire anglo-saxonă implementată în cadrul 
românesc, alături de fenomenul migraţiei urbane. Alte referinţe directe la contra- 
cultura americană apar şi în alte poeme : „Te uită cum ninge, decembre, citeste-mi/ 
ceva din marcuse”* sau „ţăranul coseste/ de zor picioarele atacantilor în tricouri/ 
cu jimi hendrix şi abba”. 

În volumul din 1982, Poeme de amor, îndrăzneala de a aborda teme de sorginte 
americană este mult mai amplă. Tema iubirii se pretează mult mai eficient unei 
abordări lejere, mult mai narative decât în precedentul volum. Cultural vorbind, 
influenţele sunt eclectice, având nuanţă de bazar cultural. Pe de altă parte, Bodiu 
afirmă că „respiraţia poetică” este una vizibil de influenţă ferlinghettiană, lucru 
asumat şi la nivel de poetică de către grupul Cenaclului de Luni. Referințele 
directe la mişcarea contraculturii americane sunt abundente : „Vorba lui ginsberg : 
ţi-am dat totul şi acum sunt nimic””, „era anotimpul dragostei/ era deceniul răz- 
boiului nuclear”® şi „în crivățul de pink floyd imi beau cu orbire cafeaua” („Era 
timpul florilor”), „o năclăire de cafele, brichete, dire straits, cenacluri, pahare”! 
(„S-a dus amorul...”). Chiar dacă în declaraţie referintele situează volumul într-o 
zodie a contraculturii americane, la nivelul semnificației se mizează mult mai mult 


1. Andrei Bodiu, Mircea Cărtărescu, Monografie, antologie comentată, receptare critică, 
Editura Aula, Bucureşti, 2000, p. 18. 

2. De exemplu, Radu G. Teposu, Istoria tragicd..., pp. 74-76, unde Teposu accentuează 
la Cărtărescu conceptele de cotidian prozaic şi bufonerie. 

3. Mircea Cărtărescu, Plurivers I. Volum antologic, Editura Humanitas, Bucureşti, 2003, 

p. 79. 

„Georgica a XI-a”, în Mircea Cărtărescu, Plurivers..., p. 88. 

„Georgica a XII-a”, în Mircea Cărtărescu, Plurivers..., p. 89. 

Andrei Bodiu, Direcţia optzeci..., p. 20. 

Mircea Cărtărescu, Plurivers..., p. 111, făcând referinţă la primul vers din „America” 

al lui Ginsberg. 

8. Ibidem, p. 108. 

pe un alt fond cultural, parţial romantic. Prea puţin din conţinutul poeziilor mizează 
asupra mesajului adus de contracultura americană, prin dezinhibare, beatificare 
personală sau protest social. Excepţie face poemul „Era timpul florilor”, care 
dincolo de referinţa la natură, mult speculată de către contracultură (şi posibil şi 
la Flower Summer, prin referinţa din ultima parte - „era timpul florilor/ era ano- 
timpul dragostei/ era deceniul războiului nuclear”!), depăşeşte graniţa declarati- 
vului „fără acoperire”. Imaginea „din zodiac, sateliții tăi mă fotografiază în mii 
de poziţii, îmi spionează secreția insulinei”? este recurentă în poezia lui Ginsberg, 
anti-etatistă. 

Imaginarul contraculturii americane mizează pe un stat amenintator, constituit 
pe baza paranoiei anilor '50 (prin vânătoarea de comunişti): „Moloh! Moloh! 
apartamente robot! suburbii invizibile ! comori scheletice ! capitale oarbe”? („How1”). 
Desigur, dacă pentru Ginsberg această retorică este foarte acuzativă şi angajată, 
Mircea Cărtărescu o foloseşte doar ca pe un pretext pentru a contura linia tematică 
majoră a volumului. La nivel de construcţie, nu putem să nu sesizăm apropierea 
structurală dintre poemul „femeie, femeie, femeie...” şi lungile poeme influențate 
de Ginsberg. Amploarea textului, dar şi preocuparea către discursul aluvionar sunt 
fără îndoială o influenţă a poemului ginsbergian. 

Chiar dacă apare în 1994, volumul dragostea adună poeme redactate în perioada 
1986-1987. Putem observa în acestea maturizarea optzecismului“. Poemul ce des- 
chide volumul deja propune un joc de cuvinte între obiectul zepelin şi formaţia 
Led Zeppelin : „Erau zepeline moi, cu elice (...), cu puterea de transport de 5.000 
de tone, fabricate la Uzinele «Page, Plant & Sons», 1972” („Zepeline peste piaţa 
Bucur-Obor”)°. La fel de reperabil este şi paralelismul sintactic, de sorginte gins- 
bergiană, asemănător precedentelor volume. De departe însă, cel de-al doilea poem 
constituie o declaraţie lirică ce poate fi văzută chiar ca un manifest de grup: „Am 
căpătat un exemplar din howl semnat de ginsberg”. Cu limitele metodologice de 
rigoare (discutăm, în fond, despre o operă artistică ce nu reflectă întotdeauna 
realitatea istorică), vom analiza acest poem tocmai din perspectiva ralierii culturale 
în vers. 

Poemul evită, în prima parte, construcţiile stilistice complicate, în detrimentul 
unei narativitati aproape jurnalistice. După ce în primele patru versuri se prezintă 
personalitatea lui Ginsberg, Cărtărescu îşi asociază filiatia: „Relaţiile mele sunt 

destul de întinse”!. După câteva paralelisme biografice („sunt născut în anul în 
care a publicat Howl”, „în acel an avea vârsta mea de acum, adică 30”?), se prezintă 
estetica ginsbergiană, poetul oferindu-ne aproape gratuit elementele ce le-a pre- 
luat: „Ritmul lui special şi imageria lui halucinantă”?. După enuntarea si recu- 
noaşterea influenţei în scrisul propriu, argumentatia alunecă în mod natural înspre 
preluarea în grup a poeticii generației Beat : „mă obseda mai ales începutul din 
Howl: am văzut cele mai bune minţi ale generaţiei mele.../ fiindcă şi generaţia 
mea tocmai se urnea încetul cu încetul”. Este de luat în seamă conjunctia 
„fiindcă”, urmată de prepozitia „şi”, ce marchează, aproape în surdină, existenţa 
unui spirit de epocă ca urmare a influenţei generației Beat. Pe de altă parte, poe- 
mul a fost scris spre sfârşitul anilor '80 cu o doză de nostalgie, marcată de utili- 
zarea verbelor la trecut, imperfect: „Traian şi Florin, citeau poeme cu şine ferate 
şi pietre tombale,/ Cuşnarencu citea poeme interminabile, Nino Stratan/ citea 
poeme cu acţiunea pe Lună/ Sandu Mugina citea poeme despre o maşină de 
spălat”5. Sesizăm şi repetiţia verbului „a citi”, tot pentru a susţine nostalgia tim- 
pului trecut în cenaclu. De altfel, această tristeţe va fi mult mai acută spre finalul 
poemului „ah, visul s-a terminat./ vai, totul s-a dus...”°. În cea de-a patra parte 
(„aici era ceva şi din el...”) există o altă referinţă, de data aceasta vizuală, la 
moştenirea declarată a generației Beat: „Stau în umbra unei locomotive cu 
aburi.../ e tocmai locomotiva care apare pe spatele «Aerului cu diamante»”’. Astfel, 
chestiunea identitară a Aerului cu diamante este una voit bear, marcată atât prin 
titlu (referinţa lisergică oblică), cât şi prin imagine, ce este folosită ca un pretext 
identitar. 

Mircea Cărtărescu merge mai departe de linia declarativului, în continuarea 
demonstraţiei. El preia paralelismul sintactic şi amploarea verbală printr-o suită 
de comparatii începute cu structura „de parcă...”. Pe de altă parte, nu preia mime- 
tic o astfel de retorică, ci o adaptează propriului său discurs, presărat de referinţe 
organice. În ultima parte, placheta primită drept cadou devine pretext pentru o 
scurtă, incisivă reflecţie asupra condiţiei de poet debutant în epistema postmo- 
dernă: „Pătrăţoasă, subţire, modestă cărticică/ pe când la noi atâţia au obsesia 
operei/ plachetă de debutant tipărită cuminte/ iar înăuntru - Howl”5. Mai sesizăm 
şi o altă chestiune, privitoare la poziţionarea poemului în cadrul volumului. El 

face parte din suita „Geneză”, alături de poemul „dragostea”, având tematica 
concepţiei şi a naşterii vieţii, „războiul stelelor”, unde se descrie începutul de 
dimineaţă şi alte texte care exprimă debutul. Includerea poemului „am căpătat un 
exemplar din Howl semnat de ginsberg” nu este astfel arbitrară, deoarece arată 
începuturile culturale ale poetului (sau cel puţin rădăcinile din care îşi revendică 
sursele poetice). Chiar dacă, la diferite paliere literare, există multe alte influenţe 
(de la Dimov, Ivănescu sau Sorescu la Ezra Pound etc.), este curios de ce optze- 
cistul alege această opţiune dintre multe alte posibile. Deşi preia tehnici literare 
şi din alte zone culturale, el nu aminteşte de ele aproape deloc într-un text poetic. 

Punctual, Mircea Cărtărescu preia din estetica contraculturii în poezie urmă- 
toarele aspecte : 


e voluptatea, descriptivismul amploarea frazei (Lawrence Ferlinghetti, Allen 
Ginsberg) ; 

e narativizarea limbajului poetic (Gregory Corso, Frank O’Hara) ; 

e vizionarismul sau fascinația pentru halucinant (Ginsberg, Corso, Kerouac, 
Leary) ; 

e critica societăţii industriale şi citadine (Lawrence Ferlinghetti, Allen Ginsberg, 
Kerouac) ; 

e biografismul, pe linia personismului (Frank O’ Hara) ; 

e doar partial şi într-un mod neasumat total, el preia mistica şi fascinația pentru 
spiritualitatea orientală (Allen Ginsberg, Gregory Corso, O’Hara, Kerouac). 


Alt tip de revoltă în poezia lui Florin Iaru 


Din cadrul aceleiaşi generaţii poetice optzeciste, Florin Iaru se poziţionează oare- 
cum distinct în declaraţiile teoretice referitoare la fenomenul postmodernismului. 
Înainte ca acest fenomen să fie punctat clar (sau, cel puţin, să fie supus dezbate- 
rii) în numerele Caietelor Critice din 1986, într-o anchetă a aceleiaşi reviste, din 
anul 1983, nr. 3-4, Florin Iaru afirmă că noua generaţie (a acelui moment) era 
văzută doar drept nişte poeţi tineri care aveau alte modele decât moderniştii. O 
schimbare neaşteptată de modele ne-o oferă Iaru, ignorând exemplul blagian, 
barbian sau arghezian, în favoarea lui Caragiale. Trebuie să ne întrebăm în ce 
măsură o astfel de declaraţie teoretică poate fi creditabilă (în măsura în care nu 
doar îl derutează pe cititor). La o primă lectură, am putea fi tentaţi să afirmăm 
că Iaru îl alege drept model intelectual pe Caragiale datorită fascinatiei pentru 
balcanism, miticism sau forme adiacente ale acestei mentalități levantine. Problema 
se complică deoarece poetul preia şi dialogismul poetic, expresivitatea şi ineditul!. 


1. Gheorghe Crăciun, Generaţia optzeci in texte teoretice. O antologie, Editura Vlasie, 
Piteşti, 1994, p. 160. 

Andrei Bodiu merge pe această argumentatie, spunând că ea devine „teatralizată”!. 
Astfel, celelalte influenţe pe care poetul le invocă sunt puse în umbră faţă de 
Caragiale : „Mircea Ivănescu, Brumaru, Nichita, bear generation, Tzara, suprarea- 
lişti... mă rog, cam tot ce e bun”?. Vedem cum, chiar şi la nivelul structurii 
limbajului, Iaru nu este atât de avântat în exprimare precum Mircea Cărtărescu, 
din moment ce doar aminteşte de generația beat, dar nu o invocă drept o prezenţă 
paternă. 

Răspunzând unei anchete a revistei Contrapunct, nr. 3/1990, Florin Iaru îşi 
aminteşte despre modelul şi jovialitatea Cenaclului de Luni. Pentru el, acest grup 
a fost o imersiune necesară în cultura europeană curentă. Membrii ei, marginali- 
zati de instituţiile culturale, au mizat pe autodezvoltare intuitivă, pe baza afinită- 
tilor de lectură comune?. Din exterior, ei erau văzuţi drept nişte urmaşi minori ai 
generaţiei Beat - o asertiune ce este destul de relativă, în raport cel putin cu Iaru, 
care îşi revendică o altă pistă culturală. Cu alte cuvinte, el se desprinde de paleta 
tutelară a contraculturii Cenaclului de Luni. 

Astfel, partitura majoră a textului este plasată în spaţiul est-european, geogra- 
fic vorbind. Modelul caragialesc este devoalat în articolul programatic expus mai 
Jos, dar poate fi uşor reperabil şi în poemele din Cântece de trecut strada (1981) : 
„Dom'le - chimicalele astea.../ Dom’le - universul e curb.../ Dom'le - intelegeti 
necesitatea ? ”4. Dacă luăm ca reper istoria literară, următorul moment pe axa 
cronologică ce merită amintit este zona avangardei. Un imaginar tipic urmuzian, 
în care obiectele sunt insufletite, se prefigurează: „Şi ferestrele făceau ape şi 
scaunele se inmulteau/ prin sciziparitate şi o pisică într-un magazin/ de pălării 
ne-a zis : / — Mergeţi cu bine, fetii mei” („O pisică într-un magazin de pălării” sau 
„samovarul râde/ şi cu unghia îmi crapă ochii”$. De ce tocmai Urmuz? Alegerea 
este datorată dizolvării rapide de sens al realităţii ce apare în poezia de avangardă. 
Zona suprarealistă este şi ea vizibil prezentă în discursul poetic al lui Florin Iaru 
(de exemplu, „Jocuri prea multe jocuri”). Radu G. Teposu mai constată şi o anu- 
mită cadență dimoviana’. În primul volum, rareori sunt preluate mosteniri contra- 
culturale, poetul mergând pe o direcţie paralelă. Nici măcar la nivel de retorică 
nu mai putem să constatăm avântul frazei ginsbergiene, nici fragmentarea frazei 


1. Andrei Bodiu, Direcţia optzeci..., p. 97. 

2. Gheorghe Crăciun, Generaţia optzeci..., p. 161. 

3. „Deşi am terminat facultatea în 1978, am continuat să vin luni de luni, pentru a fi în 
mijlocul cenaclului, special pentru a fi în continuare în dialog şi a-mi putea modifica/ 
ajusta modul de a mă exprima” (Ibidem, p. 93). 

Florin Iaru, Poeme alese. 1975-1990, Editura Aula, Braşov, 2002, p. 14. 

Ibidem, p. 19. 

Ibidem, p. 38. 

Radu G. Teposu, Istoria tragicd..., p. 89. 

ce apare la Ferlinghetti. Mult declaratul biografism nu este asumat în totalitate, 
ci apare ca reacţie împotriva unui modernism greoi, vetust. Pe de altă parte, unele 
structuri reziduale ale modernismului persistă în unele formulări („Mi-au pus în 
braţe zăpada/ nu-mi dati mie zăpada - i-am rugat —/ ce să fac eu cu memoria 
voastră pustie/ ce să fac eu cu această stradă pustie/ pe cine să aştept/ cu cine să 
vorbesc ? ”!). 

Prin ironia şi spiritul său zeflemitor, îl considerăm pe Iaru mult mai apropiat 
de Muşina decât de colegul său de antologie Mircea Cărtărescu. Pe de altă parte, 
în primul volum, din 1981, există inserate anumite elemente, mai puţine, e drept, 
decât în cazul lui Cărtărescu, dar care merită cel puţin inventariate. Sunt prezente 
referinţe de la titlul poemului „Aer cu diamante”, care va da numele viitorului 
volum colectiv al lunedistilor, la anumite inteligente insertii din cultura americană, 
precum pacifismul („Zi ploioasă pe strada Păcii” sau „Comunicat”). În poemul 
„Zi ploioasă pe strada Păcii” se expune problema bombei atomice care, într-o 
clipită, poate pulveriza întreaga omenire. Această temă este o recurenţă în imagi- 
narul generaţiei Beat (de la imagistică la poezie) datorită amenințării reale care 
plana deasupra întregii lumi în contextul Războiului Rece. Desigur, această temă 
a fost vizitată şi înainte de către optzecisti şi oarecum independent de influenţa 
americană (de exemplu, „Surâsul Hiroshimei” de Eugen Jebeleanu). Ce aduce nou 
Iaru în prelucrarea acestei teme este faptul că sintetizează perspectiva interiorizantă 
cu colapsul lumii exterioare, într-o joacă ce se realizează în doi timpi : „Prin oraşe 
vor chiui numai pieile roşii./ Pe neuronul pătrat câteva curbe căzătoare”?. Socul 
exterior al bombei nu este resimţit în exterior, ci este prelucrat în reţeaua cerebrală 
(prin bogatele, repetitivele referinţe la domeniul neurologicului din poem). Progresiv, 
dezarticularea lumii se produce dinspre observatorul care asistă (nu întâmplător 
folosindu-se persoana a II-a: „Îţi priveşti cu uimire degetul care sare din arti- 
culatie/ sufletul care sare din articulaţie”) la întregul oraş „asfaltul meu e tot o 
strecurătoare/ sub umbrela cea mare”5. Miza finală a poemului este alta şi poartă 
pecetea dezamăgirii în iubire : „Iar iti înşeli bărbatul cu niscai senzaţii celeste ? 4. 
Cu alte cuvinte, tema bombei atomice este folosită cu ingeniozitate pentru a 
concepe un imaginar al panicii, doar pentru a-l abandona spre finalul poeziei. 
Putem afirma faptul că Iaru ţine cont de o posibilă poetică omogenă a generației 
Beat, dar nu abuzează de ea, ci doar o foloseşte în atingerea unui alt scop este- 
tic. Explorarea spaţiului visului constituie şi un pretext pentru structurarea - sau 
cel putin încercarea de a structura - a unei lumi incoerente, pe baza sinesteziei 


Florin Iaru, Poeme alese..., p. 53. 
Ibidem, p. 13. 
Ibidem, p. 14. 
Ibidem, p. 15. 

şi a senzorialului: „Un scurtcircuit suprasexual din care/ visul se sparge pose- 
dat de această fidelitate”!. Criticii literari, după cum am văzut, au constatat o 
altă apropiere mult mai vizibilă şi mai demonstrabilă decât cea din zona contra- 
culturii americane: suprarealismul şi evocarea balcanismului prin modelul 
Caragiale. 

Astfel, poezia lui Florin Iaru preia câteva aspecte din contracultura americană, 
dar le integrează într-o estetică diferită. Cu alte cuvinte, faţă de Mircea Cărtărescu, 
el nu îşi etalează dorinţa de a fi asociat cu contracultura americană, dar în acelaşi 
timp preia, cu mai multă maturitate, elementele : 


e narativizarea limbajului poetic (Gregory Corso, Frank O’Hara) ; 

e vizionarismul sau fascinatia pentru halucinant (Ginsberg, Corso, Kerouac, 
Leary) ; 

e critica societăţii industriale şi citadine (Lawrence Ferlinghetti, Allen Ginsberg, 
Kerouac) ; 

e biografismul, pe linia personismului (Frank O’ Hara). 


Rockstars ai Estului Salbatic 


Mircea Cărtărescu, alături de Florin Iaru, debutează colectiv in 1982 alături de 
alti doi poeţi promitatori, Traian T. Coşovei şi Ion Stratan, în volumul Aer cu 
diamante. Initial publicată într-un tiraj restrâns, antologia este poziționată de 
critica literară drept piatră de hotar pentru începuturile postmodernismului româ- 
nesc. Pentru cunoscători, însuşi titlul este o referinţă la mişcarea hippy, într-un 
limbaj suficient de discret încât să treacă de cenzura comunistă. Astfel titlul, 
preluat dintr-o poezie a lui Florin Iaru, face referinţă la melodia „Lucy in the Sky 
with Diamonds”, cântată de The Beatles?. Trebuie să menţionăm că revolta nu se 
manifestă doar prin limbaj, ci şi prin imagine. Cu alte cuvinte, imaginea de pe 
coperta a patra denotă, într-un limbaj vizual ermetizat, opţiunea identitară a scri- 
itorilor. Fotografia este developată alb-negru, fiind realizată de Tudor Jebeleanu, 
şi reprezintă patru indivizi (poeţii Cenaclului de Luni: Florin Iaru, Mircea 
Cărtărescu, Traian T. Cosovei şi Ion Stratan) care stau pe platforma unei locomo- 
tive cu aburi, numită Pacific Union. Aceasta a fost realizată la începutul anilor 
'80, in Bucuresti, în momentul în care cultura americană intrase în spaţiul de 
dincolo de Cortina de Fier deja de mai bine de un deceniu. De ce ne interesează 
această fotografie, care, de altfel, poate să reprezinte doar patru prieteni într-un 


1. Ibidem, p. 78. 
2. Stefan Borbély, „Contracultura şi reflexele sale. Argument”, dosar tematic al revistei 
Vatra, nr. 10-11/2012, p. 40. 

Bucuresti al anilor '80? Pentru că atât la nivel explicit, cât şi subversiv confirma 
noua poetică şi dorinţa de revoltă. 

În spiritul canonic, în perioada modernistă, majoritatea pozelor autorilor îi 
reprezintă îmbrăcaţi în costum, cu cămaşă încheiată (lucru valabil şi în cazul 
avangardiştilor). Convenţia vestimentară, mai ales în perioada comunistă, este 
clară: scriitorul trebuie să aibă o ţinută sobră şi este recomandabil să poarte 
cravată. De pildă, dacă parcurgem Istoria critică a literaturii române a lui Nicolae 
Manolescu!, unde apar şi imagini reprezentative ale scriitorilor, constatăm că doar 
în cazul lui Marin Preda codul vestimentar este încălcat. Motivele generale de 
prezentare ale scriitorilor în acest fel sunt multiple: cenzura comunistă, dorinţa 
de a-i prezenta pe scriitori nu doar drept modele culturale, ci şi etice şi de com- 
portament, toate acestea venind pe o filieră a imaginarului romantic. Cota privi- 
torului este situată la picioarele poeţilor, din punct de vedere fotografic. Constatăm 
aici câteva reziduuri ale imaginarului romantic. În cadrul acestui curent, artistul 
este idealizat şi poziţionat pe un piedestal. Chiar dacă la nivel declarativ ei renunţă 
la orice pretenţie de mitizare, acest proces de formare a imaginii artistului func- 
tioneaza, cu toate că la niveluri mult mai scăzute şi in acest caz. 

Prin această nouă abordare vestimentară, volumul doreşte să transmită un mesaj 
subliminal, de intrare violentă în canon, de provocare a acestuia, de înfruntare a 
lui. Ne susţinem afirmaţia pe baza comparatiei cu poza emblematică a lui Walt 
Whitman din secolul al XIX-lea, care, şi el, pentru prima dată în istoria culturii, 
propune o imagine cu gulerul descheiat. În momentul în care, in 1855, Walt 
Whitman a lansat volumul Leaves of Grass, cu conţinut obscen, nu a uitat să 
adauge o poză provocatoare. Iniţial, numele autorului nu era scris pe volum, ast- 
fel că cititorul era confruntat cu un text vulgar, pe lângă care stătea într-o postură 
„gata de atac” scriitorul’. Mai mult, generaţia poetică optzecistă (mai ales Mircea 
Cărtărescu) îşi revendică sursele poetice declarative dinspre zona lui Whitman. Ar 
fi hazardat să afirmăm că ar exista o influenţă directă între cei doi autori în ima- 
gistica de copertă, însă atitudinea pe care o reflectă şi doresc să o transmită într-un 
spaţiu cultural este fundamental aceeaşi: doresc să se integreze în canon prin 
provocarea acestuia. Un alt element din prim-plan care merită luat în evidenţă este 
purtarea blugilor. Dacă ne imersăm în contextul imediat al epocii, putem din nou 
să vedem faptul că purtarea lor este o revendicare identitară, venită pe filiera 
contraculturii americane. 

Înainte de acest moment, o astfel de imagine ar fi fost imposibil de prezentat 
drept copertă de carte. Mai mult decât o poziţionare de frondă, postura constituie 


1. Nicolae Manolescu, Istoria critică... 
2. David S. Reynolds, Walt Whitman’s America: A Cultural Biography, Vintage Books, 
New York, 1995. 

şi o revendicare culturală. Această imagistică pare cumva să reinventeze, cel putin 
în spaţiul românesc, pe fond occidental, abordarea şi percepţia asupra scriitorului. 
În textele lor teoretice, poeţii militează pentru coborârea poeziei pe stradă, renun- 
tarea la pretenţii metafizice, combinarea diverselor surse poetice! (muzică, pictură 
etc.), influenţă venită prin domeniul pop culture. Cam acelaşi lucru par să facă şi 
optzecistii în această imagine. Aşezarea celor patru poeţi în prim-plan este ase- 
mănătoare nu cu scriitorii din canonul existent în România, ci cu modelele cu care 
rezonează. Chiar dacă este o convenţie fotografică destul de veche şi de des întâl- 
nită, cea a grupului, putem afirma că ei sunt aşezaţi ca într-o formaţie muzicală 
a contraculturii. Constatăm un fenomen reprezentativ pentru toate mişcările din 
Europa de Est influențate de contracultura americana: receptarea temelor in bloc, 
chiar dacă cronologic şi tematic ele sunt la mare distanţă unele de celelalte. 

Ne vom referi în continuare la un alt text, de data aceasta literar, care vine în 
completarea revendicării culturale pe care generaţia optzecista o realizează. Este 
vorba despre poemul „am căpătat un exemplar din howl semnat de ginsberg”, în 
care Mircea Cărtărescu descrie atmosfera de colegialitate ce a existat în interiorul 
acelui grup. Se poate observa cu uşurinţă cum referintele textuale sunt împletite 
cu textul vizual şi cu revendicarea culturală ce apare în poemul „Sunflower Sutra”. 
În această logică, imaginea locomotivei pare o ruptură de modernitate, de indus- 
trializare, prin supapa de ieşire a postmodernismului. Astfel, constatăm şi o tentă 
ironică şi ludică în această imagine. 

Desigur, nu ne putem argumenta poziţia doar pe baza referintelor din cadrul 
poemelor. Aducem ca argument suplimentar şi numeroasele revendicări din textele 
teoretice ale optzeciştilor (prezente, de pildă, în antologia lui Gheorghe Crăciun, 
Competiția continuă). Acestea, corelate cu prezenta imagine şi cu textul poetic, 
ne determină să afirmăm faptul că fotografia susţine crezul poetic de revendicare 
din zona Beat a optzeciştilor, la nivel identitar. La nivel de imagistică, cei patru 
se consideră a fi Beatles-ii români: Cărtărescu drept Lennon, Coşovei drept 
McCartney, Iaru ca Harrison, iar Ion Stratan drept Ringo Star?. Această identificare 
merge mai departe cu acronimul titlului „Lucy in the Sky with Diamonds”, care, 
dincolo de cripticul LSD, ne confirmă faptul că există o puternică dorinţă de 
sincronizare cu noile mode ale Vestului. O posibilă teoretizare ar putea fi realizată 
cu ajutorul instrumentelor propuse de Eugen Negrici în Iluziile literaturii române, 
unde explică acest sentiment de vacuitate şi frustrare ce există în literatura română, 
în comparaţie cu ce se întâmplă în spaţiul Vestului’. El foloseşte un aparat conceptual 


1. Vezi, de pildă, antologia lui Gheorghe Crăciun, Generaţia optzeci... 

2. adevarul.ro/cultura/carti/aer-diamante-30-ani-1_50bd3d517c42d5a663c8dc7c/index.html 
(accesat la 8.12.2014). 

3. Eugen Negrici, Iluziile literaturii... 

precis pentru a analiza fenomenul de mitizare şi constituire a imaginarului, pe 
premisele sincronismului lui Lovinescu. 


Concluzii 


Puternicul clivaj dintre asimilarea contraculturii la nivel muzical şi la nivel literar 
este explicabil dacă analizăm problema din mai multe unghiuri. Am utilizat un 
demers de contextualizare (poststructuralism, istoria ideilor) pentru a explica această 
receptare întârziată a fenomenului literar american. Odată definiti termenii de lucru 
(contracultura, generația Beat şi optzecismul), în prima parte a studiului am 
încercat să sintetizăm situaţia culturală a anilor '60-'70 in Republica Socialistă 
România. 

După ce vechea intelectualitate este epurată sau închisă (1948-1960), în cultura 
română se impune cu uşurinţă un nou limbaj de lemn, reprezentat de melanjul din- 
tre marxism şi comunism. O diversificare a tendinţelor culturale are loc în anii ’60, 
suficientă doar pentru a permite recuperarea literaturii în punctul în care aceasta a 
fost întreruptă : modernismul târziu. Această situaţie va dura până la sfârşitul anilor 
"70, moment în care are loc o schimbare de paradigmă literară. Receptarea postmo- 
dernismului şi a elementelor contraculturii se produce în bloc, dar în subteran. Am 
observat faptul că mişcarea de revoltă este discutabilă, chiar dacă la nivel declarativ 
ea este deseori utilizată. Sursele prin care poeţi precum Mircea Cărtărescu sau Florin 
Iaru au cunoscut literatura americană contemporană sunt Antologia de poezie ame- 
ricană a lui Levitchi şi Antologia poeziei americane de Ion Caraion. 

În cea de-a doua parte, am demonstrat, pe baza unei grile de influenţă, recep- 
tarea temelor ce apar în contracultura literară în poeziile lui Mircea Cărtărescu şi 
Florin laru. Am observat cum Mircea Cărtărescu îşi însuşeşte tutela lui Allen 
Ginsberg, atât prin teme şi stil, cât şi la nivel declarativ. Revoltat împotriva 
establishment-ului este şi Florin Iaru, însă el nu preia atât de multe elemente 
precum Mircea Cărtărescu. Influenţa există, dar este integrată într-o poetică aparte. 
Volumul care anunţă noua poetică şi ralierea culturală faţă de mişcările de pe 
continentul american este reprezentat de Aer cu diamante. În această antologie, 
revolta nu se manifestă doar prin limbaj, ci şi prin imaginea de pe coperta a IV-a. 
Contestarea este manifestată prin vestimentaţie, atitudine şi referinţe încrucişate. 


Limite şi posibile direcţii de cercetare 


În această cercetare, nu am analizat decât câteva dintre textele lui Cărtărescu şi 
Iaru, situaţia lui Traian T. Coşovei şi Ion Stratan nefiind supusă discuţiei. Desi 

am consultat o serie de articole şi declaraţii de poetică, pentru a lămuri definitiv 
problema receptării contraculturii în poezia optzecistă, ar fi utile câteva interviuri 
care să puncteze exact această temă. În plus, o altă limită este faptul că nu s-a 
realizat o abordare transnationala, pentru a vedea dacă un astfel de fenomen apare 
şi în alte ţări ale Europei de Est. 

Pe viitor, o analiză a poemelor lui Traian T. Coşovei şi Ion Stratan, precum şi 
a altor optzecisti ar fi interesantă pentru a putea trasa „o hartă” a influenţei aces- 
tui curent. Câteva mărturii orale ar lămuri problema, atât din punctul de vedere 
estetic al scriitorilor, cât şi din prisma personală. O comparaţie cu cazul polonez 
al grupului bruLion, care abordează o estetică similară, ar fi de asemenea intere- 
santă în înţelegerea dinamicii acestui fenomen. 


Tudor Mihăescu 


Istoria văzută prin Google : memoria gulagului pe 
internet 


Abstract. The study will examine the manner in which Google influences people’s perception 
of historical facts, by analysing how the searching engine displays on the first page of results 
the websites dedicated to the presentation of the gulag. By introducing the term ,, gulag” in the 
searching box of Google, the provided information is analysed in two of the specific stances for 
this tool: through the section of webpages and the one of images. The materials, seen by the 
user during the first moments of searching, are briefly analysed. We may assume that Google 
records in a specific manner, the way that the topics from recent history are perceived by the 
public consciousness. Therefore, the research summarizes an approach that combines the expla- 
nation of the new digital technologies’ impact with the historiographical and sociological 
dimension. 


Keywords: gulag, communism, google, internet, user experience design, digital 


Introducere 


În toamna anului 2013, UN Women (agenţie ONU specializată în promovarea şi 
apărarea drepturilor femeilor) a lansat în spaţiul public o ingenioasă campanie! de 
conştientizare a stereotipurilor legate de statutul şi rolul femeii în societatea con- 
temporană. Ideea campaniei sociale a fost, pe cât de originală şi eficientă, pe atât 
de simplă în modul de realizare: explorând funcţia autocomplete („completare 
automată”), prin care Google sugerează spontan anumite rezultate pornind de la 
cuvântul tastat de utilizator, coordonatorii campaniei au alcătuit un album cu imagini 
ce surprind sugestiile pe care Google le oferea atunci când în caseta de căutare erau 
scrise propoziţii incomplete, precum : „Femeile nu ar trebui să...”, „femeile nu pot 
să...” etc. În continuarea acestor fragmente, motorul de căutare propunea cele mai 
populare căutări efectuate anterior: „Nu ar trebui să aibă drepturi”, „nu ar trebui să 
voteze” etc. Morala se degajă de la sine : sugestiile propuse de Google reprezintă topul 
căutărilor efectuate anterior de utilizatorii de internet, motorul de căutare devenind 
astfel, într-o manieră diferită faţă de alte instrumente de măsurare a opiniei, un indi- 
cator pentru gradul de răspândire a anumitor idei, credinţe, prejudecăţi, stereotipuri. 

În mod oarecum similar, funcţia autocomplete a Google a făcut obiectul şi altor 
campanii de succes, aşa cum a fost, de pildă, cea desfăşurată de cunoscutul brand 
de ciocolată ROM?, care şi-a propus ca, mobilizând într-un efort comun şi sincro- 
nizat utilizatorii de internet din România, să „schimbe imaginea românilor pe 
internet”, manipulând căutările pe Google în aşa fel încât să modifice sugestiile 
negative (proşti, hoţi, păduchioşi etc.) care apăreau atunci când erau tastate cuvin- 
tele „românii sunt...”, acestea fiind treptat înlocuite de continuări precum „... 
sunt deştepţi”, „...sunt frumoşi” etc. Campania „Românii sunt deştepţi” a devenit 
virală pe internet şi a înregistrat un succes care, ulterior, le-a adus autorilor mai 
multe premii la festivalurile de profil din industria publicităţii. 

Într-un alt plan de referinţă, noile tehnologii digitale, la fel ca orice alt artefact 
tehnic de ieri şi de aiurea, nu sunt neutre şi nu pot fi disociate nici de contextul 


1. Vezi http : //www.unwomen.org/en/news/stories/2013/10/women-should-ads (accesat la 
19.08.2015). 

2. Vezi site-ul campaniei „Românii sunt deştepţi”, http : //www.romaniisuntdestepti.ro/ 
(accesat la 19.08.2015). 

istoric în care au fost create şi cu atât mai puţin de procesele sociale cu care se 
împletesc, ele reflectând reverberatiile unui imaginar aflat la intersecţia dintre 
utilitar şi cultural, modelându-le forma şi rolul: „Tehnologiile sunt idei puse în 
practică, ce conţin arheologia istoriei lor, incluzând nu numai urme ale scopurilor 
lor utilitariste, ci şi ale ideilor filosofice şi dorințelor culturale pe care le-au 
declanşat inventarea, realizarea şi difuzarea lor socială şi geografică”! În acelaşi 
timp, tehnologiile comunicării îşi pun amprenta asupra unui fel particular de a 
percepe realitatea. În spiritul unui determinism tehnologic, teoriile lui Marshall 
McLuhan insistă asupra acestor corelaţii ce conduc la o structurare specifică a 
modului de a gândi şi de a asimila informaţia: „Doresc să subliniez încă o dată 
o idee fundamentală: societăţile au fost întotdeauna modelate mai degrabă de 
natura mijloacelor de comunicare între oameni decât de conţinutul comunicării”?. 


Folosite ingenios în campaniile sociale sau publicitare online, Google şi rezul- 
tatele pe care le afişează pot constitui, în mod pertinent şi relevant, un punct de 
plecare şi pentru analiza/evaluarea unor subiecte de istorie recentă, privite din 
unghiuri variate: istoriografic, comunicational, antropologic, vizual. Asemenea 
unui letopiset, de această dată în variantă digitală, Google consemnează într-o 
manieră sui-generis temele recurente în conştiinţa publică şi modul în care au fost 
receptate, la un moment dat, de către societate - înțelegând prin aceasta nu doar 
portalurile agenţiilor de presă sau de televiziune, ci şi site-urile instituţiilor, ale diver- 
selor asociaţii şi organizaţii nonguvernamentale, blogurile, forumurile etc. De pildă, 
o căutare de genul „muzeul comunismului” va oferi celui interesat de acest subiect o 
privire de ansamblu asupra „carierei” pe care această idee a avut-o în discursul public. 

Privind la numărul imens? de accesări pe care le contorizează zilnic, impactul 
masiv pe care Google îl are asupra societăţii poate fi intuit în aspectele sale de 
fond : serviciile gratuite pe care gigantul american le oferă publicului larg tind să 
se transforme, suplu şi discret, nu doar într-o interfaţă, ci şi într-un fin filtru ce 
mijloceşte relaţia dintre utilizator şi informaţie, ajungând până în punctul în care 
devine indistinctă graniţa dintre fluxul de informaţii pe care le înregistrează şi 
modul în care influenţează şi chiar formează opinia publică. Într-adevăr, Google 
nu doar că tine o evidenţă a evenimentelor la zi, ci, într-un fel specific, scrie din 


1. Ken Hillis, Michael Petit, Kylie Jarrett, Google and Culture of Search, Routledge, New 
York, Londra, p. 11. 

2. Marshall McLuhan, Mass-media sau mediul invizibil, Editura Nemira, Bucuresti, 1997, 
p. 232. 

3. Google Search se poziţionează pe primul loc într-un top (vezi statisticile Alexa) al celor 
mai vizitate site-uri la nivel global, fiind cel mai popular motor de căutare (urmat la 
mare distanţă de Bing, Yahoo!, Baidu şi altele). Zilnic, pe Google Search sunt înre- 
gistrate aproximativ 4 miliarde de căutări din întreaga lume. 


366 TUDOR MIHĂESCU 


oficiu o versiune a istoriei. Utilizatorul din era digitală, preocupat să afle rapid 
detalii despre „cazul Vişinescu”, „condamnarea comunismului”, „închisoarea 
Râmnicu Sărat” etc., va căuta în primul rând (sau doar) pe Google - este comod, 
generos, gratuit, iar în cazul subiectelor de dată recentă e, nu de puţine ori, şi 
singurul loc de unde pot fi obţinute informaţii. Astfel, Google apare astăzi ca o sursă 
de informare de primă importanţă, contribuind semnificativ la conturarea opiniei pe 
care oamenii şi-o formează, cel puţin în primă fază, asupra unui subiect. În linia 
acestei idei, rândurile care urmează prezintă o radiografie a rezultatelor pe care 
motorul de căutare le afişează atunci cand este scris cuvântul „gulag”, într-o incer- 
care de a determina imaginea pe care utilizatorii şi-o pot crea în legătură cu univer- 
sul concentrationar ce a caracterizat sistemul represiv din fostele regimuri comuniste. 


Schiţă metodologică 


Cu un design minimalist şi culori jucăuşe, Google este un motor de căutare com- 
plex, cu o gamă largă de funcţii şi aplicaţii, funcţionând după o serie de algoritmi 
care organizează rezultatele după numeroase criterii. O simplă căutare poate fi 
ajustată ţinând cont de limbă, ţară şi interval de timp. De asemenea, rezultatele 
căutării sunt structurate în câteva categorii care se referă la formatul acestora : 
pagini web, imagini, hărţi, videoclipuri, ştiri, cărţi şi aplicaţii - fiecare secţiune 
având la rândul ei un meniu cu instrumente de căutare ce oferă posibilitatea obti- 
nerii unor rezultate şi mai precise. Imaginile, de pildă, pot fi triate după mărime, 
culoare, tip, chiar şi după drepturile de utilizare. 

Analiza propusă va examina câteva dintre aceste elemente constitutive, văzute 
ca indicatori ce se pretează la o serie de măsurători, sistematizări şi interpretări. 
Astfel, conţinutul pe care Google Search îl expune atunci când este efectuată o 
căutare după termenul „gulag” va fi urmărit cercetând rezultatele pe care le gene- 
rează în spaţiul a două rubrici din meniu, pagini web şi imagini; decizia de a le 
observa doar pe acestea este justificată de faptul că ele conţin majoritatea rezultate- 
lor relevante şi sunt relativ stabile ; în celelalte subdiviziuni (hărţi, ştiri, aplicaţii 
etc.), rezultatele afişate fie sunt sumare sau imprecise, fie reclamă o analiză separată, 
cu alte metode - aşa cum este cazul unei aplicaţii pentru Android (numită Amnesia 
Gulag in Europe) având ca temă memoria gulagului, parte dintr-un proiect european 
derulat sub egida unei universităţi din Italia. Pornind de la cele două secţiuni ale 
meniului, descrierea va fi structurată în baza unor interogatii formulate astfel: Ce 
anume se găseşte pe Google când este introdus termenul ,, gulag” ? În ce formă se 
prezintă ? De cine şi cu ce scop este încărcat materialul respectiv ? — sintetizând 
o abordare care combină dimensiunea tehnică cu cea istoriografică şi sociologică. 

Alegerea termenului „gulag” (acronim de la Glavnoe Upravlenie Lagerei, in 
traducere Administraţia Generală a Lagărelor), ca obiect de cercetare în universul 

caleidoscopic creat de Google, are la origine o curiozitate aproape filologică fata 
de rezonantele culturale şi transformările semantice pe care le-a cunoscut acest 
termen-efigie, cum foarte potrivit îl numeşte Ruxandra Cesereanu : 


Datorită lui Alexandr Soljenitin, cuvântul „Gulag” a trecut dintr-o terminologie biro- 
cratic-funcţionărească într-una emblematic-simbolica, semnificând spaţiul prototipal al 
detenţiei comuniste sub toate formele ei: lagăr de muncă, închisoare, colonie ; exilul 
şi deportarea sunt şi ele tot o formă a Gulagului, chiar dacă nu sunt strict legate de 
încarcerare. Cuvântul „Gulag” a devenit astfel un termen-efigie, deoarece conţinutul 
său s-a amplificat fata de accepţia de origine’. 


Panorama gulagului pe Google 


O căutare pe Google? după cuvântul „gulag” furnizează aproximativ 5.300.000 de 
rezultate într-un timp record - un volum uriaş de informatie în cele peste câteva 
miliarde de site-uri indexate din toată lumea. Dintre acestea, cele mai relevante 
informaţii sunt cuprinse în primele pagini - din acest motiv, analiza de fata se va 
concentra doar asupra primei pagini de rezultate. Făcând o paranteză, se poate 
pune în mod justificat o întrebare: în funcţie de ce criterii consideră Google un 
site ca fiind relevant sau nu? Aici trebuie spus că algoritimii după care functio- 
nează softul implementat Google Search sunt confidenţiali ; şi chiar dacă n-ar fi, 
discuţia ar deveni oricum mult prea tehnică. În orice caz, este unanim împărtăşită 
opinia că majoritatea rezultatelor afişate de Google reprezintă cele mai vizitate 
site-uri în trecut şi care au conţinut bogat în legătură cu subiectul căutat. 


Web. Aşa cum era de aşteptat, primele rezultate găsite - la introducerea terme- 
nului „gulag” în caseta de căutare - sunt cele care trimit spre Wikipedia, la artico- 
lul omonim, din limbile română şi engleză. Aici utilizatorul va găsi informaţii (ce 
variază ca volum şi acuratețe în funcţie de limba; de obicei, articolele din engleză 
sunt etalonul) sub forma unei naratiuni de dicţionar, suficient de detalitate (contex- 
tul istoric, regimul de detenţie, consecinţe etc.) încât să ofere o imagine rezonabilă 
şi generală asupra fenomenului. E necesar să fie precizat însă că articolele de pe 
Wikipedia pot fi modificate liber de oricine, motiv pentru care în ele se pot strecura 
inadvertente şi informaţii eronate — in mod intenţionat sau din necunoastere. Redactarea 


1. Ruxandra Cesereanu, Gulagul în constiinta românească : memorialistica şi literatura 
închisorilor şi lagărelor comuniste, Editura Polirom, Iasi, 2005, p. 9. 

2. Este vorba despre google.ro - identificând locul în care se află utilizatorul, Google îl 
redirectioneaza automat spre versiunea autohtonă a site-ului, prin nimic diferită de cea 
standard, ci doar având meniul setat în limba română şi oferind rezultate predominant 
în această limbă, alături de cele în engleză. Pentru o căutare care să afişeze rezultate 
exclusiv „româneşti”, utilizatorul trebuie să seteze şi ţara. 

articolelor fiind rezultatul unei ample acţiuni de voluntariat, prin munca benevolă a 
„wikipediştilor”, rigorile academice sunt mai laxe, iar corectitudinea informaţiilor 
nu este garantată de vreun colectiv ştiinţific ori de vreo instituţie specializată. 

După articolele din Wikipedia, următorul rezultat afişat în Google Search 
trimite spre pagina unui site românesc (filmedocumentare.com) ce conţine docu- 
mentarul Gulag, producţie BBC realizată în 2000, sub îndrumarea lui Angus 
Macqueen. Pagina conţine şi o descriere ce rezumă scenariul: „Gulag este o 
călătorie ce începe cu un canal de la periferia Moscovei spre deşerturile din Asia 
Centrală şi pustiul îngheţat al Arcticii, prin inima societăţii şi istoriei Rusiei. 
Povestirile dintr-o lume de coşmar, spuse atât în cuvintele victimelor, cât şi ale 
tortionarilor, continuă să bântuie societatea din zilele noastre”!. Varianta cu sub- 
titrare în limba română a serialului are la ora actuală 1.350 de vizionări. 

Următorul rezultat conţine o trimitere spre versiunea online a DEX-ului, unde 
sunt prezentate mai multe definiţii (adunate din mai multe dicţionare) ale terme- 
nului? ; majoritatea se referă pe scurt la sistemul concentrationar din fosta Uniune 
Sovietică. Însă, într-o explicaţie mai cuprinzătoare (dintr-un dicţionar enciclope- 
dic), este menţionat şi cazul României, fiind amintită extinderea semantică pe care 
a cunoscut-o noţiunea de gulag: „Termenul a căpătat notorietate universală datorită 
cărţii lui Aleksandr Soljenitin, Arhipelagul Gulag. În România, comuniştii, veniţi 
la putere în 1945, au organizat (după 1948), împotriva unor largi categorii sociale, 
un regim de teroare în închisori şi lagăre de muncă forţată (Aiud, Gherla, Pitesti, 
Sighet, Canalul Dunăre-Marea Neagră ş.a.), soldat cu sute de mii de morţi”. 

În continuare, alte două link-uri afişate de Google pe prima pagină de rezultate 
fac trimitere spre un site — gulaghistory.org - care pare să fie primul portal spe- 
cializat cu care utilizatorul intră în contact. Având în antet titlul Gulag: Soviet 
Forced Labor Camp and the Struggle for Freedom, site-ul a fost realizat pentru 
promovarea în rândul publicului american a unei expoziţii itinerante, având ca 
subiect istoria gulagului sovietic ; iniţiativa reuneşte mai multe instituţii din Rusia 
şi Statele Unite: „Acest website este rezultatul unui parteneriat între National 
Park Service, The Gulag Museum, The Center for History and New Media, din 
cadrul George Mason University, şi The Davis Center for Russian and Eurasian 
Studies al Harvard University”. Strategia de promovare a expoziţiei itinerante a 
fost aceea de a crea prin acest portal o expoziţie online care, gândită într-o mani- 
eră ce aminteşte de abordările muzeografice clasice, oferă internautului un veri- 
tabil muzeu virtual al gulagului. Un aspect interesant este invitaţia spre participare 
şi implicare pe care autorii site-ului o adresează publicului ; în cadrul secţiunii 
„Reflections”, vizitatorul, dacă este supravieţuitor al gulagului, îşi poate expune 
propria experienţă, povestea urmând să fie postată pe site. 

Ultimul link din prima pagină de rezultate este o legătură spre un articol apă- 
rut în ediţia online a ziarului România Liberă, în 6 iulie 2014, sub titlul „Tortură 


1. Vezi http : //www.filmedocumentare.com/gulag/ (accesat la 27.08.2015). 
2. Vezi https : //dexon-line.ro/definitie/gulag (accesat la 27.08.2015). 

şi crimă in Gulag. Ororile temnitelor sovietice, în desenele unui angajat al NKVD”. 
Semnat de jurnalistul Marius Cosmeanu, articolul este de fapt recenzia unei cărţi 
aparte : Desene din Gulag. Lucrarea lui Danzig Baldaev, fost gardian în peniten- 
ciarele sovietice, evocă în tuşe groase imaginea terifiantă a tratamentului la care 
erau supuşi deţinuţii, aflaţi într-un permanent proces de dezumanizare : torturi de 
o cruzime extremă, in special femeile fiind privite ca „duşmane ale poporului” 
umilite şi violate de deţinuţi de drept comun, siluete subnutrite, cadavre degerate. 
Aşa cum notează Anne Applebaum, moartea devenise un loc comun: „În anumite 
lagăre sovietice, în anumite perioade, moartea era practic garantată pentru toţi cei 
trimişi să taie copaci în pădurile veşnic îngheţate sau pentru cei osanditi să lucreze 
în cele mai cumplite mine de aur din Kolima. Deţinuţii erau de asemenea ţinuţi 
la carceră până când mureau de frig sau de foame”!. 

În galeria de imagini a articolului din România Liberă, cititorul poate vedea o 
parte dintre desenele realizate de Danzig Baldaev, însoţite de scurte descrieri. Deşi 
nu apare un contor care să fi înregistrat traficul, prezenţa articolului în prima pagină 
de rezultate se datorează, cel mai probabil, numărului mare de vizualizări pe care 
l-a avut la momentul publicării ; desenele tulburătoare ale fostului gardian au avut, 
fără doar şi poate, un impact emoţional puternic, iar articolul a devenit viral. 

Chiar dacă nu apare în prima pagină de rezultate (deşi în varianta în engleză 
a motorului de căutare este afişat chiar în primele rezultate), merită a fi menţionată 
ideea originală - şi, probabil, singulară - a unui site dedicat gulagului, altminteri 
poate unul dintre cele mai bine realizate site-uri, la nivel grafic, ce tratează acest 
subiect. Astfel, pe thegulag.org, portal realizat de o fundaţie americană ce pro- 
movează memoria victimelor comunismului (The Victims of Communism Memorial 
Foundation’), există în meniu o secţiune intitulată „Virtual Gulag”. După ce des- 
carcă şi instalează un program care suportă formatul 3D, vizitatorul site-ului se 
poate „plimba” în perimetrul unui lagăr de muncă forţată, refăcut şi imaginat 
virtual, amintind de jocurile video din categoria first-person shooter, însă fără 
arsenalul caracteristicilor specifice acestor tipuri de jocuri. Explorând lagărul 
virtual, utilizatorul va găsi din loc în loc, precum într-un muzeu, casete explicative 
care descriu experienţa gulagului ; se va întâlni la un moment dat cu o brigadă de 
prizonieri care tocmai pleacă la muncă ; va putea vizita barăcile în care aceştia 
locuiesc, cantina, biroul administrativ, depozitul de lemne ; de asemenea, atunci 
când se va apropia de gardieni, aceştia îi vor adresa replici în limba rusă, iar 
câinii de pază vor începe să mârâie bănuitori. Senzatia de coprezenţă lasă o puter- 
nică impresie de autenticitate. La prima vedere poate părea uşor atipică o atare 
abordare într-un proiect online de memorializare, însă fără îndoială că, pentru 
generaţiile tinere, familiarizate cu jocurile video, un astfel de mod de-a povesti 
istoria poate avea un impact semnificativ pentru a le stârni interesul. De altfel, în 


1. Anne Applebaum, Gulagul : o istorie, Editura Humanitas, Bucureşti, 2003, p. 35. 
2. Vezi http : //www.thegulag.org/about/VCME (accesat la 31.08.2015). 

literatura de specialitate se foloseşte conceptul de gamification pentru acele initiative 
care, prin intermediul unui joc video, livrează un material al cărui prim obiectiv nu 
este cel de divertisment, ci urmăreşte finalitati educaţionale sau de altă natură, mizând 
pe faptul că ideile sunt asimilate mai repede şi mai uşor prin intermediul unui joc. 


Imagini. În rubrica de imagini asociată căutării termenului „gulag”, Google 
afişează în general fotografii din epocă, alb-negru, ce surprind instantanee din 
peisajul dezolant al fostelor închisori şi momente de viaţă cotidiană. Multe dintre 
ele redau scene cu condiţiile severe din coloniile de muncă forţată : deţinuţi lucrând 
în carierele de piatră, în taigaua nesfârşită la defrişat, la construcţia liniilor de 
cale ferată sau a canalelor de navigaţie ; este cunoscut faptul că în cele mai multe 
cazuri lagărele au fost construite sau extinse chiar de persoanele aflate în detenţie, 
în condiţii greu de imaginat: în gerurile extreme ale Siberiei, cu o alimentaţie 
precară şi o igienă rudimentară, sub ameninţarea constantă cu moartea şi tortura. 
Mulţi dintre deţinuţi au decedat în primele luni, în urma muncilor istovitoare şi a 
climei aspre. 

Tot aici se regăsesc frecvent şi câteva dintre desenele lui Danzig Baldaev, men- 
tionat în rândurile anterioare. Prezenţa lor pe numeroase site-uri (fie în limba 
engleză, fie în română) atestă impactul pe care l-au avut în conştiinţa publică, 
fixându-se în imaginarul şi patrimoniul vizual al memoriei trecutului recent. O 
altă categorie de imagini sunt cele care ilustrează hărţi cu reţeaua gulagului sovie- 
tic, descriind un teritoriu împânzit de închisori şi colonii de muncă, arătând 
amploarea fenomenului şi amintind literalmente de Arhipelagul Gulag. 

Cu toate că o parte dintre imaginile furnizate în primele rezultate provin şi de 
pe site-uri în limba română (precum historia.ro, gazetademaramures.ro, rfi.ro şi 
altele), ele vorbesc în continuare despre represiunea din Uniunea Sovietică. Prima 
referire vizuală la gulagul românesc este o imagine ce înfăţişează un panou come- 
morativ ce reuneşte 12 portrete, fişier prezent pe Wikipedia cu următoarea descriere : 
Romanian Greek-Catholic Bishops in Gulag. Într-adevăr, apar acolo portretele mai 
multor clerici greco-catolici, printre care Iuliu Hossu, Vasile Aftenie, Ioan Bălan, 
Tit Liviu Chinezu şi alţii. Acestea sunt însoţite de succinte prezentări biografice, 
iar cele mai multe îi prezintă pe episcopii greco-catolicii în zeghe. 


Începând din 2006, Google a dezvoltat un serviciu numit Google Trends, interfaţă 
prin care compania americană pune la dispoziţia cercetătorilor un instrument desti- 
nat în mod expres unor investigaţii (dar nu numai), înlesnind un studiu aprofundat 
ce permite consultarea unor statistici şi rapoarte ce introduc criterii noi, precum cel 
geografic, lingvistic etc. în evaluarea căutărilor efectuate. Cu alte cuvinte, activita- 
tea pe Google a sutelor de milioane de utilizatori devine tot mai măsurabilă. 

Introducând termenul „gulag” pe Google Trends, au fost afişate trei casete con- 
ţinând fiecare câte o diagramă ce prezintă evoluţia la zi a căutărilor după acest cuvânt. 
Trebuie menţionat că aceste statistici pot fi ajustate în funcţie de patru criterii: ţară, 

durată, categorie şi grup. În cazul de faţă, la tari a fost lăsată opțiunea „întreaga 
lume”, la durată a fost bifată varianta „ultimele 12 luni”, la categorie s-a păstrat 
setarea iniţială „toate categoriile”, iar la grup, la fel ca înainte, a fost menţinută 
varianta prestabilită, „căutare pe internet”. 

În primul grafic, care prezintă nivelul de interes de-a lungul unei perioade, o 
săgeată în zig-zag arată fluctuațiile căutărilor după termenul „gulag”. De pildă, 
un nivel maxim de căutări a fost atins în intervalul 25-31 ianuarie 2015. Următoarea 
diagramă, denumită „căutări similare”, conţine o listă cu acele cuvinte care au 
fost folosite alături de termenul principal. Astfel apar : „gulag archipelago”, „gulag 
stalin”, „gulag definition” etc. 

Cel de-al treilea grafic expune pe harta lumii topul ţărilor din care au venit 
cele mai multe căutări asociate termenului în cauză. În mod curios, cu excepţia 
Germaniei, în lista scurtă a interesului pentru gulag nu apare nici o altă ţară din 
fosta URSS/fostul blocul estic. Situaţia însă se schimbă atunci când pentru durată 
este selectată opţiunea „2004-prezent”, în loc de „ultimele 12 luni”. De această 
dată, topul este dominat de Cehia, alături de care apar Slovacia, Ungaria sau 
Serbia; inclusiv harta României prezintă în acest al doilea caz o nuanţă de un 
albastru mai închis. Touşi, revenind la harta de mai jos, trebuie observat că ţările 
aflate imediat după Suedia (a cărei prezenţă pe primul loc rămâne de neînțeles) 
corespund în general cu statele în care au emigrat, în anii tranziţiei postcomuniste, 
numeroşi est-europeni ; este cunoscut faptul că cele mai mari diaspore româneşti 
se află în Italia şi Spania. Însă legătura dintre fenomenul migraţiei şi interesul 
pentru gulag rămâne o supozitie - Google nu are posibilitatea de a înregistra 
naționalitatea persoanelor care folosesc motorul de căutare. 

Dincolo de orizontul Google 


Prin Google Search, utilizatorul interesat de un subiect anume are posibilitatea să 
ajungă la o mulţime de site-uri, forumuri, portaluri, enciclopedii etc. care oferă 
informaţii bogate şi documentate ; până la urmă, Google este un mod de-a organiza 
informaţia şi, indirect, cunoaşterea. Dar dincolo de aceste direcţii, în spaţiul vir- 
tual al internetului există locuri pe care Google nu le indexează, aşa cum sunt 
reţelele sociale. Pe viitor, astfel de spaţii pot face obiectul unor noi cercetări, 
bazate pe interviuri şi terenuri etnografice online, plecând de la premisa că, din- 
colo de discursul oficial/academic al site-urilor discutate mai sus, reţelele de 
socializare oferă o ocazie unică de a studia atitudini şi reacţii faţă de un subiect 
în ceea ce s-ar putea numi cotidianul vieţii digitale. Pe Facebook pot fi identificate 
comunităţi virtuale unde se discută bunăoară despre nostalgia pentru comunism, 
dar şi despre victimele din timpul regimului. Privind internetul în ansamblu, 
memoria gulagului e şi acolo. 

Altfel, proiectele de memorializare a trecutului recent tind să se integreze în 
paradigma „noului internet”, cunoscută sub denumirea de web 2.0 şi caracterizată 
prin trecerea de la pagini web statice la site-uri dinamice şi interactive, prin dez- 
voltarea aplicaţiilor social media, prin apariţia de noi cadre virtuale etc. În acest 
sens, site-uri precum gulaghistory.org şi thegulag.org reuşesc să ţină pasul cu noile 
tehnologii digitale, folosind instrumentele web 2.0 pentru a face memoria gulagu- 
lui vie şi pilduitoare. 

Liliana Corobca 


Igor Caşu, Duşmanul de clasă (Represiuni politice, violenţă 
şi rezistență în R[A]SS Moldovenească, 1924-1956) 


Ediţia a I-a revăzută şi adăugită, prefaţă de Vladimir Tismăneanu, 
Editura Cartier, Chişinău, 2015, 388 p. 


Profesor şi director al Centrului pentru Studierea Totalitarismului de la Facultatea 
de Istorie şi Filosofie a Universităţii de Stat din Moldova, Igor Caşu este unul 
dintre cei mai importanţi istorici din Republica Moldova, care studiază astăzi 
perioada comunistă. În calitate de expert al Comisiei pentru Analiza Dictaturii 
Comuniste din România (2006) şi de vicepreşedinte al Comisiei pentru Studierea 
şi Aprecierea Regimului Comunist Totalitar din Republica Moldova (2010), a avut 
acces la mai multe arhive, recent desecretizate, care i-au permis să se documenteze 
temeinic. Volumul Dusmanul de clasă (Represiuni politice, violenţă si rezistenţă 
în R[A]SS Moldovenească, 1924-1956), elaborat de-a lungul mai multor ani, con- 
stituie o primă parte a unui proiect mai vast, care urmează să cuprindă, aşa cum 
ne anunţă autorul, cele mai dramatice şi mai semnificative aspecte din istoria 
Republicii Moldova până în 1989. 

Cartea este structurată în şase părţi, urmărindu-se, cronologic, „violenţa, foa- 
metea şi colectivizarea”, dar şi cele câteva valuri ale deportărilor încă din primii 
ani de la instaurarea bolşevicilor la putere. Ultimul capitol se referă la „contesta- 
rea comunismului în contextul destalinizării şi al revoluţiei maghiare” în Republica 
Sovietică Socialistă Moldovenească şi la stările de spirit ale comsomoliştilor, cu 
ocazia „raportului secret” al lui Hruşciov din 24 februarie 1956. Un prim merit 
al volumului constă în atenţia sporită acordată circumstanțelor generale ale poli- 
ticii sovietice, exprimate atât prin dese incursiuni şi introduceri în istoria URSS 
(de pildă, capitole precum „Marea Teroare în Uniunea Sovietică, 1937-1938: 
context intern şi extern” sau „Destalinizarea : cadru general”), cât şi prin unele 
explicaţii utile şi judicioase asupra istoriei Ucrainei sovietice şi a nou-infiintatei 
Transnistrii (1924). În contextul geostrategic contemporan (conflicte militare în 

Ucraina, atmosferă încordată în Transnistria separatistă), volumul lui Igor Caşu 
este chiar mai actual decât şi-a propus să fie. Fiind un argument împotriva uitării, 
împotriva nostalgicilor comunismului, cu care autorul polemizează, direct sau 
indirect, cartea se adresează în primul rând generaţiei tinere interesate de istorie 
şi de politologie. 

O contribuţie metodologică semnificativă şi utilă constă în inserarea studiilor de 
caz, care „ocupă aproape a şasea parte din economia cărţii”, după cum ne informează 
Caşu. Lectura devine mai dinamică şi mai atrăgătoare când parcurgem „nu doar 
descrieri generale şi statistice” (p. 19), iar autorul, aidoma unui detectiv, urmăreşte 
soarta personajelor până la reabilitarea acestora, după căderea regimului comunist. 

Igor Caşu ne introduce mai întâi în istoria Transnistriei. Anii urmăriţi, 1924-1956, 
corespund doar pe jumătate Republicii Moldova actuale (în 1924, Basarabia era 
teritoriu românesc). Primele două capitole descriu aşadar istoria unui regim pe 
care Basarabia şi România îl vor cunoaşte abia după anii 1940 şi 1944. Capitolul 
„eroarea Roşie în regiunea transnistreană, 1919-1921” examinează soarta acestui 
teritoriu de la schimbarea regimului, când locuitorii Transnistriei au cunoscut toate 
etapele represiunii, la fel ca ceilalţi cetăţeni sovietici. O atenţie sporită se acordă 
valurilor de deportări, motivate prin „eliminarea duşmanului de clasă ca o condi- 
tie prealabilă şi obligatorie pentru promovarea procesului de colectivizare totală a 
agriculturii” (p. 44). În unele situaţii, cum ar fi stabilirea numărului oamenilor 
deportaţi, autorul ne prezintă mai multe surse şi mai multe opinii. O componentă 
a marii terori era deportarea sau executarea conform unor criterii naţionale (auto- 
rul enumeră 10 - poloneză, germană, letonă, finlandeză, turcă etc.), iar documente 
importante în acest sens vom putea citi în capitolul „«Operaţiunea română» în 
RASSM”. Nu doar criteriile naţionale contau, acuzaţiile fiind foarte diferite : în 
1938, pe teritoriul Transnistriei, „1.010 [cetăţeni] erau învinuiți de a fi elemente 
contrarevolutionare române, implicate în acţiuni de spionaj în favoarea României”, 
374 erau învinuiți de spionaj în favoarea Germaniei, 198 erau incriminati de sio- 
nism, 170 că ar fi spioni în favoarea Poloniei etc. (p. 90). Nu sunt omise de la 
epurare nici cadrele militare şi nici biserica ortodoxă, islamul sau confesiunile 
neoprotestante. 

De fapt, este chiar dificil de stabilit nişte criterii şi sunt prezentate suficiente 
situaţii paradoxale, când 


sunt criticate şi învinuite de a fi „duşmani ai poporului” persoane care au susţinut 
puncte de vedere diferite cu privire la autonomia moldovenească şi relaţia „limbii 
moldoveneşti” cu limba română. Pe de-o parte, sunt criticati cei care nu au promovat 
suficient românizarea în RASS Moldovenească după 1932, când s-a adoptat alfabetul 
latin. Pe de altă parte, nici cei care au contribuit la acest proces nu au fost crutati, 
întrucât ar fi promovat astfel desprinderea moldovenilor de „patria sovietică” (pp. 101-102). 

Astfel, „lui Grigori Starii (Borisov), de exemplu, i se imputa în 1937 faptul că 
s-a pronunţat, în 1924, împotriva organizării autonomiei moldoveneşti, iar lui Pavel 
Chior, tocmai faptul că a susţinut această iniţiativă. În privinţa problemelor lingvis- 
tice, lui Chior i se reproşa faptul că, după 1924, a sprijinit ideea creării unei „limbi 
moldoveneşti” separate de cea română, mai ales, spunea el, în contextul de după 
eşecul răscoalei de la Tatarbunar, când ţăranii moldoveni transnistreni ar fi avut 
un resentiment special faţă de România şi tot ce e românesc. În acelaşi timp, lui 
Starii i se impută contrariul, şi anume faptul că, mai ales după 1926 (de fapt, încă 
din 1924), s-a situat pe „poziţia încurajării procesului de românizare” (pp. 106-107). 
Au devenit victime ale terorii şi cei mai aprigi promotori ai acesteia din rândurile 
NKVD-ului din RASSM, un capitol sugestiv referindu-se la „Condamnarea tortio- 
narilor şi probe ale folosirii torturii” - cu observaţia că s-a efectuat o „justiţie 
selectivă, menită să restabilească autoritatea partidului şi personal a lui Stalin” 
(p. 108). Tot ca o componentă a paradoxului vom vedea că au fost arestaţi şi 
membrii Sfatului Țării, care au votat unirea cu România, dar nici cei care au votat 
împotrivă nu au fost crutati, fiind expus cazul lui Ştefan Balamez, condamnat la 
pedeapsa capitală (p. 124). 

Sunt de remarcat şi aspecte mai inedite sau neaşteptate, precum starea de spirit 
a minorităţilor naţionale de pe teritoriul Basarabiei: „În perioada interbelică nu 
exista o unitate de vederi ale ruşilor şi ucrainenilor din Basarabia fata de Moscova” 
(p. 122). Aflăm că unii sperau „la crearea Ucrainei Mari, care să înglobeze şi 
Basarabia sau măcar Bucovina”, iar alţii priveau regimul sovietic cu multă suspiciune. 

Paginile dedicate foametei sunt cele mai dramatice, unul dintre cele mai impor- 
tante capitole din acest volum fiind „Foametea din 1946-1947: cauze şi conse- 
cinte”. Deşi pe această temă s-a mai scris, Igor Caşu vine cu precizări foarte 
necesare şi esenţiale în vederea restituirii tragicului eveniment. Prima ar fi legată 
de cotele cerute ţăranilor : „Deşi erau teritorii în care avuseseră loc operaţii mili- 
tare, ţăranii au fost obligaţi să achite cotele de cereale şi alte produse statului 
sovietic nu numai pentru anul 1944 - ceea ce era într-un fel de aşteptat şi oarecum 
firesc în condiţiile războiului -, dar şi pentru anul precedent, 1943” (p. 192). 
Autorităţile ştiau de foamea care făcea mii de victime în Moldova, dar „nu se 
regăsea pe primul plan ideea de a evita cu orice preţ pierderi omeneşti din cauza 
lipsei de produse alimentare” (pp. 198-199). Când existau provizii, acestea putre- 
zeau prin hambare (p. 196). O altă cauză a foametei a fost „rechiziţionarea forţată 
a produselor alimentare de la ţărani, ce se efectua adesea fără eliberarea unor 
chitanţe, ceea ce permitea organelor de colectare să pretindă onorarea livrărilor 
de mai multe ori” (p. 200). O primă concluzie ar fi că ţăranii au fost jefuiti de 
autorităţi, de stat (p. 222), concluzie care reiese şi din fragmentele cutremurătoare 
de mărturii, incluse în capitolul „Cum comentau ţăranii fenomenul foametei”, în 
care se înregistrează declaraţiile ţăranilor şi reacţia lor la obligativitatea cotelor 
enorme de cereale. O altă concluzie pertinentă ar fi aceea că 

foametea din 1946-1947 din URSS şi RSSM a fost una determinată mai degrabă de 
factori politici şi ideologici decât de secetă şi urmările dezastruoase ale războiului ; 
acest lucru nu înseamnă însă că factori obiectivi nu au concurat la apariţia şi extinderea 
foametei, ci doar că seceta nu a fost nici pe departe variabila determinantă pentru un 
deznodământ atât de tragic, calculat în sute de mii de vieţi omeneşti (p. 231). 


Cu timpul, categoria duşmanilor de clasă a devenit şi mai largă. Operația „lug”, 
din 1949, contra „chiaburilor şi a altor elemente dușmănoase” a fost următoarea 
etapă a deportărilor după acelea începute cu puţin înainte de al Doilea Război 
Mondial. Evenimentele sunt reconstituite până în cele mai mici amănunte, autorul 
folosind atât o bogată bibliografie locală şi internaţională, cât şi documente inedite 
de arhivă. Anumite fragmente par a fi luate dintr-o naraţiune tragico-absurdă : 
„În alte situaţii, familii întregi au aşteptat cu bagajele făcute să vină comandoul 
să le aresteze şi să le trimită în Siberia, dar acesta nu a mai venit” (pp. 268-269). 

Duşmanul de clasă (Represiuni politice, violență şi rezistenţă în R[A]SS Moldo- 
venească, 1924-1956) este un reper într-un domeniu încă atât de puţin studiat. 
Igor Caşu reuşeşte să facă din acest volum „un tablou complex al represiunii din 
teritoriile actuale ale Republicii Moldova” (p. 18), acesta fiind unul dintre obiec- 
tivele cărţii. 


Lavinia Teodora Sabou 


Ion Ioanid, Închisoarea noastră cea de toate zilele 
(vol. I-III) 


Editura Humanitas, Bucuresti, 2013 


Închisoarea noastră cea de toate zilele a lui Ion Ioanid reprezintă unul dintre cele 
mai complexe documente despre detentia în spaţiul comunist românesc, lucrarea 
fiind recunoscută atât pentru valoarea artistică incontestabilă a scriiturii memori- 
alistice, cât mai cu seamă pentru abundența detaliilor biografice în raport cu 
oamenii pe care autorul i-a întâlnit de-a lungul experienţei carcerale. Ediţia a III-a 
reia varianta revăzută şi adăugită de Ion Ioanid, publicată la aceeaşi editură in 
1999-2002, în cadrul colecţiei „Procesul Comunismului”, în trei volume, struc- 
turate sub o formă mai unitară şi mai organizată faţă de cele cinci volume ale 
ediţiei princeps, apărute la Editura Albatros între 1991 şi 1996. 

Fiind prin excelenţă o sursă documentară, conferită de eforturile memoria- 
listului de a-şi aminti şi de a întocmi liste, date personale şi descrieri pentru sute 
de nume întâlnite în cei doisprezece ani de detenţie (1952-1964), fie ele inter- 
acţiuni directe sau intermediate, fie ei camarazi de suferinţă sau membri ai 
organelor administrative, cartea este receptată drept una dintre primele iniţiative 
de reconstituire a unui trecut prea puţin cunoscut celor din afara zidurilor închi- 
sorii. Intenţia primă este aceea „ca tot ceea ce memoria mea a reţinut (nume de 
oameni, fapte şi întâmplări) să rămână mărturie şi să folosească, împreună cu 
multe alte dovezi ce vor trebui strânse, la reconstituirea întregului adevăr despre 
viata deţinuţilor politici sub regimul comunist din România” (vol. I, p. 7), toate 
listele şi toate informaţiile fiind considerate de autor deschise spre a fi comple- 
tate. 

Scriitorul însuşi îşi revizuieşte şi adaugă noi aspecte faţă de prima ediţie, cu 
sprijinul oamenilor regasiti cu prilejul publicării memoriilor, părtaşi la unele 
evenimente relatate, dar şi cu ajutorul corespondenţei ulterioare apariţiei primelor 

volume, care îl ajută să reconstituie fapte şi amintiri pentru cea de-a doua ediţie 
a cărţii. În pofida stilului autentic al scriiturii şi a intenţiei declarate de a contribui 
la formarea unei memorii colective despre comunismul românesc, Închisoarea 
noastră..., în accepțiunea memorialistului, nu a avut intenţia să fie nici „operă 
literară”, nici „lucrare documentară. Deşi tot ce am relatat este purul adevăr, 
lipsit de orice exagerare, rămâne doar o carte de amintiri, cu multe lacune şi cu 
unele incertitudini şi confuzii inerente, datorate operei necruțătoare a timpului 
asupra memoriei” (vol. III, p. 474). Cu toate acestea, valoarea ei documentară şi 
artistică a fost certificată încă de la apariţia primei ediţii şi întru totul confirmată 
odată cu trecerea timpului. 

Caracterul inedit al cărţii constă în consemnarea unei modalităţi diferite de 
raportare la experienţa carcerală, la oamenii întâlniți în mediul concentrationar şi 
la formele de rezistenţă posibile în acest spaţiu. În comparaţie cu majoritatea 
memorialiştilor, care depăşesc experienţa traumatică în baza unor convingeri 
politice, a unor trăiri religioase, crezuri estetice sau detaşări de tip ironic sau 
filosofic, ce devin şi perspectivele de raportare la evenimentele împărtăşite în 
memoriile lor, Ion Ioanid pare ancorat, la o primă întâlnire cu scriitura sa, în 
neutralitate. Însă perspectiva din care autorul se raportează la lumea închisorii 
poate fi desprinsă chiar din motto-ul cărţii, preluat din Jurnalul fericirii al lui 
Nicolae Steinhardt : „Încep să-mi dau seama că numai caracterul importă. Convingerea 
politică, părerile filosofice, originea socială, credinţa religioasă nu sunt decât 
accidente ; numai caracterul rămâne după filtrările produse în anii de puşcărie ori 
de viata...”. În aceeaşi notă, în postfata celei de-a treia ediţii, Ioanid recunoaşte 
că niciodată nu l-au impresionat gradele, titlurile, ierarhiile, ci onorabilitatea 
oamenilor care le reprezentau, că „am respectat şi admirat numai noblețea de 
caracter. Nu cred că te înnobilează nici sângele, nici gradul de cultură, nici munca! 
Am avut ocazia să întâlnesc în închisoare la fel de mulţi oameni de caracter şi 
printre purtătorii de pantofi şi printre purtătorii de opinci. Ei au fost adevărații 
boieri din închisoare” (vol. III, pp. 474-475). 

Natura caracterului este, în acelaşi timp, cea care influenţează gradul de rezis- 
tenta în condiţii de opresiune sub limita suportabilitatii umane, fiind totodată şi o 
forţă de inspiraţie, fondul unui transfer de putere pentru cei din jur: „Nu pot să 
nu-mi amintesc, în acest context, de acei oameni cărora mulţi din cei care am 
parcurs drumul cel bun până la capăt le datorăm în mare măsură reuşita. Şi nu 
numai fiindcă prin atitudinea lor exemplară, simpla lor prezenţă în mijlocul nostru 
ne-a fost stimulent” (vol. III, p. 478), ci şi pentru că mulţi dintre ei au constituit 
punctul de reper pentru cei ce „dădeau semne de oboseală şi, nemaiputând ţine 
pasul, rămâneau în urmă pe drumul care, uneori, li se părea că nu mai duce nică- 
ieri. [...] Meritul oamenilor care săreau atunci să-şi ajute semenul, ca şi valoarea 
sprijinului pe care i-l acordau nu-şi pot găsi echivalentul în condiţiile de viaţă 

normală” (vol. 3, p. 478). Mai cu seamă datorită acestei solidaritati, majoritatea 
oamenilor de caracter erau primii care sufereau represaliile autorităţilor, căci 
„modelul de ţinută morală pe care îl reprezentau printre deţinuţi, încrederea pe 
care ne-o insuflau şi efectul tonic ce-l exercitau asupra celor din jur, intretinand 
speranţa şi redresând moralul şi credinţa celor încercaţi de deznădejde, nu scăpau 
ochiului vigilent al ofiţerilor politici din închisori, care îşi vedeau astfel contraca- 
rată însăşi misiunea cu care erau însărcinaţi” (vol. III, p. 478). Ioanid observă, 
în memoriile sale, nu doar perseverenta acestora in a rămâne caractere exemplare 
în ciuda repercusiunilor suferite, ci mai ales neconditionarea acestei ţinute de 
„categoria socială, de credinţa lor religioasă sau politică. Solidaritatea nu s-a creat 
în jurul nici uneia din aceste categorii, chiar dacă componenta unora s-a arătat 
mai unitară decât a altora. Adevărata solidaritate în închisoare au realizat-o numai 
oamenii de caracter, căutându-se individual unul câte unul, găsindu-se şi standu-si 
alături, indiferent de originea sau apartenenţa lor la vreo categorie” (vol. III, 
p. 479). 

Astfel, raportarea autorului la tot ce înseamnă experienţa carcerală se conturează 
prin prisma unei tării de caracter pe care, dacă o recunoaşte atât de uşor la ceilalţi, 
este pentru că aceasta se oglindeste de la sine, dinspre mărturisitor spre alteritatea 
cu care intră în contact. De altfel, exemplaritatea caracterială a acestuia este ine- 
rentă în toate situaţiile şi locurile pe care le evocă de-a lungul celor trei volume 
(vol. I: 1949, 1952-1954; vol. II: 1954-1957; vol. IN: 1959-1968). De ase- 
menea, putem identifica pe parcursul întregii cărţi câteva puncte de vârf ce conferă 
unitate fiecărui volum în parte. 

Volumul I parcurge experienţa de opt zile a primei arestări din 1949, când 
Ioanid este anchetat la Malmaison pentru „activitatea de spionaj” a vărului său 
George Boian, timp în care sesiunile de întâlnire cu diferiţi anchetatori alternează 
cu „şedinţele din pivniţă”, unde este lovit cu ranga la tălpi - „simţeam lovitura 
în ceafă şi în creştetul capului”, „ceea ce simţeam, în primul rând, era o totală 
extenuare” (vol. I, p. 14). Cu prilejul redării acestui episod, Ioanid anticipează 
forma de rezistenţă diferită pe care avea să o adopte mai târziu: dacă la prima 
perchezitie a locuinţei sale, „am remarcat cu voce tare şi cu oarecare mândrie că 
nu mă las păcălit de astfel de trucuri”, „cu timpul aveam să mă lecuiesc de a mă 
arăta că nu sunt prost!” (vol. I, p. 9), căci atunci era un „adevărat «amator», 
frizând ridicolul prin felul în care gândeam şi vedeam lucrurile. Nici nu puteam 
bănui la acea vreme că abia peste câţiva ani îmi voi începe ucenicia adevărată, nu 
a unei lupte active deschise, făţişe şi eroice, ci a acelei lupte pasive, de rezistenţă 
fizică şi morală nespectaculoasă şi lipsită de glorie, dusă în întunericul temnitelor, 
alături de mii şi mii de alti deţinuţi” (vol. I, p. 17). 

Oarecum în contrast cu acest punct de vedere al unei rezistenţe pasive asumate 
se află principalul punct de vârf al cărţii, evadarea din mina de la Cavnic, evocată 


382 RECENZII 


în primul volum, din a cărei descriere obiectivă se pot desprinde totuşi indicii care 
să claseze iniţiativa drept una dintre cele mai îndrăzneţe forme de rezistenţă şi de 
opoziţie consemnate în memorialistica închisorilor. Despre aceasta, comparând 
parcursul celor doisprezece participanţi la evadare în urma capturării fiecăruia 
dintre ei şi constatând diferenţa faţă de alte tentative soldate cu execuţii şi sentinţe 
de muncă silnică pe viaţă, Ion Ioanid conchide că „numai soarta a vrut ca evada- 
rea noastră să-şi păstreze caracterul ei curat: un amestec de entuziasm tineresc, 
de spirit de aventură, de curaj şi inconstienta” (vol. I, p. 544). Aceeaşi atitudine, 
la care se adaugă raportarea la evadarea celor doisprezece ca la o „înfrângere a 
Securităţii şi a «sistemului»”, o manifestă şi ceilalţi deţinuţi rămaşi în lagăr, asu- 
pra cărora s-au abătut represaliile autorităţilor, a căror intensitate a fost însă 
contracarată de faptul că „evadarea noastră căpătase valoarea de simbol. Securitatea 
suferise o înfrângere”, la fel şi „mitul uniformei MAI”, fapt care „provocase o 
ridicare a moralului” ; evadarea intrase în „patrimoniul de legende al lumii deti- 
nutilor”, care subliniau mai ales faptul că „eroii” evadărilor de la Cavnic şi Valea 
Nistrului (0 altă iniţiativă de evadare relativ şi involuntar sincronizată cu cea de 
la Cavnic, coincidenta având efectul de a-i alarma pe securisti) „şi-au bătut joc de 
Securitate ! ” (vol. II, p. 13). 

Un alt punct de maxim interes al primului volum este greva foamei de la Oradea, 
penitenciarul în care evadatii sunt închişi şi ţinuţi în lanţuri, în condiţii de ger şi 
înfometați, această situaţie generându-i lui Ion Ioanid „gânduri negre” : „Rațiunea 
îmi spunea că, în condiţiile date, nu voi putea supravieţui. Pe măsură însă ce 
timpul trecea, momentele de descurajare apăreau tot mai rar şi deveneau tot mai 
scurte”, aşa încât „în locul deznădejdii de la început, mă cuprinsese un fel de 
îndârjire. O încăpățânare de a rezista cu orice pret, o hotărâre de a nu le da satis- 
factia unei înfrângeri. Împotriva oricărei logici, care imi spunea limpede că timpul 
era factorul principal, care, în mersul lui implacabil, ne apropia încet, dar sigur 
de deznodământul fatal, cu fiecare zi care trecea, moralul meu devenea tot mai 
bun” (vol. I, p. 380). Văzând că situaţia extremă în care erau ţinuţi persistă şi 
după proces şi că „rezistenţa noastră fizică se apropia de sfârşit”, majoritatea 
deţinuţilor se hotărăsc să facă greva foamei, pentru a atrage atenţia forurilor supe- 
rioare: „Culmea ironiei şi paradoxului: să faci greva foamei ca să nu mori de 
foame ! ” (vol. I, pp. 444-445). 

Al doilea volum debutează cu un periplu din Zarca Aiudului la Jilava, apoi la 
un nou proces, la care Ioanid îşi reîntâlneşte mama chemată în instanţă pentru că 
şi-a ajutat fiul evadat. În urma acestui episod, inculpatii sunt trimişi la Pitesti, 
Ioanid alături de Titi Coşereanu, unul dintre cei mai apropiaţi camarazi din lotul 
evadatilor, în celulele de la subsol, unde sunt din nou ţinuţi o vreme în lanţuri. 
Dacă greva foamei de la penitenciarul din Oradea se soldează cu renunţarea trep- 
tată a greviştilor, regimul de îmbunătăţire a condiţiilor având durata unei singure 

zile, la Piteşti, aceeaşi iniţiativă, menită să obţină mai ales „două elemente esen- 
tiale supravieţuirii : îmbrăcămintea şi hrana”, are de departe efectul prevăzut - in 
ciuda măsurii extreme de hrănire artificială, cu furtunul, la care administraţia 
închisorii recurge -, participanţii bucurându-se multă vreme de simpatia celorlalţi 
deţinuţi, căci „greva a pus capăt unei perioade dintre cele mai negre ale detenţiei 
noastre din Piteşti” (vol. II, p. 334), astfel că „toţi cei care participaserăm la grevă 
ne bucuram de o preţuire deosebită în rândurile camarazilor noştri: eram eroii 
zilei! O aureolă măgulitoare, care n-a pălit de-a lungul anilor pe care i-am mai 
petrecut în închisoarea din Piteşti” (vol. II, p. 343). Simptomatic şi admirabil 
totodată este tonul neutru, impartial, constant obiectiv al autorului, în condiţiile 
în care descrie atitudini exemplare şi comportamente redutabile - ale sale sau ale 
colegilor săi. Aceste initiative, ce se bucură de consideratia camarazilor şi primesc 
din partea administraţiei reputaţia celor mai „recalcitrante” şi „nedisciplinate” 
elemente, sunt expuse în Închisoarea noastră... într-o notă a clarităţii şi a fires- 
cului de la sine înţelese. 

Conform autorului, informaţiile din exteriorul zidurilor închisorii constituiau 
„hrana cea mai de preţ a deţinuţilor”, stimulându-le optimismul sau, dimpotrivă, 
pregătindu-i pentru perioadele de înrăutăţire a regimului pe care ştirile externe le 
anticipau. Notorii sunt mijloacele inventive de comunicare fie cu deţinuţi de drept 
comun, fie cu personalul administrativ ce manifesta semne de bunăvoință fata de 
deţinuţi. Ion Ioanid evocă ancora cu mesaje scrise pe plăcuţe de săpun ce prilejuia 
comunicarea între cei aflaţi la etaje diferite, codul Morse pe care şi comandantul 
Penitenciarului Piteşti, Mandres, încearcă să-l înveţe pentru a intercepta abaterile 
de la rigorile disciplinei interne, renunțând de altfel foarte repede, sau ascunzăto- 
rile de la baie, de unde puteau circula diferite mesaje între deţinuţi. Un punct de 
vârf al acestui volum îl constituie episodul in care Ion Ioanid reuşeşte, cu ajutorul 
camaradului său Pavel Constantin, de curând eliberat, să pună în aplicare un sis- 
tem foarte ingenios de comunicare cu exteriorul printr-o persoană aflată în liber- 
tate, aceasta fiind chiar mama memorialistului, care le comunică în trei rânduri 
informaţii despre situaţia externă a ţării „semnalizând cu amândouă mâinile în 
şold «linia» şi cu una singură «punctul»” (vol. II, p. 503) din alfabetul Morse, de 
pe o stradă paralelă cu zidul penitenciarului, lângă o cişmea în direcţia căreia 
celula lui Ioanid avea vizibilitate. Pe lângă emoția de a-şi revedea mama, autorul 
consemnează impresia puternică a gestului camaradului său Pavel Constantin, cel 
care îşi riscă libertatea „acceptând, la simpla mea recomandare, să se dea pe mâna 
unei persoane necunoscute, pentru a fi complice cu ea la o acţiune atât de peri- 
culoasa”: „Cred că cele mai plăcute emoţii pe care le-am încercat în anii de 
închisoare au fost cele legate de manifestările de camaraderie şi de încredere totală, 
venite mai ales din partea unor oameni de caracter pe care îi stimam” (vol. II, 
p. 503). 

În cel de-al treilea volum, printre momentele importante figurează episodul 
revistei Piteşti '59, care înfăţişează şi practica foarte întâlnită în literatura concen- 
traţionară - rezistenţa prin umor. Mizând pe neglijenta gardienilor din noaptea de 
Anul Nou, deţinuţii plănuiesc să marcheze încheierea anului printr-un spectacol, în 
centrul căruia se află avocatul Vasilescu-Valjan, cel care „s-a dovedit a fi nu numai 
regizor, ci şi autor şi actor”. Elemente ca uvertura umoristică, ce prezenta un bilanţ 
al anului 1959, epigramele sau catrenele „cu haz şi cu aluzii la apucăturile sau 
trăsăturile de caracter”, competiţia dintre corul optimiştilor şi al pesimiştilor, ale căror 
replici „au devenit adevărate şlagăre”, piesa în proză sub forma unui basm - „scurtă 
istorioară umoristică” — al cărui protagonist avea un comportament curios: „Nu 
o să vă vină să credeţi! ”, conform povestirii lui Valjan, eroul „face un lucru 
nemaipomenit: începe să vorbească la pereţi! Asta nu ar fi nimic, pentru că s-au 
mai văzut oameni vorbind la pereţi! Omul nostru cu nume de copil reuşeşte însă 
un lucru extraordinar. Nu numai că vorbeşte el cu pereţii, dar şi pereţii vorbesc 
cu el!” (vol. III, p. 52), toate acestea sunt doar câteva dintre punctele importante 
ale serbării. Simptomatic pentru valoarea acestui moment de libertate pentru 
deţinuţi este gestul lui Johnny Bogdan, cel care interpretează „Balada puşcăriaşu- 
lui grăbit”, tratându-i cu ironie pe membrii administraţiei. Spre surprinderea 
generală, chiar când ajunge la figura It.-maj. Lupu, cel pomenit îşi face apariţia 
şi îl trage la răspundere pe „ăla deşteptu”” ; întors in cameră, plin de răni şi cu 
fata tumefiată, Johnny reia recitarea baladei, „batjocorindu-i [pe gardieni - n.n.] 
şi arătându-i aşa cum erau : negri la suflet, răi până la cruzime şi atât de primitivi 
şi de proşti, încât nu erau câtuşi de putin conştienţi de crasa lor ignoranță” (vol. III, 
p. 55). De cele mai multe ori, ironia şi umorul deţinuţilor sunt îndreptate în mod 
direct împotriva autorităţilor. Exemplar este cazul inginerului Radu Dimitriu. 
Închis la carceră, observă printr-o gaură din uşă că gardienii aduc pe culoarul 
din faţa celulelor de pedeapsă cadavrul unui deţinut. Când medicul le cere să-l 
dezbrace şi să-l întoarcă de pe o parte pe alta, „Radu Dumitriu n-a mai putut 
rezista tentatiei şi, potrivindu-si o voce groasă, cavernoasă, a strigat din celula 
lui: «Nu vă jucaţi cu morţii !». Succesul glumei macabre a fost deplin: într-o 
clipă, fără să ţină seama de grade şi ierarhie, toţi s-au bulucit pe uşă afară” (vol. III, 
p. 287). 

Considerat pe bună dreptate omologul român al lui Aleksandr Soljenitin, Ion 
Ioanid cuprinde în cele trei volume toate categoriile de deţinuţi, deosebind 
oamenii de caracter de lichele şi identificând elitele în fiecare clasă socială. Pe 
lângă faptul că stabileşte un relief foarte expresiv al caracterului, conturându-i 
importanţa fundamentală cu fiecare prilej, în fiecare situaţie evocată, Ion Ioanid 
subliniază, pe parcursul celor trei volume, binefacerea resimţită de efectul 
solidarităţii dintre oameni, fie ei camarazi de detenţie sau oameni simpli întâl- 
niti în cele o sută de zile ale evadării. Portretele conturate în Închisoarea 
noastră... adesea unicate prin forţa caracterului, prin particularitatea de exprimare 

a abnegatiei sau prin forma originală de rezistenţă, făţişă sau discretă, au, într-o 
oarecare măsură, efectul unei empatii cu cei care, în urma eliberării, regretau 
libertatea interioară dintre zidurile închisorii, ce contrasta nostalgic cu cotidia- 
nul şi cu viaţa socială comuniste, a căror libertate, în termenii unei „glume 
amare” a lui Ion Ioanid, „avea darul să ne trezească dorul de puşcărie” (vol. III, 
p. 432). 


Tonut-Marian Filipescu 


Marius Turda, Eugenism şi modernitate. Națiune, rasă şi 
biopolitică în Europa (1870-1950) 
Editura Polirom, Iasi, 2014, 200 p. 


Lucrarea de faţă urmează ediţiei în limba engleză, Modernism and Eugenics, 
apărută în 2010 la Palgrave Macmillan. Prin intermediul demersului lui Marius 
Turda ne sunt oferite câteva explicaţii referitoare la mişcarea eugenistă din Europa 
de la sfârşitul secolului al XIX-lea şi începutul secolului XX şi, totodată, despre 
felul în care eugenismul a influenţat sau chiar a generat modalităţi brutale de 
aplicare a acestor teorii. Volumul este structurat în patru capitole. 

În primul capitol, intitulat „Etosul ştiinţific”, autorul propune o incursiune 
complexă asupra apariţiei eugenismului în forma sa modernă, reuşind să identifice 
o sumă de teme eugenice importante. Astfel, Marius Turda analizează contributi- 
ile celor mai importanţi eugenişti din perioada menţionată anterior, cum ar fi: 
Francis Galton şi discipolul său, Karl Pearson (Marea Britanie), Wilhelm Schallmayer, 
Alfred Ploetz şi Agnes Bluhm (Germania), Enrique Madrazo (Spania), George 
Sorel şi Charles Péguy (Franţa), Jon Alfred Mjøen (Norvegia), Jozsef Madzsar si 
Istvân Apâthy (Ungaria), Corrado Gini şi Giuseppe Sergi (Italia). 

Considerat, în linii generale, drept un conglomerat de idei sociale, biologice 
şi culturale, eugenismul a propus o redefinire a individului şi a comunităţii nati- 
onale, precum şi a relaţiilor dintre aceşti actori societali, redefinire care se pro- 
ducea în temeiul legilor ştiinţifice ale selecţiei naturale şi ale eredității. În ciuda 
faptului că evoluţia eugenismului nu a fost similară în ţări precum Marea Britanie, 
Franţa, Germania, România sau Spania, biologizarea identităţii naţionale promo- 
vată de eugenişti era aceeaşi în toată Europa, şi anume prevala dorinţa de a îmbu- 
nătăţi calitatea biologică a populaţiei prin controlul reproducerii, generând practici 
eugenice negative (de tipul sterilizării). 

Obiectivul eugenistilor era acela de a dezvolta conceptele necesare pentru a 
identifica problemele medicale şi sociale care le afectau societăţile, în acest fel 

încercând să producă o presiune la nivelul elitelor culturale şi politice ale vremii 
în speranţa unor acţiuni mai hotărâte care să stopeze problemele care afectau 
organismul naţiunii încă de la sfârşitul secolului al XIX-lea. 

În cadrul celui de-al doilea capitol, „Războiul: singurul eugenist al lumii”, 
autorul abordează legătura dintre eugenism şi tendinţa modernităţii către distru- 
gerea totală, atât de evident prezentă în anii Primului Război Mondial. În acest 
sens, Marius Turda prezintă câteva dintre teoriile eugenice referitoare la acest 
război, amintind felul în care eugeniştii epocii au încercat să combată eroziunea 
rasială a comunităţii naţionale, pe care mulţi o puneau pe seama războiului. 
Totodată, reuşeşte să redea cu acuitate dezbaterile ideologice iscate printre euge- 
nişti în jurul fenomenului războiului, rezultând o sciziune între opiniile celor mai 
importanţi eugenişti ai vremii. Astfel, pe de o parte, s-au situat cei care conside- 
rau războiul drept cel mai mare educator al spiritului naţional, războiul arătând 
cum prezentul (considerat degenerat) putea fi depăşit printr-o încercare fizică şi 
o luptă armată, reuşind să constituie modele de reînnoire politică şi socială care 
ar fi permis naţiunii să împlinească sarcina de a construi un nou fundament pentru 
generaţiile viitoare. De cealaltă parte, adversarii acestor opinii considerau că 
războiul nu făcea altceva decât să slăbească organismul naţiunii, eliminându-i 
tocmai pe cei mai sănătoşi din punct de vedere fizic şi mental şi permiţând celor 
„Slabi” să crească în număr şi să influenţeze destinul viitoarelor generaţii. 

Primul Război Mondial a produs o dezbatere intensă asupra supravieţuirii 
»natiunii”, eugeniştii încercând să institutionalizeze o serie de măsuri menite să 
asigure o renaştere socială şi politică. Promotorii acestui proces subliniau că 
purificarea societăţii din punctul de vedere al continuității biologice se afla într-o 
legătură de interdependenta cu nivelul de acceptare de către opinia publică a unor 
noi comportamente morale şi rasiale. În scopul unei ilustrări cât mai complexe a 
activismului eugenic apărut după război, Marius Turda consideră că unul dintre 
obiectivele urmărite de eugenisti era creşterea ratei natalității prin asistarea celor 
care doreau să aibă mai mulţi copii, autorul propunând ca subiect de reflecţie 
dorinţa statului de a avea mai mulţi copii drept o măsură eugenică sau non-euge- 
nică. 

De asemenea, în ceea ce priveşte Primul Război Mondial şi impactul său asu- 
pra teoriilor eugenice, Marius Turda este de părere că sfârşitul războiului aduce 
cu sine o răspândire a limbajului eugenic, aflat până în acel moment sub incidenţa 
medicilor şi a biologilor, implicând noi categorii sociale, profesionale şi culturale, 
precum şi politicienii, care devin preocupaţi de acest concept. În acest fel, voca- 
bularul teoriilor eredității revine tot mai mult în discuţiile despre fertilitate, mater- 
nitate şi protecţia socială a copiilor, constituind astfel fundamentul unui nou discurs 
naţionalist care considera puternice acele naţiuni în care predominau familiile mari 
şi care nu mai uzitau sistemul copilului unic. Adesea, naşterea şi creşterea unui 
copil sănătos au produs o alunecare din sfera vieţii private, devenind o chestiune 

care trebuia să preocupe statul. Drept urmare a acestei politici, în Marea Britanie 
se introduce, la iniţiativa Societăţii de Educaţie Eugenică, cu începere din anul 
1917, „Săptămâna naţională a copilului”, aceasta fiind o oportunitate de organizare 
a unor serii de întâlniri, conferinţe şi expoziţii despre îngrijirea prenatală şi post- 
natală, dar şi o modalitate de atragere a atenţiei opiniei publice cu privire la nevoia 
unui număr ridicat de copii sănătoşi care să populeze societatea afectată de război. 

Per total, Primul Război Mondial produce o ruptură în universalismul eugenic 
antebelic, tot mai multi eugenisti care fuseseră parte a comunităţii ştiinţifice trans- 
naţionale angrenându-se în politica naţională a propriilor state sub presiunea 
imperativelor ideologice. Totodată, analiza realizată de Marius Turda ne arată felul 
în care relaţia dintre eugenism şi Primul Război Mondial a dus la implementarea 
unor teorii referitoare la igienă şi sănătate într-o zonă în care discursul naţionalist 
şi rasist căpăta amploare, ajungând să fie prezent în mod constant pe agenda 
social-politică a perioadei interbelice. 

Al treilea capitol al cărţii, „Tehnologiile eugenice ale perfecţionării naţionale”, 
se concentrează asupra legăturii cauzale dintre modernitatea şi aplicabilitatea 
principiilor eugenice. Neexistând un consens conceptual în perioada antebelică în 
ceea ce priveşte teoriile eugenice (fie ele pozitive ori negative) de urmat, criza 
economică şi instabilitatea politică specifică anilor '20 au favorizat dezvoltarea 
eugenismului negativ (cu frecventă referire la sterilizarea eugenica). Marius Turda 
este de părere că anii '20 aduc cu sine o naţionalizare a eugenismului, drept urmare 
şi un rezultat care se afla în deplină concordanţă cu intensificarea biologizării 
apartenenţei la naţiune. 

Perioada interbelică propune un nou proiect politic ambițios, acela de creare a 
„omului nou”, ambiţie care se plia perfect peste proiectul eugenic de îmbunătăţire 
biologică, ambele bazându-se pe idealul unei naţiuni sănătoase. Acest ideal prezintă 
similitudini în ceea ce priveşte discursul propagandistic realizat de sovietici, nazişti, 
fascişti, dorinţa de creare a unui nou tip uman fiind una dintre ambițiile pe care 
eugenistii le împărtăşeau cu ideologiile politice moderne radicale. 

Având în vedere că încă de la sfârşitul secolului al XIX-lea eugenismul se 
proclama drept „religie a viitorului”, autorul constată o coliziune între principiile 
eugenice şi Biserică. Concomitent cu sporirea accentului pus pe eugenism, prin 
introducerea unor măsuri legislative, teoriile seculare ale desăvârşirii umane au 
intrat în conflict cu dogmele religioase susţinute de principalele biserici ale 
Europei, catolică, protestantă şi ortodoxă, ajungându-se chiar la o contestare a 
autorităţii Bisericii faţă de reproducere, sexualitate sau mariaj. Totodată, trebuie 
remarcat faptul că nu exista o unitate de atitudine sau de acţiune referitoare la 
teoriile eugenice din epocă ale bisericilor ortodoxe, catolice sau protestante. Dintre 
acestea, Biserica Protestantă a fost cel mai activ implicată în adaptarea principii- 
lor eugenice ale îmbunătăţirii umane la propriile programe sociale şi de asistenţă. 
Biserica Ortodoxă a fost ambiguă în privinţa implicării sale în mişcările politice 

ale perioadei interbelice. Pe de altă parte, Biserica Catolică a fost instituţia reli- 
gioasă care s-a opus vehement introducerii măsurilor eugenice negative. În acest 
sens, la sfârşitul anului 1930, papa Pius al XI-lea a emis o enciclică prin care 
critica aspru prevenirea naşterii unor vieţi „nevrednice”, după formula eugenişti- 
lor. 

În ultimul capitol, intitulat „Biopolitică şi rasism”, Marius Turda supune ana- 
lizei legătura dintre eugenism şi reprezentările biopolitice ale naţiunii. Indiferent 
dacă prezentau un punct de vedere minoritar sau majoritar în ceea ce priveşte 
etnicitatea, în toată Europa se poate constata o tendinţă a eugenistilor de a înţelege 
dinamica lumii moderne şi de a o folosi în scopul dezvoltării naţiunilor lor. În 
acest fel, crede autorul, eugenistii au încercat să-şi convingă conationalii să devină 
obiectul şi subiectul unei revoluţii biopolitice preconizate de regimurile fascist, 
nazist sau comunist, eugenismul începând să fie utilizat de naționalismul centra- 
lizat al statelor europene în scopul creării unei comunităţi naţionale ideale şi al 
unui stat omogen din punct de vedere etnic. Fie că vorbim despre o recuperare a 
prestigiului pierdut al Germaniei de după Primul Război Mondial, asigurarea 
supravieţuirii şi renaşterii naţiunii maghiare după Trianon, proiectul politic al 
României Mari sau dovedirea unei superioritati rasiale a Imperiului Britanic, 
eugenistii au produs elementele necesare pentru conexiunea dintre biopolitica şi 
imperativul naţional. 

Totodată, autorul consideră că, pe fondul celui de-al Doilea Război Mondial, 
se produce o radicalizare a biopoliticii, atât în Germania sau Italia, cât şi in 
România sau Ungaria. Însă Marius Turda pune această tendinţă pe seama presiu- 
nii exercitate de Germania şi pe teama, în unele cazuri, de pierdere a independen- 
tei nationale. În aceste condiţii, unele state europene au început să pună în aplicare 
un veritabil proces de inginerie biologică şi socială susţinut de eugenisti. 

Un rol semnificativ în analiza eugenismului din timpul războiului a avut 
cazul românesc, în cadrul căruia autorul analizează temeiul şi practicile euge- 
nice aplicate de liderii politici ai vremii. În acest sens, eugenismul negativ (cu 
referire la sterilizarea romilor), precum şi asumarea de către regimul Antonescu 
a rolului civilizator dincolo de Nistru au constituit baza unui nou tip de eugenism, 
specific perioadei războiului, când statul român încerca să controleze diverse 
grupuri etnice. 

În urma instaurării regimului comunist în România, tradiţia eugenică a început 
să nu mai prezinte aceeaşi vigoare, ca urmare a abandonării acestui domeniu şi în 
Uniunea Sovietică, unde eugenismul era considerat profanat deoarece biologii 
germani au suprapus eugenismul şi rasismul. Cu toate acestea, autorul opinează 
că unii cercetători români au încercat să adapteze interpretările eugenice interbe- 
lice referitoare la sănătatea naţiunii la principiile comunismului naţionalist. Astfel, 
a apărut ideea unei biologii naţionale care să implice diferenţele rasiale, genealo- 
giile genetice, precum şi rolul dintre natură şi cultură, ajungându-se să se formeze 

o nouă interpretare a identităţii naţionale în România, fapt ce a permis unor spe- 
cialişti în ştiinţe sociale să readucă în discuţie ideea autohtonitatii în cadrul disci- 
plinelor lor. 

În ceea ce priveşte perioada postbelică, Marius Turda consideră că eugenistii 
europeni, deopotrivă din Vestul democrat sau din Estul comunist, şi-au continuat 
nemijlocit campania pentru susţinerea unei sănătăţi a naţiunii, bazată, în continu- 
are, pe principiile perioadei interbelice. În acest fel, idealul eugenic a reuşit să 
supravieţuiască regimurilor totalitare ale secolului XX, continuând să ghideze 
politicile de populaţie ale statelor europene de azi, precum şi viaţa cotidiană a 
cetăţenilor lor. 

Unul dintre detaliile care m-au determinat să supun analizei volumul de faţă a 
fost prezenţa cuvântului „modernitate” în titlu. Cu toate acestea, pe parcursul 
lecturii, Marius Turda a lăsat impresia că modernităţii nu-i mai vine rândul, în 
acelaşi timp textul concentrându-se asupra altor aspecte interesante. Din fericire, 
despre eugenism şi modernitate a venit vorba spre finalul volumului, unde autorul, 
după o discuţie aplicată, conchide: „Am încercat să demonstrez că eugenismul 
nu trebuie tratat ca un episod ruşinos al istoriei ştiinţelor biologice şi medicale şi 
nu ar trebui izolat de contextul său social, politic şi national, ca o deviatie de la 
normă care a dus în cele din urmă la măsurile genocidale ale regimului nazist, ci 
ca pe o parte integrantă a modernităţii europene, în care statul şi individul s-au 
îmbarcat într-o aventură fără precedent pentru reînnoirea comunităţii naţionale” 
(p. 137). 

Parcurgând lucrarea de faţă, vom ajunge să înţelegem cum - încă o data - ştiinţa 
a fost utilizată în scopuri politice şi cum diferite contexte au favorizat dezvoltarea 
eugenismului, pe de o parte, şi aplicarea sa, în funcţie de imperativele fiecărui 
regim politic, pe de altă parte. Astfel, lucrarea lui Marius Turda oferă o analiză 
temeinică, din perspectivă istorică, a unei sume de probleme, idei şi personalităţi 
marcante ale acestui domeniu, reuşind să ilustreze, într-un mod sintetic, dar 
cuprinzător, unele dintre cele mai importante episoade ale eugenismului european. 


Mihaela Toader 


Simona Preda, Patrie Română, tard de eroi ! 
Editura Curtea Veche, Bucureşti, 2014, 464 p. 


Lucrarea Patrie Română, tard de eroi ! cuprinde o analiză minuțioasă a ideologiei 
„omului nou” din România anilor 1948-1989, abordând o viziune complexă asu- 
pra realităţilor trecutului istoric din interiorul propagandei comuniste pentru 
pionieri şi şoimi ai patriei, pornind de la o cercetare atentă a revistelor, manuale- 
lor, lecturilor literare şi istorice care promovau tendinţele noii ideologii. 

Pe parcursul lucrării, autoarea prezintă - aşa cum afirmă, de altfel, în prefața 
volumului, şi Vladimir Tismăneanu - „modul în care psihologia adeziunii rămâne 
constantă, dincolo de cotiturile comunismului românesc dinspre stalinismul dez- 
lănţuit al anilor '50, trecând pe lângă târzia autonomie dejistă şi culminând cu 
ritualurile tot mai absurde ale Epocii de Aur” (p. 9). De asemenea, lectura aces- 
tei lucrări permite celor interesaţi de studiul istoriei comunismului să identifice 
politicile şi acţiunile de propagandă implementate în scopul plămădirii „omului 
nou”: simplificarea, omisiunea selectivă, tehnica repetitivă şi metoda argumen- 
tativă şi, nu în ultimul rând, invocarea unor generalitati cu valoare necontestată, 
cum ar fi iubirea de ţară şi dorinţa de pace. Preocupări istoriografice similare 
cercetării pe care a demarat-o autoarea au mai avut Dorin-Liviu Bitfoi, Aşa s-a 
născut omul nou - in România anilor '50, Lucian Boia, Pentru o istorie a imagi- 
narului, sau lon Manolescu, Paul Cernat, Angelo Mitchievici şi loan Stanomir, 
Explorări în comunismul românesc. Desigur, acestea sunt doar câteva exemple. 

Autoarea ne prezintă în cuvântul-înainte motivul care a determinat-o să scrie 
această carte, pornind de la faptul că a fost un copil al comunismului, iar modul 
cum se întâmplau lucrurile atunci părea a fi normalitate pur şi Simplu, dar, întor- 
cându-se la prezent, realizează că este necesar „a ne reaminti, evident, simplificând 
considerabil anumite aspecte, literatura istorică pentru copii şi rolul care i-a reve- 
nit acesteia în formarea omului nou” (p. 16). Sub aspect metodologic, a urmărit 
o „explorare” a documentelor comunismului românesc, oferindu-ne propria vizi- 
une despre formarea omului nou şi principalii săi piloni propagandistici. 

Primul capitol al volumului, „Am cravata mea, sunt pionier ! ”, abordează din 
diferite unghiuri conceptul de om nou, începând cu terminologia, „apariţia sa în 
gândirea comunităţii, ideile propulsive ce au dus la invocarea sa, întregul arsenal 
ideologic al punerii în scenă, chipurile şi portretele (muncitorul stahanovist, pro- 
letarul, mama eroină, activistul, ilegalistul, copilul erou, pionierul etc.) sub care 
s-a înfăţişat, ideologia pe care s-a bazat şi normele pe care le-a transmis” (p. 18). 
În perioada comunistă, politizarea vieţii s-a făcut de la cea mai fragedă vârstă, 
înregimentarea în rândul şoimilor patriei şi a organizaţiei de pionieri situându-se 
la baza procesului de formare a omului nou. Conceptul de om nou era susţinut de 
modele şi simboluri, iar un motor important era educaţia patriotică: „A fi purtă- 
tor al cravatei roşii (simbolul sângelui vărsat de clasa muncitoare şi culoarea 
drapelului comunist) consfințea, înainte de orice, apartenenţa la sistem [...]. Nimic 
nu a ilustrat mai bine conţinutul conceptului de om nou la nivelul tinerei genera- 
tii decât principiile şi prerogativele acestei organizaţii create după modelul sovie- 
tic” (p. 31). Din punctul nostru de vedere, inocularea conceptului de om nou, prin 
intermediul propagandei, ar trebui corelată, într-un mod interdisciplinar, cu una 
dintre cele mai interesante abordări privind apariţia în plan psihologic a efectelor 
şi reacţiilor de respingere faţă de politizarea excesivă a vieţii de zi cu zi în perioada 
comunistă. Am aminti aici studiul lui Mihai Golu, „Dimensiunea psihologică a 
totalitarismului. Cazul regimului comunist”, publicat în Arhivele Totalitarismului, 
nr. 2-3/1998, pp. 84-89. 

În continuare, autoarea ne ilustrează, printr-o bogată literatură din epocă, 
maniera în care s-a reuşit slujirea conceptului de om nou pornind de la subiecte 
sau teme ale luptei de clasă şi ale revoluţiei proletare, amintindu-ne de Timur, 
Zoia Kosmodemianskaia, de ilegaliştii Filimon Sârbu, Vasile Roaită şi Bela Brainer, 
până la subiecte cu tematică traco-getă protocronistă. De asemenea, în susţinerea 
noii ideologii, nu au fost uitate personalităţi istorice ca Burebista, Dimitrie Cantemir, 
Nicolae Bălcescu, Mihai Viteazul etc. Personajele istorice au fost anexate proiec- 
tului comunist, ilustrativă fiind lucrarea lui Dumitru Almaş, Povestiri istorice. În 
fapt, interesul pentru istorie şi valorile acesteia a constituit una dintre preocupările 
constante ale edificării „omului nou”. Prin manipulări ideologice a rezultat o 
istorie trunchiată care, imediat după institutionalizarea comunismului, a discredi- 
tat în mare parte ideea şi valorile naţionale, contrapunând o masivă promovare a 
valorilor marxist-leniniste şi ale internationalismului comunist, pentru ca, după o 
scurtă perioadă de liberalizare, intervalul situat între 1971 şi 1989 să amplifice o 
întreagă mitologie naţională, la fel de falsă prin exacerbare. 

„În luptă pentru cauza lui Lenin şi Stalin, înainte ! ... Istoria, literatura şi pro- 
paganda între 1948-1964”, cel de-al doilea capitol, ne oferă un tablou al concep- 
tului de „om nou” şi maniera în care literatura, discursul istoric şi propaganda 
specifică acestei perioade pătrund în viata scolarilor. Încă din primele rânduri, 
autoarea îşi propune să urmărească „idei referitoare la mimetismul sovietic, la 

lupta de clasă ca motor al progresului, câteva aspecte de natură istoriografică cu 
exemplificări şi evident unele aspecte referitoare la realismul în literatură, la tra- 
ducerile din literatura sovietică şi la romanul ideologic românesc” (p. 121). 

Astfel, sunt analizate mitul ilegalistului, mitul prieteniei româno-ruse, eroii din 
literatura sovietică etc. Prietenia dintre poporul român şi cel sovietic este analizată 
pornind de la discursul prosovietic ilustrat de programa şcolară, în special consi- 
deratiile cu privire la teza care sublinia că „lumina vine de la Răsărit”, reactua- 
lizată într-un discurs de Mihail Sadoveanu. Recunostinta faţă de Uniunea Sovietică 
este amplu ilustrată de numerosele traduceri din literatura sovietică şi prezenţa în 
manualele de istorie a României a unor texte care proslăveau „marele frate de la 
Răsărit” (p. 165). 

Dintre eroii literaturii sovietice a fost impus modelul pionierului Pavel Morozov, 
a cărui faptă „eroică” a fost aceea că şi-a denunţat propriii părinţi în numele ide- 
ologiei comuniste, devenind erou national şi supranumit Pionierul 001. În princi- 
piu deci, ideologia sovietică mobiliza ura şi se hrănea cu ură, metodă aplicată şi 
de comuniştii români. 

Ulterior, mitul eroilor sovietici a inspirat şi scriitorii români: „Literatura 
anilor '50 a inclus şi povestiri sau romane care aveau ca personaje principale copii 
puternic implicaţi în războiul împotriva Germaniei sau în lupta comunistă” (p. 194). 
Lucrarea prezintă, pentru această perioadă, câteva exemple concrete care argumen- 
tează „că totalitarismul comunist a anihilat complet tradiţiile culturale existente” 
în România, impunându-se astfel tiparele unei viziuni care promova imaginea 
„omului nou”. Fără a putea nega într-un mod absolut acest lucru, întrucât până 
la instaurarea comunismului nici un alt regim nu reuşise, prin excluderi profesio- 
nale, procese politice şi cenzură, să anuleze, într-o atât de mare măsură, o întreagă 
tradiţie umanistă, din punctul nostru de vedere, atmosfera culturală din perioada 
stalinismului nu poate fi redusă la exclusivismul ideologiei comuniste. Penalizată 
politic sau supraviețuind in precaritate, o parte a fostei elite intelectuale va perpe- 
tua valorile estetice şi morale ale perioadelor de indiscutabilă efervescenţă cultu- 
rală în care s-a format, contribuind, la rândul ei, la educaţia unor creatori care 
vor promova un discurs alternativ celui realist-socialist : Vasile Voiculescu le citea 
tinerilor Nelli şi Dinu Pillat Sonetele închipuite de Shakespeare, iar mai târziu 
piesa lui Marin Sorescu, Jona, a fost citită în salonul lui Dinu Pillat. 

Următoarea etapă a comunismului, 1964-1971, este încadrată în capitolul al 
treilea. Se face apel la memorialistică, istorie recentă, la documente şi alte lucrări 
de specialitate. După Declaraţia din aprilie 1964 se constată o schimbare a dis- 
cursului propagandistic. Astfel, vechii eroi sovietici sunt înlocuiţi de eroii naţionali. 
A fost perioada în care, aşa cum ne precizează Simona Preda, „conducerea par- 
tidului comunist s-a românizat, iar nou-venitii au fost aplecati mai degrabă către 
valorile autohtone” (p. 355). Discursul lui Nicolae Ceausescu este analizat în toate 
fazele sale marcante, subliniindu-se că, pentru liderul comunist, „eşecul Primăverii 

de la Praga a servit la justificarea dogmei unităţii de nezdruncinat dintre partid, 
lider şi naţiune”, iar sloganul „Partidul, Ceauşescu, Romania!” a fost prezent 
pretutindeni în acele zile şi „s-a propagat ca o incantatie magică până la sfârşitul 
regimului” (p. 223). Astfel, capitolul „Partidul, Ceauşescu, România (1964-1971)” 
aduce în atenţie două teme majore - cea a patriei primejduite şi cea referitoare la 
locurile memoriei, cu rol exemplificativ atât pentru reliefarea procesului de rein- 
tegrare în cultura română a valorilor naţionale, cât şi pentru stricta centralizare 
culturală ; ambele tendinţe transpar, de exemplu, din Stenograma şedinţei de lucru 
cu conducerea Uniunii Scriitorilor din 6 aprilie 1970. 

Pentru prima temă majoră, „mitul patriei primejduite sau al cetăţii asediate”, 
reiterat începând cu anul 1968, în diversele sale ipostaze: „insula latină într-o 
mare slavă”, „luptă pentru neatârnare şi independenţă naţională” sau „salvatori ai 
civilizaţiei occidentale”, Simona Preda face apel, într-un mod inedit, la investi- 
garea ca surse istorice a poeziilor şi prozei patriotice pentru copii. În măsura în care 
acest mit al cetăţii asediate a fost în strânsă legătură cu patriotismul naţional, la 
sfârşitul acestui demers, autoarea identifică două paliere ale inoculării acestuia - cel 
al conceptualizării cu rol de utilizare generică a noţiunii de patrie şi cel al con- 
cretizării ca mijloc de explicare a acestei noţiuni (pp. 240-241). Demn de precizat 
rămâne faptul că este operată foarte clar distincţia între crearea sentimentelor de 
apartenenţă şi identitate naţională, absolut necesare unei comunităţi, şi modul în 
care comunismul a amplificat, dar mai ales a manipulat aceste sentimente. 

Din perspectiva asumării noii perspective de studiere a propagandei, a celei 
destinate copiilor, autoarea introduce în investigarea conceptuală a acestui fenomen 
ceea ce filosofia istoriei numeşte „locuri ale memoriei”. O distincţie trebuie totuşi 
făcută din punctul de vedere al valentelor ideologice. În economia ritualurilor 
„Epocii de Aur”, cu puţine excepţii, dintre care amintim aniversarea a 65 de ani 
de la Marea Unire din 1918, locurile memoriei nationale precum Sarmizegetusa, 
curţile şi cetăţile domneşti (Târgovişte, Suceava, Neamt), Tebea, Mausoleul de la 
Mărăşeşti, au fost circumscrise incontestabil câştigării adeziunii tinerei generaţii 
la valorile patriotismului. Însă în prim-plan vor fi, într-o măsură mult mai mare, 
locuri ale memoriei ca Doftana şi Scornicesti, cu rol nemijlocit în legitimarea şi 
consolidarea trecutului glorios al partidului şi al secretarului său general. 

Ultimul capitol, „Eroul între eroi”, analizează faza finală a comunismului, 
delimitată cronologic de anii 1971 şi 1989. Ilustrarea izolationismului cultural spre 
care se îndrepta România începând cu anii '70 este reflectată „în discursul istoric 
nationalist, festivitățile, clişeele literare, eroii istorici popularizati în exces şi, în 
final, debutul cultului personalităţii lui Ceauşescu, a cărui statură va eclipsa, până 
la urmă, toată galeria eroilor naţionali” (p. 287). Izolationismul cultural al regi- 
mului ceauşist a însemnat totodată şi impunerea oficială a conceptului de proto- 
cronism, şi inocularea unei viziuni eroice şi personalizate a istoriei, modelele 
propuse tinerei generaţii mergând de la regii daci până la figura dictatorului 

comunist Nicolae Ceauşescu, „părintele iubit al tuturor copiilor patriei”. În acest 
sens, ilustrativă pentru confiscarea istoriei ţării ar fi lucrarea pictorului Constantin 
Piliuté, Primul Preşedinte, reprezentând un Nicolae Ceauşescu purtând eşarfa 
tricoloră, cu sceptrul de Preşedinte al RSR în mână, iar pe fundal erau infatisati 
Burebista, Mircea cel Bătrân, Mihai Viteazul, Ştefan cel Mare şi Alexandru loan 
Cuza. 

Studiile de istorie culturală şi lucrările consacrate ideologiei perioadei comu- 
niste, precum cartea Simonei Preda, sunt abia la început. Ca o completare a 
acestora ar fi interesant de analizat şi modul în care componentele mitologiei 
naţionale promovate într-un sens denaturat au continuat să afecteze şi să se per- 
petueze în cultura şi mentalitatea colectivă postdecembristă. 

Către finalul lucrării sunt prezentate două studii de caz care au în centru revis- 
tele Cravata Roşie (1953-1967) şi Cutezdtorii (1968-1989). Autoarea volumului a 
considerat necesară analizarea celor două publicaţii, deoarece apariţia succesivă 
a acestora acoperă cronologic întreaga perioadă a comunismului şi oferă argumente 
solide de analizare a instrumentării propagandei comuniste. Studierea publicaţiilor 
amintite este completată, către finalul lucrării, de 20 de imagini fotografice şi 
lucrări plastice care au însoţit textele cu caracter istoric. Autoarea face referiri pe 
larg la fiecare fotografie în parte, specificând sursa de unde este preluată, revistele 
dedicate pionierilor, respectiv Cravata Roşie şi Cutezătorii. De asemenea, se 
menţionează că au fost selectate doar acele „imagini cu un profund conţinut ide- 
ologic” sau care „reflectă anumite teme ale regimului” (p. 388), printre acestea 
numărându-se cele numite Compoziție cu Nicolae Ceauşescu între eroii neamului, 
Pionieri vizitând Muzeul PCR, Pavel Morozov. 

Volumul de faţă constituie un reuşit efort de analiză a istoriei imaginarului şi 
mentalităților regimului comunist. Originalitatea demersului constă în abordarea 
istoriei comunismului din perspectiva literaturii pentru pionieri şi şoimi ai patriei 
şi a principalelor teme şi metode, care au contribuit la dezvoltarea şi menţinerea 
noii ideologii. Lucrarea, bine documentată, demonstrează sistemul ideologic aflat 
în spatele manualelor, precum şi întreaga propagandă oficială destinată copiilor 
sau tehnica implementării de către regimul comunist a „omului nou” prin inter- 
mediul educaţiei. Consider că putem vorbi despre o lucrare de referinţă, care ne 
ajută să înţelegem „că scopul comunismului nu a fost doar să transforme economia, 
ci, mai presus de orice, a fost vorba de transformarea naturii umane” (p. 10). 

